
1. 


După 12 ore petrecute în misiune, Nathaniel Nash era amorțit 
de la mijloc în jos. Călcând pe pavajul lăturalnicei străduțe 
moscovite, își simţea picioarele ca de lemn. Se întunecase de 
mult de când străbătea traseul pentru detectarea filajului, 
pentru a-i scoate la iveală pe urmăritori, pentru a-i ademeni și a- 
i întărâta suficient de mult încât să se dea de gol. Dar nu exista 
nimic, niciun fel de indiciu de unităţi în acţiune care să se 
învârtă, să sară, să facă zgomot pe la colț de stradă în spatele 
lui, nicio reacţie la mișcările lui. Era oare invizibil? Sau urmărit 
de o echipă numeroasă? În spiritul Jocului, a nu detecta niciun 
fel de filaj era mai rău decât a te trezi „acoperit de căpușe”. 

Era început de septembrie, dar ninsese în primele trei ore ale 
misiunii lui, așa că urmele mașinii sale se pierduseră. Târziu în 
cursul acelei dimineţi, Nate sărise dintr-o Lada Combi în mers, 
condusă de Leavitt de la Staţie care, calculând decalajul, îi 
făcuse semn ţinând trei degete ridicate în sus în vreme ce 
coteau pe o străduță lăturalnică industrială, apoi îl bătuse pe 
braţ. Echipa de supraveghere a FSB-ului - Serviciul Federal de 
Securitate - nu a surprins fuga lui în intervalul de trei secunde și 
a trecut pe lângă Nate, ascuns după un nămete, Leavitt 
îndrumând-o în altă direcţie. Nate își lăsase celularul activ de la 
secția economică a ambasadei în mașina lui Leavitt, așa că 
agenţii FSB nu aveau decât să detecteze telefonul în 
următoarele trei ore între turnurile moscovite dotate cu antene. 
Nate se lovise de trotuar când se rostogolise și, în primele ore, a 
simţit cum îi înțepenește genunchiul, dar acum îi era la fel de 
amorțit ca întreg corpul. O luă la pas, în vreme ce se însera, 
alunecă, escaladă și străbătu jumătate de oraș fără să dea de 
urma vreunui filaj. Părea să fie în siguranţă. 

Nate făcea parte dintr-un mic grup de ofițeri de „operaţiuni 
interne” ai CIA, antrenați să acţioneze sub urmărire pe terenul 
inamicului. Atunci când se afla în teren lucrând împotriva lor nu 
avea dubii, nici introspecţii. Teama obișnuită de a rata, dea nu 
excela, dispărea. În seara aceea, alergase ca un nebun, 
făcându-și treaba bine. /gnoră frigul care îti învăluie pieptul, 

presându-l puternic. Stai în balonul senzorial, lasă-l să se umfle 
de la stres. Vederea lui era ageră. Concentrează-te asupra 
distanței de mijloc, uită-te după trecătorii și vehiculele care 
reapar. Observă culorile și formele. Pălării, haine, vehicule. Fără 
a se gândi mult la asta, Nate înregistra sunetele pe care le 
scotea în jurul lui orașul ce se cufunda în noapte. Huruitul 
troleibuzelor gonind pe firele electrice de deasupra, șuieratul 
anvelopelor de automobil pe pavajul ud, trosnetul de praf de 
cărbune sub picioare. Adulmecă în aer fumul toxic de diesel și 
de cărbuni arși și aroma argiloasă de ciorbă de sfeclă dintr-o 
ventilaţie de evacuare nevăzută. Era ca un diapazon ce rezona 
în aerul îngheţat, încordat tot, dar ciudat de calm. După 12 ore, 
era cât se poate de convins că devenise cu totul invizibil. 

Reper de timp 22:17. Tânărul Nate, în vârstă de 27 de ani, 
mai avea două minute până să se întâlnească cu legenda, cu 
giuvaierul de pe coroană, cu cea mai valoroasă achiziţie din 
ocolul CIA. Doar 300 m distanţă de strada liniștită unde urma să- 
| întâlnească pe MARBLE: un tip sofisticat, rafinat, în jur de 60 de 
ani, general-maior în SVR, succesoarea celei mai importante 
direcţii a KGB-ului, Serviciul de Informaţii Externe al Federaţiei 
Ruse, spionii din străinătate ai Kremlinului. MARBLE era în slujba 
lor de 14 ani, o performanţă având în vedere că sursele rusești 
ale Războiului Rece supravieţuiseră în jur de 18 luni. In timp ce 
cerceta strada, lui Nate i se perindară prin minte pozele 
agenţilor pierduţi în trecut: Penkovski, Motorin, Tolkaciov, 
Poliakov și toţi ceilalţi care dispăruseră. 

Dar nu și acesta, nu cât timp sunt eu aici. El n-avea s-o dea-n 
bară. 

MARBLE era acum șef al Departamentului pentru cele două 
Americi în SVR, o poziţie extrem de favorabilă, însă era un KGB- 
ist de școală veche, își câștigase faima (și steaua de general) pe 
parcursul unei spectaculoase cariere în străinătate, nu doar 
datorită victoriilor lui operaționale, dar și pentru că 
supravieţuise epurărilor, reformelor și luptelor interne pentru 
putere. Nu se amăgea în privinţa naturii sistemului pe care-l 
slujea și ajunsese să urască mascarada, dar era un profesionist 
și încă unul loial. Pe când avea 40 de ani, fiind deja colonel și 
lucrând la New York, cei de la Centru nu-i îngăduiseră să-și ducă 
soţia la un oncolog american, o dovadă absurdă a intransigenţei 
sovietice; ca urmare, soţia lui a murit pe o targă, pe un coridor 

de spital din Moscova. Lui MARBLE i-au trebuit opt ani pentru a 
se hotărî, pentru a se pregăti să-i abordeze pe americani și să le 
ofere serviciile sale. 

Devenind spion străin - un agent, în vocabularul folosit în 
spionaj - MARBLE le vorbise calm și plin de eleganţă ofiţerilor de 
caz din cadrul CIA care se ocupau de el, cerându-și scuze cu 
mare modestie pentru informaţiile sărace pe care le oferea. Cei 
de la Langley erau surprinși. Aveau de-a face cu informaţii de o 
valoare inestimabilă, despre operaţiuni ale KGB-ului și SVR-ului, 
despre infiltrările lor în cadrul unor guverne străine și, uneori, 
atunci când putea, și nestematele de pe coroană: numele 
americanilor care spionau pentru Rusia. Era o valoare ieșită din 
comun, de mare preț. 

Ora 22:18. Nate a cotit și a început să străbată străduţța 
îngustă, cu blocuri de locuințe pe ambele părţi, trotuarul 
neregulat fiind străjuit de copaci acum goi și acoperiţi cu 
zăpadă. La capătul opus al străzii, și-a făcut apariţia o siluetă 
familiară, proiectată de lumina de la intersecţia din spate, care a 
cotit și s-a îndreptat spre el. Bătrânul era un profesionist: se 
încadrase în fereastra de patru minute. _ 

Lui Nate îi trecuse oboseala și simțea cum își revine. In timp 
ce se apropia MARBLE, Nate a cercetat automat strada pustie 
pentru a repera vreo anomalie. Nicio mașină. Privește în sus. 
Nicio fereastră deschisă, apartamentele aflate în întuneric. Uită- 
te înapoi. Străzile laterale erau liniștite. Scrutează întunericul. 
Niciun măturător, niciun pierde-vară. O greșeală, în ciuda 
tuturor orelor de detectare a filajului, de manevre de provocare, 
de așteptare și pândă în zăpadă și frig, o singură greșeală ar fi 
avut un rezultat inevitabil - moartea lui MARBLE. Pentru Nate 
asta nu însemna atât pierderea unei surse de informaţii sau 
începutul unui conflict diplomatic, ci moartea acestui om. N- 
avea să dea greș. 

MARBLE înainta agale. Se mai întâlniseră de două ori. De el se 
ocupaseră mai mulţi ofițeri CIA - și el îi formase pe toți. Unii 
dintre ei se realizaseră. Pe unii MARBLE îi suspecta de prostie 
galopantă. lar unul sau doi dintre ei afișaseră o îngrozitoare 
langoare, un dezinteres potenţial fatal faţă de profesionalism. 
Nate era diferit, era interesant. Avea el ceva, o agerime, o 
agresivitate în încercarea de a nu greși. Un pic cam crud, cam 
neliniștit, era MARBLE de părere - dar nu toţi aveau același 

entuziasm, iar el îl acceptă. 

Ochii i s-au îngustat de plăcere văzându-l pe tânărul 
american. Nate era de înălțime medie și cu o constituţie 
delicată, cu păr negru, drept, care-i cădea peste nasul drept și 
ochii căprui ce-i jucau în cap, privind peste umăr în timp ce se 
apropia, mai degrabă vigilent decât nervos. 

— Bună seara, Nathaniel, a spus MARBLE. 

Un ușor accent britanic de pe vremea șederii lui la Londra, 
schimbat de timpul petrecut la New York. Folosirea limbii 
engleze era un capriciu, pentru a se simţi mai apropiat de 
ofițerul lui de caz, cu toate că Nate vorbea rusa fluent. MARBLE 
era scund și îndesat, cu ochii adânci, căprui, separați de un nas 
cărnos. Avea sprâncene albe, stufoase, care erau în același ton 
cu părul său alb, ondulat, făcându-l să pară un bulevardist 
spilcuit. 

Ar fi trebuit să folosească nume false, dar era ridicol. MARBLE 
avea acces la dosarul SVR cu diplomaţi străini și îi știa foarte 
bine numele lui Nate. 

— Ce bine-mi pare să te văd. Te simţi bine? MARBLE s-a uitat 
cu atenție la chipul lui Nate. Eşti obosit? Câte ore ai pierdut în 
seara asta? 

Intrebările lui MARBLE erau cât se poate de politicoase, însă 
ținea totuși să afle. Nu lua niciodată nimic drept bun. 

— Dobrii vecer, deadea, a răspuns Nate. 

Incepuse să folosească apelativul familiar „unchiule”, în parte 
pentru a-i arăta respect și în parte pentru a-și exprima o reală 
afecțiune. S-a uitat la ceas. 

— Au trecut 12 ore. Strada pare liberă. 

Un mod de a vorbi pe care îl înțelegeau amândoi și Nate știa 
că MARBLE voia să audă cât de amănunţit fusese raidul lui. 

MARBLE n-a comentat. Cei doi au început să meargă printre 
umbrele conturate de copaci de-a lungul trotuarului. Aerul era 
îngheţat, nu bătea nicio pală de vânt. Aveau în jur de șapte 
minute pentru întâlnire. 

Nate l-a lăsat mai mult pe MARBLE să vorbească, iar el îl 
asculta cu atenţie. Acesta vorbea repede, dar fără a se grăbi, 
amestecând bârfa cu politica din departamentul lui MARBLE, 
cine avansase, cine decăzuse. O prezentare pe scurt a unei noi 
operaţiuni, o racolare reușită de SVR într-o altă ţară. Detaliile 
erau pe discuri. Aceasta era atât o discuţie între doi oameni, cât 

și un raport de activitate. Sunetul vocilor lor, contactul vizual, 
chicotitul ușor al lui MARBLE. Acesta era și scopul. 

În timp ce mergeau, și-au reprimat amândoi un impuls firesc 
de a se îmbrățișa, ca tată și fiu. Știau amândoi că nu putea să 
existe niciun fel de contact, era un imperativ amar, de teama 
contaminării cu metka, praful spionilor. Chiar MARBLE raportase 
despre programul secret de „polenizare” a ofiţerilor CIA suspecți 
de la ambasada SUA din Moscova. O pulbere galbenă, fină, un 
compus chimic numit nitrofenilpentadienal, NPPD. Tehnicienii 
ruși spărgeau baloanele de cauciuc și pulverizau praful pe 
haine, covoare, volanele mașinilor. NPPD fusese proiectat să se 
răspândească precum polenul lipicios al unei narcise, de la o 
strângere de mână la o coală de hârtie sau reverul unei haine. 
Se impregna în chip invizibil pe orice atingea un ofiţer american 
CIA. Așa că, dacă erai un oficial rus suspect și mâinile, hainele 
sau sugativa de birou străluceau de NPPD, erai ars. MARBLE îi 
traumatizase pe cei de la Langley raportând ulterior că diferite 
pachete de metka erau etichetate cu niște componente 
distinctive de marcaj care puteau să identifice cu precizie 
americanul vizat. 

În vreme ce mergeau și discutau, Nate și-a băgat mâna în 
buzunar și a scos o pungă de plastic sigilată. Baterii de schimb 
pentru echipamentul de comunicaţii secrete al lui MARBLE: trei 
pachete de ţigări de un cenușiu metalic, excesiv de grele. 
Foloseau comunicațiile secrete pentru transmiterea de știri 
importante rapide și pentru a menţine contactul amical în 
pauzele dintre întâlnirile personale. Dar aceste scurte întâlniri, 
extrem de riscante, erau cu mult mai productive. În cadrul 
acestora, MARBLE le furnizase cantităţi uriașe de informații pe 
discuri sau drivere, iar el era reaprovizionat cu echipamente și 
ruble. Mai exista și contact uman, ocazia de a schimba câteva 
cuvinte, momentul de a reînnoi parteneriatul aproape religios. 

Nate a desfăcut cu grijă punga de plastic și i-a întins-o lui 
MARBLE, care a scos bateriile ambalate, ce fuseseră 
împachetate într-un laborator steril din Virginia. Apoi MARBLE a 
strecurat în pungă două discuri. 

— Cred că sunt cam cinci metri lineari de fișiere pe discurile 
alea, a spus el. Cu complimentele mele. 

Nate a observat că bătrânul spion încă mai gândea în termeni 
de metri lineari de fișiere chiar și când fura secrete digitale. 

— Mulţumesc. Ai inclus și rezumatul? 

Hackerii agenţiei îl rugaseră pe Nate să-i reamintească lui 
MARBLE să includă un rezumat al informaţiilor, pentru 
prioritizarea traducerii și procesării rapoartelor lui brute. 

— Da, de data asta mi-am amintit. Am inclus și un nou 
director de birou pe cel de-al doilea disc. Câteva schimbări de 
personal, nimic șocant. Și un program al planurilor mele de 
călătorie în străinătate pentru anul viitor. O să caut să 
călătoresc din motive operaţionale, am inclus detalii, l-a asigurat 
el, arătând cu capul spre discul din pungă. 

— Sunt nerăbdător să te văd în afara Moscovei, când ai timp, 
a spus Nate. Timpul se apropia de sfârșit și cei doi ajunseseră la 
capătul străzii, se întorseseră și mergeau încet spre celălalt 
capăt. 

MARBLE a devenit melancolic. 

— Ştii, m-am gândit la cariera mea, la relaţia cu prietenii mei 
americani, la viața ce-mi stă înainte, a spus el. Probabil că mai 
am câţiva ani până la pensie. Politica, bătrânețea, greșeala de 
neconceput. Poate trei sau patru ani, poate doi. Uneori mă 
gândesc că ar fi plăcut să mă retrag în New York. Ce crezi 
despre asta, Nathaniel? 

Nate s-a oprit și s-a întors pe jumătate spre el. Ce mai era și 
asta? Zgomotul de pe stradă s-a stins. Agentul lui avea 
probleme? MARBLE și-a ridicat mâna pentru a-l strânge pe Nate 
de braţ, dar și-a oprit-o în aer. 

— Nu te alarma, te rog, gândeam doar cu voce tare. 

Nate l-a privit pe MARBLE pieziș: bătrânul era sigur pe sine, 
calm. Era firesc pentru un agent să se gândească să se retragă, 
să viseze la sfârșitul primejdiei și al vieţii duble, să înceteze să 
mai stea cu urechile ciulite la orice bătaie în ușă. Viaţa, în cele 
din urmă, te epuizează și asta duce la greșeli. Era oare oboseală 
în vocea lui MARBLE? Nate trebuia să raporteze cu grijă 
nuanțele acestei conversații în telegrama sa confidențială de a 
doua zi. În mod inexorabil, problemele aferente unui caz cădeau 
întotdeauna pe capul ofițerului de caz, iar el n-avea nevoie de 
așa ceva. 

— Este ceva în neregulă, vreo problemă de securitate? l-a 
întrebat Nate. Contul tău bancar te așteaptă, știi doar. Poţi să te 
retragi oriunde dorești. Te sprijinim în toate felurile. 

— Nu, sunt bine. Mai avem încă treabă de făcut. Apoi putem 

și să ne odihnim, l-a liniștit MARBLE. 

— E o onoare să lucrez cu tine, a spus Nate, și era sincer. 
Contribuţia ta este inestimabilă. 

Bătrânul se uită în jos la trotuar în vreme ce mergeau de-a 
lungul străzii întunecoase. Întâlnirea lor se întinsese acum la 
șase minute. Era vremea să plece. 

— Ai nevoie de ceva? întrebă Nate. Închise ochii și se 
concentră. li dăduse bateriile, primise discurile, având incluse 
rezumatul și programul de deplasări externe. Singurul lucru care 
mai rămăsese era să fixeze următoarea întâlnire personală 
peste trei luni. Ne vedem iar peste trei luni? întrebă Nate. Atunci 
o să fie în plină iarnă, în decembrie. La noul loc, EAGLE, lângă 
râu? 

— Da, bineînţeles, a spus MARBLE. Orel. O să confirm printr- 
un mesaj cu o săptămână înainte. 

Se apropiau iar de capătul străzii, îndreptându-se agale spre 
luminile mai puternice de la intersecţie. Un semn de neon de 
peste drum marca o intrare la o staţie de metrou. Nate a simţit 
brusc un fior de neliniște pe șira spinării. 

O limuzină Lada veche a traversat încet intersecţia, cu doi 
oameni în față. Nate și MARBLE s-au lipit de zidul unei clădiri, 
învăluiți cu totul de întuneric. MARBLE văzuse și el mașina, 
bătrânul era un profesionist în materie de urmărire stradală ca și 
tânărul lui ofițer de caz. O altă mașină, un Opel mai nou, a 
traversat în direcția opusă. Cei doi bărbaţi din interior se uitau în 
cealaltă parte. Privind în spate, Nate a văzut o a treia mașină 
intrând încet pe stradă. Mergea doar cu luminile de parcare 
aprinse. 

— E o patrulare de măturare, șuieră MARBLE. N-ai parcat nicio 
mașină prin preajmă, nu? 

Nate dădu din cap în semn că nu. Nu, nu, la naiba, nu. Inima îi 
bătea nebunește. Totul era să scape. Se uită la MARBLE după un 
semn, apoi se mișcară amândoi în același timp. Uitând de praful 
pentru spioni, uitând de orice altceva, Nate îl ajută pe MARBLE 
să-și dea jos paltonul închis, întorcându-l pe dos în vreme ce-l 
trăgea de pe el, acesta transformându-se într-o haină deschisă 
la culoare, de o cu totul altă croială, pătată și tocită la mâneci și 
la poale. L-a ajutat pe MARBLE să și-o pună pe el. Căutând într- 
un buzunar interior al hainei, a scos o căciulă de blană mâncată 
de molii - parte din propria sa deghizare - și i-a îndesat-o lui 

MARBLE pe capul descoperit. Acesta și-a scos din buzunarul din 
față niște ochelari cu ramă groasă și cu un braţ legat cu scotch 
alb și i-a pus. Nate a căutat în alt buzunar și a scos un băț scurt 
pe care l-a scuturat ușor în jos. Un șnur elastic din interiorul 
acestuia l-a făcut să se întindă până la dimensiunile unui baston 
pe care i l-a pus lui MARBLE în mână. 

Moscovitul între două vârste dispăruse, fiind înlocuit în opt 
secunde de un pensionar bătrân demodat, îmbrăcat într-o haină 
ieftină din pânză și mergând șontăc sprijinit de un baston. Nate 
îl împinse ușor înspre intersecţie și stația de metrou. Acţiunea 
asta încălca regulamentele, era periculos să folosească metroul, 
să se blocheze în subteran, dar dacă MARBLE putea să scape din 
zonă, riscul merita efortul. Travestiul lui trebuia să fie suficient 
pentru numeroasele camere de supraveghere de pe peroane. 

— O să-i duc eu de aici, a spus Nate în vreme ce MARBLE s-a 
îndoit de spate și a început să traverseze târșâit intersecția. 
Bătrânul spion îl privi o dată grav, dar calm, și îi făcu semn cu 
ochiul. Tipul ăsta e o legendă vie, se gândi Nate. Dar acum 
singura sa prioritate era să distragă mașinile de patrulare și să 
le facă să se concentreze asupra lui, și nu asupra lui MARBLE. 
Totuși nu trebuia să fie prins. Discurile lui MARBLE din buzunarul 
său l-ar fi omorât pe bătrân la fel de sigur ca și în cazul în care 
echipa de urmărire l-ar fi arestat. 

Nu și cât timp se afla el acolo. Capul și gâtul i-au fost cuprinse 
de fiori de gheaţă. Își ridicase gulerul hainei, își luă inima-n dinţi 
și traversă repede prin fața mașinii care îl urmărea parcurgând 
încet strada înspre el, până la o jumătate de stradă distanţă. 
Tipii erau probabil de la FSB, bătăușii care lucrau în spionajul 
intern din cadrul Federaţiei Ruse. Era pe teritoriul lor. 

Motorul Ladei 1200 a scrâșnit și l-au reperat în lumina 
reflectată a farurilor mari pe strada scânteindă, iar el a fugit 
spre blocul următor și a intrat în casa scărilor unui subsol ce 
duhnea a urină și votcă. În spatele lui se auzea scrâșnetul 
anvelopelor, așa că și-a zis Așteaptă, așteaptă, acum mișcă-te 
iar, a luat-o la fugă printre alei, alunecând ușor de-a lungul 
pasajelor pietonale, coborând în goană scările spre râu. 
Folosește barierele, traversează sinele de cale ferată, schimbă-ti 
vectorul și direcția odată ce ai ieșit din raza vizuală, indu-i în 
eroare, strecoară-te dincolo de linia lor de siguranță. Verificare 
timp: aproape două ore. 

Tremura de oboseală și a luat-o la fugă, apoi a mers la pas, pe 
urmă s-a chircit în spatele unor mașini parcate, auzind zgomote 
de motor peste tot în jurul lui în timp ce se apropiau, apoi se 
îndepărtau, pe urmă se apropiau din nou, încercând să-l 
trântească la pământ și să-și bage mâinile în buzunarele lui. 
Putea auzi frânele care scrâșneau, îi auzea zbierând în staţiile 
radio, ajunseseră să-și iasă din minţi. 

Primul lui instructor de filaj îi spusese: O să simti strada, 
domnule Nash, nu contează dacă e Wisconsin Avenue sau 
Tverskaya, o s-o simți oricum, şi Nate o simţea al naibii de bine, 
dar erau o mulţime, chiar dacă nu știau exact unde se afla el. 
Cauciucurile de automobil scrâșneau pe pavajul umed în timp ce 
accelerau înainte sau înapoi; vestea bună era că nu reușiseră 
să-l localizeze așa de bine încât să îl urmărească pe jos, iar cea 
proastă era că timpul lucra de partea lor. Slavă Domnului că-l 
urmăreau pe el, ceea ce însemna că nu-i dăduseră nicio atenţie 
lui MARBLE. Nate se rugă ca bătrânul să nu fi fost observat în 
timp ce se îndreptase șchiopătând spre metrou și ca acest filaj 
să nu fi fost îndreptat împotriva lui din start, pentru că altminteri 
însemna că un al doilea echipaj îl urmărea acum pe el. N-aveau 
să pună ei mâna pe agentul lui, agentul lui, și nici pe pachetul 
cu discurile lui MARBLE, volatile precum nitrogenul în buzunarul 
lui. Nu s-a mai auzit scrâșnet de cauciucuri și pe străzi se 
așternuse liniștea. 

Reper de timp: două ore în plus, picioarele și coloana îl 
dureau, avea vederea un pic înceţoșată. A mers pe o alee 
îngustă, ținându-se de zid pe întuneric, sperând că plecaseră, 
imaginându-și mașinile lor cu bara îndoită întoarse la garaj, cu 
caroseria încinsă și murdară de noroi, în vreme ce șeful lor 
zbiera la ei în camera de instructaj. Nu mai văzuse nicio mașină 
de câteva minute și s-a gândit că ieșise din perimetrul lor de 
căutare. Incepuse să ningă din nou. 

În faţă, un vehicul a frânat la stop, apoi s-a întors și a intrat pe 
alee, iluminând zăpada cu farurile. Nate s-a întors cu fața la zid, 
încercând să treacă neobservat, dar știa că pesemne îl văzuseră 
și, în timp ce luminile au zăbovit puţin asupra lui, mașina s-a 
îndreptat în viteză spre el, strecurându-se pe partea unde se 
afla. Privea de-a dreptul uluit cum mașina venea înspre el, 
portiera laterală dreaptă aflându-se la doar câţiva centimetri de 
zid, cele două fețe încordate uitându-se fix înainte, ștergătoarele 

la viteză maximă. Aceste bestii FSB-iste nu-l văzuseră? Apoi și-a 
dat seama că-l văzuseră cât se poate de bine, încercând să-l 
strivească cu mașina de zid. E o lege nescrisă, potrivit căreia 
echipajele de urmărire care filează un diplomat străin nu 
manifestă niciodată violență fată de o țintă, spuseseră 
instructorii și, serios, ce naiba făceau tipii ăia? S-a uitat în spate 
și a văzut că intrarea în alee era prea departe. 

Simte strada, domnule Nash. Şi cea de a doua alternativă 
bună era să se prindă de ţeava de scurgere din fontă ce cobora 
de-a lungul clădirii, la câţiva zeci de centimetri de el, cu clemele 
metalice ruginite fixate în zidul de cărămidă, și în timp ce 
mașina înainta, el sări și înșfacă ţeava de scurgere, folosindu-se 
de clemele metalice pentru a se cățăra pe zid, iar mașina s-a 
izbit de perete, despicând ţeava, capota mașinii fiind chiar sub 
picioarele lui cocoțate. Scoţând un scrâșnet puternic, mașina s-a 
hârșâit bine de zid și s-a blocat. Opriseră motorul și el nu mai 
avea de ce să se ţină, așa că s-a lăsat să cadă pe capotă și apoi 
pe pavaj. Portiera șoferului s-a deschis și o matahală cu căciulă 
de blană se pregătea să iasă de acolo, dar ei nu tratează 
niciodată cu violenţă o ţintă, așa că Nate împinse cu umărul 
portiera înapoi peste capul și gâtul asasinului, auzi un strigăt, 
văzu o față contorsionată de durere. li mai trânti de două ori 
portiera în cap, foarte iute, și omul căzu la loc în mașină. 
Portiera cealaltă era închisă și lipită de zid și a putut să-l vadă 
pe celălalt bătăuș încercând să se caţăre de pe scaunul din faţă 
ca să ajungă la portiera din spate, așa că era timpul s-o ia iar la 
picior și Nate a rupt-o la fugă în întuneric, pe la colţul aleii. 

Trei uși mai încolo era o crâșmă soioasă, deschisă la ora 
aceea târzie, luminile revărsându-se pe trotuarul acoperit de 
zăpadă. Nate putea auzi mașina din alee demarând iar, cu 
motorul huruind. Se strecură în micuța crâșmă pustie și închise 
ușa. O singură încăpere, nimic altceva decât o tejghea într-un 
capăt, câteva mese de lemn și banchete uzate, un tapet pătat și 
niște perdele de dantelă murdare la ferestre. O bătrână cu doi 
dinţi, buni de desfăcut conserve, stătea în spatele tejghelei 
ascultând zbârnâitul unui radio și citind un ziar. Două oale uzate 
de aluminiu cu supă fierbeau pe cuptorul electric din spatele ei. 
Mirosul de ceapă gătită umplea încăperea. 

Străduindu-se să-și stăpânească tremurul mâinilor, Nate s-a 
îndreptat spre tejghea și a comandat în rusă o farfurie cu supă 

de sfeclă femeii care se holba la el cu o privire goală. S-a așezat 
cu spatele la fereastra cu perdea și a ascultat. O mașină a vuit 
prin preajmă, apoi încă una și apoi nimic. La radio, un comic 
spunea o glumă: 

Hrușciov a vizitat o fermă de porci și a fost fotografiat acolo. 
La redactia ziarului din sat era o discuție aprinsă despre legenda 
fotografiei.  „Tovarășul Hrușciov printre porc?” „Tovarășul 
Hrușciov și porcii?” „Porcii în jurul tovarăşului Hrușciov?” 
Niciuna nu era potrivită. Redactorul ia în cele din urmă o 
hotărâre: „Al treilea de la stânga - tovarășul Hrușciov”. 

Bătrâna din spatele tejghelei chicoti. 

Nate nu mai mâncase și nu mai băuse nimic de mai bine de 
12 ore și se apucă să înfulece supa groasă cu lingura 
tremurându-i în mână. Bătrâna se zgâi la el, se ridică și ocoli 
tejgheaua îndreptându-se spre ușa de la intrare. Nate o privi cu 
coada ochiului. Ea deschise ușa, lăsând să intre o rafală de aer 
rece de afară. Bătrâna privi în stradă, în faţa și în spatele 
blocului, apoi trânti ușa la loc. Se întoarse la taburetul ei din 
spatele tejghelei și își luă ziarul. Când Nate își termină supa și 
pâinea, se îndreptă spre tejghea și numără câteva copeici. 
Cotoroanţța adună monezile și le strecură într-un sertar. Trânti 
sertarul la loc și se uită la Nate. 

— E liber, i-a spus ea. Du-te cu Dumnezeu. 

Nate evită s-o privească și plecă. 

După încă o oră, ud leoarcă de sudoare și tremurând de 
oboseală, Nate trecu împleticindu-se de ghereta milițianului de 
la intrarea principală a complexului de locuinţe al ambasadei. 
Discurile lui MARBLE se aflau în sfârșit în siguranţă. Nu acesta 
era modul regulamentar de a încheia o misiune nocturnă, dar 
ratase de ore bune mașina Staţiei care trebuia să-l ridice. 
Intrarea sa a fost observată și, într-o jumătate de ceas, FSB și 
imediat după aceea și SVR au aflat că tânărul domn Nash de la 
secţiunea economică a ambasadei fusese cel care le scăpase 
printre degete în cea mai mare parte a serii. Și credeau că știau 
și de ce. 


SUPA PE SFECLĂ A BĂTRÂNEI 


Topiți unt într-o oală, adăugați ceapă tocată și căliți-o 
până devine sticloasă. Adăugați trei sfecle rase și o 

roșie tăiată în bucăți. Turnaţi supă concentrată de vită, 
puneti oțet, zahăr, sare și piper. Supa trebuie să fie 
dulce-acrișoară. După ce a dat în clocot, fierbeţi-o la 
foc mic timp de un ceas. Serviţi-o fierbinte, cu o 
lingură de smântână acră și mărar tocat. 

2. 


În dimineaţa următoare, la celălalt capăt al Moscovei, în două 
birouri separate domnea o atmosferă tensionată. La sediul SVR 
din lasenovo, directorul adjunct Ivan (Vania) Dimitrievici Egorov 
citea rapoartele de urmărire ale FSB-ului din noaptea 
precedentă. Razele palide ale soarelui se strecurau prin 
ferestrele de sticlă masive ce dădeau spre pădurea întunecoasă 
de pini care înconjura clădirea. Alexei Ziuganov, șeful Direcţiei 
KR de contrainformaţii din subordinea lui Egorov, nu fusese 
invitat să ia loc și stătea în fața biroului său. Prietenii apropiaţi ai 
lui Ziuganov, sau poate doar mama lui, îi spuneau piticului 
veninos „Lioșa”, dar nu și-n dimineața aceea. 

Vania Egorov avea 65 de ani și era un general-maior cu 
vechime. Avea un cap mare, cu niște smocuri de păr cărunt 
deasupra urechilor, altminteri era chel. Ochii săi mari, căprui, 
buzele cărnoase, umerii laţi, burta mare și mâinile mari și 
musculoase îi dădeau aerul unui luptător de circ. Purta un 
costum de iarnă frumos croit, închis la culoare, un Augusto 
Caraceni de la Milano, cu o cravată sobră bleumarin. Pantofii săi 
negri strălucitori erau marca Edward Green of London, pentru 
cei cu dare de mână. 

Egorov fusese un ofițer KGB de teren mediocru la începutul 
carierei sale. Câteva tururi călduţe prin Asia l-au convins că 
viaţa în teren nu era deloc pe placul lui. Odată reîntors la 
Moscova, a excelat în politica sângeroasă a organizaţiei. A 
deţinut un șir de funcţii interne de mare răspundere, mai întâi în 
poziții de planificare, apoi în administraţie și în cele din urmă în 
postul nou creat de inspector general. Fusese activ și s-a distins 
în schimbarea KGB-ului în SVR în 1991, s-a plasat de partea cui 
trebuia în timpul loviturii KGB eșuate a lui Kriucikov îndreptate 
în 1992 împotriva lui Gorbaciov, iar în 1999 a fost remarcat de 
flegmaticul prim-viceprim-ministru Vladimir Vladimirovici Putin, 
un scorpion blond cu ochi albaștri și reci. În anul următor, Elțîn 
era îndepărtat, iar Putin se instala în mod remarcabil și incredibil 
la Kremlin, iar Vania Egorov aștepta telefonul care știa că 
trebuia să sune. 

— Vreau să te ocupi tu de treburi, îi spusese atunci Putin într- 
o întrevedere de cinci minute în biroul său elegant din Kremlin, 
lambriurile bogate din lemn reflectându-se în mod ciudat în ochii 
președintelui. Știau amândoi la ce se referea el și Vania s-a 
întors la lasenovo, mai întâi ca al treilea director adjunct, apoi 
ca al doilea, până când, cu un an în urmă, se mutase în biroul 
primului director adjunct, pe holul mochetat unde se afla și 
biroul directorului general. 

Fusese o atmosferă cam tensionată înainte de alegerile din 
martie din urmă cu un an, blestemaţii de ziariști și partidele din 
opoziţie se dezlănţuiseră mai tare ca niciodată. SVR avusese 
grijă de anumiţi disidenţi, acționase discret la locurile de votare 
și făcuse rapoarte despre parlamentarii de marcă din opoziţie. 
Un oligarh cooperant a fost pus să formeze un partid 
independent pentru a sifona voturile și a fisura terenul. 

Apoi Vania însuși riscase totul, și-a încercat într-adevăr 
norocul atunci când i-a sugerat lui Putin să condamne amestecul 
Occidentului - mai ales al SUA - în demonstrațiile care au 
prefațat alegerile. Candidatului i-a plăcut sugestia, nici n-a clipit 
măcar din ochi în timp ce contempla revenirea Rusiei pe scena 
internaţională. Îl bătuse pe Vania pe umăr. Poate pentru că 
avuseseră cariere atât de asemănătoare, poate pentru că 
niciunul dintre ei nu se putea lăuda cu cine știe ce realizări ca 
ofițeri de spionaj în timpul scurtelor lor misiuni în străinătate, 
sau poate că un informator recunoscuse în celălalt un tovarăș 
nașniK. Indiferent care era motivul, Putin îl simpatiza, și Vania 
Egorov știa că avea să fie răsplătit. Ajunsese aproape de vârf. 
Avea și timpul și puterea pentru a continua să avanseze. Asta 
era ceea ce-și dorea. 

Dar îngrijitorul de la o fermă de șerpi este inevitabil mușcat 
dacă nu manifestă o precauţie sporită. Kremlinul de acum era 
plin de tipi la patru ace, secretari de presă, întruniri la vârf cu 
zâmbete formale, dar oricine fusese prin preajmă o vreme știa 
că nu se schimbase cu adevărat nimic de pe vremea lui Stalin. 
Prietenie?  Loialitate? Protecţie? Un pas greșit, un eșec 
operaţional ori diplomatic sau, cel mai rău, punerea 
președintelui într-o lumină proastă, aducea furtuna, burea, de 
care nu te apăra nimic. Vania dădu din cap. Ciort vozmi. La 
naiba! Episodul ăsta cu Nash era exact ce-i lipsea lui. 

— Se putea ca filajul ăsta să se desfășoare mai prost de atât? 

a zbierat Egorov. 

De regulă îi plăcea să joace un pic de teatru în faţa 
subordonaţilor săi. 

— E limpede că ticălosul ăsta mic de Nash s-a întâlnit cu o 
sursă azi-noapte. Cum de-a putut să scape de sub observație 
vreme de mai bine de 12 ore? Inainte de toate, ce făcea echipa 
de supraveghere în zona aia? 

— Se pare că erau în căutarea unor ceceni care făceau trafic 
cu droguri. Dumnezeu știe ce face FSB-ul zilele astea, a răspuns 
Ziuganov. Districtul ăla e o mahala împuţită. 

— Dar cu ciocnirea din alee ce-a fost? 

— Nu e clar. Ei pretind că echipajul a crezut că încolţise un 
cecen și că era înarmat. Eu mă îndoiesc. E posibil să fi fost luați 
de val în timpul urmăririi. 

— Colhoznici. Nişte ţărani ar face-o mai bine. O să-i cer 
directorului să îi menţioneze asta președintelui lunea viitoare. 
Nu se poate să avem diplomaţi străini răniți pe străzi, chiar dacă 
se întâlnesc cu trădători ruși, a spus Egorov pufnind. FBI o să 
înceapă să îi atace pe ofiţerii noștri din Georgetown dacă se mai 
întâmplă așa ceva. 

— O să dau și eu de știre, generale, la nivelul meu. Echipele 
de filaj vor primi mesajul, mai ales dacă, îmi e permis să 
sugerez, s-ar putea aranja să stea un timp la katorga. 

Egorov îi aruncă o privire inexpresivă șefului de la 
contrainformaţii, observând că folosise numele țarist al 
gulagului cu nespusă plăcere. Dumnezeule! Alexei Ziuganov era 
scund și brunet, cu o față plată ca o tigaie și urechi 
proeminente. Nişte dinţi ca niște ţăruși de cort și un rânjet 
permanent completa aspectul de Lubianka. Totuși, Ziuganov era 
conştiincios, o creatură plină de răâutate care-și avea el cu 
siguranţă rostul lui. 

— Putem să criticăm FSB-ul, dar îţi spun că americanul ăsta 
se întâlnește cu cineva important. Și idioţii ăștia tocmai l-au 
scăpat printre degete, sunt sigur de asta. Egorov a aruncat 
raportul pe biroul său. Așa că-ţi poţi da seama care o să fie 
treaba ta de acum încolo? Făcu o pauză. Află cine este. Fiecare 
cuvânt a fost marcat de câte o lovitură ușoară făcută cu 
arătătorul lui gros pe birou. Vreau capul trădătorului ăla într-un 
coș de răchită. 

— O să fac din asta o prioritate, a răspuns Ziuganov, știind că, 

dacă nu obțineau mai multe informaţii sau dacă nu primeau 
vreun indiciu specific de la vreo „cârtiță”! de-a lor din interiorul 
CIA, sau fără vreo descindere în stradă, nu aveau de ales decât 
să aștepte. Intre timp, el putea începe câteva investigații, 
conduce un interogatoriu, doar de amorul artei. 

Egorov s-a uitat din nou la raportul de urmărire, o lucrare 
inutilă. Singurul fapt confirmat era identificarea lui Nathaniel 
Nash la poarta ambasadei. Nu fusese văzută sau descrisă nicio 
altă persoană. Șoferul uneia dintre mașinile de urmărire (o poză 
cu el cu un plasture pe ochiul stâng fusese inclusă în raport 
pentru a justifica incidentul din alee) îl identificase în mod clar 
pe Nash, așa cum a făcut-o și miliţianul de la intrarea în 
complexul rezidenţial de la ambasada americană. 

Asta se poate transforma într-o reușită sau un eșec, s-a gândit 
Egorov. Un caz răsunător de spionaj rezolvat de el, umilindu-i pe 
americani, sau un eșec jenant care să nemulțumească Kremlinul 
și pe șeful lui hipercoleric ce ar fi dus la un sfârșit brusc al 
carierei sale. In funcţie de mânia președintelui, asta putea 
însemna un prici lângă cel al oligarhului ruinat Hodorkovski în 
închisoarea Segheja, colonia numărul nouă. 

Reflectând pesimist asupra perspectivelor în timp ce-și dădea 
seama de consecinţele politice, Egorov a cerut în dimineața 
aceea și a citit dosarul operaţional al lui Nate, /iternoie delo: 
tânăr, activ, disciplinat, bun vorbitor de rusă. Este rezervat în ce 
privește femeile și alcoolul. Nu consumă droguri. Plin de zel în 
postul de acoperire de la secțiunea economică a ambasadei. 
Eficace pe stradă, nu-și trădează intențiile operationale. Egorov 
mârâi. Molokosos. Un mucos plin de el. Se uită în sus la șeful 
Direcţiei KR. 

Firele de păr ce-i creșteau lui Ziuganov în cap au început să-l 
furnice și i-a picat fisa că trebuia să arate mai mult entuziasm. 
Poate că primul director adjunct Egorov nu era un agent de 
teren, dar era o specie bine cunoscută din grădina zoologică a 
SVR-ului, birocratul cu ambiţii politice. 

— Domnule director adjunct, esenţial în găsirea bastardului 
care ne vinde secretele este să ne concentrăm asupra acestui 
tânăr erou yankeu. Puneţi trei echipaje pe urmele lui. Infășuraţi-l 


1 în jargonul spionilor, „cârtița” este un agent infiltrat sau recrutat care acţionează în 
interiorul serviciului de informaţii advers sau în structura unei instituţii ori organizaţii 
tintă. (n.r.). 

în foi de ceapă. Douăzeci și patru de ore pe zi. Ordonaţi - sau 
mai bine solicitaţi - FSB-ului să intensifice urmărirea, lasaţi-i să 
se ţină scai după el, apoi puneţi echipajele noastre pe margini. 
Observaţi-l, apoi lăsaţi-l. Vedeţi dacă o să caute alte locuri de 
întâlnire. O să mai fie o întâlnire în vreo trei-șase luni, asta-i 
sigur. 

Lui Egorov îi plăcuse partea cu foile de ceapă, avea de gând 
să i-o repete directorului general mai târziu în ziua aceea. 

— Bine, apucă-te de treabă. Anunţă-mă ce planuri ai, astfel 
încât să-l informez pe director în privinţa strategiei noastre, a 
spus Egorov, concediindu-l pe Ziuganov printr-un semn cu 
mâna. 

Să-l informeze pe director în privința strategiei noastre, se 
gândea Ziuganov în timp ce ieșea din birou. 

o... 

Complexul ambasadei americane din Moscova este situat la 
nord-vest de lasenovo, în districtul Presnenski, lângă Kremlin și 
o ramificaţie a râului Moscova. Târziu în după-amiaza aceea, o 
altă conversaţie neplăcută ajunse la urechile șefului Staţiei CIA, 
Gordon Gondorf. La fel ca și Ziuganov, care nu fusese invitat să 
stea jos, Nate stătea în faţa biroului lui Gondorf. Genunchiul îi 
zvâcnea din ziua precedentă. 

Dacă pe Egorov masivitatea lui îl făcea să pară un luptător de 
circ, constituţia delicată a lui Gondorf și trăsăturile palide îl 
făceau să semene cu un ogar de curse la un spectacol de dresaj 
de circ. Înalt doar de vreun metru șaizeci, Gondorf avea părul 
rar, ochi de porc, așezați prea aproape unul de altul, și picioare 
mici. Ce-i lipsea în înălţime compensa mult prin răutate. Nu 
avea încredere în nimeni și nici nu-și dădea seama de ironia 
faptului că el însuși insuflase această neîncredere totală. 
Gondorf („Gondork” pe la spate) trăia într-un iad ascuns, 
cunoscut doar unui anume tip de ofițer superior de informații, 
unde jocul era prea complex și greu de controlat. 

— Am citit raportul tău de activitate de azi-noapte, l-a 
informat Gondorf. Bazându-mă pe ceea ce scrii, presupun că ai 
impresia că rezultatul a fost satisfăcător? Vocea lui Gondorf era 
monotonă și vorbea încet, șovăitor. Instinctul lui Nate anticipă 
confruntarea iminentă. Rămâi pe poziții. 

— Dacă vă referiţi la faptul că, după părerea mea, agentul e 
în siguranță, da, a replicat Nate. 

Ştia încotro bătea Gondorf, dar îl lăsă să ajungă singur la asta. 

— Din cauza ta, cel mai prolific și mai important informator 
era cât p-aci să fie arestat aseară. Întrevederea voastră a fost 
surprinsă de urmăritori, pentru numele lui Dumnezeu. 

Nate își reprimă mânia crescândă. 

— Am avut o misiune de detectare a filajului de 12 ore ieri. 
Exact cea aprobată de dumneavoastră. Mi-am confirmat 
situația. Eram invizibil când am ajuns la locul întâlnirii, și la fel 
era și MARBLE, a precizat Nate. 

— Atunci cum îţi explici filajul? l-a întrebat Gondorf. Doar nu-ţi 
închipui că era doar o operaţiune întâmplătoare de urmărire în 
zonă. Spune-mi că nu crezi așa ceva. 

Vocea lui Gondorf era plină de sarcasm. 

— Dar exact asta a fost. E exclus să mă fi căutat pe mine, 
toată porcăria aia din alee, nu mă urmăreau pe mine din start, 
în niciun caz. A fost o întâmplare și ei au reacţionat, nu au 
încercat deloc să fie discreţi. MARBLE a scăpat basma curată. 

Nate observă că Gondorf nici măcar nu era preocupat de 
încercarea de a-l zdrobi de perete. Un alt șef s-ar fi dus la 
ambasador în birou și ar fi făcut mare caz, cerând ca ambasada 
să înainteze un protest. 

Schimbând tonul, Gondorf îi reproșă: 

— Prostii. Intreaga afacere a fost un dezastru. Cum ai putut 
să-l îndemni să coboare la metrou? Asta e o cursă. Ai ignorat 
regulamentul atunci când l-ai ajutat să-și schimbe haina. 
Trebuia să facă asta singur. Doar știi acest lucru! Dacă o fi 
devenit fluorescent acum sub o baghetă luminoasă? 

— Eu am luat decizia. M-am gândit că schimbarea înfățișării și 
scoaterea lui în afara zonei era o prioritate. MARBLE e un 
profesionist, o să știe el cum să se descotorosească de haină și 
de baston. Putem să-i trimitem un mesaj. O să verific asta cu el 
la următoarea noastră întâlnire, s-a apărat Nate. 

Era cumplit să se contrazică în felul acela, mai ales cu un șef 
care nu știa ce însemna urmărirea pe stradă. 

— N-o să mai fie nicio întâlnire următoare. Cel puţin nu cu 
tine. Acum ești prea expus. Te-au identificat de o mie de ori azi- 
noapte, acoperirea ta de angajat la departamentul consular 
economic s-a dus pe apa sâmbetei. De acum încolo o să ai 
jumătate din direcţia de urmărire din Moscova pe urmele tale, i- 
a tăiat-o Gondorf. Savura ostentativ momentul. 

— Ei au știut întotdeauna de postul acesta de acoperire. Am 
avut întotdeauna o acoperire, doar știi asta. Mă mai pot încă 
întâlni cu agenţi, a replicat Nate, sprijinindu-se de un scaun. 

Gondorf avea o grenadă falsă de mână montată pe un suport 
de lemn pe biroul său. Pe plăcuţa de pe ea scria: 
DEPARTAMENTUL DE RECLAMAŢII. TRAGEȚI DE CUI PENTRU 
SERVICIU MAI PROMPT. 

— Nu, nu cred că poți să te întâlnești cu agenţi. Acum ești un 
magnet care atragi numai belele, a spus Gondorf. 

— Dacă o să pună atâţia oameni să mă urmărească îi putem 
ruina, argumentă Nate. Pot să le secătuiesc resursele 
plimbându-i prin tot orașul în următoarele șase luni. Și, cu cât 
mai multă acoperire primesc, cu atât mai bine vom putea să-i 
manevrăm. Rămâi pe poziții. 

Gondorf nu era impresionat și nici convins. Acest ofiţer de caz 
tânăr și neexperimentat reprezenta un mare pericol pentru el 
personal. Gondorf avea în vedere un post important la Cartierul 
General al CIA în anul următor, când avea să se întoarcă la 
Washington. Nu merita riscul. 

— Nash, îţi recomand s-o scurtezi cu plimbările prin Moscova. 
Ești prea expus și inamicul o să încerce să găsească o cale să te 
jumulească, să-ţi prindă agenţii. Se uită în sus. Nu-ţi face griji. O 
să mă asigur că o să obţii un post bun în continuare. 

Nate era șocat. Chiar și un ofiţer novice știa că o expulzare 
bruscă înaintată de un șef de birou - indiferent din ce motiv - 
putea deturna o carieră. Era de asemenea convins că Gondorf 
avea să se folosească de surse neoficiale pentru a sugera că 
Nate eșuase lamentabil. Reputația sa neoficială, „dosarul lui 
neoficial” aveau să fie afectate, urmau să-i fie afectate 
promovările și viitoarele angajări. Îi reveni vechiul sentiment că 
stătea pe niște nisipuri mișcătoare întunecate. 

Nate știa adevărul: îl salvase pe MARBLE în noaptea 
precedentă printr-o acțiune rapidă și corectă. Se uită în jos la 
figura impasibilă a lui Gondorf. Știau amândoi ce se întâmpla și 
de ce. Așa că lui Nate i se părea că n-avea niciun rost să nu 
termine conversaţia apoteotic. 

— Gondorf, ești o femeiușcă fricoasă, care e îngrozită să dea 
piept cu strada. Mă ataci pe mine ca să eviţi să-ţi asumi 
responsabilitatea. Am învăţat multe lucrând sub conducerea ta. 

In timp ce ieșea din birou, Nate observă că absenţa unei 

tirade pe un ton ridicat din partea șefului său reprezenta într- 
adevăr măsura acelui om. 
o... 

Dat afară de la Staţia din Moscova fără drept de apel. Nu era 
la fel de rău ca uciderea unui agent, sustragerea de fonduri 
oficiale sau fabricarea de rapoarte, dar era totuși un dezastru. 
Nate nu putea spune cum urma să-i afecteze viitoarele angajări, 
promovări, dar veștile aveau să circule imediat ce telegrama de 
la Gondorf ajungea la Cartierul General. Unii dintre colegii lui de 
instrucţie erau deja la cea de-a doua lor misiune, rodându-se 
bine, construindu-și un renume. Circula zvonul că unuia dintre ei 
îi fusese deja oferit un post de conducere la o staţie mică a CIA. 
Lunile suplimentare de pregătire pentru Moscova îl lăsaseră pe 
el de căruţă și acum mai intervenise și povestea asta. 

Chiar dacă își spunea să nu se lase măcinat de gânduri, Nate 
era neliniștit. | se spusese mereu să ţină pasul, că era extrem de 
important să nu rămână în urmă, să câștige. A fost educat în 
echivalentul elegant din sud al luptelor în cușcă, unde generații 
întregi de Nash fuseseră crescuţi în conacul în stil paladin al 
familiei de pe faleza sudică a râului James. Bunicul lui și apoi și 
tatăl lui, respectiv fondatorul și conducătorul afacerilor firmei 
Nash, Waryng and Royall din Richmond, își făcuseră veacul în 
birourile lor cu storuri verzi sugându-și dinţii și trăgându-și 
manșetele. Fuseseră îngăduitori atunci când fraţii lui, unul 
neverosimil, cu bucle à la lulius Cezar, și celălalt transpirat tot și 
scandalos cu freza lui de golan, se încăierau în costume pe 
covor, și atunci când studiaseră Dreptul atât cât era necesar și 
se căsătoriseră cu niște frumuseți cu pieptul mare care amuţeau 
atunci când intrau bărbaţii în cameră, căutând cu ochii lor 
albaștri încuviințarea acestora. 

Dar ce să facem în privința tânărului Nate? se întrebaseră ei. 
Absolvent al Universităţii John's Hopkins cu o specializare în 
literatura rusă, Nate și-a căutat refugiul în lumea spirituală, 
ascetică, a lui Gogol, Cehov, Turgheniev, o lume pe care 
Richmondul pavat cu cărămidă n-o putea invada. Fraţii săi au 
vociferat, iar tatăl său credea că era o pierdere de vreme. Se 
așteptaseră ca el să urmeze o facultate de Drept - fusese 
propus spre acceptare la Richmond - și eventual să ocupe o 
funcţie la firmă. Specializarea în rusă de la îndepărtatul 
Middlebury constituia deci o problemă, iar ulterioara sa cerere 

de angajare la CIA a declanșat chiar o criză de familie. 

— Cred că vei descoperi că viaţa de funcţionar civil n-o să-ţi 
aducă prea multe satisfacţii, îi spusese tatăl lui. Sincer, nu te 
văd fericit în birocraţia aia. 

Tatăl lui Nate îi cunoscuse pe foștii directori. Fraţii lui au fost 
mai puţin circumspecţi în criticile lor. În timpul unei zgomotoase 
mese de sărbătoare au iniţiat un sondaj de opinie în familie 
pentru a prezice cât timp avea să reziste Nate în CIA. Cel mai 
bun pronostic a fost de trei ani sau chiar mai puţin. 

Cererea sa de angajare la CIA nu avea nimic de-a face cu fuga 
de bretele și butoni de manșete, de absolutismul zdrobitor de la 
Richmond sau conacul cu coloane ce dădea spre râu. Nu avea 
nimic de-a face nici cu patriotismul, deși Nate era la fel de 
patriot ca oricine altcineva. Avea legătură doar cu acele bătăi 
ale inimii de pe vremea când avea zece ani și s-a încumetat să 
escaladeze trei etaje pe marginea conacului până acolo unde 
zburau vulturii deasupra râului, pentru a-și birui groaza, pentru 
a se confrunta cu păsările răpitoare ale spaimei și eșecului. 
Avea legătură cu tensiunea dintre el și tatăl lui și bunicul lui și 
fraţii lui omnivori, care-i cereau cu asprime să se conformeze în 
vreme ce ei înșiși refuzau s-o facă. 

Erau aceleași bătăi ale inimii din timpul interviurilor de 
angajare la CIA, emoția pe care trebuia să și-o stăpânească în 
timp ce se prefăcea și afirma vesel cât de mult îi plăcea să 
vorbească cu oamenii și să se confrunte cu provocări și cu 
ambiguitatea. Dar în vreme ce bătăile inimii încetineau și vocea 
i se calma, a avut remarcabila revelaţie că putea avea într- 
adevăr sânge rece și putea să se confrunte cu lucruri pe care nu 
le controla. A lucra în CIA era ceva de care avea nevoie. 

Dar s-a alarmat cu adevărat atunci când un recrutor CIA l-a 
informat că era puţin probabil să-i fie acceptată cererea de 
angajare, mai ales pentru că nu avea niciun fel de „experienţă 
de viaţă” după absolvirea facultății. Un alt intervievator, mai 
optimist decât primul, i-a spus în mod confidenţial că rezultatele 
sale excelente la testele de rusă îl plasau printre candidaţii cu 
mari șanse. CIA a avut nevoie de trei luni pentru a se decide, 
timp în care fraţii lui au revizuit cu mult tărăboi sondajul de 
familie prezicând data plecări; lui din CIA. Au făcut la fel de mult 
tărăboi și atunci când a sosit plicul. Fusese admis. 

Au urmat intrarea în serviciu, semnarea unor interminabile 

formulare, prezența la o serie de cursuri, lunile la Cartierul 
General, cabinetele și sălile de conferințe cu instructori plictisiţi 
și nesfârșitele proiecții de prezentare. Apoi, în cele din urmă, 
Ferma, cu drumurile pietruite ce treceau drept prin pădurile de 
pini, și dormitoarele cu linoleum, și clasele prăfuite, și sălile de 
curs cu mochete cenușii și locurile numerotate ale cursanților, 
care aparținuseră înainte eroilor din anul precedent și eroilor din 
urmă cu 40 de ani, recruţilor anonimi, spionilor de elită sau celor 
de duzină, unii care au dat-o-n bară, trădătorii, alţii care erau 
morţi de mult și își aduceau aminte de ei doar cei care îi 
cunoscuseră. 

Plănuiau întâlniri clandestine și participau la niște simulacre 
de recepții diplomatice, amestecându-se printre instructori 
gălăgioși și roșii la față ce purtau uniforme militare sovietice și 
costume tip Mao. Mărșăluiau uzi până la genunchi prin pădurile 
de pini, uitându-se printr-un binoclu de noapte și numărând pașii 
până ajungeau la bușteanul gol și la cărămida înfășurată în 
pânză de sac, bufniţele din copaci felicitându-i că găsiseră 
ascunzătoarea. Erau întinși pe capotele încinse ale vehiculelor 
lor la pretinse bariere în vreme ce instructorii pe post de polițiști 
de frontieră le scuturau pe sub nas teancuri de hârtii și le cereau 
explicaţii. Stăteau în ferme gotice americane dărăpănate de-a 
lungul unor drumuri de ţară pustii, beau votcă și convingeau 
niște actori de circumstanţă care vorbeau nedeslușit să comită 
acte de trădare. Printre pini, râul negru ca de ardezie era 
brăzdat de vulturii ieșiţi după pradă în amurg. 

Ce instinct îl făcea pe Nate să exceleze la exerciţiile practice? 
Habar n-avea, dar lăsase în urmă opoziţia familiei și Richmondul 
și alerga fără efort pe stradă, sub urmărire, dând piept calm cu 
agenţii instructori încotoșmănați și purtând pălării neverosimile. 
Ei spuneau că avea ochiul format. Incepuse s-o creadă și el, dar 
provocările rău prevestitoare ale fraţilor lui atârnau deasupra 
capului său ca o sabie a lui Damocles. Coșmarul său era s-o dea 
în bară, să fie dat afară, să își facă iar apariţia la Richmond. 
Dădeau afară oameni de la antrenamente fără avertisment. 

— Dorim integritate din partea cursanților noștri, a declarat 
un instructor de specialitate clasei. Trimitem oameni acasă 
pentru încercarea de a militariza scenariile pentru problemele 
viitoare. Fie și numai pentru a maximiza exerciţiile, a spus el 
tare. Dacă sunteţi prinși cu caietul unui instructor sau cu un alt 

material de curs interzis, sunteţi dați afară, oameni buni. 

Ceea ce, sincer vorbind, se gândea Nate, însemna Incercati 
voi. 

Formau o clasă, dar compusă din individualități, toți visând la 
o primă misiune, la o primă deplasare la Caracas, Delhi, Atena 
sau Tokyo. Dorința de a câștiga reputație și șansa de a-și alege 
misiunile era arzătoare și culmina în recepții chinuitoare la 
centrul pentru cursanți, găzduite de diferite departamente ale 
Agenţiei, o săptămână nebună, bizară, pentru frăţia tinerilor 
spioni gata să-și ia zborul. 

La una dintre aceste petreceri de sfârșit de instructaj un 
bărbat și o femeie de la Russia House l-au luat deoparte și i-au 
spus că fusese propus și acceptat în Departamentul pentru 
Rusia, așa că nu mai era nevoie să solicite vreo misiune în altă 
parte. Nate a întrebat timid dacă nu-și putea folosi cunoștințele 
de limba rusă pentru a-i vâna pe ruși, să zicem, în cadrul 
Departamentului pentru Orientul Mijlociu sau Africa, dar ei i-au 
zâmbit și i-au spus că abia așteptau să-l reîntâlnească la 
Cartierul General la sfârșitul lunii. 

Fusese acceptat, și încuviinţă temporar. Făcea parte din elită. 

Au urmat apoi cursurile despre Rusia modernă. Au discutat 
despre politica damocleţiană a Moscovei în privinţa gazelor 
naturale, a poluării Europei și despre înclinația cronică a 
Kremlinului de a finanța state criminale în numele dreptăţii, dar 
doar pentru a semăna discordie și pentru a dovedi că Rusia era 
în continuare în cărți. Bărbaţi îmblăniţi ţineau ore despre 
promisiunea Rusiei post-sovietice, despre alegeri și reforme în 
sănătate și despre crize demografice și despre suferinţa de a 
vedea cum cade din nou cortina, și în spatele acesteia, ochii 
albaștri de gheaţă, cărora nu le scăpa nimic. Rodina, țarina 
neagră a patriei sacre și cerul nesfârșit trebuiau să mai îndure 
încă puţin, în vreme ce cadavrul ţinut în lanţuri al Rusiei 
sovietice era exhumat, tras afară din mlaștină și inima sa 
resuscitată, iar vechile închisori erau iar ticsite cu oameni care 
nu erau de acord cu ei. 

Și o femeie austeră și inflexibilă a ţinut un curs despre un nou 
Război Rece, despre tainicele negocieri de dezarmare și despre 
noile avioane de luptă supersonice, care puteau zbura pieziș, 
dar care încă mai aveau Steaua Roșie pe aripi, și despre furia 
Moscovei în privinţa scutului occidental de apărare antirachetă 

din Europa Centrală - oh, cât de mult îi irita pierderea 
elegantelor lor state aservite! - și spadele târșâite în tecile 
ruginite, muzica atât de familiară din zilele lui Brejnev și 
Cernenko. Și rostul tuturor acelor lucruri, spuneau ei, al Russia 
House, era necesitatea permanentă de a afla planurile și 
intenţiile din spatele privirii albastre și al sprâncenelor blonde, 
diversele secrete de azi, dar aceleași ca întotdeauna, secrete ce 
trebuiau furate. 

Apoi a venit la Russia House și un ofițer de operaţiuni în 
rezervă - ce semăna cu un comerciant ambulant de pe Drumul 
Mătăsii, dar cu ochi verzi și o gură strâmbă - pentru o 
prezentare neoficială. 

— Energia, declinul populaţiei, resursele naturale, statele 
clientelare. Uitaţi de toate astea. Rusia este în continuare 
singura ţară care poate lansa o armă balistică intercontinentală 
în piaţa Lafayette trecând peste Casa Albă. Singura, și au mii de 
bombe nucleare. A făcut o pauză, s-a frecat la nas, vocea fiindu- 
i cât se poate de guturală. Rușii, îi urăsc pe străini doar un pic 
mai mult decât se urăsc pe ei înșiși și sunt niște conspiraţioniști 
înnăscuţi. Oh, știu prea bine că sunt superiori, dar rusul nostru 
este nesigur, vrea să fie respectat, temut, ca fosta Uniune 
Sovietică. Au nevoie de recunoaștere și își urăsc statutul de ţară 
aflată pe locul al doilea în raporturile dintre supraputeri. De 
aceea Putin reface Uniunea Sovietică și n-o să-i stea nimeni în 
cale. Copilul care trage faţa de masă și sparge vesela pentru a 
atrage atenţia - asta e Moscova. Nu vor să fie ignoraţi și vor 
sparge vesela pentru a fi siguri că asta n-o să se întâmple. Vând 
arme chimice în Siria, îi dau lranului componente pentru arme 
nucleare, învaţă Indonezia să proiecteze centrifuge, construiesc 
un reactor de apă ușoară în Birmania, oh, da, oameni buni, 
nimic nu e imposibil. Dar adevăratul pericol este instabilitatea 
creată de toate astea, imboldul pe care îl dă generaţiei viitoare 
de nebuni care să distrugă lumea. Oameni buni, al doilea Război 
Rece are legătură directă cu renașterea imperiului rus și să nu 
vă amaăgiţi că Moscova o să stea să se uite cum se descurcă 
marina chineză atunci când - nu dacă - încep focurile de armă 
în strâmtoarea Taiwan. Işi puse pe umeri o haină de costum 
strălucitoare. De data asta nu mai e așa simplu. Voi, oameni 
buni, va trebui să vă daţi seama de asta. Vă invidiez. Își ridică 
mâna. Vânătoare bună, a mai spus el și a plecat. În sală era 

liniște și toată lumea rămăsese pe scaune. 

Nate se afla acum în vestitul gazoduct moscovit, adâncit în 
pregătire specializată, în antrenament pentru operaţiuni interne 
speciale, și, pentru că se întrezărea o misiune la Moscova, 
studia vocabularul operaţional în rusă și i se îngăduise să treacă 
în revistă „cărţile”, dosarele agenţilor, să le citească numele și 
să studieze pozele de pașaport cu feţe plate ale surselor rusești 
pe care avea să le întâlnească în stradă, sub nasul urmăritorilor. 
Viaţă și moarte în zăpadă, un vârf de lance, indiferent ce-ar fi. 
Clasa sa de la Fermă s-a dispersat și a fost în mare măsură 
uitată. Acum erau alte vieţi în joc. Nu avea cum s-o dea în bară 
și nici n-avea s-o facă. 

o... 

La trei zile după discuţia cu Gondorf, Nate stătea într-un mic 
restaurant din aeroportul Șeremetievo din Moscova, așteptând 
să fie anunţată cursa lui. Comandă un sandvici cubanez și o 
bere din meniul soios. 

Ambasada se oferise să trimită un funcţionar cu el care să-l 
ajute la controlul biletelor și al pașaportului, dar el refuzase 
politicos. In noaptea precedentă, Leavitt adusese niște beri la 
sfârșitul zilei de lucru și au stat la taclale în surdină, evitând 
subiectele bătătoare la ochi, omiţând, evident, ceea ce gândeau 
ceilalți ofițeri, și anume că atât cariera, cât și reputaţia lui Nate 
vor avea de suferit. Despărțirea a fost tensionată. 

Singura parte bună era că, în urmă cu două zile, drept 
răspuns la notificarea lui Gondorf de încetare a activităţii, 
Cartierul General menţionase că se eliberase pe neașteptate un 
post de ofițer de caz în învecinatul Helsinki. Având în vedere 
rusa aproape fluentă a lui Nate, mulţimea de ruși din Finlanda, 
mobilitatea sa imediată ca ofiţer necăsătorit și neașteptata sa 
disponibilitate, Cartierul General întreba dacă Nate era interesat 
de un transfer pe un post mai modest la Helsinki, începând chiar 
de a doua zi. Nate a acceptat, în vreme ce Gondorf s-a simţit 
deranjat de această „graţiere”, dar a fost cooperant. Telegrama 
oficială de angajare de la Staţia din Helsinki a sosit, urmată de o 
notă neoficială de la Tom Forsyth, viitorul său șef din Helsinki, în 
care menţiona doar că era bucuros să-i ureze bun venit lui Nate. 

Cursa Finnair a lui Nate a fost anunţată și el a ieșit 
îndreptându-se împreună cu ceilalţi pasageri spre avion. 
Deasupra lui, dintr-o cameră de observaţie din sticlă din turnul 

de control al aeroportului, un echipaj format din doi oameni fixa 
cadrul unui teleobiectiv. Echipa de supraveghere a FSB-ului 
venise la aeroport să-și ia rămas-bun. FSB, SVR, și mai ales 
Vania Egorov, erau siguri că plecarea neașteptată a lui Nate era 
importantă. In timp ce Nate urca scările avionului și aparatele 
de fotografiat ţăcăneau, Egorov stătea în biroul său adâncit în 
gânduri. O rușine. Cea mai bună șansă a sa de a-l prinde pe 
spionul pe care îl folosea CIA se spulberase. Ar fi nevoie de luni, 
poate chiar ani, pentru a găsi o pistă mai bună în acest caz - 
dacă va fi posibil. 

Nash constituia în continuare cheia, se gândea Egorov. Poate 
că urma să se ocupe în continuare de sursa lui, din afara Rusiei. 
Se hotărî să nu renunţe la Nash și postul din Finlanda era o 
deschidere. Hai să-/ aranjăm noi un pic în Helsinki, se gândea el. 
SVR putea acţiona practic în Finlanda după bunul său plac, mai 
mult, dețineau întâietate pe teritoriul străin. Nu mai era cazul să 
coordoneze niște FSB-iști ageamii. Vom vedea, și-a zis Vania. 
Lumea era prea mică pentru a se ascunde cineva. 


SANDVICIUL CUBANEZ PE LA AEROPORTUL 
DIN MOSCOVA 


Feliați niște pâine cubaneză groasă de câțiva 
centimetri pe lungime și rulați-le. Stropiți cu ulei de 
măsline pe deasupra și ungeţți cu muștar galben în 
interior. Puneti un strat de şuncă rumenită, friptură de 
porc, caşcaval și castraveți murati tăiați mărunt. 
Inchideti și presati timp de zece minute pe un grătar 
cu capac sau între două cărămizi fierbinți învelite în 
folie. Încălziți cărămizile timp de o oră în cuptor la 
260°. Tăiați pe diagonală. 

3. 


Dominika Egorova stătea pe o banchetă dintr-un separeu 
privat în opulenţa de cristal și marmură din Baccara, cel mai 
elegant dintre noile restaurante ale Moscovei, situat la câţiva 
pași de piaţa Lubianka. Pe fața de masă de un alb orbitor era o 
bogăţie de cristaluri și argintărie cum nu mai văzuse în viaţa ei. 
Se simțea bine și, în ciuda naturii operaţionale a serii, era 
hotărâtă să se bucure de cina indecent de scumpă. 

Dimitri Ustinov stătea în faţa ei, excitat la maxim. Înalt, 
masiv, cu o claie de păr negru și obraji scofâlciţi, Ustinov era un 
membru proeminent al clicii gangsterilor ruși, oligarhi ai 
petrolului și mineritului, care își făuriseră imperii de miliarde de 
dolari în perioada de avânt de după Războiul Rece. Debutase ca 
o autoritate locală a crimei organizate, dar ajunsese departe. 

Era îmbrăcat într-un smoching impecabil cu guler șal pus 
peste o cămașă albă striată, cu butoni cu diamante albastre. 
Purta un ceas Tourbillon Corum, unul din cele zece fabricate 
anual. Labele sale de urs se odihneau pe o tabacheră Faberge 
emailată de culoare albastră, realizată în 1908 pentru ţar. A luat 
o ţigară din tabacheră și a aprins-o cu o brichetă din aur masiv, 
Ligne Deux, închizând-o cu nota aceea muzicală distinctivă a 
tuturor brichetelor Dupont. 

Ustinov se afla pe locul trei în topul celor mai bogaţi oameni 
din Rusia, dar în ciuda averii sale, nu strălucea de 
deșteptăciune. Avusese dispute publice cu guvernul, mai ales cu 
prim-ministrul Vladimir Putin, și refuzase să recunoască sau să 
accepte controlul guvernamental al întreprinderilor sale. Cu trei 
luni în urmă, în punctul culminant al conflictului, Ustinov făcuse 
fără rușine niște remarci publice defăimătoare la adresa lui 
Putin la un talk-show de la o televiziune moscovită. Oamenii 
care erau la curent se mirau că Ustinov mai era încă în viaţă. 

In seara aceea, Ustinov nu se gândea la nimic altceva decât la 
Dominika. O văzuse la televiziune la o lună după interviul lui. 
Frumusețea și sexualitatea ei rudimentară îi tăiaseră respiraţia. 
Era dispus să cumpere postul acela de televiziune pe loc doar 
pentru a o reîntâlni pe ea, dar nu a fost nevoie. Ea acceptase 

încântată invitaţia lui la cină. În timp ce se uita la ea peste 
masă, Ustinov voia să o atingă peste tot. 

Dominika avea 25 de ani, păr castaniu închis ridicat în sus și 
strâns cu o panglică neagră. Ochii ei albaștri de culoarea 
cobaltului se asortau cu tabachera lui și el i-a spus asta, apoi în 
mod impulsiv i-a împins peste masă flecuștețul acela neprețuit. 

— Asta e pentru tine. 

Femeia avea buze pline și braţe subţiri, graţioase, care în 
seara aceea erau dezgolite. Purta o rochie neagră simplă, cu o 
răscroială adâncă, ce dezvăluia un decolteu spectaculos. Lumina 
difuză a lumânărilor îi reliefa vag o vinișoară albastră de pe 
piept, de sub pielea fără cusur. S-a întins și a apucat minunata 
tabacheră cu niște mâini lungi și fine. Unghiile erau tăiate scurt, 
stil franțuzesc, dar fără ojă. Îl privi cu ochi mari, iar el a simţit 
cum îl străbate un fior pe undeva între pântec și vintre. 

Dominika era suficient de versată încât să-și urmeze 
instinctele și să-și înghită nodul de dezgust din gât. Îi zâmbi 
șopârlei aceleia primitive. 

— Dimitri, e ceva magnific, pur și simplu nu pot să accept așa 
un cadou, a spus ea. Ești prea generos. 

— Ba poţi, a îndemnat-o Ustinov, încercând să fie șarmant. 
Ești cea mai frumoasă femeie pe care am întâlnit-o vreodată și 
prezenţa ta aici este cel mai minunat dar pe care l-aș fi putut 
primi vreodată. A sorbit puţină șampanie și și-a imaginat rochița 
aceea neagră aruncată grămadă într-un colț al dormitorului său. 
Sunt deja îndrăgostit de tine, i-a mărturisit Ustinov. 

Dominika s-a abținut să nu râdă de el, deși simţea cum fiori 
plăcuţi de gheaţă îi străbăteau spatele și braţele. Acest 
derevenșcina, acest ţopârlan era tot atât de sofisticat precum o 
brută agresivă de la ţară, ceea ce și fusese cu ani în urmă. Dar, 
Doamne, acum era bogat. In timpul săptămânii pregătitoare, 
Dominika aflase câteva lucruri despre Ustinov: iahturi, vile, 
apartamente de lux, companii petroliere și mineraliere în toată 
lumea, o armată de gărzi personale alcătuită din mercenari bine 
plătiţi, trei avioane private. 

o... 

Dominika era singurul copil al Ninei și al lui Vasili Egorov. Nina 
fusese concertmaistru al orchestrei simfonice de stat din 
Moscova, o artistă în plină ascensiune, care studiase cu Klimov 
și al cărei potenţial era uriaș, încât Muzeul Central de Stat al 

Muzicii și Culturii, Glinka, îi încredinţase magnifica vioară 
Kochanski del Gesu a lui Guarneri din 1741. Cu 15 ani în urmă, 
așteptata promovare în Orchestra Simfonică Naţională a Rusiei îi 
fusese refuzată atunci când Prohor Belenko, un violonist mult 
mai puţin talentat și lipsit de caracter, dar căsătorit cu fiica unui 
membru al Politburo, ceruse același post și i se oferise pe loc. 
Toată lumea știa ce se întâmplase, dar nimeni nu spusese nimic. 

Pe lângă talentul ei remarcabil de a cânta la celebra vioară 
lăcuită cu roșu, Nina Egorova era cunoscută și pentru firea ei 
aprigă, inclusiv pentru temperamentul său vulcanic, ce exploda 
de fiecare dată când ajungea să i se umple paharul. In faţa 
privirilor amuzate a 80 de colegi, membri ai orchestrei, Nina îl 
pocnise pe Belenko peste urechea dreaptă cu propriul lui stativ 
muzical în timpul ultimei lui repetiţii cu orchestra de stat. Nina 
nu a avut nicio remușcare. Dar trăia în Uniunea Sovietică. Așa 
că, i-au luat vioara Guarneri. Ea a refuzat să cânte la un 
instrument de calitate inferioară. Au mutat-o de pe rândul întâi 
pe cel de-al treilea. Ea i-a trimis la naiba. Concediul de odihnă s- 
a transformat în concediere atunci când Ministerul Culturii l-a 
convocat pe directorul orchestrei simfonice și cariera ei s-a 
încheiat. Acum, după atâţia ani, gâtul elegant i se îndoise, 
mâinile puternice i se încrețiseră, iar părul întunecat încărunţise 
și era strâns într-un coc. 

Tatăl Dominikăi era faimosul academician Vasili Egorov, 
profesor de istorie la Universitatea din Moscova. Era una dintre 
cele mai respectate și mai influente figuri din cultura rusă, cu 
rangul de profesor emerit. Ordinul albastru-auriu al Sfântului 
Andrei atârna înrămat pe perete; funda roșie pe care o purta în 
fiecare zi la rever era medalia Pușkin pentru realizări în 
literatură și educaţie. În mod ironic, Vasia Egorov nu avea un 
aspect distins sau impunător. Era scund și slab, cu păr rar, 
pieptănat cu grijă peste cap. 

Spre deosebire de soția sa, Vasili Egorov supravieţuise 
perioadei sovietice evitând politica, disputele și controversele. 
Cuibărit în sânul universităţii reușise mai ales datorită faptului 
că-și cultivase cu grijă o personalitate studioasă imparţială, 
discretă și loială. Ceea ce nu știa nimeni era că merituosul 
tovarăș profesor Vasili Egorov avea un suflet aparte, tainic, 
conștiința unei fiinţe total diferite, în care sălășluia o repulsie de 
gânditor moral faţă de soviete. Ca toţi rușii, își pierduse familia 

în anii 1930-1940 din cauza lui Stalin, opunând rezistență 
nemților, epurărilor și gulagului, katorga. Dar chiar mai mult de 
atât. Respingea dezechilibrul și lipsa de logică a sistemului 
sovietic,  dispreţuia  favoritismul apăsător al ce/oveki-lor, 
indolenţța și autoîngăduinţa celor din interiorul sistemului, care 
zdrobeau spiritul uman și care le furaseră rușilor propriile lor 
vieţi, ţara și patrimoniul lor. Era o apostazie pe care o 
împărtășea doar Ninei. 

Toţi rușii au gânduri ascunse, sunt obișnuiți cu asta. Așa se 
întâmpla și cu Vasili și cu Nina, care își ascundeau repulsia față 
de faptul că Rusia modernă nu se schimbase. Chiar și atunci 
când Dominika a crescut și a putut începe să înțeleagă, Vasili nu 
îndrăznea să-i vorbească despre sentimentele lor. Ambii ei 
părinţi își doreau să-i ofere o viziune clară asupra lumii, să o 
lase să vadă adevărul ea însăși. Dacă nu-i puteau explica 
evoluţia diabolică a Rusiei - de la furia bolșevică la putregaiul 
sovietic și acum, chiar și după glasnost, la lăcomia parazitară a 
Federaţiei -, Vasili reușise cel puţin să-i inculce Dominikăi 
adevărata măreție a Rusiei. 

Spaţiosul apartament cu trei camere (după concedierea Ninei 
li se îngăduise să-l păstreze numai graţie poziţiei și prestigiului 
lui Vasili) era plin de cărţi, muzică, artă și conversații în trei limbi 
diferite. Când Dominika a împlinit cinci ani, părinţii ei au 
observat că fetița avea o memorie prodigioasă. Putea recita 
versuri întregi din Pușkin sau recunoaște concertele lui 
Ceaikovski. Și atunci când auzea muzică, Dominika dansa 
desculță în jurul covorului persan din sufragerie în ritmul 
notelor, învârtindu-se și sărind într-un echilibru perfect, cu ochii 
strălucitori și mâinile fluturându-i. Vasili și Nina s-au uitat unul la 
altul și mama a întrebat-o pe Dominika cum de învățase ea 
toate acele lucruri. 

— Urmăresc culorile, a spus fetița. 

— Ce vrei să spui cu asta? a întrebat-o mama ei. 

Dominika le-a explicat grav că, atunci când se cânta muzică 
sau atunci când tatăl ei îi citea, încăperea se umplea de culori 
de tot felul, unele luminoase, altele întunecoase, uneori „săltând 
prin aer”, și tot ce avea Dominika de făcut era să se ţină după 
ele. De aceea era în stare să-și amintească atâtea. Atunci când 
dansa, sărea peste linii albastre strălucitoare, urmărind puncte 
strălucitoare roșii pe podea. Părinţii s-au privit din nou unul pe 

celălalt. 

— Mie îmi plac roșul, albastrul și movul, a spus Dominika. 
Când tati citește sau când mami cântă, sunt așa frumoase. 

— Și când mama e supărată pe tine? a întrebat Vasili. 

— Atunci e galben și mie nu-mi place galbenul, a replicat 
fetița, întorcând filele unei cărți. Și norul negru. Nici ăsta nu-mi 
place. 

Vasili l-a întrebat pe un coleg de la Facultatea de Psihologie 
despre culori. 

— Am citit despre o situaţie asemănătoare, a spus colegul. 
Despre perceperea literelor ca pe culori. E interesant. De ce n-o 
aduci pe aici într-o după-amiază? 

Vasili a așteptat în biroul său în timp ce prietenul său 
profesorul a stat cu Dominika într-o sală de curs învecinată. De 
la o oră s-a ajuns la trei. S-au întors, Dominika fericită și 
absentă, iar profesorul dus pe gânduri. 

— Ce e? a întrebat Vasili privindu-și fiica cu atenţie. 

— Aș fi putut sta cu ea zile-n șir, a răspuns profesorul 
umplându-și pipa. Fetiţa ta dă dovadă de calităţi sinestezice. 
Cineva care asociază sunetele sau literele, numerele cu culorile. 
Fascinant. 

Vasili s-a uitat iar la Dominika. Ea colora fericită la biroul 
tatălui său. 

— Doamne, a exclamat Vasili. E vreo boală, vreun soi de 
nebunie? 

— Boală, povară, blestem, cine știe? Și-a umplut pipa. Pe de 
altă parte, Vasia, poate că e odarionnaia, dotată. 

Vasili, strălucitul om de litere, nu pricepea nimic. 

— Mai e ceva, a adăugat profesorul, uitându-se spre fată, care 
era cu capul aplecat deasupra desenului său. Sinestezia ei pare 
să afecteze și reacţiile umane. Ea nu percepe cromatic numai 
cuvintele sau sunetele, ci și emoţiile. Mi-a vorbit despre niște 
halouri luminoase din jurul capetelor și umerilor oamenilor. 
Vasili s-a uitat cu ochi mari la prietenul său. Poate că o să 
ajungă un soi de expertă în materie de trăiri umane. Bineînţeles 
că mai e și memoria ei prodigioasă. Mi-a repetat fără greșeală 
25 de cifre de vreo câteva ori. In cazurile astea nu e ceva 
neobișnuit, a continuat profesorul. Dar ai văzut asta deja. 

Vasili a încuviinţat din cap. 

— Și încă un lucru mai neobișnuit. Fetița ta e înclinată spre 

buistvo, spune-i cum vrei, acces trecător de furie, fire poznașă. 
Mi-a trântit hârtiile pe jos când n-a putut să rezolve o ghicitoare. 
Ceva ce-mi închipui că va trebui să ţină în frâu mai târziu în 
viaţă. 

— Boje, a îngăimat Vasili și s-a grăbit spre casă să-i 
povestească soţiei sale. 

— Asta vine de la tine din familie, i-a spus Vasili sec Ninei, în 
timp ce Dominika, roșie la față, se încruntă atunci când muzica 
a fost oprită, teribil de nemulțumită, cu ochii în flăcări. Dacă era 
așa la cinci ani, cum avea să fie mai târziu? 

Atunci când Dominika a avut o audiție la vârsta de zece ani la 
Școala Academică de Coregrafie din Moscova de pe strada 
Frunzenskaya, a impresionat comisia de admitere. Nu avea 
niciun fel de tehnică, de disciplină, dar chiar la vârsta aceea 
fragedă au văzut în ea intensitatea, talentul înnăscut, instinctele 
unei mari dansatoare. Au întrebat-o de ce dorea să danseze și 
au râs de răspunsul ei: 

— Pentru că pot vedea muzica. 

În încăpere s-a așternut liniștea în timp ce chipul ei deja 
uluitor de frumos s-a întunecat și ea s-a uitat la comisie cu ochii 
mijiţi, ca și cum și-ar fi imaginat că-i chinuie fizic pe toți. 

Dominika și-a croit cu dârzenie drumul triumfător prin 
academie, care era marea furnizoare de balerini pentru Teatrul 
Bolșoi. A înflorit în ciuda rigorilor metodei clasice Vaganova. 
Deja se obișnuise să trăiască cu culorile ei. Capacitatea ei de a 
le vedea, fie în timp ce asculta muzică sau când dansa ori atunci 
când pur și simplu stătea de vorbă cu oamenii, se rafinase, 
controlându-și-o parcă mai bine. Și începuse chiar să descifreze 
culorile, asociindu-le cu stări și emoții. Nu era o povară. Pentru 
ea era pur și simplu ceva cu care trăia. 

A continuat să exceleze, dar nu numai în privința dansului. A 
obţinut cele mai mari note la gimnaziu și liceu, abilitatea sa de 
a-și aminti tot ce era învățată fiindu-i de mare folos. Era ceva 
nou, ceva diferit. Dominika asculta lecţiile de politică, de 
ideologie, de istorie a comunismului, pe cele despre 
ascensiunea și prăbușirea statului socialist, despre istoria 
baletului sovietic. Bineînțeles că fuseseră și excese, și 
existaseră și corecţii. Și acum Rusia modernă urma să se 
dezvolte în continuare, întregul fiind mai mare decât părțile 
componente. Mintea ei tânără a făcut acel salt, a acceptat 

ipocrizia. 

La vârsta de 18 ani, Dominika a fost promovată în prima trupă 
de elevi a școlii și s-a remarcat în clasa ei de studiu la realizări 
politice. In fiecare noapte se întorcea acasă să-i povestească 
tatălui său îngrozit în sinea lui ceea ce învățase ea. El încerca 
să-i domolească entuziasmul debordant cu lecții de literatură și 
istorie. Dar Dominika era în plin zbor al adolescenţei, în plină 
ascensiune a tinerei sale cariere. Nu dădea niciun semn că 
sesiza natura mesajelor lui disperate, sau că distingea culorile 
de deasupra capului lui. Vasili nu avea cum să fie mai clar de 
atât. Nu îndrăznea să vorbească deschis împotriva sistemului. 

Bineînţeles că Nina era încântată că fata ei progresa așa de 
rapid în compania de balet de juniori. Era minunat, îi era 
asigurat un viitor promiţător. Dar și ea privea uimită cum fetița 
ei devenise o rusoaică modernă model, o ultranaţionalistă, o 
frumusețe castanie înaltă, care mergea cu graţia unei balerine și 
care se purta precum apparatciki din zilele de odinioară. 

Dominika stătea pe covor în sufragerie, mama sa 

pieptănându-i părul castaniu domol, ritmic, cu peria cu mâner 
lung care îi aparținuse străbunicii sale. Peria în formă de 
carapace de broască ţestoasă cu mâner ușor curbat, împreună 
cu o fotografie înrămată și un samovar de argint erau singurele 
bunuri de familie salvate din casa elegantă din Petersburgul 
prebolșevic. Firele de păr de porc scoteau un sunet strident în 
aer, de un roșu intens. Părul îi strălucea. Întinzându-se după o 
lungă zi de balet, Dominika întrerupse relatarea în surdină a 
tatălui său, povestindu-i ce auzise la școală. 
_ — Tată, îţi dai seama că influențe externe ne ameninţă ţara? 
Iti dai seama de numărul mare de disidenţi care răspândesc 
haosul Ai citit articolul lui V.V. Putin despre s/oniștii care 
acţionează împotriva statului? 

Cu o durere surdă, părinţii s-a uitat în jos la fiica lor. Gospodi 
pomilui! Doamne fereşte! Statul, V.V. Putin, disidenții. Pe podea, 
Dominika se întindea de zor, picioarele ei lungi și silueta ei suplă 
fiind deja instrumentul lor, mintea ei inteligentă fiind încet 
adusă în serviciul lor. Nina își privi soțul. A vrut să-i spună fiicei 
sale adevărul, să o prevină în privința capcanelor sistemului 
care îi distruseseră cariera, ale sistemului care îl obligase pe 
Vasili să-și anestezieze mintea sa excepţională și să nu scoată o 
vorbă întreaga lui viață. Vasili a dat din cap. 

— Nu acum, niciodată, a spus el. 

La 20 de ani, Dominika a fost aleasă primă balerină a trupei 
de elită. Evaluările ei erau cu totul remarcabile și abilitatea sa 
atletică l-a făcut pe maestrul său de balet s-o compare cu „o 
tânără Galina Ulianova”, prima ballerina assoluta a Teatrului 
Bolșoi de după război. Acum când dansa, culorile pe care le 
vedea nu mai erau forme și nuanțe elementare, ci valuri 
sofisticate de lumini multicolore, rotindu-se, pulsând și înălțând- 
o. Tonurile sepia ce-i înconjurau pe partenerii ei de dans o 
făceau să se armonizeze și mai bine cu ei. Era incendiară, 
precisă, cu spate și picioare puternice, rafinată și zveltă pe 
poante. Maestrul său de balet a insistat că sosise vremea să 
înceapă pregătirile pentru audiţia anuală de angajare în trupa 
Bolșoi. 

În vreme ce devenea mai puternică și mai suplă, mai era ceva 
ce se deștepta la viaţă în trupul Dominikăi, o prelungire a 
rigorilor dansului, o conștientizare a propriului ei corp. Nu era 
vorba de lascivitate, pentru că avea o sexualitate înnăscută. Era 
o trezire latentă, iar ea își testa limitele trupești fără niciun fel 
de rușine. Din câte-și dădea seama, niciunul dintre părinţii ei nu 
era astfel, așa că poate vreo rudă de mult uitată fusese 
libertină. 

În dormitorul său întunecos, atunci când corpul i-o cerea, își 
explora senzațiile cu aceeași intensitate cu care exersa și la 
bară, respirând adânc, cu ochii închiși, tremurând și descoperind 
cât de tensionată era. Nu era un fetiș, nicio dependenţă, ci o 
identitate ascunsă ce deveni mai conștientă pe măsură ce 
crescu. Îi plăcea eul său tainic. Totuși, nu era vorba doar de 
inocenţă fizică copilărească. Uneori simțea nevoia de ceva 
ascuţit, interzis, și își închidea ochii strâns noaptea în vreme ce 
afară la fereastra ei era dezlănţuită o furtună cumplită, uimită 
de ea însăși în timp ce ţinea mânerul în formă de gât de lebădă 
al periei străbunicii ei între degetele sale lungi, reglându-și 
propriul ritm după cel al fulgerelor. Dorind tot mai mult și mai 
mult, încă uluită, ducându-se tot mai jos, unde era umed și 
ținându-și respirația și simțind impulsul năvalnic și din ce în ce 
mai dulce al mânerului străpungând-o ca un gândac dintr-un 
insectar. Slavă Domnului că acum se apucase să-și pieptene 
singură părul în serile de după școala de balet. 

Deși avea prieteni ocazionali, Dominika nu era prietenoasă cu 


VP - 36 


colegii săi de clasă. Cu toate acestea, era șefă de clasă, 
preocupată numai și numai de progresul trupei, de nivelul de 
excelenţă, de triumfurile din cadrul competiţiilor cu alte școli, 
mai ales cu cele din Sankt Petersburg, centrul spiritual al 
baletului rus în stil imperial. Dominika le ţinea predici colegilor 
săi obosiţi despre puritatea școlii moscovite, despre natura sa 
fundamental rusească. Ei toţi o numeau pe la spate klikusa, 
îndrăcită, Rusoaica de Tip Nou, gladiatoarea, starul, devotata, 
pravoslavnica. Oh, mai taci odată, își ziceau ei. 

La 22 de ani, Sonia Moroieva mai avea probabil încă un an 
până să treacă de la academie la Bolșoi, dar cu Egorova în cursă 
în acel an, nu prea avea șanse. Dansase toată viaţa, era fiica 
unui membru al Dumei și o tânără răsfăţată și vanitoasă. De 
fapt, era disperată. Se culcase nepăsătoare cu un băiat din 
trupă, cu blondul Constantin cu ochi de râs, o faptă incredibil de 
riscantă care, dacă era descoperită de instructori, le-ar fi 
asigurat exmatricularea imediată din școală. Dar după 15 ani în 
academie, ea știa când era liniște, când sala de saună era pustie 
și cât timp aveau la dispoziţie pentru partidele lor înfierbântate, 
cu picioarele sale suple curbate deasupra capului, și i-a tot 
șoptit lui Constantin la ureche vreme de o săptămână că-l iubea, 
sprijinindu-și șoldurile de el, lingându-i sudoarea de pe faţă și 
rugându-l să-i salveze cariera și viața. 

Elevii cu experienţă de la coregrafie știu tot atâta despre 
anatomie, ligamente și leziuni cât și un doctor. Constantin, 
înnebunit la culme după Sonia, a așteptat până a fost cuplat cu 
Dominika.  Exersând un pas de deux pe o podea 
supraaglomerată, a călcat-o tare pe călcâi când ea era en 
pointe, împingându-i piciorul înainte, și atunci culorile au 
devenit însângerate, lumea ei a început să se învârtă 
întunecându-se și ea s-a contorsionat din pricina unei dureri 
cumplite și s-a prăbușit. Au dus-o la infirmerie, colegii săi stând 
nemișcaţi și palizi de-a lungul barei, Sonia fiind cea mai palidă 
dintre ei. Dominika s-a uitat atunci la ea, i-a văzut expresia 
vinovată, miasma cenușie răsucindu-se nevăzută în jurul capului 
ei, și și-a dat seama. Pe masa de la infirmerie piciorul ei s-a 
înnegrit și s-a învineţit, asta era cel mai rău, și durerea i s-a 
răspândit în tot piciorul. Doctorul a spus încet „fractură a labei 
piciorului” și după o serie de examinări ortopedice și intervenţii 
chirurgicale și un ghips de la laba piciorului până la gleznă, 

Dominika a renunţat la academie; cariera ei de balerină, viaţa ei 
vreme de zece ani era terminată. Finalul a fost rapid. Toate 
frazele mieroase care o preaslăveau ca pe o nouă Ulanova se 
evaporaseră. Maeștrii, instructorii nu-i mai aruncau nicio privire. 

In adolescenţă învățase să își controleze buistvo, furia 
crescândă, dar acum o lăsă să dea pe dinafară, o simţea în gât. 
Avea de gând să-i denunțe pe Constantin și pe Sonia pentru că o 
sabotaseră. Ar fi fost și ei eliminaţi dacă fapta lor ar fi fost 
dovedită, dar în cele din urmă ea și-a dat seama că nu era în 
stare. Incă se gândea apatică la viitorul său când primi un 
telefon de la mama sa. 

o... 

Tatăl ei suferise un atac cerebral sever și murise în drum spre 
Clinica Kremliovka din Kunţevo, rezervată cetățenilor privilegiați 
și înstăriți. El fusese cea mai importantă persoană din viaţa ei, 
ghidul, protectorul său, și acum se dusese. l-ar fi ținut mâna pe 
obrazul ei, i-ar fi spus de plecarea ei de la academia de balet, de 
trădarea colegilor ei de clasă. l-ar fi cerut sfatul, l-ar fi întrebat 
ce trebuia să facă. Ea n-avea cum să știe, dar Vasili i-ar fi șoptit 
fetei sale idealiste că cineva se putea îndrăgosti de Stat, numai 
că Statul nu i-ar fi împărtășit niciodată sentimentele. 

Două zile mai târziu, Dominika stătea în salonul din 
apartamentul lor, cu piciorul drept pus în ghips, cu ochii uscați, 
ținându-și în sus gâtul și capul său grațios. Mama sa stătea 
lângă ea, în doliu, tăcută și calmă. Casa era plină de musafiri, 
zeci de oameni care veniseră să-și prezinte omagiile, 
academicieni, artiști, reprezentanți ai guvernului și politicieni. 
Sunetul glasurilor lor umplea aerul de nuanţe elementare de 
verde, culoarea pe care ea o asocia cu tristeţea și durerea, și 
care păreau să alunge aerul din cameră. Dominika se străduia 
din răsputeri să respire. Oamenii erau serviţi cu tradiţionalele 
blinii cu caviar roșu, sturion și păstrăv afumat. Pe servantă erau 
carafe cu apă minerală, un samovar de argint aburind, suc de 
fructe, whisky și votcă cu gheață. 

Atunci și-a făcut apariţia în faţa canapelei unchiul Vania, care 
s-a aplecat spre mama ei, transmiţându-i condoleanţe. Cei doi 
fraţi nu fuseseră niciodată apropiaţi, personalităţile și 
temperamentele lor fiind aproape diametral opuse. Dominika nu 
era sigură cu ce se ocupa el, dar cineva șoptise în treacăt 
inițialele KGB sau SVR. Apoi el se apropie, așezându-se lângă 

ea, cu fața lui cărnoasă la câţiva centimetri de a ei, deranjând-o 
în durerea ei. Îl văzu evaluând-o, îmbrăcată în negru cum era, 
cu părul dat pe spate, în doliu. Simţi același nod în gât, iar 
mama ei se întinse să o strângă de mână. Stăpânește-te. 

— Dominika, sincere condoleanţe, a spus Vania. Știu cât de 
apropiată erai de tatăl tău. 

Se întinse și o îmbrăţișă patern, frecându-și obrazul de al ei. 
Apa lui de colonie (Houbigant de la Paris) avea un miros 
puternic de levănţică. 

— Dă-mi voie să-ţi spun că îmi pare rău și de accidentul tău, 
de modul în care îţi afectează cariera. Dădu din cap când ea se 
uită la el. Știu ce elevă bună erai, și la balet și la cursuri. Tatăl 
tău se mândrea mereu cu tine. 

Rămase în spate în timp ce un alt prieten de familie trecu pe 
acolo dând mâna cu ei. 

Până atunci Dominika doar îl privise pe Vania, dar nu vorbise. 

— Ce planuri ai acum? o întrebă el. Poate universitatea? 

Dominika dădu din umeri. 

— Nu știu ce-o să urmeze. Dansul era viaţa mea. Trebuie să 
găsesc altceva. Simţi că se uita fix la ea. 

El își netezi cravata și rămase în picioare uitându-se în jos 
spre ea. 

— Dominușka, am să-ţi cer o favoare, am nevoie de ajutorul 
tău. 

Dominika se uită în sus la el, șocată. 

Unchiul Vania dădu din umeri. 

— Nu e cine știe ce mister. Am nevoie să faci ceva pentru 
mine, ceva neoficial, un lucru mărunt, dar important. 

— Pentru serviciile secrete? întrebă Dominika uluită. 

Vania își duse un deget la buze. O conduse într-o parte a 
sufrageriei. În ziua funeraliilor tatălui ei. Alesese momentul 
acela intenţionat, nu-i așa? Așa făceau ei întotdeauna. 

— Am nevoie de talentul tău și de frumuseţea ta, dorogaia 
moia, draga mea, o îmbie unchiul Vania. De cineva în care pot 
avea încredere, cineva cu discreţia ta bine-cunoscută. Se 
apropie mai mult de ea și Dominika simţi lingușeala trădată de 
căldura corpului lui. E o sarcină simplă, aproape o joacă, să te 
întâlneşti cu un bărbat, să ajungi să-l cunoști. Pot să-ţi furnizez 
detaliile mai târziu. 

Zmeia, șarpe. 

— Ești de acord să-l ajuţi pe bătrânul tău unchi? întrebă 
Vania, cu mâinile pe umerii ei. 

Un șarpe ce-și șfichiuie limba, adulmecând aerul. Să-i ceară 
asta în acele momente era ceva monstruos, tipic, înfiorător. 
Dominika își putea simţi pulsul în piciorul ce-i zvâcnea. 

Un halou galben îi răsări lui Vania deasupra capului de parcă 
ar fi fost un sfânt bizantin. Apoi ea-și recăpătă respiraţia și odată 
cu ea și un calm fals. Tocmai pentru că el se așteptase ca ea să 
refuze, Dominika acceptă. Îl privi ţintă, _observându-i ochii 
îngustaţi, văzându-l cum își făcea calcule. Il văzu cercetându-i 
chipul, dar nu se trădă cu nimic și atunci faţa lui reacţionă. 

— Excelent, spuse Vania. Știi că tatăl tău ar fi fost extrem de 
mândru. Nu era un patriot mai mare ca el. Și și-a crescut fiica 
tot în spiritul patriotismului. O patriotă rusoaică. 

Continuă tu să mai vorbești de tata și eu am să mă aplec și 
am să te musc de buza de jos, se gândi ea. Dar în loc de asta îi 
oferi un zâmbet care, după cum își dădu ea seama de puţină 
vreme, avea un puternic efect asupra oamenilor. 

— Acum că s-a dus cariera mea de balerină, a spus ea, poate 
că am să îndeplinesc niște sarcini secrete pentru tine. Vania își 
schimbă expresia, apoi își reveni. Își luă mâinile de pe umerii ei. 

— Vino să mă vezi săptămâna viitoare, i-a propus el, 
cercetându-i expresia feței. Dacă poți. O să trimit o mașină după 
tine. Vania își încheie costumul de lână ușor. Îi luă mâna în laba 
lui de urs, cu fața la câţiva centimetri de a ei. Hai, ia-ți rămas- 
bun așa cum se cuvine de la unchiul tău. 

Dominika își puse mâinile pe umerii lui și îl sărută ușor pe 
ambii obraji, uitându-se pentru o clipă la buzele lui umede și 
livide. Miros de levănţică și halou galben. 

El îi șopti la ureche: 

— Nu-ţi cer să mă ajuţi pe degeaba, spuse el. Cred că pot 
interveni în privinţa apartamentului ăstuia. Dominika se trase 
înapoi. Mama ta n-o să-l piardă, chiar dacă tatăl tău a murit. O 
să fie o mare mângâiere pentru ea. 

Vania îi dădu drumul la mână, se îndreptă de spate și ieși din 
cameră. Uluită, ea îl privi închizând ușa după el. Un prim gust al 
robiei, se gândi Dominika. 

În stradă, Vania îi făcu semn şoferului său să o ia din loc și se 
instală în spatele Mercedesului său. Așa, își zise el cu un suspin, 
mi-am exprimat  condoleanțele. Fratele Vasili era un 

academician aiurit, care trăia în trecut. Și cumnata aia a mea. 
Și-a pierdut deja minţile, e o lunatică, o sumasședșaia. Dar 
nepoata - e o adevărată statuie grecească - e perfectă pentru 
treaba asta. Mă bucur că m-am gândit la ea. Acum, că și-a 
nenorocit piciorul, nu mai are alte variante. Poate să învețe 
lucruri noi. Apartamentul ăla s-ar vinde cu niște milioane bune, 
se gândi el. Da, /a urma urmei, asta e familia și atâta lucru pot 
face. 
o... 

În seara aceea, după ce au plecat musafirii, Dominika a rămas 
cu mama ei în sufragerie pe întuneric. Bach cânta în surdină, 
acompaniat de samovarul aproape gol, care ofta când și când cu 
ultimele sale puteri. Dominika n-avea nevoie de lumină în 
cameră. Valuri uriașe de roșu intens vibrară în jurul ei de la 
muzică. Ținându-și ambele mâini în poală, Nina își privea fiica și 
știa că ea se uita la culori. Îi strânse mâinile Dominikăi pentru a 
o face să se concentreze și începu să-i vorbească încet, cu o 
voce domoală. li povesti în șoaptă, apropiindu-se de ea, despre 
tatăl ei și despre viața lui. li vorbi despre școala de balet și 
despre Rusia și despre ceea ce i se întâmplase. Și apoi Nina îi 
vorbi despre lucruri mai tenebroase, despre promisiuni și 
trădare și răzbunare. Două siluete într-o cameră obscură, plină 
de purpuriul lui Bach, două K/ikuși într-o vâlcea din pădure, 
punând la cale un măcel. 

Două zile mai târziu, Dominika se întoarse la academie, 
aparent pentru a vorbi cu doctorii și pentru a-și lua lucrurile. Era 
deja o străină, parcă abia așteptau ca ea să plece. Zăbovi 
discret stând pe un scaun de lângă ieșire, uitându-se la Sonia 
Moroieva și la Constantin cum dansau. Piciorul drept al Soniei 
era incredibil de sus, incredibil de drept en penché, Constantin 
rotind-o într-o plimbare lentă. Ochii lui erau aţintiţi asupra 
răscroielii din jurul vintrelor a costumului ei negru. In pauza de 
seară, în întunericul ce se lăsase în sala de exerciţii aproape 
pustie, Dominika îi privi pe Sonia și pe Constantin furișându-se 
în josul holului spre sala de saună. Circulaseră zvonuri despre 
cei doi, dar acum Dominika știa. Așteptă și observă cum dispare 
lumina de pe parchetul sălii de antrenament, simțind încordarea 
obișnuită, dar și-o controlă, calmându-se. 

În clădire se lăsase liniștea, birourile erau în întuneric. 
Maestrul de balet și două intendente se aflau încă în birourile lor 

ceva mai departe. În capătul îndepărtat al holului altminteri 
întunecat străluceau niște lumini palide. Dominika se îndreptă 
șchiopătând în tăcere spre ușa anticamerei saunei uriașe cu 
lambriuri mari de lemn folosită de elevi și o împinse în lături, 
ducându-se încet spre ușa camerei de aburi și se uită pe furiș 
prin orificiul de sticlă fumurie din ușa de cedru. Stăteau amândoi 
dezbrăcaţi pe șipcile de lemn ale banchetei de sus, în lumina 
slabă a singurului bec din tavan. Constantin tocmai își ridicase 
faţa dintre picioarele larg întinse ale Sofiei și se urcase pe ea ca 
o bestie imensă. Sonia îl ţinea strâns de gât și își legăna 
picioarele deasupra umerilor lui. Prin geam Dominika a văzut 
bătăturile de pe tălpile Soniei și degetele ei strâmbe și bătucite 
de balerină. 

Gura ei era deschisă și capul îi era culcat pe banchetă, dar 
ușa grea de la saună amortiza gemetele Soniei. Dominika s-a 
dat înapoi și și-a impus să-și stăpânească furia. O răsucire a 
comutatorului pentru abur și o mătură băgată prin mânerele ușii 
de la intrare i-ar fi fiert pe amândoi în 20 de minute. Nu. Ceva 
elegant, nedetectabil, letal, definitiv. Cei doi îi distruseseră 
cariera, acum era momentul să le-o distrugă și ea pe a lor, dar 
fără nicio urmă de răzbunare. 

Dominika a deschis ușa de la holul ce dădea în anticameră și 
a aprins lumina de deasupra, ce strălucea în coridorul întunecos. 
A deschis larg și una dintre ușile exterioare. Aerul rece al nopţii 
năvăli înăuntru și Dominika s-a îndreptat în direcţia adierii de 
gheaţă, ace de lumină rece, albastră, precum niște licurici, 
zburând în vârtej spre birourile intendentelor. Ea se strecură 
într-un birou întunecos la două uși distanţă și se sprijini de 
perete trăgând cu urechea. 

După trei minute, intendenta - care oare să fi fost? se întrebă 
Dominika - simţi aerul rece și se duse pe hol să cerceteze. 
Lumina din anticamera de la saună și ușa deschisă de vizavi de 
fereastră au făcut-o să bombăne încet. Parcă era madam 
Butirskaia, cea mai severă, cea mai feroce dintre câinii de pază 
ai academiei. Așteptă în tăcere, numărând secundele, apoi a 
auzit șuieratul ușii de la saună și pe urmă și zbieretele doamnei 
și ceea ce suna ca un suspin înăbușit. Zgomot de pași pe 
linoleum și alte zbierete și apoi pe hol au răsunat și smiorcăieli 
și scâncete. Nici măcar tatăl ei din Duma n-o mai putea salva, se 
gândi ea. 

Dominika își ridică mâna spre faţă în biroul aflat aproape în 
beznă. Era fermă și senină și simţi aerul pătrunzându-i iar în 
plămâni, ca și cum cineva ar fi deschis o supapă a unei butelii 
de oxigen, și își dădu seama tresărind şocată că nu resimțea 
nicio emoție pentru că-i distrusese pe cei doi și se amuză din 
pricina rafinamentului și a simplităţii acțiunii sale, apoi se gândi 
la tatăl ei și i se făcu un pic cam rușine. 

o... 

Își scoase ghipsul de la picior. Agenţii SVR-ului intenționau s-o 
afișeze pe Dominika în fața lui Ustinov la postul de televiziune. 
Doreau ca el s-o invite să-și petreacă timpul împreună. Nu i-au 
cerut să se culce cu el, nici nu era necesar, îi ziseseră ei, dar ea 
știa că asta era de la sine înţeles. Minciuna lor era una cusută cu 
aţă albă. Se miră singură că nici măcar nu-i păsa. Agenţii s-au 
uitat la ea circumspecți - privirea ei calmă și zâmbetul vag nu i- 
au liniștit, nu erau deloc siguri cu cine aveau de-a face. 

În regulă, în regulă, au spus ei, trebuiau să afle de afacerile 
lui, de programul lui de deplasări în străinătate, de contactele 
lui. l-au spus că era anchetat pentru fraudă și delapidare din 
fondurile statului. Culorile cuvintelor lor erau pale, șterse, de 
parcă n-ar fi fost complet formate. Da, era clar ce aveau ei 
nevoie, le-a spus ea. Putea face asta. Bărbaţii din cameră s-au 
uitat unul la altul, apoi la ea, iar ea i-a citit ca pe o carte de 
rugăciuni. Era o descoperire extrem de interesantă acest SVR, 
acest Serviciu Secret Rus, s-a gândit ea. Gusi, un cârd de gâște. 

În timp ce citea rapoartele, o dezlănţuire de culori în sine, s-a 
hotărât să-i reducă la tăcere pe agenţii aceia de contrainformaţii 
încrezuți care stăteau și se zgâiau la ea cu ochii înecaţi de fum, 
pentru a-i șterge zâmbetul de pe faţă dragului ei unchi Vania. Işi 
aminti de mirosul lui de levânţică. Biata lui nepoţică, balerina 
accidentată, frumoasa fată a fratelui său mort. Vrei să mă ajuţi 
într-o problemă delicată? Poate că la urma urmei o putem lăsa 
pe mama ta în apartament. Ocen horoșo. Foarte bine. 

o... 

Acum, lumina lumânărilor pâlpâi și cristalurile zornăiră și, în 
timp ce Ustinov înfuleca, Dominika simţi față de el un dispreţ 
absolut, latent, care i-a insuflat o detașare de gheaţă. Era 
pregătită să facă orice era necesar pentru a se achita de 
misiune și știa precis ce și cum să facă. 

Și așa a și făcut. A fost seducătoare la cină. Educată, atentă, 


VP - 43 


tulburătoare. Își plimbă vârful unui deget de-a lungul scobiturii 
gâtului, uitându-se la parabolele portocalii din jurul umerilor lui. 
Interesant, se gândi ea, galbenul amăgirii era amestecat cu 
roșul pasiunii. /ivotnoe. Animal. 

El abia a putut să stea locului în timpul cinei - l-a văzut 
sorbindu-și șampania cu setea generată de o dorinţă năvalnică. 
Butonii de la cămașă îi tremurau. La sfârșitul cinei i-a spus că 
avea o sticlă de coniac veche de 300 de ani în apartamentul 
său, ceva mult mai bun decât orice putea oferi restaurantul. 
Voia oare să vină cu el? Dominika s-a uitat la el și s-a aplecat 
conspirativ în față. Sânii îi erau umflaţi în lumina lumânărilor. 

— N-am gustat niciodată coniac, i-a mărturisit ea. 

Ustinov își putea simţi bătăile inimii în gură. 


BLINII SERVITE LA PRIVEGHIUL 
LUI VASILI EGOROV 


Amestecați o cană cu făină cu praf de copt și sare. 
Adăugați lapte, ou și unt topit și amestecați până 
obtineti un aluat fin. Turnaţi câte o lingură de aluat 
într-o tigaie cu ulei la foc mediu până ce bliniile se 
rumenesc pe ambele fețe. Serviţi-le cu caviar roșu, 
somon, smântână grasă şi mărar proaspăt deasupra. 

4. 


Au părăsit restaurantul în BMW-ul lucios cu geamuri blindate 
al lui Ustinov. Apartamentul lui se afla la ultimul etaj al unei 
clădiri masive neoclasice din districtul „Golden Mile” al 
Arbatului. Era o reședință superbă, compusă din două 
apartamente învecinate, cu podele de marmură, mobilă masivă 
din piele albă și aplice aurite fixate în pereţi. Prin ferestrele 
înalte cât un perete, care se întindeau pe toată lungimea 
apartamentului, se puteau vedea terasele de pe acoperișuri și 
luminile Moscovei. 

Aerul mirosea a tămâie. Lămpi chinezești uriașe împrăștiau 
oaze calde de lumină prin cameră și într-un colț era atârnat un 
nud abstract înclinat, cu degetele de la mâini, ochii și degetele 
de la picioare arătând în toate direcţiile, un Picasso, presupuse 
Dominika. Asta o să fiu eu în 15 minute, se gândi ea ironic. 

Ustinov își concedie gărzile cu un semn și ușa se închise 
păcănind. Pe o servantă de abanos, într-un noian de sticle, 
Dominika zări o sticlă îndesată de coniac, probabil cea veche de 
300 de ani. Ustinov a turnat în niște pahare de cristal de Boemia 
din secolul al XVII-lea și i-a dat să bea. De pe o altă tavă a luato 
feliuță fină de pâine prăjită cu niște pateu rustic cu un minunat 
iz discret de lămâie. 

Ustinov a luat-o de mână și a condus-o de-a lungul unui hol 
vast unde erau atârnate tablouri iluminate și urcând apoi trei 
trepte mari spre dormitorul întunecos. N-a observat șchiopătatul 
ușor al piciorului ei vindecat, care îi îngreuna nespus mersul. Era 
prea ocupat să-i privească părul, gâtul și moliciunea pieptului. 

Intrarea lor în cameră a aprins niște spoturi luminoase și 
Dominika a rămas uluită încă de la intrare. Dormitorul era o 
încăpere cavernoasă, de mărimea unei săli a tronului, decorată 
în contraste de alb și negru. Un pat circular enorm pe o 
platformă din mijlocul camerei era acoperit cu o cuvertură de 
pluș. Pereţii erau placați cu zeci de oglinzi de sus până jos. 
Ustinov apucă o telecomandă și apăsă pe un buton. Patul începu 
să se învârtă încet și niște storuri din pânză de pe tavan se 
traseră automat deoparte lăsând să se vadă un cer întunecat 

plin de stele printr-un acoperiș de sticlă pe console. 

— Pot să urmăresc cum se mișcă luna și stelele pe cer, a spus 
el. Vrei să urmărim împreună răsăritul mâine? 

Dominika se sili să zâmbească. Svinia în cocina lui. Dar cum 
de putea un asemenea om să acumuleze atâta bogăţie în vreme 
ce alţii stăteau în continuare la coadă la pâine? Aerul din 
dormitor era greu, cu un iz de lemn de santal. Covorul de 
culoarea fildeșului de sub picioarele ei era moale și gros. Un set 
de veselă de argint de pe o servantă alb-cenușie licărea în 
luminile rotative. Un alt spot ilumina un panou înrămat Ebru cu o 
caligrafie fină. Ustinov a văzut-o uitându-se la el. 

— E din secolul al XVI-lea, a precizat el de parcă era gata să-l 
dea jos de pe perete și să i-l dea ei. 

Acum că stăteau în dormitorul lui, jocul devenise un pic mai 
serios, sexualitatea pe care o iradiase ea în timpul cinei 
dovedindu-se mai puţin inspirată. Actul fizic nu însemna mare 
lucru, nu era o mironosiţă. Dar se întreba ce avea să piardă 
dacă-l seducea pe bărbatul acela. Nimic, își spuse ea. Ustinov nu 
putea să-i răpească nimic, și nici agenţii cu priviri răutăcioase de 
la SVR, nici unchiul Vania duhnind a lavandă, cu condoleanţele 
lui cu tot. „O treabă serioasă pentru serviciile secrete”, îi 
spusese Vania. Prostii, se gândi Dominika. Era un joc politic de 
eliminare a unui rival, dar în orice caz acest bliad, acest bastard 
parvenit merita să piardă ceea ce avea și să meargă la 
închisoare. L-ar fi spintecat, și unchiul Vania s-ar fi întrebat ce 
fel de persoană însărcinase cu misiunea aceea. 

Dominika s-a întors spre Ustinov și a lăsat ca șalul să-i cadă 
jos de pe umeri. L-a sărutat ușor pe gură și l-a mângâiat pe 
obraz. El a tras-o aproape și a sărutat-o sălbatic. Siluetele lor se 
reflectau în sute de oglinzi. 

Ustinov s-a tras înapoi și s-a uitat la Dominika cu ochi tulburi. 
Trupul îi era extrem de tensionat. Mintea i se detașa de punctele 
de reper din capul său. Își aruncă haina pe podea și își apucă 
neîndemânatic cravata de mătase. Oligarhul care făcuse avere 
întrecându-și adversarii periculoși, înșelând și lovind și chiar 
eliminându-și competiția, vedea numai ochii albaștri, coama de 
păr castaniu alunecând pe gâtul alb și delicat și buzele încă 
umede de la sărut. Ea și-a pus mâinile pe pieptul lui și a șoptit: 

— Dușka, aşteaptă-mă în pat. O să vin în două minute. 

S-a privit în oglindă în baia împodobită toată în auriu. Le-a; 

spus da, s-a gândit ea, mai întâi lui Vania și acum acestui 
medved, acestui urs ce salivează, e așa de important să fii la 
înălțime, acum continuă-ţi treaba. Își duse mâinile la spate, își 
trase fermoarul și se dezbrăcă de rochie. Fo/osește-te de ăsta, 
se gândi ea uitându-se la trupul său în oglindă, și fă-ți treaba, 
sedu-l, află ce vor ei să știe. li spuseseră că Ustinov era 
periculos, o brută care ucisese oameni. Bine. In dimineaţa 
următoare avea să-i dea consomme de la gheaţă cu lingura în 
gura larg deschisă, precum unui pui de pasăre, iar el avea să-i 
ciripească secretele sale și apoi bruta urma să se trezească 
după gratii. Atunci și-a adus aminte de ceva de la instructaj și a 
scos la repezeală o tabletă de benzedrină pe care i-o dăduseră 
ei, pentru stimulare fizică, așa îi spuseseră. 

Ustinov stătea întins pe spate în pat, sprijinindu-se în coate, 
neavând nimic altceva pe el în afară de o pereche de boxeri de 
mătase neagră. Dominika s-a dus încet spre piciorul patului, 
întrebându-se cum să înceapă. Și-a amintit ce bine se simţea 
atunci când antrenorii le frecau picioarele inflamate la academia 
de balet, așa că a îngenuncheat și l-a frecat tare cu degetele 
mari de la mâini pe talpă. Ustinov o privea inexpresiv. /diotka, 
se gândi ea, ce curtezană mai ești și tu, şi, cu o inspiraţie de 
ultim moment, i-a apucat cu gura degetul gros de la piciorul 
drept și și-a încolăcit limba în jurul lui. El a gemut și s-a prăbușit 
în pat. Era mai bine. Cu o mână tremurândă el s-a întins spre o 
nișă din cadrul patului și, brusc, încăperea a fost scăldată într-o 
lumină roșie intensă, ce colora patul, fețele și pielea lor. Efectul 
era amplificat de niște puncte luminoase mai mici, roz, ce se 
învârteau în jurul camerei, de-a lungul oglinzilor și pe trupul 
împurpurat al Dominikăi. Cu un bâzâit imperceptibil patul a 
început să se învârtească. Doamne, apără-ne de gangsteri, și-a 
zis ea. 

Ustinov i-a mormăit ceva și și-a întins mâna. Luminiţele roz ce 
se învârteau în fundalul roșu din încăpere s-au transformat în 
niște puncte duble, apoi triple, rotindu-se fiecare dintre ele în 
jurul celorlalte pe traiectoriile pe care le urmau de jur-împrejurul 
camerei. Pe Dominika o deranjau luminile și culorile și Ustinov 
continua să-i facă semne să se apropie. Obscenităţile lui 
guturale păreau niște dâre portocaliu închis, primitive, brutale; 
într-un fel alunecau pe dedesubtul, nu pe deasupra punctelor 
roz. 

Dominika l-a privit din spatele pleoapelor pe jumătate închise 
și s-a întrebat dacă ar fi trebuit să-și lingă buzele pentru a avea 
mai mult efect. În timp ce se tot învârtea precum un tort Bundt 
într-un cuptor cu microunde, Ustinov n-o slăbea deloc din ochi. 
Dominika știa că trebuia să-i anihileze simultan și trupul și 
capul, el trebuia să vrea ca ea să stea cu el. O săptămână, două, 
două luni. Oricât ar fi fost nevoie, cu cât mai mult, cu atât mai 
bine, spuneau ei. Îi spuseseră că trotuarul din fața 
apartamentului lui Ustinov era udat de lacrimile aventurilor lui 
de-o noapte. 

Ustinov se întoarse încet înspre Dominika. Când a ajuns lângă 
ea, așa cum stătea ea îngenuncheată, a cuprins-o cu braţele de 
talie, a aruncat-o pe spate - ea a remarcat că-i scosese chiloţii 
rupându-i -, s-a aplecat peste ea ca un gargui și a început să 
facă dragoste pasională, sălbatică. 

În lumina roșie, dinţii încleștaţi ai lui Ustinov - în mod normal 
albi și regulaţi - păreau albaștri și cu marginile negre. Dominika 
își dădu capul pe spate și închise ochii. Simţea respiraţia lui 
fierbinte pe sâni. Luminiţele roz se prelingeau pe picioarele ei 
fremătând, pe trupurile lor și pe oglinzi. Ea și-a ridicat fundul și 
și-a legănat bazinul pentru a răspunde la asalturile lui de lup, şi- 
a pus mâinile pe umerii lui și și-a dat toată silința să-l facă să-și 
iasă din minţi. Ustinov și-a dat capul pe spate cuprins de 
paroxismul unui orgasm iminent. Dominika s-a enervat fără să 
vrea în vreme ce el se mișca din ce în ce mai tare și mai repede. 
Făcând abstracţie de lumina roșie, de dinţii lui albaștri și de 
grohăitul lui, era surprinsă să-și simtă propriul trup - sinele său 
secret - răspunzând; efectul stimulator al benzedrinei amărui se 
făcea în sfârșit simţit. Se uită dincolo de bărbia lui la tavanul de 
sticlă, dar n-a putut vedea nicio stea. Unde erau oare? 

Ceea ce-a văzut a fost un înger al morții. Mai întâi a observat 
o umbră reflectată vag pe panourile de sticlă de pe tavan. 
Aceasta a început să prindă tot mai mult contur, alunecând spre 
pat de-a lungul fiecărui panou cu oglinzi precum o dâră de 
mercur negru, reflectat de sute de ori. Dominika a simţit un 
freamăt în aer în timp ce apariţia aceea s-a repezit la capul lui 
Ustinov. Ochii gangsterului erau orbiţi de înfierbântare. Nu a 
simţit nimic. Își făcu apariţia un cablu de oţel ce scânteie la 
gâtul lui Ustinov, strângându-i-l tare cu un zăngănit muzical și 
pătrunzându-i în carne. Ustinov a deschis brusc ochii și și-a dus 

bâjbâind mâinile spre cablul ce-l strangula și care acum îi 
străpungea traheea. Cu degetele înfipte în cablu, faţa lui a 
rămas suspendată la câţiva centimetri de cea a Dominikăi. Un 
țipăt mut îi îngheţase pe buze. El se uita la ea neînțelegând, cu 
ochii înroșiți și cu o venă de pe frunte umflată, degetele sale 
încercând să desprindă cablul. Gura îi atârna deschisă, o dâră 
neagră de salivă prelingându-i-se ei pe obraz. Trupul lui intră în 
convulsii. Se zbătea dintr-o parte în alta ca un pește ce încerca 
să scape de cârlig. Dominika observă că încă nu ieșise din ea. li 
împinse pieptul și își dădu capul într-o parte pentru a se feri de 
saliva și sângele lui, încercând să iasă de sub el. Dar era masiv 
și devenise brusc foarte greu, așa că ea n-a putut să se miște. A 
fost în stare doar să-și închidă ochii, să-și încrucișeze braţele 
peste faţă, simțind cum viaţa se scurgea din trupul lui Ustinov. A 
simţit sângele de la tăietura de la gâtul lui scurgându-i-se ei pe 
gât și pe piept. Ustinov scotea un soi de murmur, corpul îi era 
flasc, respiraţia sa gâlgâind în sângele de la traheea secţionată, 
negru-albăstrui în lumină. Dominika a simţit cum trupul lui a fost 
străbătut de un fior, picioarele i s-au zbătut lovindu-se tare de 
pat de două-trei ori și apoi a rămas inert. Patul se învârtea în 
liniștea aceea trandafirie. 

Nu s-a mai întâmplat nimic vreme de un minut care i s-a părut 
înfiorător. Dominika și-a deschis un ochi și a văzut chipul lui 
Ustinov atârnând deasupra feței ei, cu ochii bulbucaţi și cu limba 
zărindu-i-se în gura căscată. Deasupra lor se deslușea vag 
silueta neagră, nemișcată, împestrițată cu pete roz. Oare în 
spatele umerilor lui erau niște aripi negre sau erau doar niște 
reflexii în oglindă? Imaginea cu cele trei trupuri nemișcate se 
rotea prin cameră la nesfârșit. Ca într-o acţiune coordonată, 
Ustinov alunecă de pe ea și silueta aceea neagră trase cu o 
singură mișcare de lângă ea trupul lui, care se rostogoli pe 
podea. Ucigaşul ignoră cadavrul, întinzându-se după 
telecomandă pentru a opri patul. Dominika a dat să se ridice, 
dar silueta în negru și-a pus mâna pe umărul ei și a împins-o 
blând la loc în pat. Ea tremura, goală și plină de sângele care îi 
înnegrise sânii. Cearșafurile erau încâlcite, dar ea le trase și 
încercă să își curețe sângele de pe trup. 

Nu-i venea să se uite la acel bărbat, totuși știa cumva că n- 
avea să-i facă niciun rău. El stătea la capul patului, nemișcat, și 
Dominika încetă să mai încerce să se șteargă de sânge și 

rămase cu cearșaful pătat în mâini. Respirația îi era sacadată 
din pricina fricii și a șocului. Bărbatul se uita la piciorul ei, vizibil 
de sub cearșaf. Se întinse spre ea, iar ea încercă să și-l tragă, 
apoi dintr-un impuls instinctiv îl lăsă nemișcat. Bărbatul îi 
mângâie ușor laba piciorului. Majoritatea oamenilor își dau 
mâna, dar cu Matorin era altfel. 

o... 

Oficial, Serghei Matorin era un ofițer de stat-major SVR cu 
gradul de maior, angajat la Departamentul Executiv de Acţiune 
(Departamentul V). Neoficial, era un c'sti/șcik, un asasin al 
serviciilor secrete ruse. În anii KGB-ului, departamentul acesta 
era cunoscut fie ca Departamentul al Treisprezecelea, sau 
Direcția F, sau simplu, mokroie delo, specializat în asasinate 
politice. În perioada de apogeu a Războiului Rece, Direcţia F se 
ocupase de răpiri, interogatorii și asasinate, dar în noul SVR 
asemenea lucruri nu erau, la nivel declarativ, nici măcar avute 
în vedere sau acceptate. Desigur, jurnaliști ruși incomozi 
fuseseră găsiți împușcați în lifturile din Moscova sau critici ai 
regimului muriseră din pricina unor concentraţii ridicate de 
poloniu radioactiv în ficat, dar asta nu avea nimic de-a face cu 
serviciile rusești de spionaj extern. Trecuse vremea „asasinilor 
cu umbrele?”. 

În timpul invaziei sovietice în Afganistan, Matorin fusese șef 
de echipaj în grupul de elită Alpha al Speţnaz?, la vremea aceea 
sub comanda KGB-ului. Mintea lui Matorin a început s-o ia razna 
în timpul celor cinci ani petrecuţi în văile din Afganistan și nu și- 
a mai revenit. Cei opt oameni din echipa sa îi urmau ordinele, 
dar pe Matorin nu-l mai interesa deloc să conducă. Devenise un 
singuratic căruia îi plăcea să ucidă oameni. 

Fusese lovit în luptă de o schijă metalică din cauza căreia și-a 
pierdut vederea ochiului drept, care rămăsese opac, alb lăptos. 
Înalt și subțire, cu o faţă inexpresivă și plină de cicatrici, Matorin 
avea părul sur lipit de craniul cadaveric. Asta și un nas ascuţit și 
coroiat îi dădeau o înfățișare de antreprenor de pompe funebre. 
După retragerea din Afganistan fusese văzut uneori la sediul 


2? Referire la asasinarea disidentului bulgar Gheorghi Markov pe o stradă din Londra, 
după ce a fost înțepat cu o alică cu ricină, o otravă mortală, amplasată în vârful unei 
umbrele. (n.r.). 

3 Trupele speciale ruse specializate în operațiuni militare „cu destinaţie specială”, 
lupte în spatele liniilor inamice, neutralizarea organizaţiilor teroriste, acțiuni de 
sabotaj etc. (n.r.). 

SVR bântuind prin birourile Departamentului V. Ofițerii mai tineri 
se holbau fascinaţi la acest Polifem sălbatic. Angajaţii mai vechi 
se întorceau cu spatele și se închinau. 

Chiar dacă acum era însărcinat cu niște „misiuni speciale” 
ocazionale, lui Matorin îi lipsea acţiunea din Afganistan. Se 
gândea deseori la asta. Era în stare să se întoarcă acolo mental, 
să vadă priveliștile, să audă sunetele, să adulmece mirosurile. 
Anumite momente îi declanșau în mod spontan amintirile. 
Incursiunile astea neașteptate erau cele mai grozave, cele mai 
vii, inclusiv muzica. Putea auzi perfect notele staccato ale 
ruhab-ului și bătăile în crescendo ale tobelor. 

Matorin îi mângâie piciorul Dominikăi tot așa cum îi 
mângâiase piciorul fetei afgane ucise în după-amiaza aceea în 
valea Panjshir. Echipa lui a întins un baldachin deasupra elicelor 
elicopterului Mi-24 și l-a legat la colțuri, pentru a-și crea o largă 
zonă umbroasă unde să stea. Inainte împușcaseră un grup de 
mujahedini pe drum, aterizaseră să adune prăzile și o găsiseră 
pe fată ascunzându-se printre stâncile de lângă râul ce vuia. 

Avea în jur de 15 ani, păr închis la culoare, ochi migdalaţi, 
hainele îi erau uzate și prăfuite, tipica dezmăţată care se aciua 
pe lângă taberele militare. Orice soldat rus care lupta în 
Afganistan auzise povești despre ce le făceau femeile afgane 
rușilor luaţi prizonieri, așa că nu aveau niciun fel de simpatie 
pentru fată. Trăgea de sforile din jurul încheieturilor, dar lațul 
dublu din jurul gâtului ameninţa să o sugrume dacă se agita 
prea tare. li înjura, ţipa și îi scuipa pe cei opt luptători de 
comando din grupul de comando Alpha care stăteau în cerc în 
jurul ei. Matorin s-a așezat pe vine între picioarele ei întinse larg, 
i-a legat gleznele și o privea cum se zbătea. S-a întins, i-a prins 
piciorul nisipiu și i l-a mângâăiat. La atingerea necredinciosului, 
fata a strigat și a ţipat ca din gură de șarpe de-au răsunat văile, 
să fie auzită de luptătorii din neamul ei, care să vină s-o salveze. 

Nu trebuia să reacționeze așa faţă de cineva care pur și 
simplu îi atinsese piciorul. O așteptau și alte lucruri mai rele. În 
următoarele 15 minute, Matorin îi tăiase cu grijă hainele cu un 
cuțit scurt și îi desfăcuse hijabul. Ea zăcea culcată pe spate în 
praf, sub baldachinul care flutura ușor în vânt. Un soldat i-a 
turnat apă pe faţă, spălându-i-o, dar ea l-a scuipat, zvârcolindu- 
și trupul între sfori. Matorin a tras din spate un cuţit Khyber, 
lung de 60 cm, și l-a scos din teacă, marginea lamei elegant 

arcuite strălucind ca argintul de ascuţită ce era. 

Stând ascuns după un bolovan, la 100 în mai sus pe panta 
stâncoasă, un tânăr afgan și-a lăsat jos Kalașnikovul AK-47 și s-a 
uitat în jurul stâncii. Putea vedea elicopterul mare, verde-pestriț 
- pe care îl știa doar drept „Șaitan Arba” - la sol, cu elicele 
oprite atârnând grele în jos. A văzut un grup de oameni sub 
baldachinul fluturând. Dincolo de mugetul slab al râului și de 
vântul dintre stânci, băiatul auzi și altceva din vale: un vaiet 
pătrunzător, ţipetele care nu se mai opreau ale unei tinere. 
Băiatul a murmurat o rugăciune și a șters-o. Știa că acolo jos era 
ceva mult mai înspăimântător decât rușii necredincioși. 

În ziua aceea Matorin a fost poreclit „Khyber” de oamenii lui, 
cel puţin de cei care au fost în stare să-l privească în continuare 
cum își folosea cuțitul. Khyber s-a uitat în jos la Dominika cu 
ochiul lui albicios, și-a tras mâna de pe piciorul ei și i-a spus: 

— Imbracă-te. 

Avea întâlnire cu unchiul Vania. 


PATEUL RUSTIC AL LUI USTINOV 


Rumeniți ficăței de pui, pancetta și usturoi, apoi 
flambați cu coniac. Tocaţi cu mâna compoziția și 
amestecați cu pătrunjel, capere, șalote, coajă de 
lămâie și ulei de măsline pentru o textură mai 
grosieră. Mai adăugați ulei de măsline. Serviti cu 
lămâie pe felii de pâine prăjită. 

5. 


După asasinarea lui Ustinov, unchiul Vania o chemase pe 
Dominika la lasenovo. A fost escortată până la liftul principal din 
sediul SVR. In lift era atârnat scutul SVR cu steaua și globul. 
Dominika mai avea încă un gust de cocleală în gură și încă mai 
simțea cum i se prelinge sângele lui Ustinov pe trup. Vreme deo 
săptămână se luptase cu senzaţia de oroare ce-i tot revenea, 
încercase în van să doarmă, își reprimase impulsul de a-și sfâșia 
pielea de pe sâni și burtă. Coșmarurile se estompaseră, dar 
acum era bolnavă, și deprimată, și furioasă, din pricina modului 
în care fusese folosită. Apoi unchiul Vania trimisese după ea. 

Nu mai fusese niciodată la lasenovo, în interiorul sediului SVR 
și cu atât mai puţin la etajul al patrulea. Era o liniște 
mormântală. Nu venea niciun sunet de la niciuna dintre ușile 
închise, vizibile de-a lungul coridoarelor. A fost condusă pe 
lângă portretele oficiale aerografate - fiecare dintre ele iluminat 
discret - ale foștilor directori ai KGB-ului, înșiraţi pe o parte a 
holului lung, mochetat cu roșu, care ducea de la lift la birourile 
directorilor: Andropov, Fedorciuk, Cebrikov, Kriucikov. Berlin, 
Ungaria, Cehoslovacia, Afganistan. Pe celălalt perete erau 
atârnate portretele noilor lideri ai SVR: Primakov, Trubnikov, 
Lebedev, Fradkov. Cecenia, Georgia, Ucraina. Erau oare toţi în 
rai sau în iad? Privirile foștilor șefi o urmăreau în timp ce 
străbătea holul. 

La dreapta erau ușile impozante ale biroului directorului. La 
stânga, niște uși identice duceau spre biroul primului director 
adjunct. Dominika a fost poftită înăuntru. Unchiul Vania stătea în 
spatele unui birou masiv de lemn de culoare deschisă, lăcuit. O 
placă grea de sticlă acoperea suprafaţa biroului. În afară de o 
sugativă roșie de piele în faţa lui, pe birou nu se mai găsea 
nimic altceva. Un set de telefoane albe erau înghesuite pe o 
servantă din spatele biroului. În celălalt capăt al biroului 
încăpător, mochetat în bleumarin, se aflau o canapea 
confortabilă și niște scaune, lângă trei ferestre uriașe care 
ofereau o priveliște splendidă a pădurii de pini. Era o zi de iarnă 
însorită și biroul era scăldat în lumină. 

Vania i-a făcut semn Dominikăi să ia loc. S-a uitat la ea cu 
atenţie. Purta o fustă bleumarin și o cămașă albă apretată, 
prinsă în talie cu o curea îngustă neagră. Era la fel de frumoasă, 
dar avea cearcăne adânci sub ochi și tenul foarte palid. 
Folosirea ei ca momeală pentru Ustinov fusese o mișcare 
inspirată. Păcat că experienţa fusese atât de... extremă pentru 
ea. Avusese ghinionul ca ordinul urgent de la Kremlin de 
asasinare a lui Ustinov să coincidă cu plecarea ei de la școala de 
balet și cu decesul tatălui ei. 

Niciunul dintre ei nu scoase o vorbă. Conform raportului, ea 
se descurcase remarcabil, îl fermecase atât de mult pe Ustinov, 
încât acesta nu s-a mai gândit la propria securitate, dându-i 
astfel prilejul lui Matorin să-și atingă ţinta. Deși fata nu căzuse 
pradă isteriei, unchiul Vania își imagină că scena fusese cam 
dură pentru ea. Matorin putea fi greu de suportat de cei 
neiniţiaţi. Avea să treacă ea peste toate astea. 

— Dominika, te laud pentru modul excelent în care ţi-ai jucat 
rolul în misiunea recentă, a spus Vania. S-a uitat ţintă la 
nepoata sa de dincolo de birou. Știu că trebuie să fi fost dificil, 
un șoc. Se aplecă în faţă. S-a terminat, poţi uita neplăcerea. 
Sigur că nu trebuie să-ţi vorbesc de datoria ta, de 
responsabilitatea ta de a nu vorbi despre asta cu nimeni, 
niciodată. 

Mama ei o avertizase să fie întotdeauna atentă în prezenţa 
lui, dar ea era nespus de nervoasă. Gâtul îi era încordat. Se uită 
la aburul galben din jurul lui. Vocea îi tremura. 

— Tu spui neplăcere. Am văzut un om ucis la 30 cm de fața 
mea. Eram dezbrăcați, el era deasupra mea, după cum știi. Am 
fost împroșcată de sângele lui, mi s-a năclăit părul. Incă îi mai 
pot simţi mirosul. 

l-a văzut privirea unchiului său și și-a dat seama de 
stânjeneala lui. A; grijă, și-a zis ea, și acolo exista mânie latentă. 
Vocea i s-a înmuiat iar: 

— Doar o mică favoare, o chestiune simplă, ai spus tu, o să te 
ajut. Zâmbi. Trebuie să fi făcut el într-adevăr ceva dacă ai fost 
nevoit să-l omori. 

Ce impertinenţă nesuferită! Vania nu avea de gând să discute 
politică, nici despre narcisismul toxic al lui Putin și nici despre 
necesitatea de a face din Ustinov un exemplu pentru ceilalţi 
culaci. Nu, el o chemase pe nepoata sa din două motive. Voia să 

vadă în ce stare de spirit era, dacă putea să-și ţină gura, dacă 
era în stare să uite incidentul și să-și revină din traumă. Și, în 
funcţie de răspunsul la prima întrebare, trebuia să ia în 
considerare două opţiuni ulterioare. 

Dacă Dominika se ridica de pe scaun tulburată și refuzând să-l 
asculte, nu avea cum să mai plece vie de la sediul lor. Matorin 
urma să rezolve problema. Poate că Dominika nu realiza, dar ea 
fusese martoră la un asasinat politic pe care adversarii lui Putin 
l-ar fi dezvăluit încântați în toată presa mondială. Într-o 
asemenea eventualitate, el, Egorov, era pierdut. Chiar în acele 
momente, anumite organe ale statului mascau moartea lui 
Ustinov drept o crimă îngrozitoare comisă de un om de afaceri 
rival. Toată lumea știa adevărul; era de așteptat. Dar dacă 
nepoata asta a lui de 25 de ani, cu ochi albaștri Faberge și o 
circumferință a pieptului de 95 cm, urma să se ridice și să spună 
ce văzuse și din ce postură, presa de opoziţie n-avea să se mai 
oprească. 

Dacă însă părea să se controleze, el avea să ia măsuri pentru 
a se asigura de discreţia ei și în continuare. Confortul lui politic 
depindea de comportamentul ei ulterior. Deja se hotărâse să 
ducă asta la îndeplinire aducând-o pe ea în interior, în cadrul 
Serviciului, sub controlul și îndrumarea Centrului. Această 
măsură nu presupunea nicio dificultate. O slujbă înregistrată în 
arhive. Ar fi fost luată în evidență, implicată în pregătire, 
învățând procedurile și regulile. Puteau s-o ţină sub 
supraveghere. In funcţie de performanţele ei - nu se aștepta la 
cine știe ce - i se putea da un post administrativ într-unul dintre 
departamente, un element de decor în biroul extern al vreunui 
general. Mai târziu poate că putea fi trimisă în străinătate, 
îngropată într-o Rezidentura din Africa sau America Latină. 
Peste cinci ani - la vremea aceea funcţia de director urma să fie 
a lui - putea fi chiar dată afară din serviciu. 

Vania îi vorbi blând. 

— Nepoată, e de datoria ta să fii întotdeauna loială, să faci 
totul pentru a-ţi sluji ţara. Nici nu se pune problema discreţiei 
tale! Este ceva imperios necesar. O să avem vreo problemă în 
privința asta? Vania se uită fix la Dominika în timp ce-și 


4 Rezidentura SVR este echivalentul Stației CIA și reprezintă baza operativă a 
respectivului serviciu de informații într-o țară străină. Șeful unei Rezidentura este 
numit rezident. (n.r.). 

îndepărtă scrumul din capătul ţigării. 

Era exact momentul în care urma să fie hotărât viitorul ei. 
Haloul galben obișnuit din jurul capului lui Vania devenise mai 
întunecat, de parcă ar fi fost impregnat în sânge, iar timbrul 
vocii lui se schimbase, devenind mai tăioasă. Printr-o 
străfulgerare telepatică, Dominika înţelese, își aminti șoaptele 
mamei sale. Za/ledenet, se gândi ea, străduindu-se să se 
stăpânească. Fii de gheață. Se uită în sus la unchiul său pe care 
începuse să-l deteste și de care începuse și să se teamă. Ochii li 
se întâlniră. 

— Poţi conta pe discreţia mea, i-a răspuns ea sec. 

— Știam că pot, a spus Vania. Era o fată deșteaptă, îi putea 
vedea instinctele în acţiune, avea minte. Încercă apoi să mai 
îndulcească puţin pilula. Pentru că ţi-ai jucat așa de bine rolul, 
am o propunere. Se aplecă în spate pe scaun și își aprinse o altă 
țigară. iți ofer un post de debutantă, de angajată a Serviciului. 
Vreau să vii să lucrezi aici cu mine. 

Dominika își propuse să nu-și trădeze emoţiile și era 
satisfăcută să-i vadă ochii lui Vania încercând să ghicească o 
reacție pe chipul ei. 

— În cadrul Serviciului? întrebă ea. Nu m-am gândit niciodată 
la asta. 

— Ar fi o ocazie grozavă pentru tine acum. O să ai un post 
stabil, o să începi să cotizezi pentru pensie. Dacă faci parte din 
Serviciu, îi pot garanta mamei tale că poate să păstreze 
apartamentul. Pe lângă asta, ce altceva ai putea face, să-ţi cauţi 
o slujbă, de ce fel, ca profesoară de balet? Își încrucișă mâinile 
pe birou. 

Dominika marcă în mintea ei punctul de pe cămașa unchiului 
Vania unde i-ar fi înfipt creionul care se afla pe biroul lui. Își 
cobori privirea și își păstră un ton calm. 

— S-o ajut pe mama ar conta mult, a spus ea. Vania a făcut 
un gest cu mâna, bineînțeles. Ar fi ciudat să lucrez aici, adăugă 
ea. 

— Nu chiar așa de ciudat, a încercat s-o convingă Vania. Și 
am putea lucra împreună. Cuvintele lui plutiră deasupra capului 
său, schimbându-și culoarea după soarele de afară. 

Bineînțeles, o angajată ar lucra în fiecare zi îndeaproape cu 
directorul adjunct, se gândi Dominika. 

— Ce fel de îndatoriri aș primi? s-a interesat Dominika. Știa 

deja destule încât să ghicească răspunsul. 

— Ar trebui să începi de jos, bineînțeles, i-a explicat Vania. 
Dar toate funcţiile Serviciului satisfac o nevoie critică. Registre, 
cercetare, arhivă. O organizaţie de spionaj supraviețuiește sau 
piere în funcţie de modul în care gestionează informaţia. 

Era evident că voiau s-o îngroape la subsolul al treilea. 

— Nu sunt sigură că știu ceva despre asemenea sarcini, 
unchiule, a ezitat Dominika. Nu cred că m-aș descurca bine. 

Vania își ascunse iritarea. N-avea decât două variante cu 
această Venus din Milo. Matorin putea s-o suprime înainte de 
prânz sau el putea s-o aducă în cadrul Serviciului, sub control. 
Calea de mijloc era inacceptabilă. Nu putea fi lăsată să se 
plimbe prin Moscova alimentându-și resentimentul, poate 
gândindu-se chiar să se răzbune. 

— Sunt sigur că ai învăţa repede. E o activitate destul de 
importantă, a spus Vania. Acum era nevoit să încerce s-o 
convingă pe gâsculița asta. 

— Eu cred că aș fi interesată de o altă latură a Serviciului, a 
replicat Dominika. Vania se uită pe deasupra biroului la ea, cu 
mâinile împreunate, nemișcate. Ea stătea în continuare cu 
spatele drept, capul ridicat, cuprinsă de spaimă. Vania nu spuse 
nimic, așteptă. Aș vrea să fiu admisă la Academia de Informaţii 
Externe drept cursantă stagiară. 

— Academia, AVR, a repetat Vania încet. Vrei să fii ofiţer de 
informaţii. În cadrul Serviciului? 

— Da, cred că m-aș descurca bine, a răspuns Dominika. Chiar 
tu ai spus că mi-am jucat satisfăcător rolul cu Ustinov 
câștigându-i încrederea. 

Menţionarea lui Ustinov și-a atins scopul. Vania și-a aprins a 
treia ţigară în tot atâtea minute. Fără a le pune la socoteală pe 
femeile cu funcţii de asistente, fuseseră doar două, poate trei 
femei la Direcţia Numărul Unu din fostul KGB și una dintre ele 
era o harpie bătrână din Prezidiu”. Niciuna nu fusese vreodată 
admisă la fosta înaltă școală a KGB-ului sau la Institutul 
Andropov sau în actuala AVR. Singurele femei implicate în 
operaţiuni de teren erau soțiile cooptate ale ofiterilor de 
rezidentura și lastocika, „Vrăbiile” antrenate, care seduceau 


> Prezidiul Comitetului Executiv, format din 19 membri, cu patru președinți, 
reprezenta organul puterii supreme în Uniunea Sovietică între sesiunile Comitetului 
Executiv Central al URSS. (n.r.). 

țintele stabilite. 

Dar în 30 de secunde Vania Egorov a făcut un calcul rapid. 
Fiind candidată a AVR, nepoata sa urma să se afle sub un 
control încă și mai strict. Performanţele sale, atitudinea și 
potenţialul său fizic în viitorul apropiat aveau să fie monitorizate 
în mod constant. Urma să se afle în afara Moscovei perioade 
lungi de timp. Dacă devia sau dacă era tentată să divulge 
informaţii, urma să cadă sub jurisdicția disciplinară a Serviciului. 
Concedierea, chiar încarcerarea ei ar fi depins doar de o 
trăsătură de condei. 

Mai mult de atât, putea trage și un profit politic din înscrierea 
ei drept candidată a Academiei. Urma să fie directorul adjunct 
de o înaltă moralitate care alegea pentru prima oară o femeie - 
atletică, educată, vorbitoare fluentă de limbi străine - pentru 
pregătire oficială în cadrul modernului SVR. Șefii de la Kremlin 
urmau să vadă beneficiile aduse relaţiilor publice. 

De dincolo de biroul său, Dominika i-a văzut faţa, i-a urmarit 
calculele. Acum aveau să urmeze acceptul ezitant, inevitabilele 
avertismente dure. 

— Ceri foarte mult, a spus Vania. Există un examen de 
admitere, o rată mare de refuz, apoi o pregătire de lungă 
durată, foarte riguroasă. Se întoarse pe scaun pentru a se uita 
pe fereastră gânditor. Se hotărâse. Ești pregătită să te angajezi 
pe calea asta? a întrebat el. 

Dominika a dat din cap. Nu era absolut sigură, bineînțeles. 
Dar urma să fie o provocare și asta o atrăgea. Era și devotată, 
își iubea ţara, știa că dorea să încerce să facă parte dintr-una 
dintre organizaţiile de elită din Rusia, poate chiar să și 
contribuie, s-a gândit ea. Uciderea lui Ustinov îi repugnase, dar Îi 
și arătase, în decursul unei singure seri, că putea să 
îndeplinească o misiune secretă, că avea inteligenţă și curaj și 
tărie morală. 

Ea știa că mai era ceva, ceva greu de definit, ceva ce se 
adunase în sufletul ei. O folosiseră. Acum voia să pătrundă în 
lumea lor, a acestor domovl/adelţi, a acestor stăpâni care făceau 
abuz de sistem și de oamenii săi. Se întreba ce părere ar fi avut 
tatăl ei. 

— O să mă gândesc la asta, a acceptat Vania, întorcându-se 
la loc pentru a se uita la ea. Dacă mă hotărăsc să te înscriu și 
dacă ești selectată, performanţa ta în AVR se va răsfrânge și 

asupra mea și asupra întregii familii. Îţi dai seama de asta, nu? 

Minunat. Interesul său pentru ea și pentru familie nu-l 
împiedicase să o arunce în brațele lui Ustinov. 

Era gata-gata să spună: Am să am grijă să nu-ți afectez 
reputația, dar își reprimă furia și dădu iar din cap, fiind și mai 
sigură acum că voia la Academie. Vania se ridică. 

— De ce nu te duci jos să iei prânzul? O să te anunţ ce decizie 
am luat în după-amiaza asta. 

Trebuia să lămurească problema cu directorul (cu 
persuasiune discretă), iar directorul școlii trebuia să fie intimidat 
(era o plăcere). Dar locul Dominikăi urma să fie rezervat și 
treaba rezolvată, iar problemele dintre ei își vor găsi o finalitate. 
Când a plecat Dominika, Vania a ridicat telefonul și a vorbit 
puţin la aparat. 

Dominika a fost escortată înapoi pe hol spre lift. Foștii 
directori se uitau toţi de parcă aveau zâmbete palide pe chipuri. 
In restaurantul spaţios, Dominika comandă kotleta po-kievski, o 
chiflă tare și o sticlă de apă minerală. Era destul de aglomerat și 
ea trebui să caute un loc liber. A găsit o masă unde la celălalt 
capăt stăteau două femei între două vârste. S-au uitat cu ochi 
obosiţi la tânăra frumoasă și la ecusonul de vizitator, dar n-au 
spus nimic. Dominika a început să mănânce. Puiul era dat ușor 
prin pesmet, auriu și delicios. O dâră de unt se prelinse din 
cotletul rulat. Avea un gust pronunţat de usturoi și tarhon. 
Cotletul se transformă în gâtul lui Ustinov și sosul de unt deveni 
stacojiu. Puse jos cuțitul și furculita cu mâini nesigure. Închise 
ochii și își reprimă greața. Cele două femei de la masă se uitau 
la ea. Nu vedeau în fiecare zi așa ceva. Nici nu-și dădeau seama 
câtă dreptate aveau. 

Dominika ridică privirea și văzu negru înaintea ochilor. 
Serghei Matorin stătea la masa din faţa ei, aplecat deasupra 
unui bol, sorbind supă cu lingura. Se uita fix la ea în timp ce 
mânca, cu ochiul orb nemișcat, așa cum stă la pândă un lup 
chiar și atunci când bea apă dintr-un izvor. 


PUI À LA KIEV DE LA RESTAURANTUL SVR-ULUI 


Amestecați unt cu usturoi, tarhon, suc de lămâie și 
pătrunjel și dați la rece. Bateti niște bucăți de piept de 
pui până se subțiază bine. Rulaţi-le strâns în jurul unor 

bucățele de unt de mărimea unui deget și legați-le cu 
sfoară. Daţi-le prin compoziția de făină, ou bătut și 
pesmet. Prăjiți-le până se rumenesc. 

6. 


Dominika a intrat la Academia de Informaţii Externe a SVR 
(AVR) la scurt timp după funeraliile tatălui ei. Școala a fost 
rebotezată de mai multe ori în timpul Războiului Rece, de la 
Școala de Elită de Informaţii la Institutul Steagul Roșu până la 
AVR, dar veteranii îi spuneau simplu Școala nr. 101. Campusul 
principal fusese situat vreme de zeci de ani la nord de Moscova, 
lângă satul Celobitievo. Când s-a transformat în AVR, școala a 
fost modernizată, programa simplificată, criteriile de admitere 
au fost liberalizate. Campusul s-a mutat într-o poiană din 
pădurea deasă din estul orașului, la kilometrul 25 de pe 
autostrada Gorki. Acum i se spunea „Kilometrul 25” sau pur și 
simplu „Pădurea”. 

În primele săptămâni, circumspectă și entuziastă, Dominika, 
singura fată, și o duzină de noi colegi au fost transportați cu 
autobuze rapide PAZ cu geamuri fumurii în diferite locuri din 
preajma Moscovei și din suburbiile înconjurătoare. Au intrat prin 
niște porţi metalice glisante în niște complexuri fortificate, 
înregistrate drept laboratoare, centre de cercetare sau 
campusuri pentru tineret. Zilele erau înţesate de cursuri despre 
istoria serviciilor secrete, despre Rusia, despre Războiul Rece și 
Uniunea Sovietică. 

În timp ce înainte principala calitate cerută pentru admiterea 
în fostele școli ale KGB-ului era devotamentul față de Partidul 
Comunist, modernul SVR cerea din partea cursanților săi o 
loialitate absolută faţă de Federaţia Rusă și hotărârea de a o 
apăra de inamicii săi din interior și din afară. 

În prima perioadă de îndoctrinare, cursanților le erau evaluate 
nu numai aptitudinile, ci și ceea ce în fostul KGB s-ar fi numit 
„credibilitatea politică”. Dominika excela în discuţiile de la ore și 
la temele scrise. Se observa latura sa independentă, nerăbdarea 
față de formulările și dictoanele testate în timp. Un profesor 
scrisese că studenta Egorova avea o mică ezitare înainte de a 
răspunde la o întrebare, ca și cum s-ar fi gândit dacă să 
răspundă, apoi răspundea întotdeauna excelent. 

Ştia ce voiau ei să audă. Sloganurile din cărți și de pe table 

erau niște caleidoscoape de culori, erau ușor de catalogat și de 
memorat. Reguli referitoare la datorie, loialitate și apărarea 
țării. Dominika urma să devină o membră a elitei din Rusia, 
Sabia și Scutul de altă dată, Globul și Steaua de acum. Ideologia 
ei tinerească îl îngrozise cândva pe tatăl ei liberal - acum știa 
asta - și acum nu o mai accepta în totalitate. Totuși dorea să 
strălucească. 

Începutul celei de-a doua perioade de pregătire. Clasa s-a 
mutat permanent în campusul de la Kilometrul 25, un grup de 
clădiri lungi și joase, cu acoperișuri de ţiglă, înconjurate de pini 
și mesteceni. Clădirile erau separate de peluze întinse, de alei 
pietruite ce duceau la terenurile de sport din spatele clădirilor. 
Campusul se afla la un kilometru de autostrada cu patru benzi 
Gorkovskoie, ascuns mai întâi de o palisadă de lemn înaltă, 
vopsită în verde pentru a fi în același ton cu copacii. Dincolo de 
acest „gard de pădure”, pe trei kilometri se întindeau două 
garduri de sârmă, între care câini negri belgieni Malinois alergau 
nestingheriţi, ceea ce se putea vedea de la ferestrele claselor 
mici, iar din camerele lor din barăcile cu două etaje studenţii 
puteau auzi câinii gâfâind noaptea. 

Ea era singura fată din cămin și i-au dat o cameră cu un 
singur pat la capătul coridorului, dar trebuia totuși să împartă 
baia și camera de duș cu 12 bărbaţi, ceea ce însemna că era 
nevoită să aleagă orele liniștite din cursul dimineţii și al serii. 
Majoritatea colegilor ei erau suficient de inofensivi, fiind fii 
privilegiați ai unor familii importante, tineri cu relaţii în Duma, în 
armată sau la Kremlin. Unii erau chiar foarte isteţi, alţii nu. 
Câțiva curajoși, obișnuiți să obţină ceea ce-și doreau și văzându- 
i silueta în spatele perdelei de la duș, erau gata să riște totul 
pentru o tăvăleală. 

Într-o noapte târziu, Dominika s-a întins după prosopul agăţat 
în cuiul din afara cabinei de duș de la baie. Dispăruse. Apoi un 
coleg ciolănos cu păr nisipiu, o matahală din Novosibirsk, a dat 
buzna în cabina de duș peste ea, înghesuind-o pe la spate, cu 
braţele în jurul mijlocului ei. A simţit că era dezbrăcat când a 
împins-o cu faţa spre peretele de la duș și a tras-o din spate de 
părul umed. Îi șoptea ceva ce nu a reușit să înțeleagă. Nu putea 
vedea culori. S-a împins și mai tare în ea și o mână s-a mutat de 
pe talia ei spre sâni. În timp ce-i strângea în palmele lui, ea se 
întreba dacă putea să-i simtă bătăile inimii și respiraţia. Obrazul 


VP - 62 


ei era lipit de faianța albă din cabină, le putea simți 
schimbându-și culoarea precum prismele ţinute în lumina 
soarelui, devenind stacojii. 

Robinetul conic de apă rece de șase centimetri fusese 
întotdeauna slăbit și Dominika îl răsuci înainte și înapoi până ce- 
i căzu în mână. Se întoarse alunecând și respirând sacadat să-l 
înfrunte, cu sânii acum striviţi de pieptul lui și spuse „stoiat”, 
așteaptă o secundă, cu o voce guturală. El zâmbea în timp ce ea 
îl lovi cu sete cu capătul ascuțit al robinetului în ochiul stâng. 
Țipătul lui de durere și groază de un verde de culoarea vomei o 
izbi în faţă în vreme ce el alunecă în josul peretelui ţinându-se 
tare de faţă, cu genunchii foarte strânși. „Stoiat” repetă ea 
uitându-se în jos la el, „ţi-am spus să aștepți o secundă”. 

„Tentativă de viol și autoapărare justificată” a fost verdictul 
comisiei secrete de analiză a AVR-ului și Novosibirskul s-a 
pricopsit cu un șofer de autobuz chior de-un ochi, iar comisia a 
recomandat ca Dominika să fie exclusă de la cursurile de 
instructaj din cadrul Academiei. Ea a susţinut că nu se făcea 
vinovată de provocarea incidentului și comisia - o femeie și doi 
bărbaţi - a studiat-o din cap până-n picioare cu o expresie 
severă. Aveau de gând să-i facă din nou figura. Școala de balet, 
Ustinov, acum AVR-ul, așa că a declarat comisiei că avea să 
înainteze o plângere oficială. Cui urma ea să i se plângă? Dar 
vestea despre incident a ajuns și la lasenovo și directorul 
adjunct Egorov a înjurat așa de urât la telefon, încât Dominika a 
văzut niște melasă maronie scurgându-se din receptor. In cele 
din urmă, i-au spus că luaseră hotărârea să i se mai acorde încă 
o șansă de probă. Din acel moment, restul clasei a ignorat-o, a 
evitat-o, K/ikușa plimbându-se printre clădirile din Pădure cu 
spatele drept și pași graţioși, șchiopătând imperceptibil. 

o... 

Începutul celei de a treia etape de pregătire din AVR. Se 
prezentau în clase cu scaune de plastic, pereţi izolaţi fonic cu 
mozaic și proiectoare greoaie, demodate, suspendate de tavan. 
Între geamurile duble zăceau grămezi de muște moarte. Acum li 
se predau noţiuni de economie globală, energetică, politică, 
despre Lumea a Treia, relaţii internaţionale și probleme globale. 
Și despre America. Deși nu se mai vorbea de Statele Unite ca 
despre Principalul Inamic, America rămânea totuși principala 
rivală a ţării ei. Era tot ce putea Rusia să facă pentru a menţine 

un echilibru între superputeri. Cursurile pe tema asta erau 
tăioase. 

Americanii nu-i preţuiau la justa lor valoare, ignorau Rusia, 
încercau s-o manipuleze. Washingtonul intervenise în recentele 
alegeri, din fericire fără succes. America îi sprijinea pe disidenţii 
ruși și încuraja încercările de subminare în perioada aceasta 
delicată a reconstrucției Rusiei. Forţele militare americane au 
contestat suveranitatea rusă, de la Marea Baltică la Marea 
Japoniei. Recenta politică de „revizuire” era o insultă, nu era 
nevoie de nicio revizuire. Era vorba doar că Rusia merita 
respect, Rodina merita respect. Ei bine, dacă Dominika, în 
calitate de ofițer SVR, avea să întâlnească vreodată un 
american, îi va arăta ea că Rusia merita respect. 

lronia era că America se afla într-un declin, afirmau profesorii, 
nu mai era mare și atotputernică. Angajată până peste cap în 
războaie, confruntându-se cu dificultăți economice, presupusul 
leagăn al egalităţii era acum divizat de războiul de clasă și de 
politicile toxice ale ideologiilor incompatibile. Și proștii de 
americani nu-și dădeau încă seama că urmau să aibă nevoie în 
curând de Rusia pentru a stopa ascensiunea Chinei, urmau să 
aibă nevoie de Rusia ca aliat într-un viitor război. 

Dar dacă americanii preferau să-și concentreze toate forțele 
împotriva Rusiei, având impresia că era slabă și neajutorată, vor 
fi surprinși. Un student din clasă nu a fost de acord. A sugerat că 
noţiunile de altă dată de „Est și Vest” erau depășite. Pe lângă 
asta, Rusia pierduse Războiul Rece, s-o lase baltă. In clasă s-a 
așternut tăcerea. Un alt coleg s-a ridicat în picioare scoțând 
scântei. 

— În niciun caz Rusia nu a pierdut Războiul Rece, a spus el. 
Acesta nu s-a sfârșit. 

Dominika a privit la literele stacojii ce urcau spre tavan. 
Cuvinte bune, dure. Interesant. Războiul Rece nu se terminase. 

o... 

La scurt timp după aceea, Dominika a fost separată de restul 
clasei. Ea nu avea nevoie de lecţii de limbi străine, pentru că ar 
fi putut să dea ea însăși lecţii de engleză și franceză. Și n-a fost 
nici împinsă pe calea administrativă. Profesorii ei îi văzuseră 
potenţialul, informaseră conducerea AVR-ului și aceasta sunase 
la lasenovo și ceruse permisiunea Centrului de a o trece pe ea, 
pe Dominika Egorova - nepoata primului director adjunct - la 


VP - 64 


faza practică sau operaţională de pregătire. Urma să fie unica 
femeie instruită de SVR ca operupo/lnomocennii, ofițer de 
operaţiuni. Nu au existat întârzieri. Aprobările de la Centru 
fuseseră deja acordate. 

A fost admisă pentru pregătirea operativă, adevărata piatră 
de încercare, adevărata miză. Intrase într-o fază specială, ultima 
fază de crisalidă înainte de a ieși să-și servească patria. Timpul 
a trecut în zbor. Anotimpurile se schimbau fără ca ea să 
observe. Cursurile, laboratoarele, interviurile, toate veneau într- 
o goană ameţitoare. 

A început cu subiecte ridicole. Sabotaje, materiale explozive, 
infiltrare, a învăţat pentru prima dată despre cum delira Stalin și 
cum a încercuit Wermachtul Moscova. Apoi au urmat lecţiile mai 
practice și au scos untul din ea. Realiza legende, zașifrovat, își 
asigura acoperirea pentru acţiune, stabilea traseele de parcurs 
pentru detectarea  filajului inamicului în stradă, găsea 
adăposturi, transmitea mesaje securizate, găsea locuri de 
întâlnire, iavki, se ocupa de vstreciki, întâlnirile cu agenți, punea 
la cale strategii de racolare. A exersat deghizări și comunicații 
digitale, semnale și ascunzători. Memoria sa pentru detalii, 
pentru lecţiile învăţate i-a uluit. 

Instructorii de la orele de luptă neînarmată erau impresionați 
de forţa și echilibrul ei. Au fost alarmaţi un pic de intensitatea ei 
și faptul că nu rămânea jos pe covor după ce era aruncată la 
pământ. Toată lumea auzise povestea din Pădure și băieţii din 
clasă nu-i slăbeau din ochi deloc mâinile și genunchii și își 
protejau mudea atunci când se antrenau cu ea. Ea le vedea 
figurile, vedea respiraţia verde a antipatiei lor și teama lor în 
timp ce trânteau și pufneau prin școală. Nimeni nu se apropia de 
ea de bunăvoie. 

Instrucţia practică a continuat. Au dus-o în centrul Moscovei, 
pe străzile care erau folosite drept teren de lucru pentru 
practicarea principiilor spionajului predate în clasele învechite 
de pe lângă lasenovo. Profesorii pentru practica de teren erau 
pensionerki, foști spioni, unii dintre ei chiar de 70 de ani, 
pensionaţi cu zeci de ani în urmă. Le era oarecum greu să ţină 
pasul cu Dominika atunci când exerciţiile erau accelerate. Se 
uitau la gambele ei de balerină ce băteau trotuarele sclipitoare 
ale Moscovei. Șchiopătatul ușor, specific al piciorului ei zdrobit, 
acum vindecat, era seducător. Era pornită, hotărâtă să exceleze. 

Faţa îi strălucea de transpiraţie, tricoul îi era ud de sudoare între 
sâni și de-a lungul coastelor. 

Pe stradă culorile o ajutau; nuanțele de albastru și de verde al 
echipajelor din mașinile cu staţii radio și furgonetele de urmărire 
făceau posibilă pierderea ei în mulţime, pe marile bulevarde. 
Silea echipajele de urmărire să se învârtească pe loc, 
cronometra cu meticulozitate trecerile rapide pe peroanele de 
metrou aglomerate, se întâlnea cu agenţii de practică în case 
ale scărilor murdare la miezul nopţii, controla întâlnirile, le citea 
gândurile. Bătrânii își ștergeau fețele și murmurau fanaticika și 
ea râdea de ei, cu părul strâns la spate, cu umerii drepţi, 
descifrând în secret, cu sufletul la gură, culorile aprobării lor. 
Haideţi, dinozavr, dinozaurilor bătrâni. Și bătrânii aceia 
morocănoși o iubeau în secret și ea știa asta. 

Acești instructori în vârstă trebuiau s-o pregătească pentru 
posibilele condiţii pe care le-ar fi întâlnit în afara ţării, pentru 
ceea ce putea întâlni pe stradă, pentru modul în care să 
acţioneze în capitalele străine. G/upost, ce prostie, se gândi 
Dominika, ca acești bătrâni, care fuseseră ultima oară în 
străinătate atunci când ordonase Brejnev intrarea trupelor în 
Afganistan, să-i spună ei la ce să se aștepte pe străzile de azi 
din Londra, New York sau Beijing. A avut chiar curajul de a 
menţiona această neconcordanţă unui coordonator de curs, care 
i-a spus să-și ţină gura și a raportat comentariile ei mai sus. Ea 
s-a îmbujorat când i s-a vorbit așa, dar s-a întors cu spatele 
ocărându-se singură. Invăța. 

o... 

Ca parte a evaluării ei, Dominika a început niște cursuri 
despre psihologia strângerii de informaţii, psihicul surselor, 
înțelegerea motivaţiilor umane și identificarea vulnerabilităţilor. 
Un instructor pe nume Mihail numea asta „deschiderea plicului 
uman”. Era un psiholog SVR în vârstă de 45 de ani de la Centru. 
Dominika era singura lui elevă. O conducea prin Moscova, 
amândoi observându-i pe oameni și urmărind interacţiunile. 
Dominika nu i-a pomenit nimic despre faptul că ea vedea culori, 
pentru că mama ei o obligase cu multă vreme în urmă să jure că 
n-avea să pomenească de asta. 

— Și cum de știi asta despre el, pentru numele lui Dumnezeu? 
a întrebat-o Mihail atunci când ea i-a șoptit că bărbatul care 
stătea pe banca alăturată din parc aștepta o femeie. 

— Pur și simplu așa pare, i-a răspuns ea, fără a-i explica 
vreodată că haloul purpuriu din jurul bărbatului s-a învăpăiat 
atunci când femeia și-a făcut apariţia de după colț. Mihail a râs 
și s-a uitat la ea uluit atunci când a reieșit că avea dreptate. 

Deoarece Dominika se concentra asupra acestor sesiuni de 
practică, intuiţia ei fină i-a spus că Mihail era atras de ea. Chiar 
dacă el s-a prezentat iniţial drept un instructor sever de la 
Directoratul T, ea l-a surprins privindu-i părul sau uitându-se pe 
furiș la trupul ei. A numărat în gând de câte ori aranjase el să 
dea peste ea sau să o atingă pe umăr sau să-și pună mâna pe 
bretelele de pe spatele ei atunci când intrau pe o ușă. Radia 
dorinţă, o ceaţă de un roșu aprins îi învăluia capul și umerii. 

Ştia cum îi plăcea lui ceaiul, când avea nevoie de ochelari 
pentru a citi un meniu, cât de tare îi bătea inima atunci când era 
împins aproape de ea în metrou. ÎI putea vedea pe Mihail 
uitându-se pe furiș la unghiile ei nelăcuite sau urmărind-o cum 
își legăna un pantof scos din picior la masa de la cafenea. 

Era un risc îngrozitor să se culce cu el. Era profesor și psiholog 
pe deasupra, însărcinat să-i evalueze personalitatea și 
compatibilitatea pentru operaţiuni. Totuși, știa că el n-avea să 
spună nimic, știa că avea o influenţă nedefinită asupra lui și a 
face dragoste, o gravă greșeală în timpul pregătirii, reprezenta o 
provocare irezistibilă, mai mult decât o plăcere fizică. 

lar plăcere exista din belșug. Într-o după-amiază, după un 
exercițiu de stradă, s-au trezit în apartamentul lui Mihail, pe 
care îl împărțea cu părinţii și fratele său, toţi la serviciu sau 
plecaţi de acasă. Cuvertura de pe patul lui era pe jos. Ei îi 
tremurau coapsele și umerii și părul îi căzu pe faţă în timp ce-l 
încălecă, șira spinării fiindu-i străbătută de fiori ce îi ajunseră 
până la degetele de la picioare, mai ales ale celui care fusese 
rupt. Știa bine ce voia, sinele său ascuns fusese neglijat în 
ultima vreme, din pricina școlii, a pregătirii și a cazărmii. Pusese 
stăpânire pe el - cine pe cine trăgea în ţeapă? - și se legăna 
puternic, oferindu-și ceea ce avea nevoie, cât era încă tânără. 
Era timp pentru dulcegării și gângureli și suspine mai târziu. 
Acum ochii îi erau pe jumătate închiși și era preocupată să 
intensifice din ce în ce mai mult presiunea în creștere - 
povoracivaisia! haide! - a balansului înflăcărat, care o făcea să 
accelereze și mai tare, prea solicitant pentru a mai continua și 
prea dulce pentru a se mai opri. Privirea i se limpezi și își dădu 

părul de pe faţă, șoldurile și degetele de la picioare încă 
zvâcnindu-i. Mihail stătea cu ochii deschişi, tăcut, sub ea, un 
martor care nu era sigur la ce asistase în acel moment. 

După aceea, îi tot aruncă priviri lungi în timp ce fierse un ibric 
cu ceai. Ilmbrăcată într-un pulover și așezată la masa de 
bucătărie, Dominika se uita la el cu nevinovăție, iar psihologul 
din el știa că sexul nu avusese nimic de-a face cu el. Știa de 
asemenea că n-avea să spună nimic despre asta vreodată. Și că 
n-aveau s-o mai facă niciodată. Într-un fel, Mihail se simţea 
ușurat. 

o... 

Cursul de operaţiuni se apropia de sfârșit, etapa a treia, 
finală, a pregătirii fiind aproape completată. Pensionarii obosiţi 
care o pregătiseră o porecliseră cu multă vreme în urmă Muska, 
o mândrețe de fată, care avea și sensul colocvial de vizor al unei 
arme, cel care fixează ţinta primul. Completându-și evaluările, i- 
au apreciat pozitiv firea silitoare, i-au remarcat inteligenţa și 
intuiţia uneori inexplicabilă în teren. Loialitatea și devotamentul 
ei faţă de Rodina erau indiscutabile. Unul sau doi dintre 
pensionari au notat că nu avea răbdare. Putea fi cârcotașă, 
trebuia să dezvolte mai multă flexibilitate în acţiunile de 
racolare. Un singur dinozaur a scris că în ciuda performanţelor ei 
excelente, el considera că-i lipsea adevăratul zel patriotic. 
Independenţa ei firească ar fi anulat în cele din urmă devoţiunea 
ei. Era o intuiţie, o impresie; nu putea cita niciun exemplu. 
Comentariul a fost luat în derâdere, drept un gând ametit al 
unui nătărău bătrân. În orice caz, Dominikăi nu i s-au arătat 
evaluările. 

Tot ce mai rămăsese era un examen practic final în teren, de 
folosire a tehnicilor și de dovedire a iscusinţei. Un exerciţiu final, 
o examinare scrisă, un interviu final. Aproape că terminase. 
Inainte de aceste teste, spre consternarea profesorilor săi, 
Dominika a dispărut de la cursuri: fusese convocată de urgență 
la Centru, „solicitată pentru o misiune specială” a fost tot ce i s- 
a spus. 

o... 

Dominika a fost anunţată să se prezinte într-un birou din 
celălalt capăt al etajului al patrulea de la lasenovo, de lângă 
portretele directorilor. A bătut la o ușă simplă de mahon și a 
intrat. Era o sufragerie oficială, mică, lambrisată, mochetată în 

roșu-vișiniu, fără ferestre. Servante vechi de lemn lăcuit 
străluceau în lumina difuză. Unchiul Vania stătea la celălalt 
capăt al mesei acoperite de o faţă de masă albă ca zăpada și 
împodobită cu porțelanuri de Vinogradov. Pahare de cristal 
scânteiau în lumină. Se ridică de pe scaun și trecu pe lângă 
masă pentru a o întâmpina, îmbrăţișând-o viguros pe după 
umeri. 

— Absolventa s-a întors acasă. Radia, ţinând-o la o oarecare 
distanţă. Cea mai bună din clasă, cele mai bune note în teren, 
știam eu! l-a petrecut braţul pe după al său și a condus-o de-a 
lungul încăperii. 

La celălalt capăt al mesei stătea un alt bărbat, fumând în 
tăcere o ţigară. Părea să aibă vreo 50 de ani și un tetraedru cu 
vinișoare roșii drept nas. Ochii îi erau inexpresivi și apoși, dinţii 
strâmbi și pătaţi și stătea aplecat, cu familiara autoritate oficială 
șlefuită bine în zeci de ani în slujba statului sovietic. Cravata îi 
era strâmbă, costumul de un cafeniu spălăcit ce amintea de 
refluxul de pe plajă. Se potrivea cu haloul cafeniu ce-l înconjura 
așa cum stătea pe scaun. Nu era vorba de culoare - nuanțele de 
negru, cenușiu și cafeniu însemnau cu siguranţă ceva de rău 
augur - ci de paloarea ei și de felul în care-l învăluia în ceață. E 
blujdaiușcii, un prefăcut, se gândi Dominika, nu e de încredere. 

Dominika se așeză în fața lui, înfruntându-i privirea 
scrutătoare fără să clipească. Vania se așeză la locul său din 
capul mesei, cu labele strânse teatral în față. Spre deosebire de 
fostul apparatcik sovietic din faţa ei, Vania purta ca de obicei un 
costum elegant gri perlat, o cămașă albastră cu guler apretat și 
o cravată bleumarin, cu buline mici, albe. La rever avea o 
panglică mică, roșie, cu o stea albastră - pentru merite aduse 
patriei, Za Zas/ughi Pered Otecestrom - pentru contribuţia sa la 
apărarea patriei. Işi aprinse o ţigară cu o brichetă uzată de 
argint, pe care o închise cu un pocnet. 

— Acesta este colonelul Simionov, l-a prezentat Vania, făcând 
semn cu capul înspre bărbatul cocârjat. E șeful Direcţiei a 
Cincea. 

Simionov nu spuse nimic, dar se înclină și scutură niște scrum 
într-o scrumieră de aramă de lângă farfuria lui. 

— Am dat de o ocazie operaţională unică, continuă Vania. 
Direcţia a Cincea a fost însărcinată cu ducerea ei la îndeplinire. 
Dominika se uită de la Vania la Simionov apatică. l-am spus 

colonelului că tu ai fi extrem de potrivită pentru a participa la 
operațiune, mai ales de vreme ce ţi-ai încheiat pregătirea la 
Academie cu rezultate excelente. Am vrut să vă întâlniți. 

Ce, mai e și aiureala asta? se întrebă Dominika. 

— Mulţumesc, domnule general, a spus ea. A avut grijă să nu-i 
spună „unchiule” de faţă cu un ofițer superior. Mai am încă două 
săptămâni până termin. Mai urmează un ultim exercițiu și 
evaluările finale. Eu... 

— Evaluarea ta finală este completă, o întrerupse Vania. Nu e 
nevoie să te întorci la AVR. De fapt, vreau să începi o pregătire 
suplimentară pentru această misiune operativă cu Simionov. 

Vania își stinse ţigara într-o scrumieră identică de lângă el. 

— Pot să vă întreb despre ce fel de misiune e vorba, domnule 
general? spuse Dominika. 

Se uită la cele două feţe impasibile. Și unul și altul erau prea 
deștepţi pentru a se trăda printr-o privire, dar nu știau ce mai 
putea vedea Dominika. Halourile aferente li se umflaseră în jurul 
capetelor. 

— Deocamdată e suficient să-ți spun că e un caz cu potenţial 
important, o konspiratia delicată și sensibilă, i-a răspuns Vania. 

_ — ȘI în ce constă pregătirea suplimentară? întrebă Dominika. 
Işi păstră un ton egal, respectuos. 

O ușă din capătul camerei se deschise și o ordonanţă intră 
aducând o tipsie de argint pe o tavă. 

— A sosit prânzul, spuse Vania, ridicându-se. Hai să discutăm 
despre proiect după ce mâncăm. 

Chelnerul a ridicat capacul și a început să servească niște 
golubți aburinde, sarmale mari, pătrăţoase, rumenite bine și 
înotând într-un sos gros cu roșii și smântână. 

— Cea mai mare delicatesă a bucătăriei rusești, a spus Vania, 
turnând vin roșu în paharul Dominikăi dintr-o carafă de argint. 

Asta era o șaradă: antenele operaţionale recent activate ale 
Dominikăi zbârnâiau. Nu avea poftă deloc de mâncarea aceea 
grea. 

Masa plictisitoare a durat o jumătate de ceas. Simionov a 
rostit doar trei cuvinte în tot acest timp, deși continua să o 
studieze pe Dominika de dincolo de masă. Părea vizibil plictisit, 
având aerul că nu-și dorea să se afle acolo. Terminând de 
mâncat, se șterse la gură cu șervetul și se ridică de la masă. 

— Cu voia dumneavoastră, domnule general, a spus el. A 

cântărit-o iar pe Dominika din priviri, a dat din cap spre ea și a 
părăsit încăperea. 

— Hai să luăm ceaiul în biroul meu, a poftit-o Vania, trăgându- 
și scaunul în spate. O să ne simţim mai comod acolo. 

Dominika se așeză precaută și ţeapănă pe canapeaua din 
biroul lui Vania, cu priveliștea pădurii lasenovo în faţa ochilor. 
Era îmbrăcată cu o cămașă albă și o fustă neagră, avea părul 
strâns, ţinuta oficială de la Academie. Două pahare de ceai 
aburind se aflau pe o masă în fața lor în niște suporturi de 
pahare potistakannik Kolciughino superbe. 

— Tatăl tău ar fi fost mândru, a zis Vania sorbind cu grijă. 

— Mulţumesc, a spus Dominika așteptând. 

— Te felicit pentru reușita ta și pentru intrarea în Serviciu. 

— Pregătirea a fost istovitoare, dar a fost exact așa cum 
speram, a spus Dominika. Sunt gata să-mi încep activitatea. Era 
adevărat, în scurtă vreme avea să fie în linia întâi. 

— E întotdeauna o onoare să-ţi slujești ţara, a completat el, 
pipăindu-și rozeta de la rever. Nu există o onoare mai mare. 

Își privi nepoata cu atenţie. 

— Această misiune cu Direcţia a Cincea nu e ceva ce-ţi iese în 
cale în fiecare zi, în niciun caz când ești abia un absolvent. Sorbi 
din ceai. 

— Sunt gata să învăţ mai multe, a spus Dominika. 

— E suficient să-ţi spun că misiunea este una de racolare a 
unui diplomat străin. Este extrem de important să nu existe 
niciun fel de razobl/acenie, de expunere, nicio trădare a 
amestecului Serviciului. Diplomatul trebuie să fie compromis 
iremediabil, fără niciun pas greșit. Vocea îi devenise subţire, 
serioasă. Dominika nu a spus nimic, așteptând ca el să continue. 
Nu putea distinge limpede cuvintele lui, erau neclare și palide. 

— Desigur, colonelul Simionov și-a exprimat temerea că lipsa 
ta de experienţă în operațiuni, în ciuda rezultatelor excelente de 
la cursuri, ar putea constitui un dezavantaj. L-am asigurat că 
nepoata mea - a zăbovit asupra cuvântului, pentru a sublinia că- 
și folosise puterea de influenţă - e alegerea perfectă. Bineînţeles 
că el și-a dat seama repede cât sens are să te folosim pe tine, 
mai ales ţinând cont de pregătirea suplimentară pe care am 
propus-o. 

Dominika așteptă. Unde urmau s-o trimită, oare? Măsuri 
tehnice? Limbi străine? Oră practică? Vania își aprinse o ţigară și 

suflă fumul spre tavan. 

— Ai fost înscrisă la cursul special de la Institutul Kon. 

Dominika și-a impus să rămână nemișcată, inexpresivă, 
simțind cum stomacul îi e cuprins de fiori reci ce i se duceau în 
sus pe spate. Oamenii vorbiseră pe ascuns despre institut în 
timpul pregătirii: fosta Școală de Stat numărul patru, care era 
numită în mod obișnuit „Școala de Vrăbii”, unde bărbaţii și 
femeile erau instruiți în arta seducţiei în spionaj. Mă trimiti la 
școala de târfe, își zise ea. 

— Asta e cea căreia i se spune Școala de Vrăbii? întrebă 
Dominika, stăpânindu-și tremurul vocii. Unchiule, eu credeam că 
o să intru în Serviciu ca ofițer și urma să fiu angajată la un 
departament, pentru a începe să practic activitatea de spionaj. 
Asta e pregătire pentru prostitutki, nu pentru ofiţeri. Simţea că 
abia mai putea să respire. 

Vania se uită ţintă la ea. 

— Trebuie să priveşti această perioadă ca pe ceva pozitiv - 
această pregătire îţi va dezvălui alte opţiuni atunci când vei 
începe să desfășori misiuni pe cont propriu în viitor. Se afundă în 
canapea. 

— Și operaţiunea asta împotriva diplomatului, vrei să fie o 
polovaia zapadnia, o capcană a seducţiei? Citise despre 
operațiunile sexuale murdare când era la Academie. 

— Ținta este zastencivii, timid, rușinos. l-am evaluat punctele 
slabe vreme de luni de zile. Colonelul Simionov e de acord că 
este impresionabil. 

Dominika înțepeni. 

— Colonelul știe ce vrei să fac, știe despre Scoala de vrăbii? 
Dădu din cap. Mă cântărea din priviri de după masă. Ar fi putut 
la fel de bine să-mi deschidă și gura, să-mi examineze dinţii. 

Vania o întrerupse, cu o voce acum un pic cam tăioasă. 

— Sunt sigur că a fost foarte impresionat, e un ofițer de 
carieră. Și orice operaţiune este unică în felul ei. Nu a fost luată 
încă nicio decizie finală în privinţa procedurii. Totuși asta este o 
ocazie extraordinară pentru tine, Dominika. 

— Nu pot face asta, a răspuns Dominika. După misiunea 
anterioară, cum s-a sfârșit, mi-a luat luni întregi să uit 
asasinarea lui Ustinov... 

— Te mai gândești la asta? Ai uitat de instrucţiunile mele de a 
uita acel episod și de a nu face niciodată referire la el? a 

întrebat-o Vania. Cer supunere absolută în privința aceea. 

— N-am spus niciodată niciun cuvânt, a replicat Dominika. 
Doar că, dacă asta e o altă operaţiune de același fel, aș prefera 
să... 

— Ai prefera? Eşti absolventă a Academiei și ofițer debutant al 
Serviciului acum. O să respecţi ordinele, o să accepţi misiunile 
care îţi sunt date și o să-ți faci datoria. O să aperi Rodina. 

— Sunt hotărâtă să-mi slujesc patria, a spus Dominika. Doar 
că nu sunt de acord să fiu folosită în acest gen de operaţiuni... 
Sunt oameni care fac treaba asta în mod regulat, am auzit 
despre ei. De ce să nu folosești pe cineva dintre ei? 

Vania se încruntă. 

— Taci. Nu mai spune niciun cuvânt. Nu ești în stare să vezi 
ce-ţi ofer. Te gândești la tine, la preocupările tale copilărești. Ca 
ofițer SVR nu ai preferinţe, nu ai de ales. Faci ceea ce ţi se 
spune să faci ca la carte. Dacă alegi să refuzi, să lași ca 
prejudecățile tale nebunești să-ţi afecteze cariera înainte de a ți- 
o începe, spune-mi-o de acum. O să te dăm afară din Serviciu, o 
să-ți închidem dosarul, o să-ţi anulăm pensia și o să-ți retragem 
privilegiile - toate. 

De câte ori o să-i mai pui mamei mele ștreangul de gât? s-a 
gândit Dominika. Ce altceva mai urmau s-o oblige să facă 
pentru a o lăsa să slujească cu cinste? 

Vania îi observă umerii lăsaţi. 

— Foarte bine, spuse ea ridicându-se. Îmi îngădui să plec? 

Dominika se ridică și trecu prin faţa ferestrei largi 
îndreptându-se spre ușă, soarele luminându-i părul și 
subliniindu-i profilul clasic. Vania o privi pășind pe covor - 
șchiopăta puţin? - și oprindu-se o clipă la ușă să se uite înapoi 
spre el. L-a furnicat pielea capului când i-a văzut ochii albaștri 
adânci, tăioși, ce nu clipeau, aţintiţi asupra feţei lui preţ de cinci 
secunde îngrozitoare. Strălucind precum ochii lupilor în spatele 
luminilor b/ijnie-i, dacia. Nu mai văzuse așa o privire niciodată în 
viaţa lui. Inainte să apuce să mai spună ceva, ea dispăruse, ca o 
Klikușa în pădurea Krasnii Bor. 


SARMALELE SVR-ului 


Blanșați frunze de varză, fierbeți orez. Sotaţi ceapă 
tocată, morcovi și roșii curățate de coajă până se 

înmoaie, amestecați-le cu orez și carne tocată de vacă. 
Puneti câte două linguri de amestec pe o foaie de 
varză și împăturiți-o, pentru a forma niște plicuri mari, 
pătrate. Prăjiți-le în unt până se rumenesc, apoi 
fierbeți-le la foc mic vreme de o oră în supă 
concentrată, cu suc de roșii și frunze de dafin. Serviti- 
le cu sos scăzut și smântână. 

7. 


Nate Nash a ajuns la aeroportul Vantaa din Helsinki după 
două ore de zbor. Aeroportul modern strălucea tot, bine 
iluminat. Ca și în Șeremetievo, erau reclame strălucitoare la apă 
de colonie, ceasuri și vacanțe. Magazinele din aeroport, pline de 
lenjerie, mâncăruri tip gourmet și reviste se întindeau de-a 
lungul terminalului aerian. Dar mirosurile persistente de varză 
gătită, apă de colonie de trandafiri și lână umedă lipseau. În 
schimb, undeva erau coapte niște chifle cu scorţișoară. Atunci 
când Nate și-a luat singura sa valiză, a trecut de vamă și s-a 
îndreptat spre o staţie de taxiuri de afară, n-a observat că un 
bărbat scund într-un costum simplu, închis la culoare, îl privea 
din capătul celălalt al sălii de sosire. Bărbatul vorbi scurt la un 
celular și plecă. Treizeci de minute mai târziu, la 900 km 
distanţă spre est, Vania Egorov știa că Nash aterizase în 
Finlanda. Jocul avea să înceapă. 

În dimineaţa următoare, Nate intră în biroul lui Tom Forsyth, 
șeful Staţiei CIA din Helsinki. Încăperea era mică, dar 
confortabilă, cu un singur tablou nautic agăţat deasupra biroului 
său și o canapea mică pe celălalt perete. O poză înrămată cu o 
barcă cu pânze pe un ocean ca de sticlă era așezată pe o masă 
de lângă canapea, lângă ea aflându-se încă o poză înrămată în 
care apărea un Forsyth tânăr la timonă. Storurile de la unica 
fereastră erau trase. 

Forsyth era înalt și slab, trecut de 40 de ani, cu păr cărunt 
rărit și o bărbie puternică. Nişte ochi căprui pătrunzători se 
uitară la Nate de deasupra ochelarilor în formă de semilună. 
Zâmbi, aruncă un teanc de hărtii într-o cutie de corespondență 
și se ridică să dea mâna pe deasupra biroului. Strângerea sa de 
mână era fermă și seacă. 

— Nate Nash, îl întâmpină el cu o voce plăcută. Bine ai venit 
la noi. l-a făcut semn să se așeze pe un scaun de piele din fața 
biroului său. 

— Mulţumesc, șefule, a spus Nate. 

— Stai într-un apartament? Unde te-a cazat ambasada? 
întrebă Forsyth. Biroul de cazări al ambasadei îi repartizase în 

dimineața aceea un apartament confortabil cu două dormitoare 
în Kruununhaka. Nate fusese încântat când deschisese ușile 
duble ce dădeau într-un mic balcon cu vedere spre port, spre 
terminalul de feribot și spre larg și asta i-a spus și lui Forsyth. 

— E o zonă frumoasă, la o aruncătură de băț de serviciu, a 
adăugat Forsyth. Aș vrea să porţi o discuţie între patru ochi cu 
mine și cu Marty Gable, ca să-ţi faci o idee despre ceea ce avem 
în derulare. 

Gable era șeful adjunct al Staţiei, pe care Nate încă nu-l 
întâlnise. 

— Avem câteva cazuri bune, dar putem face mult mai multe. 
Uită de ţinta internă, finlandezii ne sunt aliaţi și avem grijă de ei. 
Marty și cu mine lucrăm cot la cot, așa că nu trebuie să-ţi faci 
griji în privinţa serviciului intern. O să te punem la curent în ce 
privește variantele unilaterale pe care le dezvoltăm. Toţi arabii 
obișnuiți - Hezbollah, Hamas, palestinienii - au reprezentanţi în 
oraș. Ar putea fi dificil să te apropii de ei, așa că gândește-te la 
agenţi de acces. lranieni, sirieni, chinezi. Ambasadele sunt mici 
și ei se simt în siguranţă aici în Scandinavia neutră. lranienii ar 
putea să fie în căutare de echipamente aflate sub embargo. 
Verifică-i la sânge, l-a sfătuit Forsyth, lăsându-se pe spate pe 
scaun. 

— Vreau să mă ocup de ceva mai important, a spus Nate. 
Trebuie să dau lovitura după ceea ce mi s-a întâmplat la 
Moscova. 

Într-adevăr, se gândi Forsyth. Văzu îngrijorare în spatele 
privirii lui și determinare în felul în care-și ţinea maxilarele. Nate 
stătea țţeapăn pe scaun. 

— E în regulă, Nate, l-a potolit Forsyth, dar orice racolare, 
atâta timp cât e productivă, e una bună. Și prinzi peștele cel 
mare având răbdare, respectând pașii și stabilind o mulţime de 
contacte de dezvoltare. 

— Știu asta, șefule, a spus Nate repede. Dar nu dispun de 
timp. Gondorf ăla mă vânează acum. Dacă nu erai tu, m-aș fi 
întors înapoi la operaţiunile rusești, în fața unui calculator, 
trăgând de un mouse. Nici nu ţi-am spus cât de mult apreciez 
faptul că m-ai cerut. 

Forsyth citise dosarul personal al lui Nate, trimis la ei atunci 
când transferul său fusese aprobat. Nu erau mulţi tineri ofiţeri 
de caz care să știe rusa aproape fluent. Notele excelente de la 

pregătirea de la Fermă și ulterior de la pregătirea în „zona 
interzisă” pentru Moscova, tehnica de acţiune sub constanta 
urmărire inamică. Dosarul aprecia pozitiv și performanţa lui 
Nate din Rusia, mai ales felul în care se descurcase cu un caz 
sensibil, restricționat - fără a da detalii. 

Dar Forsyth vedea acum un tânăr ofițer de caz tulburat, care 
se foia în fața lui. Având ceva de dovedit. Wu e bine, ești mereu 
expus accidentelor, gata tot timpul să te arunci cu capul înainte. 

— Nu vreau să-ți faci griji în privinţa Moscovei. Am vorbit cu 
niște oameni de la Cartierul General și ești în regulă. 

L-a văzut pe Nate preocupat, cu gândul la dosarul lui. 

— Și vreau să mă asculţi, a continuat Forsyth. S-a oprit până 
ce Nate i-a acordat atenţie. Vreau să lucrezi în mod inteligent, 
să-ți faci treaba bine, fără scurtături. Toţi vrem cazurile mari - la 
naiba, ai unul în mână chiar acum - dar n-am să accept 
operaţiuni făcute pe jumătate. Clar? Forsyth s-a uitat cu asprime 
la Nate. Clar? a repetat el. 

— Da, domnule, a răspuns Nate. 

Pricepuse mesajul, dar și-a zis că urma să caute agenţi, nu 
avea de gând să ardă gazul ca ofițer de caz. Nu voia să se ducă 
acasă. Îi trecură prin minte imagini disparate cu el într-un club 
country din Richmond, stând faţă în față cu Sue Ann sau Mindy, 
cu buzele umflate și cu părul făcut șuvițe pieptănat în sus, în 
vreme ce fraţii săi încercau să nimerească cu mingile de golf 
unul dintre balerinii roz marca Lilly Pulizer ai lui Missy, ce se 
aflau pe covorul în carouri, în cealaltă parte a sălii clubului. La 
naiba, nu. 

— Bine, spuse Forsyth. Găsește-ţi biroul. E în prima încăpere 
de pe hol. Du-te și caută-l pe Gable, l-a îndrumat el, întinzându- 
se după cutia de corespondenţă. 

o... 

Șeful adjunct Marty Gable stătea la terminalul său într-un alt 
birou micuț, la o ușă distanţă de cel al lui Forsyth, încercând să- 
și dea seama cum să scrie o telegramă către Cartierul General, 
fără a folosi cuvântul „jigodie”. Mai în vârstă ca Forsyth, Gable 
era trecut bine de 50 ani, masiv, cu umeri laţi, cu păr alb, tuns 
periuţă, ochi albaștri și o bârnă de oţel pe post de nas. Fruntea îi 
era bronzată, arămie, și avea fața bătută de vânturi a unuia care 
petrecea mult timp în aer liber. Mâinile cafenii, noduroase, 
imobile, făceau ca tastatura să pară mică. Nu putea suferi să 

scrie telegrame cu două degete, ura birocraţia. Era un tip de 
teren. Nate stătea în ușă. Încăperea era complet goală, fără 
nicio podoabă, cu excepţia unui tablou al Monumentului 
Washington pe perete. Biroul său era gol și el. Inainte ca Nate să 
apuce să bată politicos în tocul ușii, Gable se răsuci pe scaun și 
se uită la el încruntat. 

— Tu ești tipul cel nou? zbieră Gable. Accentul era de pe 
undeva din Rust Beltf. 

— Nash. Nate Nash, a răspuns Nate în timp ce se îndrepta 
spre birou. 

Gable a rămas pe scaun, dar și-a întins mâna cât o tigaie. 
Nate se temea că inevitabila lui strângere de mână avea să-i 
strivească oasele. 

— Nu te-ai grăbit să ajungi încoace. Ai agăţat pe cineva în 
aeroport? a râs Gable. Nu? Păi, e vreme după prânz, a spus el. 
Hai să mergem. 

Îndreptându-se spre ieșirea din Staţie, Gable și-a băgat capul 
lui mare de Rottweiler în vreo câteva birouri de pe hol să verifice 
ce făceau ceilalţi ofițeri de caz. Birourile erau goale. 

— Bun, a spus Gable. Toată lumea a șters-o afară. Lume 
nebună, așa ar și trebui. 

Gable l-a dus pe Nate să ia prânzul într-un mic restaurant 
turcesc soios, de pe o alee plină de zăpadă de lângă gară. Unica 
sală a restaurantului avea vreo jumătate de duzină de mese, un 
geam de la bucătărie și un portret înrămat al lui Atatürk pe 
perete. În bucătărie oamenii ţipau, dar atunci când Gable s-a 
dus la geam și a bătut din palme, zgomotul s-a oprit. Un bărbat 
slab, cu o mustață neagră și un șorţ, a dat la o parte perdeaua 
de mărgele și a ieșit din bucătărie. L-a îmbrățișat scurt pe Gable 
și a fost prezentat drept Tarik, proprietarul. Turcul a dat mâna 
într-o doară fără a-l privi pe Nate în ochi. S-au așezat la o masă 
dintr-un colț și Gable a tras afară scaunul pe care voia să stea 
Nate, de la peretele cu vedere spre ușă. Gable stătea cu spatele 
spre celălalt perete. Vorbind turcește, Gable comandă două 
kebaburi Adana, două beri, pâine și salată. 

— Sper că-ţi place picant, a spus Gable. Văgăuna asta mică și 


6€ Termen peiorativ folosit pentru a desemna, în principal, zona de nord a SUA, 
Midwest și Marile Lacuri, dar și pentru a caracteriza o regiune unde s-a înregistrat un 
declin al sectorului industrial - statele de lângă Marile Lacuri erau renumite cândva 
pentru producţia de oțel și industria grea. (n.r.). 

împuţită are cea mai bună mâncare turcească din oraș. Sunt o 
mulţime de imigranţi turci pe aici. Se uită spre bucătărie. Se 
aplecă în faţă. L-am agăţat pe Tarik cam în urmă cu un an, ca 
ajutor, știi, să ridice corespondența, să plătească chiria pentru o 
casă sigură, să tragă cu urechea. Câteva sute pe lună și e fericit. 
Dacă trebuie, putem să ne infiltrăm în comunitatea de expaţi 
din Helsinki. 

Gable se îndreptă de spate când sosi mâncarea, două 
kebaburi lungi și plate, presărate cu ardei roșu, copt pe grătar. 
Dedesubt era o lipie mare coaptă, stropită cu unt topit. Intr-un 
colț al farfuriei zăcea îngrămădită o salată de ceapă cu sumac și 
lămâie. Două sticle de bere îmbrobonate au fost trântite pe 
masă și Tarik murmură „Afiet olsun, să aveţi poftă” și se retrase. 

Gable începu să înfulece înainte ca Nate să ia furculița în 
mână. Hăpăia mâncarea, vorbind și mișcându-și labele mari prin 
aer. 

— Nu e rău, nu? întrebă el de kebab, cu gura plină. Ridică 
sticla de bere și bău jumătate de sticlă. Fălcile sale devorau 
mâncarea, precum înghite un crocodil o gazelă. Fără vreun 
preambul sau vreo jenă, îl întrebă pe Nate ce naiba se 
întâmplase la Moscova între el și idiotul ăla de Gondorf. 

Stânjenit și din nou îngrijorat, Nate îi explică pe scurt, în 
câteva propoziţii. Gable îndreptă furculiţa spre el: 

— Ascultă aici. Ţine minte două lucruri despre treaba asta 
împuţită. Nu te poţi maturiza ca agent dacă nu ai dat-o-n bară 
bine cel puţin o dată. Și ești judecat după realizări, după 
rezultatele pe care le aduci și după cum îţi protejezi agenţii. 
Nimic altceva nu contează. 

Dispăru și cealaltă jumătate de sticlă de bere și Gable mai 
comandă încă una. 

— Oh, și mai e ceva, a adăugat el. Gondorf e un scârbos 
nesuferit. Nu-ţi face griji în privinţa lui. 

El își terminase toată mâncarea din farfurie înainte ca Nate să 
apuce să mănânce jumătate din a lui. 

— Tu ai dat-o vreodată în bară în carieră? l-a întrebat el pe 
Gable. 

— Glumești? s-a amuzat Gable, aplecându-și scaunul în spate. 
Am intrat în rahat așa de des, încât am închiriat etajul de sus al 
latrinei. Așa am ajuns aici. După cel mai recent dezastru, 
Forsyth mi-a salvat fundul. 

Gable își petrecuse cariera mai ales în locuri infecte din ţări 
ale Lumii a Treia din Africa și Asia. Unii ofițeri de caz își câștigă 
pâinea și respectul prin restaurantele, camerele de hotel și 
terasele din Paris. Lumea lui Gable era una a întâlnirilor în miez 
de noapte pe drumuri prăfuite și pustii în Land Rovere murdare 
de nisip și țărână. Alţi ofiţeri își înregistrau întâlnirile cu miniștri 
din guvern. Gable își nota informaţii secrete într-un caiet umed 
de transpiraţie în timp ce stătea de vorbă cu agenţi ce tremurau 
de frică și îi făcea să se concentreze, să se ţină naibii de subiect. 
Stăteau în arșiţă, cu motorul ticăind, cu geamurile închise, 
uitându-se la șerpii mari veninoși ce răsăreau dintre vârfurile 
ierbii înalte de pe ambele părți ale mașinii. Nate auzise că Gable 
devenise o legendă. Era loial surselor sale, apoi prietenilor, CIA, 
în ordinea asta. Văzuse atâtea la viaţa lui și știa ce era 
important. 

Gable se lăsă pe spate și își sorbi berea, începând să 
vorbească. Ultima sa misiune fusese în Istanbul, un oraș al naibii 
de mare, cu operaţiuni bune, un adevărat Dodge City”. Vorbea 
destul de bine turcește, știa unde să meargă, pe cine să vadă. În 
scurt timp a racolat un membru al PKK, înapoiatul grup terorist 
separatist kurd din estul Turciei. Amplasau bombe în serviete în 
clădiri guvernamentale sau în cutii de lustruit pantofi în bazaruri 
sau în saci de hârtie din tomberoanele de gunoi din piaţa 
Taksim. 

Intr-o zi, Gable s-a urcat într-un taxi condus de un puști kurd 
în jur de 20-21 de ani. Părea isteţ, conducea bine. Gable devenit 
atent, trebuia să-și ţină ochii deschiși tot timpul. A avut o 
presimţire, așa că i-a spus acelui puști să oprească la un 
restaurant, l-a invitat să mănânce cu el. Trebuia să-l pună la 
punct pe afurisitul ăla de turc gras de după tejghea, toți îi urau 
pe kurzi, le spuneau „turci munteni”. 

Puștiul a mâncat ca și cum chiar îi era foame. A vorbit despre 
familia sa. Gable a mirosit PKK-ul, așa că l-a angajat pe 
taximetrist pentru o săptămână să-l ducă prin împrejurimi. 
Bănuiala s-a adeverit. Băiatul era membru al unei grupări locale, 
dar nu accepta prostia aia cu terorismul. Un pic de respect, 500 


i Oraș din Kansas, faimos pentru legendele și istoria lui încărcată de nelegiuiri și 
crime. In cultura americană a devenit un simbol al „vestului sălbatic” și al violențelor. 
(n.r.). 

de euro pe lună, o slujbă bună. Și asta pentru că Gable a fost cu 
ochii în patru în taxi. Nu uita asta. 

Puștiul a început cu niște fleacuri de doi bani, dar Gable l-a 
adus pe calea cea bună - nu degeaba i se spunea coordonarea 
agentului - și s-au concentrat pe liderii grupărilor locale, pe 
modul în care își primeau ordinele, pe felul în care călătoreau 
curierii. Nu era rău, dar Gable a tras de puști și au început să 
afle locaţiile depozitelor PKK unde-și ţineau Semtex-ul sau ce-or 
fi folosit, Nitrolit din Polonia. Apoi a început să-i furnizeze și 
numele celor care fabricau bombe. 

Treaba mergea bine și trebuia să ţină în frâu poliţia naţională 
turcă, pentru că ei voiau să-i umile, să-i „prindă morţi”, așa cum 
obișnuiau să spună. Șeful din Ankara era fericit și superiorii de la 
Cartierul General aprobau. Apoi Gable s-a umflat în pene, și-a 
pierdut busola. Lecţie pentru Nate, trebuie să ţii întotdeauna 
direcția. 

Tânărul kurd locuia în Tepebași, un cartier de fundamentaliști 
din vecinătate, de la poalele dealului, de lângă Pera, vechiul 
cartier european. Gable se întâlnea în mod obișnuit cu tânărul în 
taxiul lui, colindând prin oraș, fără să se oprească, întotdeauna 
noaptea, pe fugă. A încălcat regulile și s-a dus în vizită acasă la 
puști, să-i cunoască familia. Acasă la el. Puștiul îl invitase, ar fi 
fost o insultă să-l refuze, trebuia să respecte tradiţiile culturale, 
fir-ar să fie. Pe lângă asta, voia să vadă unde locuia agentul lui. 
Atenţie, trebuie să știi întotdeauna unde locuiește agentul tău, 
nu se știe niciodată dacă nu vei fi nevoit într-o noapte să-l scoţi 
din cine știe ce loc obscur. 

Strada era abruptă, plină de șiruri de case de lemn scorojite, 
de o frumuseţe apusă, cu trepte înguste la intrare, uși duble, 
felinare din sticlă gravate, toate sparte și căptușite. Fost cartier 
european, acum înțesat de gunoaie și mirosind a canale. In 
Istanbul te obișnuiești cu mirosul de canalizare, care nici nu e 
așa de rău. Oricum, se întunecase și începuseră să se aprindă 
luminile prin case. Chemarea la rugăciunea de seară tocmai se 
încheiase. 

Gable coborâse dealul gândindu-se cu groază la ora ciudată 
care urma, plină de priviri în pământ, jenate, și de nenumărate 
pahare cu ceai. Fir-ar să fie, ţinea de riscurile meseriei. In timp 
ce se apropia de casă, auzi ţipete. Ușa de la intrare a agentului 
său era deschisă. Ceva se spărsese. Fir-ar să fie, nu era bine, 

vecinii aveau să se adune în curând. S-a gândit că în două 
minute urma să asiste la un adevărat circ. A început să se 
îndepărteze de casă. Era destul de întuneric, nimeni n-avea să-l 
observe. 

Problema era că doi tipi îl trăgeau pe agentul lui afară din 
casă de subsuori. Nevasta puștiului era slabă și tuciurie, cu ochi 
migdalaţi specifici celor de pe versanţii sudici ai munţilor 
Taurus, cu tricoul rupt, desculță. Venea chiar în spatele lor, 
țipând și lovindu-i pe tipi. Un copil cam de doi ani stătea gol 
pușcă în ușă, plângând. Cei doi tembeli erau la fel de slăbănogi 
ca și agentul lui, dar nu li se opunea niciun fel de rezistenţă, 
poate pentru că unul dintre tembeli ţinea un pistol. 

Doamne sfinte, puștiul are probleme cu PKK. Poate că-și 
cheltuise ciubucurile, poate că se lăudase cu noul lui prieten 
străin. Ascultă aici, lucrurile o iau razna cât ai clipi. Trebuie să-i 
protejezi, uneori trebuie s-o faci pentru ei. PKK avea o 
mentalitate primitivă faţă de compatrioţii pe care îi considera 
trădători. 

Gable ar fi putut s-o șteargă. A văzut fetița în ușă - o 
drăgălășenie de copil, cu fundul bombat și cu nasul curgându-i - 
și și-a zis Fir-ar să fie. S-a îndreptat spre prima treaptă a casei și 
le-a zâmbit idioţilor. Ei s-au oprit și i-au dat drumul puștiului, 
care a căzut în fund pe treapta de sus. Soţioara a încetat să mai 
tipe și s-a uitat la Gable, la matahala aia afurisită de yabanci, un 
străin plin de mușchi. O duzină de vecini s-au îngrămădit în jur, 
toţi kurzi. Afurisitul ăla de cartier era ca și mort, nu se auzea 
niciun sunet, doar apa care curgea prin mijlocul străzii. Idiotul cu 
pistolul a strigat ceva în kurdă, ce suna precum niște bile într-o 
cadă. 

Gură Mare începu să-și fluture pistolul, îndreptându-l spre 
puști, spre nevasta lui, scuturându-l ameninţător. Puștiul era cu 
siguranță mort dacă el nu făcea ceva. Fir-ar să fie, pentru că 
asta însemna sfârșitul afurisit al cazului, puștiul trebuia să plece 
din Turcia dacă voia să mai rămână în viaţă. Tipul de la PKK 
cobori o treaptă și continuă să ţipe la Gable. Nu băgă în seamă 
ochii lucitori, concentrat asupra pistolului. Încheieturile idiotului 
se albiră de la strânsoare, știi, ai doar vreo trei secunde. Ţeava 
armei începu să se ridice. 

Gable avea la el un pistol Hi-Power prins în spatele șoldului, la 
cureaua Bianchi. Goli arma împușcându-l pe kurd, pac-pac-pac. 

Un fel de execuţie în stil Mozambic, un tir cu două împușcături 
rapide una după alta și o a treia lovitură în frunte, parcă acolo 
sau cam pe acolo s-ar fi inventat. Ochii idiotului s-au deschis și a 
căzut grămadă, alunecând pe scări cu capul înainte. Pistolul s-a 
rostogolit în urma lui, Gable l-a ridicat, aruncându-l zăngănind 
într-un canal, trebuie să fi fost vreun milion de arme în canalele 
din Istanbul. Nici nu aterizase cartușul gol pe trotuar atunci când 
vecinii au ţâșnit ca niște veverite date naibii, fugind în toate 
direcțiile, obloanele trântindu-se de la un capăt la altul al 
dealului. 

Puștiul își ţinea strâns soţia. Mă întrebam dacă realizau că 
pentru ei începea o nouă viaţă, chiar atunci, probabil că soția 
realiza asta, părea isteaţă. | se vedeau sfârcurile prin tricoul ăla. 
Gable s-a uitat la celălalt tip din PKK, care pesemne că îl văzuse 
pe lisus sau pe Mahomed, n-avea importanţă, și ţinându-și 
mâinile în față, cu palmele în afară, cobori scările și o rupse la 
fugă în întuneric. 

Gable i-a dat puștiului 5 000 de dolari, n-a putut să obţină mai 
mult de la Cartierul General. Nu a știut unde s-au dus, poate în 
Germania sau Franţa. Cinci copii kurzi care învaţă germana. 
Când aceștia ar fi împlinit 20 de ani, fiul lui Nate poate dădea de 
ei și îi racola. Nebunie curată. OK, iată și sensul afurisitei ăsteia 
de povești interminabile. 

Urmarea a fost un dezastru în toată regula. Nu glumesc, a 
spus Gable. Mai întâi a fost consulatul și istericul de consul 
general, cu vocea lui ascuţită ce suna precum o cutie muzicală, 
apoi ambasada din Ankara, pe urmă cei de la Departamentul de 
Stat, care aveau pâinea și cuțitul. Diplomat implicat în 
împușcături mortale, erau supăraţi foc, au fost plângeri cu carul. 
Au fost repercusiuni grave. Am fost nevoit să plec din Istanbul. 
Poliţia naţională turcă mi-a oferit o placă și o masă de adio. Erau 
încântați. Poliţiştii turci se dau în vânt după o rundă de 
împușcături bune. Dar toţi ceilalţi erau cât se poate de supăraţi 
și ancheta oficială a CIA nici măcar nu începuse. 

Gable s-a tot plimbat pe la Biroul de Securitate de la Cartierul 
General vreme de o lună. După 40 de ore de discuţii, s-a stabilit 
că era vorba de o „greșeală profesională”. Șeful din Ankara nu l- 
a susţinut, era prea multă presiune politică. Sună precum 
Gondorf, nu? O mulțime de idioţi care se bagă în cariera ta. 
Perspectivele lui de a avea misiuni în străinătate se duseseră pe 

apa sâmbetei pentru un timp nedefinit, se pare, și era blocat 
într-un birou pătrat de la departamentul turc de la Cartierul 
General, ascultând o nouă angajată, de 23 de ani, din cealaltă 
parte a biroului vorbind pe linia externă cu prietena ei despre 
nevoia de a-și lua inima-n dinţi și a face sex oral în weekendul 
acela. Niciunul dintre ofiţerii tineri nu purta ceas la mână, fir-ar 
să fie. Spuneau cât era ceasul după afurisitele lor de telefoane 
sau tablete sau cum le-or mai zice. 

Gable nu avea regrete, asta era meseria. Toate astea i se 
întâmplaseră lui, dar dintr-un motiv întemeiat. E lege, agentul 
tău, securitatea lui, salvarea vieţii lui e cel mai important lucru. 
Singurul care contează. 

Cam în aceeași perioadă, Forsyth tocmai își trăise propria 
catastrofă, dar își revenise și aterizase în Helsinki. A auzit că 
Gable fusese tras pe linie moartă - nimic nou - și a trimis după 
el ca adjunct, ca în vremurile bune de altă dată, numai că 
vremurile bune de altă dată nu există, e doar un mit. Tipii ăia 
încântători de la Cartierul General erau bucuroși să-l lase pe 
Gable să se ducă în Finlanda ca șef adjunct, nimeni altcineva nu- 
și dorea postul ăla, iar ei îl voiau plecat, exercita o influenţă rea. 

— Așa că, iată-ne aici, trei nebuni, în misiune, acţionând lângă 
afurisitul de Cerc Polar. Și noi doi bem bere într-o bombă 
turcească. 

Gable își termină berea și strigă hesap. Când Tarik ieși din 
bucătărie, Gable arătă spre Nate. 

— El plătește. 

Nate râse. 

— Stai puţin, spuse Nate. Ce înseamnă că Forsyth a trecut el 
însuși printr-o catastrofă? Ce-a păţit? Scoase câţiva euro și îi 
dădu lui Tarik. Păstrează restul. Tarik zâmbi mânzește, îl salută 
pe Gable dând din cap și se întoarse la bucătărie. 

— l-ai dat prea mult bacșiș, bobocule, l-a atenţionat Gable. 
Nu-i obișnui cu bacșișuri mari. Trebuie să-i ţii flămânzi. 

Se ridică și își luă haina. 

— Prostii, spuse Nate. Tu i-ai dat puștiului ăluia kurd 5 000 de 
dolari pentru a-l scoate din Istanbul, dar chiar tu ai recunoscut 
că era terminat, că nu mai era de niciun folos. Nu trebuia să-i 
dai niciun ban. 

În timp ce ieșeau din alee și treceau prin faţa gării, Nate se 
uită la Gable. Acesta evita să-l privească și Nate știa că Gable 

era mai mult decât un tip dur. Dar el n-avea de gând să testeze 
limitele așa devreme. 

Era frig și Nate își ridică gulerul hainei. 

— Nu mi-ai spus de Forsyth, a insistat Nate. Care-i povestea? 

Gable a ignorat întrebarea și și-a văzut mai departe de drum. 

— Ştii unde e ambasada rusă? întrebă el. A Chinei, a Iranului, 
a Siriei? Ar trebui să poţi să te urci într-o mașină și să te duci 
drept la una dintre ele. Poate că într-o bună zi vei fi nevoit să 
scoţi în siguranţă de acolo pe vreun bastard nenorocit. Îţi dau o 
săptămână să le găsești. 

— Da, ok, nicio problemă. Dar ce-i cu Forsyth? Ce s-a 
întâmplat? 

Nate era nevoit să se ferească de pietoni pe trotuarul acoperit 
de zăpadă, în timp ce Gable își croia drum în forță prin mulțimea 
care umplea străzile după-amiaza. Au ajuns la un colț și au 
așteptat să traverseze. Nate a văzut o cafenea pe partea 
cealaltă a străzii. 

— Luăm o cafea mică? Haide, plătesc eu. Gable se uită lung la 
el și dădu din cap. 

La o cafea și un coniac mic, Gable îi istorisi povestea. Forsyth 
era considerat unul dintre cei mai grozavi șefi de Staţie din 
Serviciu. In decursul unei cariere de 25 de ani, el avansase în 
grad într-un mod strălucit. Ca tânăr ofițer racolase primul 
informator nord-coreean din istorie. Înainte de căderea Zidului, 
se ocupa de un colonel polonez care i-a adus planurile complete 
de luptă ale Comandamentului de Sud al Pactului de la Varșovia. 
Câţiva ani mai târziu l-a racolat pe ministrul georgian al apărării 
care, în schimbul unui cont la o bancă elveţiană, a aranjat ca un 
tanc T-80 cu noul blindaj reactiv să traverseze plaja de șist de la 
Batumi la ora trei dimineaţa și să fie încărcat într-o navă de 
desant închiriată de CIA de la români. 

In timp ce avansa, Forsyth era unul dintre directorii generali 
care-și făcuse meseria și știa în ce consta Jocul. Ofițerii de caz îl 
iubeau. Ambasadorii veneau la el să-i ceară sfatul. Superiorii de 
la Etajul Șapte de la Cartierul General aveau încredere în el și la 
47 de ani a fost răsplătit cu o „delicatesă”, postul de șef al 
Staţiei din Roma. Primul său an acolo a fost, așa cum era de 
așteptat, un mare succes. 

Ceea ce nu se aștepta nimeni era ca diplomatul Tom Forsyth 
să-i spună unei asistente a unui senator aflat în vizită la Roma 


VP - 85 


cu o delegaţie a Congresului să-și ţină gura și să asculte în loc 
să vorbească în timpul unei ședințe de informare din cadrul 
Stației. Ea pusese sub semnul întrebării „înțelepciunea” unei 
operaţiuni controversate și compartimentate a Staţiei de la 
Roma. Mai mult de atât, tânăra de 23 de ani cu licenţă în științe 
politice la Yale, cu 20 de luni de experienţă în Congres, l-a 
criticat pe Forsyth pentru modul în care a condus cazul, 
spunând că, după părerea ei, „metodele folosite fuseseră, într- 
un cuvânt, submediocre”. Asta l-a făcut pe flegmaticul Forsyth 
să-i trântească un inexplicabil „du-te la naiba”. Câteva zile mai 
târziu, Cartierul General a reacționat printr-o notificare potrivit 
căreia senatorul înaintase o plângere și Forsyth era eliberat din 
funcția sa de la Roma înainte de termen. 

După obișnuita scrisoare de mustrare din dosarul lui Forsyth, 
cei de la Etajul Șapte i-au oferit în secret postul de șef al misiunii 
de la Helsinki. Oferta fusese făcută pentru a demonstra 
Congresului că Agenţia nu dezaproba reacţia lui Forsyth faţă de 
lipsa de respect și aroganța arătată agenţilor din teren de 
delegațiile Congresului în timpul partidelor lor dezmăţate de 
shopping camuflate drept misiuni de identificare a faptelor. A-i 
oferi lui Forsyth Helsinki-ul era în plus un gest prefăcut și 
calculat, pentru că nimeni nu credea că el avea să accepte. 
Stația avea o șesime din mărimea celei de la Roma, aflându-se 
cu siguranţă în cea mai puţin importantă dintre cele patru ţări 
scandinave apatice și postul era de șef debutant. Se așteptau ca 
Forsyth să refuze, să-și găsească un loc unde să staţioneze și să 
plece peste doi ani când putea ieși la pensie. 

— Acceptând postul, el le-a transmis în principal celor de la 
Etajul Șapte să se ducă la naiba, a concluzionat Gable. O 
jumătate de an mai târziu m-a adus pe mine ca adjunct al său și 
ieri ai venit și tu. Nu că tu ai fi un nebun. Râse. Ți s-a dus doar 
buhul că ai fi așa ceva. 

Gable i-a văzut faţa lui Nate și privirea absentă. OK, și-a zis el, 
pe puștiul ăsta îl roade ceva. Mai văzuse asta, un ofiţer de caz 
talentat care se temea așa de rău pentru reputația și viitorul lui, 
încât nu era în stare să se destindă și să lase lucrurile în voia lor. 
Gălbejitul ăla de Gondorf îl scosese din fire, ar fi trebuit să-i fie 
rușine, și acum el și cu Forsyth erau nevoiţi să-l facă pe Nate să 
gândească așa cum trebuia. Și-a propus să nu uite să discute 
despre asta cu șeful. Ultimul lucru de care aveau ei nevoie era 


VP - 86 


un agent care să nu știe când era momentul să se apuce de 
treabă. 


KEBABUL ADANA AL LUI TARIK 


Coaceţi și apoi pasati ardei gras roșu și ardei iute cu 
sare și ulei de măsline. Amestecati pasta cu carne de 
miel tocată, ceapă tocată, usturoi, pătrunjel, unt tăiat 
cubulete, coriandru, chimen, boia, ulei de măsline, 
sare și piper. Frământaţi amestecul și daţi-i forma 
aplatizată de kebab. Coaceţi pe grătar până se 
rumenește bine de tot. Serviti cu lipie coaptă pe grătar 
și ceapă roșie tăiată mărunt, stropită cu lămâie și 
sumac. 

8. 


Hidroglisorul alb-albastru Voshod se lăsă la apă și se apropie 
de chei într-o dâră groasă de fum albastru diesel. Cărând o mică 
valiză, Dominika păși pe rampa pontonului abrupt de la 
marginea limbilor de pământ noroioase și se îndreptă spre un 
autobuz ce aștepta pe șoseaua pietruită de mai sus de râu. 
Unsprezece tineri - șapte fete și patru băieţi - își trăgeau 
picioarele pe chei în spatele ei. Erau toți tăcuţi și obosiţi și și-au 
pus bagajele jos, în faţa portbagajului autobuzului. Niciunul 
dintre ei nu scotea niciun cuvânt și nu se uitau unul la altul. 
Dominika s-a întors și s-a uitat spre uriașul fluviu Volga, ambele 
laturi ale drumului până pe țărm fiind străjuite de șiruri de pini. 
Aerul era umed și fluviul mirosea a carburant diesel. La trei 
kilometri spre nord, la o cotitură a fluviului, se puteau zări prin 
ceața dimineţii turlele și minaretele din Kremlinul Kazanului. 

Dominika știa că era Kazan pentru că trecuseră cu mașina 
prin oraș de la aerodrom, pe lângă toate indicatoarele de pe 
șosea. Asta însemna că se aflau în Tatarstan, încă în Rusia 
europeană. La miezul nopţii, zburaseră 700 km de la Moscova 
până la un aerodrom militar întunecat. Pe niște panouri 
neluminate citise AERODROMUL BORISOGLEBSKOIE și FABRICA 
DE AVIOANE DIN KAZAN. Se urcaseră în tăcere într-un autobuz, 
geamurile sparte fiind acoperite de perdele pătate cenușii. Au 
străbătut niște străzi cufundate în liniștea de dinaintea zorilor 
până la un chei de la malul unei ape, unde s-au urcat în 
ambarcaţiunea cu aripi portante ce se legăna, în vreme ce 
soarele răsărea deasupra orașului. 

Au călătorit în tăcere vreme de un ceas pe scaunele ca de 
avion ale hidroglisorului în aerul înăbușitor. Legănatul aritmie al 
carenei, apa ce stropea cheiul și scârțăitul parâmelor zdrenţuite 
de nailon care se întindeau între bolarzi îi provocaseră greață, 
pe urmă somn. În afară de șoferul de autobuz și de un bărbat de 
pe puntea vasului, nu văzuseră pe nimeni. Dominika se uită la 
lumina soarelui ce se prefira deasupra apei și numără păsările. 

In cele din urmă, o Lada cenușie a fost trasă pe pasarelă și din 
ea au ieșit un bărbat și o femeie, cărând două cutii plate de 

carton. S-au urcat pe navă, au pus cutiile pe maăsuţa din fața 
cabinei și le-au deschis. 

— Veniti și serviţi-vă, a spus femeia și s-a așezat pe un scaun 
de pe primul rând, cu spatele la pasageri. 

Ei s-au ridicat încet și s-au dus în față. Nu mai mâncaseră 
nimic de la micul dejun din ziua precedentă. Una dintre cutii era 
plină cu bu/ociki, niște chifle dulci cu stafide, proaspăt coapte, 
cealaltă era plină cu pahare cerate cu oranjadă caldă. Bărbatul 
s-a uitat cum pasagerii s-au întors la locurile și apoi a ieșit și a 
vorbit cu omul de pe punte. Motoarele vasului au pornit huruind 
și scaunele au fost zguduite. Pasarela de aluminiu s-a lovit cu 
zgomot de chei și pârghiile au fost trase. 

Hidroglisorul zbura iar, ridicându-se pe aripile sale portante, și 
ambarcaţiunea se zguduia toată în timp ce accelera în josul 
fluviului. Scaunul din faţa ei vibra, garniturile de sus ale cabinei 
bâzâiau, scrumierele metalice țăcăneau în cotiere. Luptându-se 
cu greața, Dominika își fixă privirea asupra pânzei murdare a 
tetierei din faţa ei. Școala de curtezane. Zbura în jos pe Volga 
spre o imensă înjosire. 

Acum se aflau în autobuz, femeia necunoscută stând pe 
scaunul din faţă. Au traversat hurducăindu-se o pădure de pini 
inundată de soare, oprindu-se în cele din urmă lângă un zid gros 
de beton. Soarele se infiltrase prin geamul spart din vârf, fixat în 
zid. Autobuzul a sunat din claxon, apoi s-a strecurat pe poartă și 
a apucat-o în sus pe drumul întins, oprindu-se în faţa unei vile 
cu două etaje în stil neoclasic, cu un acoperiș plat din foi de 
tablă. Era liniște adâncă în pădure, nu adia nici urmă de vânt și 
din vilă nu se vedea nicio mișcare. 

Trase adânc aer în piept. Haide, revino-ți. Școala asta 
dezgustătoare reprezenta încă un obstacol, un sacrificiu în plus, 
o altă testare a loialității ei. Stătea în pădurea de pini în faţa 
vilei de culoarea muștarului și aștepta. Ajunsese la Școala de 
Vrăbii. 

După ce vorbise cu unchiul ei, se gândise bine de tot să le 
spună tuturor să se ducă la naiba. Işi imagină cum o ducea pe 
mama ei înapoi la Streina, pe malurile golfului Neva, lângă 
Sankt Petersburg. Putea să-și găsească de lucru ca profesoară 
sau antrenoare de gimnastică. Dacă avea noroc și răbdare, 
poate se angaja la Academia Vaganova, întorcându-se la balet. 
Dar nu, s-a hotărât să nu dea bir cu fugiţii. Urma să facă asta, 

orice ar fi. Doar n-o s-o împuște. Aici era vorba de amor fizic. 
Indiferent ce aveau s-o pună să facă, nu puteau să-i înfrângă 
spiritul. 

Și chiar dacă acest gând o revolta, sinele ei ascuns, resortul 
zumzăitor al trupului ei, se întreba dacă instructajele mizerabile 
din clădirea de culoarea ocrului din faţa ei puteau s-o 
împlinească fie și într-o mică măsură. Ura ideea de Școală de 
Vrăbii și îi era rușine că fusese trimisă acolo, dar avea așteptări 
în sinea ei și era cu ochii în patru. 

— Lăsaţi-vă bagajele în hol și urmaţi-mă, a spus femeia care 
le-o luase înainte pe scări și pe ușile din lemn de la intrare înalte 
și uzate. 

S-au adunat într-o sală de curs. Judecând după rafturile cu 
cărţi, înainte fusese o bibliotecă, care fusese transformată în 
sală de curs, cu o platformă din lemn pentru catedră și cu 
câteva rânduri de scaune ce scârţâiau, în celălalt capăt al 
încăperii. Femeia, îmbrăcată într-un costum negru fără formă, 
trecu printre ei și le înmână niște plicuri. 

— Veţi găsi înăuntru ce camere vă sunt alocate și ce nume 
veţi folosi în timpul pregătirii, a spus ea. Folosiţi numai numele 
acestea. Nu veţi dezvălui niciun fel de informaţii personale 
despre voi altor cursanţi. Orice abatere va avea drept 
consecinţă exmatricularea imediată. 

Un pic trecută de 50 de ani, directoarea avea părul sur, 
pieptănat lins pe spate, o faţă pătrăţoasă și nas drept. Arăta ca 
femeia de pe timbre, Tereșkova, prima femeie care a zburat în 
spaţiul cosmic. Cuvintele ei apăreau ca niște pete galbene. 

— Aţi fost aleși pentru o pregătire specializată, i-a informat 
ea. E o mare onoare. Natura pregătirii poate părea cu totul 
ciudată unora dintre voi. Concentraţi-vă asupra lecţiilor și 
exerciţiilor. Nimic altceva nu contează. Vocea ei răsuna în sala 
înaltă. Acum duceţi-vă sus și găsiţi-vă camerele. Cina este la ora 
șase în sala de mese de pe coridor. Cursurile încep în această 
seară la ora șapte. Plecaţi acum. Sunteţi liberi. 

Pe holul de la etaj, Dominika a numărat 12 camere, câte șase 
pe fiecare parte, numerele fiind pe niște plăcuţe crăpate, 
emailate, fixate în lemn. Între ușile de la dormitoarele de pe hol 
mai erau și alte uși simple, fără mânere. Acestea puteau fi 
deschise doar cu ajutorul unor chei. Camera ei era zugrăvită în 
verde deschis și era mică, dar confortabilă, cu un singur pat, un 

dulap înalt, o masă și un scaun. Cuvertura de pe pat, dulapul, 
vraful de așternuturi de pe raft miroseau vag, dar persistent a 
dezinfectant. Camera avea o toaletă cu perdea, deasupra fiind 
atârnat un duș mobil și o chiuvetă pătată de rugină. Deasupra 
mesei de scris era o oglindă mare, prea mare, nepotrivită pentru 
un dormitor de cămin. Dominika își întoarse obrazul spre oglindă 
și se privi în ea în lumina strălucitoare, ca la pregătire. Fumuriul 
argintat al unei oglinzi duble. Bine ai venit la Școala de Vrăbii. 

Se înserase și cerul nopţii nu se zărea printre vârfurile pinilor. 
Vila era slab luminată; nu existau nicăieri ceasuri. Nu suna 
niciun telefon. Pe hol, pe scări și în camerele de la parter era 
liniște. Noaptea pusese stăpânire pe clădire. Pereţii erau goi, nu 
erau atârnate niciun fel de portrete oficiale dagherotip cu Lenin 
sau Marx, cu toate că erau încă vizibile pe lambriuri contururi 
mucegăite ale portretelor atârnate cândva acolo. Ce familie 
tătară nobilă locuise oare în acest loc înainte de Revoluţie? Oare 
alaiuri pline de fast călăriseră și vânaseră prin pădurile acelea 
de pini? Auziseră ei fluieratul pachebotului cu aburi de pe fluviu? 
Ce instinct sovietic stabilise școala aceasta așa de departe de 
Moscova? 

Se uită în jurul mesei la ceilalți 11 „elevi”, care mâncau 
tokmaci, o supă groasă cu tăiţei, pe care un chelner tăcut o 
pusese cu polonicul în holurile lor dintr-o supieră uriașă de 
porțelan albastru cu alb. A urmat câte o porţie de carne fiartă. 
Fetele și trei băieţi aveau toți vreo douazeci și ceva de ani. Cel 
de-al patrulea băiat părea încă și mai tânăr, adolescent, slab și 
palid. Oare fuseseră vreunii dintre ei instruiți și la SVR? 
Dominika se întoarse spre tânăra din stânga ei și-i zâmbi. 

— Numele meu e Katia, se prezentă ea, folosindu-și porecla 
de la cursurile de instrucție. 

Tânăra îi zâmbi și ea. 

— Eu sunt Ania. 

Era plăpândă și blondă, cu o gură mare și pomeţi înalţi, ușor 
pistruiaţi. Arăta ca o lăptăreasă graţioasă cu ochi albaștri. 
Vorbele ei împleticite erau de culoarea albăstrelelor, inocenţă și 
naivitate. Alţii și-au recitat stânjeniți poreclele. După cină, s-au 
dus în liniște în bibliotecă. 

Era o tăcere deplină în încăpere, apoi luminile s-au micșorat. 
Bine aţi venit la cursurile Școlii de Vrăbii. După aceea un film, 
doar cu imagini alb-negru, violente, sălbatice, dure, a explodat 

pe un ecran din faţă, cu fețe încordate, trupuri îmbrăţișate, 
organe ce se împreunau la infinit pe unde apucau, acum așa de 
puternic focalizate, încât parcă era vorba de ginecologie, era 
ceva de nerecunoscut, ca de pe altă lume. Sonorul era dat la 
maximum și Dominika văzu cum colegii săi de clasă își întorc 
capetele în faţa acestui asalt brusc de sunete și imagini 
violente. O mulţime de culori se învârteau prin aer. Realiză că se 
întrecuse măsura când începură să apară nuanţe de roșu-violet- 
albastru-verde-galben. Nu putea controla nimic și își închise 
ochii pentru a scăpa de atacul distrugător. Apoi și-a făcut 
apariţia un vorbitor și sunetul a fost micșorat brusc încât abia se 
mai auzea, astfel că femeia de pe ecran părea să vorbească în 
șoaptă, chiar dacă părul îi căzuse într-o parte și trupul îi era 
zgâlţăit la infinit de un partener care nu apărea pe ecran. 

Lumina pâlpâia pe tavan, la șase metri deasupra capului ei. 
Era oare în stare să rămână acolo până la sfârșit? Ce se 
așteptau ei să facă ea? Ce-ar fi făcut dacă ea s-ar fi ridicat și ar 
fi ieșit din încăpere? Ar fi fost dată afară din Serviciu? La naiba 
cu ei! Își doreau o Vrabie, urmau să aibă una. Nimeni nu știa că 
Dominika putea vedea culori. Mihail susținuse că ea fusese cea 
mai bună studentă pe care o avusese vreodată pentru că știa să 
înţeleagă oamenii. Avea să rămână și să învețe. 

Și-a spus că asta nu era dragoste. Școala asta, vila asta 
izolată în spatele unor ziduri în vârful cărora se aflau geamuri 
sparte, era un motor al Statului care instituționaliza și 
dezumaniza dragostea. Nu conta, era sex și atât, era pregătire, 
ca la școala de balet. În lumina ce pâlpâia în biblioteca aia 
mucegăită și-a zis că avea să ducă treaba aceea până la capăt, 
ca să le facă-n ciudă acelor bastarzi. 

Luminile s-au reaprins și cursanţii stateau roșii la faţă și 
stânjeniţi. Ania se smiorcăia și se ștergea la ochi cu dosul mâinii. 
Directoarea și s-a adresat cu o voce puternică și monotonă: 

— Aţi avut o călătorie lungă. Întoarceţi-vă în camerele voastre 
și odihniţi-vă. Cursurile se reiau mâine de dimineaţă la șapte. 
Sunteti liberi. 

Nimic din atitudinea ei nu indica nici măcar pe departe că se 
uitaseră la un film cu niște oameni care se împreunaseră sexual 
timp de o oră și jumătate. Au ieșit și au urcat scara uriașă, cu 
balustrade masive de lemn. Ania a dat din cap în semn de 
noapte bună înainte de a închide ușa. Dominika se întreba dacă 

Ania sau ceilalți știau că în seara aceea angajaţii încă invizibili 
de la Institutul Kon urmau să se înghesuie în camerele obscure 
dintre camerele lor să îi urmărească cum se dezbrăcau, cum se 
spălau și cum dormeau. 

Dominika rămase în faţa oglinzii și își pieptănă părul cu peria 
cu mâner lung, singura amintire pe care o adusese de acasă, și 
se uită la aceasta ca și cum peria ar fi râs de ea. Se descheie la 
bluză stând în continuare în picioare. Işi puse bluza pe un 
umeraș de sârmă îndoit și îl agăţă nonșalant de rama oglinzii, 
acoperind un capăt al ei. Işi puse valijoara pe masă și deschise 
capacul cu fața la oglindă, acoperind încă o treime din suprafaţa 
ei. Își scoase fusta și făcu piruete involuntar, ca să se uite cât de 
curbat îi era spatele și cât de bombat îi era fundul în chiloţii de 
nailon înainte să arunce și fusta peste cadrul oglinzii, acoperind 
și ultima parte a ei. Urmau să dea jos toate de pe oglindă de 
dimineaţă, poate că urmau să o și certe aspru din pricina asta, 
dar în noaptea aceea chiar că merita. Apoi se spălă pe dinţi, se 
băgă sub așternuturi într-un miros de dezinfectant cu aromă de 
camfor și ulei de trandafir și stinse lumina. Lăsase peria de păr 
pe masa de toaletă. 

o... 

Bărbaţii erau separați de femei și zilele se scurgeau una după 
alta, iar ei pierdură noţiunea timpului. Dimineţile somnolente 
erau dedicate unor cursuri interminabile de anatomie, fiziologie, 
psihologie a răspunsului sexual uman. Işi făcură apariţia câţiva 
profesori noi. O doctoriţă bătea câmpii întruna despre practicile 
sexuale la diferite culturi. Au urmat apoi orele despre anatomia 
masculină, aflând cum funcţionează organismul unui bărbat, 
cum să excite un bărbat. Tehnicile, poziţiile, mișcările în număr 
de sute. Le studiau, le repetau, le memorau, o Kama Sutra de pe 
Volga de sus. Dominika se minună de această enciclopedie 
oribilă, de aceste epifanii greu de digerat care distrugeau 
normalitatea, care îi răpeau pentru totdeauna inocenţa. Mai era 
ea oare în stare să mai facă dragoste din nou? 

După-amiezile erau rezervate „temelor practice”, de parcă s- 
ar fi antrenat să devină patinatori. Învăţau să meargă, să 
converseze, cum să scoată un dop de la o sticlă de șampanie. 
Existau camere cu haine uzate, pantofi tociţi, lenjerie murdară 
de sudoare. Se îmbrăcau și practicau conversații unele cu altele, 
învățau să asculte, să arate interes, să facă complimente și să 

flateze și, cel mai important, să obţină informaţii în timpul 
conversațiilor. 

O după-amiază deosebită, camaraderească, ele cinci stând pe 
jos în bibliotecă, în cerc, cu genunchii aproape atingându-li-se, 
râzând, sporovăind, exersând ceea ce ele numeau „discuţiile 
despre sex”, din ceea ce auziseră în filmele din timpul serii. 

— Cam așa e, a spus o fată cu păr brunet, cu accentul 
pronunţat din zona Mării Negre, și închise ochii șoptind într-o 
engleză rigidă: da, iubiţilor, voi mă faceţi să juisez. 

Hohote de râs. Dominika se uită la chipurile îmbujorate și se 
întrebă cum în scurtă vreme unele dintre ele urmau să se 
trezească în lenjerie intimă în hotelul Intourist din Volgograd, 
uitându-se la comercianți vietnamezi slăbănogi cum își 
descălțau pantofii. 

— Katia, încearcă și tu, îi spuse fata aceea Dominikăi. 
Simţiseră toate din prima noapte că ea era oarecum diferită, 
specială. Ania, lângă ea, o privea așteptând. 

Fără să știe de ce, poate pentru a le arăta lor, poate pentru a- 
și arăta ei însăși, Dominika închise ochii și șopti: 

— Da, iubitule... chiar așa... oh, Doamne. Și scoțând un oftat 
din rărunchi: Ahhhhh. 

Liniște și stupoare. Apoi grupul de fete aprobă zgomotos și 
aplaudă. Ania făcuse ochii mari, blondă cum era și rămasă fără 
grai, neparticipând la veselia generală din acel moment. 

Ania cu haloul albastru ca o floare de câmp. Se chinuia, 
îngrozită de cele mai lascive aspecte ale pregătirii, și se agăța 
de Dominika pentru a căpăta curaj și sprijin. 

— Trebuie să te obișnuiești, i-a spus Dominika, dar Ania se 
pitea în timpul filmelor nocturne, ţinând-o strâns de mână pe 
Dominika în timp ce se dezlănţuia circul cu copulaţia pe ecranul 
din faţa lor. Micuta țărăncuță n-o să reziste, se gândea 
Dominika. Cu/oarea ei pălește, nu devine mai intensă. 

Apoi într-o seară, după un film îngrozitor de depravat care o 
făcuse să plângă în tăcere, Ania veni în cameră la Dominika, cu 
ochii roșii și buzele tremurând, cuvintele ei ca niște albăstrele 
abia distingându-se. Venise la prietena ei căutând mângâiere, 
era pe cale s-o ia razna. li anunţase că renunţă, dar ei îi 
spuseseră ceva - Dumnezeu știe ce - și nu putea să plece. 
Dominika a tras-o de mână în spatele perdelei de la baie. 

— Trebuie să treci de asta, a șoptit ea, scuturând-o blând pe 

Ania de umeri. 

Ania suspină și o cuprinse pe Dominika cu braţele pe după 
gât. Își apăsă buzele de gura ei. Prostuţa tremura și Dominika n- 
o respinse. Stăteau în picioare pe gresia din baie. Dominika a 
luat-o pe Ania în brațe, simţind-o cum tremura. Ania își înălță 
capul pentru încă un sărut, dar Dominika aproape că refuză, 
însă apoi se înmuie și o sărută din nou. 

Sărutul a avut un efect asupra Aniei și ea îi luă mâna 
Dominikăi și i-o trase spre propriul trup, strecurând-o pe sub 
halatul de baie, pe sâni. Oh, pentru numele lui Dumnezeu, se 
gândi Dominika. Nu simţea nicio chemare, ci mai degrabă 
mâhnire pentru fata din braţele ei. Oare asta era bisexualitatea 
despre care li se vorbise jos la cursuri? Puteau fi oare văzute din 
spatele perdelei? Aveau microfoane în cameră? Era oare o 
greșeală gravă? 

Ania o ţinea de încheietură și îi duse mâna spre sfârcul său, 
care se umflă la atingerea degetelor Dominikăi. Halatul i se 
deschise și Ania îi trase mâna captivă mai jos, între picioare. 
Perversiune? Un act de bunătate? Altceva? Strămoașa libertină 
neștiuta a Dominikăi - oricine o fi fost ea - o făcu să continue, o 
stare inexplicabilă de decorporalizare, în care îi era aproape cu 
totul imposibil să se oprească. Vârfurile degetelor ușoare ale 
Dominikăi se roteau în cercuri perfecte și Ania se topi toată, cu 
capul întors spre Dominika, cu linia gâtului moale și vulnerabilă. 

Sprijinindu-se de faianţă, Dominika simţi respiraţia Aniei între 
picioarele sale și acum nu mai exista niciun motiv să se 
oprească. Sinele său ascuns îi spunea să-și simtă trupul și suflul 
respirației Aniei îi dădu fiori în stomac. Işi sprijini capul de 
faianţă și se apucă strâns de marginea chiuvetei pentru a-și 
păstra echilibrul. Se trezi cu peria în formă de carapace de 
broască țestoasă a străbunicii în mână și o trase în jos. Peria de 
păr a străbunicii, cu care îi pieptăna mama ei părul, fusese 
singura ei companie secretă în timpul furtunilor din adolescenţă. 

Dominika cobori mânerul de-a lungul abdomenului Aniei, 
curbura moale de chihlimbar atingând-o nespus de ușor, nespus 
de insistent. Ania își ţinu respiraţia și ochii i se rotiră în spatele 
pleoapelor închise. Uitându-se la chipul ei, Dominika poziţionă 
mânerul și își aplecă încheietura mâinii. Ania întredeschise gura 
și i se întrezări albul ochilor, semănând cu chipul lipsit de vlagă 
al unui cadavru pe o lespede. 

Se încordă și începu să tremure, străpunsă încet de carapacea 
de broască ţestoasă. Se întoarse cu bărbia umedă să se uite în 
sus la Dominika și șopti: 

— Da, iubito, așa, fă-mă să ajung la orgasm. 

Și Dominika zâmbi și se uită la micuța lăptăreasă cum se 
zvârcolea în timp ce ea își închise la loc sinele său secret în 
străfundurile stăpânite de uragan ale fiinţei sale și trase ușa 
după ea. 

După câteva minute, Ania oftă și își întoarse faţa în sus să fie 
sărutată din nou. 

— Destul. Trebuie să pleci repede acum, spuse Dominika. 

Roșie la faţă, Ania își strânse halatul de baie pe ea, o privi pe 
Dominika și ieși tăcută. Oare urmau să apară acuzaţii violente a 
doua zi de dimineaţă? Oare se afla cineva în spatele oglinzii în 
acel moment? Prea obosită pentru a-i mai păsa, Dominika se 
urcă în pat în camera întunecoasă. Peria rămăsese uitată pe 
gresie, sub chiuvetă. 

e... 

În dimineaţa următoare, într-un salon mare de jos, cu 
lambriuri de lemn și acoperit de un covor oriental cu albastru și 
ivoriu, tinerelor li se ordonă să se așeze pe niște scaune așezate 
în cerc în centrul încăperii. Prima cursantă, o brunetă slăbuţă, cu 
accentul vioi din apus, din Novgorod, a fost pusă să se ridice, să 
se dezbrace și să dea ocol cercului pentru a fi criticată de 
celelalte. 

S-a lăsat o tăcere adâncă. Toate erau șocate. Fata ezită, apoi 
se dezbrăcă. Doctoriţa și asistenta ei, ambele în halate de 
laborator, acționau ca moderatoare, observând punctele forte și 
punctele slabe. Terminând, cursantei i se ordonă să se așeze la 
loc pe scaunul său, dar să rămână dezbrăcată. A fost strigată 
următoarea cursantă și procesul s-a repetat. Feţe îmbujorate, 
piele de găină și buze mușcate. Incăperea s-a umplut în scurt 
timp de trupuri goale, distonante, tremurând, sub scaune 
aflându-se îngrămădite jalnic haine și încălțări. 

Slavă Domnului că nu erau prezenţi bărbaţi! Ania își răsuci 
mâinile nervoasă când îi sosi în mod inevitabil rândul și se uită 
speriată spre Dominika. Dominika își feri privirea. Doctorita se 
răsti la Ania să se grăbească atunci când ea ezită să-și scoată 
chiloţii. Acum era rândul ei și Dominika își ignoră nervozitatea, 
ridicându-se atunci când a fost strigată. Era îngrozitor să ţi se 

ordone să te dezbraci în prezenţa unei jumătăţi de duzină de 
necunoscute, dar se forță să facă faţă. Ania o privea cu 
insistenţă. Dominika era stânjenită atât de nuditatea ei, cât și de 
tăcerea adâncă din sală atunci când se plimbă în jurul scaunelor 
strânse în cerc. 

— Cea mai rasată, șopti asistenta. 

— Cea mai bună performeră, o corectă doctorita. 

În ziua următoare, în cercul de scaune stătea un bărbat, care 
își dădu jos un halat scurt de baie. Era gol pe dedesubt și 
trebuia să se spele și să-și curețe unghiile de la picioare. 
Doctorita evaluă corpul lui palid pentru cursante și urmă o 
evaluare în prim plan. A doua zi, bărbatul în halat de baie 
reveni, de această dată cu o femeie scundă, îndesată, cu păr 
stacojiu și obraji și coate crăpate. S-au dezbrăcat și au făcut sex 
fără să le pese pe salteaua din centrul cercului de scaune al 
cursantelor. Doctoriţa a punctat diferite poziţii de sex. Poruncea 
cuplului să se oprească în toiul actului sexual pentru a ilustra un 
punct relevant sau pentru a demonstra un rafinament fizic. 
Modelele nu manifestau niciun fel de emoție, nici legat de 
propria lor persoană, nici legat de partener, culorile lor fiind așa 
de spălăcite, încât păreau ca și invizibile. Era ceva lipsit de 
suflet. 

— Eu nu pot să mă uit la ei, i-a mărturisit Ania Dominikăi. Își 
făcuseră obiceiul să se plimbe împreună prin grădina neîngrijită 
a vilei în cele câteva minute libere de după micul dejun. Nu pot 
face asta, pin și simplu nu pot. 

— Ascultă, poţi să ajungi să te obișnuiești cu orice, a liniștit-o 
Dominika. Oare cum de fusese fata aceea aleasă? Din ce oraș 
de provincie fusese culeasă? Apoi se întrebă: Dar tu poți să te 
obișnuiești cu orice după un timp? 

În săptămâna următoare, așa cum anticipase Dominika, au 
întins coarda și mai mult. Același salon și obișnuitul cerc de 
scaune, dar de această dată în cerc stăteau bărbaţi, bărbaţi în 
costume mulate și cu tunsori nereușite. Cursantelor li s-a spus 
să se dezbrace în faţa acelor bărbaţi, care atunci s-au apucat să 
le critice pe fiecare în parte, atrăgând atenţia asupra defectelor 
trupești sau ale tenului ori ale feţei. Nu au putut fi identificaţi cu 
niciun chip. Halourile lor galbene, vagi, se amestecau și întinau 
atmosfera din întreaga încăpere. 

Ania își acoperi faţa pătată de lacrimi cu mâinile, dar doctorița 

îi spuse să înceteze să se mai poarte ca o văcuţă și să-și ia 
mâinile de pe faţă imediat. Având impresia că era într-un vis, 
Dominika își lăsă deoparte trupul, își detașă mintea și înfruntă 
privirile fixe ale unui bărbat cu o faţă ciupită de vărsat. Culoarea 
pe care o emana din interior îi îngălbenea ochii, ca ai unei zibete 
de pe o cărare. Îl fixă și ea cu privirea, fără să clipească, în timp 
ce ochii lui colindau pe tot trupul ei. 

— N-are destulă carne pe ea, comentă el cu voce tare, 
neadresându-se nimănui în mod special. Și sfârcurile îi sunt prea 
mici. 

Alţi doi bărbaţi au dat din cap aprobându-l. Dominika i-a 
țintuit cu privirea până ce ei s-au uitat în altă parte ori și-au 
făcut de lucru aprinzându-și ţigările. 

Era surprinsă să observe că începuse să devină indiferentă. 
Indiferentă faţă de nuditate, indiferentă față de comentarii 
indecente, indiferentă faţă de privirile unor străini care se uitau 
la sânii, la sexul sau la fundul ei. Pot face ce vor, dar n-am să-i 
las să mă privească în ochi, şi-a zis ea. Alte cursante au 
reacţionat fiecare în felul său propriu. O prostuţă din Smolensk, 
vorbind într-un dialect din sudul Rusiei, a făcut pe vampa dând 
din șolduri de zor și a trecut cu bine de sesiuni. Ania, în schimb, 
părea incapabilă să-și învingă pudoarea. Mirosul specific de 
dezinfectant al vilei se amesteca acum cu mirosul iute al 
trupurilor lor, cu iz de mosc, transpiraţie, apă de trandafiri și 
săpun de casă. Și după ce se stingeau luminile, angajatii 
transpiraţi stăteau în cabinetele lor, luau notițe și se asigurau că 
nu erau blocate camerele de luat vederi. 

Ania ciocăni ușor la ușa ei într-o noapte târziu. Dominika 
întredeschise ușa și o rugă să plece. 

— Eu nu mai pot să te ajut, a spus ea, și Ania s-a întors șia 
dispărut pe coridorul întunecos. Nu e problema mea, s-a gândit 
Dominika. E destul că mă lupt să rămân eu însămi cu mintea 
întreagă. 

Apoi a venit autobuzul cu cadeţii militari, cei care obținuseră 
cele mai bune rezultate din clasă. Fetele i-au așteptat în 
camerele lor și s-au așezat pe paturi, uitându-se la trupurile 
slăbănoage, pline de vânătăi, în timp ce băieţii și-au scos 
cămășile, ghetele și pantalonii și le-au înșfăcat zdravăn, 
împerechindu-se ca iepurii. 

Cadeții au plecat fără să le mai arunce nicio privire fetelor și 

autobuzul ieși pe poartă legănându-se și intrând în pădurea de 
pini. 

În dimineaţa următoare, au dat drumul proiectorului în 
biblioteca întunecoasă, cu draperiile trase, dar în locul filmului 
obișnuit, au văzut-o pe colega lor de clasă din camera numărul 
cinci pe pat cu un cadet slăbănog, cu capul ras, în ziua 
precedentă. Fetele abia au reușit să se uite la ecran. Asta era o 
adevărată rușine, o mârșăvie, să te vezi pe tine cu picioarele 
încolăcite în jurul unui spate acoperit de coșuri, cu mâinile 
înfipte în umerii osoși. Doctorita oprea filmele la anumite cadre 
pentru a adăuga comentarii și a sugera îmbunătăţiri. Mai rău, își 
dăduseră toate seama că filmele urmau să vină în ordine - 
camerele cinci, șase, șapte și așa mai departe. Ania ţinea capul 
în jos și își acoperise fața cu mâinile. Ea stătea în camera 
numărul 11 și era nevoită nu numai să suporte filmele, dar și 
așteptarea. A ieșit plângând din cameră atunci când s-au 
terminat secvențele cu ea. Doctoriţa a lăsat-o să fugă. A bătut 
câmpii mai departe despre greșeli și modul în care puteau fi 
corectate. 

Dominika stătea în camera numărul doisprezece, la capătul 
holului. Așa că filmarea interludiului cu cadetul ei era ultima. 
Decorporalizându-se, se uită la ea însăși, surprinsă de chipul său 
nepăsător, de modul mecanic în care îl apucase pe tânăr și-l 
ghida, cum îl trăsese de ureche să-l dea jos atunci când el se 
prăbușise peste ea. Capul i se rotea, însă nu simţea niciun fel de 
rușine, de stânjeneală. Se uita la imaginile de pe ecran fără să 
simtă nimic și își tot spunea că era o membră a Slujba Vneșnei 
Razvedki, Serviciul de Informații Externe al Federaţiei Ruse. 

A doua zi dimineaţă, Ania n-a coborât la micul dejun, și două 
fete au găsit-o în camera ei. Au trebuit să împingă ușa cu umerii 
ca s-o deschidă. Își legase dresul în jurul gâtului, înfășurase 
capătul în jurul unei agăţătoare de haine din spatele ușii și pur și 
simplu își trăsese picioarele în sus și se strangulase. Avusese 
forța să-și ţină picioarele ridicate de la podea până își pierduse 
cunoștința. Greutatea trupului ei atârnat ţinuse nodul strâns. 
Dominika auzi ţipetele din grădină. Urcă scările în fugă, îi 
împinse pe ceilalți deoparte și o trase pe Ania din cui, întinzând- 
o pe podea. Simţțea vinovăţie și furie. Ce așteptase prostuţa de 
la ea, oricum? Cum de avusese curajul să se spânzure, dar nu și 
să se culce cu un bărbat o jumătate de ceas? se gândi ea. 

Nu a existat aproape nicio reacţie. Ursul a adulmecat trupul, 
apoi a întors spatele. Ania a fost scoasă din vilă pe o targă din 
pânză, acoperită cu o pătură, părul ei blond ieșindu-i în afară. 
Nimeni n-a făcut nicio remarcă. Pregătirea a continuat ca mai 
înainte. 

Cursul se apropia de sfârșit. Cele șase Vrăbii s-au uitat cum 
cei patru tineri s-au întors înapoi în sufragerie. Acum erau 
„Corbi”, pregătiţi să zboare, instruiți într-o vilă mai mică din 
apropiere, trei dintre ei fiind experţi în arta seducerii femeilor 
singure și vulnerabile urmărite de SVR - secretara nemăritată a 
ministrului, soția  frustrată a ambasadorului, asistenta 
subapreciată a unui general. Cel de-al patrulea tânăr se 
specializase în altceva: să se împrietenească cu bărbați sensibili 
și timizi - custozi de cifru, atașați militari, uneori și diplomaţi în 
vârstă - care tânjeau în secret după relaţia cu un bărbat, după 
companie și dragoste, dar care erau înspăimântați la culme să 
nu fie descoperiți. Corbii au mărturisit cu trufie că suferiseră în 
timpul pregătirii. Nu avuseseră la dispoziţie partenere de 
cursuri, șopti Dimitri. Au făcut practica împreună cu niște 
nespălate din satele învecinate, făcuseră dragoste cu niște 
îngălate pământii aduse cu autobuzul din Kazan. Dominika nu 
întrebă nimic despre cel de-al patrulea băiat, cum și cu cine se 
antrenase el. 

— Dar acum suntem pregătiţi să excelăm în amor, a spus 
Dimitri. Suntem experţi. Își desfăcu braţele și se uită lung la ele 
printre gene. 

Fetele s-au uitat și ele la el fără a spune nimic. Dominika a 
văzut că feţele fetelor erau triste, le-a observat scepticismul, 
fatalismul și neîncrederea. Semănau cu chipurile prostituatelor 
de pe Tverskaia Ulița din Moscova. Produsele Școlii de Vrăbii, se 
gândi Dominika. Locul gol al Aniei de la masă nu era singurul 
preț plătit. 

Au plecat spre aeroport la miezul nopţii, cărându-și valizele 
ieftine de carton și lăsând în spate vila camuflată, fără a se mai 
uita înapoi. Școala de prostituate era închisă până sosea 
următorul grup. Pădurea era întunecată, tăcută. Avionul se roti 
în jurul coșurilor din Kazan și zbură spre vest, pe deasupra 
peisajului invizibil. Peste încă un ceas se aflau deasupra 
luminilor din Nijni Novgorod, tăiat în două de Volga întunecată. 
Apoi a urmat aterizarea lentă pe deasupra luminilor Moscovei 

care nu dormea. N-avea să-i mai vadă niciodată pe niciunul 
dintre ceilalţi cursanți. 

Urma să se prezinte la Centru a doua zi de dimineață, la 
Direcţia a Cincea, ca să-și înceapă cariera de ofițer de spionaj 
debutant. Se gândi la Simionov, șeful Direcţiei și la ceilalți ofițeri 
pe care urma să-i întâlnească, cum aveau s-o privească, ce 
aveau să spună. £i bine, curtezana s-a întors școlită din mijlocul 
stepei, își zise ea și intenţiona să-și găsească locul în lumea lor. 

În sufragerie era întuneric când intră în vârful picioarelor în 
apartament înainte de lăsarea serii, dar mama ei își făcu 
apariţia în hol, îmbrăcată într-un halat de baie. 

— Ți-am auzit pașii, a spus ea, și Dominika își dădu seama că 
se referise la șchiopătatul ei pe scări. O îmbrăţișă, apoi îi luă 
mâna și i-o sărută - cu buze ce fuseseră învățate să dea gata un 
bărbat - în semn de ispășire. 


SUPA TOKMACI DE LA ȘCOALA PE VRĂBII 


Fierbeți în zeamă de carne de vită niște cartofi tăiați 
bucățele, niște ceapă tocată fin și morcovi, până se 
înmoaie. Adăugați tăiței subțiri și fierbeți în continuare 
până sunt gata. Puneti carne fiartă de vită pe fundul 
farfuriei și turnati zeama și legumele deasupra. 

9. 


Dominika se prezentă la Direcţia a Cincea în dimineaţa 
următoare, încă obosită după zborul de la Kazan. A străbătut 
holul lung de la Centru, cu pereţii verzui, ducându-se spre biroul 
lui Simionov să-l anunţe că sosise la datorie, dar i s-a spus să 
revină mai târziu, pentru că acesta ieșise. Au trimis-o în schimb 
la Personal, apoi la Registratură și la Arhivă. 

Pe hol, dădu nas în nas cu Simionov în persoană, care stătea 
de vorbă cu un bărbat cu părul alb într-un costum închis, 
cenușiu. l-a remarcat sprâncenele albe, stufoase și zâmbetul 
prietenos. Ochii căprui și limpezi i s-au îngustat când Simionov a 
făcut o scurtă prezentare: generalul  Korcinoi, șef al 
Departamentului pentru America, caporal Egorova. Ea auzise 
vag de nume, știa că era cineva cu vechime. Spre deosebire de 
aura palidă din jurul capului lui Simionov, Korcinoi era învăluit 
într-o văpaie de culoare violet intens, catifelat, mai strălucitoare 
decât văzuse ea până atunci la cineva. 

— Domnișoara caporal tocmai s-a întors de la cursul din 
Kazan, a spus Simionov cu un rânjet. Toată lumea din Serviciu 
știa ce însemna asta. Dominika simţi cum îi năvălește sângele în 
obraji. Și participă la misiunea de abordare a diplomatului, cazul 
de care tocmai vă povesteam, generale. 

— O să fac mai mult de atât, a adăugat Dominika, uitându-se 
la Simionov, apoi la Korcinoi. Am absolvit Academia recent. 

Omise Școala de Vrăbii, înjurându-l pe Simionov încet. Știa ce 
făcea acesta, dar nu a receptat nimic din partea bărbatului mai 
în vârstă. Era greu de descifrat. 

— Am auzit de rezultatele tale la Academie, domnişoară 
caporal, a spus generalul enigmatic. Mă bucur să te cunosc. 

Korcinoi îi strânse mâna, sec, ferm. Simionov se uita rânjind și 
gândindu-se că acesta ar fi fost primul dintre nenumăraţii ofițeri 
mai în vârstă care ar fi încercat să-i bage mâna pe sub bluză. In 
șase luni ea urma să lucreze în biroul vreunui general (și pe 
canapeaua lui de piele). Surprinsă și flatată, Dominika dădu 
mâna cu el, îi mulţumi generalului și își văzu de drum de-a 
lungul coridorului. Bărbaţii o urmăriră cu privirea. 

— Mai multă fierbinţeală decât la o bania din lakuţk, șopti 
Simionov când Dominika dispăru după colţ. Știţi că e nepoata 
directorului adjunct? 

Korcinoi dădu din cap. 

— Nepoată sau nu, o să dea doar bătăi de cap, murmură 
Simionov. Korcinoi nu spuse nimic. Vrea să fie operator. Dar 
uitaţi-vă la ea, e făcută să fie o /astocika. De-asta a trimis-o 
Egorov la Kazan. 

— Și francezul? întrebă Korcinoi. 

Un alt fornăit. 

— Polovaia zapadnia. O adevărată „capcană cu miere*”. E 
vorba de săptămâni. E un atașat comercial, o să-l stoarcem ca 
pe o lămâie. Dădu din cap înspre hol. Ea vrea să citească 
dosarul, să se implice. Dar singurul lucru în care o să se implice 
o să fie în ceea ce are francezul între picioare. 

Korcinoi zâmbi. 

— Noroc, colonele, spuse dând mâna cu el. 

— Mulţumesc, generale, răspunse Simionov. 

o... 

Au repartizat-o într-un colț din secția franceză a Direcţiei a 
Cincea. Se uită la pereții lipsiți de geamuri care se întâlneau în 
colțul biroului ei scorojit, pe care nu se afla decât un suport de 
corespondenţă din lemn, crăpat. Pe birou fuseseră trântite 
grosolan două dosare voluminoase. Simionov i le dăduse plocon, 
ca să scape de ea. Copertele albastre, șterse, cu dungi oblice 
negre, erau cu colțurile îndoite și cotorul ferfeniţit de mâini 
transpirate. Osobaia papka. Primul ei dosar operaţional. ÎI 
deschise și sorbi cuvintele, culorile. 

Ținta era Simon Delon, 48 de ani, prim secretar la secţia 
comercială a ambasadei Franţei la Moscova. Delon era însurat, 
dar nevasta lui rămăsese la Paris. Călătorea rar în Franţa în 
vizite conjugale. Fiind ca și burlac în Moscova, a fost imediat 
vizat de FSB. La început au pus o singură persoană pe urmele 
lui, dar cu timpul, crescând interesul pentru el, a fost asaltat de 
căpușe FSB-iste. Acestea își petreceau aproape tot timpul cu 
krolik-ul, iepurele lor. O echipă de 12 oameni se ţinea după el de 
dimineaţa până seara. Dintr-un plic atașat la paginile dosarului 
au ieșit câteva poze. Delon plimbându-se singur de-a lungul 


3 Denumire dată operaţiunilor de spionaj prin care femei (sau bărbaţi) foloseau 
seducția ori favorurile sexuale pentru a obţine secrete de la diverse ţinte. (n.r.). 

râului, tot singur uitându-se la patinatorii de pe ringul Dinamo și 
la fel de singur luând masa la restaurant. 

Dominika netezi foile albastre, încreţite, care conţineau 
rapoarte. Folosiseră o oglindă pentru a urmări cum o prostituată 
cu picioare lungi îl mângâiase pe picior într-un băruleţ de pe 
Krimski Val Uliţa. Subiectul stânjenit, nervos, a refuzat (n-a 
putut) să răspundă avansurilor prostituatei, citi ea introducerea. 
Bietul om, nu avea ce căuta acolo, se gândi Dominika. 

Anexă tehnică: un microfon instalat într-un aparat electric din 
sufragerie a înregistrat ore întregi de bandă: 20:36 zgomot de 
vase în chiuvetă, 22:12 muzică în surdină, 23:01 s-a dus la 
culcare. 

l-au ascultat telefonul de la centrală pentru a înregistra 
convorbirea săptămânală cu soţia sa din Paris. Dominika a citit 
transcrierile în franceză. La un capăt, doamna Delon era grăbită 
și nepăsătoare, la celălalt, Delon era tăcut. O căsnicie lipsită de 
sex, tristă, cu o femeie indiferentă, scrisese pe margine un 
copist necunoscut. 

La un moment dat în cursul procesului de evaluare, SVR își 
băgase nasul, declarându-și întâietatea faţă de FSB - era un caz 
străin, nu intern. Cel de-al doilea volum al dosarului începea cu 
o evaluare operaţională, scrisă în stilul abreviat al funcţionarului 
sovietic agramat, stil pe care îl ridiculizaseră la Academie. 
Subiect cu potențial excelent pentru exploatare operațională. 
Fără vicii identificate. Neîmplinit sexual. Acces bun la informații 
confidentiale. Evaluat ca fiind izolat și pașnic. Bun de șantajat, 
având în vedere căsnicia sa ratată. Şi tot așa. 

Dominika se lăsă pe spate, uitându-se la pagini și gândindu-se 
la pregătirea ei de la Academie. Era clar că avea de-a face cu un 
caz mărunt, cu o ţintă nesemnificativă și cu un rezultat pe 
măsură. Delon putea fi el un bărbat singur, poate și vulnerabil, 
dar accesul său în ambasadă era de nivel inferior. Direcţia a 
Cincea nu avea nimic mai bun decât acest navoz, acest gunoi? 
Simionov exagera cu acest caz, era clar. Trecuse prin Academie, 
suportase școala de prostituate doar ca să se trezească acum că 
făcea parte din altă categorie de prostituate? Oare tot Serviciul 
era așa? 

S-a dus cu liftul la cantină, a luat un măr și a ieșit pe terasă, la 
soare. S-a așezat departe de bănci, pe un zid jos de-a lungul 
unui gard viu, și-a scos pantofii și a închis ochii, simțind căldura 

cărămizilor pe tălpi. 

— Pot să-ţi ţin companie? a întrebat o voce, făcând-o să 
tresară. 

Dominika a deschis ochii și a văzut silueta îngrijită a 
generalului Korcinoi de la Departamentul pentru America stând 
în faţa ei. Haina de la costum îi era închisă și stătea cu 
picioarele apropiate, de parcă era un ospătar șef. Lumina 
soarelui îi accentua haloul său violet, devenit și mai intens, cu o 
textură aproape perceptibilă. Dominika s-a ridicat în picioare 
brusc, bâjbâind după balerini, încercând să și-i pună la loc. 

— Lasă pantofii, domnişoară caporal, a spus Korcinoi râzând. 
Aș fi vrut să mi-i pot scoate și eu și să găsesc un iaz cu pești în 
care să mi-i bălăcesc. 

Dominika râse. 

— De ce nu faceți asta? E nespus de plăcut. 

Korcinoi se uită la ochii ei albaștri, la părul castaniu și la 
chipul ei inocent. Ce fel de ofițer provizoriu s-ar apuca să facă 
așa o sugestie scandaloasă unui general? Ce proaspăt absolvent 
ar fi avut îndrăzneala? Apoi șeful directoratului care răspundea 
de toate operaţiunile de spionaj de ofensivă din emisfera 
nordică se aplecă și își scoase pantofii și șosetele. Și au stat la 
soare împreună. 

LA 

— Cum merge treaba, caporale? o întrebă Korcinoi, uitându-se 
la copacii din jurul terasei. 

— E prima mea săptămână. Am un birou și o cutie pentru 
corespondenţă și citesc dosarul. 

— Primul tău dosar de caz. Și cum ţi se pare? 

— E interesant, a răspuns Dominika, gândindu-se la cât de 
sărăcăcios era acesta în ansamblu, la concluziile dubioase și la 
recomandările ilogice. 

— Nu pari prea entuziasmată, a observat Korcinoi. 

— Oh, ba da, sunt, a spus Dominika. 

— Dar?..., întrebă Korcinoi, întorcându-se ușor spre ea. 
Lumina soarelui arunca o umbră ușoară pe sprâncenele lui 
stufoase. 

— Cred că am nevoie de timp pentru a mă obişnui cu dosarele 
operaţionale, a precizat Dominika. 

— Ce înseamnă asta? a întrebat Korcinoi. Tonul său era blând, 
liniștitor. 

Dominika se simţea bine stând de vorbă cu el. 

— După ce am citit dosarul, nu am fost de acord cu concluzia. 
Nu înțeleg cum au ajuns la ea. 

— Cu ce anume nu ești de acord? 

— Urmăresc o ţintă lipsită de importanţă, a explicat ea, fără a 
da în mod intenţionat prea multe detalii, păstrând 
confidenţialitatea. E singur, vulnerabil, dar eu nu cred că merită 
atenție. La Academie vorbeau deseori despre irosirea resurselor 
operaţionale, despre ignorarea țintelor neprofitabile. 

— Era o vreme când femeile erau excluse de la Academie, i-a 
amintit Korcinoi ca s-o testeze. Era o vreme când era de 
neconceput ca un ofițer debutant să citească despre o 
operaţiune în derulare și cu atât mai puţin să mai și comenteze 
pe marginea ei. Se uită în sus la soarele de amiază și închise 
ochii pe jumătate. Violet intens. 

— Îmi pare rău, domnule general, a spus Dominika blând. 
Știa, era sigură că nu era supărat. Nu a fost în intenţia mea să 
critic sau să vorbesc cum nu se cuvine. Îl privi uitându-se pieziș 
din pricina soarelui, tăcută, așteptând. Simţea că îi putea spune 
ce gândea acelui bărbat. 

— lertaţi-mă, domniile general, am vrut doar să spun că, după 
părerea mea, cazul este slab. Nu-mi dau seama cum au ajuns la 
concluziile operaţionale. Știu că sunt lipsită de experienţă, dar 
oricine își poate da seama de asta. 

Korcinoi se întoarse să se uite la Dominika - era senină și 
sigură pe ea. Chicoti. 

— E de așteptat să citeşti cu ochi critici. Și idioţii aia de la 
Academie au dreptate. Trebuie să fim mai eficienţi. S-au dus 
vremurile de altă dată. Ne e greu să uităm asta. 

— N-am vrut să fiu nepoliticoasă, a insistat Dominika. Vreau 
să fac treabă bună. 

— Și ai dreptate, a spus Korcinoi zâmbind. Pune faptele cap la 
cap,  ordonează-ţi argumentele și vorbește. Vor exista 
dezaprobări, dar nu te lăsa. Îţi doresc noroc. Se ridică de pe zid 
ținându-și pantofii și șosetele. Apropo, caporale, care este 
numele țintei? A văzut-o ezitând. Eram doar curios. Dominika 
realiză imediat că nu era momentul să fie o novice. Dacă el nu 
știa deja numele, îl putea afla în zece secunde. 

— Delon, a răspuns ea. Ambasada franceză. 

— Mulţumesc. 

Korcinoi se întoarse ţinându-și în continuare pantofii și 

șosetele și se îndepărtă pe alee. 
o... 

Dominika nici nu se aștepta la altceva, dar dificultățile au 
început în timpul sesiunilor zilnice de planificare. Ținând cele 
două dosare în braţe, intră în sala de conferințe și se așeză în 
capătul unei mese decolorate unde erau trei ofițeri, toți învăluiţi 
în nuanţe de maro și de gri, de la Direcţia a Cincea (responsabilă 
pentru Franţa, Benelux, Europa de Sud și România). A sesizat 
apatia din cameră. Bărbaţii aceia nu aveau niciun fel de trăiri 
emoţionale, niciun fel de imaginaţie, niciun pic de pasiune. 

Un perete întreg era acoperit de o hartă uriașă a Eurasiei, pe 
un bufet prăfuit din capătul încăperii erau niște telefoane. 
Bărbaţii au amuţit când a intrat ea. Deja circulau zvonuri despre 
frumoasa absolventă a Școlii de Vrăbii. Dominika s-a uitat la fel 
de fix la ei, ignorând chipurile aspre și rânjetele întrebătoare. 
Nuanţe de maro, de cenușiu, culori prăfuite din niște minți 
prăfuite. Scrumierele ieftine de aluminiu din centrul mesei erau 
pline de mucuri de ţigări. 

— Există comentarii preliminare? întrebă Simionov din capătul 
celălalt al mesei. Era la fel de inexpresiv și de apatic cum fusese 
și atunci când îl întâlnise Dominika prima oară. Se uită la cele 
trei chipuri din jurul mesei. Nimeni nu scoase un cuvânt. Se 
întoarse spre Dominika, poftind-o să vorbească. Ea respiră 
adânc. 

— Cu permisiunea domnului colonel, aș vrea să discut despre 
capacitatea de acces a țintei, a spus Dominika. Își putea auzi 
bătăile inimii. 

— l-am evaluat capacitatea de acces, a replicat Simionov. 
Tonul lui sugera că Dominika nu trebuia să fie preocupată de 
detaliile complicate ale operațiunii. E o ţintă care merită atenţie. 
Ce rămâne de făcut acum e să stabilim un mod de abordare, a 
continuat el, uitându-se la ofițerul care stătea lângă el. 

— Mă tem că asta nu e întrutotul corect, a insistat Dominika. 

Au ridicat capetele să se uite la ea. Ce mai era și asta? O 
poziţie? Din partea unei absolvente a Academiei? Din partea 
unei Vrăbii? Privirile s-au întors spre Simionov așteptând o 
reacţie. Devenea interesant. _ 

Simionov s-a aplecat deasupra mesei, cu mâinile în faţă. In 
ziua aceea avea o aură de-un galben palid. Omul acela n-avea 

să accepte niciun dezacord. Ochii îi erau roșii și apoși, părul său 
cenușiu îi stătea răsfirat pe cap. 

— Tu te afli aici, tovarășă, pentru a da o mână de ajutor la 
abordarea francezului, a precizat el. De problemele de acces, 
modul de acţiune și rezolvare vor răspunde ofițerii acestui 
departament. Se aplecă și mai mult în faţă și se uită fix la 
Dominika. Capetele s-au întors iar în direcţia ei. Cu siguranţă, 
acela avea să fie sfârșitul discuţiei. 

Dominika își ţinea mâinile strânse deasupra dosarelor din fața 
ei, pentru a le împiedica să tremure. 

— Imi pare rău să vă contrazic, tovarășe, a spus ea, repetând 
cuvântul lui anacronic. Dar am fost desemnată să particip la 
această operaţiune ca ofițer de operaţiuni. Aştept să fiu inclusă 
în toate fazele acestui caz. 

— Un ofițer de caz, spui? a întrebat Simionov. O absolventă 
din Pădure? 

— Da, a spus Dominika. 

— Când ai absolvit? a întrebat el. 

— Ultima promoţie, a răspuns Dominika. 

— Și de atunci? Simionov s-a uitat în jurul mesei așteptând. 

— Specializare. 

— Ce fel de specializare? a întrebat Simionov liniștit. 

Ea se pregătise pentru asta. Simionov știa foarte bine unde 
fusese. incerca s-o umilească. 

— Am participat la cursul de bază de la Institutul Kon, a zis 
Dominika, cu buzele strânse. N-avea de gând să dea înapoi în 
fața acelor /icinki, viermi. Îl înjură repede pe unchiul ei. 

— Ah, da, Școala de Vrăbii, a ironizat-o Simionov. Și cu 
siguranţă de aceea te afli aici. Pentru a participa la prinderea în 
cursă a țintei, Delon. Unul dintre bărbaţii de la masă aproape că 
și-a reprimat un rânjet, dar nu cu totul. 

— Îmi pare rău, domnule colonel, a continuat Dominika. Am 
fost repartizată la acest departament ca membră a echipei. 

— Înţeleg, a spus el. Ai citit dosarul lui Delon? 

— Ambele volume, a răspuns Dominika. 

— Admirabil, a spus el. Ce observaţii preliminare ai în legătură 
cu cazul și valoarea lui? Niște fum plutea în sus spre tavan și în 
încăpere se așternu liniștea. Dominika se uită la feţele celor 
care o cântăreau din priviri. 

— Problema accesului său este critică. Ținta, Delon, în 

calitatea sa de diplomat comercial de rang mediu, nu are acces 
la suficiente documente clasificate pentru a justifica o cernota 
delicată din punct de vedere politic. 

— Și ce știi de șantaj? a întrebat Simionov cu voce monotonă, 
ușor amuzat. Abia ieșită de pe băncile Academiei? 

— Delon nu merită efortul, repetă Dominika. 

— Există o serie de analiști de la Direcţia R care nu ar fi de 
acord cu tine, a spus Simionov, asprindu-și tonul. Delon are 
acces la date comerciale franceze și ale Uniunii Europene. Cifre 
de buget. Programe. Strategii de investiţii, politici energetice. Ai 
da la o parte toate aceste informaţii? 

Dominika dădu din cap. 

— Delon nu știe nimic în plus față de ceea ce ar putea furniza 
direct oricare dintre cei mai neînsemnaţi informatori ai noștri din 
oricare minister comercial din Paris. Această posibilitate nu ar fi 
oare mult mai eficientă în îndeplinirea cerinţelor generale? 

Simionov, înăsprindu-și chipul, se așeză la loc pe scaunul lui. 

— Se pare că ai învăţat multe la Academie. Deci, tu propui ca 
Direcţia să nu aprobe operaţiunea? Să renunțăm, să nu mai 
întreprindem nimic împotriva tintei Delon? 

— Spun doar că riscul potenţial de a compromite un diplomat 
occidental din Moscova nu este justificat de potenţialul său 
scăzut ca sursă. 

— Du-te și citește din nou dosarul, caporale, a respins-o 
Simionov. Și revino atunci când ai ceva constructiv de adăugat. 

S-au zgăit toți la ea în timp ce s-a ridicat de la masă, a strâns 
dosarele și a străbătut distanţa lungă până la ușă. Işi ţinea 
spatele drept și se uita fix la clanţă. A închis ușa în șușoteli 
înăbușite și chicote. 

In dimineaţa următoare, când a ajuns la biroul său gol, a găsit 
un plic alb, simplu, în cutia pentru corespondenţă. L-a deschis 
cu grijă cu unghia de la degetul mare și a desfăcut foaia de 
hârtie. Era un singur rând scris frumos cu cerneală mov: 


Delon are o fiică. Urmează-ți instinctele. K. 
o... 

A doua zi, s-au întors înapoi în jurul mesei înţesate de 
fotografii și rapoarte de urmărire. Scrumierele dădeau pe 
dinafară. Dominika s-a așezat la locul său din capătul mesei de 
conferințe. Bărbaţii nu i-au dat nicio atenţie. Treceau în revistă 

profilul lui Delon, un exerciţiu poluat de fum, condus cu apatie și 
cu un ochi pe ceasul de pe perete. Nu existau niciun fel de culori 
primare la niciunul dintre ei. Au trecut în revistă obiceiurile și 
tabieturile lui, așa cum erau ele descrise de echipe, care se 
contraziceau în privinţa locurilor unde ar fi putut iniția contactul. 
Plictisit ca de obicei, Simionov se uită în sus la Dominika. 

— Ei bine, caporale, ai vreo idee despre punctele de contact? 
Presupunând că ţi-ai revizuit obiecțiile anterioare legate de 
operaţiune. 

Dominika își păstră vocea monotonă. 

— Am recitit dosarul, domnule colonel, a spus ea, și cred în 
continuare că omul ăsta nu este o ţintă serioasă. 

De această dată, cei de la masă nu și-au mai ridicat capetele. 
Își ţineau nasul în hârtiile din faţa lor. Lastocika asta nu va face 
mulţi purici în Direcţia a Cincea, s-au gândit ei. Poate nici în 
Serviciu. 

— Îți menţii aceeași poziţie? Ce interesant, a spus Simionov. 
Deci îl abandonăm, asta e recomandarea ta? 

— N-am spus așa ceva, a răspuns Dominika. Cred că ar trebui 
să-l urmărim ca ţintă, folosindu-ne de singurătatea lui. A deschis 
dosarul din faţa ei. Dar ţinta ultimă, scopul ultim al operaţiei nu 
ar trebui să fie Delon. 

— Ce prostii spui tu acolo? a întrebat Simionov. 

— Se află deja la dosar. Am făcut niște investigaţii în plus, a 
spus Dominika. 

Simionov s-a uitat în jurul mesei, apoi din nou la Dominika. 

— Cazul a fost cercetat deja în amănunţime. 

— Și am descoperit că domnul Delon are o fiică, l-a întrerupt 
Dominika. 

— Și o nevastă la Paris, da, toți știm asta! 

— Și fiica lucrează în Ministerul francez al Apărării. 

— Puțin probabil, se înfurie Simionov. A fost urmărită întreaga 
familie. Rezidentura din Paris a verificat toate înregistrările 
locale. 

— Atunci se pare că le-a scăpat ceva. Are 25 de ani, e 
necăsătorită, locuiește cu mama ei. O cheamă Cecile, a precizat 
Dominika. 

— E absurd, a spus Simionov. 

— A fost menţionată doar o singură dată în transcrieri. Am 
verificat registrele străine la biblioteca Direcţiei R, a explicat 

Dominika, răsfoind mai multe pagini din dosar. Cecile Denise 
Delon figurează în registrul din Rue Saint-Dominique. Asta 
înseamnă registrul principal de la Ministerul Apărării. Dominika 
se uită în jurul mesei la fețele care se holbau la ea. Asta 
sugerează, din câte am putut să-mi dau seama, că are acces la 
buletine clasificate ale Apărării, distribuite zilnic la guvern. Ea 
este una dintre custozii documentelor de planificare pentru 
armata franceză. Se pare că ea se ocupă de transmiterea și 
păstrarea unor rapoarte extrem de variate referitoare la bugetul 
militar francez, disponibilitate și resurse umane. 

— Până aici sunt doar presupuneri, a comentat Simionov. 

— Nu știm unde își păstrează francezii secretele lor nucleare, 
dar nu m-ar mira... 

— Speculaţiile sunt inutile, a întrerupt-o Simionov. 

Ceaţa galbenă din jurul capului lui se lățea și se întuneca. 
Dominika știa că era frustrat, furios, calculat și mai știa și că 
îndrăzneala și nesupunerea ei erau suficiente pentru a fi dată 
afară din Serviciu. 

In încăpere se lăsase o liniște mormântală. Instinctele 
sovietice antediluviene ale lui Simionov erau în alertă; birocratul 
din el își făcea calcule. Mintea sa a reacționat imediat în stilul 
funcţionarului KGB-ist obișnuit: Țarevna asta mică cu nume de 
familie mare mă face să par sec și stupid. Cum pot profita oare 
de pe urma muncii ei? Dacă această maneken are dreptate, 
recompensele ar putea fi uriașe, dar la fel și riscurile. O 
operațiune care să aibă drept țintă Ministerul francez al Apărării 
ar trebui să fie aprobată de sus de tot. 

— Dacă asta e adevărat, a spus el parcimonios, ar putea 
exista un beneficiu în plus. Vorbea de parcă ar fi știut asta de la 
început. A scuturat niște scrum în scrumieră. 

Dominika îi putea citi gândurile alunecoase. 

— Sunt de acord cu dumneavoastră, domnule colonel. Acesta 
este potenţialul real al lui Delon, acesta este motivul pentru 
care ar merita urmărit, ar merita riscul racolării lui. 

Simionov a scuturat din cap. 

— Fiica e la Paris, la 2500 km distanţă. 

— Nu așa departe, cred eu, a spus Dominika zâmbind. Vom 
vedea. Pe Simionov îl neliniști acel zâmbet. Sigur că va trebui să 
dezvoltăm un profil mai detaliat despre relația dintre tată și 
fiică. 

— Sigur, mulțumesc, caporale, a spus Simionov. 

Încă puţin și fata asta ar fi preluat Direcţia a Cincea. De acord, 
s-a gândit el, ea poate să se ocupe de munca preliminară cât 
are chef. Odată operaţiunea demarată, va avea grijă s-o vadă 
trântită cu picioarele-n sus și cu camerele filmând, iar asta va 
rezolva totul. 

— Foarte bine, caporale, dacă tot ai dezvăluit acest detaliu 
interesant, vreau să îţi expui propriile idei privind contactarea 
țintei Delon, i-a spus el Dominikăi. 

— Cu permisiunea dumneavoastră, domnule colonel, am 
elaborat deja un plan de iniţiere a primului contact, a menţionat 
Dominika. 

— Înţeleg... 

Ofițerii Direcţiei a Cincea și-au împins scaunele în spate și și- 
au stins ţigările neterminate în scrumiere. Doamne, bârfele 
despre Vrabia aia se limitaseră la ochii ei albaștri, la cât de largă 
era fusta ei reglementară, la mărimea bustului ei. Nimeni nu 
menţionase nimic despre iaița, curajul ei. Au părăsit încăperea 
lăsând-o pe Dominika, noua venită, să adune hârtiile împrăștiate 
pe masă, să facă ordine. Nu o deranja. A strâns hârtiile, le-a pus 
deasupra dosarelor roase despre Delon și a plecat din sala de 
conferințe, trăgând ușa după ea. 

o... 

În Arbat, la numărul 12 de pe Nikiţki Bulvar, se află un mic 
restaurant numit Jean Jacques. E un fel de braserie franceză, 
zgomotoasă, plină de fum, mirosind a tocăniţe în sos de vin. 
Mesele acoperite cu fețe de masă albe sunt înghesuite aproape 
una într-alta pe o podea cu gresie negru cu alb, cu scaune 
curbate, îngrămădite și ele. Pereţii sunt acoperiţi cu rafturi până 
în tavan, pline cu sticle cu vin, la barul curbat sunt înșirate 
taburete. Jean Jacques este întotdeauna plin de moscoviți. La 
prânz, dacă cineva e singur, împarte masa cu un străin. 

Era într-o marți ploioasă, la ora prânzului. Atunci Jean Jacques 
este și mai aglomerat decât de obicei. Clienţi așteptau înăuntru 
lângă ușa de la intrare sau afară, sub o boltă, să se elibereze 
locuri. Zgomotul era copleșitor, fumul de ţigară, înăbușitor. 
Ospătarii alergau printre mese, deschizând sticle sau aducând 
tăvi. După o așteptare de un sfert de oră, Simon Delon de la 
ambasada franceză din Moscova a fost condus la o masă de 
două persoane într-un colț al sălii. Pe celălalt scaun stătea un 

tânăr care tocmai termina o farfurie adâncă cu tocană dijoneză 
consistentă, cu legume și bucăţi de carne. Înmuia niște pâine 
neagră în sos. Când Delon s-a așezat la masă, tânărul abia dacă 
a ridicat privirea. 

In ciuda aglomerației și a zgomotului, lui Delon îi plăcea 
restaurantul, îi amintea de Paris. Mai mult de atât, obiceiul 
rusesc de la ora prânzului de a așeza din când în când doi străini 
la aceeași masă îi oferea prilejul de a sta lângă vreo studentă 
drăguță sau o vânzătoare de magazin atrăgătoare. Uneori îi mai 
și zâmbeau, de parcă erau împreună. Cel puţin așa ar fi părut 
din partea cealaltă a sălii. 

Comandă un pahar cu vin în timp ce se uită la meniu. Tânărul 
care stătea în fața lui își plăti consumaţia, se șterse la gură și își 
luă geaca de pe spătarul scaunului. Delon ridică privirea și văzu 
o brunetă superbă, cu ochi albaștri ca de gheaţă, ce se îndrepta 
spre masa lui. Işi ținu respiraţia. Tipa se așeză pe locul abia 
eliberat de tânăr. Părul îi era strâns la spate, iar la gât avea un 
șirag de perle. Sub un impermeabil subţire purta o cămașă bej 
de satin și o fustă închisă de culoarea ciocolatei, cu o curea 
maro din piele de crocodil. Delon sorbi neglijent din vin în timp 
ce observă cum se unduia bluza pe trupul ei. 

Ea-și scoase o mică pereche de ochelari de citit pătraţi dintr-o 
poșetă din piele de crocodil; și i-a cocoțat pe vârful nasului și s-a 
uitat la meniu. A simţit că el se uita la ea și a ridicat privirea. El 
s-a ascuns după meniul său, speriat. l-a aruncat iar o privire, 
observând degetele fine ce ţineau meniul, curbura gâtului ei, 
genele de deasupra ochilor acelora pătrunzători. Ea s-a uitat din 
nou la el. 

— Izvinite, scuzaţi-mă, e ceva în neregulă? a întrebat 
Dominika în rusă. Delon s-a scuturat și a înghiţit jenat. Părea să 
aibă vreo 50 de ani, un păr castaniu ca de paie, pieptănat peste 
un cap mare, susținut de un gât slăbănog, cocoţat pe niște 
umeri înguști și rotunzi. Niște ochi mici și negri, un nas ascuţit și 
o gură încreţită, deasupra căreia trona o mustăcioară, 
completau impresia de șoarece cu mustăţi. Un vârf al gulerului îi 
atârna ușor în afara costumului negru-albastru și nodul de la 
cravată era mic și inegal. Dominika a rezistat impulsului de a-i 
aranja gulerul și cravata. Ştia și ziua lui de naștere, și ce fel de 
aspirină se afla în dulapul de deasupra chiuvetei lui de la baie, și 
ce culoare aveau așternuturile lui de om singur. Ei bine, își zise 

ea, chiar arăta ca un atașat comercial. 

Delon abia dacă o putea privi în ochi. Dominika realiză efortul 
pe care-l făcea ca să-i vorbească. Când i s-a adresat în cele din 
urmă, cuvintele lui erau de un bleu deschis, nu departe de 
nuanţa de albăstrele care o definea pe Ania de la Școala de 
Vrăbii. El trase aer în piept și Dominika așteptă. Ea deja știa că îl 
evaluase în mod corect și că planurile care-l vizau erau abia la 
început. 

— Mă scuzaţi, spuse Delon. Îmi pare rău, nu vorbesc rusește. 
Dumneavoastră vorbiţi engleza? 

— Da, sigur, a răspuns Dominika în engleză. 

— Et français? a întrebat Delon. 

— Oui, a spus Dominika. 

— Ce bine. Nu vă fixam cu privirea, a îngăimat el în franceză. 
Mă gândeam numai cât de norocoasă ați fost să găsiţi loc. Aţi 
așteptat mult? 

— Nu prea mult, a răspuns Dominika, uitându-se prin 
restaurant și la ușa de la intrare. În orice caz, se pare că e mai 
puţină lume. 

— Mă bucur că aţi găsit loc, a spus Delon, nemaiștiind ce să 
zică. Dominika a dat din cap și s-a uitat iar pe meniu. Norocul nu 
avea nicio legătură cu faptul că Dominika primise exact acel loc 
din colţul sălii. În ziua aceea, restaurantul Jean Jacques era 
împânzit de ofițeri SVR. 

o... 

O a doua întâlnire întâmplătoare la Jean Jacques a fost folosită 
drept pretext pentru a se prezenta drept „Nadia” micului 
diplomat care semăna cu o bufniță. O altă întâlnire 
întâmplătoare pe trotuar în fața braseriei câteva zile mai târziu 
i-a dat lui suficient curaj s-o invite să ia masa împreună. După 
aceea au încercat un alt restaurant la prânz. Delon era 
îngrozitor de timid și nespus de manierat. A băut cu moderație, 
a vorbit șovăielnic despre el însuși și se ștergea în treacăt pe 
fruntea transpirată în timp ce o urmărea pe Dominika dându-și o 
șuviță de păr pe după ureche cu un aer absent. Pe parcursul 
acestor întâlniri, reticenţa lui Delon a început să pălească, în 
vreme ce aura sa azurie devenea mai intensă. lar asta era exact 
ce-și dorea Dominika. 

Delon acceptase fără vreo suspiciune povestea că era 
profesoară de limbi străine la Liden&Denz din strada Gruzinski. 

Nu a reacționat atunci când ea a vorbit de un soț îndepărtat, un 
geolog, care lucra undeva departe în Est, și a schiţat un fals 
dezinteres politicos atunci când ea a amintit de micul ei 
apartament, al cărui singur avantaj era că nu-l împărțea cu 
nimeni. Gândurile lui Delon au început să zboare, în secret. 

Simionov voia să acţioneze rapid, voia ca Dominika să-l 
atragă pe micul diplomat să se culce cu ea și să-l dea gata de-a 
binelea. Dominika se opusese vehement, până la limita 
insubordonării. Știa că Simionov intenţiona să o folosească drept 
o Vrabie, că viziunea lui în privinţa încercării de racolare se 
oprea la o operaţiune de seducţie sexuală, că nu aprecia deloc 
ceea ce promitea cazul. Ea susţinuse cu tărie o perioadă de 
cultivare atentă a lui Delon, importantă și din pricina faptului că 
fiica sa putea fi o sursă prodigioasă. Trebuia dat pe brazdă încet. 
Simionov s-a abținut atunci când această seducătoare 
absolventă de Academie i-a dat lecţii, a raportat progrese și a 
propus pașii de urmat. 

Era o clasică razrabotka, o acţiune în curs de desfășurare în 
săptămânile ce urmau. Dominika l-a trecut pe Delon de la faza 
de cunoștință întâmplătoare la cea de prieten apropiat, 
observând cât de relaxat era cu ea, cum devenise treptat tot 
mai familiar, cum își ascundea pasiunea tot mai mare pentru ea. 
Ea îi anticipa dorinţele, îl stimula, îi dădea de înţeles că ajunsese 
să se atașeze de el. Lui nici nu-i venea să creadă. Francezul 
părea topit după ea, dar Dominika știa că era prea timid, prea 
temător pentru a iniția o relaţie. Era chiar posibil să nu-l mai 
poată racola deloc dacă se simţea dezamăgit sau compromis, a 
tras ea concluzia. Racolarea urma să fie realizată doar în baza 
unei prietenii, a pasiunii în creștere a lui Delon și a probabilei 
sale incapacităţi de a-i refuza ei ceva. 

S-au întâlnit o dată pe săptămână, apoi de două ori, pe urmă 
au început să se întâlnească în weekenduri pentru a se plimba 
în jurul orașului, pentru a vizita muzee. Au preferat să rămână 
amândoi discreţi. La urma urmei, erau amândoi căsătoriţi. 
Vorbeau despre familia lui, despre o copilărie lipsită de griji în 
Bretania, despre părinţii lui. Dominika trebuia să fie blândă. 
Delon era o broască ţestoasă, care și-ar fi băgat capul la loc în 
carapace dacă ar fi fost speriată. 

După un timp, Delon i-a vorbit timid despre o căsnicie lipsită 
de dragoste. Soţia sa era cu câţiva ani mai mare ca el, înaltă și 

nobilă, făcea totul după cum o tăia capul. Familia ei era bogată, 
și ei se căsătoriseră după o scurtă logodnă. Delon i-a mărturisit 
că soţia lui fusese hotărâtă să-l transforme într-un om de 
succes, avusese gânduri mari legate de poziţie și titlu, 
influenţată fiind de familia ei. Atunci când au ieșit la iveală 
reticenţa și caracterul lui slab, soţia sa a întors spatele căsniciei 
lor. Păstra aparențele, bineînţeles, dar n-o deranja despărțirea 
lor impusă de misiunea lui diplomatică. Funcţia lui în Ministerul 
de Externe depindea de ea. 

Delon o adora pe Cecile, singurul lor copil. O poză de-a ei 
înfățișa o tânără slabă, brunetă, cu un zâmbet fin. Semăna mult 
cu Delon, timidă și rezervată. Devenind din ce în ce mai 
apropiaţi, el îi dezvălui Dominikăi faptul că fiica lui lucra la 
Ministerul Apărării. Era desigur mândru de debutul său în 
carieră, care fusese aranjat de soţia sa și de influentul său 
socru. Vorbea vesel despre speranțele lui pentru fiica sa. O 
căsătorie reușită, o carieră solidă, o viață confortabilă. Faptul că 
dorea să vorbească despre Cecile era o importantă piatră de 
răscruce în relaţie. 

La o ceașcă de cafea la o cafenea, Dominika l-a întrebat într-o 
după-amiază dacă își făcea griji în privinţa viitorului, dacă-și 
făcea griji că-l va părăsi soţia lui, că fiica sa avea să întâlnească 
un bărbat nepotrivit și ar fi avut o viaţă la fel de tristă ca a lui. 
Delon se uită la Dominika - obiectul afecțiunii sale tot mai mari - 
și, pentru prima dată, trebuie să fi simţit atingerea fină a 
mănușii SVR-ului pe obraz. Un semnal de pericol. Dar el ignoră 
frisonul, vrăjit de ochii ei albaștri și de părul ciufulit, și, 
scandalizat să recunoască, de dungile orizontale ale jerseului 
care subliniau arcuirea sânilor ei. Dar și-au continuat prietenia 
lor castă. leșirile și le încheiau luându-și rămas-bun în mod 
ciudat, dându-și mâna îmbujoraţi și o dată un sărut parfumat pe 
obraz l-a făcut să plutească de fericire. 

— Ce aștepți? urlă Simionov. Suntem aici ca să-l prindem în 
cursă pe robkii franțuz, pe francezul ăsta timorat, nu ca să-i 
scriem biografia. 

— Nu e momentul să fim stupizi, i-a spus Dominika lui 
Simionov, știind că tocmai comitea o gravă abatere disciplinară. 
Lăsaţi-mă să conduc eu asta și am să-i prind în plasă și pe 
francez și pe fiica lui, insistă ea. 

Simionov fierbea, ceața galbenă, vibrantă din jurul lui păli, 

apoi se intensifică, apoi păli iar. Se prefăcea, punea la cale o 
mârșăvie, era sigură de asta. A continuat să-l preseze cu 
argumentele, dar și să-l sfideze fizic, stând drept în faţa lui. 
Ademenirea lui Delon era aproape completă. Era gata pentru a 
apuca momeala, ea era sigură de asta. Voia să înceapă să 
spioneze pentru ea, numai că el nu știa asta încă. Și-a amintit o 
afirmaţie a unuia dintre instructorii ei pensionari din timpul 
cursului de operaţiuni. 

— Nu vă faceţi griji, tovarășe. Sfecla asta e aproape gata 
gătită. Se simţea ca o veterană repetând-o. 

— Uite, spuse Simionov arătând cu degetul spre ea, uită 
glumele astea răsuflate de doi bani și aranjează-l pe ăsta. Nu 
mai pierde vremea. 

Dar chiar dacă îi făcea observaţie, își dădea seama de 
nuanțele pe care le aducea Dominika în derularea acelei 
operaţiuni, anumite rafinamente care pe el îl depășeau și de 
aceea nu erau deloc pe placul lui. 

e... 

Dominika l-a invitat în cele din urmă pe Delon în așa-zisul ei 
apartament din nordul Moscovei, de lângă terminalul trenului 
pentru Belarus și nu departe de școala de limbi străine unde 
pretindea că lucrează. Era unul micuţ, de două camere, cu o 
sufragerie, o bucătărie, un closet cu perdea și un mic dormitor. 
Covorul era ros, tapetul decolorat și umflat de vreme. Pe un 
aragaz cu un singur ochi, un ceainic uzat era prea vechi pentru 
a mai fluiera. Era mic și sărăcăcios, dar un apartament din 
Moscova care nu era împărțit cu rudele sau colegii de lucru 
reprezenta totuși un lux nemaipomenit. 

Un alt aspect neapreciat de Delon erau pereţii, tavanele și 
dependinţele,  împânzite de camere și microfoane. 
Apartamentele de pe ambele părți, de deasupra și de dedesubt, 
erau unităţi de control ale SVR-ului. Consumul de energie din 
acest bloc de locuinţe singur ar fi putut pune în funcțiune un 
Tupolev  Tu-95. Uneori, noaptea târziu, puteai auzi 
transformatoarele băzâind la subsol. 

— Simon, am nevoie de ajutorul tău, a spus Dominika 
deschizând ușa apartamentului său. 

Cu un buchet de flori în mână și o sticlă de vin sub braţ, Delon 
a părut imediat neliniștit. Aceasta era a treia vizită în 
apartamentul Nadiei și în vizitele anterioare se limitaseră să 

asculte muzică, să bea vin și să stea de vorbă. Dominika vorbise 
pe un ton ușor panicat și își scutură capul. 

— Am acceptat o slujbă temporară ca translator din franceză 
în rusă pentru ITFM, târgul comercial de luna viitoare. Pentru a 
câștiga niște bani în plus. Ce-a fost în capul meu? La drept 
vorbind, eu habar n-am de vocabularul din industrie, energie, 
comerţ în niciuna dintre limbi. 

Delon zâmbi. Dominika observă că aura lui albastră strălucea 
emanând încredere și afecţiune. S-au așezat pe divanul din mica 
sufragerie. El știa totul despre târg. Cu asta se ocupa. Cel puţin 
șase tehnicieni ai SVR-ului ascultau și înregistrau scena dincolo 
de pereți. 

— Asta e tot? a întrebat Delon. Într-o lună pot să te învăţ 
toate cuvintele franţuzești de care ai nevoie. l-a mângâiat 
mâna. Nu-ţi face griji. 

Dominika s-a aplecat spre el, i-a luat fața în mâini și l-a 
sărutat lung și languros pe buze. Calculase timpul și natura 
sărutului cu mare grijă. Așa fecioresc și ostentativ cum fusese 
sărutul, era totuși prima dată când Delon îi simţise buzele 
Dominikăi. 

— Nu-ţi face griji, i-a spus el cutremurat tot. Îi putea simţi 
gustul rujului. Cuvintele albastre erau acum colorate uniform și 
mai intens. Se hotărâse. 

Dominika manifestase întotdeauna un interes faţă de slujba 
lui, față de îndatoririle lui de diplomat, și Delon se obișnuise să- 
și descrie activitatea, încântat să aibă pe cineva preocupat de 
acest subiect. Acum putea face ceva pentru ea, și în seara 
următoare veni la apartamentul ei direct de la ambasadă și 
scoase din servietă un raport de 20 de pagini de la secţia 
comercială a ambasadei despre oportunităţile de investiţii din 
Rusia. L-a citit împreună cu ea. Pe fiecare pagină, și sus, și jos, 
era tipărit cuvântul Confidentiel. 

Au urmat alte lecţii și alte documente. Atunci când nu putea 
aduce originalele și nici nu le putea copia, făcea poze ale 
documentelor cu celularul. Lucrau cu dicționarele lui tehnice de 
limbă franceză și cu ale ei de rusă. Așa cum îi stătea bine unei 
profesoare de limbi străine, Dominika stăpânea bine 
vocabularul, iar el a putut vedea, cu mândria unui meditator, că 
îl stăpânea și pe cel referitor la comerțul internațional și 
energie. Delon era cât se poate de hotărât. Urma s-o înveţe, s-o 

pregătească, să facă o expertă din ea. O iubea, își spunea el. 

Pentru a putea lăsa documente de la ambasadă la ea peste 
noapte - ca Dominika să le poată studia - Delon a început să 
facă el însuși cópii, un pas nu așa de însemnat pentru SVR în ce 
privește copierea documentelor - camerele de deasupra mesei, 
din tavan, puteau observa chiar și o simplă virgulă - pe cât 
însemna pasul ireversibil de a se apuca să încalce regulile de 
securitate ale ambasadei. Dominika știa că era al ei de-acum. 
Pentru Delon, povestea cu „învăţarea vocabularului” s-a 
transformat în aceea de „învăţare a Nadiei”, care însemna acum 
o devoțiune absolută față de ea, de a face orice îi cerea. 
Această motivaţie era mai puternică decât orice salariu de 
agent pe care i l-ar fi oferit ea, mai puternică decât orice 
amenințări de șantaj din partea oricui i-ar fi ţinut sub observaţie 
în dormitor. N-a recunoscut niciodată dacă realizase că avea de- 
a face cu serviciile secrete ruse. 

Simionov urmărea cum avansau lucrurile și convocă o altă 
întrunire, dându-se în spectacol și tunând și fulgerând că era 
cazul să-l bage mai repede în așternut pe micul francez. 

— Ce mai așteptați, băgaţi-l vo; în așternut, le-a spus 
Dominika lui Simionov și celorlalți bărbaţi din jurul mesei. Care 
dintre voi vrea să se culce cu el? In încăpere s-a lăsat tăcerea. 

Dominika a încercat s-o lase mai moale. 

— Uite, a continuat ea. Pasul următor este extrem de delicat. 

Trebuia să-l convingă întâi pe Delon să accepte să-și 
contacteze fiica și apoi să-i ceară ei pe un ton blând să le pună 
pe tavă secrete de apărare. Era ca și cum ar fi tras de sfori o 
păpușă care era legată de o altă păpușă. Odată ce fiica sa 
trecea de partea lor, Delon trebuia să asigure participarea ei în 
continuare. 

— Odată ce încep să curgă documentele de apărare, cazul e 
aranjat, a concluzionat Dominika. 

Simionov asculta ursuz și nu era deloc convins. Planul era 
prea complicat. Di/etantka asta era prea recalcitrantă. Dar se 
hotări să mai aștepte puţin. Și își întări această convingere după 
o altă discuţie purtată pe hol cu generalul Korcinoi. Bătrânul 
agent și-a exprimat aprobarea faţă de continuarea încercării de 
racolare și îl compătimi pe Simionov când află de 
comportamentul încăpățânat al Dominikăi. 

— Ofițerii ăștia tineri, a oftat Korcinoi. Spuneţi-mi mai multe 

despre ea. 
o... 

În mod ironic, timoratul Delon a fost cel care a grăbit lucrurile. 
Stând pe canapea lângă Dominika într-o seară și trecând în 
revistă un alt document comercial de nivel mediu, el se întinse 
și îi luă mâinile într-ale sale. Apoi se aplecă spre ea și o sărută 
tandru. Poate că intimitatea muncii împreună îl dăduse gata, 
poate că presimţirea că era atras încet în angrenajul sinuos al 
spionajului îl făcea să fie fatalist. Indiferent ce-i stârnise 
simţurile, Dominika îi întoarse sărutul cu tandreţe, făcându-și 
calcule rapide. Se aflau într-un punct de cotitură al operaţiunii. 
Dacă se culca acum cu el, înainte de a reuși s-o atragă și pe fiica 
lui în joc, putea pune în pericol etapa următoare. In schimb, 
putea întări controlul pe care îl avea asupra lui. Se gândi la 
fălcile asudate și la burţile lăsate ale bărbaţilor din micuța 
încăpere supra-încălzită de cealaltă parte a peretelui. 

Ca și cum i-ar fi simţit nehotărârea, buzele lui Delon șovăiră, 
ochii i se deschiseră. Era pe cale să se oprească exact în cel mai 
puțin nimerit moment. Haloul din jurul capului său era învăpăiat, 
incandescent. In acea clipă, Dominika a știut că trebuia să 
meargă mai departe, trebuiau să devină amanți. Urma să-l tragă 
după ea, să-l ajute s-o seducă. 

A simţit un mic regret ajungând la această fază. Era așa de 
naiv și de dulce - la polul opus față de tăvăleala ei cu Ustinov. Și 
acum mai era și școlită ca seducătoare de profesie și a început 
să-și reamintească fără să vrea ceea ce învățase. 

l-a pus mâna pe spatele capului și s-au sărutat și mai apăsat 
(Nr 13, Semnalează limpede dorința sexuală), apoi a respirat 
sacadat (Wr 4, Răspunde pasional). El s-a tras înapoi și s-a uitat 
la ea cu ochi mari. Ea l-a mângâiat pe obraz și apoi, privindu-l 
fix în ochi, i-a luat mâna și și-a pus-o pe piept. El îi putea auzi 
inima bătând și a apucat-o și mai strâns (Nr 55, Afişează 
abandon carnal pentru a arăta excitarea sexuală). Ea se 
cutremură. Delon o fixa în continuare cu privirea, ţinându-și 
mâna nemișcată. 

— Nadia, șopti el. 

Cu ochii închiși, Dominika își lipi ușor obrazul de al lui și își 
apropie gura de urechea lui (Nr 23, Excită-i urechea pentru a-i 
intensifica dorința). 

— Simon, sărută-mă, șopti ea, și s-au ridicat ducându-se 


VP - 120 


împleticit spre micul dormitor întunecos (care în realitate era 
iluminat mai puternic decât stadionul de fotbal Dinamo, dar cu 
lumină infraroșie, invizibilă) și Dominika își dădu fusta jos, își 
scoase bluza, dar își păstră sutienul decoltat (Nr 27, Fo/osește-te 
într-un mod șocant și de nuditate și de haine pentru a stârni 
simțurile) şi se uită la Delon cum sărea ridicol din pantaloni, în 
vreme ce ea își mângâia șoldurile cu mâinile (Nr 51, 
Autostimulează-te pentru a stârni feromonii). 

În pat, Delon era precum un porumbel pe cale să se 
împerecheze, fâlfâind ușor ca un fulg culcat deasupra ei. Își 
frecă nasul blând de sânii ei. Aproape că nici nu-l simţea, dar își 
arcui spatele și își întinse picioarele (Wr. 49, Creează o tensiune 
dinamică la extremități pentru a grăbi răspunsul nervos) și își 
fixă privirea asupra lustrei din tavan, dar el își ridicase capul 
dintre sânii ei pentru a se uita din nou la ea. Dominika îi întâlni 
privirea, iar el oftă și se legănă și mai abitir cocoțat deasupra ei. 
Dominika închise ochii (Nr. 46, B/lochează tot ceea ce distrage 
capacitatea de reacţie) și îl strigă iar și iar pe nume și simţi cum 
trupul lui era străbătut de-un fior și îi dădu o mână de ajutor (Nr. 
9, Incordează mușchii pelvieni) iar el îngăimă Nadia, je t'aime. 

Ea îl mângâie cu degetele pe gât și șopti /iubov moia, iubirea 
mea, și își dădu seama ce se petrecea în momentul în care ușa 
de la dormitor a fost dată în lături violent și becul portocaliu 
(contrast optim pentru camerele digitale) de deasupra inundă 
camera în lumină, iar trei bărbaţi dădură buzna înăuntru. 
Gulerele de la cămăși le erau ude și ochii le străluceau precum 
ochii porcilor într-o pădure plină de trufe. Urmăriseră totul de 
alături și mirosul de transpiraţie de la cămășile lor purtate o zi 
întreagă și de la șosetele purtate timp de-o săptămână umplu 
încăperea. 

In momentul în care ușa s-a deschis, Dominika s-a ridicat în 
capul oaselor în pat și l-a strâns la piept pe francezul paralizat 
de groază, ca pe o păpușă dragă, și le-a strigat în rusă să iasă 
afară. Ştia că Simionov îi făcea praf și pulbere planul său ticluit 
atent. Nu era în stare să aștepte, trebuia să acţioneze conform 
scenariului său grosolan. Era o lovitură îndreptată împotriva ei. 
Plătea pentru performanțele ei de la masa de conferințe, pentru 
întreruperile ei lipsite de respect. Își amintea că încercase să 
vorbească ca unul dintre băieţii de altă dată: „sfecla asta e 
aproape gătită”, spusese ea. Ei bine, băieţii de altă dată îi 

arătau ei cine dirija. 

L-au tras pe Delon jos din pat de lângă ea și l-au dus gol în 
sufragerie. L-au împins pe canapea și i-au aruncat pantalonii 
șifonaţi. El se uita la matahalele acelea de bărbaţi fară să 
înţeleagă ce se întâmpla. Dominika îi înjura din pat în timp ce-și 
trăgea un cearșaf pe ea ca să se acopere și să se ridice în 
picioare. Turba de furie; corpul, gâtul și capul îi erau încordate, 
iar urechile-i vuiau. 

Era hotărâtă să-i scoată afară din cameră și să repare situaţia. 
Înainte să apuce să se ridice în picioare, cel de-al treilea bărbat 
o apucă de încheietură și o trase din pat în sufragerie. Când 
Delon o văzu bruscată, dădu să se ridice, dar ceilalţi doi bărbaţi 
l-au împins la loc. Bărbatul o întoarse pe Dominika cu faţa la el 
și o pălmui pe obraz. Șa/avam suka! scuipă el și o trânti pe jos. 
Fie că juca teatru sau nu, Dominika se uită în sus la bastardul 
care o făcuse târfă și aprecie din ochi distanţa dintre ei. 

Se ridică în picioare și lăsă cearșaful să cadă pe podea. Toate 
privirile din încăpere au fost paralizate de trupul ei, cu pieptul 
scos în față și picioarele înfipte în pământ. A făcut o fentă 
fulgerătoare cu piciorul, dar tipul de la SVR s-a aplecat înainte 
să se apere. Dominika s-a întins iute și și-a băgat unghiile de la 
degetul mare și arătător în septul dintre nările lui, l-a strâns tare 
și l-a tras spre ea, o procedură de tortură NKVD-istă din anii 
1930. l-a tras capul bastardului care urla și nu opunea nicio 
rezistență spre măsuța din cameră - înţesată de documente 
comerciale de la ambasada franceză - colțul mesei izbindu-l în 
obraz, răsturnând jos masa și hârtiile și trântindu-l pe bărbat 
grămadă pe jos. Acesta nici nu mișca. De pe canapea, Delon se 
uita la ea uluit. 

Întreaga scenă durase mai puţin de zece secunde. Unul dintre 
ceilalți indivizi trimiși de SVR a înșfăcat-o pe Dominika de braţ și 
a târât-o afară din apartament, împingând-o de-a lungul 
coridorului și trăgând-o în altă cameră. 

— la-ţi mâinile de pe mine, a strigat ea când s-a trântit ușa în 
fața ei. Bărbatul dispăruse. Din fundul camerei se auzi o voce. 

— O adevărată performanţă, caporale, o încheiere în forță a 
unei discrete operaţiuni de spionaj. Dominika se întoarse și-l 
văzu pe Simionov stând pe o canapea în faţa a doua monitoare. 
Pe unul dintre ecrane se vedea apartamentul, un bărbat 
aplecându-se asupra celui care era căzut pe jos, în vreme ce 

celălalt bărbat stătea deasupra lui Delon, care-și mai ţinea încă 
pantalonii în mână, uitându-se la el cu faţa întoarsă în sus, de 
parcă s-ar fi rugat. Pe celălalt ecran era reluarea cu Dominika și 
Delon în pat. Sonorul fiind oprit, actul lor sexual părea clinic, pus 
în scenă. Ea îl ignoră. 

Își strânse cearșaful în jurul ei cu o mână în vreme ce cu 
cealaltă își pipăia obrazul ce-i zvâcnea. 

— Jopa! ldiotule! Am fi pus mâna pe tot, ţipă ea. Simionov nu 
răspunse. Se uita repede de la un monitor la altul. Ar fi atras-o și 
pe fiică-sa de partea noastră de dragul meu, a urlat ea. 

Simionov nici nu s-a întors să se uite la ea, dara mormăit: 

— O va face oricum. 

Apăsă pe o telecomandă și monitorul își recăpătă sunetul. Cei 
doi SVR-iști zbierau acum la Delon, care stătea nemișcat pe 
canapea. Dominika înaintă spre Simionov, desculță, fiind 
hotărâtă să-i bage unghiile în ochi. 

— Nu știi că el n-o să cedeze șantajului? Nu e îndeajuns de 
curajos. Chiar crezi că...? 

Simionov se întoarse spre ea în timp ce-și aprindea o ţigară. 
Ochii lui radiau văpăi galbene. 

— Dacă nu merge, atunci o să ţi-o trecem ţie asta la dosar ca 
eșec, a spus el. Nu tu hotărăști aici și n-a fost niciun moment 
decizia ta, i-a spus el zâmbindu-i. Și Serviciul ăsta nu e domeniul 
tău privat. 

Se întoarse spre monitorul fără sonor. Dominika urmări 
apatică cum ea își încolăcise picioarele în jurul mijlocului lui 
Delon. 

— Din ce motiv reluațţi filmarea din dormitor, tovarășe? l-a 
întrebat ea pe Simionov. El nu-i răspunse, dar suflă fum de 
țigară spre tavan. 

— Având în vedere că Serov te-a lovit, n-am să lansez acuzaţii 
împotriva ta pentru ceea ce i-ai făcut tu lui. Arătă spre celălalt 
monitor și spre Serov, încă zăcând inconștient pe podea. Ai 
temperament, nu glumă, nu-i așa, /astocika? Ar trebui să fie un 
avantaj pentru tine în carieră. Zâmbi din nou și îi arătă dând din 
cap ușa unei camere alăturate. Acolo sunt niște haine de schimb 
dacă vrei să te îmbraci, caporale. Asta dacă nu preferi să rămâi 
dezbrăcată toată noaptea. 

Dominika se duse în cămăruţa aceea și își trase repede pe ea 
o salopetă fără formă cu o curea de plastic și se încălţă cu o 


VP - 123 


pereche de pantofi cu șireturi negre. Ținuta agreată în ultimii 50 
de ani pentru femeia sovietică modernă. 
o... 

Nu l-a mai văzut niciodată pe Delon. Povestea ieși la iveală 
secvențial. Un informator al SVR-ului care lucra ca funcţionar la 
ambasada franceză raportă că Delon ceruse o întrevedere cu 
ambasadorul în dimineața următoare și mărturisi „relaţia sa 
ascunsă, intimă cu o rusoaică”. Omul a dat dovadă de mare 
curaj dând amănunte despre numărul și felul documentelor 
comerciale pe care le arătase, le copiase sau le compromisese 
oricum. Șeful DGSE? de la Moscova a sunat la sediul central de 
la Paris și Departamentul de Contraspionaj al DST. Au dat din 
cap înţelegători. O femeie frumoasă, quoi faire, ce să-i faci? 

Germanii l-ar fi găsit schuldhaft, vinovat, și i-ar fi dat trei ani. 
Americanii l-ar fi etichetat pe bietul idiot drept o victimă a 
sexspionajului și l-ar fi condamnat la opt ani. În Rusia, trădătorul 
ar fi fost lichidat. Anchetatorii francezi au înaintat un raport 
sever, acuzându-l de neglijenţă. Delon a fost transferat degrabă 
acasă - să i se piardă urma - și i s-au încredinţat îndatoriri fără 
acces la informaţii clasificate timp de 18 luni. Se afla din nou 
lângă fiica sa, la Paris. Ultima sa pedeapsă era să trăiască iar în 
casa elegantă a soției sale din arondismentul 16 cu amintirile - 
în dimineţile fără somn - legate de un mic apartament mizer din 
Moscova și de o pereche de ochi albaștri de nuanţa cobaltului. 


TOCANĂ DIJONEZĂ DE VACĂ 
DE LA JEAN JACQUES 


Condimentați și presărați cu făină cubuletele de carne 
de vacă, pe care le prăjiți bine. Luati de pe foc carnea. 
Sotați bacon tăiat cubulete, ceapă tocată, roșii, 
morcovi, cartofi și cimbru până se înmoaie. Puneti din 
nou carnea pe foc, acoperiți-o cu zeamă din carne de 
vacă și fierbeți la foc domol până ce carnea e gătită. 
Amestecați cu muștar de Dijon și stropiți cu smântână. 
Reincălziți și serviti. 


? Direcţia Generală de Securitate Externă din Franta. (n.tr.). 

10. 


Vania Egorov fuma ţigări Gitanes una după alta, trimise prin 
curieri SVR de un șef de misiune de la Paris. Ochii îi erau obosiţi 
și parcă avea o bandă de oţel în jurul pieptului. Pe suportul de 
birou din piele roșie se afla un alt raport FSB de urmărire, al 
treilea în tot atâtea luni. Un diplomat american - suspectat că 
făcea parte din CIA - fusese urmărit timp de 12 ore cu două 
nopţi înainte, în cursul unei operaţiuni de detectare a filajului. 
Fuseseră angajate mai multe echipe pe urmele tânărului 
american și numărul lor crescuse spre seară și în cursul nopții 
când părea din ce în ce mai evident că yankeul era în misiune și 
se ducea să se întâlnească cu un informator. Echipajele au fost 
încântate când a reieșit că tânărul american nu-și dăduse seama 
că era filat. Asta era ceva rar. 

Numărul final de urmăritori a atins 120, pretindea cu o 
evidentă trufie raportul. Rafalele de zăpadă din cursul zilei 
ținuseră la sol aeronava de urmărire, dar echipaje terestre au 
desfășurat un filaj prin învăluire din toate direcţiile, făcând cu 
rândul tot timpul. Americanului i-au fost presărate în cale 
momeli pe potenţialele trasee, echipajele de urmăritori fiind 
dispuse pe flancuri paralele. Existase cel puţin câte un urmăritor 
static al FSB-ului în 60 dintre cele 180 de staţii ale metroului 
moscovit, în cazul în care americanul și-ar fi schimbat brusc 
traseul. Egorov a răsfoit ultimele pagini ale raportului 
nerăbdător. Do/boiobi, idioții ăia din FSB. 

Americanul a intrat în parcul Sokolniki din nord-estul Moscovei 
pe seară, a străbătut parcul vechi de distracţii, întunecat și 
îngheţat, trecând pe lângă caruselul ruginit, și a pătruns în 
labirintul de alei străjuite de copaci întunecați și desfrunziți. S-a 
oprit la o fântână arteziană goală și s-a așezat pe marginea ei 
de ciment în frig, uitându-se prostește la straturile goale de flori. 
Traficul radio codificat era blocat. Asta era. O întâlnire. Să nu-l 
scape din ochi pe yankeu, cu ochelarii pentru vedere nocturnă, 
dar să fie cu ochii în patru și să urmărească pe absolut oricine 
se afla în apropiere. Un trecător singuratic și agitat, 
îndreptându-se pe furiș în direcţia fântânii. 

Citind raportul, Vania Egorov și-i imagina pe FSB-iști alergând 
de la un copac la altul, cu sistemele NVG?! prinse de cap, o 
armată de extratereștri verzi, cu ochii bulbucaţi. A fost adus și 
un câine poliţist care să caute indiciile ascunse. Alsacianul 
nervos era folosit pentru a-i urmări pe americani, fiind antrenat 
să recunoască mirosul de săpun Dial și deodorant Sure - mirosul 
Americii. 

Și au așteptat. Americanul a așteptat și el. Mult peste 
intervalul obișnuit de patru minute. Zece, douăzeci, treizeci de 
minute. Nimic. Restul parcului era gol. Câinele a fost dus înapoi 
pe drumul parcurs de american, dar nu a găsit nimic. Niciun fel 
de ascunzători, de dispozitive, nimic. Mașinile cu staţii radio de 
la ieșirile din parc se plimbau încet, înregistrând 100 de plăcuțe 
de înmatriculare în zonă, care urmau să fie verificate în 
amănunţime. Nimic. Americanul a plecat din parc și iarăși într- 
un mod cu totul neobișnuit s-a îndreptat direct spre casă, fără a 
se mai obosi să verifice dacă era urmărit. Stațiile radio ale FSB- 
ului au amuţit. 

Egorov a trântit raportul în cutia sa de corespondență, 
dezgustat. FSB-ul se felicita pentru o „operaţiune reușită de 
urmărire”, iepurele neavând nicio idee că fusese prins în cursă. 
Mare brânză, se gândi Egorov, ce realizaseră? 

o... 

Vania Egorov nu știa, dar vânzoleala FSB-iștilor care îl 
urmăreau pe spionul american crease suficientă agitație, încât 
MARBLE, care se îndrepta spre parcul Sokolniki pentru a încerca 
să se întâlnească cu americanul, s-a hotărât în schimb să 
aștepte și să privească de pe un refugiu acoperit de autobuz din 
Malenkovskaia Ulița, la câteva străzi de intrarea în parc. 
Excepţionalele lui instincte în teren nu-l înșelaseră. A văzut trei 
mașini de urmărire dotate cu staţii radio trase una lângă alta la 
100 m de el. Urmăritorii se sprijineau de aripile mașinilor și 
fumau ţigări, trecându-și, fără să se ascundă, o sticlă de la unul 
la altul. Asta era greșeala clasică de urmărire pe stradă, să stea 
grămadă la un loc și să se ţină scai unul după altul, ca tarakani, 
gândaci de bucătărie. 

Foarte bine, încă o amânare în viața pe care am ales-o, şi-a 
zis MARBLE în timp ce se îndepărta de acel loc. Câte șanse îi mai 


10 Night Vision Goggles/ NVG - dispozitive bazate pe intensificarea luminii nocturne. 
(n.r.). 

rămăseseră? S-a gândit ce avea să scrie în telegrama fulger din 
acea noapte și că trebuia să găsească de urgență un motiv să 
călătorească în străinătate. Trebuia să-l reîntâlnească pe 
Nathaniel. 

În dimineaţa următoare șeful Direcţiei KR Ziuganov i-a trimis 
un document clasificat generalului Egorov, un memoriu ce 
urmărea să demonstreze intuiţia sa și faptul că avea situaţia sub 
control. 

Exista un număr limitat de explicaţii pentru activităţile 
ofițerului american. 


1. Este posibil să fi fost o încercare de a detecta și apoi 
de a evalua capacităţile de urmărire ale FSB-ului, 
inclusiv înregistrarea de mesaje secrete pe frecvențele 
codificate ale FSB-ului. 

2. Americanul și-a dat seama că era urmărit și și-a 
abandonat planurile de întâlnire, conducându-i pe 
urmăritori în parc pentru a-i induce în eroare. 

3. Americanul nu era conștient că era urmărit, dar 
agentul lui n-a mai venit la întâlnire din motive 
necunoscute. 

Această operaţiune a americanilor pare prost pusă 
la cale și prost executată, reflectând evaluarea 
repetată făcută de noi șefului Staţiei CIA, Gondorf, un 
ofiter cu rang înalt incapabil să facă faţă 
complexităţilor funcţiei sale, un produs nefericit al unui 
patronaj de lungă durată. 


Cui îi pasă de polipul ăla? s-a gândit Egorov. Avem noi destui 
idioti incompetenti, răsfătati și cârpaci în propriul nostru 
Serviciu. 

Vania știa, era sigur, că dăduseră iar greș, că agentul dublu 
se afla încă acolo, asudând noaptea în pat, trădând Rusia, 
punând în pericol viitorul său politic și personal. 

Apoi ziua a fost spulberată de un telefon în toiul după-amiezii 
de la Kremlin, vocea plăcută a președintelui făcându-se auzită 
pe linia secretă. Președintele Putin știa de operaţiunea de 
urmărire din noaptea precedentă din parcul Sokolniki și repetă 
diferitele interpretări a ceea ce se întâmplase. Vania și-a dat 
seama că raportul lui Ziuganov ajunsese la biroul cu pricina. 

— O reușită a contraspionajului împotriva americanilor n-ar 
pica deloc prost acum, a sugerat Putin. Vorbele lui sunau ca 
torsul unei pisici. Într-o perioadă de criză pentru Patrie, aceste 
hoziaiki, gospodine, au mai puţin timp să facă proteste 
gălăgioase. Convorbirea s-a oprit, dar Vania nu a intervenit. Era 
obișnuit cu modul de a vorbi al președintelui. Nu avem timp la 
dispoziție, a spus Putin în cele din urmă, și legătura s-a 
întrerupt. 

Vania a rămas cu ochii aţintiţi asupra receptorului pe care l-a 
pus la loc pe aparat. Sukin sîn. Nemernicul. A acţionat cheia de 
la interfon. 

— Ziuganov, vino imediat. 

Agentul dublu umbla încă liber, dar dacă întâlnirile 
clandestine din Moscova nu funcționau, întâlnirile dintr-o altă 
țară erau cheia. lar Nash era la doi pași, în Finlanda. Nash. 
Acţionă iar interfonul. fi 

— Egorova, nepoata mea. In clipa asta. 

În 20 de minute, Dominika stătea în picioare în faţa biroului 
său. Șeful CI Ziuganov, ale cărui picioare nu atingeau podeaua, 
stătea jos în partea cealaltă. Toţi cei trei nasturi de la costumul 
negru fără formă al piticaniei erau închiși și se prinsese cu 
mâinile de ambele brațe ale fotoliului. Zâmbetul lui afabil și 
continuu îl irita pe Vania. Piticul lui veninos. 

Ca de obicei, Dominika era o apariţie, îmbrăcată într-o fustă 
de lână bleumarin și sacou, cu părul strâns reglementar într-un 
coc. Se uită în treacăt la Alexei Ziuganov și la triunghiurile negre 
din spatele capului lui. Nu era așa de nouă în Serviciu încât să 
nu fi auzit despre activitatea lui din celulele de tortură de la 
Lubianka în anii de declin ai Uniunii Sovietice. 

Erau povești incredibile, spuse mereu în șoaptă doar între 
prieteni de încredere din cadrul Serviciului. Ziuganov fusese 
unul dintre cei doi călăi principali de la Lubianka în vremurile de 
altă dată, tânăr pentru slujba aceea, dar potrivit pentru ea 
deoarece era imun la ororile ei. Se spunea că piticania avea o 
fascinaţie pentru prizonierii executaţi, care erau spânzurați de 
grinzile de deasupra sau întinși pe mese ori pe podeaua în 
pantă, cu capetele în jos îndreptate spre scurgeri. li smotocea și 
îi trăgea în toate părţile ca pe niște păpuși de cârpă sau îi 
sprijinea de perete ca să le poată vorbi în vreme ce le aranja și 
rearanja membrele întruna. Dominika își imagină salopetele 

murdare, gâturile învineţite... 

— Parcă ne-am face veacul aici, a spus Vania cu însufleţire. 
Dominika își alungă din minte celulele închisorii. Văzu haloul 
galben al lui Vania, strălucitor și întins. Urma să fie o întâlnire 
interesantă. Mă bucur să te revăd. 

— Mulţumesc, a spus ea încet. Se stăpânea bine. 

— Mă bucur să aud că generalul Korcinoi ţi-a oferit un post în 
cadrul Departamentului pentru America. 

Ah, tine-o tot așa, se gândi ea. 

— Atunci când colonelul Simionov m-a dat afară de la Direcţia 
a Cincea rămăsesem fără slujbă. îi sunt recunoscătoare 
generalului pentru ocazia oferită, a spus Dominika. 

— Korcinoi mi-a spus că a fost impresionat de munca ta în 
cazul francezului, a complimentat-o Vania. 

— În ciuda faptului că operaţiunea a eșuat, a specificat 
Dominika. 

— Toţi avem și succese și eșecuri, a spus Vania, scăldat în 
galben, părând afabil. 

Dominika a ridicat puţin glasul. 

— Operaţiunea împotriva lui Delon ar fi încă în desfășurare 
dacă Direcţia a Cincea nu ar fi acţionat pripit. Am fi putut 
încerca o infiltrare în cadrul Ministerului francez al Apărării. 

— Am citit dosarul. Erau șanse. Și de ce nu am profitat? o 
întrerupse Ziuganov blând. 

Dominika se abţinu să nu se holbeze văzând parabolele negre 
ce se întindeau în spatele umerilor lui Ziuganov precum niște 
aripi de liliac. Șaitan, se gândi Dominika. Răutate pură. 

— Va trebui să-l întrebaţi pe șeful Direcţiei a Cincea, a 
răspuns Dominika, evitând să-l privească pe Ziuganov în ochi, 
să vadă ce sălășluia îndărătul lor. 

— Poate că am s-o fac, a spus Ziuganov. 

— Destul. Acuzaţiile n-au niciun rost. Caporal Egorova, nu ești 
în măsură să comentezi deciziile luate de ofiţerii de rang 
superior, a apostrofat-o Vania ușor. 

Dominika își păstră vocea neutră, fără a-l slăbi din ochi pe 
unchiul său. 

— De aceea Serviciul se zbate să reziste. De-asta Rusia nu 
poate concura. Din pricina unor atitudini de genul ăsta. A unor 
ofițeri ca Simionov. Sunt Kkrovopiiţi, niște lipitori care sug 
sângele, imposibil de dat la o parte. 

În încăpere se lăsă tăcerea, în timp ce unchiul și nepoata se 
priveau fix. Ziuganov se uită la faţa ei. Mâinile îi erau neclintite 
pe brațele fotoliului. 

— Ce-am să mă fac eu cu tine, nepoată? s-a întrebat Vania în 
cele din urmă, sculându-se de la biroul său și ducându-se să se 
așeze lângă fereastră. Ai un dosar bun, n-ar trebui să-ți pui în 
pericol cariera ce-ţi stă înainte. Numai modul în care mi-ai vorbit 
mie și e deja suficient pentru a fi dată afară din Serviciu. Vrei să 
continui cu plângerile? 

Și gândește-te la mama ta, își spuse Dominika. 

— Și gândește-te la mama ta, a continuat Vania. Are nevoie 
de sprijinul tău. 

— Profit de relaţia noastră, știu, a spus Dominika. Dar munca 
noastră e mult prea importantă pentru a o lăsa să fie făcută 
starinnii, așa cum s-a procedat mereu. Se întoarse spre 
fereastră să se uite la unchiul său și realiză două lucruri. Lui 
Vania nu-i păsa de nimic din toate astea, el avea o altă agendă 
în privinţa ei, iar ea avea o oarecare libertate de a comenta. Și 
mai știa că Ziuganov îi sorbea cuvintele, îl simţea fierbând ca un 
cazan. Era o creatură care nu era mulţumită decât dacă avea o 
pradă. Nici măcar nu-l privi. 

Uitându-se afară pe fereastră, Vania dădu din cap. Bine ai 
venit în noul SVR - cu îmbunătățiri, reforme, relații publice și 
femei, se gândi el. Ofițerii debutanţi puteau să critice vechile 
metode. 

— Deci ţie nu-ţi plac vechile metode? o întrebă el. 

— Nu-mi place să ratez o operaţiune care ar fi putut reuși, 
indiferent din ce motiv, a răspuns Dominika. 

— Și crezi că ești pregătită să conduci propria ta operaţiune? 
întrebă Vania calm. 

— Cu îndrumarea și sfaturile unor ofițeri ca tine și ca 
generalul Korcinoi... și ca domnul colonel Ziuganov, bineînțeles, 
a spus Dominika. Se forţă să-l menţioneze și pe piticul iubitor de 
cadavre ce stătea jos lângă ea. El întoarse capul spre ea, cu 
urechile ca niște toarte de carafă ciulite bine și dădu din cap. 

— Mulţi ar spune că ești prea tânără, prea lipsită de 
experienţă, dar vom vedea. Dominika observă tonul mieros al 
vocii lui Vania, ca înaintea unei lovituri de cnut. Natura misiunii 
pe care o am eu în vedere te va scoate din păcate din 
Departamentul pentru America. 

— Și ce misiune e? întrebă ea. Avea de gând să ţipe dacă îi 
spunea că trebuia să seducă pe cineva. 

— E o misiune în străinătate, la o Rezidentura, pentru a 
desfășura activităţi operaţionale adevărate. O operaţiune de 
racolare. Propriile lui amintiri despre operaţiuni externe erau 
vagi, dar vorbea de parcă le savura el însuși. 

— O misiune externă? Dominika nu știa ce să spună. Nu ieșise 
niciodată din ţară. 

— În Scandinavia. Am nevoie de cineva nou, tânăr, cu 
instincte ca acelea de care ai dat tu dovadă, i-a explicat el. 

Vrei să spui cu un bărbat, se gândi ea cu amărăciune. El îi 
văzu privirea și ridică mâna. 

— Nu mă refer la ceea ce te gândești tu. Am nevoie de tine ca 
operupolnomocennii, ofițer de operaţiuni. 

— Asta și vreau să fiu, a spus Dominika. Să fiu o membră a 
Serviciului, să lucrez pentru Rusia. 

Ziuganov interveni, cu o voce blândă și uleioasă, cuvintele lui 
fiind negre ca smoala. 

— Și asta o să și faci. E o misiune delicată, care va necesita o 
mare iscusință. O operaţiune extrem de dificilă. Trebuie să 
distrugi un ofițer american al CIA. 

o... 

Din biroul său, ofițerul SVR Maxim Volontov rezident, 
reprezentant diplomatic la ambasada rusă din Helsinki, o privi 
pe Dominika străbătând holul pentru a duce înapoi dosarul 
cenușiu la arhivă. De când venise de la Moscova în Rezidentura, 
ea lua dosarul în fiecare dimineaţă și-l ducea într-un birou să-l 
citească, de obicei luându-și notițe într-un caiet. La sfârșitul 
fiecărei zile îl înapoia funcţionarului de la arhivă, conform 
practicii stabilite în Rezidentura. Ea era singurul ofiţer în afară 
de Volontov căruia îi era permis să ia acel dosar. Era o copie a 
dosarului SVR despre ofițerul CIA Nathaniel Nash, transmis din 
lasenovo. 

Volontov îi observă picioarele de dansatoare, trupul ce se 
întrezărea pe sub cămașă. El avea 55 de ani, era plin de negi și 
solid, cu un păr cărunt, pieptănat în stilul sovietic pompadour al 
anilor 1950. Avea un dinte de oţel în fundul gurii, vizibil numai 
atunci când zâmbea, ceea ce nu se întâmpla aproape niciodată. 
Costumul lui era închis la culoare, lăbărţat și tocit pe alocuri. 
Dacă spionii de azi seamănă cu un compozit din era spaţială, 

Volontov era tot numai plăcuţe de oțel și nituri. 

Dominika observă cu interes haloul portocaliu de înșelăciuni și 
carierism din jurul capului său mic și rotund. Un altfel de 
portocaliu, diferit de morsele hașurate în galben de acasă. Dar 
lucrase vreme de mulți ani acolo, în perioada dificilă a KGB-ului, 
și supraviețuise eroic. Instinctele lui caracteristice îi spuneau să 
se poarte cu grijă cu nepoata primului director adjunct al SVR- 
ului, deși îl deranja. În plus, tânăra asta sexy se afla acolo 
pentru o misiune specială. Una delicată. După o săptămână de 
pregătire, Dominika urma ca în acea seară să participe la prima 
ei recepţie diplomatică - de Ziua Naţională la eleganta 
ambasadă a Spaniei - să vadă dacă putea să-l repereze pe 
Nash. Volontov urma să se afle și el acolo, să privească de la 
distanță. Avea să urmărească cu interes cum o să se descurce 
ea la recepţie. Gândurile pline de poftă s-au îndreptat spre 
excelentele aperitive pe care le serveau întotdeauna spaniolii. 

Dominika fusese instalată temporar într-un apartament din 
cartierul vechi al Helsinkiului, închiriat în pripă de Rezidentura în 
urma directivelor de la Moscova, separat de personalul 
ambasadei ruse, de regulă înghesuit în apartamente mici în 
complexul acesteia. Helsinki era o minune. Se uita uluită la 
străzile curate, la clădirile vopsite în galben, roșu și portocaliu și 
la cornișele franțuzești și perdelele de dantelă de la ferestre, 
chiar și ale magazinelor. 

În micuțul său apartament confortabil, Dominika se pregătea 
pentru Ziua Naţională a Spaniei. S-a machiat, s-a îmbrăcat, și-a 
pieptănat părul. Mânerul periei de păr era fierbinte în mâna ei. 
De fapt, se înfierbântase toată, gata de luptă. Apartamentul ei 
era scăldat în unde de culoare: roșu, stacojiu, lavandă; pasiune, 
surescitare, provocare. Trecu în revistă instrucţiunile primite de 
la Volontov în privinţa americanului. În acea primă noapte, să 
iniţieze contactul. În săptămânile ce urmau, să aranjeze o altă 
întâlnire, apoi să facă din asta o obișnuinţă, să dezvolte legături 
de prietenie, să câștige încredere, să îi afle rutina și mișcările. 
Să-l facă să vorbească. 

Fusese instruită la Centru. Înainte de a pleca de la Moscova, 
Ziuganov o întrebase scurt: 

— Caporale, ai întrebări? 

Fără a aștepta răspunsul ei, continuă: 

— Îți dai seama că asta nu este o operaţiune de racolare, cel 

puţin nu în sensul clasic. Scopul principal nu este acela de 
spionaj extern. Îşi linse buzele. Dominika rămase tăcută și 
nemișcată. Nu, spuse Ziuganov. Asta e mai degrabă o cursă. Tot 
ce cerem este să aflăm, pe orice cale, când și cum se întâlnește 
americanul ăsta cu agentul lui. Eu mă voi ocupa de restul. Se 
uită la Dominika cu capul ușor înclinat. Înţelegi? Vocea îi deveni 
mieroasă. Obdirat. Vreau să-i smulgi carnea de pe oase. Te las 
să alegi singură cum faci asta. 

Se uită fix în ochii ei. Dominika era sigură că el știa că ea 
putea vedea culori. Ochii lui spuneau citește-mă dacă poti. 
Dominika îi mulţumi pentru instrucțiuni și plecă în grabă. 

Acest Nash era un ofiţer CIA cu experienţă. Chiar și o singură 
întâlnire cu el necesita mare grijă. Diferenţa era doar că de 
această operaţiune împotriva americanului urma să se ocupe ea 
singură. Era a ei. A pus peria jos și a apucat strâns măsuţa de 
toaletă uitându-se în oglindă. 

Se privi intens. Cum era el oare? Era în stare să-l abordeze? 
Dar dacă n-o va plăcea? Putea să-și bage nasul în activităţile lui? 
Trebuia să se hotărască rapid cum să-l abordeze. Adu-ti aminte 
tehnicile: provoacă-i, evaluează-i, manipulează-i punctele slabe. 

Se aplecă mai aproape de oglindă. Volontov urma să asiste, 
iar buivoli de la Centru aveau să urmărească și ei rezultatul, toți 
ochii aceia iscoditori fiind întorși spre ea. Bine, urma să le arate 
ea de ce era în stare. 

Americanii erau materialiști, înfumuraţi. Cursurile de la 
Academie insistaseră asupra faptului că CIA realizase totul cu 
bani și tehnologie și că n-aveau niciun pic de suflet. Avea să-i 
arate ea suflet. Amerikanski nu erau agresivi, evitând conflictele 
și riscurile. Urma să-l liniștească. KGB-ul îi dominase pe 
americani în anii 1960 în timpul Războiului Rece al lui Hrușciov. 
Acum era rândul ei. O dureau mâinile de la cât de tare strânsese 
măsuţa de toaletă. Își puse paltonul și se îndreptă spre ușă. 
Băiatul ăsta din CIA habar n-avea ce urma să i se întâmple. 

o... 

Sala de recepţie somptuoasă de la parterul ambasadei 
spaniole era luminată ca ziua de trei candelabre masive de 
cristal. De o parte a încăperii erau înșirate glasvanduri ce 
dădeau spre grădină, dar erau închise din pricina gerului de 
toamnă târzie. Sala era plină ochi, și prin faţa Dominikăi, care 
stătea pe platforma de la intrare uitându-se la invitaţi, se 

perindară sute de imagini. Costume elegante, smochinguri, 
rochii de seară, gâturi dezgolite, păr coafat pe spate, șușoteli, 
hohote de râs cu capetele date pe spate. Scrum de ţigară pe 
revere, o droaie de limbi vorbite simultan, pahare înfășurate în 
șerveţele umede. Invitaţii circulau în toate direcţiile, zgomotul 
vocilor lor fiind un adevărat vacarm. De-a lungul marginilor 
încăperii erau aranjate mese încărcate cu mâncare și băutură. 
Oamenii erau aliniaţi pe trei rânduri. Dominika se strădui să 
stăvilească acel caleidoscop de culori, pentru a face faţă 
suprasolicitării. 

Se întreba cum avea să-l zărească pe Nathaniel Nash în 
mulțimea aceea. Era posibil ca el să nici nu fie măcar prezent în 
seara aceea. La câteva minute după ce a intrat în sala de 
recepție, a și fost înconjurată de niște bărbaţi mai în vârstă, 
diplomaţi după aspect, care se aplecau prea aproape de ea, 
vorbeau prea tare și se uitau prea insistent la pieptul ei. 
Dominika purta un costum gri pal cu un șirag de perle. Sacoul 
era închis, întrezărindu-se vag niște dantelă neagră pe 
dedesubt. Nimic provocator, se gândi Dominika, doar sexy la 
modul sofisticat. Cu siguranţă femeile scandinave se puteau 
îmbrăca provocator. De pildă, blondina aceea sculpturală care 
stătea lângă glasvanduri își arăta prin topul de cașmir tot ce 
avea în dotare. Părul ei era așa de blond, aproape alb, și se juca 
alene cu el în timp ce râdea de glumele unui tânăr. Tânărul 
acela era Nash. Îi știa chipul dintr-o sumedenie de poze din 
dosarul lui. 

Dominika se îndreptă încet spre glasvanduri, dar parcă își 
croia drum prin mulţimea ce se îngrămădea seara la metroul 
moscovit. Când a ajuns la glasvanduri, Miss Scandinavia și Nate 
dispăruseră. Dominika încercă să se uite după părul blond al 
femeii - amazoana era cu jumătate de cap mai înaltă decât 
oricine altcineva din încăpere - dar n-a reușit s-o vadă. Așa cum 
fusese învățată la Academie, a străbătut sala de recepție 
mergând pe margine în sensul acelor de ceasornic, uitându-se 
după Nash. A ajuns la una dintre mesele cu gustări unde stătea 
Volontov. Farfuria și gura lui, ce înfuleca de zor, erau pline ochi 
cu tapas. Nu încerca să vorbească cu nimeni. Işi îndesă o bucată 
de torti/la spaniolă în gură, ignorând mulţimea din jur. 

Dominika continuă să dea ocol încăperii pe margine. A putut 
zări umerii laţi ai uriașei blonde, înconjurată de chipurile 

asudate, încântate, a cel puţin patru bărbaţi. Dar nici urmă de 
Nash. Dominika îl zări în colțul camerei, lângă unul dintre baruri. 

Cu păr brunet, aspect îngrijit, era îmbrăcat într-un costum 
bleumarin cu o cămașă bleu pal și o cravată simplă, neagră. 
Avea o față luminoasă, o mină energică. Are un zâmbet orbitor, 
se gândi Dominika; radia sinceritate. Se postă în apropiere, 
lângă o coloană din sala de recepţie, într-o poziţie suficient de 
relaxată, dar neobservată de american. Dar ce era absolut 
remarcabil, ce o surprinse pe Dominika cel mai mult era că Nash 
era învăluit într-un violet intens, o culoare pozitivă, caldă, 
sinceră și demnă de încredere, pe care o mai văzuse doar în 
jurul a două persoane înainte: tatăl ei și generalul Korcinoi. 

Nash vorbea cu un bărbat scund, în jur de 50 de ani, care 
avea un început de chelie și un nas mare. Ea îl recunoscu ca 
fiind unul dintre translatorii de la ambasada rusă. Cum îl chema? 
Trentov? Titov? Nu, Tișkov. Translatorul ambasadorului. Vorbea 
engleza, franceza, germana, finlandeza. Se apropie mai tare, 
folosindu-se de mulțimea de la bar drept acoperire, luând un 
pahar cu șampanie. Îl auzi pe Nash vorbind o rusă impecabilă, 
fără accent, cu Tișkov, care ţinea în mână un pahar plin pe 
jumătate cu scotch și asuda de zor. Îl asculta pe Nate nervos, 
aruncându-i priviri sporadice și dând din cap din când în când. 
Nate vorbea chiar ca un rus - deschizându-și și închizându-și 
mâinile, aruncând cuvintele în aer. Remarcabil. 

Dominika sorbi din paharul său cu șampanie și se apropie și 
mai mult. Îl observă pe Nash pe deasupra buzei paharului. 
Stătea lejer, fără a-l înghesui pe Tișkov, dar aplecându-se în faţă 
spre a fi auzit în vacarmul din încăpere. li spunea individului 
aceluia dubios un banc cu un cetăţean rus care parcase în fața 
Kremlinului. Un polițist s-a dus repede la el și a zbierat. „Esti 
nebun? Aici e sediul întregului guvern”. „Nicio problemă”, a spus 
omul. „Am încuietori bune la mașină”. Tişkov se abţinea să nu 
râdă. 

Din celălalt capăt al bufetului, Dominika îl urmări pe Nash 
aducând un alt scotch pentru Tișkov. Acum acesta spunea și el 
un banc, ţinându-l pe Nash de braț în timp ce vorbea. Nash a râs 
și Dominika l-a putut vedea folosindu-se de șarmul său pentru a- 
| cuceri pe tip. Atent, fermecător, discret, Nash îl făcea pe Tișkov 
să se simtă în largul lui. E spion, își zise Dominika. 

Se uită dincolo de Nash și de Tișkov la Volontov, aflat mai 

încolo. Porcul ăsta cu negi ignora o întâlnire dintre un ofițer 
american de informaţii și o potenţială ţintă. Nash privi în sus 
preţ de o secundă și scană rapid încăperea. Privirile li se 
întâlniră, și Dominika întoarse capul în altă parte, iar Nash își 
îndreptă repede atenţia asupra lui Tișkov. Nu observase că o 
văzuse. Dar în clipa aceea, Dominika simţi pentru prima dată 
șocul electric de a-și vedea ţinta la doi pași de ea. Prada ei. 
Obișnuiau să le spună Inamicul Principal. 

Se trase în spatele coloanei și îl urmări pe american. Era 
fascinantă atitudinea lui degajată. Îl captivase pe Tișkov. Sigur 
pe el, dar nu nevospitannii, nici necioplit ori fanfaron, nu aducea 
deloc cu foștii ei colegi din Direcţia a Cincea. Era simpaticinii. 
Starea ei de neliniște legată de stabilirea contactului, de 
abordarea americanului dispăruse. Era nerăbdătoare să se 
apropie de el chiar atunci, să pătrundă în spaţiul lui, în mintea 
lui, așa cum exersase cu Mihail la Moscova, folosindu-se de 
chipul și trupul ei pentru a-i atrage atenţia. Era doar o chestiune 
de a sparge gheaţa, de o scurtă prezentare... 

Nu. Calmează-te. Cu Tișkov prin preajmă, Dominika nu avea 
cum să-l abordeze. Instrucţiunile de la Centru legate de Nash 
erau precise. Abordarea lui trebuia să fie privată, neoficială, și 
nimeni din ambasadă nu trebuia să știe, cu excepţia lui 
Volontov. Trebuia să dea dovadă de profesionalism, exactitate, 
calcul. Asta cerea operaţiunea și n-avea de gând să se abată de 
la regulament. Pentru a-l aborda, avea nevoie de o strategie mai 
bună decât să-și propună să participe la toate evenimentele 
diplomatice din Helsinki pe tot parcursul anului ce urma. 

o... 

Câteva zile mai târziu, soarta i-a oferit Dominikăi prilejul de 
care avea nevoie, exact unde nu se aștepta. În ciuda unei intrări 
stradale modeste, sub o firmă simplă de neon, Sala de înot 
Yrjönkatu din centrul Helsinkiului era o bijuterie a arhitecturii 
neoclasice, construită în anii 1920, situată la câteva străzi de 
gară. Lămpi Art Deco din cupru, de-a lungul unui mezanin cu 
balustrade, situat deasupra bazinului elegant, reflectau umbre 
pe stâlpii cenușii de marmură și pe gresia strălucitoare de pe 
jos. 

Datorită sesiunilor terapeutice de înot permanente de la 
școala de balet, Dominika era o înotătoare puternică și 
pasionată. Incepuse să frecventeze bazinul aflat la câteva străzi 

de apartamentul ei ca pe o supapă. Prefera orele de la amiază. 
Dacă se ducea seara era prea întuneric, prea frig, mersul pe jos 
până acasă de una singură era prea deprimant. In plus, devenea 
din ce în ce mai singură și mai capricioasă. Volontov, reflectând 
nerăbdarea Moscovei, o presa să caute să-l întâlnească cât mai 
repede pe Nash; pe el nu-l interesa că plănuirea unei întâlniri 
întâmplătoare plauzibile cu o ţintă, chiar și ţinând cont de 
dimensiunile reduse ale Helsinkiului, nu era una automată. 

Şansa Dominikăi s-a ivit atunci când Volontov i-a cerut să 
întocmească un raport urgent la zi pentru lasenovo. Pierduse 
înotul de la prânz. Așa că s-a dus după orele de serviciu, în 
ciuda întunericului și a frigului. Și l-a văzut pe Nate ieșind din 
vestiarul bărbaţilor și dând ocol bazinului, cu un prosop agăţat 
în jurul gâtului. Dominika stătea în capătul opus al bazinului, 
pălăcindu-se cu picioarele în apă când l-a văzut. Fără să se 
grăbească, s-a ridicat, s-a apropiat de unul dintre stâlpii de 
marmură și l-a privit. Înota lin și în forţă. S-a uitat la încordarea 
și relaxarea umerilor lui în timp ce tăia apa. 

Dominika și-a reprimat nervozitatea. Să se arunce și ea în apă 
și la propriu, și la figurat? Putea să aștepte și să-i raporteze lui 
Volontov că descoperise unul dintre obiceiurile lui Nash și că 
ticluia un plan pentru a-l aborda. Dar acest plan putea fi privit 
doar ca o întârziere. Ar fi trebuit să se miște chiar în acel 
moment: privodit v deistvie, spuneau cei de la Academie, 
demarează acţiunea. Asta era o șansă perfectă pentru o primă 
abordare care avea să pară întâmplătoare și firească. 
Acționează. 

Dominika purta un costum de baie modest dintr-o singură 
bucată și o cască de înot simplă, albă. Alunecă în apă și își croi 
drum încet de-a lungul a mai multe culoare până la cel de lângă 
Nate. Începu să înoate încet în josul culoarului, lăsându-l pe 
Nate s-o depășească și apoi s-o mai depășească încă o dată la 
următoarea lungime de bazin. Aranjă în așa fel încât a treia lui 
depășire să aibă loc la capătul bazinului atunci când Nate 
întoarse relaxat și începu o altă tură. 

Dominika începu să înoate în așa fel încât să intre în același 
ritm cu Nash, ceea ce realiză că putea face cu ușurință. Nici 
înotatul nu era prea dificil. Prin ochelarii săi de protecție îi putea 
vedea trupul sub apă, unduindu-se ritmic într-un stil liber 
relaxat. Dominika și Nate au atins peretele din celălalt capăt în 

același timp și au început tura de întoarcere. De această dată, 
Nate observă că altcineva înota în același ritm cu el. Uitându-se 
sub apă, văzu că era o femeie, zveltă, într-un costum de 
competiție, ce înota fin și în forță. 

Nate forță un pic, ca să vadă dacă mișcându-se mai iute avea 
s-o depășească pe misterioasa înotătoare. Ea mări ritmul, fără 
vreun efort vizibil. Nate își acceleră ritmul, flexându-și mușchii. 
Ea ținu pasul cu el. Nate și-a mărit ușor viteza de înot și a 
verificat. Ea se menținea pe poziţie. Se apropiau de perete și 
Nate se hotări să înoate în forță, să întoarcă rapid și să 
accelereze cursa spre celălalt capăt. Să vedem dacă poate să 
facă o întoarcere bună și să termine în forță. Trase aer adânc în 
piept în timp ce se apropia de perete. Picioarele îi trecură de 
umeri, izbindu-se zgomotos de faianţă și se desprinse de perete 
în viteză, gata să accelereze. Își mișca ritmic braţele, cu coatele 
ridicate, trăgând în forță, plescăitul ritmic al apei lovite de ei 
izbindu-l în urechi. Își acceleră mișcările și simţi cum se ridică 
apa unduindu-se deasupra capului și a umerilor lui. Lin și în 
forță, își limită respiraţia pe o parte, cu spatele la ea. Avea timp 
berechet după ce ajungea la capăt s-o aștepte să vină spre 
perete învolburând apa. Pe ultimii metri, Nate se întinse și 
alunecă, întorcându-se pentru a sta cu faţa în direcţia fetei. Dar 
ea se afla deja acolo când atinse el peretele. Îl întrecuse. Se uită 
spre el stând acolo unde apa era mai puţin adâncă. Işi scoase 
casca de pe cap și își scutură părul ușor umed. 

— Înoţi minunat, spuse Nate în engleză. Eşti în vreo echipă? 

— Nu, nu tocmai, răspunse Dominika. 

Nate îi remarcă umerii puternici, mâinile graţioase ce se 
țineau de perete, unghiile scurte, simple, și ochii aceia albaștri, 
electrici, mari. Presupuse că accentul ei în engleză era baltic sau 
rusesc. Existau o mulțime de finlandezi care vorbeau engleza cu 
accent rusesc. 

— Eşti din Helsinki? întrebă Nate. 

— Nu, sunt rusoaică, preciză Dominika, uitându-se la faţa lui 
să-i vadă reacția de dispreţ și respingere. Dar în loc de asta, el îi 
zâmbi încântat. 7ine-o tot așa, domnule CIA, se gândi ea. Acum 
ce-o să mai spui? 

— Am văzut cândva echipa de înot Dinamo în Philadelphia, a 
spus Nate. Erau foarte buni, mai ales la stilul fluture. Apa din 
bazin i se revărsă peste umeri, reflectându-i haloul violet. 

— Simt convinsă, replică Dominika. Înotătorii ruși sunt cei mai 
buni din lume. Era pe cale să spună ca în toate sporturile, dar a 
tăcut. Prea mult, potolește-te, se gândi ea. Gata, contact 
realizat, naționalitate stabilită, acum aruncă momeala. Lecţiile 
de la Academie. Se îndreptă spre scară să iasă din bazin. 

— Vii aici seara? o întrebă Nate atunci când Dominika spuse 
că trebuia să plece. Mușchii spatelui i se încordară în timp ce 
urca scara. 

— Nu, programul meu e neregulat, încercând să nu sune ca 
Garbo. Foarte neregulat. Îi cercetă chipul, părea dezamăgit. 
Ceea ce era bine. Nu știu când o să mai vin, dar poate o să ne 
mai întâlnim. 

Îi simţi privirea aţintită asupra sa în timp ieșea din bazin și se 
îndreptă spre vestiarul femeilor. 

o... 

După cum era de așteptat, Dominika și Nate s-au reîntâlnit la 
bazin două zile mai târziu. Ea a răspuns la salutul lui cu mâna 
dând din cap. Au înotat mai multe ture cot la cot. Dominika juca 
prudent, mimând indiferența. Era corectă, rezervată, la polul 
opus faţă de atitudinea lui tipic americană lipsită de formalism. 
Își spunea întruna să nu mai fie așa nervoasă. Când s-a uitat la 
ea, și-a dat seama după expresia feței lui că nu bănuia nimic. 
Habar n-are despre ce e vorba, s-a gândit ea fremătând. Ofițerul 
ăsta CIA nu știe cu cine are de-a face. Când s-a făcut vremea să 
plece, ea a ieșit iar repede din bazin. De data asta s-a uitat 
înapoi la el. l-a făcut cu mâna fără să zâmbească. Era suficient 
pentru moment. 

În următoarele săptămâni s-au întâlnit de cinci sau șase ori și 
niciodată întâmplător. Dominika spiona de la hotelul Torni, aflat 
în diagonală peste drum de intrarea la bazin. În majoritatea 
serilor stătea în salon la fereastră urmărindu-i sosirea. Din câte 
putea vedea, bărbatul nu era niciodată însoțit. Nu era urmărit. 

Dominika încerca să-și dezvolte planul în detaliu și în etape 
nedetectabile. Deoarece au continuat să se întâlnească la bazin, 
era firesc să se prezinte. Nate i-a spus că era diplomat la 
ambasada americană și că lucra la secția economică. Dominika 
s-a prezentat ca asistentă administrativă la ambasada rusă. L-a 
ascultat recitându-și povestea sa de acoperire și i-a servit-o și 
ea pe a ei. Tipul e foarte natural, s-a gândit ea. Oare ce fel de 
pregătire fac? Un american tipic, plin de încredere, incapabil de 

o adevărată konspiratia. El o privi inocent, haloul său violet 
rămânând același. 

Doamne, e așa serioasă, se gândea Nate. Rusoaică tipică, 
temându-se să nu calce strâmb. Dar îi plăcea rezerva ei, 
senzualitatea ei latentă, modul în care se uita la el cu ochii ei 
albaștri. Îi plăcea mai ales modul în care îi pronunţa numele, 
„Neit”. Dar își spunea mâhnit că ea nu avea cum să aibă acces 
la secrete. Detașează-te de asta, e doar o funcționară rusoaică 
frumoasă. Douăzeci și patru, douăzeci și cinci de ani, moscovită, 
lucrând în diplomație ca debutantă, să nu uite să afle numele ei 
complet de pe ecusonul de la bazin. Ca să iasă din Moscova, 
tipa asta tânără probabil că avea un protector influent. Nici nu 
era greu de crezut uitându-se la faţa ei, la trupul de sub 
costumul din spandex. Inaccesibilă. Se hotărî să îi transmită 
semnale, doar așa, de amorul artei, dar știa că avea să-și vadă 
de treabă. 

Asta nu era o capcană cu miere întinsă unui european 
nefericit pe terenul ei, își spuse Dominika. Aceasta era o 
operaţiune pe un teren străin împotriva unui ofițer de informaţii 
străin. Fusese instruită la Centru, știa că trebuia să-l atragă cu 
grijă în plasă. Trimisese un prim raport de activitate la lasenovo, 
detaliind primele luări de contact. Volontov făcea presiuni să se 
miște mai repede. 

Vreme de câteva săptămâni, n-a sosit niciun răspuns de la 
Langley referitor la cererea lui de a obţine date despre 
Dominika. Era tipic, dar cui îi păsa? își zise Nate. Era suficient să 
o întâlnească ocazional și s-o soarbă din ochi. O făcuse să-i 
zâmbească de două ori, engleza ei era suficient de bună încât să 
priceapă o glumă. N-avea de gând să peroreze în rusă și s-o 
sperie. 

Într-o seară, când au terminat de înotat, au dat să urce scara 
ca să iasă din bazin. S-au ciocnit unul de altul. Costumul ei era 
lipit de trup. Nate a putut să-i simtă bătăile inimii pe sub 
costumul din spandex. l-a întins mâna Dominikăi s-o ajute. Mâna 
ei era puternică, fierbinte la atingere. l-a reţinut-o o clipă și i-a 
dat drumul. Faţa ei era impasibilă, nicio reacție. A fixat-o cu 
privirea tot preţ de-o clipă. Ea și-a scos casca și și-a scuturat 
părul. 

Dominika știa că se uita la ea, își păstră calmul, rămase 
distantă. Ce-ar fi spus el dacă ar fi știut că fusese instruită la 

Școala de Vrăbii, dacă ar fi știut ce făcuse cu Ustinov și cu 
Delon? Nu avea în niciun caz de gând să-l seducă. Ar fi auzit 
bârfele taman de la Moscova. Nu, urma să facă asta în mod 
disciplinat și inteligent. Treci mai departe, s-a gândit ea. E 
timpul să dai la o parte învelișul uman, să scuturi haloul acela 
violet enervant de consistent. 

A acceptat sugestia lui Nate din acea seară de a se opri să 
bea un pahar de vin la un bar din apropiere. Chipul lui s-a 
luminat plăcut surprins. Părea ciudat să se vadă unul pe altul în 
haine de stradă pe trotuar. Dominika stătea ţeapănă de cealaltă 
parte a măsuţei, ţinând un pahar de vin. 

Și acum, chestionarea: de unde ești din Statele Unite? Ai frați 
sau surori? Cu ce se ocupă familia ta? Parcurgea lista, 
completând spaţiile libere din dosarul lui. 

Dacă n-ar fi știut mai bine, Nate ar fi zis că era supus unui 
interogatoriu. Poate că e doar nervoasă, evitând întrebările 
despre ea însăși. Atunci când rușii nu sunt plini de pasiune, sunt 
obtuzi, s-a gândit el. Păi, s-o lase să se destindă. N-avea de 
gând s-o sperie luând-o prea tare. S-o sperie în ce privinţă? se 
întrebă el. Ea nu era o ţintă și n-avea să se culce cu ea. 

Nate comandă pâine neagră și brânză. Foarte istet, crede că 
asta e tot ce mâncăm noi, rușii, s-a gândit ea. Încă un pahar cu 
vin? Nu, mulțumesc. Dominika a fost cea care în cele din urmă a 
spus că trebuia să se ducă acasă. Nate a întrebat-o dacă putea 
s-o conducă. La ușa de la intrare a micului și modernului ei 
apartament de bloc, l-a văzut străduindu-se din răsputeri să-și 
reprime impulsul de a o săruta pe obraz, l-a urmărit cum încerca 
să se hotărască - toți bărbaţii sunt la fel -, apoi i-a dat mâna, i-a 
scuturat-o ferm și a intrat în casă. Prin ușa de sticlă l-a văzut 
îndepărtându-se cu mâinile în buzunare. 

Ca ofițer pregatit de SVR, absolventă a Școlii de Vrăbii și a 
AVR-ului, se felicită că avusese o seară bună, înregistrase 
progrese, mai ales atunci când îl determinase să renunţe s-o 
mai sărute. Apoi râse. Ce mai curtezană ești și tu, se gândi ea, 
ucigașă de gangsteri, seducătoare de diplomați și acum 
otkazatsia, refuzând un sărut de noapte bună. 

o... 

— Hei, Romeo, îl salută Forsyth, băgându-și capul în biroul 
mic al lui Nate de la Staţie. Ai văzut ce a venit de la Cartierul 
General în dimineaţa asta despre Esther Williams? 

Se referea la rezultatele cererii lui Nate de investigare a 
datelor legate de numele Dominikăi Egorova; DPOB: 1989, 
Moscova; Ocupaţie - asistent administrativ, ambasada rusă. 
Trimisese telegrama cu mai bine de o lună în urmă. Nate spera 
să nu existe informaţii la Centru legate de ea, nu figura nici 
măcar pe lista diplomaților locali. Ea îi spusese că deţinea un 
post de debutantă în administraţie. Restul telegramei lui Nate 
sublinia vag contactul avut prin întâlnirile neregulate de la 
bazin. E absolut inutil, nu are acces, nu are potenţial. 

— Nu, n-am văzut telegrama, a răspuns Nate. E pe masă? 

— Uite exemplarul meu, a spus Forsyth. Uită-te la ăsta. 
Chicoti în timp ce-i înmână telegrama. 

Când Nate se apucă de citit își făcu apariţia și Gable din 
spatele lui Forsyth. Nate n-a ridicat privirea și a continuat să 
citească: 


1. Date legate de subiectul în cauză indică poziţia 
confirmată de caporal SVR posibil la Directoratul | 
(transmitere computerizată de informații). Dată 
aproximativă de angajare în SVR 2007-08. Absolventă 
a Academiei de Informații Externe (AVR), 2010. 
Posibilă legătură de familie cu primul director adjunct 
al SVR Ivan (Vania) Dimitrievici Egorov. Trimiterea 
subiectului la post în Finlanda nu apare pe listele 
Ministerului de Externe al Federației Ruse, sugerând 
statutul de angajat temporar și/sau acela de misiune 
operațională cu durată limitată. 

2. Comentariu al Cartierului General - contactul de 
referinţă e de interes pentru Cartierul General. 
Legătura de rudenie a subiectului cu o persoană de la 
conducerea SVR îi facilitează acces unic și constituie o 
oportunitate importantă de racolare. 

3. Felicitări Stației pentru promptitudine în reperarea 
rapidă și activitatea de dezvoltare. Ofițerul Staţiei este 
încurajat să urmărească în continuare subiectul pentru 
o evaluare și o evoluție suplimentară. Cartierul 
General este gata să susțină planurile operaționale ale 
Stației, în funcție de necesități. Salutări. 


Nate și-a ridicat ochii de pe telegramă uitându-se la Forsyth și 

la Gable. 

— Nu ai cum să obţii un răspuns mai bun ca ăsta, a spus 
Forsyth. Din asta ar putea să iasă ceva grozav dacă poţi să 
ajungi s-o recrutezi. 

Nate simţi cum i se înmoaie picioarele. 

— Asta nu sună bine, Tom. Ea nu e implicată, e debutantă. 
Rămâne de văzut dacă poate fi racolată. E ceva vag și ciudat în 
ce-o privește. Se uită din nou la telegramă. Femeile nu au fost 
admise la Academie în ultimii 50 de ani. Aș putea irosi șase luni 
încercând să o valorific degeaba. Cred că ar trebui să mă 
concentrez asupra altor lucruri. 

Gable se aplecă peste umărul lui Forsyth. 

— Așa e, gândește-te bine. Râse. Te ţii de bancuri? O comoară 
ca asta, plus o rudă apropiată în conducerea SVR? Mai bine ai 
mai verifica așa cum se cuvine. Nu are rost să te ţii după 
altcineva. Asta e o delicatesă, care așteaptă să te înfrupţi din 
ea. 

— Inţeleg, spuse Nate. Numai că ea nu pare genul de agent 
SVR. Sobră și speriată, cel puţin așa am evaluat-o eu. Dădu din 
umeri și se uită la ceilalți doi. 

— Evaluează mai departe, copile. Ai niște perspective solide 
de dezvoltare, l-a sfătuit Gable, părăsind biroul. Hai să discutăm 
despre planul de acţiune atunci când ești gata, a spus el peste 
umăr. Forsyth s-a întors să plece și i-a făcut lui Nate cu ochiul. 

Nate s-a uitat la el și a dat din cap. OK, să vedem unde 
ajungem, și-a zis el. O pierdere de vreme. Haide, motivează-te. 
De acum încolo, Dominika Egorova urma să fie mai mult decât 
un chip frumos. Era ţinta urmărită de el. 

o... 

Nu departe de ambasada americană, la ambasada rusă, 
rezident Volontov îi reproşa Dominikăi progresul lent al 
operațiunii. 

— Caporal Egorova, ai început bine, dar nu prea ai făcut 
progrese. Generalul Egorov a solicitat de trei ori actualizări de 
când ai sosit. Trebuie să-ți dublezi eforturile să te împrietenești 
mai bine cu Nash. Să te întâlneşti mai des cu el. Să mergeti în 
excursii în weekenduri la schi. Fii inventivă. Generalul Egorov îţi 
recomandă încă o dată să-i creezi lui Nash o dependență 
emoțională faţă de tine. Volontov se lăsă pe spate pe scaun și își 
trecu niște degete unsuroase prin părul pomădat. 

— Mulţumesc, domnule colonel, a spus Dominika. Unchiul ei, 
Simionov, și acum și barbarul ăsta împuţit. Imi puteţi spune, vă 
rog, ce vrea domnul director Egorov să spună prin dependență 
emoțională? Privirea ei neclintită îl provocă să îi sugereze să-l 
seducă pe american. 

— Nu am cum să vorbesc eu în numele directorului adjunct, a 
replicat Volontov, schimbând vorba abil. Tu trebuie doar să cauţi 
să te împrietenești mai bine cu el. Să dezvolţi relaţii de 
încredere. Își flutură braţul prin aer pentru a ilustra ce puteau să 
însemne relații de încredere. Cel mai important, fă-l să 
vorbească despre el. 

— Sigur, domnule colonel, se conformă Dominika, sculându-se 
de pe scaun. Voi grăbi lucrurile și o să vă ţin la curent. Vă 
mulțumesc pentru preţioasele îndrumări. 

După discuţia cu Volontov, era dezamăgită. El lucra într-o 
lume banală, mâloasă, plină de insinuări viclene. „Legături de 
încredere”, „dependenţă emoţională”. Școala de Vrăbii. Oare 
era nevoită să aibă de-a face cu asta întreaga ei carieră? 

Mergând spre acasă, Dominika se gândea furioasă. Revino-ți. 
Era la post într-o ţară străină, locuind într-un apartament al ei 
într-un orășel de poveste. Era minunat. Avea o misiune 
importantă de dus la îndeplinire, împotriva unui ofițer american 
de informaţii bine pregătit. El nu părea periculos, dar era ofițer 
CIA și asta era de ajuns. În seara aceea avea de gând să-l facă 
să vorbească mai mult despre el. Urma să-l întrebe ce părere 
avea despre ruși - nu recunoscuse încă faptul că vorbea rusa. 
Urma să-l facă să vorbească despre Moscova. Trebuia să 
recunoască faptul că fusese la post acolo. In timp ce străbătea 
grăbită străzile iluminate spre Yrjönkatu, era nerăbdătoare să se 
reîntâlnească cu el, fără să-și dea seama că șchiopăta mai tare. 

Îndreptându-se el însuși spre Yrjönkatu, Nate era așa de 
cufundat în gânduri, încât realiză că nu era atent la stradă, că 
ignora pericolele. 7rezește-te, băiete, se gândi el. Asta e prima 
seară a noii tale misiuni. A traversat strada pe roșu și și-a 
schimbat direcţia pentru a surprinde ceva urmărind traficul. 
Nimic suspect. Mai mergi încă trei străzi și fă asta din nou. Fără 
repetări. Asta nu mai e o joacă de bazin cu o rusoaică cu ochi 
albaștri într-un costum de baie ud. Nu, dacă era ofițer SVR - și el 
încă se mai îndoia -, trebuia să fie cu ochii-n patru și să 
evalueze lucrurile mai bine. Doamne, mai bine l-ar fi aranjat pe 


VP - 144 


beţivanul ăla de Tișkov. Cel puţin, el avea acces la documente și 
minute ale întâlnirilor private. Asta da trofeu, ceva care ar fi 
stârnit reacţii acasă. 

Adâncită și ea în gânduri, Dominika neglijă să verifice dacă 
era urmărită, până ajunse la trei străzi de bazin. Pentru a-și 
ispăși neatenţia, se întoarse într-un mod ridicol în alee - 
pensionerki ei ar fi urlat - și se simţi ridicol. Mergând așa de 
absent pe stradă, amândoi au sosit în același timp la bazin, 
venind din direcţii diferite. Respirația Dominikăi se acceleră, lui 
Nate i se înteţiră bătăile inimii, dar fiecare dintre ei și-a amintit 
ce trebuia să-i facă celuilalt și s-au pus pe treabă. 

o... 

Dominika se sprijini de un compartiment de lemn al 
separeului. Degetele sale lungi se răsuceau în jurul piciorului 
paharului ei de vin. Nate stătea vizavi de ea, cu picioarele 
întinse și gleznele încrucișate. Era îmbrăcat cu un pulover en 
coeur şi cu blugi, ea într-un pulover albastru electric și o fustă 
plisată. Purta ciorapi închiși la culoare și pantofi negri cu toc jos. 
Nate observă că își legăna piciorul sub masă. 

— Americanii nu iau niciodată lucrurile în serios, îl provocă 
Dominika. Se ţin tot timpul de glume. 

— Câţi americani cunoști tu? o întrebă Nate. Ai fost în Statele 
Unite? 

— Era un elev străin la școala de balet, un american, a spus 
Dominika. Se ţinea tot timpul de glume. N-o deranja să 
amintească de balet, făcea parte din povestea ei. 

— Dar era un dansator bun? întrebă Nate. 

— Nu cine știe ce, a răspuns Dominika. Programul era foarte 
dificil și el nu făcea față. 

— Trebuie să se fi simţit singur, spuse Nate. L-ai plimbat prin 
Moscova, aţi ieșit la un pahar împreună? 

— Nu, bineînţeles că nu, era interzis. 

— Interzis? Ce anume? Să bei sau să-l faci să se simtă ca 
acasă? a întrebat Nate, uitându-se la paharul său de vin. 
Dominika îl privi preţ de-o secundă, apoi se uită în altă parte. 

— Vezi? Tot timpul pus pe glume, i-a atras ea atenţia. 

— Nu glumesc, a spus Nate. Mă întreb numai ce-o să-și 
amintească el despre Rusia, despre Moscova. Oare o să aibă 
amintiri frumoase legate de oraș sau o să-și aducă aminte doar 
că era singur și neiubit de nimeni? 

Ce ciudat să spui așa ceva, se gândi Dominika. 

— Ce știi tu despre Moscova? îl întrebă ea, știind deja o parte 
a răspunsului. 

— Am stat acolo timp de un an, cred că ţi-am mai spus, am 
lucrat la ambasada americană. Am locuit în complexul 
rezidenţial de lângă arhivă. 

Niciun pic de interes, nicio /inflexiune. 

— Ţi-a plăcut? întrebă ea. 

— Eram tot timpul ocupat, nu aveam destul răgaz să explorez 
orașul. A sorbit o înghiţitură de vin și i-a zâmbit. Mi-ar fi plăcut 
să te fi cunoscut pe tine, însă. Mi-ai fi putut arăta împrejurimile. 
Asta dacă nu era interzis. 

Ce băiețel inocent, își zise ea. Ce teatru. Dominika ignoră 
comentariul lui. 

— De ce ai plecat după un an? Credeam că diplomaţii stau 
mai mult de atât. 

Răspunsul lui urma să fie propoziţia de început a raportului 
său. 

— S-a ivit pe neașteptate un post vacant la Helsinki, a 
explicat Nate. Așa că am făcut schimbarea. 

Foarte abil, se gândi Dominika. Observă că violetul din jurul 
umerilor lui nu se schimbase când minţise. Un adevărat 
profesionist. 

— Ţi-a părut rău să pleci? întrebă Dominika. 

— Din anumite privinţe, da, a recunoscut Nate. Dar mi-a părut 
rău și pentru Rusia. 

— Ţi-a părut rău pentru Rusia? De ce? 

— Am încheiat Războiul Rece fără să ne aruncăm în aer unii 
pe alţii, deși am fost cât pe-aci de vreo câteva ori. Orice ai fi 
crezut despre sistemul sovietic era terminat. Cred că toată 
lumea spera ca Rusia să cunoască o schimbare, mai multă 
libertate, o viaţă mai bună pentru cetățenii ei. 

— Și crezi că viața nu e acum mai bună în Rusia? întrebă 
Dominika, încercând să-și tempereze indignarea din glas. 

— In anumite privinţe, da, sigur, a răspuns Nate, dând din 
umeri. Dar cred că oamenii se mai zbat încă. Rezultatul cel mai 
crud e să vezi ivindu-se o nouă epocă, dar care să nu aducă 
nimic nou. 

— Nu înţeleg, spuse Dominika. 

Să vedem dacă înghite momeala, se gândi el. 

— Să nu mă înţelegi greșit, dar eu cred că liderii voştri actuali 
creează un sistem cu o faimă la fel de proastă ca și cel sovietic. 
Numai că nu mai e așa de evident. E mai modern, mai telegenic, 
mai conectat la realitatea modernă. Noile arme sunt petrolul și 
gazele naturale, dar în culise există la fel de multă cruzime și 
represiune și corupţie ca și înainte. Nate se uită la Dominika 
timid și își ridică mâinile. Îmi pare rău. N-am vrut să critic. 

In ciuda pregătirii și a practicii, Dominika nu mai discutase 
niciodată cu un american asemenea subiecte. Trebuia să ţină 
minte că era ofițer de informaţii, că era instruit să spună lucruri 
provocatoare pentru a smulge un comentariu din partea ei. Îşi 
spuse să se relaxeze. Nu era momentul să-și piardă controlul. 
Totuși trebuia să răspundă. 

— Nu e corect ceea ce spui. Acesta e genul de atitudine 
antirusească pe care o cunoaștem prea bine. Pur și simplu nu e 
adevărat. 

Nate își termină vinul, gândindu-se la ofițerul KGB dezertor 
otrăvit cu poloniu și la jurnalista împuşcată în lift. 

— Spune-le atunci asta lui Alexander Litvinenko sau Annei 
Politkovskaia, a spus el. 

Sau lui Dimitri Ustinov, se gândi cu vinovăţie Dominika. Dar 
era încă furioasă pe el. 


TQRTILLA ESPANOLA PE LA AMBASADA SPANIEI 


Gătiți niște cartofi tăiați felii și ceapă tocată în ulei de 
măsline până se înmoaie, apoi scurgeți-le de grăsime. 
Adăugați ouă bătute la amestecul de cartofi și ceapă și 
puneti iar în tigaie, la foc mediu, până ce marginile și 
fundul încep să se rumenească. Puneti o farfurie peste 
tigaie, întoarceți, apoi puneti tortilla la loc în tigaie și 
gătiți până se rumenește și pe partea cealaltă. 

11. 


Nate stătea în biroul său de la Staţie, uitându-se printre 
lamelele jaluzelelor de la fereastră. Bătea cu palma absent 
șnurul de la jaluzele, făcând ca mânerul de plastic să se 
izbească de perete și să ricoșeze, bang, bang, bang. Cu o seară 
în urmă fusese o altă recepţie de Ziua Naţională la o ambasadă 
oarecare. Pe biroul său se aflau o mulţime de invitaţii 
îngrămădite și el avea un nod între omoplați. 

Gândindu-se la înot, și-a amintit de Dominika. O studiase 
atent, ieșiseră împreună de câteva ori, dar el credea în 
continuare că acel caz nu ducea nicăieri. Era o devotată 
convinsă, fără îndoieli, fără vulnerabilităţi. Işi pierdea vremea cu 
ea. Plasticul de la capătul șnurului păcănea lovit de perete. 
Invitaţiile de pe birou îl sfidau. O singură foaie de hârtie - ultima 
sa telegramă referitoare la legătura cu Dominika - zăcea într-o 
tavă metalică pe birou. 

Gable își băgă capul în încăpere. 

— Doamne, „prizonierul din Zenda” în turn, glumi el. De ce nu 
ieși? la cu tine pe cineva la masa de prânz. 

— Am întrecut măsura azi-noapte, spuse Nate uitându-se pe 
fereastră. Patru zile naţionale doar săptămâna asta. 

Gable dădu din cap, se duse la fereastră și trase jaluzelele în 
jos cu un pocnet. Se așeză pe marginea biroului lui Nate și se 
aplecă înspre el. 

— Vino încoace, Hamlet. O să-ţi ofer o perlă de înţelepciune. 
Există un element pervers în această porcărie de strângere de 
informaţii sub acoperire pe care o facem noi. Uneori, cu cât 
încerci mai mult să găsești o ţintă, să începi un caz, cu atât mai 
mult se îndepărtează de tine. Nerăbdarea, agresivitatea - în 
cazul tău, disperarea - poluează atmosfera ca un suflu fetid, 
nimeni nu vrea să vorbească cu tine, nimeni nu vrea să ia masa 
cu tine. Aer împuţit. Miroși ca niște ouă stricate. 

— Nu te înţeleg, a spus Nate. 

Gable s-a dat mai aproape. 

— Suferi de anxietate de potenţă, explică el tărăgănat. Cu cât 
te zgâiești mai mult la scula ta, cu atât mai tare ţi se blegește. 


a 

Încearcă în continuare, dar slăbește acceleraţia. 

— Mulţumesc pentru imaginea grafică, spuse Nate, dar sunt 
de ceva vreme aici și nu am arătat nimic. 

— Încetează sau o să izbucnesc în lacrimi, l-a oprit Gable. 
Singurii tipi pe care trebuie să-i mulţumești suntem eu și șeful și 
noi nu ne plângem... încă. Mai ai timp, așa că vezi-ţi de treabă. 
Luă telegrama din tăviţa pentru corespondenţă. Pe lângă asta, 
prinţesa asta rusoaică e o adevărată mină de aur care abia 
așteaptă să fie exploatată, în ciuda evaluării tale profesionale. 
Ocupă-te de ea, pentru numele lui Dumnezeu. Am o idee cum 
să-i suflăm poalele peste cap, ca să ne uităm mai bine. 

o... 

Gable sugeră să îndrepte mica echipă de supraveghere a 
Staţiei s-o fileze pe Egorova, ca să-și dea seama ce făcea ea la 
Helsinki. Lui Nate, punerea ei sub urmărire i s-a părut o măsură 
excesivă. El încercase să-i convingă pe Forsyth și Gable că 
Egorova era o ţintă minoră, o funcţionară cu acces limitat. Era o 
pierdere de vreme s-o urmărească. 

— Hai să cădem de acord că nu suntem de acord, spuse 
Gable. Cu alte cuvinte, taci naibii din gură. 

Forsyth își ridică mâna. 

— Nate, de vreme ce tu te ocupi de Egorova, de ce nu 
coordonezi și echipa care o s-o urmărească? E o experienţă utilă 
și poţi să furnizezi niște date. Sunt un cuplu interesant cu ştate 
vechi. Sunt amândoi niște perfecționiști. 

Grozav, se gândi Nate. Gable propusese să înceapă s-o 
urmărească pentru a demara operaţiunea, iar Forsyth îl pusese 
să conducă echipa pentru a-i concentra atenţia asupra cazului. 
Forsyth și Gable lucrau bine împreună, erau niște adevărați 
profesioniști, știau cum să-și motiveze ofițerii. 

Gable îi pasă dosarul, aruncându-i o privire care-i sugera să-și 
ţină gura. 

— Ăsta e dosarul despre ARCHIE ȘI VERONICA. A făcut o 
pauză. Aștia doi sunt niște legende. Lucrează din anii 1960. S-au 
ocupat de niște operaţiuni al naibii de grele de-a lungul timpului, 
inclusiv de dezertarea lui Goliţin!!. Spune-le că-i salut. 

Douăzeci și patru de ore mai târziu, după două ore de mers cu 


11 Anatoli Goliţîn (1926-2008), fost ofițer KGB care, în 1961, a cerut azil politic 
ambasadei americane din Helsinki. Datorită dezvăluirilor lui, a fost demascată o 
întreagă rețea de agenţi KGB infiltraţi în marile servicii secrete occidentale. (n.r.). 

mașina pentru a detecta filajele, ajungând să străbată vreme de 
un ceas zona de nord, pe E75 și apoi pe cea vestică, pe 
drumurile secundare spre Tuusula și întorcându-se înapoi în oraș 
pe 120, Nate lăsă mașina în parcarea publică de la gara Pasila și 
se îndreptă spre Lânsi-Pasila, un district cu zgârie-nori și clădiri 
comerciale. Găsi adresa pe care o căuta, un bloc de locuinţe 
modest, de patru etaje, din cărămidă și sticlă, cu balcoane 
închise, unghiulare. Apăsă pe butonul de la interfon la 
RAIKKONEN și i se deschise. Sună la soneria de la ușa 
apartamentului de la etajul patru. 

— Intră, spuse femeia care îi deschise ușa. 

Era sprintenă. În vârstă de vreo 70 de ani. VERONICA. Avea o 
față mică și nobilă, cu un nas drept și o gură fermă, indicii că în 
tinereţe a fost o frumuseţe. Ochii ei limpezi, albaștri, erau încă 
izbitori, pielea îi era rozalie, radiind sănătate. Avea părul alb, 
des, strâns într-un coc, cu un ac de păr înfipt în el. Purta 
pantaloni de lână și un pulover ușor. La gât îi atârnau niște 
ochelari de vedere și pe podea, lângă scaun, zăcea o grămadă 
de ziare și reviste. 

— Ardeam de nerăbdare să te cunoaștem, a spus ea. Eu sunt 
Jaana. 

li strânse mâna lui Nate și i-o scutură ferm. Radia vitalitate și 
energie. Strânsoarea mâinii, ochii ei, modul în care stătea. 

— Vrei o ceașcă de ceai? Cât e ceasul? Se uită la ceas, pe 
care îl purta cu faţa în jos la încheietură, un indiciu clasic al unui 
urmăritor stradal, se gândi Nate. E suficient de târziu pentru a 
bea ceva mai tare, spuse Jaana. Pot să-ţi ofer un șnaps? spuse 
toate astea agitându-se, gesticulând, zâmbind și cu ochii 
scăpărându-i. 

— Marty Gable vă transmite salutări, zise Nate. 

— Ce frumos din partea lui, se bucură Jaana, făcând loc pe o 
măsuță de cafea aglomerată. E un drăguţ. Eşti norocos să ai un 
șef ca el. A făcut un du-te-vino între bucătărie și sufragerie cu 
paharele și o sticlă ovală cu un lichid limpede neidentificat. 
Șnaps. Am avut parte de niște șefi tare ciudaţi de-a lungul 
anilor, în ambele tabere. Bineînţeles că rușii erau mult mai răi, 
niște bestii tâmpite încercând să supraviețuiască în sistemul lor 
de bestii. Cu siguranţă că ne-au oferit niște vremuri interesante. 

Jaana Räikkönen a turnat două pahare de șnaps, și-a ridicat 
paharul pentru un toast scandinav, privindu-l în ochi în timp ce 

lua prima înghiţitură. Sufrageria era mică și confortabilă, cu 
mobilă tapisată și rafturi de cărți aliniate de-a lungul pereților de 
lemn lambrisat. În casă mirosea a supă de legume. 

— Soțul dumneavoastră este acasă? întrebă Nate. Speram să- 
| întâlnesc și pe el. 

— N-o să întârzie mult, îl asigură Jaana. A fost afară pe stradă 
să-ți acopere sosirea. Dădu din umeri. Mă tem că ne-a intrat în 
sânge. 

Nate chicoti în sinea lui. Mersese vreme de două ceasuri cu 
mașina căutând să dea de urmăritori și nu-l observase pe 
bătrânul care bântuia pe lângă casă. Așa au acționat atâta 
vreme, s-a gândit el. 

Chiar atunci s-a auzit cheia în broască, ușa de la intrare s-a 
deschis și Marcus Räikkönen a intrat în cameră. ARCHIE. Ținea 
un câine teckel de lesă, care, după ce îl mirosi iute pe Nate, se 
duse spre culcușul său și se trânti în el. Îl chema Rudy. Marcus 
era înalt, peste 1,80 m, și spătos. Avea ochi albaștri senini și 
sprâncene stufoase. Sub bărbia ascuţită, i se zăreau mușchii de 
la gât. Se mișca ușor, atletic. Incepuse să chelească și purta 
părul rămas tuns perie. Strângerea sa de mână era fermă. Purta 
un costum bleumarin și adidași negri. La piept, în partea stângă, 
avea un steag finlandez micuț. 

— In curtea de peste drum? îl întrebă Nate. Pe banca de lângă 
trepte? 

— Bun, spuse Marcus. Nu credeam că ai observat. Zâmbi și 
luă cel de-al treilea pahar de șnaps. In sănătatea ta, spuse el, 
golind paharul în timp ce-l privea pe Nate în ochi. 

Nate își aminti dosarul despre ei. ARCHIE și VERONICA 
fuseseră inima echipei de urmărire a Staţiei de la Helsinki vreme 
de aproape 40 de ani. Amândoi erau pensionari acum. ARCHIE 
fusese inspector la administraţia fiscală finlandeză, VERONICA 
fusese bibliotecară. Erau eficienţi pur și simplu pentru că 
urmăreau strada presimţind ce avea să facă ţinta în continuare. 
Bineînțeles că știau orașul și rețeaua de metrou ca-n palmă, 
crescuseră odată cu orașul. Perseverenţi, discreţi, cu răbdarea și 
perspectiva unei vieți întregi, puteau urmări o ţintă luni în șir 
fără să fie prinși. Stilul lor de lucru era ceea ce Gable denumise 
„mai degrabă o mângâiere a nevestei decât un deget al 
doctorului”. 

Nate și soţii Räikkönen au pus la cale un plan de urmărire a 

Dominikăi, pe care aveau să-l respecte în mod neregulat, dar în 
momente alese cu grijă - seara după lucru, în weekenduri - 
atunci când era posibil să se petreacă ceva interesant. Nate i-a 
observat la lucru de la distanţă. Căciuli croșetate, mitene și 
hanorace într-o zi, costume elegante și umbrele în ziua 
următoare. Biciclete cu clopoței și Rudy în lesă. O mașină Volvo 
cenușie, un scuter. Uneori mergeau împreună ţinându-se de 
mână, alteori separat. Într-o zi, Jaana a urmărit-o pe Dominika 
într-un magazin folosind un cadru pentru umblat. ARCHIE ȘI 
VERONICA se ocupau de toate - urmărire în mers, statică, 
încrucișată, paralelă, în salturi. 

Nate s-a reîntâlnit cu ei în apartamentul lor după două 
săptămâni. Făcuseră câteva fotografii. Marcus trecu în revistă 
rezultatele. Raportul său era concis, precis. Jaana îl întrerupea 
din când în când pentru a face observații. 

— Mai întâi, spuse Marcus, suntem cât se poate de siguri că 
până acum nici n-a detectat, nici n-a suspectat urmărirea. Dădu 
din umeri. E tânără, dar vedem că e foarte abilă în teren. Nu 
recurge la trucurile obișnuite și se mișcă bine, profită de 
împrejurimi. Aș zice că e mult peste medie în teren. 

— Cunoaște deja orașul. Am văzut-o doar o singură dată 
procedând ca o profesionistă, spuse Marcus uitându-se la Jaana. 
Aștepta la mezanin în hotelul Torni de peste drum de piscina 
Yrjönkatu să te vadă venind. A așteptat câteva momente, apoi a 
intrat și ea. 

— Marcus nu e de acord cu mine, specifică Jaana, dar eu cred 
că nu e în misiune operaţională. Nu se ocupă de agenţi și nu e 
implicată în suport operaţional de la Rezidentura. Nu este într-o 
misiune. 

Jaana se uită la Marcus așteptându-i replica. 

— Bineînţeles că are o treabă de făcut, replică Marcus. Numai 
că n-am văzut până acum despre ce e vorba. Să mai lăsăm să 
treacă timpul. 

— Un lucru e sigur, spuse Jaana ignorându-l pe Marcus. E 
singură. Se duce direct acasă de la ambasadă. Cumpără 
alimente pentru o singură persoană. În weekenduri se plimbă de 
una singură. 

— Aţi observat vreun semn că ar fi urmărită? întrebă Nate. E 
cineva din Rezidentura care se ţine după ea? 

— Noi nu credem, răspunse Marcus. Nu e urmărită. Dar o să 

continuăm să o ţinem sub observaţie să vedem dacă e 
supravegheată. 

— O să am mai multe întâlniri cu ea, spuse Nate. Aș vrea să 
supravegheați întâlnirile de la bazin, de afară. 

Marcus a dat din cap. 

— Dacă o vei vedea mai des, va deveni interesant. Mai ales 
ceea ce face imediat după întâlnirile voastre. In momentele alea 
se grăbesc de obicei să dea telefoane sau să se întâlnească cu 
un ofițer de la ambasadă. Informează-ne pe cât poţi în privinţa 
planurilor tale. Dacă vrei, îți putem sugera niște locuri de 
întâlnire cu ea, se oferi Marcus. 

— Un ultim lucru, spuse Jaana turnând încă un pahar de 
șnaps. Sper să mă ierţi, dar pare o persoană drăguță, o fată 
bună. Are nevoie de un prieten. 

Marcus se uită la ea și apoi iar la Nate, cu sprâncenele 
ridicate. 

LA 

Nate a trecut în revistă împreună cu Gable rapoartele 
întocmite de ARCHIE ȘI VERONICA. 

— Bun, staţi cu ochii pe ea, mai ales dacă are pe cineva de la 
ambasada ei care s-o sprijine, spuse Gable. Dacă are acoperire, 
atunci e posibil să fie în misiune, poate te vizează chiar pe tine. 

— În niciun caz, spuse Nate. Nici într-un milion de ani. 

— Mă bucur că ești așa de sigur. Oricum, ţine-te după ea cât 
poţi. Grăbește-te încet. 

Nate își fixă ca obiectiv s-o vadă pe Dominika cel puţin o dată 
pe săptămână în afara bazinului. A cutreierat orașul să găsească 
locuri unde să se întâlnească fără a fi văzuţi. Se întâlneau după 
orele de program în baruri de subsol, la o cafea sâmbăta 
dimineaţa, luau prânzul duminica în restaurante îndepărtate. O 
punea să stea pe scaun cu spatele spre celelalte mese. Ruși de 
la ambasadă erau peste tot în Helsinki și Nate voia să evite să 
dea ochii cu ei întâmplător. Să se împrietenească, să rămână 
clandestini, să sosească întotdeauna separat și să plece separat. 
Să se ţină departe de telefoane, să varieze șabloanele, să 
construiască o relaţie. O pierdere de timp. 

Dominika își punea în practică propria strategie. Verifica dacă 
era urmărită când străbătea orașul spre locurile lor de întâlnire. 
Finlandezii o priveau uimiţi pe frumoasa fată brunetă, care 
pășea pe scara rulantă sau se strecura pe o alee înzăpezită sau 

pleca dintr-un magazin pe ușa din dos, fără să realizeze că ea se 
ferea de filaj sau că urmărea din partea cealaltă a străzii sosirea 
lui Nate la cafenea, numărând trecătorii, uitându-se la chipurile 
lor, observându-le pălăriile și paltoanele. _ 

Începeau să se cunoască unul pe celălalt. În cursul ultimelor 
întâlniri, stătuseră cu adevărat de vorbă, o evoluţie firească 
după timpul petrecut împreună. Nate i se părea sincer, natural 
și inteligent. Nu era neku/turnii. Era doar american. Comentariile 
lui despre viaţa la Moscova erau evazive, bineînţeles, ascundea 
faptul că era în legătură cu un agent dublu rus. Nu-i păsa cine 
știe ce de comentariile lui despre Rusia, deși știa că simţea și ea 
la fel. Haide, mergi mai departe, își spunea ea. Trebuia să 
petreacă mai mult timp cu el, să continue să se concentreze 
asupra obiceiurilor lui. Trebuia să-și dea seama când era 
operaţional. 

Resimţea presiunea. Dacă nu înregistra niciun progres rapid și 
Centrul și Volontov se năpusteau asupra ei, oare avea în vedere 
și o apropiere fizică? Welzia, se gândi ea. Nu, niciodată. Era 
atractiv, sinceritatea și umorul lui o atrăgeau. Dar n-avea de 
gând să meargă mai departe. 

Câte întâlniri avuseseră? Nate simţi nerăbdarea de a o vedea 
din nou, dar nu credea că putea s-o convingă de nimic. Era de 
neclintit. Nu l-a deranjat să scape de 100 de mașini care-l 
urmăreau în Moscova, dar se frământa cum să-și dea seama ce 
o motiva. Dacă ea avea o agendă operaţională, el nu putea s-o 
identifice. Părea că se afla la Helsinki doar pentru a căpăta 
experienţă și asta nu avea sens. Relaţia ei din SVR era 
importantă, era motivul pentru care devenise o ţintă care 
prezenta interes. Trebuia să se descurce cumva, altminteri 
Forsyth și-ar fi pierdut răbdarea și Gable l-ar fi muștruluit. 

Un lucru era cert. Putea să se uite la chipul ei ore în șir. 
Doamne, uite ce spui. Concentrează-te pe dezvoltare, pe 
evaluare, pe ceea ce o face pe ea să rezoneze. Vorbeau mult 
mai ușor acum, chiar dacă se contraziceau. Ea se înfierbânta și 
se enerva de fiecare dată când el critica Rusia, își dădea seama 
de asta, dar avea și sentimentul că uneori era de acord cu el 
fără să vrea. Nu credea nici ea toată propaganda. Poate era un 
început. Poate nu. _ 

Se uită în oglindă și își pieptănă părul. În duminica aceea îi 
sugerase să ia prânzul la un mic restaurant etnic în Pihlajisto, 

într-un cartier aflat la o întretăiere de drumuri, pe linia de nord- 
est a metroului. Dominika fusese de acord să se întâlnească cu 
el acolo. Cu săptămâni în urmă, ARCHIE sugerase locul pentru 
că era izolat: „N-o să întâlnim niciun fel de amici ruși acolo”, a 
spus el. „Unul dintre noi va merge cu metroul s-o urmărească pe 
ea, celălalt o să te acopere pe tine”. Nate își puse o geacă 
măslinie peste un pulover en coeur și niște pantaloni de catifea 
reiată. Purta pantofi cu talpa încreţită. leși din apartament și 
străbătu un traseu în pantă pe străzile curate din Kruununhaka, 
apoi malul îngheţat al mării, apoi porni pe traseul său real. 

In partea cealaltă a orașului, Dominika se privea și ea în 
oglindă, cu ochii ei albaștri larg deschiși. Nu își dăduse cu 
parfum, dar își pieptănă pentru a zecea oară părul cu peria ei 
talisman în formă de carapace de broască. Pregătindu-se să iasă 
din apartamentul său, să ia metroul, aruncă o privire pieziș prin 
perdeaua de la fereastra ei centrală ce dădea spre strada de jos. 
Abia aștepta asta, să stea de vorbă cu el, să se certe, să se 
cunoască un pic mai mult unul pe celălalt. 

Purta un pulover pe gât, o jachetă de tweed și pantaloni de 
lână ca să-i ţină cald. Alesese și pantofi adecvați. Işi puse o 
eșarfă pe cap, ca o babușcă, și ieși din casă, încuind ușa. Cobori 
la subsolul blocului ei, străbătu magazia și își croi drum spre 
centrala de încălzire. Un mic coridor ducea din camera aceea la 
o fereastră înaltă cu gratii de fier pe care o descoperise cu 
câteva săptămâni în urmă. Părea să fi fost un jgheab de 
cărbune, transformat de mult timp. li luase aproape o oră cu 
două seri în urmă să deschidă grilajul cu lacăt. Nu era deloc 
ușor, mai ales fiindcă improvizase o cheie dintr-un ac de păr. A 
strâns niște cutii sub fereastră, s-a urcat pe ele și s-a strecurat 
afară pe fereastră. Ce început bun pentru o întâlnire, îşi spuse 
ea, gândindu-se că avea să-l revadă. 

Inchise fereastra și ieși în alee, uitându-se în sus la ferestrele 
acoperite de perdele. Nimic. Străbătu încet aleea, strecurându- 
se printre un camion parcat și un tomberon, trecu peste un zid 
jos de cărămidă și ieși pe o stradă din oraș. Era deja la o stradă 
distanţă de apartamentul ei. Gulerul hainei îi era ridicat și eșarfa 
îi ascundea trăsăturile. Merse spre vest trecând pe lângă încă un 
bloc, verificând dacă era urmărită de fiecare dată când traversa 
strada și se uita în ambele direcţii după mașini. Intră în 
complexul Kamppi, străbătu mallul, se opri la o librărie, cercetă 

chipurile trecătorilor, apoi cobori la metrou. Rămase nemișcată 
pe scara rulantă ce cobora încet, uitându-se la reflecţiile de pe 
reclamele de modă. Nimeni. Era la jumătatea drumului spre 
peron când o doamnă în vârstă slabă, îmbrăcată într-un 
impermeabil și cu o pălărie atârnând în jos, păși pe scara rulantă 
și începu să coboare în spatele ei. Tinea un buchet de flori 
învelite în hârtie verde și o sacoșă cu două mere. VERONICA 
spera ca într-o bună zi să îi poată spune drăgălașei fete cât de 
predictibilă fusese, folosind mallul și staţia de metrou așa de 
aproape de apartamentul ei. 

instructorul în urmăriri al lui Nate de acum o sută de ani, pe 
nume Jay, un fost fizician care purta o barbă în stil Van Dyck și 
avea părul lung, nisipiu, semănând, culmea, mult cu Van Dyck, 
spunea: „Scoateți-vă ideea asta din cap, încetaţi să mai faceți 
pe eroii. Dacă observati că sunteți urmăriți, noaptea voastră e 
încheiată, abandonați misiunea.” Trasase o linie orizontală pe 
tablă. „Activitatea voastră de detectare a filajului constă în a-i 
forța pe urmăritori să se arate. Nu trebuie să pierdeti pe nimeni. 
Orice urmărire are un punct limită”, le spusese el, intersectând 
linia cu una verticală. „Acesta este punctul în care băieții răi 
trebuie să aleagă între a rămâne neobservați și a pierde tinta.” 
Își scuturase mâinile de cretă. „Dacă îi puteţi face să se arate 
fără a le zdrobi inimile, ati reușit. Doar în noaptea aceea. Apoi 
trebuie s-o luati de la capăt”. 

La naiba cu zdrobitul inimilor, se gândi Nate. Dacă era 
urmărit, urmăritorii trebuiau să iasă la iveală. Se strecură pe un 
terasament de lângă șinele din spatele gării centrale, trecu de 
un gard într-o alee și se feri de trafic traversând E12. Se întrebă 
cum avea să fie ea îmbrăcată. Pe traseu ar fi trebuit să se uite 
după ARCHIE, dar își pierdea vremea. Bătrânul trecea 
neobservat pe stradă, era precum o protoplasmă, precum fumul 
din jurul gheții. ARCHIE îi asigura spatele lui Nate, uitându-se 
după un eventual filaj la anumite intervale de timp și spaţiu. Nu 
hainele, nu pălăriile îl interesau, ARCHIE se uita la modul în care 
mergeau oamenii, la ţinuta lor, la poziția umerilor, la forma 
urechilor și nasurilor lor. Lucruri pe care urmăritorii nu au cum 
să și le schimbe. Și la pantofi. Nu-și schimbau niciodată pantofii. 

La trei ore după ce străbătuse jumătate din oraș și zărindu-l 
pe ARCHIE, în sfârșit, cu sacul marinăresc în mâna dreaptă (ești 
curat), Nate s-a convins că nu era urmărit. Modestul restaurant 

tradițional aparținea unei familii de afgani. Nate intră în sala de 
mese zugrăvită în alb și cu pereţii împodobiţi cu carpete și cu 
perne colorate pe scaune. La fiecare masă era câte o lumânare. 
Un radio de pe un raft cânta în surdină. Locul era pustiu, se mai 
zărea doar un singur cuplu - niște tineri finlandezi - la o masă 
într-un colț. Dinspre bucătărie venea un miros minunat de 
condimente și tocană din carne de miel. Nate stătea la o masă 
într-un colț, cu fața la fereastra de la intrare. In două minute 
ARCHIE ȘI VERONICA au trecut braț la braţ pe lângă fereastră, 
uitându-se drept înainte. VERONICA și-a dat un bobârnac peste 
nas cu degetul. Semn că nu era filat. Lui ARCHIE i se părea 
stupid, dar era inflexibilă. Se uită la ea și își dădu ochii peste 
cap, apoi au dispărut. 

Un minut mai târziu, Dominika a intrat pe ușă, l-a văzut pe 
Nate și s-a îndreptat spre masă. Calmă, stăpână pe ea. El i-a 
ținut scaunul, dar ea și-a scos haina singură atunci când a vrut 
s-o ajute. Au sosit două pahare cu vin. Lui Nate îi zvâcnea 
genunchiul de când și-l lovise de un stâlp cu un ceas în urmă. 
Mâna stângă îi era zgâriată după ce coborâse pe terasamentul 
de la gară. Dominika avea mâneca jachetei ruptă la umăr de 
când și-o prinsese de un colț al tomberonului din spatele casei 
ei. Una dintre șosetele de lână și pantoful îi erau ude. Intrase 
până la glezne într-o băltoacă traversând strada după ce 
coborâse din metrou la Pihlajisto. 

— Mă bucur că ai reușit să găsești locul, a spus Nate. E puţin 
cam izolat, dar un prieten m-a asigurat că mâncarea e 
excelentă. S-a uitat la lumina din părul ei. Sper că n-ai avut prea 
mult de mers. 

— A fost o călătorie ușoară, nu era aproape nimeni în metrou, 
a răspuns Dominika. 

Dacă ai ști, se gândi Nate. 

— Sper că-ţi place restaurantul. Ai încercat mâncarea afgană? 

— Nu, dar există câteva restaurante afgane la Moscova. Se 
zice că sunt bune. Haloul lui era plin de culoare, iar Dominika se 
gândi la tatăl ei. 

— Pentru că, știi, m-am temut să te invit la un restaurant 
afgan, mă temeam să nu crezi că sunt provocator, spuse Nate 
zâmbind. Voia să schimbe foaia, s-o facă să se relaxeze. 

— Nu cred că ești provocator. Eşti american, nu te poţi abţine. 
Încep să te înţeleg un pic. A înmuiat o bucată de lipie fierbinte 


VP - 157 


într-un bol mic cu pastă de năut stropită cu ulei. 

— Atâta timp cât mă ierți pentru că sunt american..., glumi 
Nate. 

— Te iert, zâmbi Dominika, uitându-se ţintă la el. Zâmbet de 
Mona Lisa și încă o înghiţitură de pâine. 

— Atunci sunt fericit, spuse Nate, sprijinindu-se în coate și 
privind-o. Dar tu ești fericită? 

— Ce întrebare ciudată, exclamă Dominika. 

— Nu, nu acum, vreau să spun, ești fericită în general? o 
întrebă Nate. 

— Da, răspunse ea. 

— Doar că uneori pari așa de serioasă... chiar tristă. Știu că 
tatăl tău a murit acum câţiva ani. Dominika îi spusese de el. 

Dominika înghiţi în sec. Nu voia să vorbească despre asta, 
despre ea însăși. 

— Tata a fost un om minunat, bun și generos. A fost profesor 
universitar. 

— Ce părere avea despre schimbările din Rusia? S-a bucurat 
de dispariţia Uniunii Sovietice? 

— Da, sigur, toţi ne-am bucurat, adică am salutat schimbările. 
Era un adevărat patriot. Mai luă o înghiţitură de vin și își mișcă 
degetele ude din pantof. Dar tu, Neit? N-avea de gând să-l lase 
să preia controlul conversaţiei. Ce-i cu tatăl tău? Mi-ai spus că ai 
o familie mare, dar cum e tatăl tău? Sunteţi apropiați? 

Nate respiră adânc. Se învârteau în jurul cozii, răspunzând la 
întrebări cu alte întrebări. 

Cu o săptămână înainte îi mărturisise lui Gable că avea 
impresia că n-ajungea nicăieri cu Dominika. Era prea închisă, 
prea rezervată, nu reușea să-i străpungă deloc armura. „La ce 
te așteptai?” îl întrebase Gable. „Voiai să te culci cu ea imediat? 
E tânără și neliniștită, o mică rusoaică, nu are niște șefi așa 
sensibili și amabili ca tine”. Nate observase pentru prima dată 
că Gable avea un calendar laoţian din 1971 pe perete. „Aruncă-i 
niște oase de ros, fii mai îndrăzneț. Numai n-o dezamăgi, vezi 
dacă se relaxează”. 

— Tata e avocat, răspunse Nate. E unul de mare succes, are 
propria sa firmă. Are relaţii în avocatură și politică. E apropiat de 
fraţii mei mai mari, amândoi lucrează cu tata. Familia noastră 
deține această firmă de avocatură de patru generaţii. 

Apropiat de fraţii săi mai mari, se gândi ea. Trecu direct la 

întrebare. 

— Și tu de ce nu ai intrat în avocatură cu tatăl tău? Puteai fi 
bogat. Nu vor toţi americanii să fie bogați? 

— De unde ai impresia asta? Nu știu, cred că am vrut 
întotdeauna să fiu independent. Diplomaţia m-a atras și îmi 
place să călătoresc. Așa că m-am gândit să încerc mai întâi 
altceva. 

— Dar tatăl tău n-a fost dezamăgit că nu ai urmat exemplul 
fraţilor tăi? îl întrebă Dominika. 

— Da, presupun că așa e, cumpăni Nate. Dar poate că mă 
desprindeam de oamenii care îmi spuneau întotdeauna ce să 
fac. Știi la ce mă refer? 

Dominikăi îi trecură rapid prin faţa ochilor niște imagini. 
Școala de balet, Ustinov, Școala de Vrăbii, unchiul Vania. 

— Dar e suficient să fugi de familia ta? Nu trebuie să realizezi 
ceva în schimb? Se hotărî să îl preseze. 

— Nu aș descrie asta drept fugă, replică Nate puţin cam iritat. 
Am o carieră, îmi slujesc ţara. Văzu chipul lui Gondorf plutind 
deasupra mesei. 

— Desigur, spuse Dominika. Dar cum ţi-o slujești? Luă încă o 
înghiţitură de vin. 

— In multe feluri, spuse Nate. 

— Dă-mi un exemplu, îl provocă Dominika. 

Păi, de pildă, mă ocup de cel mai valoros agent dublu al CIA, o 
infiltrare de înalt nivel în afurisitul vostru de serviciu monolitic, 
pentru a zădărnici planurile diabolice la nivel global ale 
Federației Ruse și ale președintelui vostru rapace, se gândi el. 

— Am desfășurat activităţi economice interesante în ultima 
vreme, ocupându-mă de exporturile de cherestea din Finlanda, 
răspunse el. 

— Sună interesant, spuse Dominika uitându-se fix la el. 
Credeam că aveai de gând să-mi vorbești despre pacea 
mondială. 

Nate se uită în sus la ea. Haloul violet din jurul capului și al 
umerilor lui strălucea. 

— Aş face-o dacă aș fi convins că rușii știu ce înseamnă pacea 
mondială. Se uită prin mica sală de mese. Cu Afganistanul și 
toate celelalte. 

Dominika mai luă o înghiţitură de vin. 

— Data viitoare am să te duc la un restaurant vietnamez, 

propuse ea. Stăteau și se uitau unul la altul și nu încercau să-și 
ferească privirile. 

Ce naiba se întâmplă? se gândi Nate. Se atașase un pic de ea. 
Își aminti că VERONICA nu credea că tipa era în misiune. Oare 
se ocupa de el? Ochii ei albaștri îl fixau de dincolo de masă. 

— E în regulă, spuse Dominika citindu-i gândurile. Numai nu 
critica Rusia tot timpul. Merităm și noi respect. 

Foarte interesant, se gândi el. 

— O să ne aducem aminte că asta a fost prima noastră 
ceartă, a glumit el. 

Dominika a mușcat o bucată de lipie. 

— Cum spuneţi voi, am să preţuiesc această amintire? zise 
ea. 

Le-a fost adusă mâncarea. Dominika alesese tocană de miel 
cu linte, care sosi aburind într-un castron mare. Deasupra era 
turnat iaurt gras din belșug. Nate comandase bowrani, bucăţi 
coapte caramelizate de dovleac dulce în sos de carne cu iaurt. 
Era delicios și Nate o convinse pe Dominika să încerce. Și-au 
terminat vinul și au comandat cafea. 

— Data viitoare plătesc eu nota, se oferi Dominika. Ar trebui 
să ne ducem în Suomenlinna înainte să se încălzească și să se 
aglomereze. 

— Te las să aranjezi tu totul, acceptă el, iar ea dădu din cap, 
uitându-se la el printre gene. 

— Ştii, Nate, spuse Dominika, cred că ești onest, bun și 
amuzant. Mă bucur că-mi ești prieten. Nate se pregăti sufletește 
pentru ceea ce putea urma. Sper că mă consideri prietenă. 

Acum vrea să fim prieteni, se gândi Nate. 

— Sigur că da, spuse el. 

— Chiar dacă sunt din Rusia? 

— Mai ales pentru că ești din Rusia. 

Stăteau în lumina difuză uitându-se unul la altul, fiecare dintre 
ei întrebându-se unde avea să ducă relaţia asta, cum putea 
fiecare dintre ei să-l atragă pe celălalt. Patruzeci și cinci de 
minute mai târziu, stăteau pe peronul de la metrou - la așa o 
depărtare era o staţie de suprafaţă. Se întunecase și se făcuse 
frig, dar nu era ger. Nate nu s-a oferit s-o ducă cu mașina înapoi 
în oraș și, oricum, Dominika nici n-ar fi acceptat. Nate n-avea de 
gând să riște ca ea să fie văzută întâmplător în mașina lui 
diplomatică de vreun alt rus de la ambasada ei. 

Trenul mare intră încet în stație, fluieră și încetini. Nu mai era 
nimeni pe peron și interiorul luminat al trenului era gol. 

— Mulţumesc pentru o după-amiază minunată, spuse 
Dominika, întorcându-se spre el. 

Ochii li se întâlniră și ea îi scutură mâna ca o adevărată 
gladiatoare SVR-istă. El se hotărî s-o testeze puţin, așa că îi 
reținu mâna, se aplecă în faţă și o sărută pe obraz. Foarte 
frumos, se gândi ea, dar văzuse ceva mai multe în scurta ei 
carieră. Se auzi semnalul de închidere a ușilor și ea se urcă în 
vagon fără să zâmbească, șchiopătând ușor atunci când se 
întoarse și îi făcu un semn cu mâna în vreme ce ușile se 
închiseră șuierând. 

În vreme ce trenul lua viteză, Nate văzu în goană prin geam o 
doamnă în vârstă într-un hanorac stând în vagonul următor cu 
un coș de tricotat în poală. Trenul trecu mult prea repede pentru 
ca Nate să apuce s-o vadă pe VERONICA atingându-și nasul. 
Peronul era pustiu, atunci cum reușise ea să se urce în metrou? 

În drumul lor înapoi în oraș, și Dominika, și Nate ar fi trebuit 
să-și sorteze impresiile, rememorând detaliile și concepându-și 
în minte rapoartele lor de a doua zi. Dar niciunul dintre ei nu 
făcea asta. Nate își aminti cum era obrazul ei la atingere și cum 
pășise ea în metrou pe ușile deschise șchiopătând ușor, iar 
Dominika se gândea la mâinile lui, una fiind zgăriată și roșie, și 
cum  clipise surprins, apoi încântat când ea îi propusese 
restaurantul vietnamez. 


KADDO BOWRANI - DOVLEAC AFGAN 


Rumeniți bine bucăți mari de dovleac dulce curătat de 
coajă, presărați din belșug cu zahăr și coaceți la foc 
mediu la cuptor până se înmoaie și se caramelizează. 
Serviti cu sos gros de carne de vacă tocată, ceapă 
tocată, usturoi, pastă de tomate și apă. Stropiți cu 
iaurt scurs de apă, mărar și usturoi pasat. 

12. 


Prin ușa deschisă a biroului, Forsyth îl urmărea pe Nate 
scriindu-și telegrama în care vorbea despre ultimul prânz cu 
Egorova. Nash iniţiase acțiunea, dar era sceptic. Mergea greu cu 
rusoaica și rămânea neîncrezător. Era disperat să obţină un 
succes, dar a încerca marea cu degetul îl costa. Inevitabil, 
mizele se măriseră. La fiecare întâlnire cu Egorova, Forsyth știa 
că Agenţia avea să facă presiuni tot mai mari, oferind evaluare 
de la distanţă, începând să pretindă teste operaţionale. Dacă 
Nate reușea s-o recruteze, ei ar fi insistat asupra interviurilor și 
poligrafului. Cel mai recent răspuns al Agenţiei la rapoartele lui 
Nate referitoare la întâlniri prevestea, așa cum spunea Gable, 
ceea ce avea să urmeze în viitor. 


1. La primirea acestei telegrame vă rugăm să vă limitați 
la a raporta asupra acestui caz doar prin mijloace cu 
acces restrâns. Subiectul a primit numele de cod 
GTDIVA. Vă rugăm stabiliţi lista personalului Staţiei 
care are acces autorizat și trimiteţi-o la Cartierul 
General. 

2. Cartierul General felicită din nou Staţia și diligenţa 
ofițerului de caz în dezvoltarea operaţiunii ce o vizează 
pe DIVA. Apreciem drept semnificativ faptul că DIVA 
dorește în continuare să se întâlnească cu ofițerul de 
caz (desigur neautorizat) și să discute despre 
gândurile sale personale. Solicitaţi ofițerului să 
continue să investigheze detaliile profesionale și să 
determine în ce măsură va răspunde subiectul. 
Eforturile de a obține răspunsuri ale ofițerului au dat 
rezultate până în prezent. Așteptăm cu nerăbdare 
progrese în viitorul apropiat. 

3. În lumina dezvoltărilor mai sus menţionate solicităm 
un plan actualizat de operaţiuni al Staţiei și teste de 
operaţiuni privind următoarea întâlnire cu DIVA. Vă 
rugăm stabiliți următoarea întâlnire planificată și 
măsurile de securitate planificate. Cartierul General vă 

stă la dispoziţie pentru consultări legate de posibili 
pași ulteriori. 


Forsyth recunoștea semnele. Ultimul rând  prevestea 
amestecul Cartierului General dacă acel caz începea să dea 
roade. Vulturii aveau să zboare roată, dar vizitatorii nu vor da 
năvală decât atunci când vremea se mai încălzea, se gândi 
Forsyth. Il chemă pe Nate în biroul său la sfârșitul zilei. 

— la loc, Nate. Ultimele tale telegrame referitoare la DIVA au 
fost într-adevăr grozave, obiective, cu evaluări bune, îl felicită 
Forsyth. 

— Mulţumesc, șefule, spuse Nate. În sinea sa nu era așa de 
sigur. Știa că cei, din ce în ce mai mulţi, care-i citeau 
telegramele aveau să le parcurgă cu un ochi tot mai critic. 

— Te desfășori bine în teren, ţine-o tot așa. MARBLE este o 
prioritate, bineînţeles, dar după aceea asigură-te că ambasada 
DIVEI nu detectează faptul că o vânezi. 

Forsyth se gândi un moment. 

— Traducătorul ăla pe care l-ai întâlnit, cum îl cheamă, Tișkov, 
era și el o ţintă interesantă. Dar să te ocupi de doi ruși de la 
aceeași ambasadă probabil că nu e o idee bună, mai ales de 
când DIVA a intrat în joc. Poate îl păstrezi pe Tișkov pentru altă 
dată. 

Nate se gândi că, dacă n-o racola pe Dominika, nu l-ar fi 
ajutat nici toţi Tișkovii din Helsinki. Prea multe așteptări. lar 
Forsyth îi atrase atenţia asupra unei alte primejdii. 

— Cazul ăsta e acum în atenţia celor de la Cartierul General. 
Și or să-și bage toţi nasul. Dacă o recrutezi, toți copoii vor ieși 
din ascunzătoare. Acum trebuie să-ţi dai seama dacă DIVA are 
tendinţa de a se îndoi de sistemul lor. E oare dispusă să te 
asculte și să te lase s-o ajuţi să ia marea hotărâre? 

Forsyth se lăsă pe spate. 

— Nu e o slujbă așa grea să stai cu o rusoaică frumoasă 
încercând s-o convingi să spioneze pentru tine. OK, acum ieși de 
aici și distrează-te. Ușa e deschisă oricând ai o întrebare. 

Gable l-a dus la un mic bistrou grecesc și l-a convins să 
încerce o omletă pufoasă și asezonată cu ceapă și roșii. După 
ouă și mai multe beri în seara aceea, Gable încercă să-i ridice 
starea de spirit lui Nate în privinţa cazului DIVA: 

— Nu încerca să te culci cu ea înainte de a o racola. Va trage 

în mod corect concluzia că te-ai culcat cu ea pentru a o 
determina să schimbe tabăra. Recruteaz-o mai întâi, apoi te vei 
putea bucura de două dintre rarele plăceri ale vieţii: să comanzi 
un ofițer SVR și să iei micul dejun în pat după o partidă de sex. 

Gable dădu băutura pe gât și comandă încă două. 

— La naiba, Marty, simt cum mă dezvolt sub îndrumarea ta, îl 
ironiză Nate rotindu-și ochii. Tot ce știu e că trebuie s-o fac să se 
relaxeze, să mă placă. Ce se întâmplă dacă încep să intervină și 
sentimente? 

Gable se uită la el ca la nu știu ce. 

— Te rog, nu se poate ca un ofițer de caz să se 
îndrăgostească de agentul său. Nu este permis. Nu se poate. 
Scoate-ţi asta din cap. Haide, du-te și culcă-te cu ea dacă 
trebuie, dar să te îndrăgostești? 

o... 

Încăperea principală a Rezidenturii SVR de la ambasada rusă 
din Helsinki era dotată cu birouri simple de lemn, aranjate vag 
în zigzag. Niciunul dintre birouri nu avea terminal, dar 
majoritatea erau dotate cu mașini electrice de scris cu un înveliș 
ciudat, lăcuit în turcoaz, așezate pe măsuţe mici de metal 
pentru scris la mașină. Acestea erau niște mașini de scris 
JAJUBAVA, produse în serie mică la Moscova, special pentru SVR 
și FSB, și expediate în siguranță în străinătate la ambasade, 
pentru a se asigura că nu erau modificate. 

Camera joasă era puternic luminată de tuburi de neon aduse 
tot de la Moscova din același motiv. Bâzâiau și clipeau 
reflectând o lumină albă lăptoasă pe sticla zgâriată ce acoperea 
birourile. De-a lungul pereţilor exteriori erau niște mici lucarne - 
Rezidentura se afla la mansarda ambasadei ruse - protejate de 
gratii exterioare, apoi de obloane de oțel și de geamuri duble și 
în cele din urmă de draperii grele cenușii, ale căror margini 
atârnau zdrenţuite pe jos. Covorul simplu avea porțiuni tocite 
între birouri. Încăperea ponosită mirosea a ţigări stătute și a 
ceai negru rece în pahare de hârtie. 

Într-un capăt al încăperii se aflau două birouri. Unul era cu 
pereţi de sticlă - camera dosarelor clasificate -, funcţionarul 
stând la un pupitru într-un cerc de lumină format de lampa cu 
gât de gâscă. Acolo erau înșirate seifuri înalte, sertarele unora 
fiind deschise, altele închise și sigilate cu pete neregulate de 
ceară galbenă, de parcă cineva ar fi aruncat cu ouă prăjite pe 

ele. Celălalt birou era complet separat, fără geamuri și îi 
aparţinea lui Volontov. 

Cei șase ofițeri din Rezidentura SVR își ţineau capetele 
aplecate asupra lucrărilor, în vreme ce de dincolo de ușa închisă 
a biroului lui Volontov se auzea vocea lui. Era evident că o lua la 
zor pe ofiţer Egorova, proaspăt sosită de la Moscova. 

— Moscova mă presează să raportăm progrese, zbiera 
Volontov aplecându-se peste birou. Vor să vadă mai multe 
rezultate în ce-l privește pe american. 

Norul portocaliu din jurul capului său era precum fumul, 
învârtindu-se în rotocoale. Resimte presiunea, se gândi 
Dominika. 

— Dar fac progrese, domnule colonel, replică Dominika. Ne- 
am întâlnit de vreo 12 ori, în mod foarte discret de fiecare dată. 
N-a dat niciun indiciu că ar fi raportat întâlnirile superiorilor lui, 
un pas semnificativ. 

— Nu-mi spune tu mie ce e semnificativ și ce nu. Ti-am cerut 
și eu, ţi-a cerut și Centrul să faci rapoarte pentru fiecare dintre 
întâlnirile cu Nash. De ce nu redactezi telegrame, să le verific și 
apoi să le expediezi la lasenovo? 

— Am redactat telegrame. Chiar dumneavoastră mi-aţi spus 
să combin mai multe mesaje sub formă de rezumat. Nu pot scrie 
despre întâlniri până nu se materializează. 

Volontov își închise sertarul de la birou trântindu-l puternic, și 
fumul portocaliu se învârtejea de zor. 

— Ai face bine să fii respectuoasă și să lași deoparte 
sarcasmul. Vreau să accelerezi valsul ăsta lent cu americanul. 
Ține minte că scopul ultim e acela de a afla informaţii care să 
poată duce la identificarea unui trădător. Este extrem de urgent 
să faci asta. 

— Da, încuviinţă Dominika. Înţeleg scopul final. Am redactat 
propunerea operaţională mai întâi. Totul avansează. 

— Asta presupune și să observi dacă el pare să se 
pregătească pentru o operaţiune iminentă, dacă se duce în vreo 
excursie, dacă e nervos, sau absent, sau neliniștit. 

— Da, domnule colonel, știu toate aceste lucruri. Sunt sigură 
că o să-mi dau seama de schimbările din programul lui. Nu era 
sigură că putea. Relaţia lor părea să stagneze. 

Volontov se prefăcu că se uită gânditor la ea. Privirea i se 
mută de la bărbia ei la talie și la piept. 

— Multe dintre indiciile pe care le căutăm noi, spuse el 
lăsându-se pe spate, sunt probabil mai ușor de deslușit cu cât 
cunoști mai bine ţinta. Din experiența mea, accentuă Volontov, 
cu cât mai intimă e relaţia, cu atât mai intimă e și conversaţia. 

Din experiența ta cu vânzătorii marocani de ceai, se gândi 
Dominika. Își stăpâni o furie rece uitându-se la negii de pe gâtul 
lui Volontov. 

— Foarte bine, domnule colonel. O să mă întâlnesc din nou cu 
americanul săptămâna viitoare. O să ţin cont de sfaturile 
dumneavoastră referitoare la intimitate și voi raporta ce se 
întâmplă. Voi propune și alte întâlniri în speranţa că putem afla 
programul lui de lucru. Cu asta sunteţi de acord? 

— Da, da, bine. Dar nu subestima o dependenţă emoţională. 
Înţelegi? Ceaţa portocalie ce se învârtea în jurul capului său 
indica nervi, frică. 

Rosti cuvintele fără a se putea abtine. 

— De ce n-o spuneţi pe șleau? îl provocă ea, trăgându-se de 
pe scaun. De ce nu-mi ordonați pur și simplu să mă culc cu el? 
Sunt angajată a Serviciului. Îmi slujesc ţara. Nu vă îngădui să-mi 
vorbiţi în felul ăsta. 

Trupul îi tremura de furie și frustrare. Înainte ca furiosul 
Volontov să poată reacționa, Dominika se răsuci pe călcâie și 
ieși din birou, trântind ușa în urma ei. Dacă ar fi fost oricare alt 
ofițer debutant, se gândi Volontov cu amărăciune, /-aș fi dus în 
biroul de afară, l-as fi altoit bine cu o nuia de mesteacăn și apoi 
l-as fi trimis pachet acasă sub escortă la închisoarea Lubianka. 
Dar să trecem peste asta acum. Cu pedigriul ei e mai sigur așa, 
se gândi el. 

Dominika a fost urmărită cu privirea, ţâșnind din biroul lui 
Volontov și croindu-și drum, roșie la faţă, spre biroul său din 
colţ, vizavi de unghiul unei lucarne. Stătea strângând marginea 
biroului, cu capul plecat. Asta e o nebună, s-au gândit colegii ei. 
O auziseră ridicând glasul. Oare era proastă? Poate ar fi fost mai 
bine să se ţină departe de această samoubiistvo, sinucidere 
curată, se gândeau toți. Cu excepţia unuia singur. 

o... 

Discuţia cu rezident Volontov a măcinat-o pe Dominika timp 
de cinci zile până să se întâlnească cu Nate din nou, de această 
dată pentru a lua cina la un restaurant local. Noaptea, în 
apartamentul ei, și-a privit reflexia în oglinda întunecată, 

luminile din Punavuori strecurându-se printre vârfurile copacilor. 
Cine ești tu? se întrebă ea obosită. Cât o să mai suporti? Ce-ar 
mai fi vrut să-i scoată ochii bestiei, să le dea peste nas acelor 
oportuniști și falsificatori. Să facă asta pe faţă însemna 
sinucidere. Nu, mai bine o răzbunare secretă, nedetectabilă, 
ceva delicios ce putea păstra pentru sine, ceva ce ea știa că Ei 
nu știu. 

Volontov era doar ultimul nadzirate! în șirul de supraveghetori 
nerușinați care-i controlaseră viaţa și cariera, dar pentru că el se 
afla acolo în acel moment, voia să-l distrugă, să stingă acel 
halou portocaliu murdar din jurul feţei lui pline de negi. Trebuia 
să-și stăpânească furia și să calculeze. Operaţiunea împotriva lui 
Nate era critică pentru Volontov. Se temea să nu se pună rău cu 
Centrul. Se putea răzbuna pe el - pe Ei - ruinând totul. Cum să 
facă asta fără să se autodistrugă? Mai târziu în seara aceea, se 
opri cu periuţa de dinţi încă în gură și se privi în oglindă. A; 
putea să-i oferi americanului o surpriză, să lași masca deoparte 
și să-i dai de înteles că ești din SVR. 

Izmena. Trădare, asta ar fi fost. Gosudarstvennaia izmena. 
Înaltă trădare. Dar s-ar fi ales praful de cazul lui Volontov, i-ar fi 
pus pe americani în gardă, l-ar fi șocat pe Nate. Ar fi interesant 
să-i vadă surpriza când va afla că ea era agent secret. Avea s-o 
respecte pentru asta, avea să fie impresionat. Da, avea s-o 
respecte. 

Haide, nu ești zdravănă? Ai uitat de disciplină? De 
responsabilitatea fată de Rodina? Dar ăsta nu era un act 
îndreptat împotriva Rusiei. Se răzbuna pe Ei, stricându-le 
aranjamentele, nu vânzând secrete de stat. Ar fi controlat totul, 
ar fi stabilit până unde să meargă. Nu, era o nebunie, o 
nenorocire și era și imposibil. Trebuia să găsească altfel 
satisfacţie. Își pieptănă părul și se uită la mânerul ascuţit al 
periuţei, imaginându-și că îi intra bine în fund lui Volontov. Apoi 
stinse lumina și se duse în dormitor. 

o... 

La sfârșitul săptămânii, Nate și Dominika stăteau în Ristorante 
Villetta în Töölö, la un masă dintr-un colţ. Era un restaurant 
italian clasic din Helsinki. Un baldachin de plastic în culorile 
Italiei ieșea în afară de la primul etaj al blocului de locuinţe unde 
era situat. În interior, feţele de masă cu alb și roșu și lumânările 
aprinse completau decorul. Vremea era încă rece, dar iarna 

urma să ia sfârșit în curând, încă vreo câţiva centimetri de 
zăpadă, apoi după primăvara scurtă venea minunata vară, cu 
portul plin de ambarcaţiuni și de feriboturi în mers. Dominika și 
Nate au sosit separat, ca de obicei. Pe sub palton purta o rochie 
tricotată, cu curea neagră și ciorapi negri de lână. Rochia s-a 
lipit de ea în timp ce-și atârnă haina pe spătarul scaunului. 

Nate purta un costum, dar își scosese cravata, iar cămașa cu 
dungi subţiri albastre era deschisă la gât. Plecase de la 
ambasadă cu două ore înainte și mersese cu mașina pe E12 
până la Ruskeasuo, o apucă spre vest și se întoarse spre sud pe 
străzi de suprafaţă, intrând în Töölö numai după ce-l văzu pe 
ARCHIE parcat pe o străduţă lăturalnică cu parasolarul lăsat. Nu 
era urmărit. 

Nate discutase cu Gable în ziua precedentă. 

— Fă-o să vorbească despre activitatea ei, îl sfătuise Gable. E 
ofițer SVR, ăsta e secretul ei vinovat. 

Nate dădu din cap. N-avea stare, simțind nevoia acută a unui 
moment de revelaţie. Forsyth îl lăudase, Gable îl încuraja cât 
putea, dar el era extrem de agitat. Simțea nevoia să depășească 
momentul cât mai repede. 

Au vorbit vreme de un minut în timp ce s-au uitat pe 
meniurile incredibil de mari. 

— Ești tăcut în seara asta, a remarcat Dominika, uitându-se la 
el pe deasupra meniului. Același violet regal. Nu se schimbă 
niciodată, se gândi ea. 

— Am avut o zi grea la birou, a spus Nate. Fii cât mai 
nonșalant. Am întârziat la o ședință, am omis cifrele dintr-o 
telegramă, șeful meu a fost nemulțumit și mi-a spus-o. 

— Nu pot să cred că nu excelezi în munca ta. 

— Ei, mă simt mai bine acum, spuse Nate comandând două 
pahare de vin ospătarului. Arăţi bine în seara asta. 

— Crezi? Îi făcea un compliment. Cât de sigur pe el părea. 

— Da. Mă faci să uit de șef, de muncă și de ziua proastă. 

Șeful lui. Se întrebă ce gândea el în realitate. Dominika își 
întoarse privirile spre meniu, dar se concentra greu asupra 
textului. _ 

— Nu ești singurul, Nate. Și șeful meu e sever. Işi putea simţi 
pulsul în urechi. Luă o înghiţitură de vin, simţi că îi arde 
stomacul. 

— Deci, amândoi avem probleme. Tu ce-ai făcut? 

— Nu contează, spuse Dominika. E o persoană nesuferită, un 
nekulturnii. Și urât. Are negi. Câţi rezidenți din Helsinki aveau 
negi? se gândi ea. 

— Ce înseamnă nekul/turnii? 

De parcă n-ai ști, se gândi Dominika. 

— E un ţăran, un needucat. 

Nate râse. 

— Cum îl cheamă? L-am întâlnit oare vreodată? 

Ea se tot gândise și se răzgândise de cinci ori în ultimele două 
zile și în cele din urmă se hotărâse să se ferească de jocuri 
prostești. Se uită la Nate peste masă. Mânca grisine, rânjind la 
ea. Nu! /zmena. Trădare. 

— ÎI cheamă Maxim Volontov, spuse ea, nerecunoscându-și 
vocea. _ 

Boje moi, Dumnezeule, se gândi ea. /-am spus. |l privi atent 
pe Nate. El se uita pe meniu și nu ridicase privirea atunci când 
ea rostise numele. Haloul din jurul capului său nu se schimbase. 

— Nu, nu cred că l-am mai întâlnit. 

Nate simţi cum i se face pielea de găină. Fir-ar să fie. Ce face? 
Tocmai s-a deconspirat. 

— Atunci ești norocos, spuse Dominika, uitându-se încă fix la 
el. 

Nate își ridică privirea de pe meniu. Oare ea făcuse o greșeală 
și rostise fără să vrea numele rezidentului? Ea se uită ţintă la el. 
Nu. Îl spusese deliberat. 

— De ce e așa de rău? întrebă Nate. 

— E dezgustător, un bătrân ticălos sovietic. Nu mă slăbește o 
clipă din ochi. Care e expresia în engleză? Continua să se uite 
țintă la el. 

— Te dezbracă din priviri, sugeră Nate. 

— Da, spuse Dominika. 

Nicio reacţie din partea lui. Oare nu fusese atent la ce 
spusese ea? Doamne, mersese prea departe? Apoi, brusc, 
realiză că nici nu-i păsa. Alunecase pe panta asta și acum era 
deținătoarea unui secret nespus de periculos. Esti fericită acum, 
prostuto? 

— Sună oribil... dar înţeleg de ce se zgâiește. 

Nate se uită la ea și zâmbi mânzește. Doamne, se gândi el, 
asta a venit așa, din senin. E oare un semnal pentru mine? O fi 
timidă? Se uită la ochii ei albaștri, fermi. Pieptul i se mișca ritmic 

pe sub rochia de lână. Degetele ei strângeau marginile meniului 
ridicol de mare. 

— Acum tu ești neku/turnii, spuse ea. Oare el știa deja? Era 
așa de bun încât își ascundea reacţia? 

— Păi, se pare că avem amândoi probleme la serviciu. Putem 
să ne plângem unul altuia pe umăr. 

— Ce înseamnă asta? întrebă Dominika. Și își aţinti privirea ei 
albastră asupra lui. 

— Să ne consolăm reciproc, răspunse Nate. Violet, siguranță 
și căldură. 

Dominika nu știa dacă să râdă sau să ţipe. Poartă-te 
profesionist. 

— Putem plânge mai târziu. Mi-e foame, hai să comandăm, 
spuse ea. 

o... 

Într-o dimineaţă de luni a sosit o telegramă confidențială de la 
Cartierul General pentru Nate, informând Staţia că MARBLE 
comunicase codificat că urma să sosească la Helsinki în două 
săptămâni, făcând parte dintr-o delegaţie comercială rusă ce 
participa la un summit economic baltico-scandinav de două zile. 
Transmisese că se folosea de delegaţie drept acoperire pentru 
deplasare. Astfel, se va afla sub radarul Direcţiei KR a FSB-ului. 
Era acoperit mai departe în oraș pentru a încerca să îl abordeze 
pe șeful delegaţiei canadiene, ministrul adjunct al comerţului 
Anthony Trunk, pe care SVR-ul îl considera o ţintă de racolare 
valoroasă ţinând cont de predilecția ministrului pentru bărbaţii 
de 20 de ani. 

Un oficial canadian de rang înalt și un pidor pe deasupra. 
Departamentul pentru America avea prioritate și MARBLE era 
candidatul cel mai îndreptăţit să se deplaseze la Helsinki ca să-l 
adulmece pe acel personaj ce mirosea a apă de colonie. 
Deplasarea a fost aprobată de Centru. Așa cum știa MARBLE că 
o să se întâmple, instrucţiunile erau ca Rezidentura din Helsinki 
să fie exclusă și de la conferință, și de la operaţiune. El mai 
semnalase în transmisia sa fulger prin satelit și că putea să se 
întâlnească cu agenţii CIA noaptea târziu, după sesiunile zilnice 
și dineurile organizate. Era riscant, dar posibil. 

Un analist de la Cartierul General pe problema Rusiei urma să 
sosească cu două zile înainte de începutul conferinţei pentru a 
asigura cele necesare activităţilor curente de informații de la 

întruniri. La Staţie a fost transmisă o listă lungă de întrebări 
generate de rapoartele anterioare de spionaj ale lui MARBLE. La 
sfârșitul listei, ca de obicei, întrebările de contraspionaj atent 
formulate: Aveţi cunoștință despre existenţa unor agenți dubli în 
guvernul SUA? Aveţi cunoștință de compromiterea vreunui 
document american clasificat? Aveţi cunoștință despre 
operațiuni de spionaj împotriva unor cetăţeni americani sau a 
unor sisteme ale statului american? Întrebări care solicită un 
răspuns ce poate fi comparat cu informaţiile pe care autorii 
chestionarului le cunosc deja. 

Au parcurs lista. Era imposibilă reaprovizionarea cu aparatură 
de comunicaţii. MARBLE urma să treacă prin vamă la 
întoarcerea sa de la Helsinki. Trebuia actualizat un plan 
universal de contact. Forsyth n-a fost de acord să adauge doi 
ofițeri de rang înalt de la Cartierul General pentru a participa la 
interogatorii. Nate era cel care se ocupa de MARBLE și el urma 
să conducă ședința informativă. 

Acum trebuiau făcute pregătiri de care nu se putea ocupa 
nimeni altcineva: Nate se retrase în fundal, ieși pe străzi, 
dispăru din vedere. Noaptea cerceta aleile întunecoase, zidurile 
ascuțite, scările de pe chei - locuri bune pentru o scurtă 
întâlnire - de lângă eleganta clădire neoclasică a hotelului 
Kämp, unde urma să se ţină summitul și unde urmau să fie 
cazați delegaţii. Rătăcea pe lângă cafenele, restaurante, muzeul 
orașului și cel al sculpturii, aprecia distanţele, măsura 
unghiurile, determinând fluxul și vizibilitatea - acestea urmau să 
fie locurile de transmitere a mesajelor - toate la mică distanţă 
de mers de Kämp. 

În cele din urmă, în timpul unei nopți ploioase, în care turna 
cu găleata pe monoliţii fațadei gării, Nate urcă treptele laterale 
și, ajuns în interior, simţi greutatea cheii de hotel în buzunar. Un 
bărbat uscăţiv la faţă, un ofiţer european sub acoperire 
neoficială (NOC), rezervase o cameră la hotelul GLO pentru o 
săptămână sub un nume de împrumut. In fiecare noapte, în 
timpul conferinței, Nate urma să aștepte în camera de hotel să 
se întâlnească cu MARBLE atunci când putea să dispară, să 
aștepte să fie zgâriată ușa, să aștepte să înceapă discuţiile lungi 
în camera supra-încălzită, cu obloanele trase și televizorul 
pornit, la ore matinale, în vreme ce orașul dormea și stopurile își 
reflectau lumina pe străzile ude, pustii. La data la care MARBLE 

cobora din avion la Helsinki, Staţia era pregătită să petreacă cu 
el cât mai mult timp posibil, fără a da nimic de bănuit. 
o... 

Era seara devreme, după orele de lucru, și Dominika stătea 
lângă o fereastră de la mezanin din hotelul Torni de vizavi de 
bazin, așteptându-l pe Nate să apară. Acum înotau împreună de 
cel puţin trei ori pe săptămână, dar Nate nu mai fusese la bazin 
de șase zile încheiate. Ciudat, se gândi ea, simțindu-se cumva 
abandonată. Cu o săptămână în urmă, într-o duminică de 
primăvară vântoasă, se întâlniseră la cafeneaua Carusel, pe 
apă, în Ullanlinna. În port erau o puzderie de ambarcaţiuni cu 
pânze în balans, parâmele se loveau zăngănind de catargele de 
aluminiu și pe cerul deosebit de albastru se fugăreau norii. 

Dominika luase un autobuz, apoi metroul și, în cele din urmă, 
două taxiuri pentru a ajunge la debarcader. S-a tot contrazis 
singură în timp ce mergea pe Havsstranden, dar în cele din 
urmă și-a dat cu puţin parfum pe după urechi. El a venit pe jos, 
mergând sprinten pe stradă. Era la fel de fermecător ca de 
obicei, dar mai era și altceva. Haloul lui violet era difuz, șters. 
Era cu gândurile duse, îl preocupa ceva. Altă dată își 
petrecuseră și câte patru, cinci, șase ore împreună, dar acum, 
după o oră, Nate a justificat că mai avea ceva de făcut - erau 
niște treburi neprevăzute, nimic social, a asigurat-o el - și că 
trebuia să plece. Au mers puţin împreună și atunci când 
Dominika i-a sugerat ca în weekendul următor să ia feribotul 
spre Suomenlinna și să-și petreacă ziua explorând vechea 
fortăreață, Nate a spus că i-ar face mare plăcere, dar că ar 
prefera să amâne peste două săptămâni. 

Copacii de pe stradă înmugureau, puteau simţi soarele pe 
chip. La un colț de stradă s-au oprit și s-au uitat unul la altul. 
Dominika se ducea acasă, Nate în direcția opusă. Ea îl putea 
simţi, radia o stare de nervozitate. Aștepta să se întâmple ceva, 
s-a gândit ea. 

— Îmi pare rău că sunt așa de nesuferit, se scuză Nate. Doar 
că am multă treabă. Deci, mergem împreună la fortăreață peste 
două săptămâni? 

— Bineînţeles, a spus ea. O să te caut la bazin. Putem să 
aranjăm întâlnirea de la Suomenlinna când ne vedem. S-a întors 
să traverseze strada. Ce-o apucase să folosească parfumul? se 
întrebă ea. Nate o urmări îndepărtându-se pe trotuarul din 

cartierul înverzit, observând ușorul ei șchiopătat. Picioarele ei 
zvelte de dansatoare se strângeau la gambe și își legăna ușor 
mâinile în timp ce mergea. 

Apoi s-a gândit la iminenta sosire a lui MARBLE. Trebuia să 
găsească un loc sigur de întâlnire lângă hotelul GLO astfel încât 
MARBLE să știe unde să vină. Și a plecat. 


OUĂ GRECEȘTI STRAPATSADA 


Faceti o reductie de tomate decojite și tăiate cubuleţe, 
ceapă tocată, zahăr, sare și piper în ulei de măsline 
încins, până obtineti un sos gros. Adăugaţi ouă bătute 
și amestecați bine până ce ouăle se fărâmițează. 
Serviti cu pâine țărănească stropită cu ulei de măsline. 

13. 


A trecut prea mult timp. Unde e? Ce face? Urmărește pe 
altcineva, pe o altă femeie? Oare rupsese legătura pentru că ea- 
și dezvăluise identitatea? Mai lăsă să treacă încă o zi, stând la 
hotelul Torni de vizavi de bazin seară de seară, așteptând să-l 
vadă. Știa că nici în seara aceea nu venea. Asta e, pentru asta 
am fost trimisă aici. Își alungă imaginile cu unchiul Vania în 
biroul său, cu faţa uleioasă a lui Volontov uitându-se la ea zi de 
zi. Dimineaţă trebuia să facă raportul. 

Îndreptându-se spre apartamentul său, Dominika nici nu era 
atentă la străzi și la luminile de la ferestre. S-a gândit ce avea să 
se întâmple a doua zi la Rezidentura. Raportul ei despre absența 
de o săptămână a lui Nate avea să fie trimis imediat telegrafic 
directorului adjunct, confidenţial. În Direcţia KR, o cerere 
urgentă la biroul de turism avea drept răspuns o listă cu toți 
rușii ce călătoreau spre Scandinavia, cu șase luni în urmă și pe 
șase luni înainte. Diplomati, oameni de afaceri, academicieni, 
studenţi, oficialități, chiar și echipaje de zbor. Lista urma să fie 
completă. Lupii răbdători din KR începeau prin a elimina nume 
bazate pe vârstă, profesie, istorie și, cel mai critic, acces la 
secrete de stat. Lista minimalistă de principali suspecți putea să 
includă o duzină de nume sau o sută. Nu conta. SVR începea 
atunci să-i urmărească în Moscova, citindu-le corespondenţa, 
monitorizându-le telefoanele, percheziționându-le 
apartamentele și casele de vacanţă, trimițând informatori 
pentru a afla cât mai multe. 

Cercetările se extindeau până în Helsinki, cu siguranţă, se 
gândi ea. O echipă de urmărire a Directoratului K putea fi 
trimisă să-l fileze pe Nate vreme de două-trei săptămâni, o lună, 
pentru a-i observa activităţile. Surprinzătoare și invizibilă - de 
echipa Direcţiei K se vorbea în șoaptă, cu teamă și respect -, își 
înregistra observaţiile și apoi urmărirea începea din nou după 
revenirea la Moscova. Era inevitabil. La sfârșitul procesului, dacă 
agentul era într-adevăr un rus, el sau ea era arestat(ă), 
interogat(ă), executat(ă). Eminenţele Cenușii și-ar fi atins din 
nou scopul. 

Pașii săi răsunau pe asfalt în liniștea nopţii. Orașul era tăcut. 
Cine era agentul lui Nate? se întrebă ea. De ce trăda Rusia? Era 
oare această persoană decentă? Coruptă? Nobilă? Nebună? Voia 
să-i audă vocea, să-i vadă faţa. Putea oare vreodată să fie de 
acord cu motivele ei? Putea oare să-i justifice vreodată 
trădarea? Se gândi la propria sa abatere făcută la supărare. Te- 
ai gândit suficient la asta, nu, zagovorșciţa, mare conspiratoare 
ce ești? 

Dominika închise ochii și se sprijini de peretele unei clădiri 
întunecate. In acel moment, era singura care suspecta - nu, știa 
- că Nate urma să-și întâlnească agentul și se simţea zăpăcită. 
Și dacă nu spunea nimic? Dacă refuza să le ofere informațiile și 
puterea de a câștiga această mișcare? Putea fi atât de neloială? 

Se gândi cum îi distrusese piciorul stricata aia de Sonia. Işi 
aduse aminte și de acel țipăt agonizant din camera de dușuri a 
AVR-ului. Rememoră rapid haloul portocaliu în timp ce 
neputinciosul Delon se făcea mic de tot în fața asasinilor și își 
aminti gustul sângelui lui Ustinov în gura ei. Și văzu chipul 
strangulat, învineţit al țărăncuţei de Ania. 

Lasă-i să aștepte, se hotări ea, din ce în ce mai convinsă. 
Decizia ei putea fi îngrozitor de periculoasă, potenţial fatală. 
Hotărârea ei interioară era fragilă, rară, interzisă - puterea pe 
care ar fi exercitat-o asupra lui Volontov și a unchiului Vania ar fi 
fost reală. Mama ei îi spunea întotdeauna să-și stăpânească 
firea și acum fiorul ăsta ca de gheaţă era înviorător. 

Işi reluă mersul, tocurile țăcănind pe asfalt. Mai realiză ceva 
ce o surprinse. Știa destule despre Joc ca să-și dea seama că 
Nate avea să fie distrus, reputaţia ruinată, dacă își pierdea 
agentul. Își reaminti timpul petrecut împreună în Helsinki. Nu 
voia să-i facă asta, gândindu-se cât de mult semăna Nate cu 
tatăl ei și cât de mult îl plăcea. 

e... 

În dimineaţa următoare, cu inima cât un purice, își arătă 
legitimaţia la ușa de intrare a ambasadei, traversă curtea și urcă 
treptele de marmură spre mansardă, trepte tocite de 
nenumărați ofiţeri care lucraseră înaintea ei. Slujba Vneșnei 
Razvedki, Serviciul de Informaţii Externe. În capul scărilor era o 
ușă masivă, boltită, cu balamale uriașe, apoi ușa de zi cu lacătul 
cu cifru, apoi poarta de sârmă electrică. Işi puse geanta pe birou 
și salută cu capul un coleg. Volontov aștepta în ușa biroului său, 

făcându-i semn. Dominika stătea în faţa biroului său, incapabilă 
să-și ia ochii de la mâinile lui păstoase. 

— Ai ceva nou de raportat, caporale? o întrebă Volontov. 

Işi curăța unghiile cu un cuţit de corespondenţă. Ei îi bătea 
inima nebunește și capul îi zvâcnea încontinuu. Se vedea oare? 
Ştia ceva? l|și auzi vocea răsunându-i în cap, de parcă vorbea 
altcineva din cameră. 

— Domnule colonel, am aflat că americanii par să prefere 
muzeele, răspunse Dominika. Vocea ei părea de lemn. L-am 
invitat la galeria de artă Kiasma în curând. Intenţionez să luăm 
și cina după aceea... la mine în apartament. 

Ce spunea ea acolo? Exact ce voia Volontov să audă. Volontov 
își ridică ochii de pe unghii, mormăi, apoi se zgâi la pieptul ei. 

— Era și timpul. Ai grijă să-l faci să se simtă așa de bine, încât 
să vrea să te mai viziteze, spuse el. N-ai observat nimic 
neobișnuit? 

Două cuvinte - Ba da - și serviciul ar fi preluat controlul, 
responsabilitatea ei s-ar fi sfârșit. O simplă propoziţie - A spus 
că e ocupat în următoarele două săptămâni - ar fi fost suficient. 
Vâjâitul din urechi se intensifică și privirea i se înceţoșă. Abia 
dacă-l mai distingea pe mojicul ăsta din spatele biroului, învăluit 
în portocaliul lui murdar. | se puse un nod în gât și a fost șocată 
să-și simtă picioarele tremurând, genunchii ciocnindu-i-se tare 
de tot și se abţinu să nu se sprijine de birou, impunându-și să se 
stăpânească. Volontov continua să se uite la pieptul ei, având o 
șuviţă de păr pomădat ridicată în sus, într-o parte a capului. În 
ultima fracțiune de secundă se hotări. 

— De data asta nu am nimic de raportat, spuse ea cu inima 
bătându-i. 

Depășise linia care delimita vinovăția pentru o infracţiune de 
trădarea faţă de stat. Urmau să afle, să trimită oameni cu cuțite 
de spart gheața s-o ucidă ca pe Troțki. Urmau să-i facă vânt 
mamei ei într-un cuptor. Volontov se uită la ea pentru o clipă, 
mormăi iar și-i făcu semn să plece din biroul lui. Dominika 
realiză că nu suspecta nimic. Era sigură pe instinctele ei și simţi 
un fior de gheaţă în vene. 

Se întoarse la biroul ei și se trânti pe scaun. Mâinile îi erau 
umede și îi tremurau. Privi în jur la ofițerii și secretarele de la 
celelalte birouri. Toţi își ţineau capetele în jos, citind, bătând la 
mașină sau scriind. Cu excepţia Martei lelenova, care stătea la 

două birouri distanță de Dominika. Marta ţinea în mână o ţigară 
și se uita fix la ea. Dominika zâmbi și își mută privirea în altă 
parte. 

Pentru Dominika, Marta era cea mai apropiată persoană pe 
care o avea în ambasadă. Era secretara şefă din Rezidentura. 
Vorbiseră ocazional la birou, stătuseră una lângă alta în timpul 
câte unei mese pentru cine știe ce coleg necunoscut din 
ambasadă. Se întâlniseră într-o duminică ploioasă pentru a se 
plimba pe chei și printre tarabele cu mâncare proaspătă din 
Market Square. Marta era elegantă, aristocratică, avea în jur de 
50 de ani, păr des castaniu pe care îl purta până pe umeri. Avea 
sprâncene închise la culoare, proeminente și ochi căprui 
frumoși. Gura sa fină tindea să se ridice la colțuri într-un zâmbet 
pieziș, trădând o perspectivă cinică asupra lumii. Era genul de 
persoană învăluită într-o culoare aprinsă, un roșu rubiniu, 
pasional, fierbinte, un roșu ca acela pe care-l vedea Dominika 
atunci când asculta muzică. A 

| se părea că Marta fusese o frumuseţe în tinereţea ei. Il 
repezea pe orice bărbat din birou care făcea cel mai mic 
comentariu legat de silueta ei robustă, acum un pic cam 
îngroșată în talie, trimițându-l la plimbare. Marta nu era deloc 
intimidată de Volontov, informându-l de obicei că urma să 
primească voucher sau accounting, sau raportul lunar atunci 
când îl termina. Volontov nu putea să-i reteze aplombul 
olimpian. 

o... 

Dominika nu știa nimic despre viaţa Martei, dar dacă ar fi 
știut, ar fi fost uimită să afle că Marta lelenova fusese racolată 
de KGB în 1983 să urmeze Școala de stat numărul patru - 
Școala de Vrăbii - din pădurea din afara Kazanului. Avea 20 de 
ani. Tatăl ei luptase în Marele Război, apoi se înrolase în NKVD 
la sediul din Leningrad, ca membru de partid și slujitor loial al 
statului. Frumuseţea răpitoare a Martei fusese remarcată de un 
maior KGB-ist din Moscova în cursul unei inspecții și el aranjase 
să fie angajată în Serviciu, așa cum sperase iniţial, ca asistentă 
specială a sa. Tatăl Martei, care știa jocul, dar spera o viaţă mai 
bună pentru ea, nu a spus nimic și și-a trimis singura fiică la 
Moscova să locuiască cu sora lui și să înceapă să lucreze în al 
Doilea Directorat al KGB-ului (securitate internă), Departamentul 
al Șaptelea (operaţiuni îndreptate împotriva turiștilor), Secţia a 

Treia (hoteluri și restaurante). Doar Departamentul al Șaptelea 
avea angajaţi 200 de ofițeri și 16 000 de informatori și agenți 
part-time. 

Lucrând acum la Moscova, era inevitabil ca Marta să fie 
remarcată de un colonel SCD, care, folosindu-se de rangul lui, o 
angajă în echipa lui. A fost remarcată și de un general SCD, care 
îl depășea în grad pe colonel și care a angajat-o adjutanta lui, 
deși Marta n-avea idee ce presupuneau îndatoririle unui 
adjutant. A aflat într-o după-amiază, când generalul a trântit-o 
pe canapeaua din biroul său și și-a băgat mâna pe sub fusta ei. 
Marta l-a lovit în cap cu o carafă de apă din aluminiu, tipic 
sovietică. Scandalul ce a urmat în ciudat de puritanul KGB a fost 
accentuat de faptul că soţia generalului era sora unui membru 
supleant al Politburo. Marta a fost rapid transferată la Școala de 
stat numărul patru. Nu avea de ales. Urma să înveţe să fie o 
Vrabie. 

Marta era o combinaţie rară de alură sublimă și inteligenţă 
superioară. Prima calitate o ajuta să atragă diplomaţi străini, 
jurnaliști și oameni de afaceri. A doua îi oferea perspectivă și un 
simț deosebit de a-și face prieteni influenţi. La sfârșitul unei 
cariere de aproape 20 de ani, era cunoscută drept Koro/eva 
Vorobei, Vrabia Regină. Participase la o mulţime de „capcane cu 
miere” ordonate de SCD, printre care se numărau racolarea de 
către KGB a unui miliardar japonez înnebunit după sex, a unui 
ambasador britanic afemeiat și a unui ministru indian al apărării 
reptilian. La apogeul carierei sale, Marta a fost momeala din 
legendara operaţiune de seducere, compromitere și racolare a 
unei funcționare de la ambasada Germaniei care se ocupa de 
cifru. Coruperea acesteia i-a permis KGB-ului să citească 
corespondența codificată a Germaniei și a NATO vreme de șapte 
ani. A fost singura dată când a lucrat împotriva unei alte femei, 
dar operaţiunea ei de racolare era încă predată la Școala 
Superioară a KGB-ului drept una clasică. 

De-a lungul anilor, poveștile amoroase private ale Martei au 
inclus relaţii discrete cu doi membri ai Politburoului, cu un 
general din Primul Directorat și cu diferiţi fii de oficiali influenți 
din colegiul KGB. Mulţi șefi de odinioară cu sprâncene stufoase 
își aduceau aminte de ea cu drag. Graţie acestor „mentori”, 
Marta era intangibilă și i s-a dat o pensie de maior SVR la 
retragerea din activitatea de Vrabie, mulțumită binefăcătorilor 

recunoscători sau istoviţi. S-a decis să se bucure de viaţă și să 
vadă un pic din lumea de afară, așa că a cerut un post în 
străinătate, fiindu-i oferit imediat la Helsinki. 

o... 

La început, Marta n-a știut dacă Dominika era o angajată a 
SVR sau era angajată civil. Categoric, era prea tânără pentru a fi 
trimisă în misiune în străinătate. Ultimul ei nume explica multe, 
dar faptul că ea nu avea niște îndatoriri stabile în Rezidentura, 
că venea și pleca oricând voia și vorbea direct și în privat cu 
rezidentul sugera că se afla la Helsinki cu o misiune specială. 
Hainele ei erau noi, trebuie să-i fi fost furnizată o garderobă. 
Bârfele din birou s-au întețit atunci când s-a descoperit că 
această frumoasă nou-venită primise un apartament privat în 
afara blocului rezervat pentru tot personalul ambasadei. Pentru 
Marta asta suna a ceva cunoscut. 

La birou era corectă, rezervată, își făcea treaba rapid și bine, 
cu zel neobișnuit. Pe stradă, Marta observă cum ochii Dominikăi 
zburau de la chipurile oamenilor la uși, de-a lungul trotuarelor, 
peste drum, folosindu-se de mișcări firești pentru a-și masca 
aceste priviri. Când au stat împreună la o cafenea, a dat dovadă 
de o intuiţie plăcută, caracter ludic, avea un zâmbet seducător. 
Marta recunoscu în cunoștință de cauză modul aproape 
inconștient în care Dominika se folosea de propria sa frumuseţe 
- ochi, zâmbet, trup - în interacţiunile ei. lar când au stat de 
vorbă, Marta a recunoscut tehnicile de conversaţie și provocare 
folosite de Dominika. 

Splendidă tipă... și cu forță! se gândi Marta. Frumuseţe, 
minte, iscusinţă și ochi albaștri incandescenți. Era evident că își 
cunoștea datoria, își iubea ţara, dar mai exista ceva dincolo de 
suprafaţă, un izvor lăuntric clocotind nevăzut. Mânarie, mânie, 
nesupunere. Și încă ceva greu de definit, o latură secretă, un 
atașament faţă de rebeliune, de parcă ar fi căutat riscul cu 
lumânarea. Marta se întrebă cât avea să dureze până când 
această tânără cu ochiul său pătrunzător și instinctele ei 
naturale avea să realizeze că ceea ce făcea Centrul era 
pokazuha, ceva făcut doar de dragul efectului, al circului. 
Volontov era un exemplu sugestiv al eticii muncii, tipul 
funcţionarului care condusese KGB-ul și Kremlinul în ultimii 70 
de ani. 

Au ieșit afară din ambasadă la sfârșitul zilei, oprindu-se la un 

bar local pentru un pahar de vin și o felie apetisantă de plăcintă 
cu caviar, din care se prelingea smântână cu brânză. Au vorbit 
de familie, de Moscova, de experienţe. Dominika n-a menţionat 
Școala de Vrăbii. Marta a râs și a făcut-o și pe Dominika să râdă 
și au mers braţ la braţ pe trotuar la sfârșitul serii. 

Intr-o noapte, într-un bar, după ce i-a spus pe un ton amabil 
unui neamt scârbos să le lase în pace, Marta i-a relatat 
Dominikăi povestea ei de viaţă, despre cariera ei ca Vrabie. Era 
mândră că-și servise ţara. Nu se gândea la anii plini de 
brutalitate ai KGB-ului. Nu îi era rușine deloc de cine era sau de 
ceea ce făcuse. Dominikăi îi tremurau buzele, se uită la prietena 
ei și începu să plângă. A fost o seară lungă, dar la sfârșitul ei, 
Marta a aflat totul despre Dominika. Despre misiunea de a-l 
urmări pe Nate, unchiul Vania, Școala de Vrăbii, francezul Delon, 
chiar și despre Ustinov. Dominika vorbea întruna, nu-și mai 
putea reţine cuvintele. Nu se gândea deloc la provocare sau 
manipulare. Cele două erau, la urma urmei, simple prietene. 

Seară de seară, foarte calmă, Marta asculta și se gândea: 
„Doamne, cum au mai chinuit-o vlastiteli, șefii, pe fata asta într- 
un timp așa de scurt. Dar Marta a văzut forța Dominikăi și a mai 
văzut și altceva. Ea bănuia că expunerea Dominikăi în relaţia cu 
acest tânăr ofițer american de la CIA genera reacţii adânci. Să-i 
fi spus așa ceva ar fi însemnat să afirme faptul că Dominika nu 
putea acţiona în mod corect, așa că Marta s-a abținut. 

— Nu știu, șovăi Dominika. E arogant, glumet, nu-i place Rusia 
sau în orice caz nu ne acordă prea mult credit. Unchiul Vania 
crede că e un agent disperat. 

— Sună neplăcut, spuse Marta. Dar totodată ar trebui să-ţi fie 
mai ușor să lucrezi împotriva lui - chiar și să te culci cu el - ca 
să obţii ceea ce vrei. Și-a aprins o ţigară și s-a uitat la Dominika, 
lăsându-se pe spate. Erau la al treilea pahar de vin. 

— Nu e așa de neplăcut pe cât e de frustrant. Dar e drăguţ. 
Oftă. Ar trebui să-i spun lui Volontov când cred că e operaţional, 
neatent. Vor să-l prindă cu agentul lui. Dominika simţea vinul. 

— Și îl cunoşti atât de bine încât să faci asta? întrebă Marta. 
Vei putea afla? 

Dominika își aranjă o șuviţă de păr de pe frunte. 

— Cred că deja știu, a spus ea. 

— Și te-ai dus repede și i-ai raportat colonelului Volontov, a 
tras Marta concluzia. Ştia deja ce se întâmpla. 

— Nu tocmai, ezită Dominika. l-am spus că o să-l 
supraveghez. 

— Și în mod deliberat nu i-ai raportat suspiciunea că tânărul 
tău american e brusc cam ocupat. 

— Nu e americanul meu, a replicat Dominika cu ochii închiși. 

— Dar îl bănuiești de ceva, și Volontov te-a întrebat direct și 
tu nu i-ai spus. Corect? întrebă Marta aplecându-se spre 
Dominika. Deschide ochii și uită-te la mine. 

Ea a deschis ochii. 

— Corect. N-am spus nimic. A închis ochii. 

Marta și-a băut vinul, observând cu o oarecare detașare nu 
numai că Dominika trădase Statul - să spui trădare împotriva 
Dumei suna ridicol - neraportând și minţind în privinţa aceea, 
dar că se făcea ea însăși vinovată de trădare pentru că aflase de 
ea. Se întinse și îi strânse mâna Dominikăi. 

— Trebuie să fii atentă, spuse ea. 

Marta își devotase viaţa Statului, ignorase ani de zile excesele 
lui și contribuise personal la prăbușirea unor oameni al căror 
singur păcat era dependența de plăcerile cărnii. Dar în interiorul 
ei, se distanțase de mult de ticăloși. Ştia în ce situație era 
Dominika. Bestii/e, se gândi ea, o vor stoarce de tot pe fata asta 
frumoasă și inteligentă și apoi o vor arunca la coș. Și dacă ceea 
ce făcea ea îi punea fie și de departe bețe în roate lui Putin, 
avea să se afle în pericol de moarte. Ceea ce știa Dominika era 
ca o pungă cu șerpi legată la gură - în siguranță pe moment, dar 
doar dacă n-o izbeai de perete. 

o... 

Scurta vizită a lui MARBLE la Helsinki a fost un triumf pe mai 
multe planuri. În primul rând, l-a întâlnit el însuși pe ministrul 
comerţului, Trunk, și a înregistrat progrese semnificative, 
stabilind astfel în mod incontestabil nevoia continuă de a-l 
urmări pe emfaticul canadian. În al doilea rând, cele trei întâlniri 
nocturne cu Nate, de la miezul nopţii până în zori, la hotelul 
GLO, generaseră deja opt rapoarte de cel mai ridicat nivel (cu 
note pentru alte 37 posibile) referitoare la operaţiuni ale SVR- 
ului în Europa și America de Nord. În al treilea rând, MARBLE le 
furnizase numele unui comisar adjunct de la Directoratul de 
Politică Strategică și Planificare al RCMP” care se întâlnea ilegal 
cu o rusoaică (a cărei slujbă era de dansatoare la Bare Fax în 

Ottawa). Și în ultimul rând, repetase din memorie - de regulă nu 
avea acces la informaţii legate de China - conţinutul a trei 
rapoarte SVR de la Beijing ce detaliau lupta de putere ce 
mocnea încă în cadrul Comitetului Politburo la doi ani de la 
îndepărtarea lui Bo Xilai la începutul lui 2012. „Comentariile 
sursei” lui MARBLE legate de interesul președintelui Putin - 
„absolut obsesiv”, după cum îl numea el - faţă de lipsa de 
unitate din Partidul Comunist Chinez erau extrem de apreciate 
de analiști. 

Acestea erau doar informaţiile pozitive de la MARBLE. Cea mai 
explozivă informaţie era indiciul pe care-l prinsese el din zbor că 
exista un caz al unui director care era coordonat de la etajul 
patru de la lasenovo, cu un agent dublu plătit de Rusia, așa de 
important și de secret, încât conducerea SVR se ocupa exclusiv 
de caz. Pentru contraspionajul CIA, acest tratament special 
putea însemna un superagent dublu. Un guvern oarecare, o ţară 
oarecare se confrunta cu o problemă, era infiltrată la cel mai 
înalt nivel, și ei toţi se uitau unul la altul și se întrebau dacă era 
vorba de Washington. Acea informaţie prețioasă a fost pusă 
deoparte de restul rapoartelor lui MARBLE și trimisă separat. 

Nu trebuia să-i spună nimeni bătrânului spion ce să facă cu 
asta. Le-a spus ce ar fi făcut e/. Știa cum să tragă sforile, cum să 
țeasă pânza de păianjen, așteptând tremurul firelor. Avea să 
adune - ușor, ușor - mai multe informaţii atunci când putea. 
Între timp, cuvintele agent dublu SVR, caz la nivel înalt şi 
lasenovo au ajuns pe birourile multor analiști de contraspionaj 
de la sediul CIA. Aveau răbdare să aștepte, așteptau și luni 
întregi, chiar și ani, să așeze mai multe piese în interiorul 
mozaicului. 

În ultima seară, MARBLE i-a spus lui Nate că Anthony Trunk 
avea să participe în următoarele șase luni la o conferinţă 
economică la Roma și o adunare generală a Naţiunilor Unite la 
New York, ceea ce-i oferea lui MARBLE două prilejuri să se 
deplaseze în străinătate cu acoperire plauzibilă asigurată de 
urmărirea lui Trunk pentru SVR. 

Cei de la Cartierul General erau mulțumiți de această rundă 
de întâlniri ale lui MARBLE și de performanţa lui Nate. In contul 
secret al lui MARBLE a fost depus un bonus și lui Nate i s-a oferit 
o mărire de salariu QSI de 153 de dolari pentru perioada de 
plată, fără taxe. 


VP - 182 


— Al naibii de bine, a exclamat Gable când a auzit de mărire. 
O sută cincizeci și trei de dolari. Asta dacă nu îţi depreciază 
contribuţia. iți dai seama că primești și un voucher pentru șase 
spălări auto? 

o... 

La sfârșitul seriei de întâlniri, înainte ca MARBLE să se 
întoarcă la Moscova, Nate a adus vorba delicat despre 
securitatea generalului. MARBLE a recunoscut cu nonșalanţă că, 
de când el și Nate reușiseră să nu fie înhăţați pe o stradă 
înzăpezită din Moscova în noaptea aceea - ai fi zis că trecuseră 
o sută de ani -, la sediul SVR din lasenovo începuse o vânătoare 
aprigă după agentul dublu. Vechiul său camarad, directorul 
adjunct Egorov, era convins că cineva de rang înalt din serviciul 
secret rus spiona pentru CIA. 

— Cu alte cuvinte... eu, a spus el râzând. 

Pe chipul lui Nate se citea îngrijorarea. 

— Uite, a continuat MARBLE, sunt obișnuit cu riscurile. Știu 
cum lucrează Serviciul meu. Știu cum gândește și cum 
acţionează escrocul ăla bătrân, julik, de Egorov. Nu e niciun 
motiv de îngrijorare. 

Se gândi în sinea lui la cei 14 ani ca agent al Langley, la 
nopţile nedormite ascultând zgomotul de pași pe scară sau la 
durerea din piept atunci când sima la Moscova pentru 
„consultări”. Își aminti inexprimabilul val de ușurare văzând o 
sală de conferinţe plină după ce fusese chemat la o ședință. Alţii 
înaintea lui intraseră într-o sală goală de conferinţe cu ubiita, 
asasinii, așteptând după ușă. 

Bătrânul i-a făcut pe plac tânărului și zelosului său ofițer de 
caz și au revăzut planurile de contingenţă pentru cea mai mare 
și mai tensionantă acţiune în materie de operaţiuni în zonă 
extrem de sensibilă și riscantă. Exfiltrare. Scoaterea clandestină 
din ţară a cuiva pentru a-i reda libertatea. Din interiorul 
Moscovei, sub urmărire intensă, cu familia sau cu iubita, 
ghemuit într-un portbagaj de mașină sau dându-le cu tifla celor 
de la pașapoarte. După 40 de minute, MARBLE și-a ridicat mâna. 

— Nathaniel, destul pentru astă-seară, cred. Eşti foarte 
scrupulos. 

Nate s-a înroșit stânjenit și și-au luat rămas-bun. 

o... 


Acum MARBLE era în siguranţă acasă și Nate era încântat să 

citească laudele exuberante venite de la Cartierul General 
pentru seria de întâlniri sigure și productive cu agentul. O 
telegramă caracteriza raportările lui Nate drept bine primite la 
cele mai înalte niveluri, referindu-se la Casa Albă și NSC. 

Forsyth l-a bătut pe umăr pentru treaba făcută, iar Gable i-a 
făcut cinste cu o bere. 

— Toate felicitările le primești tu, nimeni nu se gândește la 
agent, a remarcat Gable. E responsabilitatea ta să nu-l uiţi 
niciodată. Ai înțeles? 

Înflăcărarea pălise din cauza problemei presante pe care o 
avea Nate. Dominika. Încotro se îndrepta cazul? Ce însemna 
faptul că recunoscuse că lucra pentru rezident? Dacă nu se 
înregistrau progrese cât de curând, aveau să urmeze plângerile 
de la Cartierul General. 

— Dă-i naibii pe ăia de la Cartierul General, a spus Gable, 
începând altă bere. la-o mai ușor câteva săptămâni, bucură-te 
de performanţa ta grozavă, apoi vom decide ce poţi face în 
continuare. 

Nate îl cunoștea bine pe Gable de-acum. 

— Vrei să spui: scoală-te de pe scaun și du-te afară înainte să- 
ți fac eu vânt pe ușă, nu? spuse el. 

— Da, da, încuviință Gable. Du-te la bazin. Găsește-ţi agenta 
SVR. Du-i flori. Spune-i că ţi-a fost nespus de dor de ea. Scoate-o 
la masă. 

— Să-ţi spun adevărul, Marty, chiar că mi-a fost dor într-un fel 
de ea, recunoscu Nate cu ochii în pământ. Se uită în sus la 
Gable. 

— lisus a plâns, a spus Gable și a ieșit. 


TARTĂ CU CAVIAR 


Amestecați șalote sotate, smântână și brânză rasă 
Neufchâtel și puneti amestecul într-o formă rotundă, 
cu fundul detașabil. Presăraţi cu felii de ouă fierte 
tăiate. Puneti un strat subțire de caviar (Ossetra sau 
Sevruga) deasupra și dați la rece. Scoateți din formă și 
întindeţi pe blinii sau pe felioare de pâine prăjită. 

14. 


Marta conspira cu Dominika în chestiuni mărunte. O ajuta să 
completeze jurnalele de prezență și de activitate pentru a 
demonstra că nu stătea degeaba și se sfătuiau împreună cum să 
scrie Dominika rapoartele de contact care să ateste progrese 
promițătoare, fiind în același timp suficient de anodine pentru a 
nu-l trezi pe ursul adormit de la Centru. Scria despre întâlniri 
plăcute, dar neconcludente cu americanul la muzeu, la masă, la 
o cafea, făcea referiri voalate la lipsa lui de reacţie și la 
pasivitatea lui. 

— Asta face ca el să pară îngrozitor, spuse Dominika, și mă 
face și pe mine să par la fel. O să rămânem fete bătrâne noi 
două! 

— Crezi? întrebă ironic Marta, aprinzându-și o ţigară. Poate că 
o să fim precum cele două fete care și-au cumpărat cârnaţi. 
Măcelarul nu avea să le dea rest, așa că le-a dat un cârnat în 
plus. „Ce-o să facem cu al treilea cârnat?” șopti una dintre fete. 
„Taci”, a spus prietena ei „Pe acela o să-l mâncăm”. Dominika a 
început să râdă. 

Volontov era tot timpul neliniștit, simțind presiunea de la 
Moscova și transmițând-o mai departe. A observat prietenia 
dintre cele două femei, dintre fosta Vrabie, mai în vârstă, și 
Vrabia cea tânără. lar Egorova era în mod clar aţâţată de 
lelenova. Lipsa cronică de respect a acesteia și insubordonarea 
ei se accentuaseră și deveneau tot mai evidente zi de zi. 

In acea zi era furtună și ploaia deasă venea în valuri dinspre 
sud, dinspre Estonia. Dominika nu era la ambasadă atunci când 
Volontov a chemat-o pe Marta în biroul său. Marta s-a așezat 
fără a i se da voie, stând cu umerii drepţi. 

— Aţi vrut să mă vedeţi, domnule colonel? 

Volontov s-a uitat la ea fără să vorbească. S-a uitat la ea de 
jos în sus. Marta l-a privit în ochi. 

— Ce doriţi, domnule colonel? repetă Marta. 

— Am observat prietenia strânsă dintre tine și caporal 
Egorova, a răspuns Volontov. Se pare că petreceţi mult timp 
împreună. 

— E ceva în neregulă cu asta, domnule colonel? a întrebat 
Marta. A aprins o ţigară, și-a ridicat capul și a suflat fumul spre 
tavan. 

Volontov se uita la ea ca un băiat de la ţară. 

— Ce i-ai spus Egorovei? 

— Nu sunt sigură că înţeleg întrebarea, domnule colonel, a 
răspuns Marta. leșim la un pahar de vin, vorbim despre familie, 
călătorii, mâncare. 

— Despre ce altceva vorbiţi? întrebă Volontov. Vorbiţi despre 
bărbaţi, despre iubiţi? Lumina de la tuburile de neon din birou se 
reflecta pe reverele lucioase ale costumului său bulgăresc. 

— Scuzaţi-mă, domnule colonel, spuse Marta. Care e motivul 
acestor întrebări personale? 

— Sukin sin! Volontov lovi biroul cu mâna. Nu trebuie să-ţi 
ofer un motiv, zbieră el. Indiferent ce i-ai spus Egorovei, vreau 
să  încetezi. Atitudinea ta cinică și vederile tale uzate 
binecunoscute o afectează. Productivitatea ei a scăzut. Rămâne 
în urmă cu lucrările. Rapoartele ei scrise sunt nesatisfăcătoare. 
Las-o în pace. Sau o să iau măsuri. 

Obișnuită cu zbieretele lui scârboase de funcţionar sovietic, 
Marta s-a aplecat calm în faţă și și-a stins ţigara în scrumiera de 
pe biroul lui. Bărbatului i-au alunecat ochii în jos spre decolteul 
ei. Ea s-a apucat cu mâinile de marginea biroului lui și s-a 
aplecat și mai în faţă, să se uite și mai bine la el. 

— Domnule colonel, a spus Marta. Trebuie să vă spun ceva. 
Sunteţi detestabil. Dumneavoastră ar trebui s-o lăsaţi în pace. 
N-o murdăriţi cu purtarea dumneavoastră dezgustătoare. N-a 
greșit cu nimic. 

— Cu cine îţi închipui că vorbești? ţipă Volontov. Nu ești decât 
o târfă bătrână, b/iadișcia! Pot să te trimit acasă în seara asta, 
legată ca o scroafă ce ești. O să lucrezi într-un birou de călătorii 
regional în Magnitogorsk, unde poţi să controlezi permisele de 
călătorie toată ziua și să te tăvălești cu hocheiștii de la Metallurg 
toată noaptea. 

— Ah, da, domnule colonel, amenințările obișnuite, a replicat 
Marta. Cunoștea genul acela de otreapă, de laș. Dar ce-i cu 
ameninţarea asta, domnule colonel? O să trec peste capul 
dumneavoastră. O să vă creez așa niște probleme la Moscova, 
încât dumneavoastră o să vă treziţi în Magnitogorsk în genunchi. 
Vania Egorov n-o să fie mulțumit să audă că Rezidentura e o 

svalka, un depozit de gunoaie, și că realizările dumneavoastră 
sunt inexistente. Va fi chiar foarte interesat să audă cum vi se 
scurg ochii după nepoata lui și visați să vă băgaţi capul între 
picioarele ei. Ticălosule. Mudak. 

Asta era o obrăznicie colosală. Era trădare. Volontov stătea în 
spatele biroului său și ţipa la Marta. 

— Fă-ţi bagajele. Vreau să te cari de aici până mâine seară. 
Nu-mi pasă cum, cu trenul, cu vaporul, cu avionul. Dacă nu ai 
plecat până mâine noapte... 

— Jopa! Nemernicule! a spus Marta, care i-a întors spatele lui 
Volontov și s-a îndreptat spre ușă. 

Tremurând de furie, Volontov a tras în afară sertarul biroului, 
a scotocit prin el și a scos un mic Makarov automat, pistolul pe 
care îl avusese cu el întreaga sa carieră. Nu trăsese deloc cu el 
în teren, nu trăsese niciodată la nervi. Acum, cu mâna 
tremurându-i, a tras de cocoșul armei o dată. În ușă, Marta a 
auzit sunetul și s-a întors. Pistolul lui Volontov era ridicat, 
îndreptat chiar asupra ei. 

— Eu nu sunt Dimitri Ustinov, colonele Volontov. Tu și cei de 
teapa ta nu puteți distruge orice lucru pe care nu-l puteți 
controla. Îi bătea inima tare. Nu știa dacă Volontov avea să 
apese pe trăgaci. 

Ustinov?  Oligarhul asasinat?  Măcelărit în propriul lui 
apartament, scăldat în sânge, zvonindu-se că fusese o vendetă 
mafiotă? Volontov habar n-avea despre ce vorbea căţeaua aia, 
dar tuburile electronice cu vid sovietice, vechi din anii 1950, din 
capul lui s-au încins. Instinctele lui de gândac de apă îi spuneau 
că în adâncuri se ascundea ceva tainic, poate ceva foarte 
important. A lăsat pistolul jos. Marta a tras de clanţa de la ușa 
biroului lui și a ieșit. Colegii erau îngrămădiţi în hol. Auziseră 
tipetele. 

In biroul său, Volontov fumă o ţigară și încercă să se calmeze. 
Se întinse după telefonul crem securizat, inscripționat VCh de la 
visokociastoti, înaltă frecvenţă. 

— Dă-mi Moscova, i-a cerut el operatorului. 

După o așteptare de 30 de secunde vorbea cu Egorov. Două 
minute mai târziu i se dădeau instrucțiuni: să ignore ce îi 
spusese lelenova, să nu repete absolut nimănui ceea ce auzise 
și să nu mai facă nimic. Volontov era pe cale să protesteze că 
genul acesta de insubordonare avea să-i submineze autoritatea. 

Pe linia cu paraziți, Egorov i-a spus să fie atent. 

— lest, celoveKk, iest problema. Net celoveka, net problemi, a 
spus Egorov. Pe Volontov l-au trecut niște fiori reci. Știa asta pe 
dinafară. Era unul dintre aforismele lui Stalin: Un om - o 
problemă. Unde nu este om, nu este nici problemă. 

o... 

Nate și Dominika stăteau pe canapeaua din apartamentul lui. 
Luminile din port se strecurau pe fereastră și sunetul gros al 
sirenei unei nave s-a auzit din întuneric de dincolo de insulele 
din golf. O echipă de cercetare verificase apartamentul lui Nate 
pentru a o putea invita pe Dominika la cină. Niciunul nu știa în 
acel moment care era în avantaj. Niciunul dintre ei nu știa unde 
aveau să ducă eforturile sale operaţionale. Niciunul dintre ei nu 
înţelegea prea bine mizele Jocului. Tot ce știau amândoi era că 
își doreau să se vadă. Sufrageria modestă a lui Nate era slab 
luminată de două lămpi. Se auzea niște muzică în surdină, 
baladele lui Beny More. 

Nate gătise pentru Dominika vitello picatta, escalop de vită cu 
sos de lămâie și capere. Dominika stătuse sprijinită de masa de 
la bucătărie și se uitase cum Nate rumenise ușor medalioanele 
de vită subţiri în ulei și unt. S-a apropiat mai tare de aragaz în 
timp ce el turna vin și suc de lămâie într-o tigaie pentru a dilua 
sosul. Adăugă feliile subţiri de lămâie și caperele, apoi bucăţi de 
unt rece. A pus medalioanele de vită înapoi în tigaie să le 
încălzească. Au luat cina pe canapea, cu farfuriile în poală. 
Dominika și-a terminat vinul și și-a turnat încă un pahar. 

Își reluaseră relaţia după o pauză de câteva săptămâni, 
petrecându-și timpul împreună de atunci. Într-o duminică rece, 
pe lângă vechea fortăreață, au început iar să se contrazică. 

— Ai locuit la Moscova vreme de un an, pentru numele lui 
Dumnezeu, a exclamat Dominika. Dar nu-i cunoști pe ruși. Vezi 
doar în alb și negru. N-ai învățat nimic. 

Nate i-a zâmbit și i-a oferit mâna ca să treacă de un parapet 
năpădit de iarbă, ce făcea parte din zidurile castelului. Dominika 
nu i-a dat-o și a urcat singură, șchiopătând. 

— Uite ce e, naționalismul este ceva bun. Aveţi multe motive 
să vă mândriţi, a spus Nate. Dar lumea nu e populată de 
inamicii voștri. Rusia ar trebui să caute să-și ajute propriul 
popor. 

— Facem asta foarte bine, mulțumesc, a spus Dominika. 

Au continuat să se ciondănească în apartament după masă. 

— Spun numai că Rusia nu s-a schimbat prea tare față de 
vremurile de altă dată, că nu profită de marile oportunităţi aflate 
înaintea ei. Că toate vechile obiceiuri proaste au revenit. 

— Ce obiceiuri rele? întrebă Dominika. Ștergea o farfurie la 
chiuvetă. 

— Corupţie, represiune, detenţie. Comportamentul sovietic 
este de vină, sugrumă democrația din Rusia. 

— Pari aproape încântat să le înșiri, spuse Dominika. Presupun 
că în America nu e nimic de felul ăsta? 

— Sigur, avem și noi problemele noastre, dar noi nu-i lăsăm 
pe disidenţi să moară în închisoare și nici nu asasinăm 
adversarii politici. Nate a văzut cum se schimbă la faţă 
Dominika. Există oameni care preţuiesc umanitatea, care cred 
că toți oamenii au drepturi, indiferent din ce ţară sunt. Dar sunt 
și indivizi cărora nu pare să le pese de semenii lor, care n-au 
conștiință, cum sunt unii dintre cei din fosta Uniune Sovietică, 
din vechiul KGB. Unii dintre ei au rămas la fel. 

Dominikăi nu-i venea să creadă că purtau această discuţie. În 
primul rând, era jignitor să stea acolo și să-i dea lecţii 
americanul ăla. În al doilea rând, știa că mare parte din ceea ce 
spusese el era adevărat, dar să admită asta era de neconceput. 

— Acum ești expert și în materie de KGB, a zis ea sarcastic, 
lăsând farfuria jos și luând alta. 

— Păi, am cunoscut unul sau doi de acolo, a spus Nate. 

Dominika a continuat să șteargă farfuria fără a face pauză. 

— Ai cunoscut pe cineva din KGB? Imposibil. Cine erau? 
întrebă ea. Și ce-ai să faci dacă-ți spune? se gândi ea. 

— Nu-i cunoști. Dar prin comparaţie prefer să cunosc ofițeri 
SVR. Sunt mult mai drăguţi. lar zâmbetul ăla și haloul violet 
intens. 

Dominika n-a reacţionat, ci s-a uitat la ceas și a spus că se 
făcuse târziu. Nate a ajutat-o să-și pună haina, scoțându-i părul 
pe deasupra gulerului. Dominika i-a simţit degetul mângâindu-i 
gâtul în treacăt. 

— Mulţumesc pentru cină, Nate, a spus ea. Era cam întoarsă 
pe dos. 

— Pot să te conduc acasă? a întrebat el. 

— Nu, mulţumesc, a răspuns Dominika. 

S-a dus spre ușa de la intrare și s-a întors oferindu-i mâna, dar 

el era chiar în spatele ei și i-a pus mâna pe umăr și a sărutat-o 
ușor pe gură. 


— Noapte bună, a spus ea și a ieșit în hol, furnicând-o buzele. 


ESCALOP À LA NATE 


Bateti mici medalioane de vită subțiri de tot. 
Condimentaţi-le și rumeniți-le în unt și ulei. Luaţi de pe 
foc și acoperiți. Subtiati sosul cu vin alb sec și suc de 
lămăie, fierbeți până scade. Micșoraţi focul, adăugați 
felii subțiri de lămâie, capere și unt. Faceți o reductie 
(nu lăsați să mai dea în clocot). Puneti la loc 
medalioanele în sos să se încălzească. 

15. 


Era trecut de miezul nopţii acum, zăpada din Helsinki fusese 
înlocuită de ploile începutului de primăvară care cădeau pe 
trotuar, șiroind de pe ramurile goale ale copacilor și bătând la 
ferestre. Nate se zvârcolea în pat. La 12 străzi distanţă, 
Dominika stătea trează, ascultând ploaia și simțind încă 
furnicătura sărutului de noapte bună al lui Nate pe buze. Era 
bucuroasă că-l scăpase și era hotărâtă s-o facă din nou. 

Slavă domnului că o avea pe Marta. Nu numai că sprijinul 
prietenei ei o ajutase să se decidă, dar și comentariul ei cinic 
asupra vieții îi cristalizase gândurile, mai ales în privinţa 
păstrării unui secret faţă de Serviciu. Marta nu credea în 
devoţiunea oarbă. Îi spusese să nu fie o tricoteuse, să fie sinceră 
faţă de ea însăși, să își facă ei însăși jurăminte mai întâi și apoi, 
dacă mai era loc, și Rusiei. Dominika se foia în pat. 

La cinci străzi mai încolo, spre est, Marta lelenova deschise 
ușa apartamentului ei din blocul rezervat angajaţilor ambasadei 
ruse. Pe hol mirosea puternic a carne de vacă și varză fiartă și 
asta îi aducea aminte de blocurile din Moscova. Işi scutură apa 
de ploaie de pe haină și o agăţă într-un cui lângă ușă. 

Apartamentul ei era mic, o garsonieră cu o bucătărie separată 
într-un colț, în spatele căreia se găsea o baie mică. 
Apartamentul fusese folosit de generaţii de angajaţi ai 
ambasadei ruse și era murdar și uzat, cu mobila ponosită și 
șubredă. S-a împiedicat scoțându-și pantofii uzi. Chicoti în sinea 
ei. Era beată după o lungă noapte petrecută de una singură într- 
un mic bar. În cursul serii comandase pytt i panna, o populară 
mâncare scandinavă cu carne de vacă, ceapă și cartofi. Plecase 
de la bar și se întorsese acasă prin ploaie. Trecuse ceva vreme 
de la cearta ei cu Volontov, dar așteptata rechemare la 
Moscova, mustrările și concedierea de la Serviciu nu sosiseră 
încă. Volontov o ignora pur și simplu și nu se întâmplase absolut 
nimic. 

Marta observase că, în ultimele zile, Dominika încercase să se 
întâlnească de mai multe ori cu Nate în interes de serviciu, mai 
întâi pentru că asta era ceea ce-l făcea pe Volontov fericit, dar și 

pentru că, remarcase Marta, Dominika era nerăbdătoare să se 
întâlnească cu tânărul american. Volontov o chemase la el în 
birou și Dominika se întorsese făcându-i Martei cu ochiul. 

— Era foarte calm, aproape că-i părea rău, îi povesti Dominika 
la un pahar de vin după serviciu. M-a încurajat să-mi văd în 
continuare de treabă, să încerc să grăbesc lucrurile dacă pot. 

— Eu n-am încredere în meduza aia, a avertizat-o Marta. 
Domi, sfatul meu e să continui să le spui că tu lucrezi asiduu, că 
lucrurile se mișcă lent, dar ești convinsă că avansează. Ei toţi 
vor să raporteze reușite la Centru, pentru ca să facă Volontov o 
impresie bună. 

Mai târziu în noaptea aceea, întorcându-se acasă, îi spusese 
Dominikăi, mai mult sub influența alcoolului, că, dacă ar avea 
minte, ar dezerta amândouă. Scandalos. 

Marta se duse în dormitor. Se așeză pe pat, își scoase hainele 
ude și le lăsă să cadă grămadă pe covor. Işi puse o cămașă de 
noapte scurtă de mătase. Era din India, un bej deschis, largă, cu 
o broderie cu fire verzi și aurii. Nasturii asortaţi verzi se înșirau 
de sus până jos. Stătea în picioare în faţa unei oglinzi de perete 
cu un colţ crăpat și se privea. Cămașa fusese un cadou de la un 
general GRU repartizat la ambasada sovietică de la New Delhi. 
O întâlnise pe Marta în timpul operaţiunii de seducere a 
ministrului indian al apărării. Avuseseră o relaţie pasională 
vreme de opt săptămâni, dar în cele din urmă el îi pusese punct. 
Să se distreze cu Regina Vrăbiilor era una, dar să se însoare cu 
„Cineva ca tine” era altceva, îi spusese el. 

Cineva ca mine, se gândi Marta, uitându-se la imaginea 
reflectată. Işi descheie cămașa și își privi trupul gol în oglindă. 
Era doar un pic trecută de 50 de ani și se ţinea încă bine, se 
gândi ea. | se mai îngroșase talia, făcuse câteva riduri pe la 
ochi, dar sânii nu i se lăsaseră de tot și, întorcându-se ușor într-o 
parte, observă că spatele își menținea curbura ce fusese în 
mare parte responsabilă pentru seducerea tânărului ofiţer de 
informaţii francez în 1984 făcându-l să uite de datorie și să-și 
petreacă toate duminicile dintr-o lună cu ea într-un hotel din 
Leningrad. Se gândea câteodată la el fără niciun motiv. 

S-a dus desculţă la bucătărie să își ia un pahar cu apă. l-ar fi 
limpezit capul să poată adormi. Se întoarse în dormitor și simţi 
cum un braţ i se încolăcește în jurul gâtului. Nu auzise nimic. 
Bărbatul o ţinea strâns de gât. Il prinse cu ambele mâini pentru 

a se elibera de strânsoare. Cel din spatele ei nu părea masiv. De 
fapt, părea chiar slab. Respirația de pe gâtul ei era una regulată; 
nu era speriat. Nu o strângea foarte tare de gât - doar o ţinea. 
Marta se întrebă dacă era vorba de un pervers, de un viol. Era 
pregătită să se întindă în spate să-l apuce zdravăn de testicule. 

Abia atunci când el a împins-o într-o parte, în faţa oglinzii, și-a 
dat seama că nu era vorba de un delivery boy finlandez, cu o 
pată umedă pe șorț. A simţit miros de amoniac și de sudoare. 
Apoi altceva. O voce sunând în urechea ei ca un gândac 
mergând pe hârtie de orez. Și un cuvânt în rusă. Molciat. Liniște. 
A realizat brusc îngrozită. Erau Ei. 

Era acolo un individ care se uita peste umărul ei în oglindă. 
Ochii li s-au întâlnit. Mai precis, ochii ei au privit în singurul lui 
ochi. Celălalt, de o albeaţă de marmură în fundul capului, se 
holba pieziș, în lumina palidă din dormitorul său, Marta nu-i 
putea vedea trupul, doar brațul și faţa brăzdată de cicatrici din 
spatele ei, deasupra umărului ei. El a reînceput să vorbească. 

— Bună seara, tovarășă lelenova. Pot să vă spun Marta? Sau 
poate „micuța mea Vrabie”? 

Cămașa de noapte a Martei era întredeschisă. Dungile aurii de 
pe cămașă tremurau reflectând freamătul trupului ei. Triunghiul 
pubian era vizibil din faldurile cămășii întredeschise. Monstrul a 
tras-o mai tare, ridicând-o în sus. 

— Vrăbiuţa mea, șopti el. Ce făceai? 

A împins-o, tot pe vârfuri, mai aproape de oglindă. Marta s-a 
uitat în oglindă și și-a văzut propriii ochi speriaţi privind-o. 

— Vrei să te culci cu mine, Vrăbiuţa mea? a întrebat-o el. Am 
făcut atâta drum. 

O scos din spate a doua mână, înmănușată în negru și ţinând 
un cuțit lung de 30 cm cu mâner curbat, pe care i l-a trecut de-a 
curmezișul trupului. Bărbatul i-a desfăcut cămașa și mai tare cu 
vârful cuțitului. Pieptul îi tresălta de spaimă. Capul din spatele ei 
a rânjit. Individul și-a vârât bărbia în ceafa ei și și-a intensificat 
strânsoarea. Marta nu se mai vedea decât încețoșat în oglindă. 
Capul îi ţiuia tot mai tare. L-a auzit pe diavol spunându-i 
„Pokazat gde raki zimuiut.” O să-ţi arăt unde-și petrec racii 
iarna. Ea știa expresia asta, sensul ei mortal. Apoi zgomotul a 
devenit și mai puternic și a leșinat. 

Și-a recâștigat cunoștința rapid, ca o trestie ieșind iar la 
suprafață. Era dezbrăcată, întinsă pe spate pe patul ei mic și 

îngust. A simţit că la gură avea bandă adezivă. Mâinile îi erau 
legate la spate, nodurile de la încheieturi intrându-i în carne. 
Veioza de pe noptieră, cu abajurul ei palid, rozaliu, transparent, 
arunca o lumină blândă pe așternuturi. Picioarele îi erau legate 
la glezne. A tras să vadă cât de strânse erau nodurile, dar n- 
avea nicio șansă. 

A auzit un zgomot, și-a întors capul și i-a stat inima în loc. Era 
cel mai înspăimântător lucru pe care-l văzuse vreodată. Bărbatul 
era îmbrăcat în cămașa ei indiană. Dansa prin cameră, 
legănându-și trupul când în față, când în spate. Avea cuțitul în 
mână și din când în când îl ridica deasupra capului în timp ce se 
învârtea. Marta a început să plângă în tăcere. 

Serghei Matorin se afla la 4500 km distanţă, într-o călătorie 
imaginară în valea Panjshir. Se uita la umbrele aruncate de 
veioza micuță din dormitorul Martei. Și se credea în buncărul 
Alpha Group construit pe deal, cu saci de nisip, cu lampa cu gaz 
ce sfârâia și care ilumina în verde colțurile adăpostului. Trupul 
legat al Martei devenise trupul nevestei căpeteniei satului, luată 
ostatică în timpul unui raid matinal drept pedeapsă pentru că 
adăpostiseră insurgenți. Ploaia ce bătea în geamuri la Helsinki îi 
părea a fi vuietul vântului de o sută de nopţi ce purta nisipul 
deșertului din nord pe deasupra Kush-ului în vălătuci de nori și 
scutura ușa ruginită a buncărului. „Khyber” se întorsese acasă. 

Femeia afgană murise în cursul zorilor, din pricina unei prea 
mari excitaţii sau a violării ei repetate de către membrii echipei 
sale sau poate o sugrumase cureaua de muniții din jurul gâtului 
ei, prinsă de peretele de placaj. Stătea dreaptă, sprijinită de 
perete, cu bărbia în sus, semeață, ţinută de zgardă, ochii ei 
morți fiind iluminaţi în verde de la lampă. Ea-i ţinuse companie 
lui Khyber. El stătea jos, legănându-se după o melodie afgană ce 
se auzea în surdină de la un casetofon, dar bateriile erau pe 
terminate și muzica a început să se audă poticnindu-se. 

Marta se zvârcolea dintr-o parte în alta sperând să-și 
elibereze un braţ, să-și elibereze picioarele, să fie în stare să se 
lupte cu el. Mișcările ei i-au atras atenţia și Khyber s-a urcat la 
piciorul patului cu mâinile și genunchii înaintând spre ea. 
Cămașa îi flutura în jurul trupului. S-a urcat deasupra ei, 
uitându-se la ea, lăsându-se cu toată greutatea peste ea. Marta 
continua să-și încordeze braţele, sforile de la gât fiind 
tensionate. Matorin și-a apropiat faţa de a ei și a privit-o în ochi, 

ascultându-i respiraţia sacadată. l-a scos banda de la gură și era 
încântat să-i audă respiraţia chinuită, panicată. „Boje”, șopti ea. 

Ochii lui îi cercetară chipul în timp ce cuțitul din mâna lui 
nevăzută o străpunse într-un unghi adânc pornind de la câţiva 
centimetri sub diafragmă până în inimă și oprindu-se în gât. 
Marta își arcui spatele, în convulsii. Gura ei deschisă nu putea 
scoate niciun sunet și trupul său trăgea de sfori. Matorin stătea 
și se uita la tremurul trupului ei, auzea cum i se întețește 
respiraţia și privea mai departe cum i se stingea lumina ochilor 
care i se afundaseră aproape de tot în orbite. O dâră de sânge i 
s-a scurs dintr-o nară și o alta din colţul gurii. După trei minute, 
Marta a murit. Nu l-a mai auzit pe Matorin șoptind „Boje? Nu, 
Dumnezeu n-a putut fi aici în seara asta”. 

o... 

Dominika a intrat în Rezidentura în dimineaţa următoare și s-a 
uitat spre biroul gol al Martei. Poate că a băut prea mult azi- 
noapte, s-a gândit ea. 

Când Marta nu s-a arătat nici până la jumătatea dimineții, 
Volontov și-a scos capul pe ușă și a zbierat: 

— Unde e lelenova în dimineaţa asta? A anunţat cumva că e 
bolnavă? 

Nimeni nu știa unde era. 

— Caporal Egorova, sun-o acasă. Vezi dacă dai de ea. 

Dominika a sunat de câteva ori, dar n-a răspuns nimeni. 
Volontov l-a chemat pe ofițerul de pază și i-a spus să se ducă la 
ea la apartament, să bată la ușă și să folosească un duplicat al 
cheii ei pentru a intra. Acesta s-a întors o oră mai târziu să 
spună că apartamentul era gol, dar părea perfect normal. 
Hainele erau în dulap, vasele în chiuvetă, patul fusese făcut. 

— Trimite o scurtă telegramă la Centru, a zbierat Volontov la 
ofițerul de pază, care îl privea ca un Rottweiler așteptând un 
semn cu mâna. Informează-i că asistenta lelenova Marta nu s-a 
prezentat la lucru și nu se știe ce e cu ea. N-a anunţat că e 
bolnavă. Informează-i că o căutăm și completează și o cerere 
către Poliţia naţională finlandeză s-o caute. Sună la numărul de 
la poliţie. Spune-le că ambasada solicită să se acţioneze imediat 
cu cea mai mare discreţie. Du-te! 

Volontov și-a chemat referentul de contrainformaţii în birou și 
a închis ușa. 

— E posibil să avem o problemă, a spus el. Marta lelenova nu 

s-a prezentat la lucru. S-a uitat la ceasul de perete SVR-ist de 
deasupra ușii. Au trecut aproape cinci ore. 

Omul lui din Direcţia KR, un animal de povară îngust la minte 
care fusese înainte la Directoratul de Grăniceri al KGB-ului, s-a 
uitat la ceasul său de mână parcă pentru a confirma timpul 
estimat de Volontov. 

— Du-te la Supo”, i-a ordonat Volontov. Cere o întâlnire cu 
Sundqvist. Spune-le despre lelenova, că noi credem că a fost 
răpită. Spune-le să verifice toate gările: aeroporturile, gările, 
porturile. 

— Răpită? întrebă tipul de la contrainformaţii. Cine ar răpi-o 
pe lelenova? 

— Idiotule! Doar n-o să le spunem celor de la serviciile 
secrete finlandeze că a dezertat. Fă-i doar să se apuce s-o 
caute. Vor primi poze de pașaport cu ea. Spune-le că se cere 
maximă discreţie. Și ţine-ţi gura. 

În următoarele șase ore, poliţia n-a mai înregistrat niciun 
progres, dar Supo recuperase o fotografie a unei femei ce 
semăna vag cu lelenova la punctul de trecere a frontierei 
Haaparanta de la graniţa suedeză, în Golful Botnic. Femeia 
purta o eșarfă și ochelari închiși la culoare, care îi ascundeau 
mare parte a feței, dar nasul și bărbia erau drepte. Supo 
susținea că femeia a trecut de controlul vamal cu un pașaport 
finlandez cu numele de Rita Viren, un nume pe care finlandezii îl 
urmăreau. Era în compania unui bărbat neidentificat, care purta 
ochelari de soare și șapcă de baseball. 

— Asta confirmă totul, a conchis  referentul de 
contrainformaţii. Americanii au fost. A trădat pentru CIA. 

— Imbecilule, cum de-ai ajuns la concluzia asta? l-a întrebat 
Volontov. 

— Uitaţi-vă la șapcă, domnule colonel, a spus ofițerul, arătând 
spre pozele care le fuseseră trimise de Supo prin fax. Scrie New 
York pe șapcă. 

Volontov l-a dat afară. 

În birou circulau o mulţime de zvonuri. Un asasinat? O răpire? 
Nimeni nu îndrăznea să pronunţe cuvântul. Dezertare? Toată 
lumea știa că Marta și Volontov zbieraseră unul la altul cu 
câteva săptămâni în urmă. Dar să fugă? Dominika era copleșită. 
Marta n-ar fi dezertat, dar dacă ar fi făcut-o, n-ar fi plecat fără 

să-și ia rămas-bun. Doar g/lumise în privinţa dezertării 
amândurora. Nu. Se întâmplase ceva rău. Apoi a îngheţat. Știau 
Ei oare că ea, Dominika, nu raporta nimic, minţind în privinţa 
progresului legat de Nate? Oare dispariţia Martei era un 
avertisment? Ridicol. Trebuia să existe o explicaţie simplă. 
Marta fugise cu un instructor de schi blond în Laponia. Dar 
Dominika nu s-a putut convinge. 

Căutarea Martei a durat zile întregi, dar fără niciun rezultat. 
Volontov era înnebunit că dispariţia unuia dintre oamenii lui 
avea să-i păteze dosarul la Centru, o obsesie ciudată având în 
vedere că bilanţul așa-zisei lui cariere de 30 de ani era afectat 
de indiferenţă, neatenţie și carierism. Ambasada a protestat la 
Ministerul Finlandez al Afacerilor Externe și la Ministerul de 
Interne în privinţa răpirii criminale a unui membru din personalul 
său diplomatic, de a cărui securitate, le reaminteau ei 
nesuferiţilor de finlandezi, era răspunzător guvernul lor. Un 
anchetator special de la Moscova de la Directoratul că a sosit 
pentru a-i interoga pe ofiţerii de la ambasadă și pe Volontov și 
pentru a se consulta cu anchetatorii finlandezi. A plecat după 
patru zile, trăgând cu un aer solemn concluzia că domnișoara 
lelenova dispăruse. 

Dominika bănuia adevărul. Stătea întinsă în pat cu faţa în jos, 
în apartamentul închiriat de SVR, și plângea pentru prietena ei. 
Îi fusese o adevărată prietenă - o soră mai mare pe care n-o 
avusese niciodată - și era monstruos, de neconceput că Ei îi 
făcuseră rău. De ce oare? In timp ce se tot gândea, își aminti că- 
i povestise de Ustinov și s-a înfiorat. Oare Ei știau despre asta? 
Oare Marta menţionase asta cuiva? Oare dezvăluirea ei putea 
avea drept efect dispariţia unei colege, a unei angajate a 
Serviciului, din micuțul și adormitul Helsinki, în plin secol al XXI- 
lea, într-o lume normală și civilizată? Închise ochii și simţi cum 
se învârte patul cu ea și se trezi în cuibușorul de nebunii al lui 
Ustinov, pe patul lui rotitor scăldat în sânge. Rememorând scena 
își aminti că fața lui Volontov exprimase teamă, haloul lui 
portocaliu era zdrențuit din pricina asta. 

S-a ridicat, s-a dus la fereastră și s-a uitat la cerul nopţii. Se 
dispreţuia. Ofiţer de informații, aflat în misiune, seducătoare 
neobosită. O folosiseră, încă o mai foloseau ca pe o mică piesă 
de șah, ca pe un pion. Indiferent cu cine lucra Nate, era în stare 
să-l înțeleagă mai bine acum, apreciind ura care îl impulsiona. 

S-a convins mai tare ca niciodată să nu raporteze nimic în 
privinţa lui Nate. Fusese ca lovită de o rafală de vânt rece. Dar 
jocurile ei erau pasive, nu? A văzut fața Martei pe geam. Cum 
putea să-i facă pe Ei să plătească pentru ceea ce-i făcuseră? 
Cum îi putea distruge pe Volontov, unchiul Vania și pe toţi 
ceilalţi? 

Îi curgeau lacrimi pe obraji. Plângea pentru Marta, pentru 
tatăl ei, poate și pentru ea însăși. Plângea pentru Rusia, dar știa 
că nu mai credea în ea deloc. S-a întors de la fereastră, cu ochii 
închiși. Ceva s-a dezlănţuit în sinea ei și a trântit jos cu braţul un 
mic vas de ceramică - Marta i-l cumpărase la piaţa de duminică 
- de pe o măsută, cu dinţii încleștați și pumnii strânși. 

La Rezidentura, plin de spaimă, Volontov aștepta un control 
oficial într-o formă sau alta. În loc de asta a primit un telefon pe 
linia specială de la Vania Egorov, care deplângea faptul că 
activitatea pe front, în tranșee, nu era lipsită de riscuri. 
Trădători existaseră și în trecut și aveau să existe și în viitor. 

— Deplângem situaţia, a spus el, și trebuie să fim vigilenţi, 
dar e imposibil să-i împiedici pe toți. 

Egorov i-a cerut lui Volontov să se concentreze asupra 
desfășurării unor operaţiuni sigure și mai ales asupra 
„proiectului special” cu nepoata lui și tânărul american. 

— Sigur, domnule general, a spus ușurat Volontov. Cred că în 
privinţa aceea facem progrese. 

Ciuș sobacia. Prostii, a spus Egorov în sinea lui și a pus capăt 
convorbirii. Vania știa că nepoata lui trebuie să-i fi relatat măcar 
o parte a poveștii cu Ustinov femeii ăleia, lelenova, o greșeală 
gravă, dar una pe care trebuia s-o treacă cu vederea pentru 
moment. A fost un adevărat noroc că lelenovei îi scăpase asta în 
fața tâmpitului de Volontov, care, slavă Domnului, avusese 
inspiraţia de a-l suna. Trebuia doar să-l trimită pe Matorin, să 
aranjeze o konspiritsia simplă de faţadă și să trimită și un 
anchetator de formă, pentru a mușamaliza tot. Doamne, dacă 
președintele ar fi aflat ceva de această breșă în securitate - 
Egorov nici nu voia să se gândească măcar. 

La graniţa ruso-finlandeză, la trei kilometri vest de Viarţilia, 
sovieticii stabiliseră după al Doilea Război Mondial o rută de 
trecere clandestină printr-o zonă nelocuită, împădurită cu pini și 
cu coline în pantă, dincolo de posturi de observaţie, sârmă 
ghimpată și terenuri arate. Partea finlandeză era întotdeauna 

slab păzită. Zeci de ani la rând, grăniceri KGB erau periodic 
trimiși în zonă pentru a-i lăsa pe agenţi să treacă nestingheriţi. 
Oricât s-au schimbat tehnicile, ele au rămas tot neschimbate: 
rutele printre terenurile minate în 1953 erau marcate de stâlpi 
băgaţi în zăpadă cu fâșii de pânză legate de ei. Din 2010, ruta 
corectă în teren era marcată de piloni de plastic prevăzuţi cu 
lumină infraroșie, vizibilă doar cu ochelari de vedere nocturnă. 

Cu o săptămână în urmă, Matorin trecuse clandestin în 
Finlanda folosindu-se de această rută, fusese luat cu mașina de 
un colaborator ilegal al Directoratului S pe drumul naţional 70 și 
fusese dus 400 km spre sud pe drumul rural 6 și în cele din 
urmă în oraș pe autostrada E75. Asasinul din Spețnaz!! se 
dusese direct la apartamentul lelenovei, o omorâse la miezul 
nopții și îi pusese cadavrul într-un sac militar de plastic. 
Curăţase apartamentul, apoi îl anunţase pe ilegalist, care, la 
primele ore ale dimineţii, l-a transportat pe Matorin împreună cu 
cadavrul Martei înapoi în nord spre ascunzătoarea din Viarțilia. 
Apoi acesta s-a întors la Helsinki. În dimineaţa următoare, 
folosind documente de călătorie legale finlandeze, ilegalistul și 
soția sa vag deghizată au ieșit din ţară pe la Haaparanta, 
aparent pentru o vacanţă frumoasă în Suedia. N-aveau să se 
mai întoarcă în Finlanda niciodată, complicând și mai tare 
ancheta legată de ceea ce i se întâmplase Martei lelenova. 
Intreaga operaţiune durase mai puţin de 40 de ore. 

Lumina soarelui pătrunse în pădurea de pini din Viarțilia, 
aruncând umbre lungi și delicate, care se ridicară încet peste 
colinele înzăpezite. Gărzile din Serviciul Federal de Securitate 
stăteau în turnul B30 urmărind liziera pădurii cu binoclurile. 
Soarele ajunse în spatele turnului, deasupra vârfurilor pinilor, 
scăldând întreaga zonă într-o lumină aurie. „Vot”, spuse unul 
dintre oameni. Acolo. Din pădure se zări ieșind o siluetă. Era 
îmbrăcată într-un costum alb cu glugă și purta apreschiuri. 
Gărzile au observat că mergea sigur pe el printre troiene, umbra 
lui lungă întinzându-se în spate. Târa de sfoară o mică sanie. Pe 
sanie era ceva lung înfășurat în nailon alb. Marta lelenova se 
întorsese în Rodina. 


14 Spetnaz (abrevierea din rusă pentru „Unităţi cu destinaţie specială”) este termenul 
care desemna trupele speciale sovietice și unităţi antitero cu misiunea de a neutraliza 
organizaţii teroriste, de a conduce operațiuni militare în spatele liniilor inamice, de a 
efectua sabotaje și de a elimina dușmanii statului. (n.r.). 

ULTIMA MASĂ A MARTEI: PYTT | PANNA 


Prăjiți separat, în unt încins, carne de vacă tăiată 
cubulete, cartofi tăiați cuburi și ceapă tocată până se 
rumenesc. Puneti ingredientele într-o tigaie, adăugați 
niște unt, condimentați și reîncălziți. Formati o 
adâncitură în compoziție, în care turnati un ou crud. 
Amestecați oul cu ingredientele inainte de servire. 

16. 


Nate stătea cu Gable în India Prankkari din Kallio, în spate, 
uitându-se pe geam. Restaurantul era aproape gol. Gable 
insistase să comande rogan josh, tocană picantă, grasă, 
aromată, de miel. O mâncau cu pâine moale, o salată iute de 
roșii cu ghimbir și stropită cu bere pe săturate. După prima 
lingură, lui Gable i s-a părut la fel ca acel rogan josh nepalez pe 
care îl gustase în jurul unui foc de tabără în Dhahran în urmă cu 
mulți ani, așteptând la pista de aterizare de lângă Pilatus pe 
unde intraseră ilegal cei patru tibetani în China. 

— Afurisiții ăștia de scandinavi nu sunt în stare să facă 
mâncare indiană, a spus el mestecând. Pentru ei totul e doar 
carne de ren cu fructe de pădure în sos cu smântână, cartofi 
fierţi. Bucătarul le pune niște pătrunjel și, gata, au gust. Ca de 
obicei, mâncarea dispărea în gura lui Gable într-un ritm 
amenințător. 

— Patru șerpași mititei, duri ca stânca, i-am antrenat vreme 
de o lună să intre și să iasă să întindă un releu pentru un traseu 
de camioane ale armatei chineze (PLA) ce trecea de-a lungul 
graniţei, practic la poalele munţilor Everest și Kangchenjunga. 
Sfârșitul lumii, nu alta. Au fugit peste munți, trebuiau să iasă de 
acolo, dar nu s-au mai întors niciodată. Patrulele comuniste 
chineze probabil că i-au prins. 

A tăcut un minut, apoi a mai cerut salată și au început să 
vorbească de cazul DIVEI, cum să-i dea drumul. Nate nu reușea 
s-o forțeze să ia o decizie, nu putea s-o facă să treacă de 
momentul critic. Nu dădea semne că va ceda și el își pierdea 
vremea. Gable s-a oprit din mestecat și s-a holbat la el când a 
recunoscut că începuse să o placă. 

— E dornică să se deschidă, să se implice, discutăm de toate, 
dar n-are flexibilitate, a spus Nate. 

— Te-ai gândit vreodată că ea te prelucrează pe tine și nu tu 
pe ea? l-a întrebat Gable mestecând de zor. 

— Nu e imposibil, a spus Nate. Dar nu există niciun fel de 
pretext convenabil pe care l-ar folosi. Nu carieră, nu bani, nimic. 

— Da, și ce te-ai face dacă ar veni la tine doar în impermeabil 

și fără nimic pe dedesubt? Crezi că ai mai numi asta încercare 
de racolare? 

Nate s-a uitat la Gable iritat. 

— Nu cred că ar face așa ceva. Așa simt. i 

— Ai vrea tu. Se pare că voi doi v-aţi împotmolit. Iti sugerez să 
te gândești la ceva ca să faci lucrurile să meargă. Scutur-o bine, 
zăpăcește-o, strică-i echilibrul. 

Și-a băut berea și a mai comandat încă două. 

— Cu ea n-o să meargă cu metodele obișnuite, Marty, a spus 
Nate. Am încercat s-o fac să vorbească mai mult despre Rusia, 
despre probleme, fără s-o forțez, doar aducând vorba de asta. E 
ceva acolo în ochii ei, dar nu e destul. 

— Trebuie să cauţi alt pretext. Viaţa bună din Occident. 
Articolele de lux. Contul în bancă. 

— Direcţie greșită, a spus Nate, nu e genul ei. Ea e o idealistă, 
o naționalistă, dar nu e o nostalgică a sistemului sovietic. A 
făcut balet, are cultură muzicală, e citită, știe limbi străine. 

— Aţi vorbit despre Kremlin? Despre toate porcăriile care se 
petrec dincolo de zidurile sale? 

— Sigur c-am făcut-o, a răspuns Nate. Dar e prea entuziastă. 
Vede totul la nivelul Rodinei. 

— Ce naiba mai e și asta? a întrebat Gable. 

— Întregul mit naţionalist - patria, pământul, imnurile, 
vânarea naziștilor prin stepă. 

— Oh, da, unele dintre fetele alea din Armata Roșie erau 
nemaipomenite, a spus Gable uitându-se în tavan. Cum arătau 
cu tunicile și ghetele alea... 

— Așa crezi tu că se face instruire profesionala? Vorbim de 
DIVA? 

— Păi, trebuie să găsești ceva s-o scoţi din poziţia ei 
defensivă. S-a lăsat pe spate pe scaun, legănându-se încet, cu 
mâinile sub cap. Nu ignora sentimentele ei pentru tine, l-a 
sfătuit Gable. Poate că o să vrea să te ajute în carieră. Atunci 
nici n-o să i se pară că ar comite o trădare. Sau poate că e 
înnebunită după senzaţii tari. Unii agenţi beau adrenalină. 

o... 

În noaptea aceea a sunat cineva la ușa lui Nate. Dominika 
stătea la intrare, cu fața trasă, ochii roșii. Nu plângea, dar îi 
tremurau buzele și și-a dus mâna la gură parcă să-și înăbușe un 
suspin. Nate s-a uitat repede pe hol în timp ce a tras-o în casă. 

Ea era ca de plumb, n-a opus rezistență când a tras-o. El i-a luat 
haina. Purta un tricou alb colant și blugi. A așezat-o blând pe 
canapea. S-a așezat pe marginea pernei uitându-se la mâinile 
ei. Nate nu știa ce era în neregulă sau ce să facă. Fusese 
expediată acasă, avea probleme. Asta ar fi o premieră. Să 
exfiltreze un ofițer SVR înainte de racolare. 

Trebuie s-o calmez. Indiferent ce-ar fi, e întoarsă pe dos, e 
vulnerabilă. Un pahar de vin, de scotch, de votcă? Îi clănţăneau 
dinţii atunci când a luat o înghiţitură. 

— Știu că vorbești rusa, spuse Dominika brusc în rusă, cu 
vocea plată, obosită. Avea capul încă plecat și părul îi căzuse pe 
față. Tu ești singurul cu care pot vorbi, un tip din CIA, e o 
nebunie, nu? 

Un tip din CIA? se gândi Nate. Ce naiba se petrece? Stătea 
nemișcat, clipind din ochi. Dominika a mai luat o înghiţitură de 
băutură. 

A început să vorbească încet, șoptit. l-a povestit despre 
Marta, despre dispariţia ei. Atunci când Nate a întrebat-o de ce 
dispăruse, Dominika i-a povestit și de Ustinov. Când el i-a cerut 
amănunte, i-a mărturisit și de pregătirea făcută de ea. Zvonuri/e 
acelea despre Școala de stat numărul patru, Doamne, s-a gândit 
el. 

Ea l-a privit, încercând să vadă cum reacţiona aflând că 
fusese la Școala de Vrăbii. Nu era vorba nici de compătimire, 
nici de dispreţ în privirea lui. Așa era el mereu. Haloul violet din 
jurul capului său vibra. Dorea cu disperare să aibă încredere în 
el. l-a mai turnat un pahar. 

— De ce ai nevoie? a întrebat-o el în engleză. Vreau să te ajut. 

Ea ignoră întrebarea, revenind la engleză. 

— Știu că nu ești un diplomat american care lucrează la secţia 
economică a ambasadei americane. Știu că ești ofiţer CIA. Și tu 
știi la fel de bine că eu lucrez la Rezidentura din ambasada mea 
ca ofiţer de securitate a statului. Cel puţin trebuie să-ți fi dat 
seama când ţi-am spus că Volontov e șeful meu. Cred de 
asemenea că știi și că unchiul meu e Vania Egorov, primul 
director adjunct al Serviciului. Nate încercă să nu se miște. La 
Moscova, după AVR am lucrat la Departamentul al Cincilea într-o 
operațiune împotriva unui diplomat francez, care a eșuat. Apoi 
am fost trimisă la Helsinki. 

Dominika se uită în sus la Nate. Faţa ei era umflată. L-a privit 


VP - 203 


iscoditor, iar el s-a întins și a luat-o de mână. Era așa de rece la 


atingere. 
— Marta a fost prietena mea. Și-a slujit ţara cu devotament 
toată viaţa, i-au dat medalii, i-au dat pensie, un post în 


străinătate. Era puternică, independentă. Nu avea regrete în 
legătură cu viaţa ei, se bucura de orice. În perioada în care am 
cunoscut-o, mi-a arătat cine sunt. l-a strâns ușor mâna lui Nate. 
Nu știu ce s-a întâmplat cu Marta, dar a dispărut fără un cuvânt 
și știu că e moartă. Ea nu le-a făcut niciodată nimic. Unchiul 
meu se teme să nu se compromită. Se apără cu orice preț. 
Există un bărbat, o fiinţă de coșmar care e sub ordinele lui și pe 
care l-ar folosi pentru așa ceva. 

— Ești în pericol? întrebă Nate. 

Gândurile i se derulau în viteză. Ea vorbea de niște operaţiuni 
trecute, despre un asasinat politic, de lichidarea cuiva dintre 
angajaţii lor, de un scandal la cel mai înalt nivel al SVR-ului. Ea 
dictase cel puţin o jumătate de duzină de rapoarte secrete chiar 
de acolo, de pe canapea. El nu îndrăznea să ia notițe, trebuia s- 
o lase să continue. 

— Eşti implicată în afacerea cu Ustinov, a spus el. Deci 
unchiul tău e posibil să fie furios pe tine. 

Ea a încuviinţat din cap. 

— Unchiul meu știe că nu îi pot face niciun rău. Mama e la 
Moscova. El o folosește drept o za/ojnița, o ostatică, ca în 
vremurile de altă dată. Pe lângă asta, el m-a pregătit, m-a dat la 
școală, m-a trimis în străinătate. Și eu îi aparţin, la fel ca și 
monstrul ăla. Am fost trimisă la Helsinki să te întâlnesc, să mă 
împrietenesc cu tine, a recunoscut ea. Unchiul spune că mă 
consideră unul dintre ofițerii săi de operaţiuni, dar în ochii lui nu 
sunt decât Vrăbiuța lui, ca în anii 1960. Și-au pierdut răbdarea în 
ce privește progresele pe care le-am înregistrat cu tine. Vor să 
audă că m-am culcat cu tine. 

— Sunt dispus să te ajut în privinţa asta, s-a oferit Nate. Ea s- 
a uitat la el și a suspinat ușor. 

— lţi place să te ţii de glume, a spus ea. Poate că n-o să ţi se 
mai pară așa de amuzant dacă am să-ţi spun că trebuie să aflu 
cu ce te-ai ocupat la Moscova, cu ce agent dublu te-ai întâlnit. 
Unchiul Vania m-a trimis să stau cu ochii pe tine, să văd dacă 
devii activ în plan operaţional, așa cum s-a întâmplat vreme de 
două săptămâni luna trecută. 

Agentul dublu cu care te întâlneşti? Nate s-a simţit ca un copil 
stând lângă șine în timp ce un tren rapid de marfă șuieră pe 
lângă el, mai-mai să-l trântească la pământ. A încercat să nu 
reacționeze, dar știa că Dominika îi citise expresia feţei. 

— Nu i-am spus nimic moluștei ăleia de Volontov, l-a asigurat 
Dominika. Marta trăia încă pe atunci. Ştia ce hotărâre luasem. 

Nate încerca să se concentreze asupra cuvintelor ei în vreme 
ce se gândea încremenit cum au scăpat el și MARBLE ca prin 
urechile acului. Habar nu avuseseră de pericol. Decizia 
Dominikăi de a nu raporta mai mult ca sigur că-i salvase viaţa. 

— De când am dat peste tine la bazin am încercat să mă 
împrietenesc cu tine, a mărturisit Dominika. În mai multe feluri, 
amândoi făceam același lucru. Știu că încercai să-mi afli 
punctele slabe,  viazvimoe mesto, care e cuvântul, 
vulnerabilitate? Scopul de a te seduce viza doar să ne petrecem 
mai mult timp împreună. Presupun că ăsta era planul unchiului 
Vania de la un capăt la altul. Ce m-a surprins a fost că am 
continuat să te las să mă prelucrezi pentru că mi-am dat seama 
că doream să faci asta mai departe. Imi plăcea să fiu cu tine. 

Nate stătea nemișcat, ţinând-o încă de mână. Doamne sfinte, 
chiar fusese ţinta ei, așa cum bănuise Gable. SVR-ul îl vâna pe 
MARBLE. Slavă Domnului că ea luase hotărârea pe care o luase. 
Și, se gândi el, Dumnezeu s-o binecuvânteze pe Marta, 
indiferent unde s-ar fi aflat. 

Știa că Dominika era deja într-o stare critică. Vocea ei plată 
era un amestec de furie, teamă și dorință de a se elibera. li 
spusese deja atâtea, încât putea să facă ce voia din ea. Acum 
venise momentul delicat când ea putea să dea înapoi sau să se 
hotărască să devină informatoare a CIA. 

— Dominika, i-a spus el, deja m-am oferit să te ajut. Te-am 
întrebat de ce anume ai nevoie. Ce vrei să faci? 

Dominika și-a retras mâna dintr-a lui, cu obrajii îmbujoraţi. 

— Nu regret nimic, a repetat ea. 

— Știu asta, a spus Nate. Nu se auzea niciun sunet în cameră. 
Ce vrei să fac eu? întrebă el încet. 

Era ca și cum îi putea citi gândurile. 

— Ești foarte inteligent, nu-i așa, domnule Neit Nash? a spus 
ea. Eu am venit să-ți plâng pe umăr, să-ţi spun de misiunea mea 
împotriva ta, să-ți spun că te-am ajutat. 

— Și eu îţi sunt recunoscător pentru asta, a admis Nate, 

evitând să arate cât de revoltător de ușurat se simţea. 

Însă Dominika îi citi pe chip multumirea. 

— Dar nu-mi ceri să lucrez cu tine ca s-o răzbun pe Marta, nici 
ca să mă răzbun pe unchiul meu sau pe Volontov sau pe toţi 
ceilalți, nici ca să încerc să reformez ţara mea iubită. 

— Nu trebuie să-ţi spun eu nimic din toate astea, a încuviinţat 
el. 

— Sigur că nu, a continuat ea. Ești prea prudent pentru asta. 
Nate s-a uitat la ea fără să spună nimic. Tot ce mă întrebi e ce 
vreau să fac. 

— Așa e, a spus Nate. 

— Mai bine spune-mi tu ce vrei să fac. 

— Cred că ar trebui să începem să lucrăm împreună. Să furăm 
informaţii secrete, a spus Nate cu sufletul la gură. 

— Din răzbunare pentru Marta, pentru Rodina, pentru... 

— Nu, nimic din toate astea, a întrerupt-o Nate. l-au venit în 
minte cuvintele lui Gable. Dominika s-a uitat la el. Haloul său 
violet se întinsese precum razele unui răsărit de soare. Pentru 
că ai nevoie de asta, Dominika, pentru că te ajută să-ţi hrănești 
temperamentul ăla al tău, pentru că vei fi stăpână pe ce faci, 
pentru prima dată în viața ta. 

Dominika se uită la el. Ochii lui erau calmi, deschişi. 

— E foarte interesant ce spui, reflectă ea. 

o... 

Cele mai bune recrutări sunt cele în care agenții se recrutează 
singuri, îi spusese instructorul său de la Fermă. Wu uita asta, 
nicio surpriză, o evoluție firească, îi spusese el. Păi, asta nu prea 
era evoluţie firească de racolare. Nate se simţea de parcă 
tocmai făcuse o cursă de rafting într-o cadă de baie. 

Trecuse un ceas și Dominika nu rostise practic Da, o voi face. 
Niciun agent nu ia hotărârea doar cu o strângere de mână și o 
semnătură. Nate reușise în schimb s-o determine să vorbească 
despre asta. 

— Indiferent ce vei decide, o asigurase el, îţi promit că o să 
lucrăm în siguranţă, acesta fiind modul obișnuit de a-i atrage pe 
agenți. Vorbise serios, dar toţi - și ofiţerii de caz, și agenţii lor - 
știau că supraviețuirea pe termen lung pentru un agent dublu, 
mai ales în Rusia, era puţin probabilă. Dar comentariul său i-a 
stârnit o reacţie. 

— Ca să facem așa ceva în mod corect nu putem evita 

riscurile. Ştim amândoi asta, a replicat Dominika cu 
maliţiozitate. 

A spus „noi”, s-a gândit Nate. 

— O să începem încet, prudent... dacă ne hotărâm până la 
urmă să începem, a insistat el. 

— Exact, a spus Dominika. Dacă ne hotărâm. 

— Și vom acţiona pe cât de rapid sau de încet vrei tu, a 
încurajat-o Nate. 

— Oamenii voștri sunt liberi să-mi analizeze motivația. Dacă 
se va dovedi o colaborare nesatisfăcătoare, o să-ţi spun și o să 
cădem de acord asupra încheierii, okoncianie, relaţiei noastre. 
Se pare că cei din SVR se foloseau de același gen de viclenie în 
manevrarea agenților. 

Dominika trecuse de prima fază. Se făcuse târziu. S-a ridicat 
și și-a luat haina. Nate a ajutat-o, uitându-se în ochii ei, la 
colțurile gurii ei, la mâinile ei. Oare vor rezista? Au rămas 
uitându-se unul la altul preţ de-o clipă. Ea s-a întors spre el la 
ușă, i-a dat mâna. El i-a luat-o și i-a spus spokoinoi noci, noapte 
bună, și ea a plecat grăbită, fără a face zgomot pe scări. 

o... 

După ce Dominika a plecat de la el, Nate a rămas treaz, 
notând la repezeală ce-și amintea că-i spusese ea. Și-a reprimat 
impulsul stupid de a se duce la ambasadă, să trezească Staţia, 
să se apuce să le scrie telegrame celor de la Cartierul General. 
Racolare. Ofițer SVR, funcție de Vrabie, unchiul ei e în poziție de 
conducere în sistem, ordonă asasinate. E un film de spionaj, 
pentru Dumnezeu. Abia aștepta să ajungă la birou a doua zi. 

Entuziasmul lui s-a evaporat. Se foia în pat, dând așternuturile 
la o parte. Seara plină de promisiuni s-a transformat într-o sursă 
de angoase. Trebuia să se convingă de siguranţa recrutării, să 
se convingă de atașamentul ei. Putea să dea înapoi, o mulţime 
de agenţi o făcuseră. Când va pune hamurile pe ea, se va trezi 
cu Cartierul General suflându-i în spate. Care era motivaţia ei? 
Ce salariu voia? Ce tip de acces avea? Cum adică, nu semnase 
un acord de păstrare a confidenţialităţii? Asta era ceva 
neașteptat. Constituia oare o provocare? 

Rezultate. Aveau să aștepte rezultate, cât mai repede. Urmau 
să ceară mai întâi cele mai preţioase informaţii pe care le putea 
ea obține și asta ar fi fost periculos. Oamenii aceia meschini, din 
birourile lor meschine, cu ochii lor meschini ca niște mărgele își 

vor dori să se convingă că ea era de bună-credinţă. Urmau s-o 
țină tot într-un test, n-aveau să fie mulţumiţi până ce informaţia 
ei nu era coroborată, până nu trecea de poligraf. Dacă făceau 
presiuni prea mari asupra ei sau o împingeau în direcţia greșită, 
o pierdeau. Nate știa asta. lar dacă o pierdea după ce anunţa 
racolarea ei, cei de la Centru ar fi reacţionat așa cum știa prea 
bine. Cazul era o cacealma din start. 

Acela era doar începutul. Dacă Dominika era prinsă, SVR-ul ar 
fi ucis-o. Nu conta cum era prinsă - ca agent dublu la Cartierul 
General, făcând o greșeală în misiune, fiind urmărită de inamic 
sau având ghinion, pur și simplu, fiind descoperită în faţa unui 
seif deschis cu camera foto declanșată. Nate se zvârcolea în pat. 

Ar fi urmat un interogatoriu și un proces, dar lor nu le-ar fi 
păsat de fapte. Unchiul Vania n-ar fi salvat-o. Ar fi dus-o 
desculță și în haine de deținut la închisoarea Lubianka sau la 
Lefortovo sau la Butirka. Ar fi împins-o pe holul de-a lungul 
căruia se înșirau uși de oţel într-o celulă cu o scurgere în podea 
și cu cârlige prinse în aplicele din plafon, iar coșciugul de carton 
cerat ar fi fost așezat în picioare într-un colț al încăperii. Ar fi 
împușcat-o în spatele urechii drepte chiar înainte să apuce să 
ajungă în centrul celulei, fără avertisment, și s-ar fi uitat la ea 
prăbușită cu fața în jos și ar fi luat-o de încheieturi și ar fi trântit- 
o în coșciugul de carton. Așa de simplu. Și așa de tragic. 


ROGAN JOSH 


Într-un mojar pisati ceapă tocată, ghimbir, chili, 
cardamom, cuișoare, coriandru, paprika, chimen și 
sare până se transformă într-o pastă fină. Adăugați foi 
de dafin și scorțișoară. Turnaţi unt topit. Gătiţi până 
începe să devină aromat. Adăugați bucățele de carne 
de miel, iaurt, apă caldă și piper. Coaceţi la cuptor 
timp de două ore la foc mediu. Presărați cu coriandru. 

17. 


Racolarea Dominikăi nu era în niciun caz una obișnuită. Era ea 
un ofițer de informaţii instruit, dar acum trebuia să învețe să 
devină spion. Nu era o transformare naturală. Cimentează 
legătura, spusese Forsyth. 

Prima mișcare a Staţiei din Helsinki a fost să pună întrebări 
discrete legate de Marta, pentru a-și arăta preocuparea. Gable a 
aranjat o întâlnire cu un ofițer de legătură din Supo. Nici urmă 
de rusoaică. Filmul surprins de camerele video de securitate la 
trecerea prin punctul de frontieră de la Haaparanta era 
neconcludent. Dominika i-a mulţumit lui Nate pentru efort, cu 
ochii uscați. 

Au limitat cât mai mult lista BIGOT, cu numărul de ofițeri 
autorizați să cunoască detaliile operaţiunii, deși în privinţa 
corespondenţilor acestora de la Cartierul General, aflaţi la 
sfârșitul listei, nu prea aveau ce să facă. Cazul intrase deja pe 
canalele cu acces restricționat, ceea ce era o aiureală, după 
cum spunea Gable, pentru că telegramele erau citite doar de 
vreo sută de persoane. Incercau în continuare să limiteze 
transmiterea de informații. Forsyth și Gable făcuseră asta 
înainte, știau că, dacă demarau cazul cu multă grijă, fluxul de 
informaţii avea să dureze cât mai mult. Nate realiză că era 
hotărât s-o protejeze pe Dominika orice-ar fi. Să n-o lase baltă. 

A găsit un apartament cu două dormitoare în Munkkiniemi 
lângă plaja Ramsay și lângă port și agentul sub acoperire 
neoficială cu fața de șobolan s-a întors și l-a închiriat pe un an 
ca danez, ca apartament de afaceri. Ceea ce însemna că venea 
și pleca la orice oră. Proprietarului mulțumit nici că putea să-i 
pese mai puţin. 

O noapte ploioasă de primăvară, cu luminile felinarelor 
reflectându-se pe trotuar. Dominika a fost luminată din spate 
coborând din troleibuzul galben-verde nr. 4 la Tiilimaki. Nate a 
prins-o din urmă la două blocuri distanţă și a luat-o de braț. Nici 
măcar nu l-a salutat, în manieră operativă SVR-istă, cu spatele 
drept și nervoasă. La această primă întâlnire a ei ca agentă 
dublă, într-o casă conspirativă, era stăpânită nu atât de teamă, 

cât de rușine. Au străbătut tăcuţi aleile înguste din spatele 
blocurilor. La toate ferestrele se vedea lumina argintie de la 
televizoare. S-au strecurat repede pe ușa de la intrare, mirosea 
a mâncare, a carne de ren fiartă și a sos cu smântână, au urcat 
două etaje pășind încet. 

Prima noapte din viaţa lor de acum înainte. Erau aprinse 
câteva lumini, Gable îi aștepta și a îmbrăţișat-o, i-a luat haina. 
Dominika nu se putea abţine să nu se uite la părul lui ţepos. Îi 
plăcea cum arăta, îi plăceau ochii lui, violetul din spatele lor. Un 
alt violet, s-a gândit ea. Forsyth a ieșit din bucătărie, cu 
paharele în mână, luptându-se cu un dop. Elegant, inteligent, 
calm, avea un halou azuriu. Lazurnii. Era un sensibil. Dominika 
se așeză pe canapea și se uită la cei trei bărbaţi care defilau 
prin încăpere. Era naturali, degajaţi, dar se uitau la ea și știa că 
o evaluau. 

Ştia că tot ce se întâmpla era real, prezenţa lor umplea 
camera. Până atunci ea îl cunoscuse doar pe Nate din CIA, care 
era un ofiţer tânăr, dar bărbaţii aceia erau calmi, gravi, se 
simțea experiența anilor, semănau cu generalul Korcinoi de 
acasă. Apoi Gable a ridicat un pahar și a spus stricat un 
Zzdorovie, iar ea și-a reţinut un zâmbet, rămânând serioasă. 

Nu discutau afaceri în seara aceea, așa de amabili erau, doar 
stăteau de vorbă, și l-au lăsat mai mult pe Nate să vorbească, 
așa de amabili erau, iar ei au fost numai urechi. La sfârșit, ea a 
plecat prima - profesionalism ca la carte din partea lor, după 
cum a observat ea - și a traversat plaja. Nu erau toate bărcile la 
apă încă și ea nu se mai simţea așa de stânjenită ca înainte. Așa 
de amabili fuseseră. 

La a doua întâlnire, Dominika a avut timp să se uite prin jur. 
Bucătăria minusculă avea o plită cu două ochiuri, suficient cât 
să fierbi niște apă, și un frigider cu tăvi de cauciuc să scoată 
cuburile de gheață. Așa cum se întâmpla în mod obișnuit cu 
casele conspirative, canapeaua, scaunele și mesele erau subțiri 
și ieftine, de prost gust, verzi-aurii, culori încă la modă în 
Scandinavia, a specificat Gable. Tapetul ieftin de pe pereți 
înfățișa niște valuri spărgându-se de țărm în lumina lunii, 
covoarele de pe jos erau unele lapone tradiţionale. Unul dintre 
dormitoare avea un pat dublu care ajungea din perete în perete 
și trebuia să te cațări în el de la picioarele lui. Al doilea dormitor 
era gol, cu excepţia unei polite suspendate din sticlă roșie. Baia 

avea o cadă și obișnuitul bideu pe care Gable l-a luat într-o 
noapte din greșeală drept toaletă și Dominika a râs cu lacrimi și, 
de-atunci, a început să-i spună lui Gable Bratok, fratele meu. 

Coordonarea unui ofiţer de informaţii ca agent dublu era mai 
dificilă decât controlarea unui bancher transpirat și disperat 
după euro, pentru că are o nevastă King Kong, un BMW vechi de 
doi ani și o Godzilla pe post de iubită. Dominika era o absolventă 
a AVR-ului. Se contraziceau, de formă, în privința artei 
spionajului („Nu pot să cred că tu consideri ăsta drept un loc 
potrivit”) sau a securităţii („Nu, Domi, un covoraș pe grilaj atunci 
când e sigur, ei nu te-au învăţat semnalele pozitive?”). 

Nate se întreba de câte ori trebuia să zică „hai să facem cum 
spun eu” și își lăsa capul în jos de fiecare dată când ea afirma cu 
dramatism pentru a-l scoate din sărite: „E capul meu în joc dacă 
greșești”. 

Agenţii CIA și-au dat repede seama că Dominika avea o 
intuiţie extraordinară. Termina propoziţiile pe care le spuneau 
ei, dădea din cap repede în semn aprobator la sugestii discrete, 
intuia în mod ciudat când să asculte. O femeie inteligentă, 
specializată în spionaj, se gândi Forsyth, dar mai era ceva ce el 
nu mai văzuse niciodată. C/arviziune nu era cuvântul potrivit, 
dar era pe aproape. 

Dominika urmărea procesul de departe. Vedea că o 
respectau, că-i apreciau pregătirea, dar nu luau nimic de bun. 
Ştia că o testau în mod discret. Uneori ţineau cont de părerea ei, 
alteori insistau să facă așa cum voiau ei. Erau foarte scrupuloși, 
se gândi ea. 

Intâlnirile săptămânale în casa conspirativă, lucrul împreună 
cu ei, toate acestea începuseră s-o definească. Uitase cât se 
chinuise să se decidă, racolarea ei de către CIA devenise cel mai 
valoros lucru în mintea ei. Se mândrea cu asta, o savura. Era 
plăcut mai ales atunci când vorbea cu Volontov. Poti să ghicești 
ce fac eu? se gândea ea atunci când acesta o bătea la cap că 
nu-și făcea treaba. Nate avusese dreptate. Asta era ceva ce-i 
aparținea, era doar al ei și atât. 

Forsyth a revenit când a sosit vremea să discute, cu infinită 
grijă, ce informaţii secrete putea fura ea de la Rezidentura. Au 
pus planul la cale, începând de la documentele de care se ocupa 
personal, apoi de la ceea ce putea fura fără a risca nimic, apoi 
ce comori știa ea că existau, dar nu avea acces la ele. Au 

sfătuit-o să nu se precipite. Spionii instruiți ca agenţi dubli de 
obicei forțau lucrurile la început, încercau să facă prea mult. 
Dominika i-a întrebat dacă îi dădeau și o cameră foto și 
echipament de comunicaţii. Voia să le arate cât de pricepută 
era, dar n-a făcut decât să le trezească un semnal de alarmă 
americanilor de la CIA. A văzut cum li s-au schimbat halourile și 
a înțeles că făcuse un pas greșit. 

— Hai să vorbim despre echipament puţin mai târziu, a spus 
Forsyth și a scris o telegramă în ziua următoare solicitând un 
examinator. Era posibil și să treacă de asta. 

Poligraful. Fluctuaţia de ton. Nate a stat în micul dormitor 
ascultând vocile înăbușite din sufragerie, una gravă, alta 
plăcută. Dominika era pe un scaun alb-cenușiu răspunzând cu 
„da” sau „nu” unui examinator cu degete groase, cu mustață, 
pe care Gable îl știa de la alte teste făcute cu poligraful și pe 
care nu-l agrea deloc. 

— Tipul a ajuns la fund acum 20 de ani, apoi s-a apucat de 
săpat, a spus el. 

Dominika știa că ăsta era un test important pentru ea și și-a 
impus să nu încerce să pătrundă în mintea examinatorului, să 
nu se joace cu el. S-a concentrat asupra întrebărilor lui, care 
treceau învăluite în culori pe lângă obrazul ei. 

Pe Nate l-au apucat toate transpiraţiile vreme de un ceas, 
apoi s-a dus în sufragerie când i-a auzit împachetând. Dominika 
i-a făcut semn cu capul, dar Domnul Degete Groase nici măcar 
n-a clipit. Așa procedează de fiecare dată, nu dau rezultatele 
până nu „parcurg graficele”. În cele din urmă, Forsyth l-a luat 
înapoi la Staţie și l-a pus să ia loc și i-a spus că lui nu-i păsa, el 
voia o evaluare preliminară, pentru că era importantă. Agitat, 
examinatorul s-a declarat mulţumit că Dominika era cine 
spusese că era, avea gradul de caporal în SVR și, cel mai 
important lucru, nu era agent dublu trimis de SVR pentru a 
dezinforma CIA sau pentru a identifica ofiţeri clandestini sau 
pentru a obţine informaţii despre cerințele curente de spionaj 
ale SUA. 

Examinatorul i-a spus în mod confidenţial lui Forsyth că pe 
grafice apăreau niște vârfuri galvanice de fiecare dată când ea 
răspundea la o întrebare în care era menţionat ofițerul de caz 
Nash. Era nevoie de reformularea încă unei serii de întrebări, a 
precizat el grav, înainte de a putea confirma că aceasta nu era o 

dovadă tipică de contratehnici de poligraf cehe sau cubaneze. 
Nu existase niciun fel de respiraţie controlată, pumni strânși sau 
anus încordat. Atunci când Forsyth i-a relatat lui Gable 
comentariile examinatorului despre reacţia Dominikăi legată de 
Nate, acesta a concluzionat simplu „orgaspasm” și a plecat din 
încăpere. 

Având un rezultat favorabil în buzunar, operaţiunea putea 
continua. Trebuiau să vorbească despre asigurarea protecţiei ei, 
despre acoperirea, comportamentul și parcursul ei. 

— Trebuie să-ţi menţii profilul normal, a spus /azurnii, azuriul, 
Forsyth. Trebuie să raportezi permanent întâlnirile cu Nathaniel 
la Centru, să continui să arăţi un progres modest. O dată pe 
lună nu merge. La fiecare două săptămâni, în fiecare săptămână 
este mai bine. Asta e ceea ce-ţi dă libertatea de mișcare. 

— Știu că trebuie să fac asta, l-a liniștit Dominika. Am deja în 
minte telegrame de acum și până la iarnă. 

— Va trebui să le scrii de una singură, i-a explicat Forsyth. Te 
putem ajuta, dar trebuie să fie rapoartele tale, cu cuvintele și 
detaliile tale. 

Dominika a dat din cap. Stie Jocul. E familiarizată cu asta, s-a 
gândit el. 

— O să fac un portret al lui Neit. Mândru, încrezut, dar 
prudent. Ușor de manipulat, dar suspicios, absent. S-a întors să 
se uite la Nate ridicând o sprânceană. 

— Greu de crezut că ai avea nevoie să aștepți până la iarnă 
ca să-ţi dai seama de toate astea, a comentat Gable stând pe 
canapea lângă Nate, care i-a dat un bobârnac cu degetul 
mijlociu. 

— Nu știu cât o să mai putem trage așa de timp. lasenovo o 
să-și piardă răbdarea mai devreme sau mai târziu, a spus 
Forsyth. 

El deja se gândea la ziua în care Dominika avea să fie 
rechemată la Moscova. Oare era pregătită să acţioneze și din 
interior? Erau ei în stare s-o pregătească la timp? Timpul era 
dușmanul lor, nu ea, s-a gândit el. 

— Există o cale de a prelungi relaţia, lăsaţi-mi zgarda 
dezlegată. Ceva care să îi facă pe cei de la lasenovo să 
investească mai mult timp, a spus Dominika. Unchiul Vania asta 
așteaptă. 

— Ce anume? 

— Dacă, între timp, raportez că eu și Neit am devenit amanți, 
Moscova va fi mulțumită. Le va împlini așteptările. Li se va 
părea normal - o să-și amintească de Școala de Vrăbii. 

Gable s-a ridicat de pe canapea, cu o expresie de durere 
întipărită pe chip. 

— Amanţi? Doamne, n-aș putea cere nimănui să facă asta cu 
Nate. E prea mult. 

o... 

Bătea un vânt puternic în duminica aceea, iar micile schifuri și 
navigatorii erau priponiţi în golf pe chei. În casa conspirativă, 
Dominika a vorbit puţin despre Marta, dar s-a oprit și i-a dat lui 
Nate veștile. Primitivul de Volontov tocmai își dăduse seama că 
rămăsese fără secretară și o rugase pe ea să-și asume unele 
îndatoriri administrative. Dominika avusese de gând să-l refuze, 
pentru a-l discredita în ochii Centrului, dar s-a gândit la Nate, la 
Forsyth și la Bratok și i-a spus că era gata să-l ajute. Secretul 
său cel mai preţios o ardea pe dinăuntru. Învăţa să caute 
prilejuri pentru a-și hrăni dorința de a călări pe cai mari. 

l-au dat pontajele de la Rezidentura și contabilitatea 
operațională. Cele din urmă veneau cu un beneficiu în plus, oare 
putea să ghicească Nate care anume? Fiecare cheltuială trebuia 
menţionată în legătură cu un raport de caz sau cu o telegramă 
operaţională de descriere a activităţii. 

— Volontov și ofiţerii lui ar trebui să facă asta singuri, dar 
aruncă totul pe biroul meu, a spus Dominika. Nimeni în afară de 
rezident nu poate citi telegramele celorlalţi, este o diviziune 
strictă, razdelenie. Ochii ei albaștri erau învăpăiaţi. Numai că au 
nevoie de mine să le completez cheltuielile. Așa că... Volontov 
mi-a oferit acces la absolut tot traficul operaţional. 

Informaţiile au început să curgă fragmentar, iar ei au urmărit 
să nu fie nimic fals, nimic cusut cu aţă albă, mai întâi Forsyth, 
apoi artropodele de departe, de la Langley. Ea se dovedea 
neîntrecută în reproducerea detaliilor, a unor fraze cheie în lanț, 
una după alta. Incepuse să-și ia notițe codificat, a fost verificată 
de ei și era în regulă. 

Memorase aproape în întregime textul raportului de activitate 
al referentului Direcţiei N, ce dezvăluia existența a trei agenți 
ilegali sub acoperire ai Direcţiei S la Helsinki, care trăiseră în 
Finlanda vreme de decenii ca finlandezi. Unul deja părăsise ţara 
pe la Haaparanta ca o perdea de fum la scurt timp după 

dispariţia Martei. Ceilalţi doi locuiau în orășelul apropiat Espoo, 
dar i-au lăsat în pace pentru a o proteja pe Dominika. 
o... 

La următoarea întâlnire, ea i-a speriat atunci când le-a 
prezentat un document original șterpelit din cutia de 
corespondenţă a lui Volontov. Îl băgase mototolit într-un 
buzunar în loc să-l ducă să fie distrus împreună cu restul 
maculaturii. Soverșenno Sekretno, Top secret, de la Direcţia PR, 
patru pagini despre parlamentele estonian și leton. Aceste ţări 
erau membre NATO acum, așa că Langley a transmis acele 
informaţii la NSC și la Casa Albă. Gable a ţipat la ea să nu mai 
facă așa ceva. 

Cartierul General a fost de acord cu el. Să nu mai 
șterpelească documente. l-au dat o cameră foto ascunsă. Nate 
nu era de acord, putea fi periculos, dar Forsyth a argumentat că 
trebuiau s-o înveţe să se obișnuiască cu asta și credea că avea 
să se descurce. 

— Nu sunt sigur că e pregătită pentru asta, a ezitat Nate. 

Orice echipament de spionaj sporea riscurile, iar el nu voia să 
arunce cazul în aer, nici să o expună unor primejdii și mai mari. 

— Mai bine ai pregăti-o mai repede, i-a tăiat-o Gable. Dacă o 
cheamă ăștia acasă mâine, cazul se duce de râpă. 

— Și dacă tot veni vorba, e timpul pentru un pic de instruire 
operaţională moscovită, i-a spus Forsyth lui Nate. E specialitatea 
ta. 

o... 

Pregătirea Dominikăi în desfășurarea de operaţiuni în zonă 
interzisă începuse. Vara se instalase pe acoperișurile înalte și 
cupolele de aramă ale orașului, ziua se mărise și o mulţime de 
finlandezi năpădiseră scările rulante ce duceau la peroanele de 
metrou. Dominika, când cu batic, când cu beretă, când cu 
pardesiu, măsura distanțele, amestecându-se în mulțimea ce se 
înghesuia la ușile turnante. A ieșit și într-un colţ al pasajului a 
trecut pe lângă el. În lumina purpurie, i-a putut simţi mirosul, 
mâneca puloverului, în timp ce ea ţinea un pachet de țigări între 
două degete la talie. El l-a apucat - o întâlnire fulger perfectă - 
și a dispărut în mulţime. 

Era o ploaie de vară, înviorătoare și ușoară, traficul era lent 
de tot, luminile se reflectau pe trotuar. Ea și-a verificat ceasul 
lângă o vitrină. Nu era urmărită, se simţea bine și știa că avea 

să se încadreze în timp. Când Nate i-a descris ce urmau să facă, 
ea a râs. 

— Noi nu apelăm la asemenea scenarii, i-a spus ea, iarela 
replicat: 

— Asta pentru că SVR acţionează în ţări democrate, și ea a 
pufnit supărată, dar a ascultat cu atenţie. 

A mers pe lângă zidul de granit în timp ce mașinile treceau 
șuierând pe strada udă. A trecut de colț și s-a oprit în umbra 
unei schelării, pe trotuarul acoperit. Mașina lui Nate și-a făcut 
apariţia de după colţ la 38 de minute după ceas, rapid, mergând 
încet, cu geamul de pe partea dreaptă deschis, iar ea a trecut 
de curbă și și-a strecurat mâna pe geam, lăsând să cadă pe 
scaun o pungă de plastic și luând de la el din mână caseta nouă. 
S-a tras înapoi sub schelărie și el și-a văzut de drum. Nici n-a 
privit-o, dar ea l-a văzut accelerând, fără a aprinde farurile. Ce 
mai punere în scenă, s-a gândit ea. 

Dădeau randament maxim, toţi, și, inevitabil, cei de la 
Cartierul General, care voiau și mai mult, au început să facă 
presiuni. Era un agent controlat de ei, cu o poziţie bună în 
Rezidentura SVR, scriseseră ei, și voiau să exploreze și alte 
posibilităţi. Forsyth i-a dus cu vorba săptămâni întregi, dar apoi 
a primit ordin și Gable era gata-gata să se urce în avion să se 
ducă până acolo, dar Forsyth l-a oprit. 

Începuse nebunia. Inginerii de la Directoratul de Știință și 
Tehnologie doreau ca DIVA să descarce toate informațiile 
existente în rețeaua de calculatoare din întreaga Rezidentura, 
să atace criptosistemele, să amplaseze dispozitive audio și 
video acolo. Aceștia au admis încântați că unele dintre 
dispozitivele lor puteau reduce, repet, reduce lumina din sudul 
orașului Helsinki şi într-o clipă i-au cerut DIVEI să instaleze o 
sursă radioactivă pe acoperișul ambasadei ruse. Apoi Cartierul 
General i-a înștiințat că „Regula celor șase” care guverna 
dezvoltarea oricărei tehnologii noi avea să întârzie introducerea 
oricărui tip de echipament în teren: cercetarea și dezvoltarea 
pentru dispozitiv urmau să mai dureze încă șase ani, să coste 
șase milioane de dolari în plus și, în baza testării pe bancul de 
lucru, un dispozitiv ar fi cântărit șase sute de livre. O nebunie. 

Latura clandestină a operaţiunii s-a extins, Nate și Dominika 
s-au văzut în continuare în public, trăgând de timp în beneficiul 
Centrului și al lui Volontov. Mese luate împreună, excursii în 

afara orașului, concerte. Nate a dat detalii personale despre el 
însuși, pe care Centrul le putea verifica în mod independent, 
pentru a demonstra cât de bine își făcea Dominika treaba. Dar, 
așa cum prezisese Forsyth, Volontov voia ca lucrurile să 
avanseze din ce în ce mai mult, așa că, fiind ajutată cu mare 
plăcere de Gable, ea a redactat telegrama în care raporta 
începutul unei relaţii sexuale cu Nate, pentru a mai câștiga timp. 
Gable voia să scrie și că Nate suferea de o „disfuncţie erectilă”, 
argumentând că așa puteau trage de timp, dar Forsyth, roșu de 
supărare, l-a pus la punct. Nate i-a făcut semn cu degetul 
arătător lui Gable. 

Dominika a început să fotografieze documente rusești 
clasificate de la Rezidentura, folosind o varietate de camere 
ascunse instalate în poșetă, brelocuri de ceas, rujuri. Alegea să 
fotografieze doar cele mai bune documente, știind exact când 
să aștepte. Gable a lăudat-o, dar Nate era permanent îngrijorat 
și supărat din pricina riscurilor pe care și le asuma. 

Într-o duminică după-amiază, aflându-se în casa conspirativă, 
Dominika s-a săturat să-l tot audă comentând: 

— Îți faci griji pentru mine sau pentru cazul ăsta și reputaţia 
ta? l-a întrebat ea. În cameră s-a lăsat tăcerea și Gable și-a dres 
glasul. 

Nate s-a întors încet spre ea, stânjenit și supărat. 

— Sunt preocupat să păstrez confidenţialitatea, a replicat el și 
a văzut-o înăsprindu-se la față. Cred c-ar trebui să fii mai 
prudentă. 

— Dacă asta e ce crezi, a spus Gable, o să-ţi placă runda 
următoare. 

o... 

Telegrama de la Cartierul General avea cinci pagini. Voiau ca 
ea să instaleze un USB într-un computer de la Rezidentura, de 
preferinţă cel din arhivă, dar putea fi și cel de sub biroul lui 
Volontov. După 14 secunde de descărcare, Langley putea 
accesa textele tuturor telegramelor codificate ale SVR-ului 
dintre lasenovo și Helsinki, transmise prin intermediul reţelelor 
telefonice comerciale. Citirea mesajelor în direct era mai simplă 
decât încercarea de spargere a algoritmilor de criptare în 
permanentă schimbare. Era însă o mișcare extrem de riscantă. 
Forsyth i-a văzut faţa lui Nate și l-a sfătuit să nu se mai ducă la 
întâlnire. Gable urma s-o instruiască pe Dominika. 

Două zile mai târziu, Dominika a împins căruciorul cu roți 
șubrede încărcat cu dosare și saci de documente de casat și 
evidențe contabile în arhivă. Slavă Domnului că avea de ce să 
se ţină, pentru că-i tremurau picioarele. Custodele, un om între 
două vârste pe nume Svets, care purta niște ochelari enormi și o 
cravată lată de lână care îi ajungea doar până la jumătatea 
burţii, stătea în expectativă. Abia aștepta s-o vadă punând 
dosarele la loc în fiecare seară la sfârșitul programului, mai ales 
când se întindea să ajungă la sertarele de sus. Ochii lui de 
gândac, plini de vinișoare, o urmăreau în vreme ce trăgea 
căruciorul înăuntru. 

Exersase asta cu Gable, iar el o instruise să continue tot așa. 
Și-a ciocnit căruciorul de colţul biroului lui, l-a lăsat să se 
răstoarne, împrăștiind hârtiile pe covor, și Svets s-a ridicat 
agitându-se de zor, iar ea a îngenuncheat lângă biroul lui și a 
găsit mufa cu led verde aprins, s-a asigurat că stickul era în 
poziţia corectă și l-a introdus în mufă. Apoi a început să numere 
în timp ce strângea hârtii, nouă, zece, unsprezece, și pentru că 
Svets se ridicase, ea i-a arătat un alt dosar de pe podea, dintr- 
un colț mai îndepărtat, doisprezece, treisprezece, paisprezece, a 
scos stickul și s-a ridicat, dându-și părul după ureche și punând 
stickul în buzunarul de la fustă cu inima bătându-i nebunește. A 
aranjat dosarele și le-a pus la loc în sertare, lăsându-l pe el să se 
zgâiască la ea cum stătea pe vârfuri, ridicând un picior pentru 
efect. 

Mai erau două ore până la sfârșitul zilei și avea impresia că 
absolut toţi erau cu ochii pe ea. Apoi angajaţii, bodogănind 
nerăbdători, s-au înghesuit la ușile duble de la intrare, lângă 
care se găsea o masă în spatele căreia stăteau doi barcagii de 
pe Volga, gărzile de securitate ale ambasadei, cu niște halouri 
cafenii în jurul capetelor. Verificau genţile și buzunarele. 
Doamne, e control inopinat și eu am ales tocmai ziua de azi. O 
dâră de sudoare i-a străbătut spatele, o putea simţi cum se 
prelinge în jos. Era blocată la coadă, nu se mai putea întoarce în 
birou, o vedeau, așa că își ţinea haina strâns în faţă și și-a 
strecurat stickul sub betelia fustei și apoi în jos, în partea din 
față a chiloţilor. Paznicul puţea a vodcă și ochii lui roșii știau, 
trebuiau să știe, că ea avea acel lucru ascuns în chiloţi, dar el i-a 
cotrobăit doar prin poșetă și i-a dat drumul să alunece până în 
capătul mesei, făcându-i semn să treacă mai departe. 

Le-a povestit scena în seara aceea, simțind încă puternic 
adrenalina riscului. Nate stătea deoparte, în ușa micii bucătării, 
iar Forsyth asculta tăcut cu paharele pe frunte. Gable a desfăcut 
o sticlă de șampanie și a dat-o pe gât dintr-o sorbitură. 

— Cred că acum știm de ce se numește stick, a spus el șia 
trecut pe lângă Nate, apucându-se să facă fondue. 

Dominika nu mai gustase așa ceva, nu știa ce era, și când a 
fost gata, s-au așezat la masă și au înmuiat pâine în brânza 
topită, cu gust aspru și aromă de vin, și au vorbit și au râs puţin. 

Forsyth și Gable au plecat după cină. Nate a turnat două 
pahare de vin și s-au dus în sufragerie. 

— Ce-ai făcut azi a fost prea riscant. N-ar fi trebuit să te las să 
încerci asta, a dojenit-o Nate. 

— A ieșit bine, l-a liniștit Dominika, întorcându-se spre el. Știm 
amândoi că există riscuri. 

— Unele riscuri sunt acceptabile, altele inevitabile, cele mai 
multe sunt stupide. 

— Stupide? G/upii? Nu-ţi face griji, Neit, a spus Dominika, n-o 
să-ți pierzi galoanele de spion. Cuvântul stupide o făcuse să-i 
cam sară ţandăra. lar el mocnea deja. 

— Numai că ar trebui să înveți să fii sub altă influență decât 
cea a adrenalinei, a spus el. 

— Te referi la vin? a întrebat ea și a aruncat paharul în perete. 
Nu, mulțumesc, prefer adrenalina. În cameră nu se auzea decât 
cum se prelingea lichidul pe zid. 

Nate s-a apropiat de ea și a prins-o de brațe, deasupra 
coatelor. 

— Ce-i cu tine? a șuierat el. S-au uitat furioși unul la altul de 
foarte aproape. 

— Ce-i cu tine? a repetat ea în șoaptă. 

Nici nu mai știa pe ce lume se afla. Nate era învăluit într-un 
violet cețos. S-a uitat la buzele lui, provocându-l, făcându-l să se 
apropie și mai mult. După încă o clipă, momentul acela a 
dispărut ca și când n-ar fi fost. 

— Te rog, dă-mi drumul, a șoptit ea, și el i-a dat drumul, iar ea 
și-a luat haina și a deschis ușa fără să se uite la el, cercetând în 
mod automat cu precauţie holul și casa scărilor, apoi a plecat, 
închizând-o încet. 

Nate a rămas cu privirea aţintită asupra ușii închise, cu un 
nod în gât și cu inima bătându-i nebunește în piept. Doamne, tot 

ce voia el era ca operaţiunea să decurgă lin. Tot ce dorea era s- 
o știe pe ea în siguranţă. Tot ce dorea... 


FONDUE DE BRÂNZĂ 


Preparati un sos mai gros din vin alb cu usturoi zdrobit, 
adăugați brânză Gruyère și Emmentaler rasă și 
amestecați la foc mediu până se înmoaie. Adăugați 
amidon, mai mult vin după gust și reîncălziți, fără a 
aduce în punctul de fierbere, până ce preparatul 
devine cremos și gros. Serviti cu crutoane de pâine de 
tară ușor rumenite. 

18. 


Vremea se încălzise bine de-acum și finlandezii de pe trotuar 
care așteptau să se schimbe semaforul își întorseseră toți fețele 
spre soare, precum floarea soarelui, cu ochii închiși. Vastele 
spaţii verzi și băncile din Kaivopuisto erau năpădite de secretare 
aflate în pauza de prânz care se bronzau cu bărbiile în sus, 
sorbind razele de soare. 

Nate avea o notă lipită de ușă. S-a dus în biroul lui Forsyth și 
s-a așezat jos. Gable stătea pe canapea. Forsyth i-a dat scurta 
telegramă venită de la Cartierul General prin care se anunţa 
disponibilitatea noului director al CIA, recent confirmat, de a 
călători incognito de la Copenhaga la Helsinki preţ de șase ore, 
pentru a face cunoștință cu DIVA și a-i exprima recunoștinţa 
agenţiei pentru serviciile aduse de ea. Nate s-a uitat la Forsyth 
și apoi la Gable. 

— Cum poate călători incognito? a întrebat Nate. A apărut în 
toată presa. 

— O să fie la Copenhaga pentru întrunirea NATO, a adăugat 
Forsyth. Cum o să scape el de danezi habar n-am. Allen Dulles 
obișnuia să facă asta, Angleton de asemenea, să se urce într-un 
avion, să nu spună nimănui și să-și facă apariţia neanunţat. 

— Da, în 1951, a precizat Gable. Și tipii ăia călătoreau singuri. 
Și tu ai coborât dintr-un avion Constellation, ai traversat pista de 
aterizare, ai luat un taxi și ai rezervat o cameră la hotel, 
înregistrându-te acolo. Totuși tocile acelea mici ale 
stewardeselor... 

Forsyth l-a ignorat. 

— Am trimis un refuz politicos azi-noapte și șeful pentru 
Europa m-a sunat pe linia verde o jumătate de ceas mai târziu și 
m-a făcut cu ou și cu oțet. Nu este o simplă cerere. Directorul 
vrea să se implice. 

— Și șeful ăsta pentru Europa e tot un afurisit de infatuat, a 
comentat Gable. Se crede căpitan de navă la Trafalgar. Aţi citit 
vreodată discursul lui de Crăciun adresat trupelor? 

Forsyth a continuat să-l ignore. 

— Nu putem controla lucrurile decât din clipa în care sosește 

cu avionul. Îl scoatem pe poarta pentru VIP-uri, îl escortăm prin 
oraș, îi ascundem gărzile într-o dubă jos, îl aducem încoace sus 
să dea mâna cu ea, apoi îi facem vânt. Numai rugaţi-vă ca 
FAPSI:5 - serviciul SIGINT rusesc - să nu pună mâna pe planul lui 
de zbor. Forsyth a mai privit încă o dată telegrama. Probabil că 
l-au informat despre DIVA de curând. Oricum, dă bine pentru PR. 

— PR? O să fie ucisă, s-a revoltat Nate. Ar fi mai sigur pentru 
noi s-o băgăm într-un portbagaj și s-o expediem în Suedia într- 
un weekend prelungit. De ce nu-i spunem că nu e disponibilă? 

— Nu, a răspuns categoric Forsyth. 

— Spune-i că ea refuză. 

— Nu. Pregătește-o, spune-i să zâmbească. Ochii ăia albaștri 
vor face restul. Hai să aducem niște mâncare aici, niște băuturi. 

— Și o mașină cu care să ne retragem rapid, parcată în 
apropiere, a adăugat Gable. 

— Și Dominika? a întrebat Nate. Cine își asumă 
responsabilitatea dacă ceva merge prost? 

— Tu, au spus Gable și Forsyth. 

o... 

Au aterizat, și-au făcut intrarea, și Dominika s-a ridicat în 
picioare în vreme ce directorul CIA și-a scos haina și a traversat 
camera strângându-i mâna zdravăn și spunându-i cât de 
bucuros era s-o întâlnească. Apoi i-a strâns și lui Nate mâna, 
felicitându-l pentru că făcea o treabă foarte bună împreună cu 
Dominika, zâmbind spre ea, și că puteau fi mândri de serviciile 
aduse Statelor Unite. Dominika a înclinat ușor capul, apoi s-au 
așezat, Dominika și directorul pe canapea. El a spart gheata, 
vrăjind-o în același mod în care procedase în zilele petrecute în 
legislatură, și a bătut-o pe genunchi pentru a-i atrage atenţia, 
zăbovind cu mâna pe genunchiul ei, într-un gest total deplasat. 

Era înalt și slab, cu ochi vioi, cu obraji scofâlciţi și păr lucios 
vopsit în negru. Dominika s-a gândit că arăta precum Koșcei, 
maleficul personaj mitologic despre care obișnuia să-i citească 
tatăl ei când era mică. Dominika l-a privit cu atenţie, dar aura lui 
era ștearsă, de un verde pal în jurul feței și urechilor. Verde, 
zelionâi, sensibil, nu ceea ce pare a fi, un actor, se gândi ea. Cât 
de diferit era de unchiul Vania, dar de fapt era la fel, servicii 
diferite, dar și el tot o iașcerița, șopârlă. 

L-a întrebat pe Forsyth despre „mediul operaţional” din 

Scandinavia și toți știau că nu trebuiau să discute nimic în faţa 
unui agent dublu, așa că ea s-a sculat și a adus o farfurie de 
pelmeni, găluşte fierbinţi tocmai scoase din oală, umplute cu 
carne tocată condimentată și stropite cu smântână. Dominika 
insistase să pregătească ea ceva specific rusesc pentru a-l 
onora pe oaspete. Nate se gândise că ar fi trebuit să servească 
biscuiţi uscați näkkileipä și băuturi calde cu aromă de vanilie. 

— Excelent, a  complimentat-o directorul, murdar de 
smântână în colțul gurii. 

S-a lins pe buze și i-a făcut semn Dominikăi să se așeze iar 
lângă el. Nate, Gable și Forsyth stăteau unul lângă altul pe 
scaune puse de-a curmezișul ca s-o poată urmări pe Dominika, 
să-i poată oferi ajutor, în vreme ce directorul a întrebat-o de 
unde era, parcă pentru a verifica dacă era alegător. Gable și-a 
adus aminte de nopţile disperate de demult din camere de hotel 
împuţite, cu agenți  asudaţi, care își asumau riscuri 
inimaginabile, care își făceau curaj să opereze din nou și îl 
ascultau pe el vorbind încet, fără pauze, și se uitau la el, 
turnându-și votcă sau maotai sau arac. Asta fusese demult. Aici, 
în apartamentul acesta scăldat în soare, aveau o întâlnire veselă 
ca între vechi prieteni. 

Pentru un rus, a vorbi despre succesul viitor înseamnă să 
atragi ghinionul. E preferabil să taci. Directorul s-a mutat mai 
aproape, dar ea nu s-a aplecat spre el. Bun spectacol, s-a gândit 
Nate, Dominika se pricepea să se descurce în situații de acest 
gen, nu? Directorul i-a spus că toţi îi aplaudaseră eforturile, că 
era personal interesat de activitatea ei și că n-ar trebui să ezite 
să-l contacteze direct la orice oră din zi sau noapte. Nate era 
tentat să-i ceară numărul de telefon din Bethesda. Forsyth i-a 
citit gândurile și i-a făcut semn să-și ţină gura. 

Verde ca un brotac și trâncănind de zor, directorul Koșcei 
vorbea despre un cont bancar secret în care fusese pus un 
bonus de racolare pentru Dominika și urmau să îi fie depuși în 
fiecare lună mai mulți bani. Contul era sub controlul ei absolut, 
dar bineînțeles că retragerile de sume exagerate nu erau 
recomandate. l-a mai spus și că urmau să fie depuși bani în plus 
când începea să lucreze la Moscova. Dominika s-a uitat în sus la 
Nate, apoi l-a privit pe Forsyth. Feţele lor erau inexpresive. 
Koșcei continua neabătut. 

După doi ani de serviciu intern la Moscova, a rostit el 

monoton, un bonus de un sfert de milion de dolari va fi 
depozitat în contul ei. In cele din urmă, la gata hotărâtă de 
comun acord a retragerii ei din serviciu, CIA urma să o instaleze 
undeva în Occident, într-o locaţie unde să aibă asigurată 
securitatea și i se va pune la dispoziţie o casă de nu mai puţin 
de o mie de metri pătrați. 

În încăpere era liniște. Dominika și-a schimbat expresia feței 
și s-a uitat la fiecare dintre ei, apoi s-a întors înapoi spre 
vizitator. A zâmbit în felul ei irezistibil. La naiba, și-a zis Nate. 

— Domnule, vă mulțumesc că aţi bătut atâta drum ca să mă 
întâlniți, a spus Dominika. Le-am explicat domnilor Forsyth, 
Gable și Nash - și a arătat spre ei în timp ce-i menţiona - că 
sunt hotărâtă să vă ajut cât pot de mult. Sunt hotărâtă să încerc 
să-mi ajut ţara, să ajut Rusia. Apreciez tot ce mi-aţi oferit. Dar 
vă rog să mă scuzaţi, eu nu fac asta pentru bani. Și i-a aruncat o 
privire acestei sperietori de ciori neku/turnii. 

— Sigur că nu, a spus Koșcei bătând-o pe genunchi. Deși toţi 
realizăm cât de folositori pot fi banii. 

— Da, domnule, aveţi dreptate, a replicat Dominika. Nate a 
observat că era indispusă, se îmbujorase ușor. Forsyth a 
observat și el. Gable s-a apucat să aducă hainele, foindu-se prin 
cameră. 

— Domnule director, ne mai ia încă o jumătate de ceas ca să 
plecăm de aici înainte să luaţi avionul, i-a amintit Forsyth, 
ridicându-se în picioare. 

— Bine, bine, a spus el. A fost o plăcere să te întâlnesc, 
Dominique. Eşti o femeie curajoasă, care îţi asumi riscuri 
teribile. Doamne, spune-i acum și cât mai are de trăit, s-a gândit 
Nate. Adu-ţi aminte, a adăugat directorul, îmbrăţișând-o, 
atingându-i pieptul cu braţul, sună-mă oricând ai nevoie. 

Da, poate să te ia de mână şi să te treacă granița, printre 
minele antipersonale și cu două minute înaintea câinilor, s-a 
gândit Gable. 

Forsyth l-a ajutat pe Koșcei să-și pună haina și pălăria, în 
vreme ce Gable a coborât să pregătească escorta. Directorul s-a 
dus după el. Forsyth s-a oprit în ușă și a făcut cu ochiul. 

— Vorbim curând, a spus el și a dispărut. 

Dominika și Nate stăteau în ușa apartamentului ca niște tineri 
însurăţei după ce-și luaseră rămas-bun de la un unchi nesuferit 
care venise la o cină de duminică. 

Nate a închis încet ușa. În casa conspirativă se lăsase o liniște 
deplină, puteau auzi cum erau trântite portierele mașinilor și 
cum acestea o luau din loc. 

— Ei bine, ţi-a plăcut directorul? a întrebat-o Nate. 

o... 

Se lăsa seara și golful era străbătut de lumini intermitente, iar 
prin fereastra deschisă se auzeau voci vesele de dincolo de apă. 
Pe masă erau două pahare de vin neatinse. Dominika și Nate 
stăteau pe întuneric, ea pe canapea, el pe scaun. Lumina se 
reflecta în părul și genele ei. Purta o rochie de vară strâmtă și 
pantofi cu toc, ca pentru un interviu de angajare. Nu avea chef 
de vorbă, iar Nate nici nu știa ce să spună, gândindu-se că 
disputele lor și vizita asta de acum o întorseseră pe dos, că 
urma să-i spună că renunţa. El era ofițerul ei de caz și era 
responsabilitatea lui ca operaţiunea să continue. 

Fir-ar să fie, s-a gândit el, o mulțime de acțiuni se duc pe apa 
sâmbetei, agenții se pierd în malaxorul CIA, mai există și ghinion 
sau momente prost alese, pierzi un tren și se schimbă totul. Dar 
cine pierde un agent pentru că acesta are impresia că suntem 
toți vrednici de dispreț? Deja își imagina cum s-ar mai fi bârfit la 
cantina de la Cartierul General. Da, era tot el, Nash, la Helsinki. 
Era adevărat ce se spunea la dosar la urma urmei, de regulă e 
așa. Langley urma să telegrafieze, E vremea să faci un tur al 
țării, hai să vorbim despre viitorul tău. Tatăl său i-ar fi scris: Bine 
ai venit, fiule, te-am iertat. Un puț adânc de mină, abrupt și 
lipsit de aer. A observat că ea se ridicase și se îndrepta spre el. 

Întunericul din cameră o afecta, un cocon invizibil, nu știa, dar 
stătea în fața lui, uitându-se la el. Haloul lui obișnuit violet era la 
locul său și, în chip ciudat, simţea că emană o căldură puternică. 
Știa că suferea, mult prea exigentul profesionist din el își făcea 
griji în privinţa echilibrului carierei lui, dar dincolo de 
seriozitatea profesională exista și vulnerabilitate. Indiferent ce 
gândea el despre ea personal - nu era sigură ce -, neliniștea și 
preocuparea lui erau duioase. Și-a dat seama că ea însăși 
resimțea presiunea, trăind încontinuu cu acest secret în suflet. 
Motivată mai întâi de furie, acum își intrase bine în noul său rol. 
Îi preferase pe americani pentru că avea încredere în ei, 
americanii aveau grijă de ea, erau adevăraţi profesioniști. 

În parte, Dominika își dădea seama că ceea ce făcea era mai 
ales pentru Nate. Dacă el ar fi întrebat-o, i-ar fi spus că n-avea 

deloc de gând să renunțe. Era hotărâtă și concentrată pe 
misiunea ei. 

Dar în acel moment avea nevoie de ceva mai mult decât 
decepţia ei nesemnificativă, decât să știe că voinţa ei era mai 
puternică decât a tuturor celorlalți, că dădea lovitura 
Eminenţelor Cenușii. Avea nevoie să fie dorită. De el. Își putea 
simţi sinele lăuntric cuprins de furtună. Işi puse mâinile pe 
scaunul lui Nate, se aplecă și îl sărută pe buze. 

Dominika nu prevăzuse asta (știa cu siguranţă că e/ în niciun 
caz). În cadrul serviciului ei, ca și în al lui, erau strict interzise, 
Zzapreșcionnii, relaţiile amoroase între ofițerii serviciilor secrete 
și agenții lor. Complicaţiile emoţionale reprezintă un pericol de 
moarte pentru o operaţiune clandestină. Nu degeaba îi fac vânt 
din cameră unei Vrăbii după ce preia frâiele „Unchiul Sașa”, 
pentru că sentimentele sunt o piedică, nu ajungi nicăieri cu o 
agentă care se gândește la khuy-ul lui, așa cum obișnuiau să 
spună bătrânii săi instructori, chicotind și încercând s-o facă să 
roșească. 

S-a trezit în brațele lui, sărutându-l, nu foarte pasional, ci 
încet, ușor. Buzele lui erau calde și voia să i le soarbă. Simţea 
cum întreg trupul și capul îi sunt cuprinse de încordare. Mâinile 
lui îi strângeau spatele și se simţea îmbujorată și agitată, de 
parcă ar fi fost doi prieteni din copilărie care s-au reîntâlnit ca 
adulți. El i-a suflat în ureche un val de căldură violet și a simţit 
cum o trec fiori pe șira spinării. 

— Dominika, a îngăimat el, dorind să se oprească. Se 
certaseră cu câteva zile înainte, era o nebunie să se încurce în 
felul ăsta, siguranţa cazului necesita... 

— Zamolci, a șoptit ea, taci, prostule, și l-a sărutat pe obraz și 
l-a strâns mai tare în braţe. 

Lui i se învârtea capul de nehotărât și de speriat ce era, de 
dorinţa nestăvilită pe care o simţea. Ştia că o dorea, era 
nebunesc, interzis. Nu și-a mai putut aminti ce a urmat. 

Stăteau dezbrăcaţi și transpiraţi în dormitor, iar Dominika își 
trecea încet unghiile printre picioarele lui pentru a-l face s-o 
urmeze - s-a gândit că trebuie să fi inventat chiar atunci o nouă 
tehnică de seducţie - și s-au cățărat peste spetează în mod 
ridicol în patul din perete. Ea îl ţinea în braţe, înfigându-și 
unghiile un pic cam tare, și râse, cu gura uscată de dorință. 
Simţindu-i pielea pentru prima dată, trecându-și buzele pe 

abdomenul lui, i se părea ireal și ameţitor. O privea surprins în 
timp ce ea îl împinse pe spate, cu mâna pe pieptul lui. Il săruta 
tandră și lascivă, reţinută și dezinhibată, savurându-i gustul, și 
parcă ar fi fost iubiţi dintotdeauna. Nu s-a gândit deloc la Școala 
de Vrăbii sau la tehnici. Pur și simplu îl dorea. 

Era tot mai nerăbdătoare, sinele său secret deborda și îi 
vâjâia capul. Gâtul i se contractă și chiar atunci, din fericire, a 
întins-o el pe spate, iar ea și-a ridicat călcâiele tremurând spre 
tavan, în timp ce pe fereastră a pătruns lumina unei luni 
sângerii ce răsărea deasupra portului și care i se reflecta în ochi. 
Nu mai vedea nimic, Nate era doar o figură nedeslușită cocoţată 
deasupra ei, apoi o greutate ce-o apăsa. Dominika a simţit o 
nespus de dulce sfârșeală și luna îi strălucea în ochi și spera că 
el o putea ţine bine încât să nu-și ia zborul ca un fulg. Se simţi 
cuprinsă de o tot mai mare excitare și atunci un val de efuziune 
mai intens decât celelalte a făcut-o să se agaţe și să se 
unduiască și i-a spus „boje mo!” din adâncul gâtului și a fost 
învăluită de o stare de graţie ca atunci când vântul pleacă 
lanurile de grâu. 

Stăteau unul lângă altul în lumina lunii. Dominika a așteptat 
să i se potolească tremurul șoldurilor înainte să se uite la trupul 
lui ud leoarcă. 

— Dușka, te pricepi foarte bine să coordonezi un agent, a 
șoptit ea. 

Aerul nopţii nu le uscase încă trupurile când au auzit cheia în 
ușă și au sărit din pat, iar Nate și-a pus la repezeală o cămașă, 
pantalonii și pantofii. Dominika a înșfăcat niște haine și a fugit în 
baie. Nate s-a dus în sufragerie și l-a găsit pe Gable în bucătărie, 
căutând în frigider. 

— M-am gândit să mă întorc să văd ce pagube sunt după turul 
de forţă al directorului, a explicat Gable. S-a întors iar să se uite 
în frigider. Mai sunt găluște din alea? 

— Pe raftul de jos, a spus Nate. Da, am vorbit cu Dominika 
despre toată porcăria asta. Cred că-și dă seama de diferenţa 
dintre noi și superiori. 

— M-am prăpădit de râs când a făcut mişto de bătrânul păun. 
Are simţul umorului, a remarcat Gable. A pus un vas cu găluşte 
pe masă. Deci, ai calmat-o? a întrebat el. 

— Da, Bratok, a răspuns Dominika, venind din baie. M-am 
calmat. Era complet îmbrăcată, cu părul pieptănat și o mină 

relaxată. Nate s-a uitat la faţa lui Gable. Lasă-mă să-ţi încălzesc 
eu găluștele, s-a oferit Dominika. A aprins aragazul, a pus tigaia. 
Sunt mai bune după ce-au mai stat, mai ales astea, a spus ea. A 
pus găluștele fierte într-o tigaie cu unt și le-a prăjit până s-au 
rumenit pe ambele părţi. Dar așa cum sunt acum sunt foarte 
bune cu oţet, a adăugat ea. 

Au continuat să sporovăiască în timp ce stăteau în jurul mesei 
de la bucătărie mâncând din castroane. Nu vorbea nimeni, și 
Gable se uita uneori când la unul, când la altul. Nate stătea cu 
nasul în farfurie, dar Dominika l-a sfidat cu privirea pe Gable 
netulburată, uitându-se la haloul din jurul capului său. După ce 
au terminat de mâncat, Gable s-a apucat de spălat vase, în 
vreme ce Dominika și-a pus haina și le-a urat noapte bună. Nu s- 
a uitat înapoi la Nate când a coborât scările. Nate a închis ușa, 
întorcându-se speriat să îl înfrunte pe Gable, care se îndrepta 
spre canapeaua din sufragerie cu două pahare pe care le ţinea 
între degete și cu o sticlă de scotch în cealaltă mână. 

— Haide, Priapus, a spus Gable așezând paharele pe masă. la 
o gură în timp ce aduc eu gheaţa. 


GĂLUȘTE PELMENI 


Modelați discuri dintr-un aluat făcut din făină, ou, lapte 
și sare. Amestecați carne de vacă tocată, de porc sau 
de pui, ceapă tocată, usturoi și apă. Puneti putină 
umplutură în centrul fiecărui disc, umeziţi marginile, 
împăturiți și modelați găluște pe care le fierbeți în apă 
clocotită cu sare până ce se ridică la suprafață. Serviti- 
le cu smântână. 

19. 


— Ţi-a scăpat? a întrebat Forsyth, aplecându-se peste birou. 
Te ocupi, conform aprecierilor Cartierului General, de unul dintre 
cele mai promițătoare cazuri rusești de la Directoratul de 
Operațiuni din ultimul deceniu și n-ai avut atâta disciplină încât 
să nu te culci cu ea? 

— Șefule, știu că a fost o greșeală, nu am avut-o în plan, s-a 
întâmplat. Era întoarsă pe dos din cauza directorului. Îi spunea 
Dominique. | s-a umplut paharul, avea nevoie de cineva 
aproape, a fost supusă unei mari presiuni. 

— Avea nevoie de cineva aproape? a repetat Gable, de pe 
locul lui obișnuit pe bancheta din spate. Așa numiţi voi, cei din 
generaţia voastră, sexul? 

Faţa în mod normal blândă și distinsă a lui Forsyth era neagră 
de supărare. L-a fixat cu privirea pe Nate până ce acesta a lăsat 
privirea în jos. 

— Îi porţi de grijă, stai de vorbă cu ea, îi acorzi sprijin. Dar 
nu... 

— Vă împreunaţi ca iepurii, a continuat Gable. 

— Da, ca iepurii, a spus Forsyth. Ce se întâmplă dacă relația 
voastră eșuează? Ce se întâmplă dacă vă certaţi după patru 
săptămâni și ea își dă seama că nu te poate suporta? 

— E foarte posibil, a adăugat Gable. 

— O să mai lucreze pentru CIA? Sau face asta pentru că e 
înnebunită după...? 

— Supa macho gazpacho, a spus Gable. 

— Despre ce naiba vorbeşti? s-a enervat Forsyth, uitându-se 
la Gable tolănit pe canapea. S-a întors spre Nate, care râsese de 
comentariul lui Gable. 

— Haide, Nate, a spus el. Deși a furnizat atâtea informaţii 
până în acest punct, DIVA e o achiziţie nouă. Trebuie s-o vedem 
că operează în mod productiv înainte de a ne convinge că 
recrutarea ei este un succes. Asta înseamnă că n-avem 
încredere în ea? Da și nu. Nu poţi avea niciodată încredere 
deplină într-un agent. 

— Rușii devin ursuzi, teatrali, li se face dor de casă. O iau 

razna. Ti-l aduci aminte pe lurcenko!'$ făcând cu mâna de pe 
scările avionului Aeroflot? DIVA e puternică, dar știm toţi că e 
temperamentală, impulsivă. 

A ridicat mâna pentru a-l opri pe Gable să mai facă vreun 
comentariu pueril. 

— Treaba ta ca ofiţer de caz e să strângi informaţii, să-i 
asiguri securitatea, să-ți stăpânești emoţiile personale și să faci 
din DIVA cea mai bună agentă posibilă. 

— Să ţi le stăpânești, a repetat Gable. Asta înseamnă fără 
sex. 

— De când ai venit la Staţia noastră ai tot dat de înțeles că îţi 
dorești un caz mare, că nu vrei să o dai în bară, că ești nefericit 
din cauza dosarului tău. Păi, la naiba, atunci instruiește-o pe 
rusoaica asta ca un profesionist. Fii cu capul limpede. 

— Cu cel de pe umeri, a completat Gable. 

— Și gândește-te ce efecte ar avea o relaţie amoroasă asupra 
operațiunii, asupra ei. Trebuie să începem să ne gândim la 
întoarcerea ei la Moscova. Nu știm încă momentul. Ar putea 
refuza să lucreze din interior, așa că fă-o să se gândească la 
asta, pregătește-o pentru asta. 

— Da, domnule, s-a conformat Nate, uitându-se înapoi la 
Forsyth. 

— Ne-am înţeles? a întrebat Forsyth, vrând să pună punct 
discuţiei. 

— Știu, știu, a spus Nate. Am terminat cu asta. Mulţumesc 
pentru vorbele încurajatoare, o să mă apuc iar de treabă. 

— Asta sună bine, a spus Gable, ridicându-se de pe canapea. 
Acum pot să iau cele patru camere ascunse din casa 
conspirativă. 

Nate s-a holbat la el cu ochii cât cepele. Forsyth își păstra o 
mină calmă. 

— Glumeam doar, Romeo, l-a liniștit Gable. N-aș fi putut 
suporta să urmăresc în reluare. 


Ceea ce i-a împiedicat pe Forsyth și pe Gable să-l mai 


16 Vitali lurcenko, diplomat și ofițer KGB, care s-a predat Staţiei CIA din Roma. După 
ce a dezvăluit numele unor agenţi KGB care operau ca ofițeri în serviciile secrete 
americane, s-a prezentat la ambasada sovietică din SUA și a cerut repatrierea. Deși 
nu este clar dacă lurcenko dezertase cu adevărat sau nu, el a fost decorat de 
guvernul sovietic pentru reușita „operaţiunii de infiltrare”, apoi a dispărut pentru 
totdeauna. (n.r.). 

pedepsească pe Nate pentru partida lui de sex a fost un semnal 
din partea Dominikăi în ziua următoare: Nate nu și-a tras mâna 
înapoi atunci când a atins pata de vaselină de sub mânerul 
portierei mașinii a doua zi de dimineaţă. Era pusă de ea în 
cursul nopţii. Semnal de pericol, s-a gândit el, plus 12 ore. 
Noaptea era răcoroasă, toamna scandinavă venise deja, cu 
chiciură pe parbriz și aburi ce ieșeau pe ţevile de eșapament. 
Așteptau în apartament trecând în revistă posibilele pericole. 
Era Dominika urmărită, fugea? Nate verificase orarele aeriene și 
portuare. Omul lui Gable din Supo era în așteptare. ARCHIE și 
VERONICA stăteau la telefon. Toţi cei trei ofițeri CIA reușeau să 
aștepte, să își stăpânească neliniștea. Nimeni nu s-a uitat la 
ceas - erau prea buni pentru asta. 

Nate s-a ridicat atunci când s-a învârtit cheia în broască și și- 
au dat seama că totul era în regulă, pentru că ochii ei limpezi, 
albaștri, străluceau și obrajii îi erau îmbujoraţi - nu numai din 
pricina împlinirii misiunii de detectare a filajului, dar și din altă 
pricină. 

Gable i-a adus o cană cu ceai fierbinte pe care ea l-a dat pe 
gât în vreme ce le relata grăbită detaliile pentru că așa erau toţi 
instruiți. Voia să-i dea gata un pic, să-i impresioneze. Cu o zi 
înainte, un bărbat necunoscut venise la ambasada rusă, ceruse 
să-l vadă pe „agentul de pază” și îi dăduse un plic pe care scria 
cu majuscule: STRICT  CONFIDENȚIAL PENTRU MAIOR 
VOLONTOV. Bărbatul plecase înainte ca ofițerul de pază cam 
greu de cap să-i poată afla numele, dar agentul i-a dus imediat 
scrisoarea lui Volontov, care a găsit un alt plic în interiorul 
primului. Acesta a chemat-o la el zbierând și, în timp ce o 
asculta traducând mesajul din engleză, era învăluit într-un nor 
prăfuit, portocaliu. Mesajul era tipărit cu majuscule, spunând că 
cel care îl adusese oferea SVR-ului un manual tehnic strict 
secret american pentru suma de 500 000 de dolari și le 
propunea să se întâlnească peste cinci zile la hotelul Kämp. 

Dominika s-a uitat la toţi pe rând, și-a băut ceaiul și și-a 
continuat povestea. In plic mai era încă o foaie, cu trei benzi 
sfâșiate, de parcă fusese smulsă dintr-un biblioraft. În capătul 
de sus și de jos al paginii scria TOP SECRET/UMBRA și titlul cu 
aldine US National Communications Grid, cu un colţ de sus 
decupat pe diagonală. Volontov era nervos și i-a cerut să-i 
citească de două ori notița de avertizare de sub titlu: 

„Distribuire neautorizată”, „Dacă e găsit, înapoiaţi la Biroul de 
Coordonări”, „Folosirea neautorizată se pedepsește conform 
legii”. 

Volontov avea chipul cenușiu și a zbierat la ea să-i facă o 
copie. Mânat de ambițiile lui de lingău comunist, a anunţat-o că 
avea de gând să-i trimită de urgenţă prima pagină primului 
director adjunct Egorov. Forsyth s-a uitat la Gable. Acesta s-a 
sculat și și-a dat jos haina de pe el în timp ce Dominika și-a 
ridicat puloverul și a scos o foaie de hârtie de la brâu, dându-i-o 
lui Forsyth - făcuse o a doua copie. Americanii s-au adunat 
grămadă. Gable a atins colțul oblic rupt și a murmurat: 

— Fir-ar să fie, e rupt numărul de ordine. Apoi s-a uitat la 
Dominika și a spus: credeam că ţi-am spus să nu mai faci asta 
niciodată, apoi s-a aplecat și a sărutat-o pe creștet și a ieșit. 

Telegrama NIACT! către Washington avea să fie trimisă într-o 
jumătate de oră. Lui Gable îi plăcea să trimită telegrame 
noaptea și să trezească pofta de gogoși la Langley. 

Volontov fusese în criză tot restul zilei, a mai povestit 
Dominika. O chemase la el în birou de nu știu câte ori, având 
capul învăluit în haloul lui portocaliu, semn că era nerăbdător. 
Chiar și el își dăduse seama că asta putea fi un cadou nesperat 
în materie de intelligence. Spre sfârșitul zilei s-a hotărât să-l 
sune pe Vania Egorov pentru a-l pune în temă în privinţa 
informaţiilor secrete cu un potenţial extraordinar și a-l avertiza 
în privinţa posibilei lovituri. Să vadă directorul adjunct cum 
conducea el, Volontov, operaţiunea. 

A închis ușa să sune pe linia secretă și Dominika i-a auzit 
râsul stupid și răspunsurile lui repetate și servile, „Da, da, da", 
un adevărat lingău, cum să-i spui altfel, a zis ea. Cam așa ceva, 
a spus și Forsyth. Volontov a chemat-o la el pentru a mia oară în 
ziua aceea și a informat-o că directorul adjunct aprobase 
bineînţeles sugestia lui ca ea să-l asiste în acea operaţiune. Ea 
urma să pregătească banii - i s-a spus să scoată doar 5 000 de 
dolari -, să închirieze o cameră la hotelul Kämp și să traducă în 
timpul întâlnirii cu americanul. „Apucă-te de treabă acum”, îi 
spusese el concediind-o cu un semn cu mâna. 

Fără sa știe Dominika, Volontov l-a chemat și pe referentul 


17 Night ACTion = US Government immediate action security classification. Este o 
cerere de clasificare a nivelului de securitate, prin care se solicită adresantului să ia 
măsuri de urgenţă, indiferent de zi sau oră. (n.r.). 

său de la Direcţia KR, teribilul fost grănicer. 

— Vreau să urmărești din umbră o întâlnire pe care o s-o am 
la sfârșitul săptămânii. În holul hotelului Kämp. Doar să stai și s- 
o urmărești. 

— O întâlnire? a întrebat ofiţerul de contraspionaj. De câţi 
oameni avem nevoie? Bineînţeles că o să fim înarmaţi. 

— Idiotule, doar tu. Fără arme. Doar să stai în hol. Să mă 
urmărești când mă întâlnesc cu omul de legătură. Să stai acolo. 
Apoi să mă urmărești când plec. E clar? a spus Volontov. 
Bărbatul a încuviinţat din cap, dar era dezamăgit. 

Nate a scos-o în grabă afară pe Dominika din apartamentul 
conspirativ după un ceas. Reguli ca la Moscova de acum încolo - 
fără întâlniri inutile, fără întâlniri în timpul zilei, să își dea seama 
dacă existau urmăritori, să-și asume să fie urmărită. Să scurteze 
contactele sociale de ochii lumii. Să stea aproape de ambasadă 
până se termina întâlnirea de la hotelul Kämp. Volontov avea să 
fie nervos, să dirijeze din umbră, să fie cu ochii pe toţi. Nu voiau 
să își asume riscuri. 

— Situaţia e spinoasă, a comentat Gable reîntors la Staţie. 
Trebuie să acţionăm prudent. Dacă se întâmplă ceva și 
întâlnirea e compromisă, orice - americanul ăsta idiot poate fi 
arestat, SVR-ul nu primește manualul -, Dominika e singura 
persoană din SVR care știe de acest voluntar. 

— Forsyth a trimis o telegramă confidențială reamintind 
Cartierului General de riscurile la care era expusă DIVA. Șeful 
pentru Europa a fost șocat, foarte șocat, să citească 
recomandarea lui Forsyth ca Staţia să îl identifice pur și simplu 
pe trădător și să lase FBl-ul să se ocupe de acest caz când 
acesta revenea în Statele Unite. Șeful pentru Europa nu putea 
aproba un plan care să aibă drept consecinţă pierderea de 
informaţii de importanţă vitală pentru stat - cel puţin nu atâta 
timp cât se afla el /a cârma Diviziei pentru Europa. 

Atunci când atașatul juridic de la ambasada americană, un 
agent special FBI în vârstă de 52 de ani pe nume Elwood 
Maratos, a dat buzna în biroul lui Forsyth pentru a coordona 
„operaţiunea”, și-au dat seama că Agenţia informase pe toată 
lumea până la Washington. Maratos, care se distinsese în cursul 
unei cariere de 25 de ani ca anchetator de jafuri bancare în 
Midwest, și-a pus picioarele pe birou, arătându-le tălpile 
pantofilor lui Forsyth și Gable, și a clamat că acesta era un caz 

clar de spionaj comis de un cetăţean american care, în 
consecinţă, ţine de stricta competenţă a FBl-ului. 

— Al naibii tip, a exclamat Gable atunci când Maratos a 
plecat, are impresia că espresso înseamnă „tren non-stop” în 
spaniolă. 

Nu era nicio îndoială că, dacă îi lăsau, o grămadă de agenţi 
speciali ai FBl-ului aveau să aterizeze la Helsinki cu pantaloni de 
lucru, ghete speciale și șepci de baseball New York Yankees. Tot 
ce putea face Staţia era să încerce să îi ţină pe agenții federali 
sub control. Forsyth i-a comandat lui Nate să pregătească planul 
de exfiltrare a DIVEI. Era posibil să fie nevoit s-o scoată afară 
dacă se producea vreun incident și rușii începeau să se întrebe 
de ce. 

Atunci s-a întâmplat ceva la Cartierul General. A avut loc 
probabil o întâlnire importantă și au început să acorde atenţie 
pericolelor care o pășteau pe DIVA. Unii au declarat mai târziu 
că Simon Benford, șeful contrainformaţiilor, a fost cel care a 
trântit una dintre  bine-cunoscutele lui replici histrionice, 
avertizând că ignorarea amenințării de contraspionaj urma să 
dea naștere unei mari „porcării”. Rezultatul a constat în două 
telegrame care au sosit în cea de-a treia zi, cu două zile înainte 
de întâlnirea de la Kämp. Prima era de la șeful pentru Europa, 
destinată exclusiv lui Forsyth. Cea de a doua fusese scrisă de 
Benford în caracteristicul său stil lapidar, ce friza impoliteţea. 
Telegrama aceea propunea o iniţiativă operaţională care l-a 
șocat chiar și pe Marty Gable, deși bătrânul lup de mare avea la 
el în birou o scrumieră făcută dintr-un craniu omenesc din 
Cambodgia sau Miami, spunând că nu-și putea aminti de unde. 

În prima telegramă scria: 


1. Va rugam restricționaţi la acest canal traficul de 
informaţii viitor. Cartierul General consideră prioritate 
de vârf împiedicarea potenţialei vânzări ilegale de 
documente americane secrete către SVR. Staţiei i se 
cere să își coordoneze acţiunile cu reprezentantul FBI 
al ambasadei, care a fost informat de FBI din 
Washington. Cartierul General confirmă Staţiei că FBI 
are prioritate în toate aspectele legate de anchetă și 
aplicare a legii referitoare la amenințările la adresa 
securităţii naţionale și cetăţenii americani suspecți de 

crime federale, în baza Legii pentru Reforma Serviciilor 
Secrete și Prevenirea Terorismului din 2004 și a 
Ordinului executiv 12333 și a 50 USC 401. 

2. Staţia este solicitată să sprijine pe deplin ancheta FBI 
conform cerințelor. Cartierul General este conștient de 
faptul că orice arestare poate afecta securitatea 
agentei duble DIVA. Staţia ar trebui să sporească 
măsurile de securitate operaţională a DIVEI. 

3. Vă rugăm raportați modul în care decurg lucrurile 
inclusiv NIACT. Cartierul General vă stă la dispoziţie 
pentru asistenţă în funcţie de necesități. Succes. 


In cea de a doua telegramă scria: 


1. Primit raportul referitor la DIVA. DIVA devine o 
excepţională sursă de informații. 

2. Va rugăm transmiteți felicitarile adresate de Cartierul 
General. 

3. Luaţi în calcul că orice mic pas greșit în abordarea 
voluntarului o va pune pe DIVA sub observaţie. In 
eventualitatea unui rezultat negativ, vă rugăm să vă 
asiguraţi că planul de urgență de exfiltrare este bine 
pus la punct. Cartierul General pregătește preluarea și 
transportarea dezertorului. 

4. Se impune aplicarea legii de către FBI, cu toate 
acestea scopul este acela de identificare a 
voluntarului, efectuare a arestării sale fără alertarea 
SVR-ului și permițând, repetăm, permițând SVR-ului să 
intre în posesia manualului fără a stârni suspiciuni 
serviciului de contrainformaţii rus. FBI va fi informat în 
privinţa existenţei unei oportunităţi de acţiune sub 
acoperire și va respecta îndrumările Staţiei pentru 
atingerea scopurilor acţiunii. 

5. Spre informarea Staţiei de la Helsinki, programul 
special de anul trecut destinat apărării a produs un 
manual modificat (GTSOLAR) identic cu copia oferită 
spre vânzare la Helsinki. Modificările informaţiilor 
secrete vor avea drept rezultat dezinformarea tehnică 
și inducerea în eroare. 

6. Cercetătorul Iden OSWR care va aduce manualul 

SOLAR va pleca din Washington în seara de 17 și 
urmează să sosească pe 18 dimineața. Vă rugăm să-l 
preluaţi și să-l cazați. 

7. Transmiteţi cât mai curând propunerea operaţională 
de substituire a manualului SOLAR de prioritate 
imediată. Nu ţineţi cont de îndrumările din telegrama 
precedentă. 


Au pus totul la cale, i-au chemat pe tehnicieni, au convocat 
încă o întâlnire cu DIVA în noaptea de dinaintea contactului. l-au 
arătat planurile, au făcut duplicat după cheia de la hotel, au 
pus-o în temă în legătură cu toate etapele. Au pus-o să se uite 
încă o dată la planuri. E în regulă, Neit, a spus ea. Avea o voce 
gâtuită, trădând surescitare. Au vorbit de riscuri, de expunerea 
ei, dar ea nu voia să asculte. Ochii ei albaștri nu s-au dezlipit de 
chipul lui atunci când el a desfăcut harta, marcând locul de unde 
aveau s-o ia dacă fugea. l-a simţit îngrijorarea din voce. 

Oare era vorba despre ea personal, s-a gândit ea, sau despre 
operațiune? Nate își reintrase în rolul de coordonator al ei, aura 
sa era neschimbată. 

Lucrurile erau prea serioase, așa că s-au oprit pentru o cină 
târzie și a fost rândul lui Forsyth. N-a gătit mult, dar Dominika l- 
a privit uimită cum arăta cu șorț, învăluit tot în albastru, purtând 
mănuși pentru cuptor, scoțând afară o tavă de acolo. Știa și el 
un singur fel de mâncare, soubise, orez fiert în unt cu ceapă 
caramelizată. Gable cumpărase kebaburi de miel de la un 
magazin, în caz că mâncarea ar fi fost necomestibilă și ar fi 
rămas flămânzi. Au mâncat fără să schimbe o vorbă. Apoi s-au 
uitat la ceas. Pentru ea era bine să se întoarcă acasă. 

N-a deschis ușa, a așteptat o secundă, trăgându-și în sus 
gulerul. 

— Noroc mâine, a spus ea. Și ea este cea în primejdie, s-a 
gândit Nate. 

— Și ţie, i-a urat el. O să fie bine. 

— Ne vedem peste câteva zile, a spus ea, punându-și o 
pereche de mănuși și dând să deschidă ușa. Așteptă. Se auzea 
zgomot de vase în chiuvetă. Uitându-se la el, îi surâse ca o Mona 
Lisa. 

— Vreau să fii atentă, a rugat-o el. Ea s-a uitat peste umărul 
lui spre micul dormitor iluminat de lună, dar el nici n-a cilipit și 

ea a simţit o strângere de inimă. 

— Spokoinoi nod, Neit. Nici nu s-a auzit când a coborât 
treptele. 

Au mers și au stins luminile, pregătindu-se să se ducă acasă. 
Era deja dimineaţă. Forsyth vorbea în vreme ce făceau ordine în 
apartament. 

— Fără agitaţie, fără eroisme, clar? Gable trăgea perdelele, 
stingând și lumina în baie. 

— Am înţeles, a spus Nate. 

— Adică, dacă întâmpinăm dificultăţi, nu ne lansăm în acțiuni 
pripite, l-a avertizat Forsyth. 

— Da, înţeleg, a răspuns Nate, știind ce urma și nevrând să-i 
dea lecţii șefului său. 

— Dacă apar probleme, ceea ce avem de făcut e să evaluăm 
dificultățile. Apoi luăm o hotărâre. Dar este crucial ca Dominika 
să-și joace rolul în schimbul de mâine. Dacă se poticnește, 
indiferent din ce motiv, operaţiunea s-a dus pe apa sâmbetei. 

Gable s-a întors în cameră. 

— Mâine pe vremea asta SVR-iștii o să se fraierească singuri 
că au pus mâna pe marfa autentică. Fără îndoială că la Moscova 
or să se bucure pe cinste. 

S-au îmbrăcat. Ce era de spus trebuia spus atunci, pentru că, 
odată ajunși în stradă, o luau în direcţii diferite, fără să se 
îmbrăţișeze de rămas-bun. 

— Deci, ce aud e că o lăsăm pe ea să se expună, să meargă la 
cacealma, a spus Nate, încercând să-și păstreze vocea 
inexpresivă. 

— Cacealma. Aici nu e Las Vegas. O s-o protejăm atâta cât ne 
stă în puteri. Dar trebuie să fii cu picioarele pe pământ. Capul 
sus, mai bine de atât nu se poate. 

Cei trei s-au despărţit afară, în frig. Nate a străbătut un drum 
mai lung până la mașina sa, troleibuzele nu mai circulau așa 
târziu. A mai simţit încă puţină vaselină sub mânerul portierei, s- 
a urcat în mașină și a rămas cu ochii aţintiţi asupra bordului, 
visând că parca în faţa apartamentului ei, îi bătea la ușă și o lua 
în brațe, iar cămașa ei de noapte îi flutura în jurul trupului pe 
care el îl acoperea cu sărutări, apoi imaginea i se estompă, 
reveni la realitate și porni la drum, traversând zonele mărginașe 
ale orașului, cu ochii pe oglinzile retrovizoare. 

SOUBISE À LA FORSYTH 


Fierbeti orez în apă cu sare vreme de cinci minute. 
Într-un alt vas caramelizati ușor ceapă în unt. 
Adăugați orezul, acoperiti și mai gătiti putin la cuptor 
la foc mediu, amestecând din când în când până se 
rumenește. Înainte de a servi, turnati smântână și 
brânză rasă de Gruyère. 

20. 


Forsyth, Nate și un tehnician pe nume Ginsburg s-a așezat pe 
niște scaune Empire capitonate cu catifea roșie dintr-o elegantă 
cameră a hotelului Kämp. S-au uitat sceptic la tapetul de 
mătase zdrenţțuit și la baldachinul de satin de deasupra patului. 
Prin ușile înalte glisante se auzea vag zgomotul traficului de pe 
Norra Esplanaden. Cei trei ofiţeri CIA stăteau în jurul unei 
măsuțe joase, aurite, pe care se aflau două laptopuri, un telefon 
mobil, un receptor miniatural și un Motorola codificat ZB5100 - 
radiourile mari erau mai sigure decât celularele, mai ales în 
eventualitatea în care rușii monitorizau toate canalele în timpul 
întâlnirii din camera de hotel. Pe laptopuri se vedeau două 
imagini: prima era camera Dominikăi de la Kâmp, identică cu 
cea în care stăteau. Era de fapt camera de alături. Pe cel de-al 
doilea laptop se vedea interiorul băii mari alăturate. Ambele 
imagini erau luate de sus, de lângă tavan, dintr-un unghi de 
270°. 

Conform instrucțiunilor lui Volontov, Dominika închiriase 
camera cu câteva zile în avans, ceea ce le oferise tehnicienilor 
timp să o verifice și să instaleze aparatura. Stația lucrase toată 
noaptea pentru a monta două camere de luat vederi, una 
ascunsă în mulurile de pe tavanul dormitorului, cealaltă fixată 
într-o gură de ventilaţie în baie. Camerele transmiteau 
receptorului un semnal codificat care era afișat apoi și 
înregistrat pe laptopuri. Fiecare cameră de la distanţă - de 
mărimea unei brichete Zippo - avea încorporat și câte un 
microfon digital care asigura sonorizarea. 

Gable se afla pe stradă într-o dubă parcată în fața hotelului, 
împreună cu atașatul ambasadei Maratos și alți trei agenți 
speciali de la biroul de contraspionaj FBI din Washington. In 
ciuda furiei abia stăpânite a lui Maratos, Forsyth interzisese 
orice prezență a FBI în camera de hotel, în parte pentru a-i 
controla pe agenţii federali, dar mai ales pentru a-i împiedica s-o 
vadă pe Dominika. Nu aveau de gând s-o expună pentru a fi 
vânată de federali. 

FBI pusese piciorul în prag la Washington. Nu acceptase să-l 

lase pe voluntar, indiferent cine ar fi fost el, să plece de la 
Helsinki și să se întoarcă în SUA înainte să-l înhaţe ei. Multe 
lucruri puteau merge prost, argumentaseră ei. Ceea ce voiau ei 
să spună era că nu puteau supraviețui unui scandal dacă 
subiectul scăpa. Spilcuiţii de la Cartierul General fuseseră deci 
de acord ca agenţii FBI să aștepte până plecau rușii ca să-l 
înhaţe. „Sigur, sigur”, spuseseră ei atunci când CIA a insistat ca 
Forsyth, și numai Forsyth, să dea semnalul când să-l aresteze. 

— Toată lumea înțelege succesiunea evenimentelor, nu? 
întrebase Forsyth în biroul său cu o zi înainte. Se uita ostentativ 
la Maratos. 

— Da, am înțeles. Nu suntem la prima arestare, a replicat 
Maratos. Doar aveți grijă să ne anunţaţi atunci când aflaţi 
numele ticălosului. 

— Elwood, vreau să subliniez că trebuie să aștepți să dau eu 
semnalul. Vei pune în pericol viaţa agentei noastre dacă 
acționaţi pripit, l-a avertizat Forsyth. 

Maratos s-a uitat la Forsyth iritat. 

— Am spus că am înţeles. Doamne, am înţeles. 

Gable îl atenţionase pe Nate că misiunea lui în acea 
operaţiune era să tacă și să asculte, dar Nate a vorbit oricum, 
uitându-se ţintă la agentul FBI. 

— Dacă voi, băieţi, daţi chix cu asta, mai bine v-aţi pune 
nevestele să vă bage cheia în contact la mașină dimineaţa. Era 
o încălcare a etichetei strigătoare la cer. 

— Mă, ratatule, s-a enervat Maratos, asta e cumva o 
ameninţare la adresa unui agent federal? 

Nate era pe cale să răspundă când Forsyth s-a răstit: 

— Tăceţi naibii amândoi. Maratos s-a gândit să spună altceva, 
dar a tăcut. 

Radioul de pe masă a semnalizat de două ori, era semnalul lui 
Gable din dubă că Volontov și Dominika pătrunseseră în holul 
hotelului. Trei minute mai târziu, pe primul laptop s-a văzut ușa 
deschizându-se și Volontov, Dominika și un tânăr scund au intrat 
în cameră. Dominika avea o geantă diplomat. Voluntarul era 
oacheș, avea o claie de păr negru vâlvoi și sprâncene groase. 
Purta o canadiană și căra un sac de marinar negru atârnat pe 
umăr. Ce nu se înregistra pe cameră era ceea ce vedea 
Dominika. Tipul era învăluit într-un halou galben murdar, 
precum un vânt încărcat de praf sau cerul dinaintea furtunii. Ştia 

ce avea de gând Volontov să-i facă - Dominika știa că tânărul 
era pierdut. Stăteau pe scaune în jurul unei măsuțe joase. La 
microfon s-au auzit Volontov vorbind în rusește și Dominika 
traducând. Era ciudat să audă vocea Dominikăi venind din 
laptop. 

La insistența lui Volontov tânărul s-a prezentat drept John Paul 
Bullard, un analist de nivel mediu din Serviciul Naţional de 
Comunicaţii. A spus ce lucra și câtă nevoie avea de bani. A bătut 
cu mâna sacul și a cerut din nou ca Volontov să-i plătească o 
jumătate de milion de dolari pentru manual, a cărui copertă deja 
le-o dăduse. Volontov a vorbit din nou și Dominika l-a întrebat 
pe american cum puteau fi siguri că era autentic. 

Bullard a desfăcut sacul și i-a întins Dominikăi un manual de 
mărimea unei cărți subţiri de telefon. Ea i l-a dat lui Volontov, 
care a răsfoit trei secunde paginile înainte să i-l returneze 
Dominikăi. l-a spus ceva lui Bullard și Dominika a tradus. 
Trebuiau să examineze documentul în privat înainte de a-i 
stabili valoarea exactă. 

— E autentic, nu e fals, l-a asigurat Bullard. 

Volontov a făcut un semn cu capul și Dominika s-a ridicat de 
pe scaunul ei cu documentul și servieta și s-a dus la baie. 
Conform instrucţiunilor date cu o zi înainte, Volontov voia ca 
manualul să fie pus în fundul dublu al servietei de îndată ce era 
posibil, în cazul în care ar fi fost o provocare din partea 
Occidentului, o cursă. Baia fără geam era locul nimerit pentru 
asta. 

Forsyth a șoptit în staţia radio: 

— Totul e în regulă, așteptați. 

Pe al doilea laptop s-a văzut deschizându-se ușa de la baie și 
capul Dominikăi a umplut ecranul. A închis ușa, a pus servieta 
pe dulapul de la baie. Mișcându-se rapid, s-a aplecat spre podea 
și a apăsat butonul dulapului, care s-a deschis în interior cu 
ajutorul a trei balamale. A scos un manual identic, modificat la 
microscop de câţiva specialiști și pregătit meticulos - până la 
coperta lipsă - dintr-o scobitură ascunsă, în care a introdus 
manualul original. Dulapul s-a închis cu un ţăcănit. Dominika a 
apăsat două clape de pe capacul servietei. Când s-a deschis 
servieta, căptușeala ascundea un fund dublu, în care Dominika a 
pus manualul modificat. A tras capacul ascunzătorii și a închis 
servieta cu un ţăcănit. 

S-a oprit să se uite în oglindă, și-a aranjat părul și apoi s-a 
uitat în sus la gura de aerisire și la camera invizibilă. Nate îi 
spusese cu o seară înainte că aveau să monitorizeze schimbul 
pentru a se asigura că totul mergea bine. Dominika a scos limba 
la cameră și, privindu-se încă o dată în oglindă, s-a întors în 
dormitor. 

— Dumnezeule, a exclamat Forsyth, de necrezut. De ce fel de 
operaţiune vă ocupați voi? a întrebat el uitându-se la Nate. 

— Pot să-i cer numărul de telefon? a spus Ginsburg, 
tehnicianul. 

— Tăceţi amândoi, s-a răstit Forsyth. 

Dominika s-a așezat iar jos în vreme ce Volontov a scotocit în 
buzunarul hainei și a scos un plic gros. L-a pus pe masă şi i l-a 
pasat lui Bullard. Dominika i-a spus acestuia că puteau să-i 
plătească doar 5 000 de dolari până verificau autenticitatea 
manualului. Privirea uluită a lui Bullard a fost întâmpinată de 
Volontov prin tăcere și o mină împietrită. 

— Ce-o să facă? a întrebat Ginsburg, se va duce la autorități? 

O privire aspră aruncată de Forsyth i-a închis gura. Dominika 
l-a anunţat pe Bullard că ei urmau să plece primii și că el trebuia 
să aștepte în cameră preţ de cinci minute înainte de a ieși din 
hotel. Tânărul american s-a așezat la loc pe scaun, uluit. 
Volontov s-a ridicat, s-a închis la haină și a ieșit din cameră, iar 
Dominika l-a urmat. Rămas singur, americanul s-a aplecat 
înainte, acoperindu-și fața cu mâinile. 

Forsyth a șoptit în radio, repetând numele lui Bullard de două 
ori. 

— Petrecerea s-a terminat. Oaspetele e încă sus. Nimeni nu 
mișcă. Nicio mișcare. 

A primit drept răspuns afirmativ două ţăcănituri. Brusc, 
Bullard și-a îndreptat spatele și s-a ridicat. 

— Stai naibii jos, s-a răstit Forsyth la ecranul laptopului. Stai 
acolo, bastardule. 

Bullard s-a îndreptat spre ușă și a ieșit din cameră. 

Forsyth a înșfăcat staţia: 

— Musafirul pleacă. Canadiană albastră, sac marinăresc 
negru. Nu vă mișcați. 

Volontov și Dominika au ieșit din hotel și s-au urcat într-o 
mașină a ambasadei ce aștepta la curbă. Agenţii FBI i-au urmărit 
plecând și au vrut să iasă din dubă. 

— Staţi jos, băieţi, a spus Gable. N-a coborât încă nimeni. 

— La naiba, a exclamat unul dintre agenţii FBI. Rușii au 
plecat. Haide să-l înhăţăm pe ticălosul ăsta. 

Gable l-a prins pe unul dintre agenți de braț. 

— Nimeni nu pleacă nicăieri până nu primim ok-ul, l-a oprit el. 

— Dă-te naibii la o parte, l-a împins Maratos, deschizând 
portiera dubei. Agenţii FBI s-au îngrămădit să coboare și au 
alergat spre hotel. Ușile liftului s-au deschis și Bullard a ieșit în 
hol în canadiana lui albastră și le-a căzut drept în braţe celor trei 
agenți FBI, care l-au trântit la pământ, i-au dus mâinile la spate 
și i-au pus o pereche de cătușe. O mulţime de turiști din hotel s- 
au adunat în jurul agenţilor federali, în vreme ce ei l-au ridicat 
pe Bullard și l-au împins spre ieșire. În agitația creată, nimeni nu 
l-a observat pe agentul KR de la ambasada rusă stând în spatele 
mulțimii. Acesta s-a întors pe călcâie și a părăsit hotelul pe o 
ieșire laterală. 

Forsyth a strâns echipamentul, în vreme ce Nate a recuperat 
manualul lui Bullard din baia camerei unde avusese loc 
întâlnirea și tehnicienii au demontat repede camerele din colțul 
tavanului și de la gura de aerisire. S-au întors toţi la sediul 
Staţiei. 

— Fir-ar să fie! a exclamat Forsyth. Am să-i trag un perdaf lui 
Maratos de să-i meargă fulgii. A fost prea devreme! Mult prea 
devreme! 

— Va trebui să aștepți până se întoarce înapoi în oraș, l-a 
calmat Gable. S-au dus direct la aeroport. Aveau un avion care 
aștepta să-l ducă pe tip până la Washington. Idioţii ăia erau așa 
de excitațţi, de nerăbdători. Se și gândeau deja la promovări. 

— Crezi că rușii au avut pe cineva care să supravegheze 
holul? a întrebat Nate, încercând să-și stăpânească teama. 

— Imposibil de spus, a răspuns Gable. Erau o mulţime de 
oameni care s-au uitat la arestare. Dacă ar fi fost după mine, aș 
fi avut pe cineva care să stea la pândă. 

— Grozav, a spus Nate. Mă duc la casa conspirativă s-o aștept 
pe Dominika. Sună-mă dacă afli ceva. S-a ridicat să plece. 

— Stai așa, a spus Forsyth. Stai jos o secundă. 

Nate s-a așezat jos. 

— Vreau să-ţi păstrezi calmul, înţelegi? Nu te duci la ea la 
apartament. N-o suni deloc. Nu-i trimiţi semnale, nu controlezi 
locurile de întâlnire. Dacă te văd la cinci străzi distanță de 


VP - 243 


ambasada rusă, te fac harcea-parcea imediat ce termin cu 
Maratos. L-a fixat îndelung cu privirea pe Nate. Mă înţelegi, 
Nate? 

— Da, mă duc la casa conspirativă să aștept. Asta e tot. 

— Asta e exact genul de situaţie de care am discutat. Nu știm 
dacă rușii au văzut ceva. O să trimit o telegramă acum la 
Washington cu descrierea detaliată și sper să-l trimită la Topeka 
să înregistreze carduri de pontaj întreaga lui carieră. 

Nate s-a ridicat să plece, pe față oglindindu-i-se supărarea și 
teama. 

— Stai jos, nu am terminat, a spus Forsyth. Acum urmează 
partea grea, să aștepți să afli dacă agenta ta e în siguranţă. 
Dacă te mişti prea curând, ai putea s-o pui în pericol chiar dacă 
ei nu suspectează nimic. Trebuie să lăsăm lucrurile să se 
liniștească. 

— Ce-ar fi să-i punem pe ARCHIE și pe VERONICA să-i 
supravegheze apartamentul? a întrebat Gable, o sugestie venită 
mai mult în sprijinul lui Nate. 

— Nu, nu vreau să risc nici măcar asta, a spus Forsyth. Dar, 
Marty, vreau ca agentul tău de la Supo să stea la pândă la 
punctul de observaţie de pe strada Tehtaankatu pentru a-i 
supraveghea pe ruși. Ar trebui să anunţe orice lucru ciudat care 
iese sau intră în ambasada aia. Promite-i o primă. 

Nate s-a ridicat să plece. 

— Stai calm, l-a îndemnat Forsyth. 

In momentul în care a intrat în casa conspirativă, Nate a putut 
simţi parfumul Dominikăi în aer, o undă de miros de săpun și 
pudră și încă ceva mult mai natural, mai iute și mai lemnos. Preţ 
de un minut, a avut impresia că ea sosise deja la apartament, 
dar nu era nimeni acolo. Ei îi spuseseră să stea deoparte vreme 
de o zi. Volontov avea să facă valuri, trimițând întruna 
telegrame și dând telefoane. Nate simţea nevoia s-o aibă lângă 
el. S-a dus în dormitor și s-a așezat pe pat. A adormit îmbrăcat, 
trezindu-se în toiul nopţii să se învelească. Inspiră cu nesat 
parfumul ei impregnat în cearșafuri. L-a trezit lumina soarelui. 

Gable era în bucătărie și făcea cafea. 

— Totul e în regulă, a spus el. Nu e nimic ciudat, nimic 
neobișnuit. Una la mână, nu-i spune lui Forsyth, dar am trimis-o 
pe VERONICA să sune la ea la ușă azi-noapte târziu. Nu e nimeni 
acasă. Se pare că n-a dormit acolo. Rușii probabil că au făcut 

noapte albă. ` 

Nate s-a dus la chiuvetă și s-a stropit cu apă pe față. Işi 
simțea pieptul încordat. Vasul cu o singură gălușcă se afla încă 
în frigider. S-a uitat la bucata de cocă pe care o făcuse cu 
mâinile ei. Gable pregătea o omletă pe aragaz, dar Nate era 
prea indispus ca să mănânce. 

— Nimeni nu știe să facă o omletă adevărată, a spus Gable. 
Nu e vorba numai să prăjești niște ouă și să le întorci pe partea 
cealaltă. Asta e o porcărie. Trebuie să scuturi tigaia și să 
amesteci să se omogenizeze bine - înţelegi - și să se închege 
ușor și apoi să o aduni în mijlocul tigăii. Uite așa. 

A adunat ușor ouăle prăjite cu o furculiță, a ridicat tigaia 
ținând-o strâns de mâner, apoi a pus-o la loc pe aragaz și a 
întors-o deasupra unei farfurii. Omleta lui Gable era moale, de 
un galben pal. 

— Și la mijloc trebuie să fie mai nefăcută, i-a arătat Gable, 
tăind-o cu furculița. Vrei? 

— Doamne, Marty, a spus Nate. 

— Uite, tot ce putem face e să așteptăm să vedem ce se 
întâmplă. Nicio mișcare din partea noastră. A luat o înghiţitură 
de omletă. Hai să te întreb ceva. Care e cel mai important 
aspect al acestei sindrofii? a întrebat el. 

— Te referi la manual, la înlocuirea lui? a spus Nate. La naiba 
cu manualul, ce-i cu agenta noastră? Poate că acum o ţin pe 
Dominika la subsol legată de un scaun și tu mănânci omletă. 

— Și eu îmi doresc la fel de mult ca și tine ca ea să fie în 
siguranţă, l-a calmat Gable, dar așteptăm să vedem dacă rușii 
se păcălesc crezând că au pus mâna pe manual. Aşteptăm să-i 
auzim bătându-se pe spate. Traficul din Rezidentura este 
urmărit. Stickul Dominikăi este descărcat; NASA citește tot. E 
liniște în ce privește comunicațiile radio, dar asta ar putea 
însemna că sunt excesiv de prevăzători. 

— Și dacă ne pierdem agentul? A meritat? 

— Gândește-te singur. Îi facem pe bolșevici să piardă șapte 
ani planificând atacuri cibernetice împotriva a ceea ce își 
imaginează ei că este infrastructura noastră, și asta pentru 
nimic. Ce este mai important? 

Nate s-a uitat la Gable, care îl fixa cu privirea. 

— Savurează-ţi omleta aia afurisită! i-a urat Nate. 

Era miezul zilei. Forsyth și-a ridicat privirea din spatele 
biroului său de la Staţie. Gable tocmai primise vești de la omul 
său care își petrecuse toată dimineața la postul lui de 
observaţie. Lui Nate nu i-a plăcut expresia de pe chipul lui 
Gable. 

— Azi dimineaţă o dubă a părăsit ambasada rusă la ora nouă. 
DIVA și alţi doi indivizi. Aveau la ei o geantă diplomat și s-au 
îndreptat spre aeroport. 

— Există o cursă Aeroflot spre Moscova în fiecare zi la amiază, 
a specificat Gable, verificându-și ceasul. Asta înseamnă peste 90 
de minute. 

— Asta-i tot? întrebă Nate. Nu facem nimic? 

— Nu, nu facem nimic, i-a răspuns Forsyth. O dubă care 
merge la aeroport e ceva normal. Primul lucru pe care l-ar fi 
făcut - toată noaptea trecută - a fost să copieze afurisitul ăla de 
manual și să pregătească geanta. Acum duc originalul în geantă 
la cursa de la amiază. Dominika și două escorte. Volontov e în 
stare sa facă așa ceva, s-o trimită, să facă temenele și să-și 
asume meritul. 

— Nu știm asta, a spus Nate. Dacă o escortează înapoi, în 
Rusia? Dacă e în pericol? 

— Chiar dacă ar fi adevărat, ce sugerezi? îl întrebă Forsyth. 
Manualul o să ajungă la Moscova. 

— Lasă-mă să mă duc la aeroport, îl rugă Nate. N-o să fac 
vreo nebunie. O să cercetez zona. Poate ne vom lămuri ce se 
întâmplă. Am vrea să știm care e situaţia, nu-i așa, am vrea să 
raportăm detaliile, nu? 

— În niciun caz, îl opri Forsyth. Ai fi ca Romeo strigând la 
Julieta să iasă la balcon. 

Nate se uită la Gable. 

— Nu mai suport asta, a izbucnit Gable. Prostovanul ăsta mai 
are puţin și o să înceapă să plângă. Tom, mă duc eu cu el. N-o 
să-l las să facă vreo prostie. Poate vom vedea cu cine 
călătorește, vom avea niște indicii, să știm ce se întâmplă. 

Gable s-a uitat la Forsyth și a dat din cap. 

Văzând că Forsyth nu zice nimic, Nate și Gable s-au îmbrăcat 
și au coborât în grabă scările. Cu Nate la volan, mașina a alergat 
în viteză până la aeroport, mai mult pe două roți. Au parcurs 
mezaninul din sticlă care dădea spre terminalul de plecări. 
Gable a zărit-o pe Dominika stând lângă poarta pentru cursa 

Aeroflot. Purta același costum bleumarin și o bluză albă. Părul îi 
era prins cu o fundă. De-o parte și de alta, era flancată de doi 
oficiali ai ambasadei. Geanta diplomat de culoare galbenă 
stătea pe podea, între genunchii unuia dintre oficiali. Dominika 
părea umilă și tăcută, îmbrăcată ca o mică funcţionară 
disciplinată, întorcându-se la Moscova și la Centru. 

Gable l-a înșfăcat pe Nate de guler și l-a împins după o 
coloană groasă. 

— Stai aici. Nu faci cu mâna. Nu te miști. Dacă te vede, nu 
vom ști cum va reacţiona. Dacă o dai în bară, o poţi omori. 

Dominika stătea între agentul de securitate de la Rezidentura 
și un lacheu din administraţia ambasadei care, atunci când i s-a 
spus că poate călători gratuit acasă, și-a îndesat valiza cu 
conserve de somon și CD-uri pentru a le vinde vecinilor și 
prietenilor din Moscova. Nici măcar nu știa cine era tânăra asta 
apetisantă de lângă el, dar nici nu-i păsa. Agentul de securitate 
care o flanca în partea cealaltă primise instrucţiuni concise în 
legătură cu această călătorie. | se spusese doar că domnișoara 
caporal Egorova urma să fie întâmpinată la aeroport de 
oficialități și că el trebuia să înmâneze geanta diplomat acelor 
ofițeri. Avea să primească o chitanță semnată pentru geantă și 
primea o permisie de două zile înainte de a se întoarce la 
Helsinki. Punct. 

Dominika era învăluită în mirosul puternic al apei de colonie a 
agentului de securitate și în izul sufocant de varză gătită al 
lacheului de la ambasadă. Ceva i-a atras atenţia și s-a uitat în 
sus, la mezanin. După o coloană lângă geam stătea Nate. Se 
uita la ea, cu mâinile lăsate în jos, geamul nuanţat în violet. 
Dominika simţi cum i se taie respiraţia; și-a impus să rămână 
nemișcată. Privirile lor s-au întâlnit, iar ea i-a făcut un 
imperceptibil semn cu capul. Nu, dușka, și-a dorit din tot sufletul 
ca gândurile ei să străbată geamul și să ajungă la el. Lasă-mă să 
plec. Nate s-a uitat la ea și a încuviinţat din cap. 


OMLETA FRANȚUZEASCĂ A LUI GABLE 


Bateti ouăle cu sare și piper. Încingeți unt într-o tigaie 
la foc mare și turnati ouăle. Amestecaţi energic ouăle 
în timp ce scuturați tigaia, până ce ouăle se fac jumări. 
Aplecați tigaia ca să se strângă jumările în fata tigăii. 


VP - 247 


Treceți cu furculita peste marginile omletei pentru a 
încorpora și mijlocul încă necopt. Scuturaţi tigaia şi 
întoarceți-o pentru a așeza omleta pe farfurie. Omleta 
trebuie să fie de un galben pai și pufoasă în interior. 

21. 


Volontov nici nu s-a uitat la Dominika în timp ce-i spunea că 
voia o traducere pe scurt a manualului lui Bullard, dar capul lui 
era învăluit într-un nor portocaliu închis. Ea a simţit înșelăciune, 
neîncredere, primejdie. Avea să rămână la ambasadă peste 
noapte, putea dormi pe canapea în camera de zi de lângă 
arhivă. Ofiţerul KR n-a scăpat-o din ochi tot timpul. Ea habar n- 
avea că el văzuse grupul de bărbaţi care-l trântiseră pe Bullard 
pe podeaua de marmură din holul hotelului Kämp, grămada de 
turiști adunată, dar își dădea seama că ceva era complet în 
neregulă. 

Volontov a privit-o din partea cealaltă a camerei și ea a 
resimţit duritatea vremurilor de altă dată, privirea călăilor lui 
Stalin, Dzerjinski, Ejov, Beria, privirea goală, indiferentă, care îi 
trimitea pe bărbaţi și pe femei la închisoare. Știa că ceva se 
întâmplase. Şi-a reprimat o stare de teamă tot mai intensă. Se 
purtau distant, ceea ce era întotdeauna un semn rău, își făcuse 
loc un sentiment de neîncredere. Dominika s-a hotărât să 
acţioneze ca și cum nimic nu s-ar fi întâmplat, să-și păstreze un 
aer nevinovat. S-a gândit la casa conspirativă, la Nate și la 
Bratok, apoi și-a zis să nu se mai gândească la ei, să se 
pregătească pentru ceea ce urma. A început să-și baricadeze 
mintea, îngropând secretele cât de adânc putea. Ei nu trebuiau 
să afle secretele ei, indiferent câte săpături ar fi făcut. 

Doi bărbaţi în gri i-au întâmpinat la Șeremetievo, stând unul 
lângă altul în mijlocul terminalului. Au luat geanta de la agentul 
de securitate, care a părăsit terminalul într-o mașină separată. 
Apoi i-au spus ei că era chemată la un interviu, însoţind-o până 
la mașina ce-i aștepta. Au plecat în tăcere de la aeroport în plin 
amurg spre capătul estic al orașului. Tot ce-a putut ea să vadă a 
fost o clădire obișnuită dincolo de Riazanski Prospect, un lift 
care scârțâia, un coridor vopsit în verde și a rămas acolo în 
vreme ce se lăsa seara. Nu mâncase și purta aceleași haine de 
două zile. Un bărbat cu ochelari a deschis o ușă și i-a făcut semn 
să intre într-o cameră care părea un birou privat, dar era 
nelocuit, un montaj de scenă, chiar și un vas cu trandafiri pe 

bufet. 

Bărbatul avea mâini subţiri, de pianist. Era chel, cu o urmă de 
lovitură într-o parte a capului, ca de pe urma unei trepanaţii, 
care distorsiona haloul galben din jurul capului său. /io/tii, 
nuanţa de galben ce simboliza în mod obișnuit trădarea. l-a urat 
bun-venit. Era întotdeauna bine să se reîntoarcă la Moscova, nu? 
Erau mulțumiți, spunea el, de activitatea ei în Finlanda, mai ales 
de modul în care îl prelucrase pe voluntar. Nu, nu jioltfi, jeltizna, 
omul simboliza galbenul mai puternic ca nimeni altul. Asta 
însemna viclenie, primejdie, primejdie mortală, putea s-o simtă. 

Trebuia să afișeze atitudinea potrivită - curioasă, puţin 
nedumerită, obosită de călătorie. Mai presus de toate, să nu dea 
semne de teamă, de disperare. Era vreo problemă? a întrebat 
ea. Avea permisiunea să afle numele, gradul și funcţia lui? 
Presupunea că era un coleg din cadrul Serviciului. Colonelul 
Digtiar, Directoratul K, da, bineînţeles, de la Centru. Digtiar. 
Ucrainean, s-a gândit ea. Luminile de deasupra aruncau o 
umbră asupra craniului său. 

Dominika relată modul de desfășurare a operaţiunii, de la 
început până la întâlnirea de la hotel. Nu, ea nu știa că acolo 
avusese loc un incident, habar n-avea despre acea arestare 
după ce ea și Volontov părăsiseră hotelul. Rezident Volontov nu- 
i menţionase că era ceva în neregulă. Digtiar nu lua notițe, nu 
se referea la niciun dosar. Înregistrau tot, uitându-se la faţa ei, 
privindu-i mâinile. Ea rezistă impulsului de a se uita după 
eventualele camere de luat vederi. Nu te uita, nu te gândi, 
nimeni nu te poate ajuta, trebuie să faci asta singură, e o 
călătorie de una singură. 

l-au luat pașaportul și au lăsat-o să plece acasă în noaptea 
aceea. Mama ei a venit la ușa de la intrare în cămașă de noapte, 
iniţial surprinsă, dar a durat mai puţin de o secundă până să se 
schimbe la faţă, ochii devenindu-i goi. 

— Dominușka, ce surpriză, intră, lasă-mă să mă uit la tine. Nu 
știam că vii acasă, a spus mama ei sec. Prudenţă. 

— A fost o întoarcere neașteptată, a precizat Dominika, cu o 
voce cât se poate de normală. E bine să fiu acasă, mamă, e bine 
să te revăd. Primejdie. Mama și fiica s-au îmbrățișat, s-au 
sărutat pe obraji de trei ori și s-au îmbrățișat iar. 

Dominika n-a îndrăznit s-o strângă mai tare, nu putea să-și 
dea frâu liber inimii. Puteau fi ascultate, urmărite. Mama și fiica 

au stat treze și Dominika i-a povestit despre finlandezi, despre 
viața în străinătate. Trebuia să doarmă, de dimineaţă avea de 
lucru. S-au mai sărutat încă o dată și mama ei a mângâiat-o pe 
obraz, apoi și-a târșâit picioarele spre pat. Știa. 

Au luat-o de dimineaţă și au lăsat-o la Riazanski. Ea a relatat 
din nou întreaga poveste, de această dată în faţa a trei bărbaţi 
care stăteau la o masă cu un vas cu trandafiri în fața lor, 
probabil cu vreun microfon ascuns printre flori. Nimeni nu 
vorbea, dar răsfoiau filele unui dosar nemarcat - oare trimisese 
porcul acela de Volontov un raport așa de repede? Au plecat și 
au lăsat-o singură, apoi s-au întors și ea le-a spus aceeași 
poveste din nou. Ei urmăreau să surprindă schimbări, 
contradicții. Dominika nu fusese privită așa de fix niciodată în 
viața ei, era mai rău ca la școala de balet, mai rău chiar decât 
cu bărbaţii care se uitau la ea la Școala de Vrăbii. Simţi un nod 
în gât, că o năpădește furia, dar rezistă și îi sfidă cu o privire 
dârză. Nu le îngăduia să ghicească secretul ascuns în pieptul ei. 

Au ţinut-o toată ziua, apoi i s-a permis să meargă acasă. 
Mama ei făcuse sci o tocană bogată cu carne, la cuptor, 
parfumul casei părintești și al legumelor și al amintirilor 
diminetților de iarnă umplea casa. Dominikăi îi tremura mâna în 
timp ce mânca, mama ei nici nu s-a atins de mâncare, stând 
vizavi de ea și privind-o. Știa. 

Mama ei nu mai cântase în public de 15 ani, dar s-a ridicat și 
s-a întors la bucătărie cu o cutie. Era o vioară obișnuită, departe 
de vechea sa Guarnieri, dar s-a așezat aproape de fiica sa la 
masă, și-a pus-o la bărbie și a cântat încet Schumann sau 
Schubert, Dominika nu știa exact. Vioara vibra, sunetele erau 
dense, bogate, violet, ca în urmă cu mulţi ani, cu Batușka. 

— Tatăl tău era întotdeauna foarte mândru de tine, a spus 
mama ei în timp ce cânta. Oare cânta pentru a acoperi 
posibilele microfoane? Imposibil. Mama ei? El sperase 
întotdeauna că entuziasmul tău, patriotismul tău aveau să te 
susțină. Ochii ei erau închiși. Era disperat să-ţi spună cum se 
simțea el, care se realizase în cadrul acelui sistem. Dar nu 
îndrăznea. Nu vorbea pentru că voia să te protejeze. A deschis 
ochii, dar a continuat să plângă, de parcă era în transă, cu 
degetele ferme pe strune. El îi disprețuia, asta ţi-ar fi spus acum 
în momentele tale dificile. Ce sugerase ea, cum de știa? 
Întreaga lui viaţă. Dorea să-ţi spună. Acum îţi voi spune eu, a 

șoptit mama ei. Opune-le rezistență, luptă-te cu «i, 
supraviețuiește. 

La ultimul cuvânt s-a oprit din cântat și a pus vioara pe masă, 
s-a ridicat, și-a sărutat fiica pe frunte și a ieșit din cameră. 
Muzica plutea în aer, vioara era caldă acolo unde se odihnise 
sub bărbia mamei ei. 

În ziua următoare a fost prin mai multe birouri, întâlnindu-se 
cu câţiva bărbaţi, cu o femeie în costum, cu coc, învăluită într- 
un negru malefic, care a venit să se așeze lângă ea la masă, sau 
cu colonelul Digtiar cu craniul lui scobit, cu aura lui galbenă, 
cerându-i să descrie modelul covorului din camera de la hotelul 
Kämp, iar ușile se închideau uneori încet în urma ei, uneori fiind 
trântite cu așa o putere, încât se zguduia rama. Nu te credem. 
Apoi a urmat incredibilul, monstruosul, imposibilul, inevitabilul. 

După o goană înspăimântătoare într-o dubă și ecoul garajului 
subteran, s-a trezit la închisoare, trebuie să fi fost Lefortovo, nu 
Butirka, pentru că asta era politică. A fost împinsă de-a lungul 
unui coridor slab luminat într-o anticameră fetidă. Un bărbat și o 
femeie au privit-o dezbrăcându-se de fustă, scoțându-și pantofii 
și desfăcându-și sutienul. Ei se așteptau ca ea să plece capul, să 
se ferească de privirile lor, să-și acopere sfârcurile, dar 
Dominika era o absolventă a Școlii de Vrăbii și a AVR-ului. Se 
puteau duce la naiba. Goală pușcă, stătea dreaptă și se uita 
țintă la ei, iar ei i-au aruncat niște haine vărgate și pătate. S-a 
hârșâit de saltea în celula întunecoasă, fără ferestre, cu două 
paturi, și s-a gândit la mama ei așteptând-o cu cina, și și-a adus 
aminte pe nesimţite de tatăl ei și, spre surprinderea ei, și de 
Nate. 

Au condus-o pe niște coridoare, dar n-au lăsat-o să vadă 
niciun alt deţinut, pentru a-i înfometa spiritul. Paznicii își 
țăcăneau blacheurile de oțel, făcând clic-clac în același timp, au 
băgat-o într-o celulă de lemn, existând câte una la capătul 
fiecărui coridor, înghesuită, neagră și duhnind de mirosurile 
tuturor deţinuţilor care se perindaseră înainte pe acolo. Prin 
lucarnă se zărea necontenita înșiruire a nopţilor întunecoase și a 
zilelor de un galben palid, dar luminile din plafon nu încetau 
niciodată să băzâie și alarma răsuna la intervale regulate. 

Tatăl ei mergea alături de ea și Nate zâmbitor o aștepta în 
fiecare dintre celelalte celule, unele calde, altele reci, unele 
întunecoase, altele luminoase. Și-a scuturat părul din ochi când 

au turnat apă pe ea și au dat drumul la ventilatoare. Nate stătea 
lângă ea și o ţinea de mână, legat de braţul scaunului, în vreme 
ce ea tremura. Ei nu-i adresau niciun cuvânt, dar era destul să 
știe că erau cu ea, să le simtă atingerea. 

Anchetatorii ţipau sau îi râdeau în față, întrebând-o despre 
legăturile ei cu străinii - cu francezul Delon și cu americanul 
Nash. Lucra pentru americani? Nu era nicio problemă în zilele 
astea, cu toată această détente, destindere generală. l-au spus 
că doreau să audă versiunea ei, apoi au pălmuit-o să tacă din 
gură și au anunțat-o că Marta lelenova era moartă, că putea să 
considere că o omorâse ea, că niște bărbaţi urmaţi să fie trimiși 
să-i facă la fel și mamei sale. Au pălmuit-o iar, așa că faţa ei era 
tumefiată și o durea, tuturor Vrăbiuţelor le cam place asta, nu? 

Au anchetat-o cu duritate, când ziua, când noaptea, iar uneori 
o întindeau pe mese de oțel. Nu conta dacă era în picioare sau 
cu capul atârnându-i în jos de pe marginea mesei. Ea rezista cât 
de tare putea. Nu era vorba de ură, pentru că asta n-ar fi 
însemnat mare lucru. Se hrănea din dispreț n-avea să cedeze în 
faţa acestor bestii, refuza să-i lase să-și exercite forța asupra ei. 

Nu păreau îndeajuns de deștepţi încât să îi găsească toți 
nervii sensibili - la baza coccisului, deasupra cotului sau pe 
tălpile picioarelor -, dar lumina, degetele lor scormonitoare nu 
dădeau niciodată greș și dureri cumplite o străbăteau din 
creștet până în tălpi și își auzea respiraţia sacadată. 

Durerea provocată de nervi era mai îngrozitoare decât cea 
provocată de tendoane, care diferea de durerea cauzată de un 
cablu legat în jurul capului, peste gura deschisă. Dominika a 
realizat că anticiparea durerii, așteptarea a ceea ce urma, era 
mai rea decât agoniile pe care le puteau genera. Pasta de 
lanolină conductibilă întinsă între fese o speria mai tare decât 
prima lovitură cu cârligul de aluminiu cu care o împungeau, o 
speria mai tare decât durerile cumplite, involuntare cauzate de 
șocurile electrice, care o lăsau fără vlagă atunci când se oprea 
curentul. 

Uneia dintre temnicere îi plăcea să practice un sport al ei 
atunci când conducea interogatoriile. Mâinile ei puternice și 
încheieturile groase erau pătate de vitiligo, depigmentate. 
Legată de un scaun din oțel și pânză, Dominika îi urmărea 
mâinile rozalii colindându-i pe trup, apăsând-o, strângând-o, 
ciupind-o. Ochii acesteia, oblici ca ai unei pisici, o priveau 

insistent. Își ţinea una dintre mâinile ei uriașe pe burta 
Dominikăi și își întredeschidea gura în mod inconștient, agitată. 

Temnicera se aplecă și mai mult spre ea - la câţiva centimetri 
de ea - iscodind-o cu privirea să-i vadă repulsia, teroarea sau 
panica. Dominika își ţinea faţa nemișcată și îi privea ochii ce-o 
săgetau, apoi și-a desfăcut coapsele. 

— Hai, dă-i drumul, garpiia, harpio, i-a șoptit ea în faţă. Dă-i 
drumul și fă-ți hatârul. 

Temnicera s-a îndreptat de spate și a pocnit-o peste obraz. 
Îmi pare rău să-ți stric jocul tău scârbos, a spus Dominika în 
sinea ei. 

Blacheurile au ţăcănit și a fost scoasă afară în ghionturi, 
împinsă și lovită de pereţii celulelor de izolare de la capătul 
coridoarelor, și luminile rămâneau aprinse în celulă până ce 
putea simţi că are nisip în ochi, și megafonul ce urla suna ca 
Schumann sau Schubert, nu putea spune exact. O fată pământie 
cu vânătăi pe picioare și o ulceraţie uscată în colțul gurii a fost 
aruncată în celula ei cu fața la pământ. O colegă de celulă 
speriată, care avea chef să vorbească toată noaptea și care 
spunea suspinând cât de tare îi ura și că ea nu făcuse nimic rău. 
Micul canar cu aripi galbene, kanareika, își dorea o prietenă. 
Fata și-a lins ulceraţia de la gură și s-a uitat la Dominika aflată 
în patul ei, apoi și-a întins mâna, spunându-i în șoaptă cât de 
singură era. Dominika și-a întors fața la perete și a ignorat 
vocea ei aspră. 

Ei nu știau nimic. Căutau ceva de care să se agate, dar ea-și 
ținea secretele bine ascunse. Au revenit la americani, voiau să 
știe despre misiunea ei de a se apropia de Nash. Te-ai culcat cu 
el? Ţi-ai îmbărligat vrăbiuţa cu Khuy-ul lui? In fiecare zi avea 
două ore fără lovituri sau ţipete sau palme peste faţă, care îi 
dădeau capul dintr-o parte în alta și-i întunecau vederea. Un 
colonel fără nume - în uniformă de serviciu cu trese albastre 
care erau în ton cu haloul lui, sensibil ca Forsyth, un artist - 
stătea în partea cealaltă a mesei. Trebuia să fie atentă cu el, să 
stea de veghe. 

Acesta vorbea încet, monoton, la începutul fiecărui 
interogatoriu întrebând-o de ce își trădase ţara. Ea răspundea că 
nu făcuse așa ceva și el continua de parcă n-ar fi auzit-o, 
întrebând-o care erau motivele pentru care se decisese s-o facă, 
când anume se decisese. 

Colonelul era așa de blând, de sigur pe el. Întrebările lui 
porneau de la o premisă - vinovăția ei - care începuse să devină 
reală. Hai să vorbim despre decepţiile în viaţă, spunea el, acele 
decepţii care te-au forțat să faci aceste lucruri. Logica și fantezia 
și declaraţiile false, toate au început să-i năvălească în mintea 
obosită. Ai vrea să citești dosarul procesului lui Siniavski? Ea 
habar n-avea cine era, un disident din 1966. Citește să vezi cum 
în loc să negi, ajungi să recunoști, și cum te poate elibera asta, 
a îndemnat-o colonelul. Vocea lui era blândă, modulată, aura lui 
albastră părea s-o învăluie. Stai; trează. 

Dosarul vechi, plin de otravă, sec, o fermeca. Era ca și cum ar 
fi fost prezentă la acel proces-spectacol. Se simţea alunecând. 
Actul istovitor al negării acuzațiilor individuale a făcut-o să fie 
tentată să recunoască afirmaţia colonelului că era vinovată. Era 
simplu, într-adevăr, a spus el, trebuiau să stabilească doar cum 
trădase, când și cât de rău. 

Aproape că a zdrobit-o, acest colonel temperat, în uniforma 
lui călcată, dar ea a refuzat să fie trasă în gaura lor neagră. Se 
numea Dominika Egorova, era balerină, ofiţer în SVR, o Vrabie 
antrenată să răsucească minţile altora. lubea și era și iubită. A 
închis ochii și a zburat deasupra Moscovei, de-a lungul fluviului, 
sus, peste câmpuri și păduri, cu aripile deasupra poligonului de 
la Butovo!* și a mormântului Martei lelenova, acoperit de 
pământ înghețat. 

Marta i-a dat putere și și-a smuls gândurile din adâncurile 
abisului, retrăgându-se în sine însăși, folosindu-se de tot ceea ce 
îi dădeau pentru a le opune rezistenţă, chiar și de halucinaţii. 
Dominika le primea cu încântare. Stătea în celula ei și se afla în 
pat la Helsinki și lumina învăpăiată din ochii ei era cea a lunii 
finlandeze. Stătea nemișcată și îl simţea pe el deasupra. 
Mângăâierile lui o făceau s-o treacă toţi fiorii. Din ochiul ei 
infectat curgeau lacrimi de dragoste, pe care el i le ștergea 
sărutând-o. S-a întors pe saltea, cu pumnii strânși sub stomac 
pentru a-și calma durerea. 

Chiar și atunci când braţele îi amorţeau din pricina chingilor, 
se simțea mai puternică. Atingea secretul din interiorul său, era 


18 Complexul de la Butovo adăpostește mormintele victimelor epurărilor staliniste din 
perioada 1937-1938. Fostul poligon de execuţie este situat în apropierea Moscovei și 
a aparţinut NKVD-ului, fostei poliţii secrete sovietice. Astăzi a devenit loc de pelerinaj 
pentru rudele victimelor și un simbol al conflictului între regimul bolșevic și opozanții 
lui. (n.r.). 

îngropat adânc în sinea ei, dar îl putea simţi din nou. Secretul 
care trăise în sufletul ei, secretul pe care îl ascunsese acolo 
unde ei nu-l puteau găsi, a fost reaprins, a început din nou să 
ardă. Se putea gândi la asta, știind că ei nu puteau să pună 
mâna pe el. Mama ei îi spusese să reziste, să lupte și să 
supravieţuiască. Ei deveneau mai slabi, ea mai puternică. 
Culorile lor personale pâlpâiau, ca un bec pe cale să se stingă. 

Ea le-a tot spus că nu făcuse nimic rău, nu le putea mărturisi 
nimic pentru că nu avea ce să mărturisească. Cu cât ţipau mai 
tare, cu atât mai fericită era. Da, fericită - îi iubea pe acești 
oameni care o torturau, îl iubea pe colonelul cu halou turcoaz. 
lar ei știau că nu puteau să o ţină așa la infinit, nu mai aveau 
timp. Dacă nu îi smulgeau o confesiune, nu aveau nimic. 

o... 

Eterul de deasupra acoperișurilor crenelate de la Lefortovo și 
de la Lubianka și de la lasenovo era plin de mesaje secrete, de 
întrebări și răspunsuri, de priorităţi și termene limită. Se aflaseră 
informaţii de la Washington despre afacerea Bullard. 
Rezidentura de la Washington își întinsese antenele, agenţii de 
legătură erau scoși la masă. In parcări subterane sau pe C&O 
Canal Towpath ori pe străzile pietruite și întunecoase din 
Georgetown sau Alexandria aveau loc întâlniri cu americani 
dispuși să coopereze. Un zvon ce venea de la Departamentul de 
Justiţie al SUA susţinea că Bullard fusese suspectat vreme de un 
an înainte ca el să contacteze contraspionajul rus de la Helsinki. 
Fusese pusă la punct arestarea lui la Washington, dar călătoria 
lui neașteptată în străinătate le forțase mâna. 

Sursele oficiale ale SUA au minimalizat pierderea manualului - 
cazul neajungând de notorietate publică, dar o scurgere de 
informaţii de la o „sursă guvernamentală de cel mai înalt nivel” 
a descris incidentul drept o „gravă pierdere de informaţii de 
securitate naţională”. Au urmat apeluri ale Congresului la o 
anchetă legată de responsabilitate. Ezitările, și incriminările, și 
acuzaţiile făceau toate parte dintr-o dezinformare în masă, fiind 
puse la punct și propagate prin intermediul a numeroase surse 
neavizate și tot felul de bâărfitori, totul fiind regizat de șeful CI 
Simon Benford, cu singurul scop de a-i reasigura pe ruși că 
manualul pe care îl achiziţionaseră era autentic. Dacă mai exista 
și beneficiul protejării DIVEI - dacă mai era în viaţă -, cu atât 
mai bine. 

Directoratele R (analiză) și X (știință) ale SVR au transmis 
rapoarte. Analiza preliminară a documentului vândut de Bullard 
a dus la concluzia că acesta era autentic și unic. Ofițerii 
Directoratului T, experții în comunicare ai FAPSI și oamenii de 
știință de la Universitatea de Tehnologie a Informaţiilor din 
Sankt Petersburg s-au apucat să studieze manualul 
consultându-se cu Ministerul Apărării pentru a identifica 
punctele vulnerabile din vasta rețea a SUA. Au fost solicitate 
fonduri de la bugetul apărării pentru dezvoltarea aplicaţiilor 
software și cibernetice și a altor instrumente ce puteau fi 
folosite împotriva celor mai slabe puncte determinate în sistem. 

Pentru că doreau să creadă, s-a ajuns la un consens între 
kniajki, prinţișorii de la Kremlin. Documentul era autentic, un 
adevărat chilipir, chiar dacă americanii știau de pierderea lui. 
Obţinerea informaţiilor deținute de Bullard chiar sub nasul 
serviciilor secrete americane a fost un triumf tactic, o 
demonstraţie a profesionalismului rusesc în materie de spionaj. 
Faptul că Bullard fusese arestat a fost ghinionul lui, evident o 
consecinţă a prostiei, superficialităţii și lăcomiei lui. Kremlinul nu 
era interesat de soarta lui. Individul cădea în responsabilitatea 
americanilor acum, așteptându-se la trei condamnări pe viață 
consecutive. 

Duma a lăudat Rezidentura din Helsinki și pe Volontov. 
Directorului adjunct Vania Egorov i s-a acordat o stea de general 
locotenent în cadrul unei ceremonii de seară în strălucitoarea 
Sală Andreevski a Marelui Palat de la Kremlin, cea cu vulturi 
deasupra ușilor, unde altă dată fuseseră atârnate stelele roșii. 
Însuși președintele Putin i-a înmânat cutia dreptunghiulară din 
postav cu decorația, l-a sărutat pe obraji și i-a zâmbit în stilul 
său caracteristic de crocodil, ceea ce era un semn de mare 
apreciere din partea președintelui. Ceremonia a coincis cu 
weekendul, de aceea, eliberarea Dominikăi s-a amânat cu două 
zile. 

Luni, după micul dejun, Vania Egorov a luat în sfârșit legătura 
cu Direcţia KR, cu Directoratul de Investigații Interne, în cele din 
urmă cu FSIN, ticăloșii din Serviciul de Executare a Pedepselor, 
odraslele demonice ale gulagurilor. S-a prezentat cu noul său 
grad de general locotenent și le-a cerut să pună punct. Incepea 
să arate prost, era fiica fratelui său, pentru Dumnezeu. Nu, nu 
dorea ca ei să treacă la Nivelul Doi, nu îi autoriza să-i 

administreze droguri sau o serie de șocuri electrice sau de 
deprivare senzorială. Ce naiba v-a apucau oameni buni? 
Măsurile astea sunt pentru trădători precum agentul ăla dublu 
care e încă în libertate, s-a gândit el. Dacă ea n-a mărturisit 
nimic înseamnă că nu e nimic de mărturisi, deși afurisitul știa ce 
se întâmplase la Helsinki cu acel s/izniak, cu melcul ăla scârbos 
de Volontov, care se ocupase de caz. Aranjaţi-o și trimiteţi-o la 
mine, mama ei e îngrijorată, eu o vreau înapoi la post, a spus el 
cu o grijă aparent părintească. 

Însuși colonelul Digtiar i-a adus cutia de carton cu hainele în 
celulă, a așteptat acolo până ea s-a dezbrăcat și le-a dat 
salopeta, care era proprietate a statului, și s-a îmbrăcat în faţa 
lui, având fluierele picioarelor, coapsele, unghiile învineţite rău 
și văzându-i-se coastele. Realizaseră toate astea într-un timp 
așa de scurt. Au condus-o sus la ușa cu zăbrele și ea a ieșit în 
strada acoperită de zăpadă, în vuietul traficului și în mirosul de 
gaze de eșapament de la autobuze, și a mers încet pe gheaţă 
puţin, doar cât să simtă pământul sub picioare, aburii respirației 
ei ridicându-se deasupra capului. Șchiopăta mai tare acum și 
piciorul îi zvâcnea, dar s-a străduit să se îndepărteze de 
închisoare cu spatele drept, legănându-și braţele. Semnele de 
pe încheieturi se vedeau pe sub manșetele hainei. 

o... 

Dominika se gândea la închisoare în patul său de acasă sau 
stând pe un scaun în sufragerie în vreme ce mama ei spăla 
așternuturile cu miros greu de la duhoarea emanată de trupul 
ei. Ea s-a retras în debaraua din hol, a tras ușa după ea șia 
rămas înțepenită în întuneric ca să uite de celulele de izolare - 
de mirosuri și sunete, de ţăcănitul continuu, clac-clac - și pentru 
simpla plăcere că știa că putea ieși afară de acolo oricând 
dorea. Și-a înfășurat încheieturile într-un dres și a strâns tare 
nodul cu dinții, pentru a-și simţi pulsul. După ce s-a eliberat de 
încărcătura nervoasă, a plâns în tăcere, lacrimile udându-i 
obrajii. Mama ei cânta acum la vioară în fiecare zi, câte o 
jumătate de oră, în vreme ce Dominika stătea pe podea și se 
întindea, ridicându-și picioarele până ce o durea stomacul și 
sprijinindu-se pe braţe până ce începeau să-i tremure. Stând în 
cadă în prima noapte, a fost spălată de mama ei, dar după 
aceea a stat în baie singură și a văzut cum începeau să-i dispară 
urmele și începea să se vindece. A dat din cap spre imaginea ei 

din oglindă. Începea să-și revină și, împreună cu sentimentul de 

izbăvire adus de coda unei fugi purpurii, s-a simţit învăluită de o 

furie roșie. Era o furie adâncă, una destul de ușor de controlat, 

una care avea să dureze, una din care putea să se hrănească. 
o... 

Dominika Egorova stătea pe un scaun în fața biroului gol al 
unchiului său de la etajul al patrulea al sediului central al SVR 
din lasenovo. Afară, pădurea de pini năpădită de zăpadă se 
întindea până hăt departe, dincolo de ea zărindu-se câmpurile 
pustii și orizontul. Razele soarelui se strecurau prin ferestrele 
largi, luminându-i pe jumătate chipul unchiului ei, cealaltă parte 
rămânând în umbră. Jumătate din aura lui galbenă animalică era 
plină de pete, în vreme ce cealaltă strălucea în soare. Vania 
Egorov stătea pe spate, își aprinse o ţigară și se uita la nepoata 
sa. Era îmbrăcată într-o cămașă simplă, albă, închisă la gât, și o 
fustă bleumarin. Părul ei închis era pieptănat cu grijă. Era mai 
slabă și mai palidă. 

— Dominika, i s-a adresat Vania, de parcă ea de-abia se 
întorsese dintr-o croazieră pe Volga. Am fost încântat să aud că 
s-a terminat toată neplăcerea asta. Ancheta asupra incidentului 
de la Helsinki s-a încheiat. 

— Da, a spus ea, uitându-se într-un punct din perete din 
spatele lui. 

Vania s-a uitat atent la ea. 

— Nu trebuie să-ţi faci griji. Orice ofițer care participă la 
operaţiuni poate să fie anchetat la un moment dat în cursul 
carierei sale. Ţine de natura meseriei noastre. 

— Ține de natura meseriei noastre să fii legată udă leoarcă în 
fața unui aparat de aer condiţionat vreme de patru ore în fiecare 
zi? Spusese asta calm, fără inflexiuni. 

Vania a privit-o ursuz. 

— Animale, a exclamat el. O să comand o trecere în revistă. 

O trecere în revistă a perspectivelor tale de promovare, și-a 
zis Dominika. A dat din cap spre noua plachetă de pe perete. 

— Felicitări pentru promovare, unchiule, a spus ea. Vania s-a 
uitat la text și la panglică și și-a pipăit rozeta de la rever. 

— Da, mulțumesc foarte mult, a spus el. Dar tu? Ce să fac cu 
tine? 

De parcă ar fi avut de ales, și-a zis ea. Dar avea totuși ceva 
de gând. 

— Acum că m-am întors, sunt gata să mă duc oriunde mă 
trimiţi. Este decizia ta, desigur, dar cu tot respectul, n-aş mai 
vrea să mă întorc la Directoratul al Cincilea. Ar fi posibil să 
preiau postul oferit la Departamentul pentru America de 
generalul Korcinoi? 

— O să-l întreb, i-a promis Vania. Sunt sigur că va fi de acord. 

— Mai e ceva, a continuat Dominika. 

Își amintea de toate și de celula ei de închisoare și simţea 
cum i se pune un nod în gât și știa că faţa și gâtul i se înroșiseră 
(Nr. 47, Îmbujoraţi-vă simulând emoția autentică sau climaxul). 
Vania aștepta. 

— Vreau să continui să lucrez la cazul Nash, a spus ea brusc, 
privindu-l în ochi. 

Vania s-a lăsat pe spate și s-a uitat gânditor la ea. 

— Asta da cerere, a spus el. Știi că Volontov consideră că nu 
ai făcut cine știe ce progrese cu americanul. 

— Cu tot respectul, colonelul Volontov e un animal de povară, 
s-a apărat Dominika, habar n-are să aprecieze o operaţiune. Nu 
face nimic pentru a vă satisface interesele dumneavoastră și ale 
serviciului. Acum, că am scăpat de privirile lui libidinoase, nu-mi 
mai pasă. 

Vania s-a întors și a privit pe fereastră. 

— Dar ce-i cu Nash? 

— M-am împrietenit mult cu americanul, a răspuns Dominika. 
Ne vedeam frecvent, exact așa cum te așteptai. Inainte de a 
părăsi Helsinki, am devenit amanți... 

— Și crezi că e posibil ca tu să-i fi influenţat activităţile? 

El a continuat să privească pe fereastră, haloul său galben 
devenind tot mai pronunţat. O să fie de acord, s-a gândit 
Dominika. E prea important pentru el. 

— Fără îndoială, a răspuns Dominika. În ciuda interesului 
bolnav al lui Volontov, pasiunea lui Nash creștea. Dominika nu-l 
slăbea pe unchiul său din priviri. Din păcate, închisoarea și 
anchetarea mea au stricat relaţia noastră. 

Vania a meditat la ideea aceea. Dorea cu disperare să 
acţioneze în privința agentului dublu. Nepoata lui îl cunoștea pe 
Nash mai bine ca oricine altcineva și părea cu siguranţă 
motivată. Dar ea era schimbată într-un fel - experienţa de la 
închisoarea Lefortovo o afectase cu siguranţă -, părea obsedată, 
pornită acum. Oare fusese drăguță cu Nash? Dorea într-adevăr 

să-și petreacă mai mult timp în afara Moscovei, în Occident...? 

— Unchiule, am fost reabilitată, a spus Dominika încet, 
citindu-i gândurile. Mi-au spus că am fost repusă în drepturi și că 
dosarul meu e curat. Eu sunt cea mai potrivită agentă, cea mai 
bună șansă pentru a-i atrage pe americani și a-l identifica pe 
trădătorul rus. Această operaţiune este o provocare pentru mine 
acum. Vreau să pornesc iar împotriva lor. 

— Pari foarte sigură, a provocat-o Vania. 

— Sunt. Și tu ar trebui să fii. Tu ai fost cel care m-ai creat, a 
spus Dominika. L-a văzut pe Vania umflându-se în pene, 
vanitatea i se reflecta în balonul galben de deasupra capului. 

— Și cum ai proceda tu? a întrebat Vania. 

Dominika știa că avea o miză de jucat cu finețe. 

— M-aș baza pe sfaturile și îndrumarea ta și ale generalului 
Korcinoi. 

— Generalul Korcinoi n-a fost informat în această privință, a 
spus Vania. 

— M-am gândit că departamentul lui ar fi locul potrivit unde 
să lucrez, a replicat Dominika. Dacă ai vreo altă idee... 

— O să am în vedere să îi propun asta lui Korcinoi, a spus 
Vania. Sarcasticul meu unchi va avea în vedere ceva ce a și 
hotărât deja, s-a gândit Dominika. 

— Indiferent ce vei decide, vom păstra strict razde/enie. Aș 
stabili etapele operaţionale chiar cu tine sau cu oricine spui tu. 

— Ştii că Nash își termină misiunea la Helsinki? a întrebat-o 
Vania. A căutat să vadă o reacţie pe faţa ei și n-a surprins 
niciuna. 

— Nu știam, a spus Dominika. Dar nu contează. Nu are unde 
să se ascundă. 

o... 

În lasenovo au început să circule bârfele. Se spunea că 
nepoata lui Egorov se întorsese la sediu din Finlanda, de acolo 
unde Serviciul repurtase în secret un mare succes. Oare 
Egorova avea ceva de-a face cu asta? Existau zvonuri legate de 
o anchetă? Era vorba de o încălcare a legii oarecare sau de 
altceva? Ea părea neschimbată, dar era altfel, mai slabă, și mai 
era ceva în modul în care îi privea pe oameni, cu ochi ficși de 
nebun. Acum lucra într-un birou separat la Departamentul 
pentru America al lui Korcinoi. O slujbă specială pentru nepoata 
directorului adjunct - și asta nu era de mirare, dar nu era numai 

semeistvennost, nepotismul obișnuit. 

Ea îi ceruse permisiunea generalului Korcinoi de a face parte 
din departamentul lui. El se oprise și o privise pe sub 
sprâncenele sale groase, albe, învăluit în violetul său minunat. 

— Te felicit pentru tăria ta morală de care ai dat dovadă la 
Lefortovo, a spus el încet. Dominika s-a îmbujorat. N-o să mai 
vorbim nimic despre asta, a adăugat Korcinoi. 

În după-amiaza aceea, Korcinoi stătuse cu directorul adjunct 
Egorov la un pahar de brandy și fusese informat în privința 
planului acestuia de a restabili relația dintre Dominika și 
american pentru aflarea  „cârtiței”. Korcinoi s-a arătat 
impresionat, l-a rugat pe Egorov să fie de acord cu mutarea 
Dominikăi la Departamentul pentru America. 

— Este cel mai bun loc de unde se poate ocupa de problemă, 
explicase Korcinoi. 

— Volodea, spusese Vania, folosirea diminutivului plin de 
afecțiune fiind o dovadă a prieteniei lor îndelungate. Am nevoie 
de imaginaţia ta în privinţa asta. Am nevoie de ceva nou. 

— Între noi fie vorba, o să fiu surprins dacă n-o să putem găsi 
noi ceva, a spus Korcinoi. 

Vania a umplut din nou paharele. 

— Și totul în această privinţă e strict secret, a precizat el, 
sorbind din coniac. Nu vrem să alertăm „cârtița” că laţul i se 
strânge în jurul gâtului. 


SCI - CIORBĂ RUSEASCĂ DE VARZĂ 


Fierbeți carne de vacă tăiată cubuleţe, ceapă tocată, 
telină, morcovi rași și usturoi întreg în apă vreme de 
două ore. Într-un alt vas turnati apă fiartă peste varza 
murată cu smântână grasă și fierbeți sub presiune la 
cuptor la foc mediu timp de 30 de minute. Fierbeți 
cartofi tăiați cubuleţe, rădăcină de telină și ciuperci 
tăiate fin până se înmoaie. Amestecaţi toate 
ingredientele, condimentați cu sare după gust, boabe 
de piper, frunze de dafin și măghiran și fierbeți 20 de 
minute. Acoperiţi vasul cu un capac și tineti-l în cuptor 
la foc mic 30 de minute. Serviti cu smântână și mărar. 

22. 


Nathaniel Nash mergea la întâmplare de-a lungul unui coridor 
verde-deschis de la Cartierul General al CIA. Coridorul era 
pustiu, întinzându-se până la coridorul D cu podea cernită, de 
unde traversa coridorul E și DI. Pentru un ofiţer de operaţiuni, 
străbaterea sediului CIA semăna cu traversarea unei jungle 
misterioase. De după colțuri pândeau capete și se retrăgeau 
înapoi, se întredeschideau uși și se trânteau la loc. Un râs 
strident, o maimuță urlătoare din mijlocul pădurii, bubuiturile de 
dincolo de râu ale unei buturugi de tec putrede lovită de bețe. 

Helsinki era doar o amintire, un chin. Dominika dispăruse, nu 
se mai știa nimic de ea, „contactul cu agentul rupt”, trebuia să 
aștepte până ce își făcea iar apariţia, poate vreun ofițer de 
contrainformaţii o întâlnea la vreo petrecere pe undeva prin 
lume, peste zece ani sau poate niciodată. Sau să aștepte până 
ce alt agent afla cum a fost ea trimisă în /agheria, lagăr, sau 
până când observatorii din Moscova citeau în Pravda despre 
moartea ei. lInterceptarea continuă a comunicaţiilor din 
Rezidentura rusă de la Helsinki nu revelase nimic în privința 
sorții ei. 

La o lună după rechemarea Dominikăi, Nate îl întrebase pe 
Forsyth dacă putea să plece într-un concediu fără plată. 
Mărturisise sincer că se gândea să se ducă la Moscova pe cont 
propriu să vadă dacă putea afla ce se întâmplase cu ea. Forsyth, 
de obicei de un calm imperturbabil, și-a ieșit din fire. 

— Vrei să te duci la Moscova? a zbierat el. Un ofițer CIA care 
știe de operaţiunile Moscovei vrea să intre în Rusia ca un 
cetăţean obișnuit, fără imunitate diplomatică? Când SVR-ul știe 
că acel ofițer CIA a făcut spionaj în capitala lor? Asta vrei să-mi 
spui? 

Nate n-a răspuns. Gable, auzind zbieretele, a intrat în birou. 

— Ce ai de gând, Nate? a spus Forsyth. Vrei să dai buzna în 
Lubianka, să dărâmi ușa celulei ei, să vă urcați pe acoperiș și să 
vă luaţi zborul cu deltaplanul de acolo spre Vest? 

— Ar fi prea departe să zbori cu deltaplanul de la Moscova, a 
spus Gable. Altminteri, e un plan al naibii de bun. 

— Îți spun doar atât, a conchis Forsyth. Nu ai permisiunea 
mea și nici pe cea a CIA să pleci în concediu fără plată, să îţi 
părăsești postul sau să ai măcar în intenţie să călătorești în 
Federaţia Rusă. Nu știm nici dacă DIVA e în pericol, nici unde se 
află, și nici statutul ei actual. Aşteptăm vești. Adunăm informații. 

Nate s-a prăbușit pe scaunul său. 

— Dacă e în pericol, o să aflăm, a continuat Forsyth. Tu nu 
ești vinovat de asta. Nu ai făcut niciun pas greșit. DIVA era 
agentă, noi îi protejăm pe agenţi, ne asumăm riscuri, îi apărăm 
de nenorociri. Și uneori îi pierdem, în ciuda tuturor tacticilor și a 
precauţiilor. Mă înţelegi? 

Nate a dat din cap. 

— Pe scurt, Nate, a adăugat Gable mai târziu în biroul său, 
las-o baltă. Avem atâtea de făcut. Apucă-te de treabă, pentru 
Dumnezeu. Nu te mai văita atât. E ca un roman de Jane Austen. 

o... 

La Cartierul General, lui Nate i se părea normal să fie retrimis 
la CE/ROD, care însemna Biroul Central de Operaţiuni 
Eurasia/Rusia, cimitirul elefanților pentru ofiţerii reîntorși de la 
Moscova, afectaţi încă de stresul de a fi sub permanentă 
urmărire. Erau acolo și ofițeri care se poticniseră și cărora le 
scăpase printre degete vreun rus în Malaysia, Pretoria sau 
Caracas, și mai erau și debutanţi, gata de a pleca spre Moscova, 
toți cu nasul pe sus și serioşi și care nu resimţiseră niciodată 
teama cumplită de a fi răspunzători de viaţa unui agent, ce 
depindea de cât de bine îţi foloseai oglinzile. 

Șeful ROD stătea în biroul său de la Langley, o încăpere mică 
și retrasă, cu o fereastră dublă cu vedere spre acoperișul boltit 
al restaurantului dintre clădirile sediului vechi și a celui nou. 
Bărbatul avea în jur de 50 de ani, era un tip suplu, cu pete de la 
ficat pe obraji și cu părul alb rărit, pieptănat peste capul său 
aproape chel. O mustață albă, ţepoasă, și niște ochelari cu rame 
groase îi dădeau înfățișarea unui profesor. Mulțimea de pipe de 
pe biroul său întregea imaginea, însă șeful ROD nu era un 
profesor pedant. 

Era un bătrân pui de lele, cu o mulţime de misiuni în 
străinătate la activ. Işi făcuse debutul ocupându-se de ţinta 
cubaneză și la mijlocul carierei se reorientase spre ruși când a 
ieșit la iveală că întreaga cohortă de agenţi cubanezi ai CIA - 50 
la număr, racolaţi și coordonatți și care furnizaseră informaţii 

vreme de trei decenii - fuseseră, cu două excepţii, agenți dubli 
controlaţi de Directoratul General de Informaţii din Havana. 
Știrea i-a demoralizat așa de tare pe ofiţerii veterani care își 
dedicaseră întreaga lor viață profesională operațiunilor 
cubaneze, încât nici DGI nu ar fi putut să distrugă secţia 
cubaneză a CIA mai bine decât dacă ar fi aruncat-o în aer. 

Acum șeful ROD se ocupa de cazurile legate de ruși în 
întreaga lume, coordonându-i pe agenţii existenţi, unii dintre cei 
mai buni și mai performanţi. MARBLE era încă principala 
achiziţie din departamentul lui, dar mai existau și perspectivele 
altor potenţiale achiziţii, care evoluau satisfăcător. 

În fiecare dimineaţă citea „corespondenţa zilnică” - înainte o 
grămadă de telegrame tipărite, acum o cascadă de telegrame 
digitale ce se înșirau pe ecranul său, de la tinerii ofițeri de la 
Stațiile CIA de pe tot mapamondul, despre operaţiunile în 
desfășurare. O paletă globală de evenimente de la Rio la 
Singapore sau Istanbul, descrieri de contacte, stabilirea unor 
relații, seri cu băutură peste măsură petrecute mergând în 
genunchi împreună cu secretare adjuncte rusoaice sau atașați 
sau, și mai îmbucurător, cu ofițeri de informaţii suspectați că 
aparțineau de SVR sau GRU. 

O telegramă recentă l-a făcut să-și reamintească. Tânăra și 
joviala soţie a unui ofițer de caz CIA aflat la post într-o capitală 
africană prăfuită îi dăduse rețeta bunicii sale de clătite cu 
brânză noii soţii a unui maior GRU. Cele două femei s-au 
împrietenit atunci când rusoaica a vărsat lacrimi peste platoul 
de clătite aurii. Îi era dor de casă și se gândea la propria sa 
bunică. Dă-i cât mai multe clătite și poate că o să-l atragem de 
partea noastră, s-a gândit șeful ROD. 

Spre deosebire de acest context, o dată sau de două ori sau 
de cinci ori pe an, undeva în lume avea loc câte o racolare. Un 
om aflat în nevoie spunea da ofertei, fie că ea era o propunere 
discretă, aluzivă, prietenească sau pur și simplu de afaceri. Apoi 
schimbul de telegrame creștea, în vreme ce Cartierul General și 
Stația respectivă se cufundau în tainele validării, instruirii și, în 
câteva cazuri excepţionale, în coordonarea reîntoarcerii 
agentului racolat la Moscova. 

Probleme existau, ca întotdeauna. Țintele de racolare își 
pierdeau tăria de caracter în zorii unei zile de mahmureală. Alţii 
nu puteau să-și ia niciodată inima în dinţi să înfrunte furia 

sistemului lor. Câţiva scăpaseră de tentaţie raportând oferta 
americanilor superiorilor lor, pentru a fi trimiși degrabă înapoi la 
Moscova, la adăpost, cu prima cursă Aeroflot disponibilă. 

Și mai exista și faţa întunecată a Jocului, o aducere aminte că 
inamicul nu era întotdeauna în poziţie defensivă. Telegrama 
bombă, o dată pe an, uneori câte o serie întreagă, relatând că 
un ofițer CIA de pe undeva din lume fusese el însuși ţinta unei 
încercări a rușilor de racolare, de obicei pentru că Centrul făcea 
o observaţie sau încerca să exploateze o vulnerabilitate 
sesizată. Ultima tulburare avusese loc în anul în care salariile 
CIA fuseseră îngheţate de Congres și rușii întrebau peste tot 
„cine are nevoie de bani?” sau „cine e dezamăgit?” 

În această lume de flux și reflux, șeful ROD avea o altă 
problemă urgentă. Se întrebase cum putea să deschidă ușa 
cuștii zoo și să-l scoată pe Nate Nash afară din birou ca să-l 
trimită din nou în misiune. Mesajul confidenţial care sosise cu o 
seară înainte îi furnizase răspunsul. 

Șeful ROD îl plăcea pe Nate, îi era cât se poate de bine 
cunoscut dosarul său. Văzuse entuziasmul său, intuise latura sa 
emoţională, își dăduse seama imediat de îndoielile personale ale 
agentului îngândurat, îndoieli ce dăduseră culoare reușitelor și 
provocaseră nefericire în eșecuri. Știa de cazul DIVA și de cât de 
mult îi înfrumuseţțase zilele și nopţile lui Nash. Șeful ROD s-a 
ridicat și s-a dus la ușa biroului său, sprijinindu-se de ușor. Marty 
Gable ar fi strigat după Nash. Șeful ROD era mult mai tăcut. A 
așteptat până ce Nash l-a văzut și i-a făcut un semn cu capul să 
vină să-l vadă. 

— MARBLE a transmis vești, a spus șeful ROD, punându-și o 
pipă neaprinsă în gură. Vine la New York, Adunarea Generală a 
Naţiunilor Unite, pentru câteva săptămâni. 

Nate s-a ridicat în scaun, ca un câine de vânătoare la pândă. 

— E ceva timp de când l-am văzut. Vor fi multe de acoperit. 
Ești liber acum să te apuci de pregătiri? Șeful ROD era amuzat 
văzându-i fața lui Nate. Du-te și prezintă-te la Simon Benford din 
CID!* înainte să pleci. O să vrea să îi urmezi instrucţiunile cu 
grijă, ca să nu mai punem la socoteală și situaţia actuală a 
securităţii lui MARBLE. 

Nate a dat din cap și s-a ridicat să plece din birou 

— Așteaptă, l-a oprit șeful ROD. Când o să-l vezi pe Benford... 

să nu spui și să nu faci vreo prostie, da? Abţine-te cât poţi de 
mult. Am vorbit cu el de această întâlnire apropiată cu MARBLE. 
O să-l citez direct: „Spune-i ofițerului de caz să mă dea gata cu 
inteligența lui în gestionarea acestor întâlniri cu MARBLE”. Nate 
s-a întors să se uite la el. Ai priceput? 

Nate a dat iar din cap și a plecat. Șeful ROD a văzut că pentru 
prima oară după luni de zile faţa i se înseninase. 


CLĂTITE CU CARTOFI ȘI BRÂNZĂ 


Radeti ceapă și cartofi pe răzătoarea mare, stoarcetți 
zeama bine. Adăugați brânză Gruyere, făină și usturoi 
zdrobit la ouăle bătute, apoi încorporați cartofii și 
ceapa pentru a obține un aluat gros. Prăjiți aluatul gros 
de trei degete în ulei până se rumenește, apoi 
întoarceți. Serviti cu piure de spanac cu smântână 
grasă. 

23. 


MARBLE era o achiziţie mult prea sensibilă pentru a implica 
Stația din New York. ROD l-a evitat pe șeful acesteia, un lingău 
nervos, cu picioare scurte, cunoscut numai pentru abilitatea lui 
de a bate cu palma pe spate și de a cerși orice bilet de meci din 
oraș. Era exclus, ignorat. MARBLE urma să se vadă cu Nate 
noaptea, după încheierea întâlnirilor sale de la Naţiunile Unite. 

Moscova, Helsinki, New York. Au restabilit imediat legătura. 
Nu era niciodată timp să se familiarizeze din nou cu agenții 
interni, începeau pur și simplu discuţiile. Nate stătea cu MARBLE 
într-un mic apartament de hotel din Midtown East. O masă, două 
scaune, dormitorul în spate, hainele lor aruncate pe pat. Era 
noapte și de la fereastră se auzea zgomotul slab al traficului. 
Erau aprinse două lămpi și cei doi bărbaţi trăseseră scaunele la 
măsuţă. MARBLE i-a strâns mâna lui Nate cu afecțiune. 

Nate a turnat un pahar cu apă dintr-o carafă cu mâna sa 
liberă și i-a oferit-o lui MARBLE. 

— Arăţi bine, a spus el, spărgând gheața. 

Pe bufet era o tavă cu farfurii cu sandviciuri, o mică salată, un 
recipient cu vinegretă. Nu se atinseseră de mâncare. 

MARBLE zâmbea și dădea din umeri. 

— Lucrurile avansează, a spus el. La Centru ne afișăm 
succesele pentru a ne face pe plac unul altuia. Jucăm mfșinaia 
voznia, jocuri de șoareci. Puţine dintre ele merită într-adevăr 
efortul. l-a dat drumul mâinii lui Nate, s-a așezat la loc, a luato 
înghiţitură de apă, s-a uitat la ceas. NU am mai mult de 
jumătate de oră la dispoziţie în noaptea asta. Voi fi probabil liber 
peste două zile. Există câteva progrese interesante, lasă-mă să- 
ți povestesc, a adăugat el. Cred că Directoratul S are infiltrat un 
agent clandestin în State. E coordonat din afara New York-ului, 
dar cred că acționează în Noua Anglie, pentru că au întâlniri la 
Boston. Eu n-ar trebui să știu de caz, dar ei tocmai au venit la 
mine să-mi ceară sfatul în privinţa unor locaţii de întâlnire. Cazul 
e bine pus la punct, agentul clandestin se află aici de câţiva ani 
- cred că de vreo cinci. 

— Mai există și alte detalii pentru a-l identifica? a întrebat 

Nate. 

— Niciunul. Dar mai e ceva de zis. E doar o presupunere. A 
început un nou flux de informaţii. GRU e foarte interesată. 
Cineva e infiltrat în interiorul programului vostru balistic 
submarin. 

— Un nou flux? Ce fel de informaţii? Ce poţi spune despre 
sursă? 

— Se pare că e cineva implicat în mentenanţă. Există 
informaţii despre reconstruirea vechilor ambarcaţii. Clasa 
Poseidon - nu, Trident. Unele informaţii sunt foarte dense. 

— Dense. Vrei să spui detaliate? a întrebat Nate. 

— Da, am citit un rezumat informativ. Sursa este infiltrată în 
interiorul programului, după câte am văzut. MARBLE a mai luat 
o  înghiţitură de apă. Dar e ceva ciudat. Ca șef al 
Departamentului pentru America, eu nu cunosc nicio sursă 
activă în zona mea, care să furnizeze informaţii militare. 
judecând după interesul lor, nici GRU nu îl coordonează pe 
informator. Informaţiile sunt noi pentru ei. 

— Și asta ce-ţi spune? a întrebat Nate. 

MARBLE și-a pocnit vârfurile degetelor. 

— E un nou flux de informaţii. Eu nu știu de nicio sursă 
înregistrată pentru a explica asta. Eu, personal, nu cunosc nicio 
sursă consemnată care să explice acest lucru. Există un 
informator clandestin. Așa că eu cred că poate acest informator 
clandestin, coordonat de Directoratul S, ar putea fi și cel cu 
submarinele, a estimat MARBLE. 

— Rapoartele abia au început, dar ai spus că e foarte posibil 
ca acest informator clandestin să se afle aici de cinci ani, a spus 
Nate. 

— Exact, a încuviințat MARBLE. Timp de cinci ani a fost 
prudent și și-a construit identitatea fictivă. În cele din urmă a 
reușit să se infiltreze și acum a început să transmită informații. 
Ar fi o combinaţie perfectă, o „cârtiţă” invizibilă și bine plasată 
care a ajuns într-o poziție importantă, a explicat MARBLE. 

Nate a dat din cap, luând notițe într-un caiețel. 

— Dar ce-i cu cazul directorului pe care l-ai menţionat la 
Helsinki? s-a interesat el. Mai sunt informații în privinţa asta? 

— Nimic. Știu cât de important ar putea fi, așa că trag cu 
urechea și cu ochiul în fiecare zi. E ceva totuși ce ar merita 
relatat. Mă aflam în biroul directorului într-o zi, stând în fundul 

camerei. Egorov a intrat și i-a spus: „E ceva nou de la LEBED”. 
Nu știa că eu auzisem. 

— LEBADA? a întrebat Nate. 

— Da, lebed, lebădă. 

— Numele de cod al spionului? 

— Exact, a spus MARBLE. 

— Altceva? Alte indicii? : 

— Doar ceea ce ţi-am spus. LEBADA trebuie să fie o persoană 
foarte sus-pusă într-un guvern, pentru a fi un caz coordonat de 
un director. Nu există nicăieri indicaţii în departamentul meu 
despre un asemenea caz. Niciun fel de protocoale de 
coordonare, de telegrame operaţionale. 

— Tu ce părere ai? a întrebat Nate. Ce concluzie tragi? 

MARBLE a mai luat o înghiţitură de apă. 

— Ce concluzie trag eu, dorogoi drug, dragul meu prieten, e 
că acesta nu ar fi cazul unui director, dacă nu ar fi cineva din 
Washington, din interiorul guvernului vostru. 

— Crezi că LEBĂDA se află aici? MARBLE a dat din cap. Cum 
dăm de el? 

MARBLE a dat din umeri. 

— O să-mi dublez eforturile pentru a-l identifica. Între timp ai 
putea să îl urmărești pe rezidentul rus de la Washington, Golov. 
El ar avea calitatea de a se întâlni cu un oficial de rang înalt. Și 
el e britva, extrem de inteligent în teren. 

S-a ridicat și s-a dus spre fereastră să se uite pe stradă. 

— Atâtea jocuri, atâtea primejdii, a spus el cu adresă spre 
orașul de dedesubt. Mă voi bucura să văd că iau sfârșit. 

— De vreme ce vorbim de primejdii, a spus Nate, care e 
situația ta? Eşti în siguranță? Ce fac ei ca să găsească sursa lor 
de scurgeri de informaţii? A evitat să folosească cuvântul 
„cârtiţă”, cu toate conotaţiile sale. 

— Va trebui să las asta pentru următoarea noastră întâlnire, a 
spus MARBLE uitându-se la ceas. Nu e nimic urgent, așa că 
poate aștepta. 

S-a întors, s-a dus spre pat și și-a pus pardesiul. Nate i-a 
îndreptat gulerul răsucit și l-a bătut pe umăr. Nu mai aveau de 
ce să-și facă griji despre metka. MARBLE s-a uitat la el cu 
afecțiune. 

— Putem discuta cel mai fascinant subiect - eu - peste două 
zile. Conferinţa se termină la prânz. Putem să luăm cina și să 

stăm de vorbă toată noaptea. S-a uitat iar pe fereastră. Îmi 
place orașul ăsta. Mi-ar plăcea să locuiesc aici într-o zi. 

— Și într-o zi o să și locuiești, i-a promis Nate, gândindu-se că 
era puţin probabil să i se permită lui MARBLE să se stabilească 
acolo. Depindea de natura retragerii sale. Mai precis, dacă mai 
apucă să se retragă. 

MARBLE s-a îndreptat spre ușă ţinându-l de braț pe Nate. Nate 
dorea cu disperare să-l întrebe dacă auzise ceva - orice - despre 
Dominika, dar n-a putut. Conform regulilor stricte de separare a 
activităţilor, nu-i spusese niciodată despre racolarea Dominikăi, 
nici de misiunea ei de a-l demasca pe trădător prin intermediul 
lui. Agenţii pur și simplu nu se cunoșteau între ei. l-a spus în 
schimb: 

— Am aflat că Vania Egorov a fost recent promovat. 

— Vania e un nesăbuit, a replicat MARBLE. Îl cunosc de 20 de 
ani. Vrea să conducă el Serviciul, dar nu are parte încă de 
suficient sprijin la Kremlin, din partea știi tu cui. Are nevoie de 
un succes în plan operaţional pentru a-l mulțumi pe oboroten, 
stăpânul său vârcolac. Dacă se descurcă bine cu LEBADA, poate 
că asta o să-l ajute, dar are nevoie de ceva mai mult, de ceva de 
răsunet. 

— Cum ar fi? a întrebat Nate. 

— De exemplu, să mă prindă pe mine, a răspuns MARBLE 
râzând. Nu-i urez noroc. 

l-a strâns mâna lui Nate cu căldură. Se gândea el la ceva, 
Nate își putea da seama de asta. 

— Mai e ceva? 

— Am o rugăminte, un mesaj pe care aș vrea să-l transmiţi tu 
mai departe, a spus MARBLE. 

— Sigur. 

— Aș vrea să vorbesc cu Benford, dacă are timp să vină la 
New York în două zile. Trebuie să discut ceva cu el. MARBLE l-a 
privit pe Nate în ochi. 

— Vrei să-i transmit eu vreun mesaj? l-a întrebat Nate. 

— Nate, nu vreau să te simţi jignit, dar trebuie să vorbesc 
direct cu Benford. Înţelegi? MARBLE i-a scrutat chipul lui Nate, 
dar n-a văzut nimic altceva decât afecțiune și respect. 

— Sigur că da, unchiule, a spus Nate. Va fi aici. 

MARBLE a deschis ușa. Nate a observat obiceiul instinctiv, 
imperceptibil al bătrânului de a cerceta coridorul. 

— Spokoinoi noci, i-a urat MARBLE. 
— Visipatsia, a spus Nate. Noapte bună. 
o... 

La insistenţele lui Benford, a fost schimbat hotelul și Nate a 
așteptat în parcul Bryant pentru a-i transmite lui MARBLE 
numărul camerei, clădirea de bazalt și aur, fost sediu al 
Companiei Americane de Radiatoare fiind scăldată în luminile 
lăptoase ale reflectoarelor în contrast cu strălucirea nocturnă a 
orașului. S-au îmbrățișat zdravăn la ușă, după patru sau cinci 
ani, s-au așezat la taifas în zgomotul radiatorului, iar de la 
fereastră se auzeau claxoanele taxiurilor de pe West Fortieth. O 
sticlă de coniac pe jumătate plină și două pahare umplute iar și 
iar. Nu erau ei chiar vechi prieteni, dar Benford îl urmărise pe 
MARBLE vreme de 14 ani. O dată pe an îi citise dosarul, 
urmărind cum se mărea, precum o piscină umplută cu un furtun 
de grădină, plin de rapoarte de contact descriind importantele 
întâlniri din străinătate în fiecare an, de două ori pe an, la Paris, 
Jakarta sau New Delhi. 

Dosarul lui MARBLE era cronica citită și răscitită în 20 de 
volume a vieţii unui agent: moartea soţiei lui, tristețea lui de 
văduv, călătoriile neașteptate în Occident, întâlnirile aranjate în 
grabă, prezentarea celor trei medalii CIA luate înapoi, păstrate 
pentru zile negre, biletele de mulțumire de la coordonatori, șefi 
și directori și certificatele neplauzibile ce-l elogiau pe MARBLE 
pentru „păstrarea democraţiei pe glob”, rezolvarea problemele 
mici sau mari apărute de-a lungul anilor, depunerile în contul 
său de pensie, bancnotele galbene marcând fiecare capitol de 
șase luni al odiseei. 

Dosarul surprindea o cronologie a șefilor Departamentului 
pentru Rusia al CIA, unii prodigioși, alţii mai puţin, care 
pretinseseră că succesele lui MARBLE erau ale lor. Furniza de 
asemenea o genealogie a directorilor CIA, unii foști amirali sau 
generali care își purtau uniformele și decoraţiile cu nepăsare 
printre spionii din clădirea pe care o întemeiase Allen Dulles și 
care transmiteau informaţiile uneori extraordinare ale lui 
MARBLE la Casa Albă, prezentându-le drept roadele tenacităţii 
lor. În dosar erau înșirate și numele ofiţerilor de caz ai lui 
MARBLE, agenți tineri, bărbaţi și femei, de pe străzile acoperite 
de zăpadă, din holurile murdare și scările de serviciu, toți 
mutați, unii sus, alţii nu. 

După cum îi era obiceiul, Benford citise în fiecare an dosarul 
de-a lungul timpului pentru detectarea unor semne de greșeli de 
spionaj, cercetând totul de-a fir a păr. În mod cinic, el căuta 
indicii ale trădării, schimbării taberei, reducerea informaţiilor, 
expunerile foto cel mai frecvent fără focalizare sau în afara 
cadrului, pierderea întâmplătoare a accesului. Nu existau indicii 
că ar fi existat probleme. MARBLE era cel mai bun caz rus din 
cadrul CIA, nu numai pentru că supraviețuise atât de mult, dar și 
pentru că el continuase să se perfecționeze. 

— Ţi-a spus Nathaniel ce i-am relatat? a întrebat MARBLE. 

— Da, a răspuns Benford. O să avem de lucru. 

— Agentul clandestin, problema cu submarinul, cazul 
directorului, LEBADA? 

— Am citit rezumatul în dimineaţa asta, a precizat Benford. 

— Îmi pare rău să spun că sfârșitul Războiului Rece nu a 
diminuat înclinațiile liderilor noștri de a face rău. In multe 
privinţe, foștii sovietici erau mai ușor de înțeles. MARBLE a 
turnat încă două pahare de coniac, și l-a ridicat pe al său și a 
băut. 

Benford a dat din umeri. 

— Probabil că și noi suntem la fel de răi. Pe lângă asta, dacă 
ne-am opri, ne-am pierde toţi slujba. 

— Despre asta vreau și eu să-ţi vorbesc, a spus MARBLE. 

o... 

— Volodea, vrei să spui că intenţionezi să te retragi? l-a 
întrebat Benford. Există vreun motiv pentru alegerea 
momentului? 

— Benford, nu mă înţelege greșit. Nu vreau să abandonez. 
Când o să vină vremea, mi-ar plăcea foarte mult să mă retrag în 
liniște, să mă mut în America, să vă las să-mi cumpăraţi un 
apartament în acest oraș. 

— O să ai mai mult de atât. Spune-mi la ce te gândești. 

— Rămâne de văzut cât timp voi continua să lucrez cu voi și 
în ce fel mă voi retrage mai exact, de bunăvoie sau cinetic, a 
spus MARBLE. 

Benford s-a gândit că nu mai auzise niciodată un agent 
referindu-se la posibilitatea arestării și execuţiei lui ca la o 
„retragere cinetică”. 

MARBLE a continuat: 

— Un lucru e sigur. Mi-au mai rămas doi sau trei ani de carieră 

obișnuită, având în vedere aspiraţiile lui Vania Egorov și direcția 
generală a Serviciului. 

— Ai mai putea încă să devii director adjunct, l-a încurajat 
Benford cu convingere. Ești respectat la lasenovo, ai prieteni în 
Duma. 

MARBLE a mai luat o înghiţitură de coniac. 

— M-aţi mai ţine în ham încă zece ani atunci? Printre 
politicieni? Benford, credeam că eram zakadiciniie druzia, 
camarazi. Nu, prietene, timpul meu este limitat. Și pot spune, 
lăudându-mă puţin, că atunci când voi înceta eu să lucrez, 
spionajul va înceta și pierderea se va resimţi? 

— Așa e, a încuviinţat Benford. Nu e necesară nicio falsă 
modestie. Va fi o mare pierdere. Tu ești de neînlocuit. 

— Și apoi vor urma strigătele disperate din partea șefilor 
voștri, cererea de înlocuire a agentului secret, vor fi luaţi în 
considerare candidaţii nepotriviţi, vor racola în pripă. 

— Un proces consfințit, care îi menţine pe oamenii ca mine 
tineri, a răspuns Benford. Volodea, la ce te referi? Abia aștept 
deznodământul. 

— Propun să ofer un succesor al meu care să continue 
activitatea. 

Benford văzuse prea multe de-a lungul anilor pentru a fi 
surprins, dar se apropie mai tare. 

— Volodea, cu tot respectul, vrei să-mi spui că ai un protejat? 
Cineva care știe de activitatea noastră? Se gândi iute la un titlu 
al unei notificări CI pe acea temă. 

— Nu, ea nu are nicio idee despre activitatea noastră 
împreună. Asta va veni cu timpul, atunci când am s-o pregătesc. 

— Ea? s-a mirat Benford. Propui să fii înlocuit tu, un general 
din cadrul SVR cu 30 de ani de experienţă, aflat la conducerea 
Departamentului pentru America, cu o femeie? Nu am obiecţii în 
privinţa genului, dar nu există femei cu atâta experienţă la 
Centru. Știu doar de o singură femeie care a făcut parte din 
colegiu în ultimii 30 de ani. Există ofițeri debutanţi, 
administratori, funcționari, asistenţi. Ce fel de acces va avea ea? 

— Calmează-te, Benford, există o astfel de persoană. 

— Spune-mi, te rog, cine? a întrebat curios Benford. 

— Dominika Egorova, nepoata lui Vania Egorov, a răspuns 
MARBLE. 

— Nu vorbeşti serios, a exclamat Benford, cu faţa 

încremenită, cu ochii pironiţi, turnându-și încă un coniac fără să- 
i tremure mâinile. 

Gândurile i se perindau cu iuțeala fulgerului prin mintea-i 
obișnuită cu scenariile. Doamne sfinte, e în viată. Cei doi agenti 
s-au întâlnit. Lucrează împreună. Sper că nu și-au făcut 
confidente unul altuia la masă la restaurant. Tânărul Nash o să 
aibă de lucru. Şi, în cele din urmă, ca o străfulgerare finală: Asta 
ar putea să meargă al naibii de bine. 

— Spune-mi de ce, l-a rugat Benford cu un scepticism imens. 
Te rog, Volodea, înainte să se termine coniacul și să încep să mă 
trezesc. 

MARBLE a bătut în măsuţă cu degetul arătător. 

— Benford, ascultă-mă bine. Asta este o konspirația perfectă, 
cea mai bună ocazie pe care ați avut-o voi vreodată în istoria 
serviciului vostru. A bătut în masă la fiecare remarcă făcută. Ea 
e soluția perfectă la problema noastră. M-am gândit bine la asta. 
Numele ei de familie îi oferă un soi de pedigri, cel puţin până se 
retrage Vania sau e înlăturat, dar până atunci ea o să fie pe 
picioarele ei. E absolventă a Academiei de Informaţii Externe a 
SVR - AVR - cu rezultate maxime. E inteligentă și curajoasă. 

Privind în jos, Benford a întors piciorul paharului în mână. 
MARBLE știa el ce făcea. 

— Știm amândoi că un dosar bun nu e suficient, a continuat 
MARBLE. Ea are o motivaţie, un resentiment uriaș. Tatăl ei a 
murit, ea a fost exmatriculată de la academia de balet, unchiul 
ei a folosit-o la eliminarea unui rival al lui Putin. l-a cumpărat 
tăcerea înscriind-o la AVR, apoi și-a încălcat cuvântul și a trimis- 
o la Școala de Vrăbii. Cred că știi ce este asta. Benford a 
încuviințat din cap. Și apoi a urmat Helsinki, cred că știi că a fost 
acolo. Atunci a fost un eșec operaţional, nu din vina ei, dar au 
existat probleme și ei au dus-o înapoi și au chinuit-o vreme de 
două luni. /n Lefortovo, îţi poţi imagina, ca în zilele de altă dată. 
iți pot spune că ea n-o să uite ușor asta. Și las ce e mai bun la 
urmă, a spus MARBLE lăsându-se pe spate pe scaun. Știu ce 
crezi, că perspectivele ei în carieră ca femeie sunt îndoielnice, 
că se află pe ultima treaptă a ierarhiei, că nu va fi avea 
niciodată acces la ceea ce ne interesează. Eu propun să-i 
impulsionăm cariera, să-i asigurăm succesul și nu va avea 
nevoie să facă niciun compromis. 

— Inţeleg, a spus Benford. Și cum ai să reușești s-o 

propulsezi? 

— Vania Egorov e aproape sigur că există un spion în cadrul 
Serviciului. MARBLE a arătat spre sine și a râs. El de fapt a 
trimis-o pe nepoata sa la Helsinki să se apropie de Nathaniel, 
pentru a afla vreun indiciu despre numele spionului. Știi că 
Nathaniel a fost ţinta lor la Helsinki? 

Chipul lui Benford era inexpresiv. MARBLE a continuat: 

— Planurile lui Vania au fost întârziate de anchetarea ei, dar 
ea e acum în libertate și, sincer, încercarea asta prin care a 
trecut, acest episod Lefortovo îi conferă mai multă îndrăzneală, 
mai multă strălucire. 

Doar rușii pot gândi așa, și-a zis Benford. 

— Am luat-o la mine în departament, a continuat MARBLE, 
pentru a-i oferi o bază. Vania mi-a cerut neoficial să redeschid 
operaţiunea folosind-o pe Dominika împotriva lui Nate și asta va 
face din ea subordonata mea directă. Noi doi o să alegem cel 
mai bun moment și o să facem din Egorova o eroină, o vedetă a 
Serviciului, cu o carieră asigurată, căreia nu i se va refuza nicio 
avansare. 

— Deznodământul, Volodea, i-a tăiat-o Benford. Se face 
târziu. Cum o s-o faci eroină? 

— E foarte simplu, a răspuns MARBLE. Dominika o să 
descopere că eu sunt spionul și o să mă dea în vileag. 

o... 

Ei își doreau zgomotul și oamenii de la UN, să se afle cât mai 
departe de ceilalţi ruși, în Village, pe West Fourth Street. Era 
ultima noapte a lui MARBLE. Restaurantul avea un baldachin 
roșu, cu trepte dinspre stradă, desene cu dansatoare pe pereţi 
și separeuri din lemn ferite, care ofereau adăpost și unde 
puteau sta de vorbă. Benford l-a convins pe MARBLE să 
comande pasta con le sarde, ca la Palermo, picante, cu finocchio 
și șofran, stafide și pinoli, și au stat unul lângă altul la masă, 
astfel încât să se poată auzi. 

Benford era înfierbântat, vorbea necontenit, era chiar puţin 
speriat. Se gândise la asta vreme de două zile, sub toate 
aspectele, și era monstruos, imposibil, exorbitant. Lucrurile nu 
erau chiar așa de disperate, dacă trebuiau să suporte o pierdere 
de informaţii, atunci asta era, n-aveau ce face. Dar să te 
gândești să te retragi singur doar pentru a-ţi stabili un succesor 
- asta nu se putea întâmpla, a concluzionat el. MARBLE l-a 

contrazis, susținând că totuși se putea întâmpla, bineînțeles, că 
trebuia să se întâmple. 

— Dacă sunt prins - cine știe cum se va sfârși vânarea 
„cârtiţei”? - totul se va opri instantaneu, fără posibilitatea de 
remediere. Nu ne putem permite să lăsăm ca lucrurile să se 
ducă de râpă și dacă te îndoiești de asta, atunci gândește-te la 
necunoscutul care spionează, care dă târcoale submarinului, sau 
la cine e LEBĂDA care transmite informaţii la lasenovo din Foggy 
Bottom sau de pe Dealul Capitoliului sau de la Casa Albă. Nu ne 
putem permite să așteptăm. 

Benford, incapabil să se abţină, a afirmat că nu exista nicio 
garanţie că Dominika ar fi primit sprijinul de care avea nevoie și 
gestul lui MARBLE ar fi fost în zadar, la care acesta i-a răspuns: 

— Glumești? O tânără cu grad de ofiţer în noul serviciu rus de 
spionaj, dornică să ocupe un loc în noul mileniu, cu o lovitură ca 
asta, urmează să fie făcută colonel peste noapte. 

Benford l-a privit și a mai comandat două Grappa, iar MARBLE 
i-a spus: 

— Uite, Benford, dacă ţi-aș spune că am cancer și mi s-ar mai 
da doar o jumătate de an de trăit, asta ar avea mai mult sens 
pentru tine? 

— Ai cancer? a întrebat Benford. 

— Nu, a spus MARBLE. 

— Atunci cui îi arde de glume? s-a enervat Benford. Și, 
jucându-și ultima carte, l-a întrebat aproape patetic: 

— Ce ai zice să te retragi la New York? 

MARBLE a zâmbit, spunând că niciodată nu se așteptase la 
asta, că nu putea practic să termine în felul acela, și punându-și 
mâna pe braţul lui Benford i-a zis: 

— Hai să jucăm mai departe, treptat, să vedem ce iese. 

lar Benford a spus cedând: 

— Cu o condiţie: să nu spunem nimănui - nici măcar lui Nash 
- până nu suntem siguri. 

— Cu două condiţii, i-a răspuns MARBLE: Să nu îi spunem nici 
Dominikăi. Și și-au terminat băuturile fiind acoperiţi cu totul de 
vocile mulţimii din jur, la adăpost de a fi daţi în vileag. 


PASTA CON LE SARDE 


Sotați în ulei de măsline cepe tocate, fenicul dulce, 

sofran, stafide aurii și muguri de pin. În aceeași tigaie 
amestecați fileuri de sardine și anșoa. Adăugați putin 
vin alb, condimentați și fierbeți până ce aromele se 
întrepătrund. Amestecaţi cu paste groase, precum 
bucatini sau perciateilli. 

24. 


La rapoartele lui MARBLE despre spioni infiltraţi și agenţi dubli 
aveau acces doar câţiva directori din ROD. Adevăraţii giranţi ai 
informaţiilor erau  introverţii aferaţi de la Divizia de 
Contraspionaj a CIA, cei care își făceau veacul la birou câte 14 
ore pe zi de unii singuri în lumina crudă a oglinzilor, mumiile 
îmbălsămate care aveau acasă trenulețe la subsol și copaci 
bonsai mititei. Ei au început să citească rapoartele lui Nate, 
disecând informaţiile și studiindu-le. 

La întoarcerea sa de la New York, Nate a fost chemat iar în 
bârlogul lui Benford. Divizia de Contraspionaj ocupa un întreg 
etaj la Cartierul General, o serie de camere interioare 
intersectate de un labirint de holuri, care, spre deosebire de alte 
birouri de la Cartierul General, nu erau unele colective obișnuite, 
ci niște birouri individuale. Toate ușile erau închise, fiecare 
dintre ele având un cifru deasupra mânerului. Mai exista și câte 
o ușă fără cifru, înlocuit de o broască. Ce erau aceste camere și 
ce se afla în ele? O secretară amabilă, al cărei ochi stâng clipea 
intermitent, păzea ușa biroului lui Benford. L-a privit cu atenţie 
pe Nate, a clipit, s-a ridicat și a bătut la ușă, dar nu a deschis-o. 
A ascultat cu atenţie, apoi a bătut din nou ușor. S-a auzit o voce 
din interior și ea a întredeschis ușa, a șoptit numele lui Nate și s- 
a dat deoparte, făcându-i lui semn să intre. 

Biroul lui Benford arăta precum atelierul unui profesor 
deșucheat de la un colegiu uitat din fundul ţării. O canapea 
uzată și decolorată de pe peretele din spate era în întregime 
acoperită de maldăre de dosare, unele dintre ele căzute pe 
podea, împrăștiate ca niște jetoane de pocher. În celălalt capăt 
al încăperii, masa de lucru a lui Benford era o învălmășeală de 
cutii de corespondenţă îngrămădite unele peste altele. Un vraf 
de ziare zăcea în celălalt colț. Pe pereţi se aflau fotografii mici, 
înrămate - în alb negru -, nu cu soţia, copiii sau alte rude, ci cu 
poduri, trunchiuri de copaci, drumuri de ţară împădurite și alei 
pline de zăpadă dintre depozite părăsite. Nate a realizat că 
acestea erau fotografii ale unor locuri conspirative de întâlnire 
de odinioară. Copiii lui Benford. În spatele biroului lui era o 

fotografie înrămată a clădirii neobaroce a Companiei de 
Asigurări All Rusia din Moscova, cunoscută altminteri sub 
numele de Lubianka. 

— la loc, l-a invitat Benford, cu o voce joasă și răgușită. 

Era un tip scund și burtos, cu o frunte înaltă și păr grizonant 
nepieptănat, o șuviţă atârnându-i într-o parte a capului. Îl privi 
pe Nate cu ochi mari, căprui, bovini, printre niște gene lungi, 
aproape feminine. Niște obraji căzuţi încadrau o gură mică ce 
dezvăluia prin ticurile și rictusurile ei permanente dezgustul 
teribil al lui Benford sau, în cele mai bune cazuri, expedierea 
disprețuitoare a unei discuţii. _ 

— Am citit rapoartele tale finale de la New York, a spus el. In 
ciuda gramaticii, au fost multumitoare. 

— Mulţumesc, i-a răspuns Nate. Mutase cu grijă câteva dosare 
și se așezase pe marginea canapelei. 

— Îţi place MARBLE? l-a întrebat Benford. Ai încredere în el? 

— Îmi e ca și un unchi, suntem apropiaţi, dacă la asta te 
referi, a spus Nate. 

— Nu te-am întrebat dacă aveți o slăbiciune unul pentru altul, 
te-am întrebat dacă ai încredere în el, a insistat Benford. 

— Da, am încredere în el, a spus Nate. Spionează pentru noi 
de 14 ani. 

Gura lui Benford s-a lăsat în jos, semn că nu avea răbdare să i 
se repete ceva ce știa deja. 

— Și crezi că natura acestor noi informaţii, aceste indicii și 
dovezi despre spioni și agenţi dubli sunt autentice? 

— Mie așa mi se pare, a răspuns Nate, regretând instantaneu. 

Benford și-a umflat obrajii nervos. 

— Așa ţi se pare sau crezi asta? 

Nate a tras aer adânc în piept. 

— Cred că informaţiile lui sunt reale. Dacă lui MARBLE i s-ar fi 
pus bariu în mâncare, indiciile ar fi mai clare, mai ușor de 
identificat. Nate aștepta o altă serie de încruntături. 

Benford și-a ridicat încet capul. 

— Bariu în mâncare, într-adevăr. De unde ai auzit de asta? Ai 
citit istorie? Și-a îndreptat privirea spre peretele opus. Ştii cine e 
ăla? a întrebat el, arătând spre o fotografie mică alb-negru cu un 
bărbat cu faţa pătrăţoasă, ochelari groși și părul lipit de cap. 

— E Angleton, nu-i așa? a întrebat Nate. 

— Pentru tine, James Jesus, l-a corectat Benford. Vreme de 

zece ani a crezut că orice agent sovietic era un agent dublu, că 
orice voluntar era special trimis și că orice informaţie era 
dezinformare. Era fermecător și înveninat, paranoid și ferm 
convins că nădușelile sale din timpul nopţii erau realitate. Poate 
că avea dreptate. Păstrez poza lui pentru a-mi readuce aminte 
să nu refac ospiciul lui. În ce-l privește pe MARBLE, și eu am 
încredere în el. 

Nate a dat din cap. Ochii i s-au îndreptat spre celălalt capăt al 
camerei, spre o bibliotecă plină de hârtii și de cărți. Cinci volume 
legate în piele erau îngrămădite alandala pe raftul de sus. 
Benford i-a surprins privirea. 

— Acelea sunt volumele Vântul printre sălcii, despre șobolani 
și cârtițe. 

S-a uitat fix la Nate preţ de câteva secunde, cu fața încordată, 
din pricina dezgustului ori a adâncirii în gânduri, era greu de 
spus. Nate tăcea, nu avea altceva de ales cu acest mizantrop. 
Douăzeci de ani de vânătoare de agenţi dubli, de curse duble, 
de piste false, de reţele distruse, de staţii radio de la mansarde 
reduse la tăcere, de spioni arestaţi. Știri în alb-negru despre 
bărbaţi stafidiţi scoși din tribunale cu hainele ridicate peste cap 
și mâinile încătușate în talie. Câmpul de luptă al lui Benford. 

Se zicea că era clarvăzător, un savant ce savura lumea 
bizantină a înșelăciunii și a pistelor false. Nate a remarcat 
mâinile nervoase, degetele lungi trecute prin păr, mintea ce-i 
lucra probabil prea intens. Nate și-a dat seama că recentele 
rapoarte ale lui MARBLE despre „cârtițe” și spioni infiltrați erau 
pentru Benford precum un sac cu șobolani pentru un terier. 
„Cred că o să îţi propună să lucrezi cu el”, îi spusese șeful ROD 
și îi urase noroc. 

— Vreau să lucrezi cu mine legat de informaţiile de la 
MARBLE, i-a sugerat Benford. Începând de azi. la-ţi lucrurile de 
la biroul tău. Nu spune nimănui ce faci. O să-l găsim pe spionul 
infiltrat. 

— Să-i spun șefului? a întrebat Nate. Să-i spun unde să mă 
găsească? 

— Nu spune nimănui. O să-i spun eu dacă întreabă. Dar n-o s- 
o facă. N-o să spunem nimănui despre aceste scurgeri de 
informaţii. Nici Staţiei din Boston, nici celei din New York, nici 
încuiaţilor ălora de la FBI, nici decoratorilor de interioare de la 
DIA, nici NSC-ului, nici comisiilor parlamentare, nici nemernicilor 

din Washington care au început fiesta asta cu scurgerile lor de 
informaţii. E doar între mine și tine. Sper că ești de acord? 

Nate a dat din cap. 

A deveni acolitul lui Benford însemna fie o onoare, fie o 
sentință de condamnare la închisoare, s-a gândit Nate, dar nu 
conta mult. Cariera sa de după Helsinki stagnase. Binefăcătorii 
săi, Forsyth și Gable, erau încă acolo, dar nu îl mai puteau 
sprijini. S-a uitat la sclipitorul, nervosul Benford și s-a hotărât. Se 
pricepea la operaţiuni interne, cunoștea Rusia și putea face 
ceva. Benford nu putea fi privit ca mentor - cineva atât de 
mizantrop și de acru nu ar fi dorit să fie mentorul nimănui - însă 
Nate s-a hotărât să lucreze cu el, să se ocupe de contraspionaj, 
să înveţe despre lumea învăluită în ceaţă în care își făcea de cap 
Benford. Poate își putea salva reputaţia. In orice caz, pentru 
prima dată de la absolvirea școlii, a încetat să-și mai facă griji în 
privinţa viitorului său. 

o... 

Nate s-a instalat într-un birou nefolosit din colţul Diviziei de 
Contraspionaj. Pe hol domnea liniștea. Oare înăuntru erau 
oameni care lucrau? Sau poate avea să-l salute răsucindu-se pe 
scaun scheletul mamei lui Norman Bates? 

— Aici eraţi, l-a salutat secretara făcându-i cu ochiul, sau 
poate acesta doar i se zbătea. Enigme adânci, spusese Benford, 
trebuia să se obișnuiască cu asta. 

Noul său birou era fără ferestre, gol, prăfuit. Pereţii erau plini 
de piuneze... oare ce fusese agăţat de ele? Un sertar de birou 
care scârțâia atunci când era deschis era plin cu sute de 
decupaje, ce acopereau fundul acestuia. 

Biroul învecinat cu al său era cel al lui Alice Nu-mai-știu-cum. 
În jur de 40 sau 50 de ani, sau poate de 60, era solidă, cu obrajii 
dolofani și nas cărnos, păr roșcat tăiat scurt și pieptănat spre 
față în părţi și pe frunte, ca al lui Napoleon. Purta pantofi de 
gardiană de închisoare și mergea repede și apăsat. Vorbea cu 
Nate la fel ca și cu toți ceilalţi, înclinându-și capul și aplecându- 
se în faţă, ca și cum ar fi avut de împărtășit vreun secret, ceea 
ce bineînțeles că nu era cazul - nimeni din contraspionaj nu 
făcea așa ceva. 

În primele zile, colegii au trecut pe la el să-i spună că Alice 
lucra în cadrul departamentului de când e lumea. Ea era cea 
care îl ucisese pe Troțki, spuneau ei. Fusese încurcată cu Alan 

Pinkerton, mai spuneau ei întorcându-se în grabă în birourile lor. 
CID, „Insula jucăriilor stricate”. Nate l-a văzut în spatele ușii sale 
pe Boo Radley% lipit de peretele opus. 

Benford o rugase pe Alice să-l ajute pe Nate. Stătea la biroul 
ei - încăperea în care lucra era una însorită, cu o ferigă și un 
geranium înflorit pe un dulap de dosare - cu pantofii ridicaţi în 
sus și scârțâind. 

— Nu știi mare lucru, îi spusese ea. Hai să recapitulăm: avem 
un spion infiltrat, niște submarine, Noua Anglie, niște întâlniri la 
Boston și New York. MARBLE a menţionat întreținerea 
submarinelor și o perioadă de cinci ani. Bun, a spus ea. De unde 
ai începe? 

— De la listele de personal ale navelor? a marșat Nate. 

— Nu, a spus Alice învârtindu-se pe scaun. E ora prânzului. 

S-au așezat la etajul de sus al cantinei cu autoservire. Nate și- 
a luat o salată, Alice o supă. A venit și prietena lui Alice, Sophie, 
gâfâind de la urcatul scărilor pe picioarele ei greoaie. Lucra în 
OSR”, unde încă mai contabilizau submarinele nucleare 
radioactive ruginite, Oscar și Typhon și Akulas, din Olenya Bay și 
Poliarni, încă mai conta asta, a spus ea cu buzele strânse, 
indiferent ce spuneau cei de la Etajul Șapte. Avea 50 de ani și 
păr negru, des, sprâncene negre și un profil de friză grecească 
de Knossos. Purta colanţi negri și o rochie neagră lăbărţată, 
pantofi negri medicinali cu tălpi ortopedice. La încheietura 
mâinii avea înfășurată o cordeluță neagră în caz de urgențe. 

A așezat pe masă o cutie cu mâncare și a despachetat 
recipiente din plastic, bețișoare de orez, linguri care stăteau în 
picioare și un sos de salată. S-a uitat la salata lui Nate și a 
turnat niște sos de salată de-al ei deasupra. 

— Încearcă asta, e făcută în casă. 

Vinegreta avea o dulceaţă de oţet balsamic tăiată de gustul 
de muștar de Dijon și o aromă iute, cum Nate nu mai gustase 
niciodată. A complimentat-o pe Sophie și aceasta a fost 
încântată. 

Alice le-a spus să înceteze cu prostiile și i-a relatat Sophiei ce 


29 Arthur „Boo” Radley, personaj din romanul lui Lee Harper, Să ucizi o pasăre 
cântătoare, publicat în 1960. În această piesă clasică a literaturii americane, care a 
câștigat Premiul Pulitzer, Arthur Radley este un pustnic, cu un trecut dubios, pe care 
zvonurile îl transformă într-o sperietoare pentru copii. (n.r.). 

21 Office of Strategic Research - Biroul de Cercetări Strategice. (n.r.). 

voiau să afle, apoi și-a mâncat curry-ul și s-a pornit să turuie, cu 
ochii închiși, pentru a rememora lucrurile sau pentru a savura 
mâncarea, sau din ambele motive. New London, Connecticut. 
Portsmouth, New Hampshire. Brunswick, Maine. Doar trei baze. 
Submarinele erau mari. Erau reparate doar într-un singur loc, se 
învechiseră, fiind reparate tot timpul, ca Akulas-urile la sfârșitul 
anilor 1980, Schukas li se spunea, care erau mult mai puţin 
zgomotoase, și Alice a continuat să turuie. Electric Boat Works, 
un mare șantier naval în Groton, Connecticut, peste Thames 
River din New London. Sophie le-a spus să înceapă de acolo. 

S-au întors în birou la Alice, legătura CID era una arhaică, cu 
tuburi catodice și numele erau înșirate în jos. Baze de date cu 
autorizaţii de securitate, este de personal, activităţi ale marinei 
americane și este de furnizori. Degetul masculin al lui Alice 
aluneca în josul ecranului; mai vechi de șapte ani, vechi de mai 
puţin de trei ani, în niciun caz. Biroul de conducere de la Electric 
Boat and General Dynamics, sigur că nu. Alice era rapidă, se 
uita la un nume, scana informaţia și trecea mai departe. Se 
ocupa de trei decenii de trecerea în revistă a numelor înscrise 
pe liste. Aveau două grămezi de hârtii și Nate a încetat să mai 
obiecteze în privinţa „posibilităţilor”, pentru că Alice era așa de 
rapidă. Avea metoda ei, un lanţ de informaţii de bază, cele 11 
drăgălașe ale ei, așa cum le spunea, și a început să le treacă în 
revistă: angajare, impozite pe salariu, reședință, telefon, 
internet, mașină, date bancare, mail, status civil, educaţie, copii, 
cazier, divorțuri, deplasări, părinţi, ethernet, cablu, orientare 
sexuală. 

— Cât de bine l-aţi pregătit pe micul nostru spion? Cât de 
departe aţi ajuns? La fel de mult ca mine? șoptea ea spre ecran. 

Trei zile mai târziu, Nate și Alice i-au dus lista lui Benford și el 
bătea de zor cu capătul creionului la fiecare nume în vreme ce 
se uita la profiluri, apoi a aruncat creionul jos și i-a dat hârtia lui 
Nate. 

— E Jennifer Santini, a spus el cu un căscat, savanta cu părul 
vâlvoi. 

Alice l-a înghiontit pe Nate - Vezi, ti-am spus eu - și a chicotit. 

— Hai să mai facem săpături, dar sunt sigur că ea e omul 
nostru, a conchis Benford. S-a uitat la Nate. Acum dăm o raită în 
New London și aruncam o privire. 

VINEGRETA SOPHIEI 


Amestecați usturoi pasat, mărar, oregano uscat, fulgi 
de ardei uscat, muștar Dijon, zahăr, sare, piper şi 
parmezan ras cu o cantitate de un sfert oțet balsamic 
și trei sferturi ulei de măsline și omogenizați. 

25. 


În ciuda vremii splendide de vară, New London era un oraș 
cenușiu și trist, a cărui înflorire comercială și culturală apusese 
atunci când dispăruseră ambarcaţiile de vânat balene, la 
sfârșitul anilor 1860. Thames River, altă dată plin de apă, care în 
timpul celui de-al Doilea Război Mondial văzuse atâtea carene 
cenușii plutind scufundate adânc și o pădure de catarge și 
antene și coșuri de fum legănându-se pe valuri, oferea acum o 
priveliște anostă de cheiuri murdare de petrol și depozite 
ruginite, cu acoperișuri căzute. Case din șindrilă cu două sau trei 
etaje, în mare parte cu câte două apartamente familiale fiecare, 
se  înșirau pe dealurile locuite de deasupra fluviului. 
Acoperișurile gudronate se aflau doar la o despărțţitură de două 
braţe unul de celălalt, frânghiile de rufe întinzându-se între 
balcoanele de la etaj. Garduri joase din metal și porţi ce se 
legănau împinse de vântul sărat înconjurau niște curți frontale 
mici și niște parcele de pământ năpădite de buruieni aflate în 
spate. 

Dincolo de râu, în Groton, șantierul naval Electric Boat se 
întindea de-a lungul a câţiva kilometri pe malul fluviului, ca un 
oraș plin de macarale, dâre de fum și acoperișuri arcuite de 
fabrică. Din când în când, din capătul masivului chei uscat 
plutitor, el însuși de mărimea unui vas de croazieră, se putea 
vedea silueta incredibil de uriașă de forma unui trabuc a unui 
submarin nuclear negru ca smoala, înălțat pe butuci, cu elicea 
sa cu șapte lamele înfășurată în plastic, ascuns de sateliții de 
spionaj rusești. 

Nate nu știa la ce să se aștepte. Luaseră trenul - Benford nu 
conducea - și stăteau pe peron ca niște porcari bulgari aflaţi în 
weekend la Sofia, nu ca niște vânători de spioni infiltrați. N-a 
prea fost clar dacă Benford era zgârcit sau nebun sau pur și 
simplu sătul să mai insiste, astfel încât au împărţit amândoi o 
cameră cu turelă la Queen Elizabeth Inn, un han victorian 
demodat, ce oferea cazare și mic dejun și era situat pe un deal 
împădurit. Și mergeau pe jos întruna - în cercetare - cinci, șase, 
douăsprezece ore pe zi, timp în care excentricul, inteligentul 

cacadu îi vorbea lui Nate despre OGPU? și NKVD și de 
Cambridge Five?, iniţiindu-l în istoria Războiului Rece. 

Ziua întâi: au explorat dealul în sus și-n jos, escaladându-l 
dimineaţa și coborând de pe el după-amiaza târziu, uitându-se 
la case, la mașinile parcate de-a lungul curbei, la buruienile ce 
năpădeau trotuarele și la perdelele de dantelă de la ferestrele 
din faţă. Se uitau după locuri probabile de întâlniri conspirative, 
ascunzători, parcuri apropiate, mediul ambiant ce putea să-l 
ajute pe un spion. Și n-au obţinut nimic. 

Ziua a doua: au trecut pe lângă casa lui Santini la ore diferite 
pentru a observa poziţia storurilor ei, pentru a vedea dacă 
ghiveciul gol de geranium de pe treptele de la intrare fusese 
mutat, ceea ce putea fi un indiciu de avertizare. Erau prudenţi 
noaptea, au trecut pe lângă casa întunecată doar o dată, când 
era aprinsă o singură lumină de veioză la o cameră de la etaj, 
dincolo de storuri. Oare ea stătea în întuneric și se uita pe 
stradă? Avea un alt apartament, închiriat sub nume fals pentru 
întâlniri cu ofițerul care o coordona? N-au aflat nimic. 

Ziua a treia: au întrebat într-o doară despre ea la magazinul 
de familie din colţ. Nimeni nu o cunoștea, nimănui nu-i păsa. 
Cum naiba trebuie să arătăm noi, agentul ăsta de contraspionaj 
uns cu toate alifiile și cu mine, tânărul său cirac? s-a gândit 
Nate, dar Benford i-a spus că, dacă nu era atent, îl trimitea 
acasă și atunci Nate l-a întrebat la ce să fie atent, în timp ce 
mergeau prin afurisitul de New London, Connecticut. Și n-au 
aflat nimic. 

Lucrau la limită. Benford era hotărât să ţină cercetările 
departe de ghearele FBl-ului. 

— Dacă ea e o agentă pregătită de Centru, o să adulmece 
primejdia cu mult timp înainte de a ajunge cineva în faţa casei 
sale. O să o șteargă în 90 de secunde după ce vede sau aude 
ceva ce nu-i place. Așa sunt instruiți. 

Trebuiau să facă asta de unii singuri. ` 

Ziua a patra: au luat-o de la capăt. In noaptea aceea, o 


22 OGPU - Administrația Politică Unită de Stat, poliția politică a Uniunii Sovietice. În 
1934 a fost încorporată în NKVD (Comisariatul Poporului pentru Afaceri Interne), 
devenind GUGB (Administrația Centrală a Securității Statului) și, mai târziu, KGB 
(Comitetul Securității Statului). (n.r.). 

23 O rețea de spioni din Marea Britanie care a transmis informaţii URSS în timpul celui 
de-al Doilea Război Mondial și care a rămas activă cel puţin până în anii 1950. 
Niciunul dintre membrii ei nu a fost judecat pentru spionaj. (n.r.). 

furtună de vară zgâlţâise copacii și clătinase obloanele de la 
camera lor și se oprise curentul, iar jos se auzea un radio cu 
baterii. Nate s-a trezit la lumina unui fulger și l-a văzut pe 
Benford stând pe un scaun la fereastră și uitându-se la furtună 
înfiorat. Vedea chipurile celor 12 agenți ruși pierduţi de CIA într- 
un singur an, în 1985, Anul Spionilor, toţi victime ale lui Ames și 
ale lui Hanssen, victime ale unei trădări inexplicabile care îi 
trimisese pe toţi în furnalele scuipând foc ale Uniunii Sovietice. 

Și mesele cu Benford reprezentau un adevărat test, o 
provocare. Nu era vorba numai de discuţiile din mașinuţele 
electrice, ci și de baveţicile cu homari, și de sosul picant, și de 
biscuiţii cu stridii, și de catalogarea supelor cremă cu scoici - 
prea cremoase, cu prea mulţi cartofi, cu prea multă zeamă, prea 
puţină sare, aveai nevoie de tărie de caracter, nu glumă - și de 
dezbaterea diferenţei dintre cod și eglefin, și de ceea ce ţinea 
sau nu de o cină caldă specifică zonei. 

— Fără usturoi. Există reguli ce nu pot fi încălcate, spunea 
Benford, vânătorul de spioni. 

Fără a avea prea multe fapte pentru a continua, joi seara la 
cină Benford a anunţat că era timpul să își facă intrarea în casa 
lui Jennifer Santini în dimineaţa următoare. 

— O intrare? a întrebat Nate din partea cealaltă a mesei. Luau 
masa la Bulkeley House pe Bank Street, lângă port. Ce vrei să 
spui, Benford, cu intrarea? 

Acesta se lupta cu o bucată uriașă de coastă de primă 
calitate, cu capul întors într-o parte, pentru a putea tăia mai 
bine carnea. Nate și-a lăsat jos furculiţa și cuțitul. 

— Liniștește-te! a spus Benford mestecând. Prin „intrare” mă 
refer la pătrunderea extralegală în reședința personală a unui 
cetăţean american presupus nevinovat împotriva căruia nu 
există nicio dovadă de încălcare a legii, a doi ofițeri neautorizaţi 
ai CIA, care desfășoară din întâmplare o anchetă ilegală de 
contraspionaj, care în plan intern ţine de competenţa FBl-ului 
așa cum se prevede în Ordinul Executiv 12333. S-a uitat iar la 
farfuria lui și a turnat încă și mai mult sos de hrean cu smântână 
peste friptura sa de vacă. La asta mă refer, a spus el șia 
adăugat: sosul ăsta de hrean este excelent. 

o... 

Ziua a cincea: o zi de vineri liniștită. Au așteptat până la zece 

și au intrat cu capetele descoperite și cu mâinile goale pe 

portiţa din spatele casei cu două etaje a lui Santini. La ferestrele 
de peste drum nu era nimeni. Curtea din spate era neîngrijită. O 
cadă de baie ruginită zăcea cu fundul în sus pe pământul gol 
lângă o baracă de scânduri. Benford s-a îndreptat spre treptele 
de lemn și a încercat ușa din spate. Era încuiată și s-a uitat pe 
furiș printre perdele. Nu era nimeni acasă. 

— Poţi să forțezi broasca? a întrebat Nate stând lângă Benford 
și uitându-se printre perdele. 

— Fii serios, a spus Benford. Încă nu o luase razna chiar de 
tot. 

— Să intrăm pe fereastră? 

— Nu. La al doilea etaj, a spus Benford, care și-a desfăcut 
șiretul de la pantof, a trecut de o conductă menajeră din cauciuc 
prinsă de partea laterală a casei și a legat șiretul de la pantof în 
jurul ei, lăsând o buclă să atârne în jos. Nodul Prusik, i-a explicat 
el, și i-a arătat lui Nate cum să stea cu un picior în buclă și să se 
caţăre încet pe conductă până ajungea la fereastra nesecurizată 
de la cel de-al doilea etaj. De unde naiba a învățat asta? s-a 
întrebat Nate în timp ce-i făcea semn că ajunsese înăuntru. 

Camera de sus era un dormitor gol, nefolosit. Nate s-a dus 
până la ușă și s-a uitat în jos prin casă. A fluierat să vadă dacă 
era vreun câine, dar n-a auzit nicio mișcare. El își închipuise că 
un agent care lucra pentru ruși trebuia să aibă un doberman sau 
un rottweiler care să păzească tăcut casa. 

A coborât pe furiș scara de lemn, balustrada groasă de mahon 
scârțâind în timp ce cobora. S-a strecurat tiptil în bucătăria 
demodată, care mirosea a grâu, a seminţe și a ulei, a descuiat 
ușa din spate și i-a dat drumul lui Benford înăuntru. 

— Locul pare pustiu, a observat Nate. 

El și Benford au străbătut camerele de jos în tăcere. Erau 
stăpâniţi de un sentiment acut de încălcare riscantă a legii. Casa 
mirosea ca un sanatoriu. Alifii și radiatoare prăfuite, niciun pic 
de curent, ceea ce era nefiresc pentru o zi însorită de vară. 

Casa avea două camere în faţă, camera de zi și sufrageria, cu 
ferestre ce dădeau spre stradă, acoperite de perdele din dantelă 
înflorate. Lumina soarelui se revărsa pe covoarele tocite de pe 
dușumeaua de lemn pătată. Mobila era masivă și întunecată, 
braţele și spetezele scaunelor și ale canapelei fiind înțesate de 
milieuri. Polita de deasupra șemineului plin de funingine era 
plină de căni din bachelită și de bibelouri - o cană cu un căpitan 

de vas, o spanioloaică cu mantie. Un abajur avea franjuri cu 
bumbi pe margini. Un vătrai din fier forjat stătea lângă cămin. 
Benford vorbea în timp ce se uita la decor. 

— Cred că a golit jumătate din magazinele de antichităţi din 
Fall River pentru a-și decora casa. 

Dincolo de sufragerie se afla un mic birou cu o măsuţă și o 
bibliotecă joasă, plină de reviste și cărţi. Pe măsuţă zăceau o 
grămăjoară de facturi și o halbă de bere din porțelan alb cu 
albastru cu un marinar pictat pe ea. 

— Vezi ce e pe masă, a spus Benford. Eu mă duc sus să mă 
uit pe acolo. 

Nate a avut sentimentul ridicol că nu dorea să se despartă de 
Benford, dar a încuviinţat din cap și a desfăcut sertarele unul 
câte unul. Erau goale. Inchizând sertarul de jos a simţit că se 
mișca greu și a auzit foșnet de hârtie. A tras sertarul afară cu 
totul și a văzut o bucată de hârtie înfășurată în capătul locului 
gol lăsat de sertar. S-a întins și a scos-o, desfăcând-o pe masă. 
Era o singură foaie cu o schiţă, cu desene cu secţiuni 
transversale de componente și conexiuni electrice. Pagina era 
etichetată Sectiunea 37, Elemente de fixare și suport. 
Componente de submarin? Santini lucra la departamentul de 
aprovizionare de la Electric Boat. Era oare acela un document 
confidenţial? De ce îl avea acasă, ascuns în fundul sertarului? 

În acest timp, Benford se dusese sus în dormitor. Un pat cu 
baldachin era acoperit cu o cuvertură cu motive florale, având 
trei perne mari în capăt, cu feţe de pernă cu dantelă. In unicul 
șifonier se găseau pantaloni și bluze largi, aranjate frumos pe 
umerașe. Pe podea erau înșirate ordonat câteva perechi de 
pantofi, toți practici, făcuţi pentru mers pe jos. Nu existau niciun 
fel de poze, de amintiri, niciun fel de lucruri personale, era o 
casă ce putea fi abandonată în 90 de secunde. Baia era neutră, 
dulăpiorul medical era gol. O periuţă de dinţi, un flacon cu 
aspirină, două pachete de Fleet salin pentru clisme. Și mirosea 
puternic a alifie. 

Întorcându-se în dormitor, Benford a tras singurul sertar al 
noptierei. Nu se aflau acolo nici cărţi, nici pornografie, nici 
vibratoare sau lubrifianti. Sub o bucată de pâslă a găsit o foaie 
de hârtie cu o lungă listă de date și de ore scrise de mână: 5 
iunie, 21:00, 10 iunie, 22:00, 30 iunie, 21:30. Programul de 
transmisiuni. Probabil că avea la ea laptopul și cardul de 

criptare. Program de întâlniri standard cu un ofiţer de caz de la 
consulatul rus din New York. Informaţii subtilizate despre 
programul dedicat submarinelor. Benford a închis sertarul și a 
coborât să-l informeze pe Nate. 

Nate tocmai terminase de percheziţionat fundurile celorlalte 
sertare din nou, dar nu găsise nimic. Împăturise planul pentru a- 
| lua sus să i-l arate lui Benford. leșind pe ușă s-a oprit. Jennifer 
Santini stătea în sufragerie uitându-se la el. La picioarele ei se 
afla un sac marinăresc. Nate și-a dat seama că de fapt ei nu o 
văzuseră niciodată până atunci. Aha. Se duce la sală. Ridică 
greutăți. la steroizi. Aparent ea tocmai se întorsese acasă de la 
sală. De ce nu era la lucru? 

Jennifer era trecută bine de 30 de ani și avea o înălțime 
medie. Era îmbrăcată în colanţi scurţi din spandex, întinși pe 
niște picioare groase, cu mușchi în relief. Brațele, umerii și gâtul 
îi erau musculoase, cu maxilare proeminente. Purta un tricou 
strâmt care îi acoperea un piept ce nu părea deloc feminin, ci 
semăna mai mult cu niște pectorali uriași cu sfârcuri. Avea niște 
ochi verzi strălucitori, radiind de sănătate și vitalitate. Gura îi 
era crispată și avea un nas ascuţit și drept. Fruntea îi era foarte 
încreţită din pricina încruntării de pe chip. Părul său roșcat era 
pieptănat lins și strâns la spate într-o coadă de cal, un glonţ, o 
torpilă, o figură de om de acţiune, un SUV crossover, cu 
componentele de teren. 

In acel ultim moment de evaluare, Nate a observat că avea 
mâini frumoase, feminine, cu unghiile vopsite într-un roz pal. Era 
desculţă și labele picioarelor îi erau la fel de fine și de frumoase, 
cu pedichiura făcută cu aceeași culoare pală. Tropăitul lui 
Benford în jos pe scări a făcut-o să se repeadă extrem de iute 
spre Nate. Cu o forță monstruoasă, a aruncat cu o veioză de pe 
o măsuţă în el, în timp ce a făcut doi pași mari în direcţia lui. 
Nate s-a ferit de veioză, care s-a izbit de peretele din spatele lui, 
și, îndreptându-și spatele, s-a trezit faţă în faţă cu ea, fiind 
strâns de gât de un braţ tare ca piatra și împins spre perete, în 
timp ce era pocnit puternic cu cealaltă mână transpirată. Nate a 
prins-o cu ambele mâini de braţ și a tras de el, dar nimic. 

Nate a lovit cu pumnul, dar ea rezista, strângându-l de gât cu 
braţele acelea de Schwarzenegger și cu mâini de Grace Kelly. A 
lovit-o cu pumnul în față, acesta alunecându-i în jos fără niciun 
efect vizibil. Faţa ei era foarte aproape de a lui și avea dinţii 

încleștaţi de efort. Se aștepta să-l și muște de gură. În timp ce 
femeia continua să-l lovească cu pumnii nebunește, lui Nate i-au 
trecut prin minte gânduri răzlețe: era norocul lui să pună mâna 
pe singura informatoare pentru ruși din lume care nu era nici pe 
departe o funcţionară inofensivă; ce părere trebuie să fi avut 
despre ea colegii ei de birou când stătea în fiecare dimineaţă la 
pupitrul ei de lucru; și cum făcea oare acel monstru sex? Apoi, în 
mod cu totul absurd, Nate se întrebă ce făcea oare Dominika în 
acel moment și unde se afla. Și a fost cuprins de o tristeţe 
covârșitoare gândindu-se că poate ea murise, și capul i s-a izbit 
de perete și gâtul i s-a contractat și s-a gândit că nebuna aceea 
făcea parte din mașinăria care o ucisese pe Dominika. 

Benford și-a făcut apariţia în capul scărilor și a rămas pe loc 
șocat. Jennifer s-a uitat preţ de o secundă la tipul rotofei și 
ciufulit - care urma să fie desertul de după felul principal - și 
Nate a izbit-o în fluierul piciorului cu pantoful și a călcat-o pe 
piciorul ei fin, ceea ce a făcut-o să slăbească strânsoarea puţin, 
iar el a scăpat din brațul ei ca o menghină și a lovit-o între 
picioare cât de tare a putut. Jennifer a grohăit ca un bărbat, s-a 
prins cu ambele mâini de zona lovită și s-a prăbușit la pământ, 
ghemuită. 

Benford s-a uitat la Nate, apoi la bestia de pe podea. Nu mai 
văzuse niciodată așa ceva în cei 30 de ani ai săi de vânătoare 
de „cârtiţe”, urmărire de spioni și capturare de agenți infiltraţi. 
Mai ales atunci când Jennifer s-a ridicat în picioare ca un ucigaș 
în serie imposibil de oprit dintr-o tabără de vară de pe malul 
unui lac. A înșfăcat măsuţa de cafea din sticlă și lemn din fața 
canapelei și a aruncat-o spre Benford, care stătea în picioare pe 
ultima treaptă a scărilor. El a făcut apel la resursele sale 
interioare pentru sprint - poate păstrate din anii 1960 când 
fusese timp de doi ani director la Princeton Varsity Heavy Eights 
- și a luat-o la goană în sus pe scări chiar când măsuţa de cafea 
s-a izbit de locul în care stătuse el, făcându-se praf, lovindu-se 
de două balustrade zdravene. Benford nu s-a oprit din alergat și 
a dispărut pe palierul de la etajul al doilea. 

Jennifer s-a întors spre Nate, care stătea acum în mijlocul 
sufrageriei. În ultimele secunde, el se îndepărtase cu câțiva pași 
și apucase vătraiul din fier forjat ce stătea lângă cămin, ţinându- 
| lângă sine. Cu coada-i de cal bălăngănindu-i-se, Jennifer s-a 
repezit iar la el, picioarele-i goale lipăind ușor pe dușumea. Nate 


VP - 292 


și-a amintit în chip ciudat numele instructorului său de lupte, 
Carl, a făcut un pas înainte, și-a răsucit încheietura și a lovit-o în 
partea laterală a gâtului cu pumnul, în plexul brahial, ca la 
antrenamentele din cantonament. Șocul loviturii l-a făcut să îi 
zvâcnească tot brațul. Era ca și cum ar fi dat în trunchiul unui 
stejar. 

Jennifer a scos un strigăt neașteptat de feminin în timp ce era 
proiectată direct pe canapea, care s-a răsturnat, milieurile 
zburând prin aer. S-a rostogolit de-a lungul dușumelei până ce a 
ajuns să se oprească lângă peretele opus, cu fața în jos. 
Respirând sacadat, cu braţul amortit care-l furnica, Nate a 
strâns vătraiul și a dat ocol canapelei, îngenunchind lângă ea. 
Unul dintre picioarele ei tremura ușor și mușchii pieptului îi 
zvâcneau. Nate a tras-o pentru a o întinde pe spate. Avea un 
ochi deschis opac. Celălalt îi era dus în fundul capului. Gura îi 
era deschisă, dar Nate n-a simţit niciun fel de respiraţie. 
Unghiile alea roz afurisite pe podeaua aia întunecată. Unul 
dintre picioarele ei zăcea pe un milieu, ca un ecler într-o vitrină. 

Scările au scârțâit și Benford s-a apropiat de el. Sufrageria era 
făcută praf, cu mobilă și bibelouri sparte pe jos. S-a uitat la fața 
înclinată a lui Jennifer. 

— Doamne, a exclamat el. 

— Parcă e versiunea ticăloasă a lui Bond, a spus Nate. Unde i- 
or găsi pe oamenii ăștia? Am îndoit vătraiul. S-a aplecat să vadă 
dacă avea puls la gât, dar capul ei s-a rostogolit în cealaltă parte 
mult prea greu. 

— Nu-ţi face griji, l-a calmat Benford. Nervul cervical e 
terminat. Lovitura i-a frânt coloana. Avulsiune. 

— Despre ce naiba vorbeşti? a spus Nate, ale cărui mâini au 
început să tremure. 

— Avulsiune. l-ai rupt gâtul. 

Nate și-a șters faţa. 

— Îngrozitor. Opreşte-mă înainte să mai apuc să mai omor pe 
cineva. 

— Eşti bine? l-a întrebat Benford. 

— Da, mulţumesc pentru sprijin. Diversiunea făcută de tine 
fugind pe scări mi-a oferit prilejul de care aveam nevoie. Nate s- 
a ridicat și a lăsat vătraiul să cadă pe podea. Acum ce facem? 

— Am dat de o fișă de contacte, a spus Benford. Trebuie să-i 
găsim laptopul și cardul de criptare. Uită-te în geanta ei. 

Probabil că a comunicat printr-o legătură securizată de internet. 
Asta și întâlnirile personale. Tu? 

— Un soi de schiţă a unor componente într-un sertar de birou. 
Ar trebui să dărâmăm locul ăsta. 

— La naiba cu asta, a spus Benford. Luăm ce avem, acum 
putem chema FBl-ul. Lasă-i să purice locul ăsta cu instrumentele 
lor. Se pot duce imediat să dea explicaţii despre cum le-a scăpat 
un informator ilegal care opera chiar sub nasul lor. Se pot șterge 
la fund cu întâietatea lor. 


SOSUL DE HREAN AL LUI BENFORD 


Pregătiți un sos béchamel potrivit. Amestecaţi unt cu 
muștar Dijon și hrean proaspăt ras, după gust. 
Condimentaţi cu piper negru și oțet de vin roșu. Răciți 
și serviti. 

26. 


Vara moscovită își făcuse apariţia. Soarele îi încălzea cu 
adevărat faţa. Dominika se apucase de lucru la „proiectul 
special” de la Departamentul pentru America, condus de 
generalul Korcinoi. La scurt timp după transferul ei, generalul o 
luase deoparte și o anunţase că amândoi urmau să întreprindă o 
călătorie în interes de serviciu. Îi spusese că erau invitaţi în 
biroul primului director adjunct pentru a discuta despre asta. 

Dominika știa că îl dezamăgea pe general folosindu-se de 
operaţiune drept acoperire pentru a călători în străinătate și a 
relua contactul cu americanii. Îl plăcea pe general și îl respecta - 
era un profesionist plin de solicitudine - și se gândea că acum 
profita și ea de un om de treabă, așa cum profitaseră alţii de ea. 
Murdăria din hazna începuse să i se lipească și ei de fund. Nu 
era nimic de făcut în privinţa aceea, și-a spus ea. Trebuia să-i 
trădeze încrederea. 

Să se ducă iar sus la unchiul Vania? Urma să-l sfideze pe față, 
încântată s-o facă. Secretul ei nu fusese descoperit de 
anchetatorii de la Lefortovo. Dominika Egorova era o „cârtiţă” a 
CIA în cadrul SVR și nu știa nimeni acest lucru. Îl manipulase pe 
unchiul ei să-i redea cazul îndreptat împotriva lui Nate. Acum 
avea să raporteze succese încă de la început, să aranjeze cât 
mai multe întâlniri, cât mai multe deplasări în străinătate. 
Agenta clandestină era iar în acţiune. 

Ce era cu febra aceea ce-o stăpânea? Americanii o 
înțelegeau. Își dăduseră seama imediat de acea jajdat, dorinţa 
ei de a poseda acel secret, pentru puterea ce i-o oferea. Nate și 
Bratok cu halourile lor violet și Forsyth cu haloul lui azuriu, toate 
atât de intense și de dragi ei - o cunoșteau mai bine decât 
propriii ei compatrioți. 

Nu știa exact ce sentimente avea pentru Nate. Gândul la el o 
ajutase când fusese în închisoare să supravieţuiască în camerele 
de izolare din fundul coridoarelor. A încercat să nu se gândească 
la singura lor noapte petrecută împreună și se întreba dacă el se 
mai gândea la ea. O tratase mai mult ca pe o achiziţie, ca pe un 
bun. Oare o privise vreodată și ca pe o femeie? Oare îi păsase 

de ea? 

Trebuia să-i vadă pe americani, pe toţi, dar mai ales pe Nate. 
să le trimită un mesaj din Moscova ar fi fost un risc prea mare. 
Directoratul K mai mult ca sigur că o urmărea în mod constant, 
verificând-o. Așa făceau întotdeauna cu cei reabilitați. Pentru că 
urma să călătorească în afară în scurt timp, putea să aștepte. 

Era timpul să se ducă sus. Au mers amândoi cu liftul tăcuți. 
Dominika îl plăcea pe ofiţerul cu păr cărunt de lângă ea, spaţiul 
strâmt era învăluit în haloul său violet, mângâietor și stabil. Știa 
că dincolo de zâmbetul lui patern se afla o inteligență 
profesională sclipitoare, o minte pătrunzătoare, un patriotism 
puternic. Cum de rezistase în Serviciu așa de mult timp un om 
atât de cumsecade și de inteligent ca el? De unde-și trăgea 
resursele? Nu se amăgea deloc că acest profesionist cu vechime 
nu ar fi fost în stare să detecteze orice pas greșit din partea ei. 
Trebuia să fie atentă în preajma lui. 

Au străbătut împreună holul mochetat pe care Dominika îl 
cunoștea așa de bine, au trecut de galeria cu portretele pictate 
ale directorilor. Eminenţele Cenușii se zgâiau la ea în timp ce 
trecea pe lângă ele. A; scăpat de data asta, păreau a-i spune. 
Vom cu ochii pe tine, o avertizau în timp ce trecea pe lângă ele, 
urmărind-o cu privirea. 

Korcinoi i-a studiat chipul când au ajuns la biroul directorului 
și au deschis ușa. Îi văzuse emoția, îi putea simţi tensiunea. 
Cum să stăpânești așa ceva? s-a gândit el. Au intrat în birou și 
Vania îi aștepta senin, cu chelia iluminată din spate de haloul lui 
urât, galben pai, de oportunist, în faţa ferestrei, bătându-l cu 
putere pe umăr pe Korcinoi și urându-i un bun venit mieros 
nepoatei sale. Cu cât mai mieros era, cu atât mai tare i se acrea 
ei de el. 

Și acum la treabă. Tinta era tot ofițerul CIA Nash, care îl 
cunoștea pe trădător. De data aceasta, Dominika trebuia să dea 
lovitura pentru că momentul era crucial. Ea și generalul ar fi fost 
surprinși să știe că gândurile lor nerostite din timpul acestei 
mascarade scârboase erau aproape identice. Hvastun. Un 
fanfaron, un prefăcut lăudăros. 

Generalul Korcinoi a vorbit încet, dus pe gânduri. Proiectul 
acela impunea ca Dominika să efectueze deplasări periodice în 
străinătate. Era oare vreo problemă în acea privință având în 
vedere recenta - și foarte regretabila - ei anchetare? Unchiul 

Vania și-a întins brațele de parcă le-ar fi dat o binecuvântare. 
Nu, bineînţeles că nu. Totul era lăsat în mâinile lui capabile. Să 
ajungă la american, să reia legătura cu el, asta era important. 
Să aibă grijă de asta și să facă o treabă grozavă. Vania i-a făcut 
cu ochiul nepoatei sale. 

Au plecat înapoi de-a lungul coridorului larg de la parter, 
Korcinoi vorbind cu _ lejeritate, întocmind liste pentru ea, 
îndemnând-o să adauge la dosar detalii, programe, iniţiative. 
Dominika a observat că el era încântat, mulţumit, deloc 
suspicios sau îngrijorat. Și de ce ar fi fost? Era o protejată 
merituoasă. Era greu să-l trădeze, dar era necesar. Așa trebuia 
să fie. 

Pe hol, venea din sens opus spre ei călăul de la Direcţia F, 
Serghei Matorin. S-a prefăcut că n-o recunoaște. Dominika a 
simţit că o ia amețeala. A cuprins-o spaima, apoi o furie oarbă 
ce a făcut-o să evalueze distanţa dintre ochii lui și unghiile ei. 
Oare generalul putea simţi ura ei latentă? Oare nu vedea urmele 
pline de sânge ale pașilor lui Matorin sau haloul negru ce îi 
învăluia capul? Oare nu putea auzi zgomotul făcut de vârful 
coasei pe care o trăgea după el? Ochiul lui plin de albeață nu i-a 
dat nicio atenţie, văzându-și de drum mai departe pe coridor. În 
timp ce mergea, se ţinea de perete, ca o rază plutind pe fundul 
nisipos al oceanului, lăsând o dâră groasă de fum negru în 
urmă, precum sângele în apă. Uitându-se după el, Dominika a 
fost cuprinsă de frisoane văzându-i părul rar de pe partea 
posterioară a craniului și mâinile-i goale care se închideau și se 
deschideau, parcă așteptând să ţină un cuţit. 

o... 

Era opt seara și ploua. Vania Egorov a ieșit cu mașina pe 
poarta Borovițkaia din colţul vestic al Kremlinului, anvelopele 
duduind pe pavajul alunecos. A trecut de Marele Palat și de 
Catedrala Arhanghelului Mihail, lăsând în urmă Clădirea 
Paisprezece și ajungând în marea piaţă lvanovskaia, atunci 
pustie. Mercedesul său de serviciu a intrat pe poarta îngustă în 
curtea interioară a clădirii galbene ca muștarul a Senatului, 
oprindu-se în parcarea acoperită, slab luminată. Ultima oară 
când pătrunsese dincolo de acele ziduri fusese atunci când își 
primise cea de-a doua decorație. In seara aceea trebuia să 
demonstreze că merita să și-o pastreze. 

Un asistent a bătut o dată, a deschis ușa și s-a dat în lături. 

Biroul președintelui era relativ mic și bogat lambrisat. Singurul 
obiect de pe masa sa de lucru era un set de birou verde de 
marmură. Lumina  aplicelor din perete era  micșorată. 
Președintele purta un costum închis la culoare și o cămașă albă, 
fără cravată. Egorov a încercat să nu bage în seamă faptul că 
Putin era în șosete, pantofii fiind împinși sub scaunul său. Acesta 
stătea la o măsuţă încrustată în fața mesei sale de lucru, cu 
mâinile strânse în poală. Nu existau niciun fel de hârtii, de fire 
de telecomunicaţii, niciun televizor. Egorov s-a așezat la 
măsuţă. 

— Bună seara, domnule președinte, a spus el. Faţa lui Putin 
era, ca de obicei, o mască, dar în seara aceea arăta obosit. 

— Generale Egorov, l-a întâmpinat Putin, uitându-se la ceasul 
său de mână, apoi fixându-l cu privirea lui electrizantă pe Vania. 
Dă-i drumul. Și fii scurt. 

Egorov și-a dres glasul. 

— Manualul de comunicații obţinut de la americani continuă 
să fie o bogată sursă de date esenţiale și de oportunităţi 
cibernetice pentru viitor. Putin a dat din cap o dată, fără a clipi 
din ochii săi albaștri. Agentul nostru preţios din Washington, 
LEBĂDA, ne furnizează informaţii tehnice cuprinzătoare despre 
vehiculele spaţiale militare americane. Kosmiceskie Voiska, 
Forțele Aerospaţiale, apreciază informaţiile ca fiind excelente. 
Rezidentul meu din Washington... 

— Vrei să spui al meu, a zis Putin. 

— Sigur,  rezidentul dumneavoastră, generalul Golov, o 
coordonează pe LEBĂDĂ cu cea mai mare grijă, a spus Egorov, 
care și-a propus să fie prudent, având în vedere proasta 
dispoziţie a președintelui. 

Un asistent a ciocănit la ușă și a adus o tavă cu ceai fierbinte 
în niște pahare fine, filigranate, podstakanniki, cu câte un cub 
de zahăr în fiecare, linguriţele de argint izbindu-se de marginea 
acestora. Tava a fost așezată pe o masă de conferințe din 
apropiere, din colţul camerei, împreună cu o tipsie de argint cu 
madlene. Acestea se aflau la distanță, așa că au rămas 
neatinse. 

— Continuă, i-a cerut Putin după ce a plecat asistentul. 

— Facem tot posibilul să depistăm „cârtiţa” care lucrează 
pentru CIA, care probabil că e din cadrul Serviciului nostru. E 
doar o chestiune de timp până o să punem mâna pe el. 

— E important să faceţi asta, a spus Putin. Mai multe dovezi 
că străinii, americanii, încearcă să ne submineze guvernul. 

— Da, domnule președinte. E cu atât mai important. 
Trădătorul ameninţă securitatea informatorilor noștri. 

— Cum e LEBADA, a adăugat Putin. Ea nu trebuie să păţească 
nimic, să nu existe rateuri, eșecuri, nicio komprometirovat. 

Egorov a observat cu interes că președintele știa genul 
agentului LEBADA, aspect pe care nu-l mai menţionase înainte. 

— L-am identificat pe ofițerul CIA care se ocupă de această 
„cârtiţă”. Plănuiesc o operaţiune îndreptată împotriva lui pentru 
a obţine numele informatorului său. 

— Fascinant, a spus Putin, fost ofiţer KGB, dar nu ai nevoie de 
aprobarea mea pentru a conduce o asemenea operaţiune. 

— E o konspirația complicată, a încercat să explice Egorov, 
învârtindu-se în jurul cozii. Intenţionez să trimit pe un ofițer de- 
al nostru să îl contacteze pe american, să-l compromită. Vreau 
numele informatorului său. 

Masca lui Putin s-a schimbat un pic, din pricina disconfortului 
ori a unei pretinse satisfacţii, Egorov nu-și putea da seama. 

— Vreau discreţie, moderație. Nu sunt de acord cu răpirea 
acestui ofițer CIA. Nu se procedează așa între servicii rivale. 
Consecințele ar scăpa de sub control. Vocea președintelui era 
blândă, cobra reținându-și veninul. Un ceas Fabergé din porțelan 
a bătut de jumătate. Ceaiul din partea cealaltă a camerei se 
răcise. 

— Sigur, îmi iau toate precauţiile, domnule președinte. Pe 
lângă mine, mai e un ofițer de rang înalt care coordonează 
acţiunea în teren împotriva americanului. 

— Și ofiţerul mai tânăr - e o femeie, corect? - a fost recent 
achitată într-o anchetă de contraspionaj, nu-i așa? 

— Da, domnule, a răspuns Egorov, uitându-se la buzele livide 
ce se mișcau. 

— Și îmi amintesc eu bine că această tânără femeie e 
nepoata ta? L-a privit pe Egorov în ochi. Fiica răposatului tău 
frate? 

— Familia reprezintă cea mai mare garanţie, a spus Egorov 
neconvingător. Asta era o demonstraţie de omniscienţă, de 
putere, desemnată să șocheze, să le inspire groază 
subordonaţilor. Așa cum obișnuia să facă și Stalin. Ea va urma 
directivele mele. 

— Pune-o să-l coopteze pe american, dar nu sunt de acord cu 
măsuri represive. Asta iese din discuţie. Putin știa că acea 
opţiune fusese discutată. 

— Cum doriţi, domnule președinte, a spus Egorov. 

Nouă minute mai târziu, pașii lui răsunau pe scara uriașă în 
timp ce alerga spre mașina ce-l aștepta. S-a prăbușit pe 
bancheta din spate, gândindu-se la pericolele teribile ce-i 
pândeau cariera sa ambițioasă. Atunci când Mercedesul său a 
țâșnit pe sub arcada Borovițkaia, Vania nu a observat o altă 
mașină oficială, mai puţin luxoasă, ce se îndrepta spre clădirea 
Senatului, de unde el tocmai plecase, în care se afla șeful 
Direcţiei de contraspionaj KR, piticul Alexei Ziuganov. 


MADLENE À LA KREMLIN 


Preparati un aluat ca de pandișpan, bătând ouă cu 
sare până se întăresc, apoi adăugând zahăr treptat și 
esență de vanilie. Turnaţi făină și o bucăţică de unt și 
frământaţi până obtineti un aluat gros. Turnaţi-l în 
forme de madlene unse și tapetate cu făină și coaceți- 
le în cuptor la foc mediu până se rumenesc. Scoateți-le 
din forme și răciți-le pe un grătar metalic. 

27. 


Senatoarea americană de California, Stephanie Boucher, nu 
era obișnuită să conducă și să-și parcheze propria mașină ori să 
meargă pe jos neînsoţită de escortă, nici măcar să-și deschidă 
propriile uși. Ca președinte adjunct al Comisiei pentru Serviciile 
de Informaţii a Senatului SUA, dispunea de o sumedenie de 
subalterni care s-o transporte cu o limuzină dacă dorea. Ar fi 
putut dispune de ajutor chiar în acel moment: bara de protecţie 
a mașinii sale s-a izbit de bara de protecţie a mașinii din faţa ei, 
trosnind încet. Afurisita aia de parcare paralelă. Senatoarea a 
rotit volanul și a apăsat pe acceleraţie. Roţile sale din spate s-au 
rotit în cerc în vreme ce partea din faţă a mașinii rămăsese încă 
înțepenită în stradă. Boucher a lovit volanul cu dosul mâinii. A 
înaintat pentru a o lua în altă direcţie. O mașină din spatele ei o 
claxona. Stai pe loc sau mișcă-te de acolo. 

Senatoarea a deschis geamul lateral din dreapta și a zbierat 
„naiba să te ia” la cealaltă mașină, în timp ce se strecura pe 
lângă ea. Știa că trebuia să fie mai discretă, era o figură 
cunoscută, o celebritate chiar acolo la Senat, dar pușlamaua aia 
n-avea cum s-o claxoneze pe ea și să scape cu una, cu două. La 
a patra încercare a reușit să plece de acolo. Pe întunecoasa și 
umbroasa N Street din Washington DC se lăsase deja seara. In 
timp ce încuia mașina a observat că anvelopa stângă din spate 
era ridicată, dar la naiba cu ea. S-a întors și a străbătut trotuarul 
cu frumoasele sale pietre cafenii, intrarea casei lor în stil 
georgian fiind luminată de lămpi conice de sticlă. 

Boucher avea 40 de ani, era scundă, slabă și zveltă, cu o 
figură băieţească și picioare tonifiate. Ochii verzi pătrunzători și 
nasul cârn erau scoase în evidenţă de părul său blond, lung 
până la umeri. Gura era singura ei trăsătură care nu se potrivea 
cu imaginea de persoană cu energie vibrantă și forţă 
impresionată. Era mică și ridată, cu buze subțiri și strânse, o 
gură ce parcă ar fi mușcat atunci când se încreţea. 

Avansase rapid în Senat, fiind o senatoare mult mai tânără 
decât media, dar știa că își câștigase poziţia în Comisia pentru 
Serviciile de Informaţii pregătindu-se temeinic și muncind pe 

brânci. Mai făcea parte și din alte comisii, dar niciuna așa de 
prestigioasă ca SSCI”. Cu 12 ani înainte fusese aleasă pentru 
Congres după o campanie acerbă într-un district din California 
de Sud, district plin de antreprenori din domeniul apărării și al 
navelor aerospaţiale. Devenise expertă în alocări și promisiuni 
de ajutoare financiare pentru a obţine ceea ce dorea. 
Ascensiunea pe post de senatoare fusese pasul imediat următor 
și acum, la al doilea mandat, ca nou numită vicepreședintă, 
avea un cuvânt de spus în ce privește legislaţia, alocaţiile și 
supravegherea Departamentului Apărării, a Departamentului de 
Securitate Internă și a serviciilor de informații. Dură, 
nerăbdătoare și necruțătoare în timpul audierilor comisiei, 
fusese îngăduitoare cu Apărarea pentru profitul pe care îl 
adusese statului său de baștină. Recunoscuse caracterul 
inatacabil al Departamentului de Securitate Internă, pe care îl 
considera o adunătură de jucători de rezervă care operau într-o 
lume pe care abia dacă o înțelegeau, încercând să facă 
neurochirurgie cu mănuși de baseball. 

Dar cea mai dură și mai crâncenă critică era îndreptată 
împotriva serviciilor de informaţii - un conglomerat de 
șaisprezece agenţii distincte. Organismele de informaţii ale 
Departamentului Apărării - DIA și DH - n-o interesau. Aceștia 
erau ofițeri de carieră care-și spărgeau capetele în lumea 
informaţiilor externe când tot ceea ce își doreau ei de fapt era 
doar o imagine clară a următoarei rampe de avansare în grad. 
Biroul de Informaţii și Cercetare al Departamentului de Stat 
avea niște analiști sclipitori, dar statul abia dacă mai aduna 
informaţii secrete. Analiștii lor aveau nevoie să iasă mai mult la 
soare, să ia niște vitamina D. Agenţii FBI erau miresele 
năzuroase, obligaţi să joace un rol în spionajul intern pe care 
nici nu-l înțelegeau, nici nu-l agreau, întorcându-se în mod 
inevitabil la rădăcinile lor tradiţionale de polițiști, preferând să 
vâneze adolescenţi arabi din Detroit decât să construiască 
rețele de informatori pe termen lung. 

Dar aceștia erau doar gloata. Senatoarea Boucher avea ea ce 
avea într-adevăr doar cu o singură agenţie, CIA. Îi ura pe oficialii 
care stăteau lângă ea în sala de audieri, tolăniţi pe scaunele lor 
și care erau când sinceri, când evazivi. Ştia că o mințeau de 
fiecare dată când deschideau gura, plini de încredere în ei, 

șmecheri, zâmbitori și atotștiutori. Ştia că buletinele lor 
informative pe care le aduceau în genţile lor diplomat cu 
fermoar nu valorau nici cât o ceapă degerată, ascunzând 
adevărul. „Angajaţii plini de abnegaţie din serviciile de 
informaţii”, afirmau ei, „Serviciul Naţional Clandestin”, își 
spuneau ei fălindu-se, elita comunităţii serviciilor secrete, se 
umflau ei în pene. Afirmațiile astea o scoteau din minţi. 
o... 

În timpul primului său mandat ca proaspătă membră a 
Congresului, Boucher îl întâlnise pe bătrânul Malcolm Algernon 
Philips, în vârstă de 75 de ani, un lobby-ist prin vocaţie, un 
organizator de petreceri luxoase și un individ cu mare influenţă 
politică în Washington. Philips cunoștea pe toată lumea și, ce 
era cel mai important, știa (în limbajul de la Washington) cine 
avea pe cine la mână, cu ce și de ce. Numeroșii săi admiratori ar 
fi fost scandalizaţi să afle că el, cu părul său cărunt și ținuta sa 
impecabilă, fusese de la mijlocul anilor 1960 un talentat 
informator al KGB-ului, racolat de tânăr pe vremea când era 
Hrușciov prim-ministru. Cu toate că rușii îl plăteau bine, Philips 
intrase în joc doar de dragul bârfei, al dezvăluirii unor secrete, al 
mânuirii puterii ce venea la pachet cu asta. Nu-i păsa câtuși de 
puțin ce făceau rușii cu informaţiile lui. Rușii, la rândul lor, 
dădeau dovadă de o răbdare cu totul specială cu el. Nu îl forțau 
să obţină informaţii secrete, să mituiască sau să fure 
documente. Se multumeau să-l lase să găsească niște candidați 
pentru racolare din vârtejul de la Washington. Făcea asta de 
aproape 40 de ani și se pricepea de minune. 

În timpul unui dineu, iarna, în casa sa din Georgetown, 
antenele sale extrem de fine au detectat în tânăra membră a 
Congresului din California ceva în plus față de obișnuitul cocteil 
de ambiţie, ego și lăcomie de pe Dealul Capitoliului. Un prânz 
între patru ochi cu Boucher șase săptămâni mai târziu i-a 
confirmat bănuielile. Philips i-a spus KGB-istului care îi coordona 
activitatea că avea impresia că găsise persoana perfectă pentru 
ceea ce aveau ei nevoie. Stephanie Boucher era, după cum 
aprecia el, total lipsită de conștiință. Pe ea n-o preocupau deloc 
noțiunile de bine și de rău, nici patriotismul, loialitatea faţă de 
Dumnezeu, familie sau ţară. Tot ce o preocupa era numai 
persoana sa. Dacă îi convenea, raportase el, Stephanie Boucher 
nu s-ar fi gândit de două ori la moralitatea de a spiona pentru 

Rusia. 

Crescuse în South Bay, în Hermosa Beach, purtând tot timpul 
niște pantaloni scurți, făcând surf și fumând și ţinându-i la 
distanţă pe băieţii de succes. Tatăl său era patetic, lăsând-o pe- 
maică-sa să-și facă de cap pe unde apuca. A ajuns să-și 
disprețuiască părinţii. Apoi tatăl ei le-a surprins pe amândouă. 
Avea 18 ani când el a împușcat-o pe mama ei, la acea dată 
încurcată cu un curier de la FedEx. Stephanie a avut o cădere 
nervoasă de scurtă durată, dar și-a revenit și a urmat modest 
University of Southern California, pe care a absolvit-o intrând în 
politică, cu convingerea că prietenia era supraestimată și că 
relațiile însemnau ceva doar dacă puteau fi exploatate în 
avantajul personal. Din pricina unei moșteniri genetice de la 
mama sa și a unei mizantropii persistente, Stephanie a 
descoperit în mod treptat că îi plăcea foarte mult sexul fără 
obligaţii. Trebuia să se controleze deoarece cariera sa politică 
era în plină înflorire, dar avea ADN-ul mamei sale în sânge. 

Rezidentura din Washington a întreprins o investigaţie 
amănunțită a țintei lor de racolare. SVR a întocmit treptat un 
portret și tot ce văzuseră și auziseră se potrivea de minune cu 
ceea ce relatase Philips. A fost iniţiată o operaţiune de racolare 
și o mulțime de ofiţeri ai SVR-ului și de agenţi de influență s-au 
tot ţinut de capul senatoarei. Dar abia atunci când a contactat-o 
șeful misiunii de la Washington, Anatoli Golov, un tip distins, 
convingător și cu o ironie fină, Boucher a plecat urechea la 
tentanta propunere. 

Avalanșa de flatări savante în vederea recrutării n-a 
impresionat-o deloc pe tânără. Nu era interesată de conceptul 
de prietenie între popoare, nici de existenţa unui echilibru de 
putere între Rusia și Statele Unite. Golov și-a dat seama de asta 
și nu și-a pierdut vremea. Știa ce voia ea - carieră, influenţă, 
putere. 

Golov a comandat o serie de informaţii de culise globale, bine 
gândite, redactate de Serviciul I, pe care i le-a oferit senatoarei 
ca „teme de discuţie”. Relaţiile internaţionale, politica mondială 
a petrolului și gazelor naturale, evoluţiile din Asia de Sud, Iran și 
China. Aceste informări special pregătite referitoare la spionaj, 
economie și probleme militare au făcut din senatoare în mod 
rapid o expertă în cadrul comisiei sale. Președintele, impresionat 
de cunoștințele ei, i-a oferit funcţia de adjunct al SSCI. Și 

senatoarea a sesizat că o așteptau perspective și mai 
interesante. 

În vreme ce relaţia evolua, Boucher nu și-a bătut capul deloc 
cu noțiunea de spionaj. Ea discuta despre audierile și 
problemele din SSCI la mesele luate cu Golov, ca un fel de 
concesii reciproce, firești pentru un politician de la Washington. 
Golov îi smulgea informaţii ca și cum ar fi decorticat un crevete. 
Boucher considera că i se cuveneau sumele tot mai frecvente 
plătite de el „pentru cheltuieli”. Senatoarea trecuse de mult de 
punctul în care nu mai exista cale de întoarcere, dar nu era 
necesar să i se reamintească de asta. Ea-și făcea planuri în 
propriul său avantaj, pregătindu-se să fie avansată, străduindu- 
se să-și atingă propriul scop. SVR avea drept informatoare 
activă o membră a Congresului. LEBADA. 

o... 

Anatoli Golov o aștepta pe senatoarea Boucher în capătul 
retras al micii terase restaurant de la Tabard Inn de pe N Street. 
Lumini palide erau agăţate de crengile copacilor plantați în 
ghivece din mica grădină adăpostită de un perete înalt de 
cărămidă. Zgomotul traficului din zona învecinată Scott Circle 
aducea cu murmurul valurilor în noapte. Golov lucra ca rezident 
la Washington de un an și se ocupa personal de LEBADA. Avea o 
vastă experienţă anterioară în spionaj și își dădea seama că ea 
putea fi cea mai prețioasă sursă americană pe care pusese 
Rusia mâna vreodată. _ 

Chiar și așa, lui nu-i plăcea nici persoana, nici cazul. In 
realitate, LEBĂDA îl cam speria. Și-a reamintit de zilele de 
odinioară când agenţii erau racolaţi pe baza ideologiei lor, a 
crezului lor în comunism, a aderării lor la idealul unui stat 
socialist perfect. Acum totul era doar o șaradă, s-a gândit el. 
LEBADA era o sociopată lacomă, de necontrolat. 

Și-a tras manșetele de la cămașă. Golov era înalt și 
impunător, cu un păr cărunt și rărit, pieptănat pe spate. Un nas 
lung și drept și un maxilar fin amintea de Romanov, dar asta nu 
mai conta nici măcar în SVR. Era îmbrăcat într-un superb costum 
Brioni închis la culoare, la două rânduri, cu o cămașă albă, bine 
apretată, și o cravată de mătase bleumarin Marinella, cu buline 
mici, stacojii. Era încălțat cu niște pantofi mocasin Tod Gommino 
și cu niște șosete gri închis. Parcă era un elegant conte 
european aflat în vacanţă în America. Singura notă discordantă 

o dădea inelul simplu de aur cu pecete de pe degetul mic. Era 
ceva misterios, legat de o istorie secretă. 

Își încheie cina constând într-o tocană de miel cu ou și lămâie, 
salată de varză roșie cu sos de oțet balsamic și pommes de 
terre aligot la fel de buni ca aceia pe care își amintea că-i 
mâncase în sudul Franţei. Deși în mod normal nu bea atunci 
când era în misiune, avea nevoie de un întăritor - sau de un 
anestezic - când se întâlnea cu senatoarea. Și-a terminat și cel 
de-al doilea pahar de Chardonnay și a comandat un dublu 
espresso. 

În timp ce era strânsă masa, Golov și-a repetat în gând că 
LEBĂDA era o achiziție mult prea importantă pentru a irosi 
vremea sau tehnica încercând să o potolească, să o disciplineze 
sau să o controleze. SVR era gata să-i dea Stephaniei tot ce-și 
dorea. Transmisese rapoarte ale ședinţelor închise ale SSCI, 
sute de pagini digitale de mărturii ale unor oficiali ai apărării și 
serviciilor de informații referitoare la sisteme de arme, 
operaţiuni de spionaj și politici ale SUA absolut necunoscute 
Centrului. În schimbul lor, SVR aranjase plata unor sume de bani 
așa de mari cum nu se mai pomenise niciodată în analele 
zgârcitului serviciu rus de informaţii. 

Valoarea ei o ridica deasupra statutului de agent - era o 
superagentă, un potenţial factor de influenţă, un candidat 
manciurian. Golov începuse să îi dea indicaţii, să o asiste, să o 
instruiască, pregătind-o pentru o importantă avansare în 
carieră. Nu era ceva nou. De-a lungul anilor, rușii mai făcuseră 
asta în mod indirect și pentru alţi membri ai Congresului SUA. 
Din nefericire, majoritatea acestor politicieni corupți în cele din 
urmă intraseră cu mașina în câte un stâlp sau li se făcuse vânt 
în piscina iluminată sau derapaseră de pe poduri în estuare 
zbuciumate. Spre deosebire de acești nătărăi incurabili, LEBADA 
nu avea asemenea puncte slabe. Mai mult de atât, niciunul 
dintre ei nu avusese potențialul ei. Centrul o vedea pe Boucher 
membră de cabinet, director al CIA, poate chiar vicepreședinte. 

Activitatea ei era uluitoare, iar potenţialul ei era abia la 
început. Era pe punctul de a pune mâna pe cel mai sensibil 
program special de acces SAP de la Pentagon, dedicat 
dezvoltării unui vehicul orbital global performant (GLOV). 

Informaţiile iniţiale furnizate de LEBĂDA îi uluiseră pe ruși. 
GLOV urma să fie o platformă hibridă capabilă să strângă 

informaţii SIGINT și ELINT furnizând suport GPS. Se putea 
proteja în orbită de sateliții ucigași. Mai alarmantă pentru 
Moscova era capacitatea anticipată a GLOV de a lansa arme din 
spaţiu împotriva unor ţinte terestre direct, fără avioane de luptă, 
fără realimentare, fără radare, fără tehnologie de detecție, fară 
rachete antiaeriene, fără pierderi umane, fără avertismente. 
Lovituri de maximă precizie pe glob de la peste 482 km 
distanță, din spaţiu. Prezentatorii proiectului forțelor aeriene ale 
SUA îl numiseră Degetul lui Dumnezeu. 

Programul SAP de un miliard de dolari era contractat exclusiv 
și coordonat de o instituţie specială, Pathfinder Satellite 
Corporation din Los Angeles, situată pe culoarul high-tech între 
Airport Road și LAAFB din El Segundo. Din întâmplare, acesta 
fusese fostul district electoral al senatoarei Boucher. Da, într- 
adevăr, potențialul ei era abia la început. 

LI 

Senatoarea Boucher a intrat repede în holul mic în stil 
provincial englezesc de la Tabard Inn, strecurându-se printre 
oameni pe coridorul îngust decorat cu tablouri ce lega saloanele 
și sala de recepţie, până a ajuns afară în grădină. L-a văzut pe 
Golov la o masă în spate și s-a îndreptat spre el. Golov s-a 
ridicat, i-a întins mâna și s-a înclinat după moda europeană, 
apropiindu-și buzele de mâna ei, dar fără a i-o atinge. Și-a 
amintit rapoartele de evaluare despre obiceiurile ei sociale și 
despre ceea ce îi plăcea să facă cu mâinile acelea. 

— Bună seara, Stephanie, a întâmpinat-o Golov, alegându-și 
cuvintele. Îi spunea pe numele mic pentru a crea impresia de 
familiaritate și pentru a evita să-i folosească titlul, apelând la un 
ton între curtenie și intimitate. Nu știai niciodată în ce dispoziție 
era. 

Golov așteptă să-i răspundă în timp ce ea luă loc. 

— Bună, Anatoli, a spus Boucher. Și-a pus coatele pe masă. 
Îmi pare rău că trec direct la afaceri, dar ai primit vreun răspuns 
de la oamenii voştri? Senatoarea a scos o țigară din poșetă. 
Golov s-a aplecat să i-o aprindă cu o brichetă de aur Bugatti 
subţire ca un creion. 

— Am transmis cererea ta, Stephanie, i-a răspuns Golov, 
împreună cu recomandarea mea ca ei să-și dea acordul fără 
tăgadă. Aștept un răspuns în următoarele zile. 

Se așeză lăsându-și lejer mâinile pe fața de masă. Cafeaua sa 

sosise și Stephanie comandă un whisky cu sifon. 

— Mă simt așa de bine pentru că i-ai sfătuit să plătească, 
Anatoli, a spus Boucher cu voce tare. Nu știu ce m-aș face fără 
sprijinul tău. 

Ce femeie nesuferită, s-a gândit Golov. Dar știa că Centrul 
avea să plătească. Erau în stare să plătească și de cinci ori pe 
atât pentru informaţii. Primele CD-uri pe care ea deja le 
furnizase de la briefingurile Pathfinder Satellite SSCI îi uluiseră 
pe analiștii ruși. Câteva noi discuri, manuale și software de la 
viitoarele briefinguri Pathfinder și ale Departamentul Apărării al 
SUA ar fi fost de neprețuit. 

— Stephanie, știi că ai parte întotdeauna de sprijinul meu. Nu- 
ţi face griji, Centrul va fi de acord. Golov și-a reprimat impulsul 
de a o bate pe Boucher pe mână peste masă. 

— Asta e bine, Anatoli, pentru că azi am fost informaţi că 
Pathfinder este pe punctul de a completa prima etapă a testării 
unor circuite de navigare și direcționare. Am insistat în privința 
unor rapoarte regulate de desfășurare. O să vizitez Pathfinder în 
Los Angeles o dată pe trimestru. Proiectul ăsta o să fie finanțat 
timp de încă un deceniu. Boucher suflă o dâră de fum în sus. 
Așa că, dacă tovarășii tăi de la Moscova - aceste cuvinte fiind 
spuse prea tare, s-a gândit Golov, sunau a ameninţare - nu vor 
să plătească, atunci am terminat cu totul. 

Golov a observat încă o dată aroganţa extraordinară a 
senatoarei Boucher, care trăia într-o lume a ei lipsită de 
consecinţe, fiind incapabilă să se gândească la o realitate certă, 
și anume că Centrul n-avea s-o lase să renunțe, că alegerea nu 
îi aparţinea ei. Încercă să își imagineze întâlnirea la care ei i s-ar 
fi spus că i se cerea să continue să spioneze pentru Moscova 
sau urma să fie dată în vileag. 

— Bineînţeles că ne vom continua colaborarea, a spus Golov 
împăciuitor. Nici măcar să nu te gândești la altceva. O să 
continuăm în cea mai mare siguranță, tu o să continui să-i 
uimești pe oamenii noștri și noi o să continuăm să-ți răsplătim 
eforturile, iar cariera ta va înflori. 

Renunţase de mult timp la tentaţia de a face apropouri 
ideologice prietenești. O simplă prezentare a situaţiei era de 
ajuns. 

— Tu ne transmiţi informaţii secrete, noi ţi le plătim. Vreau să 
continuăm discuţia de data trecută despre securitatea ta, a 

adăugat el. Știu că ai impresia că nu e necesar, dar trebuie să 
insist să mă asculţi. Pentru tine fac asta, Stephanie, nu pentru 
altcineva. E chiar important. 

Golov și-a băut cafeaua și s-a uitat la Boucher de după 
marginea ceștii. Ea pufăia din ţigară, vizibil obosită. 

— Ești o persoană bine-cunoscută la Washington, a spus 
Golov încet. În anumite cercuri și eu sunt recunoscut ca un înalt 
diplomat rus. Continuarea întâlnirilor noastre publice este 
absolut de nedorit. Moscova este îngrijorată. Eu însumi sunt 
îngrijorat. Trebuie să procedăm mai înţelept. 

Golov își păstră vocea calmă, degajată. Se întâlniseră prea 
des. El forța nota. Boucher suflă și mai mult fum din ţigară. 

— O să avem iar discuţia asta? a întrebat ea, dând scrumul de 
țigară jos de pe masă. Am mai discutat despre asta și cred că 
m-am făcut bine înţeleasă. 

— Sigur că am făcut-o, Stephanie, dar insist să te mai 
gândești. Pentru început, trebuie să ne întâlnim în locuri mai 
ferite, departe de văzul lumii. În plus, frecvenţa acestor întâlniri 
trebuie redusă în favoarea comunicării impersonale. Golov se 
uită în ochii micșoraţi ai senatoarei Boucher. 

— Ascultă, Anatoli, ţi-am mai spus și înainte. Nu am de gând 
să mă învârtesc pe lângă nu știu ce trunchi împuţit de copac din 
Great Falls Park la miezul nopţii căutând vreun pachet de la tine. 
Nu am de gând să accept vreun transmiţător rablagit de-al 
vostru, care să înceapă să scoată fum la mine în geantă și să 
facă să sune alarmele în Dirksen Building. Ridică o mână. Nu-mi 
mai vorbi de tehnologia voastră, știu totul despre dispozitivele 
de spionaj. Ale voastre nu sunt nici pe departe așa bune ca ale 
noastre. Boucher rânji. Și în niciun caz nu am de gând să mă 
întâlnesc cu vreun ofițer debutant din Abhazia, murdar de noroi 
pe pantofi. Înainte de buletinele informative ale SVR-ului, ea 
habar nu avusese de existența Abhaziei sau de locul unde se 
afla aceasta. De ce să tot avem discuția asta? 

Golov știa cum să se poarte cu agenţii, dar acest caz era cu 
totul altfel decât cele de până atunci. Ştia că la Moscova Egorov 
era furios din pricina securităţii. Și el era la fel. Dar să 
încetinească ritmul operaţional când informaţiile erau așa de 
valoroase era imposibil. 

— Stephanie, înțeleg cât de dificile sunt toate aceste 
precauţii. Hai să cădem de acord asupra acestui lucru: o să 

continuăm să ne întâlnim amândoi. Dacă vrei, o să rezerv niște 
camere de hotel în afara Washingtonului pentru întâlnirile 
noastre. Pentru că vom avea o groază de timp, sugerez să ne 
întâlnim mai rar. Așa o să fie mult mai sigur. 

— În afara Washingtonului? a exclamat Boucher. Vorbești 
serios? E și așa greu să îmi fac timp pentru o seară liberă în 
oraș. Și tu te aștepți să îmi las baltă oamenii, programul, și să 
vin cu mașina până la cine știe ce Sheraton rural ridicol, departe 
de autostradă, pentru a mânca înghesuiți o pungă de chipsuri? 
Unde să fie, în Baltimore, Philadelphia, Richmond? Asta n-o să 
se întâmple, Anatoli, în niciun caz. 

Golov s-a uitat la ea calm. N-avea de gând să insiste în nicio 
privință. Cazul acesta era prea important. l-a zâmbit. 

— Stephanie, ești prea raţională, prea bună observatoare, 
prea practică. Te rog să fii de acord doar într-o singură privinţă. 
Hai să continuăm, dar nu în public. Să ne întâlnim în fiecare lună 
la un hotel din Washington, într-un apartament. La alegerea ta. 
Chiar și locșorul ăsta are camere, dar sunt mici. O să găsim noi 
soluţii, o să ne adaptăm. Siguranţa ta este singura mea 
preocupare. 

Senatoarea Boucher a dat din cap, cu gândul în altă parte. 

— Bine, dar hai să luăm la început o cameră aici. Hanul ăsta 
micut îmi spune ceva, nu știu ce. S-a uitat spre Golov și s-a 
aplecat spre el astfel încât să-i mai aprindă încă o ţigară. Golov 
a făcut apel la cei 30 de ani ai săi de disciplină pentru a-și 
ascunde repulsia. Oh, Anatoli, și mai vreau numărul contului 
meu din Liechtenstein. Cere-le să-l transmită. 

— Stephanie, am mai discutat și despre asta de atâtea ori. 
Regulamentul Centrului nu permite accesul la acest cont. 
Singura motivaţie fiind securitatea ta. Crede-mă, banii sunt 
acolo, depunerile au fost făcute toate, ai văzut extrasul de cont. 

— Anatoli, ești un tip drăguţ, a spus Boucher. Dar te 
deranjează dacă am să fac pe primadona și am să insist? Fă-mi 
pe plac. 

Boucher s-a ridicat și și-a aruncat ţigara în whisky. Golov s-a 
ridicat și el de pe scaun și i-a urat noapte bună. În timp ce se 
întorcea să plece, ea a căutat în geantă, a scos un disc într-un 
plic negru de hârtie și l-a aruncat cu degajare pe masă. 

— Sunt minutele de la audierea în comisie de săptămâna 
trecută despre Pathfinder, l-a informat ea. Aveam de gând să îl 

țin până ce plăteau prietenii tăi de la Moscova, dar îmi placi 
prea mult, Anatoli. Noapte bună. 

Golov a privit-o cum a intrat în hotel, cu părul fluturându-i în 
timpul mersului. A pus discul în buzunarul de la haină și s-a 
așezat la masă. Terasa era pustie și liniştită. A comandat un 
coniac și a început să se gândească la telegrama pentru Egorov. 


TOCANA DE MIEL CU OU ȘI LĂMÂIE A LUI GOLOV 


Prăjiți bine bucățele de carne de miel cu feliute de 
bacon și ceapă, adăugați vin alb și concentrat de supă, 
sare, piper, nucșoară și fierbeți înăbușit timp de o oră. 
Scoateți bucățile de carne. Bateti gălbenușuri de ou cu 
suc de lămâie și usturoi tocat, turnati în sosul rămas, 
amestecând bine fără a-l fierbe. Condimentați iar sosul 
cu ou și lămâie cu piper și nucșoară și puneti deasupra 
carnea de miel cu coajă de lămâie tăiată julien. 

28. 


Vania Egorov a citit telegrama de la Washington a lui Anatoli 
Golov care vorbea despre refuzul categoric al LEBEDEI de a 
accepta un schimb de informaţii mai prudent în relaţia lor. A 
înjurat printre dinţi și s-a gândit să-i dea ordin lui Golov s-o lase 
mai moale cu cazul, poate chiar să-l ţină în așteptare. Dar s-a 
răzgândit când a început să citească pagina a doua a telegramei 
lui Golov, care descria pe scurt conţinutul discului pe care i-l 
adusese LEBĂDA la ultima întâlnire. Era o transcriere literală a 
unei sesiuni informative închise a SSCI ţinută de directorii de la 
Pathfinder Satellite Corporation și din cadrul forțelor aeriene 
americane referitoare la proiectul GLOV, la datele de lucru, 
grafice Gantt, criterii de evaluare, parametri de productie, 
cerințe subcontractuale. Erau toate acolo. Informaţiile erau 
extraordinare. Direcţia T lucra deja la un raport oficial pentru 
Kremlin, pentru Comitetul Executiv al Dumei și pentru Apărare. 
El însuși urma să prezinte raportul. Și urma să arate foarte bine. 

Dar această pleașcă de date era în mare primejdie. 
Securitatea era necorespunzătoare și cazul vulnerabil. Calmul și 
experimentatul Golov reușise cumva să minimalizeze riscurile, și 
modul în care o coordona pe cotoroanţa aia blondă era 
remarcabil, dar nu puteau face nimic, niciun fel de tehnică de 
lucru sau de dispozitive nu-i puteau garanta securitatea 
LEBEDEI la infinit. Egorov și-a aprins o ţigară cu mâinile 
tremurând ușor. 

Existau două puncte vulnerabile: Golov, ca rezident 
bineînţeles, putea fi urmărit permanent, monitorizat electronic, 
coordonat, interceptat și avertizat. Dar era prea bun, prea 
prudent pentru a-i conduce pe urmăritori la o întâlnire. Pe lângă 
asta, avea o echipă de filaj a sa care își urma șeful la fel ca o 
echipă de supraveghere inamică, la aceeași distanţă și folosind 
aceleași tehnici, pentru a detecta și împiedica filarea acestuia 
de către inamic. LEBADA ridica problema cea mai serioasă. Ea 
era în stare să se afișeze prin tot Washingtonul fără a se gândi 
deloc să treacă neobservată și din întâmplare putea fi văzută cu 
Golov sau să atragă atenţia asupra ei când nu era cazul. Nicio 

tehnică nu putea controla acest comportament. 

Dar dacă cineva observa vreo scurgere de informaţii sau dacă 
cineva vindea vreun pont, atunci vânătorii de  „cârtiţe” 
americani urmau să iasă din bârlogurile lor și să caute până în 
pânzele albe. Și de unde ar proveni o asemenea scurgere de 
informaţii? Mai întâi de la ticălosul ăla de trădător din SVR care 
lucra mână în mână cu ofițerul CIA Nathaniel Nash, iată de la 
cine. Egorov a lovit cu pumnul în masă. Era cineva din clădirea 
aceea. Cineva pe care probabil că îl cunoștea. 

Existau destui ofițeri de rang înalt care nu se aflau pe lista de 
acces și care știau în mod indirect de LEBADA și de cel care se 
ocupa de caz. Vania îi trecu mental în revistă: bufnița de luri 
Nasarenko, director al Direcţiei T (Știință și Tehnologie) și șefii 
Direcţiilor R (Planificare și Analiză Operaţională), OT (Asistenţă 
Tehnică) și | (Serviciu de Informatică). Acești ofițeri știau că 
susțineau un caz de excepţie, puteau să-și dea seama de unde 
era condus. Nu cunoșteau identitatea LEBEDEI, dar aveau acces 
la rapoartele brute și puteau afla multe. În ciuda rangurilor și 
poziţiilor lor, trebuia să fie toţi verificaţi, și pentru acea 
neplăcută misiune Vania îl avea pe Alexei Ziuganov, directorul 
Serviciului Special II, Contraspionaj, Direcţia KR. 

Egorov știa că perspectiva unei anchete interne îndreptate 
împotriva propriilor săi colegi de serviciu avea să-l aducă pe 
Ziuganov într-o stare de extaz pur, upoenie, cum nu mai trăise 
poate decât atunci când lucra în subteranele din Lubianka. 
Vania îi dăduse autorizare deplină piticului pentru ancheta 
internă și omul acesta cu urechi mari și rânjet mieros a plecat 
fericit din cale-afară. 

Egorov a privit pe fereastra biroului său. Cine altcineva mai 
putea să o pună în pericol pe LEBADA? Directorul, bineînțeles. 
Probabil că și alţii de la secretariatul executiv, din cancelaria 
președintelui, din biroul ministrului apărării. Numai că Egorov nu 
putea întreprinde nimic în privința unor oameni la care nu avea 
cum să ajungă. Cine mai era? Singurul ofițer de rang înalt ce 
merita luat în considerare era Vladimir Korcinoi, directorul 
Primului Departament (America și Canada), care, deși nu avea 
acces la identitatea LEBEDEI, era în permanenţă la curent cu 
ceea ce se întâmpla pe teritoriul său operaţional. Erau buni 
prieteni, foloseau diminutive afectuoase unul față de celălalt. 
Volodea Korcinoi făcea parte din vechea școală. Ofițerii din 

Serviciu aveau încredere în el și îl simpatizau. Avea și relaţii 
peste tot în Serviciu, ceea ce îi permitea să afle o mulţime de 
bârfe. Și coordona în acel moment operaţiunea împotriva lui 
Nash. 

Egorov s-a gândit cât de rar îl văzuse și stătuse de vorbă cu 
Korcinoi în zilele acelea. Prietenul său îmbătrânise. Poate mai 
avea doar vreo câţiva ani până la pensie. Și atunci el, Egorov, 
avea să fie în vârful piramidei și putea să-și aleagă un protejat 
de încredere care să preia Departamentul pentru America. Și, cu 
toate că în sufletul său știa că era puţin probabil, imposibil chiar, 
ca trădătorul să se afle la Primul Departament, s-a hotărât să-l 
treacă și pe Korcinoi pe listă, de amorul artei. Urma să se ocupe 
mai întâi de Serviciu și apoi de Nash. Za avumia zaitami 
pogonișsia ni odnogo ne poimaeș, s-a gândit el. Dacă alergi 
după doi iepuri, nu prinzi niciunul. 

o... 

Șeful Directoratului T, luri Nasarenko, stătea în pragul biroului 
lui Egorov ca un sclav așteptând să fie chemat în hambar. Înalt 
și deșirat, chiar și la vârsta sa de 50 de ani, Nasarenko purta 
ochelari groși de sârmă care erau îndoiţi și uzaţi după mulţi ani 
de utilizare neglijentă. Avea un cap mare, o frunte bombată, 
urechi clăpăuge și o dantură teribil de neîngrijită, chiar și pentru 
un rus. Era un tip nervos, care avea ticul de a-și smuci capul, de 
a-și îndoi degetele mari de la mână și de a-și pipăi mânecile 
întruna ca o marionetă în continuă mișcare. Avea o aluniţă mare 
în partea stângă a bărbiei, la care Egorov obișnuia să se uite 
atunci când îi vorbea, pentru a evita să se uite la el cum 
tremura tot. In ciuda ticurilor lui ciudate, Nasarenko avea o 
minte sclipitoare de savant, înțelegând esenţa unei probleme 
științifice și fiind în stare să aplice teoria la nevoile operaţionale 
sau în prelucrarea informaţiilor. 

— luri, intră. Mulţumesc că ai venit așa de repede, a spus 
Egorov, de parcă Nasarenko ar fi avut el de ales când să vină. 
Te rog, stai jos. Vrei o ţigară? Nasarenko se așeză, dădu din 
umeri, își strânse palmele în poală și își îndoi de două ori, rapid, 
degetele mari de la mână. 

— Nu, mulţumesc, Ivan Dimitrievici, a refuzat Nasarenko. 
Pleoapele i se ridicară și i se lăsară la loc și Egorov își aţinti 
privirea asupra bărbiei lui. 

— luri, vreau să-ţi spun că faci o treabă excepţională cu 

informaţiile care sosesc despre nava spaţială a americanilor. 
Serviciul este extrem de apreciat la cele mai înalte nivele pentru 
treaba asta, l-a flatat Egorov. , 

Mai exact, e/ era apreciat pentru cazul LEBADA. 

— Astea-s vești bune, Ivan Dimitrievici, a spus Nasarenko. 
Informaţiile sunt extraordinare. Eu și analiștii mei suntem 
nespus de impresionați de un concept așa de genial. Nasarenko 
privi dincolo de birou la fața impasibilă, de luptător, a lui Egorov. 
Desigur, tehnologia spațială rusească nu e cu nimic mai prejos 
decât proiectul ăsta, a adăugat el, umflându-și mărul lui Adam, 
dar performanţa americanilor este remarcabilă. 

— Sunt de acord, i-a ţinut isonul Egorov, aprinzându-și o 
țigară. Voiam să-ţi spun să continui să lucrezi la analizele și 
evaluările tale, dar și să te anunţ că fluxul informaţional va fi 
întrerupt temporar. Sursa informaţiilor, una sensibilă și despre 
care nu pot da mai multe amănunte din motive lesne de înţeles, 
se confruntă cu probleme de sănătate și trebuie să-și întrerupă 
activitatea pentru o scurtă vreme. Egorov a lăsat propoziţia 
suspendată în aer. 

— Sper că nu e nimic așa de grav încât să oprească definitiv 
transmiterea informaţiilor, nu? a întrebat Nasarenko, aplecându- 
se înainte. Piciorul și genunchiul drept îi zvâcneau ușor. 

— Sincer, sper că nu, a spus Egorov expansiv. Un acces de 
zona zoster poate fi istovitor. Sper că sursa noastră o să-și 
revină în scurt timp. 

— Da, desigur, a replicat Nasarenko, o să continuăm analiza 
informaţiilor existente. Avem suficiente date care ne vor da de 
lucru ceva vreme. 

— Excelent, a exclamat Egorov. Știu că mă pot baza pe tine 
să îţi vezi de treabă. S-a ridicat și l-a condus pe Nasarenko până 
la ușă, cu mâna pe umărul acestuia, care tremura. Obţinerea 
acestor informaţii e importantă, luri, dar modul în care le folosim 
noi e crucial. Și aici intervii tu. 

Egorov a dat mâna cu el și l-a privit plecând pe coridor spre 
lifturi. Cu capul într-o parte, mergând cu o listă de tribord, 
Nasarenko arăta ca o marionetă din teatrul de păpuși Petrușka. 
„Dacă un om ca ăsta e spion, suntem terminaţi”, a șoptit 
Egorov. Și s-a întors înapoi în biroul său. 


Șeful Direcţiei R Boris Alușevski nu era ca luri Nasarenko. A 

bătut o dată la ușa lui Egorov și a pășit relaxat înăuntru, fără 
emfază. Avea 40 de ani, dar părea mai bătrân și periculos. Era 
slab, brunet, cu obrajii scobiţi și pomeţi proeminenţi rași bine, 
dar negricioși. Avea ochi negri, migdalați, o bărbie puternică și 
un nas mare. O claie mare de păr negru, ondulat, des și 
strălucitor din vârful capului îl făcea să arate ca un membru al 
Comitetului Central kirghiz din Bișkek. În realitate, el era din 
Sankt Petersburg. 

Șeful Direcţiei R (Planificare și Analiză Operaţională) se ocupa 
cu evaluarea tuturor operaţiunilor SVR în străinătate. Vorbea o 
engleză impecabilă, datorită anilor petrecuţi la Londra. După 
întoarcerea din Marea Britanie, se îndreptase spre planificare și 
analiză pentru că i se potrivea. Avea o minte inteligentă și 
iscoditoare. Dar în ce privea politica, Vania îl considera un naiv. 
Părea cu totul imposibil ca Alușevski să fi fost „cârtița”. Totuși, 
el fusese cel care evaluase procedurile folosite de Rezidentura 
din Washington în coordonarea importantei lor surse de 
informaţii și tot el sugerase folosirea echipei Zeta de filaj, pentru 
protejarea lui Golov în cursul întâlnirilor lunare. Așa că Vania 
avea să-l supună și pe el testului canarului?. 

— Te rog, stai jos, Boris, l-a invitat Egorov. Îl plăcea pe 
Alușevski și îl respecta pentru principialitatea și pentru 
inteligenţa sa. Am trecut în revistă recomandările tale 
referitoare la creșterea gradului de securitate la Washington și 
simt de acord. 

— Mulţumesc, Ivan Dimitrievici, a spus Alușevski. Generalul 
Golov este un profesionist desăvârșit în public. Rareori e urmărit 
de FBI. Convingerea sa este că americanii cred că un ofiţer de 
rangul său și cu poziţia sa nu s-ar implica niciodată în 
coordonarea unui informator. Acesta este un avantaj pentru noi. 
Echipa Zeta este de o discreţie absolută. Ei vor asigura protecţie 
suplimentară. 

Alușevski acceptă o ţigară din partea lui Egorov, oferită dintr- 
o cutie de mahon cu capac în formă de carapace de broască 
țestoasă. 

— Excelent, a spus Egorov. 

— De asemenea, ofițerii specializaţi din Rezidentura ascultă 


25 Metodă folosită în spionaj pentru a afla cine dezvăluie informaţii confidentiale, 
oferindu-le mai multor suspecți diferite versiuni ale unei anumite informații sau ale 
unui document, pentru a depista cine se face vinovat de trădare. (n.r.). 

frecvențele de urmărire ale FBl-ului cu deosebită atenţie. Sunt 
mai ales în căutarea unor anomalii în procedura radio. O 
schimbare a tacticii ar putea indica un interes ridicat al opoziţiei, 
a explicat Alușevski cu simplitate, băânuind că Egorov nu 
înţelegea nuanțele jocului. 

— Boris, aș vrea să continui să monitorizezi situaţia securităţii 
și contramăsurile noastre. Mai avem ceva timp în plus pentru 
evaluarea situaţiei. 

— Cum așa, Ivan Dimitrievici? a întrebat Alușevski. 

— Nu pot discuta detalii despre cazul generalului Golov, îmi 
pare rău că nu pot face asta, dar înţelegi cu siguranţă, s-a 
eschivat Egorov. Nu se pune problema unei lipse de încredere la 
adresa ta, te asigur. 

— Sigur că înţeleg, a spus Alușevski. Securitatea e securitate. 
Nu avea nicio undă de resentiment în glas. 

— Îți pot spune că sursa lui Golov trebuie să-și suspende 
activitatea pentru o vreme din motive de boală. E vorba de ceva 
chiar serios, de fapt. Egorov s-a uitat la Alușevski prietenos. 

— Cât de lungă va fi această pauză? s-a interesat Alușevski. 
Pentru generalul Golov este important să nu devină brusc 
inactiv. Trebuie să-și evalueze activităţile anterioare. Orice 
schimbare a profilului său ar putea alerta inamicul și asta ar fi 
cu siguranţă cu atât mai periculos atunci când generalul își va 
relua activitatea legată de caz. 

— Nu știu exact cât timp va fi informatorul nostru inactiv. 
Recuperarea după o operaţie de bypass pe cord poate fi 
îndelungată sau rapidă. Trebuie să așteptăm să vedem. 

— Cu îngăduinţa ta, o să mai redactez niște idei suplimentare 
pentru a te pune pe tine în temă și pentru a i le transmite și 
generalului Golov. 

— Cu siguranţă că aș vrea să văd ideile tale. Te rog să mi le 
trimiţi de îndată ce termini, a spus Egorov, ridicându-se de pe 
scaun. Îţi repet, sunt extrem de mulțumit de activitatea ta. 
Conduci cât se poate de bine Direcţia R. 

Egorov l-a condus pe Alușevski până la ușă și i-a strâns mâna. 

o... 

Douăzeci de minute mai târziu, în anticamera biroului lui 
Egorov a intrat șeful Departamentului pentru America, generalul 
Vladimir Andreievici Korcinoi. Asistentul personal al lui Egorov, 
Dimitri, a ieșit din micul său compartiment de lucru și a dat 


VP - 317 


mâna cu el. Korcinoi a observat iritarea ostentativă a celor două 
secretare care stăteau în spatele birourilor lor, dar le-a salutat 
spunându-le pe nume și sub sprâncenele sale albe, stufoase, 
ochii săi căprui s-au luminat în timp ce le spunea un banc: „S-a 
anunţat clasamentul cu cea mai mare rată de adulter. Pe primul 
loc erau vedetele de cinema, pe locul al doilea actorii de teatru 
și pe locul al treilea, KGB-ul. Cineva a strigat: eu am lucrat în 
KGB vreme de 30 de ani și nu mi-am înșelat niciodată soția. 
Atunci altcineva a spus cu voce tare: din cauza unora ca tine nu 
suntem decât pe locul al treilea!” 

Secretarele și Dimitri au râs cu toţii. Dimitri i-a turnat un 
pahar cu apă lui Korcinoi dintr-o carafă aflată pe o policioară. 
Una dintre secretare era pe punctul de a spune și ea un banc 
când ușa capitonată cu piele a biroului lui Egorov s-a deschis și 
acesta și-a făcut apariţia în prag. Secretarele și-au lăsat repede 
capetele în jos la birourile lor și și-au reluat lucrul. Dimitri s-a 
înclinat politicos spre Korcinoi, apoi spre șeful său, și s-a retras. 
Egorov s-a uitat cu atenţie în jur. 

— Ce distracţie e aici, nu glumă, a spus el cu severitate. Nu-i 
de mirare că nu putem face nimic ca lumea. 

— Domnule director, vina este în întregime a mea, s-a scuzat 
Korcinoi prefăcându-se smerit. Eu le-am întrerupt activitatea 
spunându-le un banc stupid, o pierdere de vreme ridicolă. 

— Da, și ai mai și întârziat 20 de minute pe deasupra, l-a 
certat Egorov. Presupun că acum ai timp să stai de vorbă cu 
mine? 

Egorov a intrat înapoi în birou învârtindu-se pe călcâie. 
Korcinoi l-a urmat, salutându-le pe secretare cu capul din mers. 
Ușa s-a închis în spatele lui și secretarele s-au uitat una la alta 
zâmbind înainte să își reia lucrul. 

Egorov s-a dus spre canapeaua din piele bej din capătul 
încăperii și s-a așezat. l-a făcut semn lui Korcinoi să se așeze 
lângă el, bătând cu mâna în canapea. 

— Volodea, le faci avansuri secretarelor mele? Pariez că știu 
care îţi place și lasă-mă să-ţi spun că amândouă sunt bune la 
pat. 

— Vania, sunt prea bătrân și prea obosit ca să mă mai culc cu 
cineva la vârsta asta. Pe lângă asta, nu aș vrea să îţi urmez 
exemplul în niciun fel. Îmi pare rău pentru fetele astea tinere de 
aici. 

Korcinoi s-a așezat pe canapea și și-a deschis sacoul. 

— Sunt încântat că ai început să pui la cale planul îndreptat 
împotriva lui Nash, a spus Egorov. Știu că o să te descurci de 
minune. Este cea mai bună șansă a noastră de a-l descoperi pe 
trădător. 

S-a ridicat, s-a dus la dulapul bogat ornamentat și a scos o 
sticlă de coniac georgian și două pahare. A turnat de două 
degete și i-a întins un pahar lui Korcinoi. 

— Este cam devreme pentru mine, Vania, a spus Korcinoi. Și-a 
luat paharul și a dat noroc cu Egorov. Le-au dat amândoi peste 
gât și au pus paharele la loc pe masă. Mie nu-mi mai pune, l-a 
oprit Korcinoi pe Egorov, care voia să umple paharele din nou. 

— Insist, a spus Egorov prefăcându-se că vorbea serios. E 
singurul mod în care te pot face să stai de vorbă cu mine. Am 
nevoie de cineva de încredere cu care să stau de vorbă. 

— Suntem prieteni de când eram la Academie, l-a asigurat 
Korcinoi. Este ceva în legătură cu operaţiunea noastră? Nu te-ai 
răzgândit în privinţa nepoatei tale. Pentru că, dacă e așa, îţi pot 
spune că mă simt cu totul... _ 

— Nu, nu are nimic de-a face cu operaţiunea. Imi pun mari 
speranţe în ea. E vorba despre altceva, a spus Vania. Vreau să-ți 
vorbesc despre ceva ce-mi stă pe suflet. 

— Ai necazuri, Vania? l-a întrebat Korcinoi. 

Nu ar fi mers chiar atât de departe încât să-l întrebe cum îi 
mergea campania de a-i lua locul directorului în funcţie. Nici 
măcar relaţia lor de decenii întregi nu i-ar fi îngăduit să fie atât 
de direct. 

— Obișnuitele dureri de cap și hărțuieli. La fiecare reușită 
înregistrăm și câte o înfrângere, pierderea unui informator, a 
unei recrutări, o dezertare. 

— Vania, doar știi cum merg lucrurile în activitatea noastră. O 
să avem întotdeauna parte de eșecuri, dar o dată la cinci sau la 
zece ani o să înregistrăm și câte un succes extraordinar. 
Merităm un altul. Și o să-l avem. Korcinoi a sorbit al doilea pahar 
de coniac. 

— Despre asta doream să-ţi vorbesc, a spus Egorov. Volodea, 
îți datorez niște scuze. Ti-am ascuns un lucru, deși nu ar fi 
trebuit. Sunt nevoit să mai păstrez secretul încă o vreme, dar 
vreau totuși să-ți dezvălui câte ceva. 

— Îţi respect alegerea, Vania, l-a încurajat Korcinoi. 

— Ești un adevărat prieten, Volodea, a spus Egorov, turnând 
încă o porție de coniac pentru fiecare. Conduc o operaţiune în 
teritoriul tău, în America, fără consimţământul sau știința ta. De 
drept, departamentul tău ar fi trebuit să se ocupe de caz. Tot ce 
pot să-ţi spun este că s-a procedat la ordinul Kremlinului. 

MARBLE și-a păstrat calmul. Acesta era deci cazul directorului, 
LEBĂDA. 

— Nu e prima dată când procedăm astfel. Eu însumi am făcut 
așa ceva. Dacă este indicat din punct de vedere operativ, 
trebuie s-o faci, a spus Korcinoi înregistrând minciuna. 

— Ştiam eu că o să te gândești la asta din punct de vedere 
profesional. Nu am avut intenţia să dau dovadă de lipsă de 
respect faţă de tine sau departamentul tău, s-a scuzat Egorov. 

— Nici nu intră în discuţie, l-a liniștit Korcinoi. La Washington, 
Golov știe de caz? Exista o mică șansă să afle un detaliu 
important. Încetișor, și-a zis el. 

— Există amănunte pe care nu trebuie să le examinăm, a 
spus Egorov, evitând să răspundă. Îţi pot spune că acest caza 
început să ne aducă informaţii de așa o mare importanţă cum n- 
a mai văzut Rusia din 1949 încoace, de când îi cumpăra Feklisov 
îngheţată lui Fuchs drept răsplată pentru rapoartele lui 
referitoare la fabricarea unei bombe. 

Cât de nimerit, s-a gândit Korcinoi. Am atins succesul ca 
NKVD în anii 1950. Egorov a râs și l-a bătut pe spate. 

— Atunci e cazul unor felicitări, a spus Korcinoi. Aceștia sunt 
cei 20 de ani de succese de care avem nevoie. A luat o 
înghiţitură de coniac. Și cum pot să te ajut eu, Vania? 

— Nu, tu nu ai nimic de făcut, a spus Egorov. Am nevoie doar 
ca tu să acţionezi împotriva americanului, chiar dacă noi trebuie 
să facem o pauză în cazul important de care ne ocupăm. Când 
poţi acționa? 

— De îndată ce e nevoie. Nepoata ta este pregătită, a răspuns 
Korcinoi relaxat. Cât de repede trebuie să ne mișcăm? 

— Avem puţin timp la dispoziție. Dacă poţi acţiona acum, în 
vreme ce sursa noastră se reface după o grea intervenţie 
chirurgicală la ochi, va fi cel mai potrivit moment. 

— Nicio problemă, o să fim gata de plecare în câteva zile. 

— Excelent, a spus Egorov. 

— O să reuşim, l-a asigurat Korcinoi. Poţi conta pe asta. 

— Contez pe tine, a spus Egorov, cel mai de încredere 

uciastnik, vechiul meu partener. 

Crocodil bătrân ce ești, şi-a zis Korcinoi. S-a ridicat de pe 
canapea și s-a uitat afară pe fereastra uriașă la pădurea de pini 
de dedesubt. 

— Ne-am descurcat bine, Vania, mai ales tu. Cine ar fi crezut 
că acei doi tineri absolvenţi de Academie urmau să aibă 
asemenea cariere? 

— Nu mă lua pe mine acum cu sentimentalismele. Mai avem 
încă multă treabă de făcut amândoi, a spus Egorov. Îți 
mulțumesc, prietene, pentru că îmi ești așa de devotat și sper 
să ne vedem mai des. Au mers braţ la braț spre ușă și s-au 
îmbrățișat bărbătește. 

— Acum mă întorc la mine în birou mirosind a coniac și a apa 
asta a ta de colonie îngrozitoare, s-a plâns Korcinoi. O să-mi iasă 
vorbe că sunt beţivan și un pedik mulțumită ţie. 

Au râs amândoi și Egorov l-a urmărit gânditor pe Korcinoi cum 
străbătea coridorul. A fost sclipitor și neînfricat cândva, dar 
acum a obosit. S-a reîntors în biroul său și a închis ușa. 

o... 

Lui MARBLE gândurile îi treceau cu rapiditate prin minte. 
Trebuia să transmită imediat informaţiile, în seara aceea, printr- 
o telegramă fulger via satelit. Și-l și imagina pe Benford citind-o. 
Dar era ceva putred la mijloc. Invitarea sa în biroul lui Vania era 
cu totul neobișnuită. Scuzele legate de faptul că el conducea o 
operaţiune de pe teritoriul său de activitate erau cusute cu aţă 
albă. Vania nu avea niciun fel de scrupule să încalce în mod 
nepermis un domeniu de responsabilitate operaţională. El 
acţiona numai în propriul lui beneficiu - și spre propria lui glorie. 
Așa fusese întotdeauna, de-asta se și hotărâse să lase 
adevărata activitate de spionaj și să devină un birocrat. 

MARBLE a trecut în revistă cele patru amănunte importante 
furnizate de Vania. Megasursa lor, LEBADA, era un agent care 
lucra pentru ei de 20 de ani și care le furniza cele mai bune 
informaţii de la spionajul legat de bomba atomică. Cazul era 
coordonat de Rezidentura din Washington. Anatoli Golov era 
aproape sigur implicat. LEBĂDA suferise o intervenţie 
chirurgicală la ochi. Câteva indicii în plus pentru Benford, și-a zis 
MARBLE. 

A străbătut coridoarele largi de la parter și a intrat în spaţiosul 
restaurant cu autoservire. Era abia 11:30, dar angajaţii deja își 

aduceau tăvile cu mâncare la mese, să-și ia prânzul. Ameţit de 
cap și având crampe la stomac din pricina afurisitului de coniac 
al lui Vania, s-a oprit la o tejghea și a comandat un bol de 
gribnoi sup, o supă groasă cu ciuperci înotând în smântână. L-a 
văzut pe șeful Direcţiei T, Nasarenko, stând singur la o masă și a 
încercat cu disperare să treacă neobservat de el, dar acesta l-a 
văzut și l-a salutat din cap. Acum trebuia să se ducă să stea cu 
el la masă, pentru că, fiind colegi, dacă nu făcea asta, însemna 
o încălcare a protocolului. Korcinoi și-a făcut curaj să reziste 20 
de minute și să își mănânce supa împreună cu omul poreclit 
„Osciloscopul” de tinerii analiști de la departamentul tehnic. 

— luri, cum merge? l-a întrebat Korcinoi așezându-se la masă. 
A rupt coaja de la pâine și a înmuiat-o în supa fierbinte. 

— Sunt ocupat până peste cap, a răspuns Nasarenko. Se 
străduia de zor să taie o sarma, dar nu se descurca deloc. 
Korcinoi nu-și putea dezlipi privirea de la sarma, de parcă s-ar fi 
uitat la un accident de mașină. Ne pun să lucrăm peste 
program. Tot timpul vin informaţii noi, care trebuie traduse, 
analizate, trebuie făcute rapoarte pentru etajul al patrulea. 
Avalanșă de discuri. Totul e trimis la Kremlin. 

Interesant. Discuri. Trebuie să fi fost vorba de același caz, cu 
volum mare de informaţii. 

— Ai nevoie de ajutor? Aș putea să-ţi trimit un analist-doi? 

Acesta era un gest de generozitate nemaiîntâlnit. Niciun 
departament nu oferea un asemenea ajutor. Nasarenko și-a 
ridicat capul, impresionat și surprins. 

— Vladimir Andreievici, e foarte amabil din partea ta. Apreciez 
propunerea făcută, i-a răspuns Nasarenko, înfulecând jumătate 
de sarma. Dar activitatea trebuie desfășurată de un număr 
restrâns de analiști cu autorizaţie. Asta e regula. 

— Păi, dă-mi de veste dacă te pot ajuta în mod corespunzător 
în vreun fel. Știu cum e să ai de lucru până peste cap, a spus 
Korcinoi. 

— Ar trebui să avem un răgaz cât de curând. Egorov m-a 
anunţat că informaţiile vor fi întrerupte temporar. Nasarenko s-a 
aplecat peste farfurie spre Korcinoi, cu mărul lui Adam ieșindu-i 
în afară în timp ce-și umfla obrajii. Sursa a suferit un atac de 
zona zoster și este în repaus. 

Nasarenko comitea o gravă încălcare a confidențialităţii, dar 
Korcinoi era un coleg cu funcție de răspundere ca și el, șef de 

departament la urma urmei, un agent cu o carieră respectabilă. 

MARBLE a simţit cum îl trece un fior pe șira spinării. Parcă s- 
au prăbușit pereţii peste el și vocile din sală au devenit doar un 
vacarm surd. S-a forţat să ia o lingură de supă. 

— Păi, astea sunt cu siguranţă vești bune pentru tine. 
Profităm de fiecare pauză. A coborât glasul. luri, probabil că nu 
ar trebui să mai vorbim despre asemenea lucruri. Știi mai bine 
ca mine cât de sensibilă este activitatea noastră. Hai să nu 
spunem nimănui de discuţia asta, ești de acord? 

Ochii căprui închis ai lui Nasarenko au licărit plini de vinovăţie 
atunci când și-a dat seama la ce se referea Korcinoi. 

— Sunt perfect de acord, a spus el. 

Și-a luat farfuria și s-a ridicat cerându-și scuze că pleca așa de 
devreme. MARBLE a rămas singur, străduindu-se să-și termine 
supa și încercând să pară cât se poate de relaxat. 

Oare acesta era începutul sfârșitului pentru el, oare i se 
întinsese o cursă, oare îl suspectau chiar pe el? Sau era doar un 
test general de loialitate? Și a dat din cap ironic gândindu-se la 
capcana întinsă de Vania, cu nu știu câte variante servite 
Dumnezeu știe câtor șefi de departamente cu mica lui linguriţă 
de argint. Haide, micuțule colibri, cum răspândești tu polenul? Și 
mesajul său către Langley a devenit dintr-odată mai alarmant ca 
oricând. 


GRIBNOI SUP - SUPĂ DE CIUPERCI 


Înmuiaţi ciuperci uscate si stoarceţi-le. Turnaţi zeama 
aceasta peste supă concentrată de vacă și fierbeți 
ciupercile vreme de patru ore. Sotaţi ceapă tocată fin 
în unt până se rumenește și adăugaţi-o în supă. 
Adăugați făină și amestecați bine, apoi fierbeți la foc 
mic până se îngroașă. Condimentaţi și serviti cu 
smântână din belșug și pătrunjel. 

29. 


Benford stătea în semiîntuneric la el în birou, telegrama fulger 
distingându-se în lumină în maldărul de lucruri de pe biroul său. 
Citise mesajul codificat al lui MARBLE de două ori, parcă 
auzindu-i vocea în timp ce-l citea și văzându-l cum își alegea 
numărul limitat de cuvinte specific pentru un mesaj fulger. A 
zbierat la secretară să-i aducă imediat pe Nate și pe Alice la el. 
În timp ce aștepta, a mai citit mesajul încă o dată: 


Unu: LEBĂDA cu siguranţă în SUA. V. susține că informaţiile 
furnizate de LEBĂDA sunt cele mai valoroase din anii 
1950 încoace. Posibil ca aceasta să lucreze în afara 
capitalei. Golov se pare că e cel care se ocupă de ea. 
Nasarenko afirmă că are mult de lucru, discuri și date 
tehnice. 

Doi: V face teste de fidelitate. Nasarenko susţine că sursa 
importantă suferă de zona zoster. Mie mi s-a spus că 
se reface după o intervenţie chirurgicală la ochi. Alte 
variante posibile. 

Trei: V reia operaţiunea îndreptată împotriva lui NN. Eu am 
fost numit să coordonez acțiunea nepoatei lui V contra 
lui NN în cadrul departamentului meu. 

Patru: preconizată călătorie la Roma ce coincide cu 
conferinţa EBES. Anunţ plecarea, niko. 


Privirea lui Benford a zăbovit asupra n-ului mic din semnătură, 
care era un indiciu că nu fusese constrâns să scrie, dar care 
spunea și mai limpede că MARBLE nu redactase mesajul 
înconjurat de o droaie de oameni, tras de degetul mic al mâinii 
stângi de unul dintre aceștia, gata-gata să i-l rupă ca să scrie ce 
voiau ei. 

LEBĂDA era o „cârtiţă” a rușilor infiltrată în guvernul SUA. 
Jocul începea. Faptul că ea era considerată de ruși cel mai bun 
caz după atâta vreme sugera că informaţiile LEBEDEI erau și de 
calitate, și în mare cantitate. Ceea ce pentru el însemna că SUA 
pierdea o droaie de informaţii vitale. Atunci când Alice și-a băgat 

capul pe ușă, Benford a anunţat-o că o însărcina să se ocupe de 
un singur proiect începând din acel moment. 

— Mă ocup de agentul dublu din Brazilia, a spus Alice 
răspicat. Nu îi era teamă să îl refuze. 

— Fleacul ăla poate aștepta, a spus Benford fără să ridice 
privirea de la birou. Vreau să lași baltă tot și să întocmești o 
listă. O să fie ceva cu totul diferit de tot ceea ce ai făcut până 
acum. 

— Nu mai spune, a răspuns Alice, uitându-se vag după un loc 
unde să se așeze. N-a găsit niciunul, așa că a rămas în picioare 
în faţa biroului lui. 

— O să fie un pic cam neconvențional, dar tu te pricepi la 
asta, Alice, a spus Benford. A ridicat privirea. Vreau să 
întocmești o listă Top Ten pentru mine. Să afli care sunt cele 
mai confidenţiale informaţii din cadrul guvernului american. Ar 
putea fi militare, politice, interne, cibernetice, bancare, spaţiale, 
energetice, legate de Islam sau de tatuajul de pe fundul lui Pat 
Benatar, nu-mi pasă... 

— Al cui fund? a întrebat Alice. 

— Al lui Pat Benatar, cântăreața de muzică pop, a răspuns 
Benford defensiv. Incepe cu Pentagonul și cele mai importante 
protocoale de securitate, cu secretele lor militare, asta e ceea 
ce îi interesează pe ruși cel mai mult. Află ce programe sunt 
considerate de Departamentul Apărării ca ultrasecrete. Pe 
termen lung. Costisitoare. Strategice. Roagă-l pe directorul 
adjunct pentru probleme militare să-l sune pe secretarul apărării 
dacă este necesar. Roagă-i politicos să-și miște fundurile cât 
mai repede. Apoi, când o să aflăm ce consideră ei drept cele mai 
valoroase informaţii, putem să începem să trecem în revistă 
listele BIGOT?. 

Alice a ajuns la ușă chiar când intra Nate. Strecurându-se pe 
lângă el, ea s-a întors și l-a întrebat: 

— Ştii cine e Pat Benatar? 

— N-am auzit niciodată de el, a răspuns Nate, dând la o parte 
dosarele de pe un scăunel și așezându-se. El e tipul de la FBI din 
Boston care s-a ocupat de afacerea din New England? 

— Las-o baltă, l-a întrerupt Benford. Mulţumesc, Alice, apucă- 
te de treabă imediat, da? 


26 O listă BIGOT este lista cu personalul autorizat, care are acces la informaţii 
clasificate și în zone restricționate, în urma unei verificări amănunțite. (n.r.). 

S-a întors spre Nate și i-a dat mesajul de la MARBLE. L-a văzut 
cum se îmbujora în timp ce citea despre Dominika. Nate a recitit 
mesajul de parcă ar fi putut stoarce mai multe date din textul 
succint. S-a uitat la Benford. 

— Dominika trăiește. 

— Nu numai că DIVA e în viaţă, dar se pare că a supraviețuit 
cu bine detenţiei, a adăugat Benford. Și acum unchiul ei a avut 
extraordinarul bun-simţ să i-o încredințeze lui MARBLE. Benford 
s-a gândit din nou la strategia acestuia de a-și găsi un înlocuitor. 

— Crezi că o să vină și ea cu MARBLE la Roma? a întrebat 
Nate. 

— Îți sugerez să faci un duș rece, l-a potolit Benford. Este 
posibil să nu mai fie niciodată de încredere sau este posibil să fi 
reintrat cu totul în rol. În acest moment, profităm de faptul că 
agenta racolată de tine - DIVA -, recent reabilitată după 
anchetarea sa în legătură cu fapte de contraspionaj, a fost 
desemnată de Centru, care nu bănuiește nimic, să te seducă pe 
tine cu scopul de a afla numele ofițerului SVR de rang înalt 
recrutat de tine - MARBLE - care, din întâmplare, este noul ei 
șef și care coordonează acţiunea ei de a te submina pe tine, 
ofițerul lui de caz. 

Benford s-a uitat la Nate dintre două maldăre de ziare și 
dosare, ca un alchimist din Evul Mediu care rătăcise piatra 
filosofală. 

— Îţi place porcăria asta, nu? l-a ironizat Nate. 

— Mă aştept ca tu să te descurci cu ambiguităţile astea. Dacă 
nu ești în stare, ar trebui să pleci imediat. Benford s-a încruntat 
la el. Ei bine, cum ai proceda? l-a întrebat el, aruncându-i un os. 

Nate a oftat adânc, încercând să nu se mai gândească la 
Dominika. 

— Aceste mesaje ne dau de înțeles că încă nu știu de 
MARBLE, de identitatea lui. 

— Și ce concluzie tragi de aici? îl întrebă Benford. 

— Egorov vehiculează mai multe variante de povești despre 
LEBADA în faţa unor șefi de departamente. Asta înseamnă că e 
disperat. 

— Și ce altceva? a insistat Benford. 

— Dacă Egorov le întinde o capcană șefilor săi de top, 
înseamnă că așteaptă și rezultate, ca una dintre variante să se 
întoarcă la el. 

— Și? a întrebat Benford. 

— Și asta sugerează că are pe cineva în interiorul guvernului 
SUA care s-ar afla în poziția de a auzi o variantă și de a raporta 
despre ea. În comunitatea serviciilor secrete. LEBĂDA? 

— E posibil, a spus Benford. Ce alt indiciu din mesaj ne-ar 
putea ajuta să aflăm cine este LEBADA? 

Nate a lăsat iar capul în jos, apoi s-a uitat din nou spre 
Benford. 

— Dă-mi tu un indiciu, a spus el. 

— Nasarenko. 

Nate s-a uitat iar la mesaj. Și și-a ridicat brusc privirea. 

— Știm varianta care i s-a spus lui Nasarenko, a concluzionat 
el. Așa că o să răspândim această versiune, cu grijă, fiind atenţi 
cui i-o pasăm. Dacă soarta lui Nasarenko se schimbă brusc, 
avem un punct de unde să începem, o listă bine definită de 
nume. 

— Și de cursa lui Egorov se alege praful, a completat Benford. 
Și în toată povestea asta, nu trebuie să uiţi că și-a pierdut 
răbdarea și e disperat. Tu reprezinţi o scurtătură pentru Egorov 
pentru a rezolva problema care îl va feri de ghilotină. E 
concentrat asupra ta. 

Nate se gândea din nou la Dominika, iar Benford i-a citit asta 
pe chip și a gemut teatral. 

— Destul despre tine, oricât de decepționat ai fi, a spus el. 
Limpezește-ţi mintea și spune-mi ce ai face în problema urgentă 
legată de LEBĂDA. Dacă MARBLE are dreptate, cazul e 
coordonat de aici din Washington, de rezident în persoană. 

— Dacă Golov însuși se ocupă de LEBADA, ăsta e un punct 
slab pentru ei, a fost Nate de părere. Cred că ar trebui să-l 
ținem sub supraveghere. 

— Excelent. Dar cum să ne ocupăm de Golov? Ce-ai face tu? |- 
a întrebat Benford, îndemnându-l pe Nate să găsească soluţii. 

— ÎI hăituim vreme de o lună. Îl urmărim îndeaproape, nu-i 
lăsăm nicio portiță deschisă. Uite, să nu te înfurii, dar ar trebui 
să apelăm la agenţii FBI pentru asta. Dacă avem de gând să ne 
ținem de capul lui Golov în plin centrul Washingtonului, FBI 
trebuie să fie implicat. Tipii de la contraspionajul extern, de la 
FCI, sunt cei mai buni, adevăraţi vânători de spioni, și se știe 
bine de ce sunt ei în stare pe stradă. Au o echipă de 
supraveghere de primă mână. Urmărire permanentă, ăștia vor 

face așa de multă gălăgie, încât Golov va anula o groază de 
misiuni. N-o să mai reușească să se întâlnească cu LEBADA. 
Centrul o să înceapă să se enerveze. Pe Golov o să-l apuce toate 
transpirațiile. Or să se impacienteze dacă pierd legătura cu 
informatorul lor. Și nu putem decât să ne închipuim ce efect o să 
aibă asta asupra LEBEDEI. 

— Bun, deci ai reușit să-l enervezi. E totuși prea bun pentru a 
face vreo greșeală în teren, a replicat Benford. Și o să fie 
urmărit și de echipa de contrafilaj. 

— Nicio problemă, a spus Nate. Intr-o noapte întunecoasă, 
bântuită de furtună, o să-l lăsăm nesupravegheat. O să vadă că 
nu e urmărit, oamenii care îi asigură spatele o să i-o confirme și 
atunci se va hotări să fixeze întâlnirea. Și noi o să-i avem pe 
voluntarii vajnici de la Orion luându-i-o înainte. Atunci poate o 
vom zări pe LEBĂDA nervoasă dând colțul unei străzi sau 
scoțând plăcuţele de înmatriculare ale unei mașini parcate 
greșit. Și nu ne lăsăm până nu dăm lovitura. 

Benford a încuviinţat din cap. Băiatul ăsta fusese în cealaltă 
parte a baricadei, cu ochii aţintiţi la țeava puștii FSB-ului pe 
străzile periculoase ale Moscovei. Benford știa care erau 
punctele slabe ale unui agent, ce îl speria pe cel care se ocupa 
de el. Dar Nate făcea progrese, observă el cu satisfacţie. 

o... 

Cei de la Orion erau sub jurisdicţia lui Benford, îi ţinea departe 
de privirile oamenilor, nu-i împrumuta nimănui. Și cine să fi vrut 
acea echipă geriatrică de supraveghere, formată din ofiţeri de 
teren pensionaţi? Cu mașini vechi, șosete negre și sandale, cu 
binocluri pentru urmărirea păsărilor? Mărimea echipei era 
variabilă, creștea sau scădea în funcţie de programele 
personale, de vizitele nepoților sau de programările la doctor. 
Ceea ce îi făcea eficienţi pe cei din Orion era propria lor fire - 
înceată, răbdătoare, atentă. Era imposibil să-i împingi de la 
spate prin contramanevre provocatoare. Ei urmăreau, stăteau în 
expectativă, apăreau și dispăreau. Aveau grijă de ţintele lor, le 
adulmecau fără să fie simţiţi, îi asaltau și se retrăgeau precum 
mareea. Dar nu încetau să se ţină de capul tău. 

Și foloseau Trape. Numai o singură echipă de supraveghere 
putea face ca Trapele să funcţioneze, era un alt soi de urmărire, 
o adevărată filosofie, diferența dintre un câine urmărind o 
mașină și o pisică urmărind o pasăre. Se antrenaseră pentru 

aceste misiuni ceva vreme. Își perfecţionaseră metoda 
însemnând cu markerul hărţi plastifiate, vectorul general al 
busolei fiind dat de câte un iepure care e, la urma urmei, și el 
tot om. Ce mai contau schimbările de direcţie, răsturnările de 
situaţie, pașii înapoi, ca să-și facă idee încotro se îndrepta ţinta? 

Fuseseră aduși experți federali în urmăriri pentru a-i observa 
și li se propusese să antreneze alte echipe pentru a obţine 
aceleași rezultate, au vrut să definească magia neagră 
practicată de ei. Urmărire predictivă bazată pe analiză de profil. 
Adaptări în funcţie de situații pentru susținerea unei urmăriri 
discrete. Desfășurări anticipative determinate de ruta de mers, 
echilibrate de atenuarea riscurilor acceptabile, se scria despre 
ei. 

„Totul era o aiureală”, spuneau Orionii. Totul ţinea de 
dezvoltarea unui anumit simţ, de emiterea unei ipoteze, de 
folosirea unei șanse. Agenţii federali îi priveau neîncrezători. 
„Gândiţi-vă astfel, că noi suntem o amibă. Ştiţi, protoplasmă, 
flexibilă, gelatinoasă, cu forma corpului schimbându-se mereu, 
revărsându-se peste margini”, spunea membrul escadrilei Orion 
în vârstă de 68 de ani care, la începutul carierei sale, 
interceptase schimbul de telefoane al GRU din tunelul din Berlin. 
Experții au zâmbit politicos. Cum naiba să pui așa ceva într-un 
manual operaţional? 

În timpul demonstrațiilor în teren, experţii i-au căutat pe 
Orioni în poziţiile obișnuite ale unei echipe de supraveghere. Dar 
ei dispăruseră. Nu mai era vorba de supraveghere, ţinta fusese 
lăsată descoperită, unde era echipa? Dar atunci când a ajuns 
iepurele la locul cu pricina, Orionii erau pregătiţi, fiind parcați în 
apropiere, în parc, la intersecţii, așteptând cu atâta discreţie, 
încât au trecut neobservațţi. Idei excentrice, alchimie, mulțumim 
foarte mult, au spus agenții federali. l-au lăsat pe Orioni în grija 
lui Benford. 

Așa că s-au apucat să-l urmărească pe Golov și să-i facă 
evaluarea. Era un adevărat gentleman, încă protocomunist, cu 
un calm imperturbabil. Căutaţi să-l cunoașteţi și fiţi atenţi la 
echipa lui de contrafilaj, care îi asigură spatele, i-a învăţat 
Benford. Staţi degajaţi, cu ochii în patru, rămâneţi neobservaţi. 

— Bun, e vremea să-l punem pe liber pe domnul Golov o 
vreme, a mai spus Benford. 

Și în dimineața următoare, agenţii FBI s-au înfiinţat la 

ambasada Federaţiei Ruse de pe Wisconsin Avenue, tolăniți în 
Fordurile lor Crown Victoria, purtând ochelari de soare Oakley, 
având o mină nerăbdătoare și 250 de cai putere la bord. 

o... 

Sesiunile închise ale SSCI pentru discutarea problemelor 
legate de contraspionaj se ţineau în sala numărul 216 a clădirii 
de birouri a Senatului de pe Constitution Avenue (Hart Senate 
Office Building). Menţionată prescurtat HS în registrele 
Congresului, clădirea era un turn de nouă etaje din sticlă și 
marmură, care nu semăna deloc cu mult mai elegantele clădiri 
de birouri ale Senatului, Dirksen și Russell. Venind de unul 
singur, Benford a traversat impozantul hol central și a urcat 
scările până la etajul al doilea. Ajungând la numărul 216, a intrat 
în anticameră, a fost trecut în registrul de evidenţă de gardianul 
din spatele biroului și și-a lăsat telefonul mobil. A intrat pe ușa 
deschisă, cenușie, de oţel, în sala de ședințe. Venise devreme și 
sala era goală, cu excepţia câtorva asistenţi care distribuiau 
dosare în dreptul fiecăruia dintre locurile de pe podiumul de 
stejar. Sigur că podiumul era înalt, și-a zis Benford. Senatorilor 
le plăcea să se uite de sus la cei prezenţi ca martori. 

Ascunsă în spatele pereților din marmură și lambriuri de lemn, 
al tavanului și podelei sălii de ședințe, era o reţea complicată de 
filamente de cupru, care pulsau continuu energie, asigurând 
izolarea fonică perfectă a încăperii atunci când ușa era închisă 
bine. 

In anii 1980, în încercarea de a asculta o declaraţie 
confidențială din cadrul SSCI, rușii instalaseră un dispozitiv de 
înregistrare în sală, pe care să-l ia ulterior, o tehnică simplă care 
să dea peste cap centura de castitate electronică. Îndrăzneţul 
lor plan fusese dejucat de un portar care găsise dispozitivul (ce 
fusese lipit sub un scaun din sală în timpul unei sesiuni speciale 
deschise a comisiei) și îl dăduse poliției de la Senat, care îl 
predase prompt FBI-ului. În loc să-l schimbe și să le servească 
rușilor pe tavă informaţii false ani în șir, s-a gândit Benford, 
uitându-se prin impozanta sală, FBI fusese încântat să pună 
mâna pe dispozitivul de ascultare instalat de inamic și să-l facă 
praf, irosind o ocazie nemaipomenită. 

Benford era singurul care stătea la masa martorilor. Un 
asistent a pus o mică plăcuţță cu numele său în dreptul lui. La 
insistența membrilor comisiei, el prezenta o informare 

referitoare la contraspionaj pentru SSCI o dată la trei luni, la 
sesiune fiind admiși doar 15 membri ai comisiei. Senatorii, 
obișnuiți să fie înconjurați de asistenţi, au acceptat fără tragere 
de inimă solicitarea de a nu permite accesul în sală niciunui 
membru al personalului, ceea ce însemna că n-aveau să fie 
făcute consemnări în scris aproape deloc. 

Membrii comisiei rareori ratau informarea trimestrială expusă 
de Benford, care era în general recunoscută drept cea mai 
concisă și mai amplă prezentare realizată de vreuna dintre 
agenţiile de informaţii. Cu excepţia unui singur membru al său, 
comisia SSCI îl trata cu respect, numai senatoarea de California, 
Stephanie Boucher, părea să nutrească o nespusă antipatie faţă 
de cei din agenţiile de spionaj, mai ales faţă de CIA. În timp ce 
membrii comisiei au pătruns încet în sală și și-au ocupat locurile, 
Boucher i-a aruncat lui Benford o privire încruntată. Benford a 
ignorat-o și și-a notat ceva pe marginea ciornei cu raportul. 
Membrii Comisiei se așezaseră jos, asistenții au părăsit sala și 
ușa a fost închisă. Atunci când s-a închis, deasupra ei s-a aprins 
o luminiţă verde. Președintele a spus doar „Domnule Benford”, 
pentru a-i indica faptul că trebuia să ia cuvântul. 

El a prezentat rapid progresele realizate în cadrul unui caz 
legat de spionajul cibernetic chinez de pe Coasta de Vest, dar le- 
a recomandat membrilor comisiei să se adreseze COD, 
Departamentul de Operaţiuni Cibernetice al CIA, pentru o 
informare mai amănunţită referitoare la natura amenințării. A 
trecut apoi la un caz strict confidenţial în cadrul căruia CIA și FBI 
descoperiseră ofiţeri ai DGSE, Direcţia Generală de Securitate 
Externă a Franței, care făceau interceptări ilegale într-un loc din 
nordul New York-ului. Era în curs de pregătire o informare 
comună împreună cu Grupul de Operaţiuni Regionale Francez 
din FBI, supranumit FROG, referitor la activităţile franceze în 
interiorul SUA. Benford și-a continuat informarea. 

— Domnilor senatori, CIA împreună cu Forţele Navale ale SUA 
și un contractor important au terminat evaluarea preliminară a 
daunelor cauzate de agentul infiltrat al rușilor din New London, 
Connecticut. Benford s-a uitat la notele sale și a continuat: 
Pentagonul pregătește un raport referitor la consecinţele de 
durată ale scurgerilor de informaţii din cadrul programului 
marinei militare și concluziile inițiale sunt că rușii nu au strâns 
suficiente informaţii tehnice pentru a afecta viabilitatea 

operaţională a platformei... 

— Scuzaţi-mă, domnule Benford, l-a întrerupt senatoarea 
Boucher. Colegii ei au recunoscut atacul ei fățiș și s-au pregătit 
de înfruntare. De ce vorbiţi de platformă când aţi putea spune 
foarte clar submarin, atunci când vă referiți la ei? 

— Submarin, dacă doriţi, mulţumesc, doamnă senatoare, a 
spus Benford. 

Apoi a așteptat „anexa”. Boucher și-a exprimat succint 
nemulțumirea legată de capacităţile depășite ale submarinelor 
americane comparativ cu clasa de submarine balistice luri 
Dolgoruki, care tocmai își făcuseră apariţia în cadrul flotei 
rusești. E bine informată, s-a gândit Benford. Senatoarea a sărit 
la altceva. 

— Dar de ce nu spuneţi că adevărata problemă a 
contraspionajului, adevărata lecţie desprinsă din incidentul din 
New London este că nici serviciile secrete americane, nici poliţia 
nu au reușit să descopere, să localizeze și să aresteze un agent 
infiltrat al rușilor care a activat în SUA aproape o jumătate de 
deceniu? Acest agent se pare că a reușit să acceseze cu destulă 
ușurință programul, în ciuda verificărilor biografice și de 
securitate. Boucher bătea cu creionul în suportul de sugativă din 
faţa ei. 

— De la sfârșitul Războiului Rece, doamnă senatoare, 
folosirea clasică de agenţi infiltraţi este extrem de rară. Chiar și 
rușii recunosc că este un mod costisitor și ineficient de a 
strânge informaţii, a explicat Benford. Nu ar fi recunoscut sub 
nicio formă cum aflaseră ei de existența agentului. 

— Eu nu asta am întrebat, domnule Benford. Fiţi atent. Am 
întrebat, care agenție, după părerea dumneavoastră, este mai 
incompetentă: CIA sau FBI? 

— Nu am nicio părere în acest sens, doamnă senatoare, a 
răspuns Benford. Ca urmare a afacerii din New London, noi, din 
nefericire, avem de prins pești mai mari. 

— Ce fel de pești? a întrebat Boucher. 

— Avem indicii că rușii se folosesc de un alt informator. De 
cineva care are acces la informaţii sensibile. Suntem abia la 
început: nu este nimic confirmat, a replicat Benford. 

— Nu vă mai învărtiţi în jurul cozii, s-a răstit Boucher. La ce 
anume vă referiţi? 

Benford a tras aer adânc în piept. Şi-a închis dosarul cu 

raportul de informare și și-a încrucișat mâinile deasupra coperții. 
S-a uitat la emblema Senatului de pe perete, de deasupra 
capetelor membrilor comisiei. 

— Dispunem de informaţii incomplete potrivit cărora există un 
informator de rang înalt în cadrul guvernului SUA, care are 
acces la secrete de stat și care lucrează pentru SVR. 

— Ce șanse aveţi să identificaţi sursa acestei scurgeri de 
informaţii? a întrebat senatorul de Florida. 

— Nu știm nici cine e, nici ce e și nici unde se află, a răspuns 
Benford. Verificăm toate posibilităţile. 

— Se pare că nu aveţi nici cea mai mică idee, a spus Boucher. 

— Doamnă senatoare, aceste investigaţii necesită timp, a 
intervenit senatorul de New York. 

Boucher a râs. 

— Da, știu eu totul despre investigațiile astea. Sute de oameni 
care își fac și ei de lucru și își iau salariile, dar se pare că nimeni 
nu prinde pe nimeni. 

Benford i-a lăsat pe senatori să vorbească între ei preţ de un 
minut înainte să se facă iar auzit. 

— Încercând să obţinem cât mai multe informaţii, am primit 
un raport nesusținut de dovezi potrivit căruia persoana în cauză 
e posibil să aibă o problemă de sănătate - zona zoster. Această 
informaţie ne va folosi poate mai târziu, atunci când ne 
restrângem aria de investigaţie și începem verificările duble. 

— Toate astea sunt neconcludente, a replicat Boucher, 
întorcându-se spre podium. In cazul în care colegii mei de 
comisie nu au nicio obiecţie, îmi cer scuze, dar trebuie să 
particip la o altă întâlnire importantă a unei alte comisii. S-a 
întors spre Benford. Am terminat pe ziua de azi. 

S-a ridicat de pe scaunul său, și-a strâns dosarele cu date 
secrete și s-a îndreptat spre ușă. Ceilalţi senatori s-au apucat să 
răsfoiască hârtii și n-au scos un cuvânt atunci când Boucher a 
deschis ușa masivă și a părăsit sala. 

Benford nu și-a ridicat capul. Se terminase. Cincisprezece 
dintre ei auziseră „zona zoster”. Cu două zile înainte, la o 
informare a Pentagonului, trei subsecretari ai apărării auziseră 
același lucru și peste trei zile tot asta urma să audă și asistentul 
special al președintelui și directorul general pentru apărare în 
cadrul unui briefing pentru personalul de elită al NSC. 

In timp ce-și închise servieta cu un păcănit în sala goală a 

comisiei SSCI, Benford își imagină fețele căzute de la Kremlin și 
se gândi: Vreti un canar, tovarăși, vă dau eu unul. 
o... 

Generalul Korcinoi fusese invitat în sala liniștită de conferinţe 
de la etajul al patrulea al sediului FSB de către asistentul lui 
Vania Egorov. Dimitri îl chemase în momentul în care acesta 
intrase în biroul său, chiar înainte să-și pună haina în dulap și să 
se așeze să citească informaţiile sosite de dimineață. Părea 
ceva urgent. Generalul s-a uitat cu regret la farfuria plină cu 
sirniki, clătite fierbinţi cu brânză și smântână, pe care i le lăsase 
secretara sa și pe care avusese de gând să le mănânce în timp 
ce citea. Aveau să se răcească și să devină cauciucate până se 
va întoarce el. Când a plecat din birou a rulat una dintre clătite 
și și-a îndesat-o în gură. 

De când descoperise că Vania întindea capcane pentru a 
descoperi „cârtița” CIA din cadrul SVR, viaţa sa dublă devenise 
și mai dificilă, pericolul de-acum familiar transformându-se într-o 
iminentă groază vinovată. Vreme de 14 ani trăise sub o continuă 
presiune și învățase să se obișnuiască, dar era o diferenţă între 
a spiona fără a fi descoperit și a fi vânat. 

Când pătrundea pe ușile de la intrare ale Cartierului General 
în fiecare dimineaţă, nu știa niciodată dacă nu avea să fie 
întâmpinat de niște ofițeri de securitate cu feţe împietrite, care 
să-l împingă din hol într-o încăpere lăturalnică. De fiecare dată 
când suna telefonul de pe biroul său, nu putea ști dacă nu 
cumva era chemat într-o cameră fără ferestre, plină de chipuri 
neprietenoase. În orice ieșire în weekend putea fi arestat într-o 
ambuscadă pe un drum de ţară străjuit de pădure sau într-o 
casă de vacanță izolată. 

A ieșit din lift și a trecut pe lângă portrete. Sa/utare, morse 
bătrâne, şi-a zis el. Nu m-ati prins încă? A intrat în sala de 
conferințe și l-a văzut pe Vania Egorov stând în colțul mesei și 
râzând de ceea ce-i spunea șeful Direcţiei KR, Alexei Ziuganov. 
Asta era micuțul domovoi, micul drăcușor care le îndesa călușul 
în gură deținuților înainte de a-i împușca în cap pentru că 
strigătele lor imploratoare îl deranjau, s-a gândit Korcinoi. 
Ziuganov s-a uitat la el în timp ce străbătea camera 
îndreptându-se spre ei. 

Capul mare de marmură al lui Egorov lucea și cămașa sa era 
curată și apretată. Și-a îmbrățișat vechiul prieten și i-a făcut 

semn cu mâna să ia loc. 

— Am vrut să ne întâlnim aici, Volodea, pentru că pot pune în 
funcţiune  proiectorul. De vreme ce tu conduci acum 
operaţiunea, am vrut să-ţi arăt niște materiale suplimentare. 

A luat o telecomandă și a apăsat pe un buton. A apărut 
proiectată pe perete o fotografie a lui Nathaniel Nash, cu mâinile 
în buzunarele hainei, făcut covrig din pricina frigului, mergând 
pe ceea ce părea a fi o stradă din Moscova. 

— Tu nu-l cunoști pe tipul ăsta, Volodea, dar el e ofițerul CIA 
Nash, care se ocupă de trădător. A fost în misiune la Moscova 
mai puţin de doi ani și a plecat acum aproximativ un an și 
jumătate. 

Korcinoi s-a întrebat în primul rând dacă fotografia lui Nate 
fusese făcută în timp ce se întorcea de la vreuna dintre 
întâlnirile lor. Apoi s-a întrebat dacă asta era doar o punere în 
scenă sarcastică, pentru a-l prinde în nadă. Oare ușile sălii de 
conferințe aveau să fie date la o parte pentru a-i lăsa să intre pe 
agenţii de securitate? Oare Egorov era chiar așa de diabolic, 
dispus să-l chinuie în așa hal? Nu, s-a gândit el, nu-i nimic. Asta 
e viața ta, respiră adânc, ocolește abisul și rămâi calm. 

— Acest Nash era extrem de iscusit. Cu excepția unei 
intervenţii oricum ratate, nu am fost niciodată în stare să 
detectăm niciuna dintre activităţile lui. Egorov s-a oprit să-și 
aprindă o ţigară, apoi le-a oferit și celorlalţi. Korcinoi a 
înregistrat cuvintele ce păreau să-i confirme că era încă în 
siguranţă. Doar dacă asta nu era o capcană bine ticluită de-a lui 
Egorov. 

— Eu, personal, cred că trădătorul lucrează în Serviciu, a spus 
el în timp ce Ziuganov se uita calm la imaginea lui Nash de pe 
ecran. Oare se jucau cu el? s-a întrebat Korcinoi. Lui Ziuganov 
nu-i era deloc greu să fie atât de diabolic. 

— E o presupunere pe care o faci tu în privinţa Serviciului, a 
murmurat Ziuganov. Un lucru e sigur. Americanul nu și-ar 
asuma riscul teribil al unor întâlniri la Moscova cu un informator 
de rangul al doilea. 

Spune și tu ceva, fii nepăsător, Și-a zis Korcinoi. 

— Dacă aveți dreptate amândoi, fraţilor, a spus el, și e vorba 
de așa un pește mare, care e în cadrul Serviciului, atunci lista 
scurtă de suspecți i-ar include pe director, pe tine, Vania, și pe 
cei 12 șefi de departamente, inclusiv pe Lioșa și pe mine. 

Korcinoi le-a observat privirile acre. Ce făcea el acolo? Asta 
era curată nebunie. 

— Asta, bineînțeles, nu ia în calcul că ar putea fi asistentul tău 
special sau secretara sau un funcţionar deţinător al codului de 
comunicaţii sau sute de alţi angajaţi cu acces indirect la citirea 
telegramelor pe ecran, la cutiile de corespondență ale șefilor lor 
și la conversațiile  nesupravegheate din anticamere și 
restaurant. Funcţionarii de la arhivă văd mai multe documente 
confidentiale într-o zi decât noi trei la un loc într-o săptămână. 

Korcinoi putea spune după expresia lui Ziuganov că acesta 
luase deja în calcul toate aceste persoane. Cu atât mai mulţi 
oameni de interogat. 

Korcinoi s-a hotărât să pună punct pe loc. Prea multă analiză, 
prea multe fraze aduse bine din condei. Egorov și-a stins ţigara. 

— Ai dreptate, Volodea. Sunt prea multe posibilităţi. O să-l 
prindem pe acest svo/oc!” doar dacă avem o pistă internă 
credibilă sau dacă îl prindem pe el sau pe coordonatorul lui în 
teren. Aceste două opţiuni pot presupune luni de zile, poate 
chiar ani. De aceea cea de-a treia opţiune a noastră e și singura. 

— Ogovoreno, de acord. Nepoata ta e cea mai bună șansă a 
noastră, i-a dat dreptate Korcinoi. 

Scena era inimaginabilă, incredibilă, imposibilă. Și-a reprimat 
un chicotit nebun de râs. Discuta despre găsirea spionului, 
despre demascarea lui, despre prinderea lui. 

Ziuganov s-a rotit pe scaun, picioarele sale neatingând 
covorul. 

— Și dacă nepoata ta nu face nicio ispravă într-o perioadă de 
timp acceptabilă? Probabil că atunci trebuie să avem în vedere 
alte mijloace. 

Egorov s-a întors repede spre el. 

__— In niciun caz. Am primit instrucţiuni de la cel mai înalt nivel. 
In operaţiunea asta nu există „masuri active”. E clar? Ziuganov 
s-a mai rotit un pic în scaun, cu un zâmbet palid pe chip. 

— Ai dreptate, a spus Korcinoi. În istoria Serviciului nostru, în 
istoria operaţiunilor de spionaj de după război, niciun serviciu 
secret nu a rănit în mod intenționat un ofițer al unui serviciu 
inamic. Așa ceva nu se face. Ar crea haos. Ziuganov s-a învârtit 
iar. 

— Volodea, relaxează-te. Dacă am vrea să adoptăm metoda 

dură, aș sta de vorbă cu Direcţia F, nu cu tine, l-a liniștit Egorov 
râzând. Korcinoi a văzut cum clipea pleoapa dreaptă a lui 
Ziuganov. Nu, ceea ce vreau eu este o operaţiune elegantă, 
nuanţată, inteligentă, care să producă rezultate rapide și să-l 
lase pe principalul nostru inamic întrebându-se ce l-a lovit, 
întrebându-se cum de și-au pierdut informatorul lor preţios și 
minunându-se de iscusinţa și de șiretenia noastră. 


CLĂTITELE SIRNIKI ALE LUI MARBLE 


Amestecați la blender brânză moale de capră, ouă, 
Zahăr, sare și făină, pentru a obtine o cocă lipicioasă. 
Dati-o la rece. Daţi prin făină mici rotocoale de aluat și 
aplatizați-le până devin niște discuri subțiri. Prăjiți-le în 
unt topit la foc mediu până se rumenesc. Serviţi-le cu 
smântână, caviar, pește afumat sau gem. 

30. 


Korcinoi şi Dominika stăteau în sufrageria micuță a 
apartamentului generalului. Acesta îi admiră frumuseţea 
tulburătoare și observă cât de lin se mișca, felul cum mergea cu 
spatele drept, cum privea fix în ochii lui. Cu cât petrecea mai 
mult timp cu ea, cu atât mai convins era că făcuse alegerea 
potrivită. Acum trebuia să o pregătească. Noaptea aceea avea 
să fie dificilă. 

Aparent, femeia avea sânge rece, era stăpână pe sine, 
concentrată. Dar în interacțiunile, în gesturile ei, chiar în 
deferenţa ei față de el, Korcinoi i-a ghicit furia și hotărârea. Ea 
nu vorbise niciodată de Școala de Vrăbii, dar Korcinoi aflase pe 
ascuns majoritatea amănuntelor, așa cum făcuse și în ce privea 
anchetarea ei la Lefortovo. 

Știa că ascundea ceva. Se declarase tot timpul gata să se 
ocupe iar de american. Dar timbrul vocii ei, modul cum își 
înclina capul i-au dat de bănuit că relaţia Dominikăi cu Nathaniel 
la Helsinki generase simpatie, poate chiar sentimente pentru el. 
Avea să afle în scurtă vreme. 3 

Începuseră să lucreze la „Proiectul Nash”, cum îi spunea el. În 
biroul său întunecos, cu storurile trase, generalul a apăsat pe o 
telecomandă și pe peretele alb al biroului au fost proiectate 
imagini cu Nate. A văzut-o cu coada ochiului pe Dominika 
trăgând aer în piept. l-a văzut din profil nara fremătând. A 
continuat fără milă, relatând cu lux de amănunte ceea ce știa 
SVR despre Nash, trecând în revistă propriile ei rapoarte de la 
Helsinki, urmărind-o și observându-i reţinerile lăuntrice. 

A oprit proiectorul și i-a aruncat o privire severă. Această 
operațiune era mai complicată decât fosta ei misiune de la 
Helsinki, i-a explicat el. Ea trebuia să călătorească în afara 
Rusiei și, pentru a face ca deplasările ei să fie plauzibile, urma 
să fie detașată la serviciul de curierat al SVR-ului de la 
Directoratul OT. Trebuia să acţioneze de una singură în 
Occident. Trebuia să se apropie de tânărul american și să-l 
seducă, să identifice șobolanul, kr/sa. Mai putea să facă asta? 
Ochii ei întunecaţi scăpărară, șovăind, semn de emoție, de 

conflict interior. 

Pentru Dominika era o serioasă provocare să se uite la 
imaginea lui Nate de pe ecran. Oare generalul îi simţise 
tulburarea? Cât mai putea continua să-l păcălească? Oare el își 
putea da seama? 

În seara aceea, Korcinoi a invitat-o în apartamentul lui. Urma 
să pregătească o cină simplă, un fel de mâncare străin, cu 
paste, în cinstea apropiatei lor călătorii la Roma, și aveau să 
continue discuţia despre operaţiune. Nu existase nicio aluzie 
deplasată. Generalul Korcinoi era un distins ofițer de rang înalt, 
un spion cu vechime, nu un grubii celovek, un mitocan. Au mers 
cu metroul, au coborât la Strogino, în al patrulea district, și au 
traversat pe jos un parc mare, umbros, de pe malul râului 
Moscova. Blocul lui Korcinoi era al treilea dintr-un șir de cinci 
clădiri identice, înalte, de formă tubulară, vărgate precum 
acadelele pe la ramele ferestrelor ruginite. Apartamentul lui se 
afla la etajul al doisprezecelea - liftul murdar gemea puternic în 
timp ce-i ducea sus. 

Micul apartament era simplu, dar curat și confortabil, spaţiul 
locuibil al unei persoane care trăia singură, dar pe care n-o 
deranja acest lucru. Erau puţine lucruri de valoare. Un splendid 
tablou în ulei înrămat pe perete, un covor persan pe podea. 
Acestea erau indicii ale unei profesii ce implica deplasări în 
străinătate. În colț se aflau un fotoliu uzat, o lampă de citit și o 
bibliotecă joasă cu câteva volume legate. Camera îngustă avea 
o vedere amplă asupra curburii în formă de U a râului. 

Dominika a văzut o poză înrămată cu o femeie și un Korcinoi 
foarte tânăr în faţa unui lac. Era vară și el avea braţul petrecut 
pe după talia ei. 

— Asta era în 1973, a spus Korcinoi. Unul dintre lacurile 
italiene, cred că Maggiore. 

— Aceasta e soţia ta? a întrebat Dominika. E foarte frumoasă. 

— Douăzeci și șase de ani de căsătorie, a precizat el, luând 
fotografia de la Dominika și îndreptând-o spre lumina ce pălea 
pentru a se uita la ea. Am călătorit împreună în jurul lumii. Italia, 
Malaysia, Maroc, New York. A pus poza înrămată jos pe masă. 
Apoi ea s-a îmbolnăvit. Și a fost greșit diagnosticată vreme de 
luni de zile. 

S-au dus în mica bucătărie. 

— Să nu te îmbolnăvești la o ambasadă rusă din străinătate. 

El a zâmbit. Dominika a observat că avea capul plecat. 

Generalul i-a povestit că se mutase în acel apartament după 
moartea soţiei sale, nu fusese în stare să se întoarcă în vechea 
lor locuinţă. Făcuse schimb cu acest apartament mai mic, relativ 
modern și liniștit, nu prea departe de oraș. Se putea bucura de 
pajiștea verde de pe malul râului. Nu i-a spus Dominikăi că 
transmisiile fulger făcute de la fereastra sufrageriei de la etajul 
al doisprezecelea ajungeau cu o claritate excepţională la satelit. 

A turnat vin dulce, moldovenesc, de culoarea ambrei, în două 
pahare. Bucătăria avea o chiuvetă, un mic frigider care scârțâia 
atunci când era deschisă ușa și o plită cu trei ochiuri deasupra 
hiatului. Dominika s-a sprijinit de blat și a toastat în mod solemn 
pentru succesul operaţiunii lor. A observat că generalul se 
simţea în largul lui. Radia o lumină caldă, violet, ce venea din 
străfundurile sale. 

Deși fusese repartizată de puţin timp la departamentul lui, 
Dominika se atașase în mod sincer de Korcinoi. In afară de 
faptul că dădea dovadă de o deosebită inteligență tehnică și 
instincte stranii, o tratase cu respect și chiar cu bunătate, de 
parcă o compătimea pentru ceea ce îndurase până atunci. Și i 
se arătase și loial. La o întrunire din cadrul departamentului, el îi 
susținuse și îi aprobase comentariul în privinţa unei operațiuni. 
Practic, îi ţinuse partea. Unde ai fost toată viața până acum? s-a 
gândit ea, aducându-și iar aminte de tatăl său. Jocul dublu pe 
care îl juca avea să-l rănească dacă ieșea la iveală, era posibil 
chiar să-i grăbească sfârșitul carierei. Oare i-ar fi înţeles 
motivele? 

În timp ce pregătea cina, Korcinoi a întrebat-o despre ea, 
despre familia ei. În afara disciplinei și protocolului de la birou, 
Dominika vorbea deschis, cu afecțiune, despre părinţii săi, 
despre studiile sale de balet, despre încântarea cu care a 
descoperit Occidentul. Helsinki fusese un loc minunat și își 
dorea să călătorească în jurul lumii. Stând de vorbă în felul 
acesta cu el, a ajuns aproape să uite cum îl mințea. Și-a ascuns 
gândul în sinea sa. 

— Și totuși, ţi s-a întâmplat ceva la Helsinki, a spus Korcinoi, 
trebăluind pe blatul de la bucătărie. Poţi să-mi povestești despre 
asta? 

Ea ezită, adunându-și gândurile, în vreme ce-l privea tocând 
roșii, usturoi și ceapă și sotându-le într-o tigaie cu ulei de 

măsline încins. Udivetelno, extraordinar, știe să gătească 
italienește, s-a gândit ea. Bucătăria s-a umplut brusc de arome. 

— Voluntarul american la coordonarea căruia am contribuit, a 
spus ea golindu-și paharul, a fost arestat la câteva minute după 
transmiterea documentului. Rezidentul/ era singura persoană 
care mai știa de întâlnire. Nu au putut înțelege cum s-a 
întâmplat. Și în mod firesc au suspectat ce era mai rău, că eu le 
vândusem americanilor pontul. Korcinoi i-a turnat încă un pahar 
de vin. Dar în cele din urmă au ajuns la concluzia că nu fusesem 
eu, a spus ea simplu, punând punct, refuzând să mai discute 
despre asta, refuzând să-l mintă în continuare. 

— Da. Dar eu m-am referit la faptul că ţi s-a întâmplat altceva 
în Helsinki, a insista Korcinoi încet. Ti-am citit rapoartele. În 
ciuda unor contacte oarecum regulate cu Nash, nu au existat 
cine știe ce progrese în legătură cu el. 

Dominika i-a auzit tonul vocii, s-a gândit la modul în care își 
alesese cuvintele. Fii atentă, el abia a început să te ia la 
întrebări, și-a zis ea. 

— Da, e adevărat, a răspuns Dominika pe un ton indiferent. 
Era lipsit de interes, a evitat un contact susţinut. A fost dificil să- 
| conving să cedeze. 

Oare Korcinoi își putea da seama de minciună? 

— E ciudat. O femeie cu frumuseţea ta. Și un tânăr atrăgător, 
singur, un ofiţer de informații aflat într-o ţară străină... 

Korcinoi a lăsat fraza suspendată în aer. Sosul de roșii 
clocotea. Dominika l-a urmărit pe general cum a turnat un strop 
de oțet balsamic în tigaie, a amestecat și a început să adauge 
frunze de busuioc în sos. Haloul său devenise și mai luminos. Ea 
tăcea și se uita la el cum smulgea frunzele de pe tijă. 

Korcinoi s-a uitat în sus spre ea. Nici Benford, nici Nate nu-i 
spuseseră că CIA o racolase în Helsinki, dar el știa că acesta era 
răspunsul. Hai să tatonăm terenul, s-a gândit el. 

— Ai fost extraordinar de norocoasă până acum, draga mea, a 
spus el blând. Chiar și acum, după ce Uniunea Sovietică a 
dispărut de mult, monstrul, ciudovișce, pândește neîncetat. 

Dominika a simţit pericolul. El o trăgea de limbă, își putea da 
seama de asta. Nu fusese așa de prevăzătoare cu el până la 
urmă. Bănuia, nu, acest bătrân fokusnik, acest magician, știa. 
Dacă îl minţea și continua să dea dovadă de lipsă de respect 
faţă de el, putea să o scoată din cadrul operaţiunii și să o dea 

afară din departamentul său. Dacă își încredința viaţa în mâinile 
lui și recunoștea totul, de ce nu ar fi denunțat-o imediat? 
Lefortovo era floare la ureche în comparaţie cu ceea ce i-ar fi 
aranjat ei atunci. Apără-te, protejează-te, și-a zis ea. 

— Știu de monstru, a spus ea semeaţă. Am dormit în beciurile 
din Lefortovo. M-au obligat să urmez Școala de stat numărul 
patru, Școala de Vrăbii. l-am văzut omorând pe cineva cu un 
cablu. Aproape că l-au decapitat. Prietena mea, Marta, a 
dispărut la Helsinki. Au spus că dezertase, dar eu știu că nu a 
făcut așa ceva. Și-a dat seama că vocea ei răsuna puternic în 
mica bucătărie. 7 

Se ambalează foarte repede, s-a gândit Korcinoi. Incă putin, 
și-a zis el. 

— Pe tânărul american, Nash, îl plăceai? a întrebat-o el. 

— Cred că da, a răspuns Dominika. Era amuzant, curtenitor și 
placut. Nu știam că americanii pot fi așa. 

Doamne, am spus curtenitor? S-a gândit că suna prostește. El 
se uita în continuare la ea, cu haloul său strălucitor violet, cu 
calm. Și ea se simțea precum o pasăre, fermecată, incapabilă să 
se miște, uitându-se la șarpele de smarald ce urca alunecând pe 
creangă spre cuib. 

— Am impresia că îl cunoșteai pe acest tânăr mai bine decât 
ai raportat în timpul misiunii tale la Helsinki. 

El a făcut o pauză și a amestecat sosul încet, acesta fiind 
singurul zgomot din bucătărie. Vocea sa era foarte blândă. Avea 
de gând să încerce. 

— Cum te-au racolat? a întrebat el. 

Dominika a încremenit. S-a uitat la el. A deschis gura, dar n-a 
fost în stare să vorbească. În acel moment riscul, pericolul care 
îi definea viaţa sa secretă, culmină. Asta era mai rău decât să le 
reziste brutelor din Lefortovo. Mâinile îi tremurau când lăsă 
paharul de vin jos. Korcinoi amesteca sosul, bucătăria era 
năpădită de haloul său violet ce se mărea, putea simţi voinţa lui 
copleșitoare. Protejează-te, tu ești singura care te poți salva, 
pleacă, du-te de aici. Atunci Korcinoi, extrem de șiret, a spus un 
lucru remarcabil: 

— Dominika, îmi pot da seama de asta, îţi ofer prilejul să-mi 
mărturisești, să ai încredere în mine. N-o să-ţi fac niciun rău. 
Doamne, ce anchetator ar fi putut fi, dar a simţit că el spunea 
adevărul, că avea să o apere. Voia să o ajute, să-i ia din povară, 

avea nevoie de asta. 

— Am început urmând ordinele, încercând să-l recrutez, tot 
așa cum încerca și el să mă recruteze pe mine, a povestit ea 
tremurând. A fost o adevărată întrecere să vedem cine îl 
recrutează primul pe celălalt. Incă rezista, era încă agăţată de 
marginea stâncii. Asta era o eschivare, nu o mărturisire. 

El n-avea de gând să o lase să-i scape printre degete. 

— Da, bineînțeles. Dar ascultă-mă cu foarte mare atenţie. Eu 
te-am întrebat cum te-au racolat. 

Vocea Dominikăi aproape că nu se auzea, parcă era în transă. 
El a ridicat o sprânceană și ea s-a hotărât, și-a pus inima 
palpitând în mâna lui, a mărturisit deschis: 

— Nu m-au racolat. Eu am ales să lucrez pentru ei. A fost 
decizia mea. Și am făcut asta stabilind condiţiile. 

Korcinoi a umplut un ibric cu apă de la chiuvetă, l-a pus pe un 
al doilea ochi și a presărat o mână de sare în apă. l-a făcut semn 
să se apropie de aragaz și i-a dat lingura. Dominika a rămas în 
picioare lângă sos, amestecând. 

— Nu a fost vorba de dragoste deloc, a spus ea încet. A fost 
alegerea mea. 

Korcinoi n-a răspuns, dar ea știa că era în siguranţă. Zbura 
acum deasupra stâncii, vântul gemând în jurul ei, iar marea 
izbindu-se de faleză. Stia că era în siguranță cu el. 

Generalul era satisfăcut. Nu privea mărturisirea ei drept o 
slăbiciune, o nebunie sau o prostie. Și-a dat seama ce calcule își 
făcuse ea, cum îi cântărise intenţiile, dar cel mai important, cum 
acceptase un risc mortal, bazându-se pe extraordinara ei 
intuiţie. O combinaţie formidabilă. Mărturisirea ei demonstra și 
încrederea ei în el. Asta era important. Era necesar să aibă 
încredere în el în viitorul apropiat. 

Acum era rândul lui să-și ia inima în dinţi. În 14 ani nu 
spusese niciodată o vorbă, dar trebuiau să fie parteneri dacă 
strategia lui de succesiune avea să meargă. Să-i mărturisească 
avea să fie la fel de greu pe cât îi fusese și ei. 

Stăteau umăr lângă umăr lângă micul ochi de aragaz. Gazul 
sâsâia printre orificii și sosul fierbea înăbușit. Lingura de lemn 
scotea un sunet ușor, aproape muzical pe aluminiul subţire, în 
vreme ce Dominika amesteca sosul de roșii ce se îngroșa. Ea își 
întoarse fața spre el; de aproape, frumusețea ei era fără cusur, 
dar nu și-o folosi. 

— Ce facem acum? întrebă ea încet. O să mă denunțţi? Voia ca 
el să i-o spună deschis. 

— O să te denunţ dacă gătești pastele prea mult, a spus 
generalul răsucind o mână de paste uscate, care au căzut în 
ploaie în apa clocotindă. Și ai grijă ca sosul să nu se ardă pe 
fund. Eu o să-mi dau jos haina și cravata. 

A dat să străbată micul vestibul spre dormitor, apoi s-a oprit și 
s-a întors spre ea. Era momentul. 

— Poate te miră, a început el. Durerea mea nu-mi poate 
aduce soţia înapoi, dar de când a murit ea, n-am mai crezut în 
cauza asta, mi i-am scos de la inimă pentru totdeauna. Mi-am 
văzut de lucru, dar n-am mai fost niciodată unul de-ai lor. Nu mi- 
au câștigat loialitatea așa cum nu o merită nici pe a ta acum. 
Merită disprețul nostru. 

Gata, o făcuse. Stătea uitându-se la ea: Dominika făcuse ochii 
mari, mintea sa agilă a priceput ce a vrut să spună înainte ca el 
să-și slăbească nodul de la cravată. Ea vorbi în șoaptă. 

— Tu ești cel pe care-l caută ei? Tu ești... 

Korcinoi și-a dus un deget la buze pentru a o face să tacă. 

— Ai grijă de sos, continuă să amesteci, i-a spus el, dispărând 
pe hol. Dominika rămase cu privirea aţintită asupra capului său 
cărunt și haloului său violet. 

o... 

— Apreciem potenţialul pentru succes drept pozitiv și riscul 
operaţional minim, a opinat generalul Korcinoi. Suntem gata să 
începem la Roma. Cunosc bine orașul. 

— Continuă, a spus Vania. Stăteau pe canapea în biroul lui. 
Ziuganov stătea pe un scaun. 

— Caporal Egorova o să-l abordeze pe șeful CIA de la Roma. 
Știm că locuiește în Centro Storico. O să alegem o după-amiază 
liniștită de duminică, un moment când toată lumea e lipită de 
televizor. Egorova o să explice că este curier SVR, abia sosită la 
Roma de câteva zile, că și-a asumat un risc teribil venind la el și 
că dorește să ia legătura cu domnul Nash Nathaniel, pe care l-a 
cunoscut în Finlanda. Șeful Staţiei va ști ce să facă. O să dea un 
telefon și Nash o să se urce în primul avion spre Roma. 

— Și atunci când o să sosească Nash? a întrebat Egorov. 

— E foarte posibil să se întâlnească în camera de hotel a lui 
Nash, a explicat Korcinoi. Procedură standard. Ea o să-i spună 
că a fost transferată la serviciul de curierat și că o să facă 

deplasări regulate în Europa, Asia, America de Sud. Americanii 
vor fi, bineînţeles, interesaţi de accesul ei la informații. 
Posibilitatea de a le intercepta o să-i incite. Cu această 
acoperire putem stabili frecvenţa și durata viitoarelor contacte. 
Caporal Egorova o să reaprindă relaţia care a început între ei la 
Helsinki. 

— Foarte bine, s-a aratat Egorov mulțumit. 

— Eu o să rămân în culise, a precizat Korcinoi, asigurându-i 
îndrumarea conform cerinţelor. 

— Mă aștept la rezultate pozitive, a spus Vania. 

— Pot să le fac o sugestie colegilor mei de activitate? a 
întrebat Ziuganov. De ce să nu vină Nash în camera de hotel a 
domnișoarei Egorova? E mult mai sigur așa. 

Korcinoi s-a întrebat de ce sugera piticania așa ceva. 

— E un detaliu mărunt în faza asta, a concluzionat Vania dând 
din mână. Concentraţi-vă asupra rezultatelor pozitive. 

— Bineînţeles, a spus Ziuganov, cedând în fața șefului său. S- 
a întors spre Korcinoi. O să ţii, desigur, lasenovo la curent în 
privinţa situaţiei voastre, a întâlnirilor, a locaţiilor. 

Korcinoi a dat din cap cu amabilitate. 

— Bineînţeles, o să raportez regulat, după cum îmi vor 
permite securitatea și operaţiunea. 

— Mulţumesc, a spus Ziuganov. 

o... 

Korcinoi și Dominika mergeau pe un coridor de la Cartierul 
General. Acum își știau secretele unul altuia. Era ceva 
neexprimat în cuvinte, dar fiecare privire a lor era nespus de 
grăitoare, legatura dintre ei era de nezdruncinat și poate puţin 
stânjenitoare. Pășea alături de el hotărâtă, puţin șchiopătând, 
dar parcă zbura de-a binelea. Urma să vadă Roma pentru prima 
dată și să-l revadă pe Nate. 

Dominika a simţit neliniștea generalului. Era agitat și nervos. 
S-a uitat spre el în timp ce așteptau liftul. 

— Ce este? Acum fiecare interacţiune a lor era importantă, 
fiecare întrebare atingea marele lor secret. 

— Ceva nu e în regulă. Trebuie să fim foarte prudențţi în 
timpul micii noastre vacanțe la Roma, a avertizat-o el. De acum 
încolo trebuie să faci exact ce îţi spun. Liha beda nacial!o. 
Încurcăturile sunt începutul dezastrului. Ușile liftului s-au 
deschis și s-au închis, de parcă i-ar fi înghiţit cu totul. 

În biroul său, Ziuganov vorbea la telefon. Pereţii micii încăperi 
erau acoperiţi cu poze de-ale lui și ale colegilor săi din SVR, la 
mare, în fața unei case de vacanţă, stând împreună într-o 
delegaţie. Mulţi dintre ei dispăruseră, eliminaţi chiar de el, a 
remarcat Ziuganov cu încântare. 

A dat din cap spunând „da, da, da” la telefon ca și cum ar fi 
primit instrucţiuni detaliate. 

— Da, domnule, este clar. Știu exact ce trebuie făcut. Da, 
domnule. A pus receptorul în furcă și a apelat interfonul. 
Cheamă-l pe Matorin. Să vină urgent. 

Pro serogo reci a serii, navstreciu, s-a gândit el, așezându-se 
la biroul său. Vorbești de lup și lupul la ușă. 


SOSUL DE ROȘII RUSTIC AL LUI MARBLE 


Căliți ceapă tocată, usturoi tăiat feliute subțiri și fileuri 
de anşoa în ulei de măsline până se înmoaie 
ingredientele. Adăugați pastă de tomate în mijlocul 
tigăii și amestecați pe foc până ce sosul devine 
ruginiu. Adăugați roșii tocate, oregano uscat, ardei iute 
roșu tăiat mărunt și frunze de busuioc proaspăt. 
Condimentați după gust. Lăsaţi sosul să se îngroașe și 
turnati la sfârșit un strop de oțet balsamic. Garnisiţi cu 
frunze de busuioc proaspăt și serviti peste paste sau 
chiftele. 

31. 


Ofițerii de la Rezidentura din Washington fierbeau ceai, citeau 
ziare, se uitau la CNN și la RTR-Planeta și, din când în când, 
aruncau câte o privire printre jaluzelele care nu mai fuseseră 
ridicate din 1990. Traficul telegramelor - atât cele primite, cât și 
cele transmise - era întrerupt. Orele prânzului veneau și 
treceau, întâlnirile erau ratate, noile contacte se răceau. 
Săptămânile succesive de supraveghere efectuată de FBI cu 
mașinile și pe jos fuseseră fără precedent, zdrobitoare, 
sufocante. După prima lună, Centrul ordonase încetarea tuturor 
activităţilor operaţionale până la noi ordine și ceruse ca 
Rezidentura să pregătească o evaluare de securitate pentru a 
explica situaţia. Dar nu existau niciun fel de explicaţii. 

Nici măcar elegantul șef al misiunii, Golov, nu era imun. A 
confirmat detectarea urmăririi sale personale cu mașina în 20 
dintre ultimele 30 de zile și trebuia neapărat să scape de filaj. 
Se apropia întâlnirea de rezervă cu LEBADA și nu putea să o 
rateze și a doua oară. Nu știa cum avea să reacționeze ea. 

Acele zece nopţi în care nici el, nici echipa sa Zeta de 
contrafilaj nu fuseseră în stare să detecteze nici cel mai mic 
indiciu de filaj fuseseră, în mod ironic, cele mai rele nopţi. Nopți 
de incertitudine și nesiguranță. Oare americanii dispuneau de 
vreo nouă tehnică, de vreo tehnologie nouă? Numai necuratul 
știa care era strategia lor. Dar el trebuia să devină invizibil. 

Era absolut necesar ca LEBADA să fie protejată, dar femeia 
era un coșmar din acest punct de vedere. Continua să refuze 
toate propunerile rezonabile de a-i întări securitatea - 
comunicarea electronică, mesajele, întâlnirile discrete la hotel, 
stabilirea prealabilă a unor alternative pentru întâlnirile ratate - 
ea nu voia nimic din toate astea. 

— Dacă eu îmi mișc fundul pentru o întâlnire, i-a spus ea lui 
Golov, și tu trebuie să faci același lucru. 

Imposibilă femeie. Golov își dorea să o predea unui alt ofițer, 
de rang inferior, care se ocupa de agenţii infiltrati, însă Moscova 
i-a interzis acest lucru, mai ales după compromiterea agentei 
din New London. 

Și, în consecinţă, se confrunta cu cea mai clasică dificultate 
din spionaj - să trebuiască să se întâlnească cu o sursă 
importantă într-o noapte prestabilită, într-un loc prestabilit, 
indiferent de condiţiile exterioare. O anulare era inacceptabilă, 
imposibilă. În seara aceea avea întâlnirea fixată cu LEBĂDA. Și 
el trebuia să fie prezent. 

În după-amiaza aceea și-a parcurs traseul de detectare a 
filajului cu echipa Zeta. Le spusese că dorea să încerce să-i 
conducă pe urmăritori într-un dimohod, coș de fum, pentru a-i 
expune și, mai important de-atât, să încerce să le scape printre 
degete. Stabiliseră un număr de cod la staţiile radio criptate, 
care urma să anunțe dacă metoda coșului de fum funcţionase. 
Și au revăzut încă o dată traseul. 

Golov știa că asta era o nebunie. Numai o agentă valoroasă 
ca LEBĂDA îl putea determina să-și asume asemenea riscuri, iar 
Centrul era insistent. Trebuia să încerce. 

A pornit într-o după-amiază, mașina sa din mijloc plecând în 
același timp cu opt dintre ofiţerii lui cu opt alte mașini care au 
ieșit pe porţile ambasadei de pe Wisconsin Avenue, fiecare 
îndreptându-se în altă direcţie. Agenţii FBI de la postul lor de 
observație au transmis; starburst, starburst, plecare în trombă 
având drept scop să păcălească filajul și câteva mașini să 
reușească să scape de el. Alerta a fost recepţionată și de echipa 
Orion a CIA. Ei erau interesaţi doar de rezident și au ascultat 
răbdători semnalul de reperare a lui Golov, care își conducea 
singur mașina, un BMW5 negru strălucitor, tip sedan. Acesta a 
străbătut Wisconsin Avenue, echipa Zeta aflându-se deja la post 
în partea vestică a bulevardului. Apoi a traversat Western 
Avenue, linia de demarcare dintre Washington și statul 
Maryland, și a cotit spre sud, întorcându-se prin labirintul 
cartierului American University Park, folosindu-se de străzile 
învecinate pentru a face un ocol, a schimba direcţia, a vira și a 
aștepta. După un sfert de oră, cei de la Zeta au transmis: 
aparent nu există filaj. Nu observaseră două mașini ale echipei 
Orion parcate la marginea campusului Universităţii Americane. 

Golov a luat-o din nou spre vest, de-a lungul străzilor 
rezidenţiale, în vreme ce echipa lui străbătea un traseu paralel 
cu al său. Nu au detectat nici cel mai mic indiciu al obișnuitului 
filaj activ în spirală al FBl-ului, pentru că nu exista niciunul. 
Echipa Zeta i-a asigurat spatele în vreme ce el a coborât spre 

vest, pe Canal Road, și a traversat Chain Bridge spre Virginia. 
Prezența sa a fost semnalată de o mașină Orion parcată la 
intersecția Arizona și Canal Road, singura rută ce traversa râul 
Potomac spre Virginia, între Georgetown și șoseaua de centură. 
Echipa Orion a fost tentată să invadeze zona suburbană a 
Virginiei, dar șeful lor, un fost instructor de filaj în vârstă de 65 
de ani pe nume Kramer, le-a spus să stea pe loc. A trimis în 
schimb trei mașini care să urmeze un traseu paralel cu cel al lui 
Golov pe malul dinspre Maryland al râului Potomac. Mergeau 
spre nord de-a lungul fluviului anticipând traseul. Trapa intrase 
în joc. 

O voluntară Orion - bunică atunci când nu urmărea ofițeri SVR 
- s-a oprit în standul 10 de parcare din Canal Naţional Park. O 
altă bunică a mers cu mașina șase kilometri până la Old Angler's 
Inn pe MacArthur Boulevard, a ocupat o masă pe terasă în 
lumina ce pălea, a comandat un sherry și a încercat să 
ghicească ce cupluri de la celelalte mese erau amanți. 

Kramer a trimis-o pe o a treia membră a echipei Orion - 
aceasta fiind o strămătușă - la șase kilometri spre nord până în 
satul de pe râul Potomac, unde ea a comandat o salată la cină la 
Hunters Inn. În timp ce cele trei femei stăteau la pândă, au 
observat o mulţime de plăcuţe de înmatriculare și o grămadă de 
pierde-vară. Lista variantelor creștea. Oare cineva dintre ei 
aștepta BMW-ul negru? Cele două mașini ale echipei Orion 
rămase - cu un număr restrâns de membri în ziua aceea - s-au 
despărțit. Una dintre ele a acoperit River Road, până în capăt, la 
sud-est de Potomac, cealaltă a parcat la intrarea de la Canal 
Naţional Park, unde de-a lungul anilor trădători precum Walker 
și Ames, Pollard și Pelton pescuiseră false pungi de gunoi pline 
cu ruble rusești de pe lângă trunchiuri putrede de copaci. Orionii 
au rămas toţi în așteptare, nemișcaţi, cu staţiile radio oprite și 
cu ochii în patru, verificând, pregătiţi să observe imediat silueta 
și strălucirea BMW-ului negru. Dacă Golov își continua drumul în 
Virginia, pierdeau; dacă se întorcea spre Maryland, dar departe 
de Potomac, tot pierdeau. Se mulţumeau să aștepte. Așa 
funcţiona Trapa. Urmau să mai fie și alte zile și nopţi. Era 
suficient să aibă o singură dată dreptate. 

(E 

După cum a reieșit, au pierdut. Golov a traversat înapoi în 

Maryland pe l-495, într-un viraj în mare viteză ce le-a oferit 

prilejul celor din Zeta să pornească spre celălalt capăt al 
traseului, dimohod, coșul de fum, pe lunga și șerpuita șosea 
Beach Drive, care trecea de Rock Creek Park, traversând 
pădurea și golful sudic în drum spre Georgetown. Auzind 
scrâșnetul tare al frânelor ce semnaliza că nu erau filați, Golov a 
ieșit de pe Beach Drive în capătul parcului și a parcat pe Twenty 
Second Street din West End, lăsând echipa Zeta să-și continue 
drumul spre sud. Dacă FBl-ul ar fi reușit să îi instaleze un 
dispozitiv luminos la mașină - ceea ce era puţin probabil, pentru 
că mașina nu era lăsată niciodată nesupravegheată și era 
curățată săptămânal - agenţii federali ar fi găsit-o la o stradă 
distanță de Ritz-Carlton sau de Fairmont și cele aproximativ 50 
de restaurante de pe K Street. Erau invitaţi să verifice toate 
acele locuri și încă multe altele. Golov și-a încuiat mașina și a 
mers pe jos până la bine-cunoscuta intrare de la Tabard Inn. Era 
întuneric acum și hanul era bine iluminat în interior. 

Curată nebunie să folosească același loc de întâlnire de două 
ori la rând. Bine că măcar făcuseră o bine-venită pauză de la 
ultima lor întrevedere. A intrat în han și a trecut de recepţie, 
străbătând holul spre mica grădină împrejmuită de ziduri. De 
această dată LEBADA sosise înaintea lui. Stătea la o masă bine 
proptită de peretele grădinii, fumând. Golov era pregătit ca 
întâlnirea să iasă cu scântei. LEBADA tocmai îi făcuse semn 
chelnerului să îi aducă o altă băutură. Pe masă, în faţa ei, era un 
pahar înalt, gol. Purta un taior albastru și o bluză roșie. La gât 
avea un colier cu pietre albastre, asortat la taior, iar unghiile 
date cu ojă roșie se asortau la bluză. Părul blond era pieptănat 
pe spate, fața ei părând mai bătrână și mai ridată la lumina 
difuză a beculeţelor din copaci. 

— Stephanie, ce mai faci? a întrebat Golov în semn de salut. 

l-a întins mâna, dar ea i-a ignorat gestul. El i-a zâmbit și s-a 
așezat. Chelnerul a sosit cu un scotch dublu pentru ea. Golov, 
obosit și înțepenit de la cele aproape cinci ore de condus 
mașina, a comandat un Campari și sifon. 

— Anatoli, a spus Boucher cu prefăcută căldură, aştept în 
grădinița asta amărâtă de aproape un ceas. S-a chinuit ceva 
vreme cu o brichetă mică, aurie, până a reușit să-și aprindă o 
țigară. 

— Îmi pare rău, Stephanie, s-a scuzat Golov. Dar am căutat să 
nu aduc întreg FBl-ul după mine la întâlnire. 

— Cât profesionalism din partea ta. 

— Am putea aranja lucrurile mult mai sigur dacă ai vrea să 
accepti câteva mici schimbări, a spus Golov. 

— Nu începe iar cu asta. E așa de liniștitor să te aud vorbind 
de securitatea mea când în întreg Washingtonul se caută un 
ofițer de informații rus de rang înalt. Boucher suflă fumul în aer. 

— Într-adevăr? Ce ai auzit? Nu avem niciun motiv să credem 
că situaţia ta e compromisă, a spus Golov. Suntem destul de 
siguri că nici FBl-ul, nici CIA nu știu nimic de relaţia noastră. 
Doar cinci oameni de pe planeta asta știu cine ești și pe lista 
asta figurăm și eu, și tu. Ce e cu vânătoarea asta după un agent 
rus? Te rog, dă-mi niște amănunte, Stephanie. Era important. Pe 
Golov îl apucase mâncărimea de cap și era semn rău. 

— Mă bucur că ești așa de sigur. Cum explici tu atunci 
sesiunea de informare cu acces restrâns la care am participat și 
în care l-am ascultat pe unul dintre idioţii ăia de la CIA? Se pare 
că dispun de niște informaţii. Caută pe cineva care suferă de 
zona zoster - știi, Anatoli, leziunile acelea roșii de pe piele, care 
dor la fel de mult cât mă doare pe mine în fund? Și-a dat capul 
pe spate și și-a terminat băutura, cuburile de gheață izbindu-se 
de dinţii ei. A făcut semn să-i mai aducă un pahar. 

— Stephanie, dar tu nu ai zona zoster, nu? a întrebat Golov. 
Trebuia să transmită informaţia aceea imediat, în acea noapte. 

Ea l-a privit iritată. 

— Nu despre asta e vorba. Ştii la fel de bine ca și mine că nu- 
mi pot pune în primejdie poziția. Am muncit prea mult pentru a 
ajunge unde sunt. 

Golov s-a minunat că egoismul ei colosal putea interpreta acel 
joc extrem de riscant drept o ameninţare la adresa carierei ei. 
Oare avea idee de pericolele implicate? De consecinţe? 

— De aceea insist să ne întâlnim în camere de hotel. 

— O să mă gândesc la asta, i-a promis Boucher. L-a cântărit 
din ochi pe chelner în vreme ce îi punea jos a treia băutură, 
urmărindu-l cu privirea atunci când el a plecat. Dar acum mai e 
ceva, a spus ea pe un ton plat, cel pe care îl folosea în cadrul 
întrunirilor din Congres. Dacă voi; faceţi vreo greșeală și vin să 
bată la ușa mea agenţii FBI, eu n-am să ajung la închisoare. N- 
am s-o fac. Așa că vreau să-mi daţi ceva... permanent. Ceva ce 
pot primi. 

Golov s-a lăsat pe speteaza scaunului minunându-se. 

Menționarea goanei după trădător o indispusese și acum voia o 
pilulă mortală, ea, ditamai senatoarea. De unde auzise de asta 
oare? S-a aplecat în faţă, i-a prins ușor ambele mâini în ale sale 
și i-a vorbit blând. 

— Stephanie, ăsta e cel mai șocant lucru pe care l-am auzit 
de la tine. Nu cred că te-ai gândit serios la asta. Vorbești de un 
trecut îndepărtat, de mituri ale Războiului Rece. Nu există așa 
ceva. 

— Cred că mă minţi, Anatoli, a spus ea mimând un zâmbet în 
timp ce-și desprindea mâinile dintr-ale lui. Ori primesc una, ori 
pun punct „parteneriatului” nostru, cum îi spui tu. Când ne 
întâlnim luna viitoare - o să vii luna viitoare aici la timp, da? - 
vreau o cutiuţă drăguță cu pastile. Să fie din fildeș sau sidef. 

— Nu-mi vine să cred, a exclamat Golov. O să mă consult cu 
Moscova, dar mă îndoiesc că își vor da acordul. 

După cum îi era obiceiul, senatoarea a așteptat până la 
sfârșitul întâlnirii lor ca să scotocească în poșetă și să-i paseze 
un disc negru peste masă. Înainte ca el să-l pună în buzunar, 
Golov a văzut sigla Pathfinder înscrisă pe o parte. Senatoarea 
știa cu siguranţă cum să își joace rolul, și-a zis Golov, urmărind- 
o cum ieșea clătinându-se din local. Zona zoster. 

o... 

Anatoli Golov stătea într-un balansoar în stil New England într- 
o cameră din Tabard Inn. Camera mică avea pereţi înfloraţi 
violet, afișe înrămate cu animale de circ, un covor persan 
neîngrijit și un pat mare cu baldachin în colţ. 

După ultima lui întâlnire cu LEBĂDA, ofiţerii din Rezidentura 
nu fuseseră slăbiți din ochi deloc. Pentru a nu mai întreprinde 
nicio deplasare riscantă în scopul detectării filajului, primise 
acceptul Centrului să încerce o escapadă în portbagaj pentru a 
nu fi urmărit. În dimineaţa zilei fixate pentru întâlnire, s-a întins 
în portbagajul mașinii consilierului economic, respirând oxigen 
dintr-o mică butelie printr-o mască. În mașină erau trei soții de 
la ambasadă, care nu se temeau de filaj, îndreptându-se spre 
Friendship Heights din capătul lui Wisconsin Avenue. Urmând 
instrucţiunile, cele trei neveste rubiconde au lăsat mașina în 
parcarea subterană, au încuiat-o și s-au dus la cumpărături. 

O altă nevastă care stătea în parcare a urmărit mașina 
parcată vreme de un sfert de oră. Nu fuseseră supravegheate. 
Cărând niște sacoșe pline de cumpărături, s-a îndreptat cu 

naturaleţe spre mașină, a bătut ușor de două ori în portbagaj și 
l-a deschis, dându-i drumul lui Golov, care era șifonat și întors 
pe dos. NU) 

A înjurat-o pe LEBADA, i-a înjurat pe cei de la Centru, din 
Moscova, dar nu era urmărit, trecuse neobservat. Ascunderea în 
portbagaj funcţionase. A ieșit din parcare și s-a îndreptat spre 
sud mergând pe jos, luând niște autobuze la întâmplare și 
oprind câte un taxi ocazional. A evitat rețeaua de metrou cu 
camerele sale de luat vederi omniprezente. A ajuns în Dupont 
Circle și și-a petrecut două ceasuri prin librării și într-un mic 
bistrou. La lăsarea serii, la oră de vârf, a dat ocol zonei, 
îndreptându-se spre sud, pe Nineteenth, traversând N Street și 
trecând de patru străzi pentru a ajunge la Tabard Inn. Niciun 
semn că ar fi fost filat. Se îmbrăcase lejer de data aceasta, să se 
poată pierde în mulţime, cu o jachetă de piele întoarsă trasă 
peste un pulover maro la baza gâtului, pantaloni largi și pantofi 
comozi din antilopă. Slavă Domnului că pantofii erau de calitate. 
Când a intrat în han, și-a pus o pereche de ochelari cu rame 
groase și lentile fără dioptrii. 

S-a așezat în apartamentul închiriat și a terminat un platou de 
scoici grecești care fuseseră coapte pe grătar, cu oregano, 
brânză de capră, lămâie și ulei și o sticlă de vin rece toscan de 
Vernaccia. Era ușurat că închiriase camera folosind un fals 
permis american de conducere și cecuri false de călătorie fără 
nicio problemă. Trecuseră mulţi ani de când nu mai luase o 
cameră la hotel sub nume fals - aceea era o joacă pentru 
puștani - și retrâise experiența palpitantă cu o adevărată 
încântare. În ciuda accentului său străin și a faptului că nu avea 
nici rezervare, nici bagaje, funcţionarul neatent de la recepţie 
fusese multumit. Era un gentleman distins. l-a fost arătată 
camera mică, dar cochetă, de la etajul al doilea, unde urmau să 
se afle la adăpost de ochii indiscreţi. Intimitatea era extrem de 
importantă, mai ales în acea seară, când îi va da ceea ce-i 
ceruse. 

Și-a terminat masa, s-a dus la baie să se stropească cu apă pe 
față, s-a uitat în oglindă și a înjurat iar Serviciul. Incuind ușa, a 
coborât în micul hol și s-a așezat pe o canapea verde, ușor 
prăfuită, ce era cu faţa spre ușa de la intrare. A așteptat 
încordat cu o revistă închisă în poală. 

Senatoarea Boucher a intrat de parcă era la ea acasă. Nu l-a 

văzut pe Golov stând pe canapea - ochelarii cu lentile false îi 
schimbau trăsăturile patriciene -, îndepărtându-se de el. Ea 
trecea printr-o încăpere pentru a fi remarcată, nu pentru a 
remarca ea pe cineva. Golov a ajuns-o încet din urmă pe hol șia 
condus-o sus pe scări, la etajul al doilea. Nu-i văzuse nimeni. El 
a descuiat ușa și a lăsat-o pe ea să intre prima. Senatoarea s-a 
uitat în jur și a rânjit. 

— Ce drăguţ, Anatoli, am bănuit întotdeauna că ești un 
romantic. 

Ignorând comentariul, Golov i-a oferit un pahar cu vin, pe care 
ea l-a acceptat în loc de scotch. 

— Dacă ne întâlnim într-un spaţiu privat suntem în mai mare 
siguranţă, Stephanie, a explicat Golov, dar data viitoare trebuie 
să alegem un alt hotel. Insist, și cei de la Moscova insistă și ei. 

— Ce drăguţ din partea voastră, a exclamat LEBADA, 
întinzând paharul să-i mai pună vin. Mi-ai adus... vitaminele? 
Spune-mi că da, Anatoli, și o să fiu nespus de fericită. 

Golov și-a amintit de un agent pe care îl coordonase cândva 
în Beirutul de Est, un creștin maronit care se obișnuise așa de 
mult să ceară bani și cadouri înainte să transmită informaţiile, 
încât situaţia devenise imposibilă. Golov trimisese o unitate 
Vympel a KGB să-i scufunde trupul greu dincolo de Raouche și 
Pigeons' Rocks, în adâncul mării. S-a uitat spre LEBADA visând 
cu ochii deschiși. 

— Am vești bune, a anunţțat-o el. A mai turnat un pahar cu vin 
și s-a așezat lângă ea pe canapeaua mică de pluș. A scos o cutie 
dreptunghiulară din buzunarul de la jachetă și a pus-o pe masă. 
A deschis-o pentru a-i arăta un stilou elegant așezat pe un 
suport de mătase albastră. Era un Montblanc Etoile, cu ceas 
fumuriu, capac crem strălucitor și cu steaua albă a mărcii 
Montblanc în vârf. In capătul agăţătorii avea o perlă Akoya. 
Boucher s-a întins după stilou exclamând: 

— Ce frumos! 

Golov a oprit-o cu delicateţe, ţinând-o de încheietură și 
împingându-i mâna înapoi. 

— E un stilou frumos, a spus LEBĂDA. Dar eu am cerut 
altceva, o pastilă. 

— Nu există pastile, a replicat Golov cam dur. Am fost de 
acord cu cererea ta excepţională și îţi dăm asta. A ridicat stiloul 
și a prins perla cu degetele. Trebuie să strângi perla bine în 

mână, a spus el. Și să tragi încet, dar ferm... 

Brusc, perla s-a desprins. Era prinsă de capătul unui ac care a 
ieșit dintr-un canal din partea interioară a agăţatorii. Acul avea o 
nuanţă arămie aprinsă, de parcă ar fi fost ţinut deasupra focului. 
Golov a introdus acul la loc în lăcașul din agăţătoare și a împins 
ferm perla înapoi în suport, la locul ei. 

— Ce este asta? a întrebat Boucher. Eu ţi-am cerut ceva 
simplu. 

— Taci și am să-ţi explic, a spus sec Golov. Avea dorința 
nebună de a scoate iar acul și de a i-l înfige LEBEDEI în gât. Dar 
s-a calmat. Acul are un înveliș dintr-un compus natural. E 
suficient doar să te zgârii undeva pe piele și o să aibă efect 
imediat. Zece secunde. A ridicat mâna s-o facă să tacă. Asta e 
de mii de ori mai eficient ca o pastilă. Te rog, uită ce ai văzut în 
filme. O pastilă își poate pierde eficacitatea după un timp, dar 
cu ăsta nu e nicio problemă. l-a dat stiloul. Acum scoate acul, a 
spus el, prinzând-o iar de încheietura mâinii. Foarte încet și cu 
mare grijă. 

Senatoarei i-au cam tremurat mâinile când a luat stiloul, l-a 
ridicat în mână și a tras perla încet și ferm, scoţând-o din locul 
său. Micul ac strălucea palid, însușirea lui amenințătoare fiind 
accentuată de aspectul său îndesat. Boucher l-a pus cu grijă în 
lăcașul său și a fixat perla la loc în suport. S-a întors spre Golov 
ceva mai liniștită. 

— Mulţumesc, Anatoli. 

Și-a agăţat stiloul în interiorul bluzei, între nasturi, și a băut 
vinul rămas. 

Gravitatea momentului trecuse și acum privirea îi colinda prin 
încăpere, oprindu-se asupra patului cu baldachin și apoi asupra 
lui Golov. 

— Ești cumva interesat? a întrebat ea, spre oroarea lui. 


SCOICILE MEDITERANEENE ALE LUI GOLOV 


Amestecați oregano proaspăt, suc de lămâie, pesmet, 
ulei de măsline și brânză feta mărunțită cu unt la 
temperatura camerei pentru a forma o pastă 
consistentă. Daţi-o la rece. Puneti câte o bucăţică de 
unt pe fiecare scoică deschisă, în cochilia ei, așezată 
pe un pat de sare. Frigeți-le pe grătar până ce untul se 

topește, un minut sau două. Stropiți scoicile cu suc de 
lămâie. 

32. 


Roma își etala acoperișurile de ocru și marmura strălucitoare 
în lumina vie a soarelui. În văzduh răsuna zumzăitul motoretelor 
conduse de fete cu părul întunecat și pantofi cu tocuri din piele 
de crocodil. Generalul Korcinoi trăgea aer adânc în piept. Işi 
aducea aminte că acesta fusese fostul său teritoriu de 
activitate. A comandat prânzul într-o italiană demodată, dar 
elegantă. Dominika nu mai auzise de spaghetti alla bottarga, 
dar bolul de paste lucind de ulei, cu bottarga di muggine, icre de 
chefal presărate pe deasupra, a dat-o gata. S-a uitat la Korcinoi 
care a dat din cap încântat. Nu semăna deloc cu caviarul rusesc, 
s-a gândit ea. 

Erau în La Taverna dei Fori Imperiale, două cămăruţe cu mese 
acoperite cu feţe de masă și picturi murale pastelate pe pereţii 
albi de stuc, cu gresie în negru și alb pe jos. Restaurantul se afla 
la jumătatea străzii Via Madonna dei Monti, o alee îngustă, 
antică, situată în permanenta penumbră a clădirilor de locuinţe 
cu brutării și magazine de obiecte din lemn la parter, în aer 
plutind mirosul de pâine coaptă și rumeguș. 

Dominika îl contactase pe șeful Staţiei CIA americane cu o zi 
înainte și îi transmisese mesajul, lăsându-i numărul ei de mobil. 
Korcinoi o urmărise atent înainte și după întâlnire - era calmă și 
tare ca stânca - și fusese mulțumit. Mergea încântată pe stradă, 
cu obrajii îmbujoraţi, în ochii ei mari reflectându-se jeturile de 
apă ale atâtor fântâni cu delfini. 

Korcinoi a schimbat de unul singur planul operaţional imediat 
ce au plecat de la Moscova. A insistat tacit să îi contacteze 
iniţial pe americani pe stradă, discret, și apoi să folosească un 
apartament închiriat de CIA pentru discuţii. 

— lartă-mă, dar nu am încredere în unchiul tău și nici în 
Ziuganov, i-a mărturisit Korcinoi Dominikăi acum, când se 
plimbau după masa de prânz. Au trecut încet pe lângă Forum, 
pe pavajul sanpietrini și au urcat o străduţă îngustă, verificând 
dacă erau urmăriţi. Au pus un euro într-o cutie metalică și au 
coborât în Închisoarea Mamertine, imaginându-și-l pe Sfântul 
Petru împins cu capul plecat în temniţă prin scobitura făcută în 

piatra Colinei Capitoliului. Închisoarea i-a răvășit și au plecat 
repede, întorcându-se înapoi la lumină. 

În timp ce străbăteau împrejurimile, au avut grijă să se 
asigure că nu erau urmăriţi. Korcinoi i-a vorbit, uneori oprind-o 
cu o mână pe umăr, descriindu-i ce însemna viaţa de informator 
al CIA din interiorul Rusiei, nedepistat de serviciul lor de 
informaţii. Au stat pe o bancă lângă un obelisc și au mâncat 
niște îngheţată cu aromă delicioasă de cafea, uitându-se discret 
la ceas, la trecători și la mașinile parcate, Korcinoi explicându-i 
că un spion trebuia să știe să facă diferenţa dintre risc și 
imprudenţă și să evalueze - dar nu neapărat să și accepte - 
indicaţiile ofițerului CIA care îl coordona. 

— E viaţa ta, fericirea ta în joc. Tu decizi în cele din urmă ce 
să faci și cum să procedezi. 

Se simţea eliberată în lumina soarelui roman și, uitându-se la 
conul rece de îngheţată de cafea din mână, i-a povestit lui 
Korcinoi mai multe despre Helsinki, despre activităţile ei, despre 
fiorii reci de teamă și încântare pe care îi încercase pentru că 
avea ceva de ascuns. A vorbit cu reţinere despre Nate, pentru 
că nu știa ce simțea el pentru ea și nici măcar ce simțea ea. 
Oare el o privea în primul rând ca pe o agentă și abia după 
aceea ca pe o iubire trecătoare? Era prea greu, și Korcinoi vedea 
și înţelegea asta. 

Generalul i-a vorbit despre reţinere, prudenţă și răbdare, cele 
trei lucruri care îl ajutaseră să supravieţuiască vreme de 14 ani 
ca informator al CIA. Era de la sine înţeles că urmau să „lucreze 
împreună”, dar n-au încercat să își definească parteneriatul lor 
ulterior. Știau că spionii rareori lucrau împreună. Korcinoi n-a 
vorbit deloc despre ideea sa de „succesiune” și nici despre rolul 
ei ca viitoare „moștenitoare”. 

N-au discutat însă despre Rusia și despre sentimentele pe 
care le nutreau pentru ţara lor. Și poate nici n-au putut. Era un 
teren minat de trădare, așa că au lăsat baltă acest subiect. 
Aveau să revină asupra lui mai târziu. În acel moment aveau 
doar atâta timp cât să detecteze un eventual filaj și să se 
îndrepte spre locul de întâlnire pentru a da ochii cu „inamicul lor 
numărul unu”. 

o... 

MARBLE informase Langley printr-un mesaj fulger via satelit 

că semnalul de sosire a lor în oraș era contactarea șefului Staţiei 

americane de la Roma de către Dominika. Asta avea să atragă 
după sine o întâlnire în 24 de ore, în mod ironic într-un fost loc 
conspirativ al KGB-ului, în Villa Borghese, pe care și-l amintea 
din urmă cu 15 ani. Îi mai transmisese și o informaţie scurtă lui 
Benford - Ea a trecut de partea noastră acum - prin care îl 
informa că o racolase pe Dominika. Era o situaţie nemaiîntâlnită. 
Doi agenţi dubli care se cunoșteau bine unul pe altul și erau 
coordonaţi de aceeași persoană, întregul lor caz fiind condus de 
un savant lunatic, șeful contrainformaţiilor, două vânători de 
„cârtiţe”, ceea ce impunea alegerea atentă a unui loc unde să ia 
masa. La urma urmei, erau la Roma, s-a gândit MARBLE. 

Telefonul mic și ieftin al Dominikăi a sunat în vreme ce urcau 
scările spre capătul nordic al Zidurilor Aureliene, zărind în fugă 
copacii verzi-albăstrui, ţiglele de culoarea biscuiţilor și cupolele 
aurite. A răspuns Korcinoi în italiană și a ascultat vreme de zece 
secunde, apoi a închis brusc telefonul. 

— Au ajuns. Vrei să facem o plimbare în parc? 

Au străbătut pe jos prin arșița amiezii romane parcul, trecând 
prin Porta Princiana și intrând în Villa Borghese. Korcinoi purta 
un costum gri, subţire, și o cămașă închisă la culoare, deschisă 
la gât, Dominika o fustă bleumarin și o bluză în dungi roz și 
albastre. Avea părul strâns din pricina căldurii. Impreună arătau 
precum un tată cu fiica sa, ca niște localnici înstăriți, care se 
duceau probabil să viziteze muzeul din centrul parcului. Korcinoi 
și-a dat seama că ea era emoţionată și nervoasă, ochii săi 
albaștri îi scăpărau. A observat și cum verifica rapid din priviri 
dacă erau urmăriţi, analizându-i pe trecători. 

Bineînţeles că el cunoștea parcul. Fusese trimis în misiune la 
Rezidentura din Roma ca ofițer debutant. Acolo se întâlnise cu 
informatori, îngropase pachete în ascunzători, iar tânăra lui 
soție îl păzea. Trecuse o groază de timp de atunci. Acum 
traversa împreună cu Dominika aleile largi pietruite, inundate de 
lumina soarelui ce se strecura printre platani. A condus-o pe 
lângă havuzuri strălucitoare și s-au oprit la Fontana dei Cavalli 
Marini, cu caii de mare cu picioarele din faţă ridicate, cu copitele 
despicate. Au dat ocol hipodromului din Piazza di Sienna și au 
coborât pe Viale del Lago. N-a observat niciun indiciu de filaj, în 
ciuda traseului lor în serpentină. Mai erau două minute până la 
locul de întâlnire. Mai mult a simţit decât a băgat de seamă că 
Dominika devenea nervoasă, încordată. A luat-o de braţ și i-a 

spus o glumă: 

— La KGB vine un om speriat. „Mi-a dispărut papagalul”, a 
spus el. „Noi nu ne ocupăm de așa ceva”, i-a răspuns KGB-ul. 
„Du-te la poliţie”. „Scuzaţi-mă”, a insistat omul, „sigur că știu că 
trebuie să mă duc la poliţie. Mă aflu aici doar pentru a vă spune 
în mod oficial că nu sunt de acord cu papagalul acela”. 

Dominika a chicotit, apoi și-a acoperit nasul cu mâna. Korcinoi 
s-a uitat la ea și și-a dat seama că instinctul nu-l înșelase. Ea 
urma să fie cea care avea să-l înlocuiască. Era în stare de asta. 
Benford avea să-și dea seama imediat ce o vedea. 

S-au apropiat de un mic lac artificial cu un templu clasic ionic 
al lui Esculap în mijlocul unei insule. Urmărind privirea lui 
Korcinoi, Dominika a văzut un bărbat scund, ciufulit, care stătea 
pe o bancă pe marginea lacului. 

— Benford, a spus Korcinoi. O să-l salut. Și l-a salutat cu capul 
îndreptat înspre insulă. Continuă să dai ocol lacului, a învăţat-o 
el. E un pod care leagă insula de țărm. El s-a dus spre bancă. 
Dominika a văzut că bărbatul se ridicase și a dat mâna cu 
Korcinoi. Apoi s-au așezat. 

Dominika a început să dea ocol micului lac, abia simţindu-și 
picioarele. Inima îi bătea nebunește și simţea un nod în gât. Ce 
urma să-i spună ea lui? Că-i fusese dor de el? Glupii. Era stupid. 
Trebuia să dea dovadă de profesionalism. Nu erau numai ei doi 
acolo. Mai erau și alte persoane de față și aceea era prima zi din 
restul vietii sale de spioană. Trebuia să dea dovadă de 
profesionalism. 

Sub o salcie de pe țărm a văzut o siluetă întunecată ce stătea 
în mijlocul podețului de oţel elegant arcuit. A recunoscut 
personajul din umbră, așa cum stătea sprijinit de balustradă. l-a 
putut vedea haloul din jurul capului, mai întunecat decât își 
amintea, dar poate că era umbra copacului. Se ridicase, venea 
spre ea, pașii lui răsunând pe podeţul de oţel. 

Flori de salcie pluteau în apa liniștită. S-a îndreptat spre el și i- 
a întins mâna. 

— Zdravstvui, a spus ea. Bună. Stătea nemișcată, așteptând 
ca el să spargă gheata, să treacă peste strângerea ei de mână și 
s-o ia în brațe. 

— Dominika, ce mai faci? l-a întins mâna și ea i-a apucat-o, 
simţindu-i strânsoarea, aducându-și aminte totul. Ne făceam 
griji în privinţa ta, e atât de mult timp de când nu mai știam 

nimic. Era exact așa cum și-l amintea, învăluit în haloul său 
violet, strălucitor. 

l-a dat drumul la mână. 

— Sunt bine, a spus ea. Lucrez cu generalul. Asta se știa 
acum, secretul pe care-l căutase. 

Nate nu voia să vorbească despre MARBLE cu ea, din cauza 
regulilor de compartimentare a responsabilităţilor. Işi repetase 
în gând ce urma să-i spună când aveau să se întâlnească: cum 
se gândise la ea în fiecare zi, cât de mult însemna ea pentru el, 
dar nu i-a ieșit. 

— Mă bucur că ai scăpat, a spus el. Avem atâtea de povestit. 
S-a ascultat cum bătea câmpii, vorbind prostește ca un ofiţer de 
caz de mâna a doua. În scurt timp, avea să revadă în minte 
întâlnirea cu ea. 

Dominika și-a putut da seama ce eforturi făcea el - haloul său 
vibra de parcă era acordat la ritmul în care îi bătea inima. S-au 
privit fără să-și spună nimic și Dominika stătea încordată pentru 
că știa că avea să-l ia în braţe dacă nu se mișca în următoarele 
trei secunde. 

Au auzit un pocnet ușor din degete și Nate și-a ridicat capul. 
Benford făcea semne cu mâna. El și Korcinoi se ridicaseră acum. 
l-a făcut semn iar și s-a urnit din loc. Nate i-a făcut și el cu mâna 
în semn de încuviinţare, apoi s-a îndreptat spre cei doi bărbaţi 
împreună cu Dominika. 

o... 

S-au așezat toți patru în elegantul salon al apartamentului lui 
Benford de la hotelul Aldrovandi, din partea opusă a parcului. 
Tonuri de pământ, calde, o vază cu flori, o podea orbitor de albă 
din marmură. În grădina de jos se afla o piscină azurie, 
înconjurată de chiparoși. Vântul ce pătrundea pe ușa deschisă a 
balconului unduia în spirale perdeaua albă, fină. Pe masă stătea 
nedesfăcută o sticlă de vin într-o frapieră de aramă. 

S-au așezat în jurul unei măsuţe de cafea, cu perdelele 
fluturând întruna. Benford continua să vorbească despre situaţia 
nemaiîntâlnită a lui MARBLE și a Dominikăi. 

— Nu este normal, a spus el. Securitatea este sub orice 
critică. O să ne apucăm să luăm imediat măsuri. 

— O idee excelentă, a aprobat MARBLE. Aș vrea să vorbesc cu 
tine, Benford, chiar despre acest subiect, între patru ochi. Mă 
tem că ar fi cel mai bine, cel puţin pentru moment, dacă 

Dominika nu s-ar afla în cameră. Și deși îl apreciez pe Nate 
pentru că este ofițerul meu de caz, sunt sigur că nu l-ar deranja 
să se ducă și el cu Dominika, să-i ţină companie. 

Cei doi au plecat din cameră și MARBLE s-a întors spre 
Benford, care își aprindea o ţigară. 

— Fata e tânără și pasionată, dar e și inteligentă, a spus el. 
De când am luat-o la mine în departament, stă și mă cântărește 
din priviri fără să-mi spună nimic. Mi-am putut da seama de 
hotărârea ei. Am făcut-o să admită că a fost și ea racolată de voi 
în Helsinki. Bănuiam asta. Aveai de gând să-mi spui vreodată? 

Benford a dat din umeri. 

— Și am adus vorba despre mine indirect, dar ea s-a prins 
imediat. Am discutat despre riscuri, primejdii, activitate - despre 
infiltrarea în Centru. Ea a ascultat fără să clipească, fără să 
tresară. Ceea ce e chiar mulțumitor, a concluzionat MARBLE. 

— E cât se poate de liniștitor, a replicat Benford sec. Totuși, 
cred că, fiind tânără debutantă, o să aibă de înfruntat dificultăţi 
în Serviciu. O să treacă ani buni până să obţină o poziţie 
importantă, dacă asta se va întâmpla vreodată. 

— Cunoști și tu Jocul la fel de bine ca și mine, Benford, a spus 
MARBLE. Cei care încep de jos și progresează pe parcurs sunt 
cei mai buni, cei mai de încredere. Ea e perfectă. 

— Și o să fie ea în stare să te denunțe? Va putea? 

— O s-o facă dacă nu va realiza ce face. Performanţa ei va fi 
și mai convingătoare, iar surpriza ei va fi spontană. In orice caz, 
va respecta instrucţiunile. Sunt convins de asta. 

— Asta e absurd, a spus Benford. Noi avem nevoie de tine 
acum mai mult ca oricând. Gândul că te vom pierde înainte de 
vreme..., și-a stins ţigara într-o scrumieră de cristal. 

MARBLE a dat din cap. 

— Nu putem calcula timpul. Nu am cum să știu cât de tare se 
vor apropia de mine. Vania nu stă cu mâinile în sân. Ca să nu 
mai vorbim de kanareika zapadnaia. 

— Tradu-mi, te rog, a spus Benford. 

— Testul  canarului, capcana de care se folosește. Și 
Dumnezeu știe ce-or mai pune la cale el și Ziuganov. 

— Și ce vrei să spui cu asta? 

— Vreau să spun că nu știu cât timp mai am. E extrem de 
important ca Dominika să fie pregătită cât mai curând posibil. 
Dacă mă prind înainte ca ea să apuce să mă denunțe, n-am 

câștigat nimic. 

— Scuză-mi franceza, dar e o prostie, a spus Benford. 

— Nu te mai plânge, prietene. Noi facem ceva fără precedent 
în meseria noastră. Negociem un an sau doi de continuare a 
activităţii mele în schimbul înlocuirii mele cu cineva nou, care 
poate să activeze vreme de 20, 25 de ani. E o mișcare inspirată. 

Benford a dat din cap. 

— Nu pentru asta ai lucrat tu în toți acești ani, cu atâtea 
riscuri. Meriţi să te retragi, meriţi recompense. 

— Răsplata mea va fi să las lucrurile în ordine, să îmi continui 
activitatea prin ea. Rămâne între noi doi să alegem momentul 
potrivit, a spus el. 

— Deplasarea asta la Roma nu este poate cel mai bun 
moment, a opinat Benford, aprinzându-și o altă ţigară. Nu vrem 
să așteptăm prea mult, dar aș vrea să mai stăm în expectativă 
suficient de mult încât să observăm dacă prinde cineva mica 
mea momeală. 

— Îmi spui despre ce e vorba? a întrebat MARBLE. 

— Am anunţat că informatorul infiltrat suferă de zona zoster. 
Asta e ceea ce ai comunicat tu că i-a spus Egorov lui Nasarenko. 

— Bietul Nasarenko. Pot să te întreb cui i-ai aruncat momeala 
asta? a întrebat MARBLE. 

— Unui număr de 15 membri ai SSCI, unor oficiali de la 
Pentagon, câtorva membri ai personalului Casei Albe, a 
enumerat Benford. Un grup suficient de mic încât să-i putem 
verifica dacă primim vreo reacţie de răspuns la testul canarului. 

— Vsego dobrogo, prietene, îţi urez noroc, i-a spus MARBLE. O 
să fiu cu ochii în patru și o să-ţi dau de veste dacă bietul 
Nasarenko o să se arunce de la fereastră. 

— Foarte bine, a spus Benford și dacă ai putea să mai afli și 
alte informaţii... 

— Am eu ceva în minte, dar pentru mai târziu, i-a promis 
MARBLE. 

o... 

Nate și Dominika stăteau amândoi în camera lui și vorbeau în 
șoaptă. El se purta nonșalant, dar ea știa ce știa, putea să vadă 
cât de intensă era aura lui. li repetase că fusese îngrijorat din 
pricina ei, așteptaseră cu toţii niște vești și au fost toţi ușuraţi 
atunci când generalul Korcinoi a raportat că ea era în siguranţă. 
S-a învinuit pe sine pentru ceea ce i se întâmplase ei, că fusese 

rechemată la Moscova. Însă acum își puteau relua relaţia, 
urmau să lucreze iar împreună. Dominika s-a gândit că Nate 
vorbea exact ca la carte despre relaţia lor profesională, ca un 
ofițer de caz care coordonează un agent, ceea ce și era. Fusese 
îngrijorat, apoi ușurat. Minunat! Cito za divo! 

Nate s-a ascultat cum bătea câmpii. Realiza prezenţa 
celorlalți doi bărbaţi din camera alăturată, își dădea seama cât 
de nepotrivit era momentul, știa că trebuia să se stăpânească. 
S-a bâlbâit și a tăcut atunci când i-a văzut fața. Era elegantă, 
uluitoare, calmă. Își amintea expresia aceea, felul în care își 
ţinea gura. Începuse să se enerveze. După lungile luni petrecute 
departe unul de celălalt, fără a ști dacă ea mai trăia, acum, în 
prima oră petrecută împreună, el o scotea din sărite. 

Și acum ce mai urmează? s-a întrebat ea. Fuseseră despărțiți 
și ea își făcuse unele speranţe, numai că lucrurile păreau să stea 
cu totul altfel. Nu se mai puteau întoarce la zilele nebune de la 
Helsinki, când se strecura afară din Rezidentura lui Volontov cu 
documente ascunse sub pulover. Lungile după-amiezi din 
micuța și însorita casă conspirativă, când găteau la micul 
aragaz, erau de domeniul trecutului. Și micul dormitor iluminat 
de lună era la fel. 

Ea era doar o fantazerka, o visătoare prostuţă. Foarte bine, 
putea să fie preocupată numai de activitatea lor și n-avea de 
gând să-i facă viaţa ușoară. l-a povestit fără menajamente 
despre rechemarea sa la Moscova, despre celulele din 
Lefortovo, despre zilele nesfârșite de interogatorii, despre bătăi 
și buze învineţite și despre cum mai scârțâiau celulele de izolare 
din capetele coridoarelor atunci când era ea împinsă înăuntru. 

El a pălit atunci când ea i-a spus că îi păstrase chipul în minte 
și asta o ajutase să reziste, aducându-și-l aminte și luându-l cu 
ea atunci când mergea de-a lungul coridoarelor și în celulele de 
acolo. Nate n-a reacţionat, dar ea i-a zărit privirea, și haloul lui 
violet din spate era aprins din pricina emoţiei. Răvâășit, s-a 
ridicat de pe scaun. 

Nate a turnat niște vin de la un bufet aflat în partea cealaltă a 
camerei și Dominika s-a ridicat și s-a dus după el. Lui îi tremura 
mâna în timp ce umplea paharele. Nu era în stare să se uite la 
ea. Ştia că, dacă în acel moment s-ar fi atins, el ar fi fost 
pierdut. S-a întors spre ea. S-a uitat la părul ei, la buzele ei, la 
ochii ei nespus de albaștri. Ochii lui îi spuneau, nu, nu trebuie, 

dar avea un nod în gât și îl durea stomacul, și i-a cuprins faţa în 
mâini și a sărutat-o, aducându-și aminte ce gust avea. 

S-au sărutat nebunește, de parcă ar fi venit cineva să-i 
despartă. Dominika îl ţinea strâns de gât și l-a împins spre micul 
balcon de marmură din spate, în lumina ce pălea. Porumbeii 
zburau printre vârfurile chiparoșilor, fiind învăluiţi în umbra 
asfinţitului. Nu se auzea niciun sunet și nu era nicio adiere de 
vânt. L-a împins spre balustrada balconului și, pe tăcute, pe 
bâjbâite, s-au împiedicat în catarama lui de la aurea, au tras de 
rochia ei și ea s-a ridicat pe vârfuri, cu faţa la el, ca o prostituată 
de pe aleea Kopevski. S-a prins puternic de fierul strunjit cu 
încheieturile albe, a ridicat un picior și și-a agăţat pantoful de 
balustradă. Și-a zdrobit gura de a lui și geamătul ei i-a ajuns 
până în stomac. Corpul îi tremura, a dat drumul la balustradă și 
și-a încolăcit braţele în jurul lui pentru a se sprijini. Tot acest 
tremur și fior i-a speriat pe porumbeii cuibăriţi în copaci, care au 
zburat bătând din aripi printre crengile chiparoșilor. 

Înlănţuirea lor era minunată, era firească și logică, iar pentru 
Dominika, micul balcon și Nate, care o săruta, deveniseră 
întregul ei univers. El i-a strâns și mai tare talia, picioarele ei 
începând să tremure. l-a șoptit dușenka în ureche și porumbeii 
și-au luat zborul în întunericul nopţii. 

Timp de două minute nu s-au mai mișcat, apoi Dominika a 
început să respire sacadat atunci când el a sărutat-o și s-a 
desprins din îmbrăţișare, netezindu-și fusta. El și-a băgat în 
pantaloni cămașa ieșită în afară. S-au întors înapoi înăuntru. El a 
aprins o veioză și i-a dat un pahar cu vin. S-au așezat unul lângă 
altul, uitându-se drept înainte, fără să scoată un cuvânt. 
Dominikăi îi tremurau picioarele și își putea simți inima bătându- 
i nebunește. | s-a părut că Nate voia să spună ceva, dar tocmai 
atunci a intrat în cameră Benford să-i cheme la cină. 

o... 

Serghei Matorin, asasinul SVR-ului de la Direcţia F, stătea la o 
măsuţă de pe trotuar la Harry’s Bar din capătul străzii Veneto. 
Avea o vedere de ansamblu a intrării principale a hotelului 
Dominikăi de pe Via di Porta Princiana și aștepta să îi zărească 
pe ea, pe Korcinoi, dar mai ales pe tânărul american. Mintea lui 
ageră reținuse chipul lui Nate înainte de a pleca de la Moscova. 
Ar fi trebuit să aibă ceva activitate de-acum, s-a gândit el. 
Simţea o apăsare în piept și gura îi era uscată. 


VP - 365 


Era tentat să dea buzna în camera Dominikăi, să aștepte în 
întuneric, într-un colţ, învăluit în mirosul lui oțetit și înecăcios, 
dar șeful lui, Ziuganov, îi dăduse instrucțiuni stricte să rămână 
complet neobservat, să nu facă gesturi pripite, să pândească un 
prilej potrivit, să nu facă greșeli. Așa că se mulțumea să stea și 
să aștepte. 

A urmărit cu privirea câteva tinere care s-au urcat pe scara 
rulantă de la Galeria Borghese de la subsol, dar le-a ignorat 
visând cu ochii deschiși la grupul de femei și de copii afgani ce 
se ascunseseră în spatele unei stâne de oi, printre noroaie și 
pereţii stâncoși din vârful unui deal în timpul unui atac din 
provincia Parwan. În timp ce grenadele rușilor din GP-25 zburau 
la joasă înălțime  înconjurându-i, ţipetele femeilor s-au 
amestecat cu fâsâitul bombelor până ce au amuţit. Un claxon 
răgușit al unei mașini ce trecea pe stradă l-a trezit din reverie și 
i-a părut rău. 


SPAGHETTI ALLA BOTTARGA 


Căliți usturoi în ulei de măsline până se rumenește, 
apoi scoateți-l. Adăugați unt și o lingură de icre 
bottarga di muggine, dar nu le gătiți în exces, pentru 
că devin amare. Adăugați paste fierte al dente și 
amestecați să se pătrundă. Daţi-le deoparte. Mai 
adăugați unt și încă o lingură de bottarga. Presărați 
pătrunjel proaspăt tocat. 

33. 


Anatoli Golov ar fi fost mișcat să afle cât de tare îl admirau 
Orionii studiindu-i tehnica de acţiune în teren. Asta e un 
maestru, un intelectual, un artist, spuneau ei. El nu folosea 
regulile greoaie de acţiune în teren ale SVR-ului, sancţiunile, 
traseele de detectare a filajului în mare viteză, comportamentul 
arogant, „provocările” ofensatoare la capătul cursei. Stilul său 
reflecta îndelungata sa experiență ca ofițer de operaţiuni în 
Europa și America. Prin traseele alese, urmărea cu grijă filajul, îl 
ținea cu botul pe labe și numai după multe ore de manipulare 
fină îl dădea gata de-a binelea. Dar Orionii observaseră anumite 
stereotipuri, preferințe, predilecţii în traseele lui Golov. El nu-și 
dădea seama de predictibilitatea sa plină de stil, că își trăda 
manevrele sale preferate. Una dintre acestea era să execute o 
întoarcere în „cârlig de undiţă” (ocol la 180°), un ribo/ovnii 
Kriuciok pe traseu după aproximativ trei sferturi de drum de 
obicei drept. Era o manevră extrem de eficientă prin care 
dispărea pur și simplu. 

Aceasta îi deruta pe agenţii FBI, care vreme de luni de zile se 
ținuseră scai după el pe partea dreaptă. Echipajele frustrate 
erau gata să-i dea o lecţie cât de curând blocându-i mașina și 
făcându-l să dea ocol de trei ori pe șoseaua de centură înainte 
să-l lase să iasă din încercuire. Orionii, urmărind de pe flancuri, 
dădeau dovadă de mai multă răbdare. Ei studiau atent 
manevrele lui Golov, voiau să le înțeleagă, să le aprecieze, să își 
confirme impresiile. După ce el dispărea, capătul „cârligului său 
de pește” era adevărata direcţie indicată de busolă; indica 
destinaţia sa finală - și a agentului său - tot la fel de clar cum 
capătul Carului Mare indică Steaua Polară. 

Era vorba de matematică, nu de altceva. Golov ar fi fost în 
siguranţă dacă făcea doar cinci trasee de detectare a filajului pe 
an. Dar spionii ruși de la Rezidentura din Washington fuseseră 
sub asediu. Aveau misiuni, întâlniri cu oameni de legătură, cu 
informatori, mai ales Golov. El avea monstruoasa sarcină de a îi 
purta de grijă LEBEDEI și trebuia să treacă neobservat atunci 
când se întâlnea cu ea. Și pentru asta trebuia să efectueze două 

sau trei ture de detectare a filajului pe săptămână. Asemeni 
unei vedete de cinema trecute de prima tinerețe care acceptă 
orice rol poate obţine, trucurile din teren ale lui Golov își 
pierdeau din eficienţă. 

Stând în jurul unei mese mari într-un restaurant Maryland 
Sizzler suburban, Orionii au savurat meniul special Early Bird 
Dinner Special înainte de lăsarea întunericului. În acea seară era 
o echipă restrânsă, doar cinci persoane, dar asta nu conta. Erau 
toți luptători încercaţi. 

Orest Javorski amplasase trunchiuri de copaci din polistiren, 
prevăzute cu circuite electronice integrate în zăpada din Fulda 
Gap? ca să asculte rondul de noapte al soldaţilor ruși. Mel 
Filippo își condusese omul de legătură din Brașov ţinându-l de 
mână pentru că acesta rămăsese orb. Clio Bavisotto îi cântase 
Chopin lui Tito în vreme ce soţul ei spărgea seiful la etaj. Johnny 
Parment racolase un general al Viet Cong-ului din Hanoi sub 
nasul unei echipe de supraveghere formată din 21 de urmăritori. 
Și în coada mesei se afla „Filosoful” cu bărbuţă de tap Socrates 
Burbank, ce avea aproape 80 de ani, care fusese căsătorit și 
divorțase de trei ori, Buddha care inventase Trapa și care dădea 
tonul și dirija tot echipajul de pe scaun. 

Burbank valsase cu Porcul, făcuse de toate. Când avusese 20 
de ani, îl scosese clandestin pe un agent cu familia acestuia din 
Budapesta, trecând de tancurile postate în Piaţa Eroilor. 
Instalase fanioane luminoase pe plajele întunecate din Golful 
Porcilor. Stătuse într-o casă conspirativă supra-încălzită din 
Berlin, trăgându-l de limbă pe un general rus îmbătat turtă cu 
votcă și ţinându-i ligheanul între picioare ca să vomite. Nici 
măcar Benford nu intervenea atunci când Burbank conducea 
echipa Orion, cu câte un creion unsuros între degete, cu hărți 
plastifiate pe genunchi, un Toulouse-Lautrec ţinând în mână o 
stație radio și vorbind cu glas scăzut amibei. 

In acea după-amiază s-au adunat o mulţime de nori întunecați 
înspre miazănoapte, ceea ce a culminat cu o serie de averse de 
ploaie cu fulgere care au paralizat Washingtonul. Străzile 
inundate erau înțesate de trunchiuri de copaci, șoseaua de 
centură ajunsese să se blocheze și ambele aeroporturi își 


28 Zonă de la graniţa dintre Hesse și Frankfurt am Main, care conţine două coridoare 
de șes, un teritoriu foarte important din punct de vedere strategic în timpul Războiului 
Rece. (n.t.). 

suspendaseră activitatea. Pentru o operaţiune obișnuită de 
detectare a filajului era o noapte de coșmar și o noapte perfectă 
în același timp. 

Golov se folosise de trafic pentru se verifica, în vreme ce se 
îndrepta încet dinspre ambasadă spre sud prin Georgetown, 
traversând fluviul pe Key Bridge și apoi luând-o spre sud, de-a 
lungul râului Potomac și oprindu-se când în Crystal City 
Underground, când în Old Town Alexandria. Opririle în ploaia 
ecuatorială erau mai mult decât neplăcute - atunci când a 
terminat de făcut câteva cumpărături sporadice în Alexandria 
era ud leoarcă. Și tot așa erau și agenţii FBI care îl urmăriseră 
indispuși. 

In ciuda vremii, Golov încerca să lase impresia că destinaţia 
sa finală era Mount Vernon, ajutat de un traseu facil și liniar în 
direcția aceea. Concertele de seară și mesele îmbelșugate erau 
ceva obișnuit la conac și nicio echipă de supraveghere serioasă 
nu s-ar fi dat în lături să împânzească zona dacă vreun iepure ar 
fi dat de înțeles că se îndreaptă în direcţia aceea. Exact asta a 
făcut FBl-ul, trimițând două mașini înainte și păstrând patru 
mașini în spatele lui Golov. Era momentul ca acesta să arate ce 
era în stare. Mișcarea sa urma să fie acoperită de trafic și FBl-ul 
era mult prea în spate. „Cârligul său de undiță” era o întoarcere 
rapidă spre panta către Wilson Bridge, traversând râul Potomac 
spre Maryland și Oxon Hill, să treacă prin Forest Heights și apoi 
să se îndrepte spre Anacostia. 

Un nor de fum și dus a fost. O jumătate de oră mai târziu, 
agenții FBI au transmis îmbufnaţi că îl pierduseră pe Golov pe 
autostrada GW Parkway spre sud, Mount Vernon era exclus din 
ecuație, așa că urmau să reia același traseu, întorcându-se prin 
Alexandria spre nord în zona suburbană a Virginiei. Golov îi 
păcălise bine de tot, făcându-i să se îndepărteze foarte tare. 

Ploaia s-a oprit și traficul a scăzut atunci când Golov s-a 
îndreptat spre partea de nord prin sud-vestul Washingtonului, 
schimbând ruta în repetate rânduri, întorcându-se înapoi, 
oprindu-se la curbe pentru a aștepta și a cerceta terenul. 
Ștergătoarele îi loveau parbrizul intermitent. Acum mai trebuia 
doar să traverseze National Mall pentru a ajunge în centrul 
comercial. Urma să-și parcheze mașina într-o parcare subterană 
de pe K Street și apoi avea să străbată pe jos cele câteva străzi 
până la Tabard Inn. Nu zărise nici urmă de filaj. Experienţa sa 

îndelungată îi spunea că nu era urmărit, că era în siguranță, 
singur. 

Creionul unsuros al lui Burbank scârţâia pe hartă. Întoarcerea 
fusese pe Wilson Bridge - singura explicaţie - și capătul 
„cârligului de undiţă” ducea spre centrul comercial. A dat la o 
parte transmiţătorul FBl-ului. Singurele lucruri care veneau de 
pe frecvențele FBI erau numai tâmpenii. A scârţăit în continuare 
cu creionul și a trasat o linie de pichetare statică de-a lungul 
laturii sudice a Mallului, cu trei mașini pe străzile Seventh, 
Fourteenth și Seventeenth, și lăsând tunelurile dinspre străzile 
Ninth și Twelfth nepăzite. Spre seară, Clio a observat BMW-ul 
negru al lui Golov străbătând Fourteenth Street. l-a înregistrat 
direcția și viteza. A intrat în trafic și l-a urmat cum numai o 
bunică putea s-o facă, cu mare grijă și cu drag. 

Celelalte două mașini ale Orionilor au pornit și ele pe urmele 
lui Golov, folosind trasee paralele pe Eighteenth Street și 
Pennsylvania. Mel și Socrates au renunțat la urmărire lăsând-o 
în seama lui Johnny lângă McPherson Square, unde acesta l-a 
văzut pe Golov intrând într-o parcare. Echipajul s-a pregătit să 
continue urmărirea pe jos. Și la faza aceea chiar au excelat. Nu 
mai folosiseră dispozitivul ABC? de un deceniu. Dar l-au ameţit 
pe iepure. Au mers drept înainte, apoi s-au întors înapoi, au 
trecut în faţă, au înaintat printr-un viraj. Dacă se întâmpla ca 
Golov să se uite în direcţia vreunuia dintre Orioni, acesta nu s-ar 
fi clintit, nu s-ar fi întors și nici n-ar fi căscat gura la vitrine. Niște 
ochi apoși i-au întâlnit pe ai lui preţ de o clipă, apoi și-au văzut 
de treabă mai departe cu o indiferență adorabilă, niște păr 
argintiu ascuns sub niște berete neverosimile, niște șepci 
prăpădite de pescari, pachete, genţi, ochelari de bibliotecar și 
pipă. Golov, înalt și elegant, obișnuit cu străzile din Paris sau 
Londra, nu a observat nimic. 

Erau prea buni, prea naturali, prea fluizi. Treceau neobservaţi 
printre oamenii obișnuiți de pe stradă, mai ales pentru un ofiţer 
SVR epuizat de stres, sătul de exigenţele împovărătoare ale 
meseriei și care, cu cât se apropia de Tabard Inn, începea să 
sufere de vedere tubulară. Rusul era ţinut în șah de cinci 
pensionari cu pete de la ficat și genunchi bolnavi de reumatism. 
Dacă ar fi putut observa pe cineva, se putea întoarce să 


29 Este vorba de o tehnică de supraveghere ce implică trei agenţi operativi care 
urmăresc o ţintă în imediata apropiere. (n.r.). 

cumpere un ziar, să comande o cafea, să se ducă acasă, să 
renunţe la întâlnire. Dar el n-a văzut nimic. 

Ploaia se oprise, și atunci când Golov a trecut pe N Street, 
Trapa s-a închis. Era Tabard Inn, singura posibilitate de pe 
strada aceea, lăsând la o parte hotelul Topaz. Mel și Clio 
așteptau deja în holul hotelului, cu pantofii scoși, dezmorțindu-și 
picioarele și exclamând „Doamne, cum mai dor”. L-au văzut pe 
Golov luând o cheie de la o cameră și dispărând în sus pe scara 
îngustă. 

Disciplina - și procedura lor de lucru bine bătută în cuie - îi 
obliga să stea pe loc timp de jumătate de ceas, pentru a 
observa ce se întâmplă și potenţialele persoane de interes. Nu 
aveau niciun fel de autorizaţie de a face arestări și, dacă stăteau 
mai mult de atât, ar fi alertat ţinta. Așa că Socrates l-a sunat pe 
Benford, i-a dat raportul complet, apoi a închis. După aceea a 
folosit stația radio și le-a dat semnalul de plecare. 

Nu fuseseră martori la nicio întâlnire, nu aveau nimic concret. 
Îl păcăliseră ei pe Golov, dar nici urmă de agent, de suspect. 
Răbdarea și speranţa i-au ajutat să treacă peste seara aceea 
neconcludentă. Așa cum i-au ajutat și hotdogii de la Shake 
Shack de pe Eighteenth Street. 

Un ofițer rus de informaţii se întâlnea foarte probabil în secret 
cu un informator infiltrat în guvernul SUA în timp ce Orionii își 
comandau porțiile de hotdog. Anii petrecuţi de Johnny ca agent 
operativ în China și-au spus cuvântul printr-o salată de varză cu 
susan și chilii. Orest era un puritan și nu accepta decât muștar și 
varză acră. Mel a preferat ceapă și ketchup. Clio, pianista, a ales 
salată verde cu roșii, bacon și brânză cu mucegai. Socrates îi 
șocase cu ani în urmă inventând combinaţia Depth Charge, ale 
cărei ingrediente se găseau doar la Shake Shack: un amestec 
dezgustător de cartofi prăjiţi la tigaie, ceapă caramelizată, 
anșoa și sos picant argentinian chimichurri. Orionii căzuseră de 
acord să nu mănânce niciodată în mașini cu Socrates. 

o... 

Benford vorbea la telefon cu FBl-ul, când ţipând și înjurând, 
când rugându-i să trimită pe loc un echipaj pentru a 
supraveghea Tabard Inn. Au fost retransmise niște mesaje 
telefonice, a fost anunţat un șef de tură și au fost mobilizați 
membrii unei echipe de urmărire. In cele două ceasuri cât le-a 
luat agenţilor FBI să încercuiască micul hotel, Stephanie 

Boucher venise, se întâlnise cu Golov și plecase. Nu ar fi fost 
dificil s-o urmărească pe senatoare, cu siguranță nu atât de 
solicitant pe cât fusese să-l urmărească pe Golov. N-ar fi fost 
nici așa de solicitant ca urmărirea unui grup de turiști japonezi 
plimbându-se pe lângă lacul Tidal Basin cu umbrele roz în mâini. 
De fapt, nu ar fi fost nici pe departe așa de solicitant cum ar fi 
fost să urmărească un elefant cu un clopoțel la coadă printr-o 
fabrică de hârtie de orez. 

Din pricina imensei sale aroganţe și sociopatii, senatoarea nici 
măcar nu se uita să vadă dacă era urmărită pe stradă, deși era 
implicată într-un act suprem de trădare. Parcase într-o zonă 
aglomerată de pe N Street, în singurul loc liber rămas - conta pe 
inviolabilitatea oferită de plăcuțele ei de înmatriculare roșu cu 
alb. Când a plecat de la întâlnirea cu Golov, după ce i-a mai 
lăsat un disc despre Pathfinder Corporation, s-a dus direct 
acasă. lar FBl-ul a ratat tot. 

o... 

În ziua următoare, Benford a trecut în revistă operaţiunea de 
urmărire efectuată de Orioni în timp ce urla la agenţii speciali ai 
FBl-ului în birou. Nate stătea jos lângă perete, cu spatele sprijinit 
de spetează. 

— lertaţi-mă, a spus Benford cu vocea lui piţigăiată de 
profesor, pe care Nate a luat-o drept un preludiu al izbucnirii 
unei furtuni în toată regula. Vă informez că șeful misiunii SVR de 
la Washington, după mai multe ore de urmărire, s-a oprit mai 
mult ca sigur să se întâlnească cu informatorul american 
denumit codificat „cazul directorului” de Centru. Agenţiei 
voastre i-au luat două ore din momentul în care am sunat eu ca 
să încercuiască Tabard Inn, aflat la vreo 25 km de sediul J. Edgar 
Hoover. În ciuda presupusei evidențe a întâlnirii dintre rus și un 
trădător american, oamenii voștri nu au verificat registrul, nici 
nu au vorbit cu personalul hotelului, cu atât mai puţin să urce la 
etaj și să intre în camera lui Golov. Dacă ați fi intrat în cameră și 
l-aţi fi percheziţionat pe cel mai experimentat ofițer SVR din 
emisfera nordică, fără îndoială că aţi fi recuperat niște informaţii 
confidenţiale - sub o formă sau alta - aduse chiar în seara aceea 
de informatorul american al lui Golov. 

Agenţii FBI s-au foit pe scaunele lor. 

— Cu toate acestea, FBl-ul n-a făcut nimic. În acest 
indiscutabil cel mai grav caz de spionaj din 2001 încoace, voi îl 

lăsaţi pe trădător să scape basma curată. 

— Suspect, l-a corectat Chaz Montgomery. 

Cravata lui avea un imprimeu Gauguin cu o polineziană. Lui 
Benford i se făcea fizic rău uitându-se la ea. 

— Ce? a spus el ridicând vocea. 

Nate s-a întrebat dacă discuţia aceea avea să se sfârșească 
prin împușcarea lui Benford de către unul dintre agenţii FBI 
pentru a-l face să tacă. 

— Am spus „suspect”, a repetat Montgomery. Oricine se 
întâlnește cu Golov este un suspect. 

Benford s-a uitat de jur-împrejur prin încăpere. 

— Chaz, îmi trimiţi și mie programa actuală a cursului tău de 
pregătire de bază de la academie? l-a ironizat el. Mă aştept să 
descopăr acolo niște poze frumos colorate cu ponei și flori. 

— Naiba să te ia, Benford, a izbucnit Montgomery. Ştii regulile 
și presupun că știi cât de cât și legea. Avem nevoie de dovezi 
clare înainte de a ne apuca să arestăm pe cineva. 

— Și să-l alarmaţi pe Golov? a întrebat Benford. 

— Ai auzit vreodată de imunitate diplomatică? Nici măcar nu 
știm dacă acolo a fost vreo întâlnire sau dacă măcar a avut loc 
ceva. Putea să se ducă acolo să înmâneze invitaţii pentru 
recepţia de ziua naţională a Rusiei de la ambasadă. 

— Doar nu vorbești serios, a spus Benford. 

— Ştii și tu la fel de bine ca și mine că trebuie să întocmim un 
dosar solid înainte de a acţiona. Aceste investigaţii necesită 
timp. E posibil să se întâmple mâine, săptămâna viitoare, anul 
viitor. 

— Voi, oameni buni, sunteţi tătari, mongoli, vizigoți, 
cartaginezi, a spus Benford dând din cap. 

— Ce legătură are cancerul cu asta? a întrebat un tânăr ofițer 
FBI căruia i se zăreau bicepșii prin cămașa albă apretată. 

— Cartagina, tinere prieten erudit, nu carcinogen, i-a explicat 
Benford. Aș menţiona numele lui Hannibal pentru a-ţi reaminti 
de cursurile de Agricultură și Minerit din Abilene, dar mă tem că 
n-ai să-ți aduci aminte decât de Hannibal din literatură. 

— „Hannibal, canibalul”, a spus agentul FBI. Grozav film. 
Agenţia s-a făcut de râs în el. 

— Proctor, taci din gură, a replicat Montgomery întorcându-se 
spre Benford. Nu sunt obligat să-ţi dau ţie explicaţii. Dacă ne 
vom face tema, suspectul se va afla fără îndoială într-o 

închisoare fără posibilitatea de eliberare condiţionată. Dacă 
facem o greșeală, se va retrage ca un consultant milionar. Crezi 
că poţi să te mai abţii încă un pic? 

— Cu o singură condiţie, a spus Benford, purtându-se ca și 
cum se simţea jignit de modul direct în care i se vorbise. Vreau 
ca atunci când se face o arestare să fie prezent un ofițer CIA. 
Este în egală măsură o problemă de spionaj, nu numai una de 
încălcare a legii. 

— Nu pot fi de acord, a refuzat Montgomery. Directorul n-o să 
fie de acord. Pe lângă asta, oricine e implicat în anchetă sau 
urmărire sau arestare e nevoit să se prezinte la tribunal. Dacă 
nu cumva ai un tip care să nu fie nevoit să-și păstreze 
acoperirea, ai de gând să compromiţi acoperirea unui ofiţer de 
caz pentru asta? 

— Prinderea acestei persoane probabil că va costa agenţia un 
informator prețios, a spus Benford. Vreau să avem un agent al 
nostru acolo. 

— Eu tot nu cred că directorul o să fie de acord, dar o să 
întreb, a spus Montgomery. La cine să le spun că te-ai gândit? 

— La el, a spus Benford arătând spre Nate. El e personal 
implicat în caz. Stând jos, sprijinit de perete, Nate nu era sigur 
dacă trebuia să se simtă onorat ori nu. Acoperirea sa se cam 
dusese pe apa sâmbetei acum. Pe lângă asta, nu avea de gând 
să îi pună întrebări lui Benford, în niciun caz în faţa atâtor agenţi 
FBI. 

Agentul FBI musculos s-a uitat în spatele scaunului său la 
Nate, încercând să își dea seama ce putea însemna că era 
„personal implicat”. 

— Proctor, să nu cumva să vorbești dacă nu ești întrebat ceva 
în mod direct, a spus Montgomery. 


SOS CHIMICHURRI 


Cu un cuțit sau robot de bucătărie tocati o legătură de 
pătrunjel, o căpățână întreagă de usturoi și un morcov. 
Adăugați ulei de măsline, oțet de vin alb, sare, 
oregano uscat, fulgi de ardei iute și piper negru și 
amestecați bine până obtineti un sos gros. Se servește 
de preferință proaspăt. 

34. 


Vania Egorov se afla în biroul său uitându-se pe geam și 
așteptându-se ca factorii operaţionali ce se învârteau în jurul lui 
să intre inevitabil în coliziune. LEBADA încă transmitea informaţii 
de mare valoare, dar lipsa ei de disciplină avea s-o termine în 
cele din urmă. lar el nu îndrăznea să se gândească să o piardă 
pe LEBADA. 

Veștile de la Korcinoi, abia reîntors din Italia, nu erau cine știe 
ce. Se întâlniseră cu Nash, reluaseră legătura, el acceptase 
povestea potrivit căreia Dominika lucra la serviciul de curierat. 
Stabiliseră un plan de contact general. Mergea prea încet, 
mereu prea încet. 

„Cârtiţa” era încă în libertate, reprezentând o ameninţare 
pentru LEBĂDĂ, pentru alte cazuri, pentru el însuși. l-a ordonat 
lui Korcinoi să o pregătească pe Dominika pentru o altă 
deplasare, aparent pe post de curier. Avea nevoie de rezultate. 
Atunci a sunat telefonul special. 

— Nesatisfăcător, a spus președintele. Sper că ai să faci ceva 
pentru a pune la cale o întâlnire ulterioară fără întârziere. 

Ca fost ofițer KGB, președintele Putin știa cât de important 
putea fi momentul unei operaţiuni. 

— Da, domnule președinte, i-a răspuns Egorov, este deja 
programată o nouă deplasare a agentei. Rezultatele nu vor 
întârzia să apară. Doamne, acum îl ducea cu zăhărelul pe Putin. 

— Foarte bine, a spus președintele. Unde? 

Egorov a înghiţit în sec. 

— Suntem pe cale să stabilim precis care locaţie din 
străinătate este cea mai avantajoasă. Vă voi informa de îndată 
ce voi lua o hotărâre. 

— Atena, a sugerat Putin. 

— Domnule președinte? s-a mirat Egorov. 

— Trimite-o pe agentă, pe nepoata ta, la Atena. Ameninţările 
sunt minime, avem oameni în cadrul poliţiei. 

De ce oare insista să fie Grecia? 

— Da, domnule președinte, a spus Egorov, dar Putin deja 
închisese. 

La un etaj mai jos, Ziuganov se uita la un ochi cuprins de 
albeaţă și la craniul morții. 

— Pregătește-te pentru Atena, a spus piticul și s-a uitat la 
Motorin cum s-a sculat și a ieșit din birou. Ziuganov s-a gândit 
că Dominika putea să se afle în pericol dacă se trezea prinsă 
între maniacul acela din Speţnaz și ţinta lui, dar era inevitabil. 

o... 

Benford a studiat proiecte de apărare clasificate și a parcurs 
șiruri de nume. Aștepta un răspuns la cursa întinsă de Egorov. 
Orionii încercau iar să-l păcălească pe Golov pe străzile din 
Washington. Dar el avea nevoie de rezultate imediate. 

Discutaseră la Roma și MARBLE știa ce să facă, deși existau 
riscuri, și Benford a acceptat fără tragere de inimă. Korcinoi a 
coborât la laboratorul Directoratului T de la etajul întâi. 
Nasarenko stătea la biroul său, pe care erau îngrămădite o 
mulțime de hârtii, cutii și dosare. O masă lungă de lângă perete 
era înţesată până la refuz și cu toate vraiște. Nasarenko a ridicat 
capul spre el, umflându-i-se nodul lui Adam. 

— luri, te rog, scuză-mă pentru deranj, a spus Korcinoi 
ducându-se spre biroul lui și dând mâna cu el. Pot vorbi cu tine? 

Nasarenko arăta ca un marinar prins pe neașteptate pe un 
sloi de gheață pe cale să se topească, care se uita la 
deschizătura ce se lărgea între nava sa și gheaţă. 

— Ce s-a întâmplat? a întrebat Nasarenko. Faţa îi era 
pământie și părul - niciodată prea bine pieptănat - îi era ţepos și 
lipsit de strălucire. Ochelarii îi erau aburiţi și murdari. 

— Am nevoie de sfatul tău într-o problemă legată de 
comunicații, a precizat MARBLE și, timp de un sfert de oră, au 
discutat despre un sistem de comunicaţii de rezervă pentru o 
țintă de racolare canadiană. Nasarenko a vorbit cu un aer 
absent, agitat și mișcându-și degetele convulsiv. 

Korcinoi s-a aplecat peste biroul lui, apropiindu-se de el. 

— Ce te frământă, prietene? a întrebat el. 

— Nimic, a răspuns Nasarenko. E vorba doar de faptul că s-au 
adunat multe lucrări. 

— Dacă aș putea face ceva să te ajut... 

— Nu e nimic, a spus Nasarenko. Doar o mulţime de lucrări. 
Primesc o groază de date. Am nevoie de traducători, de analiști. 
Își îndoia degetele spasmodic în timp ce vorbea. Știi câtă 

informaţie e pe un singur disc? Și-a învârtit scaunul pentru a se 
întoarce cu faţa spre un seif cu patru sertare, a scos o cutie de 
oțel cu capac și a scuturat-o deasupra biroului. O mulţime de 
pungi de plastic îngrămădite deasupra au căzut peste suportul 
pentru sugativă. În fiecare pungă era câte un disc într-un plic 
gri. A luat câteva discuri cu mâini nesigure. 

— Astea pot conţine gigabiţi de date. Toate astea așteaptă să 
le procesez. A aruncat peste birou o pungă de plastic care a 
alunecat sub o grămadă de dosare decolorate. 

Korcinoi s-a întins să ridice punga. S-a uitat la bucata de 
plastic ca și cum nu era în stare să-și imagineze că atâta 
informaţie putea încăpea într-un dispozitiv așa de mic. A citit 
sigla Pathfinder pe una din feţele discului. 

— De ce nu-ţi dau mai mulți oameni? 

Nasarenko și-a prins capul în mâini. Korcinoi îl compătimi pe 
acest pugalo, pe această sperietoare de ciori, cu părul său ca de 
paie și brațele lui agitate. 

— luri, nu intra în panică, l-a liniștit el. Faci o treabă mult prea 
bună de atâţia ani pentru a fi tratat în halul ăsta. 

În timp ce Korcinoi s-a întins peste birou ca să-l bată pe umăr 
pe Nasarenko, a strecurat punga de plastic cu discul în 
buzunarul ascuns de la sacoul său. Oare discurile erau în serie? 
Erau logate? Oare Nasarenko avea să observe lipsa unuia singur 
dintr-o grămadă întreagă? 

— Aș putea trimite unul sau doi analiști de la departamentul 
meu să te ajute temporar, dacă asta ţi-ar fi de folos. Dumnezeu 
știe că suntem toţi lipsiţi de personal suficient, dar munca ta 
este de maximă importanţă. Ai putea să-i folosești? 

Nasarenko s-a uitat la el posac. 

— Analiştii tăi n-ar putea lucra la proiectul secret, e interzis. 

— Ar putea lucra la alte proiecte pentru a dispune tu de mai 
mult timp. Nu spune nu, luri. Am stabilit, a spus Korcinoi. O să 
trimit unu sau doi analiști de-ai mei în după-amiaza asta, dar, 
luri - Korcinoi a făcut un semn cu degetul spre el -, să nu-ţi 
închipui cumva că o să mi-i furi. Nasarenko a zâmbit palid. 

(E 

Pe biroul lui Vania Egorov se afla telegrama de la Washington 
a lui Golov în care se vorbea despre varianta cu „zona zoster”. O 
singură pagină cu o linie albastră diagonală trasă peste text, 
care era boțită de cât fusese citită. 

Ziuganov, șeful Direcţiei KR, stătea pe un scaun în faţa lui, 
peste măsură de încântat. Egorov a dat din cap. 

— Nu pot să cred că Nasarenko e informatorul, a spus el. El 
abia dacă e în stare să poarte o conversație în restaurant. Ti-l 
poți imagina întâlnindu-se noaptea cu americanii? 

Ziuganov s-a lins pe buze. 

— Zona zoster. Golov n-ar face nicio greșeală în privinţa asta. 
Ai citit raportul lui, care o citează direct pe LEBADA. Informatorul 
suferă de zona zoster. Varianta folosită cu Nasarenko. 

— Asta e un nătărău cu capul în nori, a spus Egorov, fără să 
știe de ce îl apăra. Poate că a spus altora și vorbele au fost 
transmise din altă sursă. 

Lui Ziuganov nu-i păsa deloc. Tot ce știa era că avea să se 
țină de capul lui Nasarenko. Acum avea o treabă de făcut. 

— La naiba, e tot ce avem acum, a spus Egorov. Incepe 
imediat o investigație amănunțită. 

Ziuganov a dat din cap, a sărit de pe scaun și s-a îndreptat 
spre ușă. A încercat să își aducă aminte unde își pusese haina 
militară din Armata Roșie, cea cu nasturi într-o parte, pe care îi 
plăcea să o poarte la interogatorii. Materialul cafeniu verzui - 
înăsprit de la pete de sânge uscate, maronii, și impregnat de 
duhoarea atâtor mate - arăta mai bine decât un halat de 
laborator, deși mânecile erau ușor zdrenţuite. 

— Încă un lucru, a strigat Egorov după el. Verifică dacă a 
intrat în contact cu metka (praf pentru detectat spionii). Dacă a 
fost în legătură cu vreun american în ultimii doi ani e posibil să 
iasă ceva la suprafaţă. 

Ziuganov a dat din cap, dar el avea propria sa părere despre 
praful pentru spioni. El prefera povinnaia - mărturisirea, 
mărturisirea magnifică, eliberatoare, cel mai bun mod de 
stabilire a vinovăţiei. Avea un talent înnăscut de a-și convinge 
victimele, după ţipete și tendoane rupte și ochi sparți, să 
mărturisească ceea ce li se cerea. 

Dar tot nu-și aducea aminte unde era haina sa militară. 

o... 

L-au chemat pe Nasarenko la Direcţia de Contraspionaj pentru 
o „actualizare aleatoare de securitate”. Nu era nevoie ca o 
persoană să lucreze în SVR de mult timp pentru a ști că acest 
gen de interogatoriu însemna o serioasă problemă și asta l-a 
făcut pe Nasarenko să intre în panică. După neconcludentul 

interogatoriu necesar cu savantul confuz și smiorcăit, Ziuganov 
l-a trimis direct la închisoare, de această dată la Butirka, în 
centrul Moscovei. Și-a tras tunica pe el, știind ce-l aștepta. 

Oamenii sunt caraghioși. Toti reacționează diferit, s-a gândit 
Ziuganov jucându-se cu bastonul ușor. Nasarenko reacţionase 
mai mult la bătăile la tălpile picioarelor cu bastonul gol din 
aluminiu decât majoritatea subiecţilor. A reușit să termine un 
interogatoriu cu savantul cu ochi bulbucaţi înainte ca percheziţia 
din laboratorul său să scoată la iveală faptul că lipsea un disc de 
la LEBĂDĂ și pitka, tortura, s-a oprit pentru că situația devenise 
critică. A dat ordin să-i fie administrată o serie de amobarbital 
care să-i scotocească memoria pentru a afla tot ce făcuse 
recent, trecându-i în revistă pe colegi, pe vizitatori, inclusiv 
scurta vizită a generalului Korcinoi la laboratorul lui. Korcinoi? 
Imposibil. Laboratorul a mai fost răscolit încă o dată. Trebuia să 
existe o explicaţie. Unde era discul? 

Korcinoi aflase zvonurile legate de întețirea vânării „cârtiţei”, 
de problemele de la Directoratul T, de dispariţia unor materiale 
confidenţiale. Stătuse de vorbă cu vechi prieteni de la alte 
departamente și trăsese cu urechea la bârfele din toaletele 
rezervate șefilor. Nasarenko nu mai fusese văzut de zile întregi. 

Korcinoi știa că anchetatorii urmau să se apropie de el. 
Trebuia să-i trimită neapărat un mesaj lui Benford și să trimită 
CIA-ului chiar în acea seară discul pe care îl șterpelise din 
laboratorul lui Nasarenko, prin intermediul unei ascunzători. 
Asta dacă îl mai lăsau să iasă de la Cartierul General. S-a 
întrebat dacă jucase prea riscant, dacă mai era timp ca 
Dominika să mai facă încă o deplasare în străinătate - la Atena - 
să dea alarma în ce-l privea. 

A plecat de la Cartierul General nestingherit - nu pentru mult 
timp, s-a gândit el - și, odată întors în apartamentul lui, a scris 
un mesaj. Transmisia lui fulger a durat o fracțiune de secundă. 
Douăzeci de minute mai târziu, Benford citea cele două rânduri 
ale telegramei: Wasarenko a căzut în cursă. Vom încărca DD 
DRAKON. 

Ascunzătoarea, şi-a zis Benford. Vu/poiul bătrân trebuie să fi 
avut ceva important. Și Nasarenko avea probleme. Asta 
însemna că unul dintre cele 23 de nume din Washington era 
LEBĂDA. S-a întins după telefon să sune la FBI. 

Ploaia nocturnă curgea în rafale pe stradă, căzând aproape 
orizontal, purtată de palele de vânt. Peronul și scările de la 
staţia de metrou Molodejnaia erau pustii, treceau puţine mașini, 
magazinele erau închise. MARBLE și-a ridicat gulerul de la 
impermeabil, și-a vârât mâinile în buzunare și a început să 
meargă încet pe Leninskaia Uliţa. Luase trei metrouri diferite, 
făcuse o plimbare lungă de-a lungul fluviului, până ce și-a liniștit 
instinctele. Nu se mișca nimeni prin preajma lui și nu simţise 
prezenţa sau presiunea nimănui care să-l urmărească pe stradă. 

Continuă-ți drumul, calm. Nu mai avea mult de parcurs, 
mergea pleoscăind prin ploaie, cu apa șiroindu-i pe spate. 
Creatură a nopții, lipește-te de ziduri, ascultă scârțâitul 
pantofilor din spatele tău. Mergi pe firul străzii Leninskaia prin 
pădurea întunecoasă, apoi treci de curbura făcută printre 
copaci, printre crengile lor licărind lumina de la Scoala de 
obstetrică nr. 81. Repede, acum ieși de pe trotuar și afundă-te în 
pădure. MARBLE tremura. Taci, oprește-te, privește și ascultă, 
mai ales ascultă dacă se aude zgomot de motor sau scrâșnet de 
frâne sau de portiere trântite. Doar vântul scârțâia printre 
copaci. 

Era timpul să plece. Apa neagră gâlgâia prin canalul de 
scurgere de sub drum și MARBLE a îngenuncheat și a scos 
punga din buzunar, înlăturând banda protectoare a adezivului, 
și-a introdus mâna în interior și a împins pachetul cenușiu în 
curbura interioară a rigolei. Așteaptă zece secunde, lasă ca 
adezivul să se lipească și ascultă dacă se aude pleoscăitul apei. 
Satisfăcător. 

A verificat încă o dată dacă era urmărit atunci când a ieșit de 
acolo, pentru a proteja ascunzătoarea și apoi pe tot drumul de 
întoarcere până la căldura înăbușitoare din staţia de metrou 
Krilaţkoie. Pe podeaua din bucătăria sa zăcea o grămadă de 
haine ude leoarcă și cheia îi tremura în mână și caracterele erau 
prea mici chiar și cu ochelarii de vedere. La naiba, nu le făceau 
și ei și pentru vedere slăbită? Nu, pentru că nimeni nu trăiește 
așa de mult, de aceea; și butonul apăsat s-a aprins când a 
lansat porumbelul în spaţiu: AM ÎNCĂRCAT DD SITE DRAKON. 

S-a așezat jos sprijinindu-se de spetează și a închis ochii. 
Veniti să luati DRAKON-ul, să recuperati micul disc negru și 
Dumnezeu să-l păzească pe tânărul agent CIA care avea să se 
murdărească pe costum sau pe soția cu coadă de cal a 

ambasadorului, cu căștile în urechi ascultând dacă exista vreun 
scrâșnet de frâne de la mașini cu stații radio. 

Americanii au izolat pachetul de două ori, mai puternic pe la 
colțuri, și l-au înfășurat în pânză groasă de sac și l-au capsat și l- 
au îngrămădit într-un sac portocaliu ca de Halloween cu fermoar 
cu încuietoare și l-au expediat acasă direct prin curier, pentru că 
acesta era de la MARBLE. Și porumbelul s-a întors cu ramura în 
cioc, DRAKON RECUPERAT și rigola din pădure a continuat să își 
verse apa murdară, dar a păstrat secretul pe vecie. 

o... 

Benford stătea la o masă de conferințe la subsolul sediului 
central al FBl-ului de pe Pennsylvania Avenue din Washington. 
Masa era încărcată de rămășițele prânzului comandat de la 
câteva restaurante locale. Acesta era un prânz de lucru, nu 
aveau nevoie de nicio sală de dineu acum. Benford își 
comandase o salată de pui thailandeză, numită /arb gal, cu 
carne de pui tocată, suculentă, ceapă și chilli, busuioc și lime, 
așa de condimentată, încât sufla mulțumit ca un boiler, în timp 
ce ceilalţi din jurul mesei își terminau prânzurile lor mult mai 
convenţionale cu sandviciuri și supă. 

Masa era împărțită în mod egal între CIA ȘI FBI, în mare parte 
ofițeri de rang înalt de la departamentele tehnic și de 
contraspionaj. Când a sosit curierul de la Moscova cu coletul de 
la MARBLE, chiar și Benford a fost de acord să lase FBl-ul să se 
ocupe de desfacerea legală a pachetului, pentru a respecta 
procedurile în vigoare. 

— Acești roboţi federali, îi spusese Benford mai devreme lui 
Nate, mi-au vorbit despre „menţinerea lanţului de dovezi” în ce 
privește coletul de la MARBLE. Dacă el a recuperat de fapt un 
disc conţinând informaţii strict confidențiale, transmise direct 
rușilor de LEBADA, atunci, potrivit colegilor noștri din FBI, 
trebuie să ne gândim să luăm în considerare dovezi admisibile și 
asigurarea condamnărilor și toate lucrurile de genul ăsta. În 
mod neobișnuit, Benford a ţinut cont de părerea lor. 

S-a uitat la o tăviţă metalică cu dovezi din mijlocul mesei. 
Discul, acum scos din punga de plastic a SVR-ului și din plicul 
interior din hârtie cu sigla Pathfinder, zăcea pe fundul acesteia 
pe un prosop steril, suprafața sa fiind ușor acoperită de o 
pulbere cenușie. Tehnicienii FBI urmaseră procedura și făcuseră 
testele - tamponarea cu ninhidrină pentru a ridica amprentele 

existente pe disc, apoi pulverizarea cu oxid de calciu pentru 
contrast. Așezaţi în jurul mesei, au putut vedea toți trei 
amprente distincte pe suprafaţa prăfuită. Oare ce erau: 
amprentele unui şobolan de laborator rus sau ale unui 
informator american? Benford știa că MARBLE nu ar fi deschis 
plicul de plastic, era prea bun profesionist, prea atent pentru a 
se atinge practic de disc. Agenţii federali au dus pozele și 
amprentele la laborator pentru analiză. Fusese deja declanșată 
o căutare automată în arhivele de amprente ale FBl-ului. 

Benford se afla în mașina sa îndreptându-se pe GW Parkway 
spre Cartierul General când i-a sunat telefonul. Era șeful adjunct 
al laboratorului FBI. 

— Cred că ai vrea să te întorci, i-a spus cel de la FBI lui 
Benford. Nici n-ai să-ţi închipui peste ce am dat. 

— Sper că merită, a comentat Benford, căutând ieșirea de pe 
autostradă pentru a putea face cale întoarsă. 

— Oh, da, merită, a spus laborantul FBl-ului. 


SALATA THAILANDEZĂ DE PUI 
A LUI BENFORD - LARB GAI 


Tocați piept de pui fin cu un cutit mare sau cu un 
satâr. Stropiți cu suc de lămâie și oțet de orez și sotați 
până ce devine sfărâmicios și alb. Lăsaţi puiul să se 
răcească și adăugați lemongrass, usturoi și chilli tocat, 
coajă de lămâie, sos de pește, sare și piper. 
Amestecați bine. Adăugați coriandru, busuioc, mentă 
și șalote. Amestecați și serviţi pe frunze de salată 
verde cu orez. 

35. 


DNA Fingerprint Act era o lege redactată în 2005, înaintată și 
discutată în Comisia Juridică a Senatului, dar dintr-o mulțime de 
motive politice, care nu aveau legătură cu securitatea națională, 
fusese amânată de două ori și scoasă de pe agendă. Legea avea 
drept scop înfiinţarea unei arhive naționale a amprentelor și 
probelor ADN pentru verificarea antecedentelor personale, 
înregistrarea datelor criminalistice și de imigrare și identificarea 
angajaților federali aflați în poziții cheie. La întâlnirea liderilor de 
partid din Senat, proaspetei senatoare Stephanie Boucher i se 
sugerase la acea dată, în interesul unei înțelegeri bipartite, să 
se alăture unui grup mixt de democrați și republicani pentru 
sprijinirea legii. Cu toate că ea, personal, se opusese noţiunii de 
arhivă naţională de informaţii de identitate, considerată drept o 
imixtiune grosolană în intimitatea personală, Boucher a apreciat 
în sinea sa că, sprijinind public legea, își va întări credibilitatea 
în materie de securitate naţională și va câștiga simpatia 
numeroaselor companii aerospaţiale high-tech din statul ei. 
Senatoarea a participat chiar la o scenă televizată de crambo*. 
Parlamentarii au fost de acord să li se ia amprentele și probe 
ADN de față cu reporterii. Senatoarea Boucher a zâmbit în faţa 
camerelor în timp ce un tehnician i-a tamponat partea interioară 
a obrazului făcându-l pe unul dintre cameramanii de la o cameră 
oprită să se întrebe câte nucleotide separate de ADN se puteau 
găsi în gura aceea în orice moment. 

Rezultatul acestui circ bipartit cu aproape un deceniu în urmă 
- de mult uitat de ea și de care coordonatorii ei din SVR nu știau 
- era faptul că amprentele senatoarei Stephanie Boucher se 
aflau în baza de date IAFIS*! a FBl-ului. Atunci când o amprentă 
parțială a degetului gros drept, arătătorului și inelarului au fost 
ridicate de pe discul clasificat al Pathfinder Satellite Corporation 
luat din laboratorul din Moscova al SVR-ului, sistemul automat a 
avut nevoie doar de aproximativ zece minute pentru a o 


30 joc în care participanţilor li se dă un cuvânt sau un vers cerându-li-se să-i găsească 
o rimă. (n.t.). 
31 Sistemul integrat de identificare automată a amprentelor. (n.t.). 

identifica pe Boucher din mai bine de 25 000 de amprente de 
civili stocate în sistem. 

În următoarele zile, Benford și șefii contraspionajului din 
cadrul FBI s-au înghesuit în sălile de conferințe de pe ambele 
maluri ale Potomacului, nu atât pentru a dezbate proeminența 
acestui caz sau aspectele mai delicate ale unei interpelări în 
fața tribunalului a senatoarei, ci pentru a stabili cum să 
împiedice Casa Albă, Consiliul Naţional de Securitate, Poliţia 
Capitoliului, Senatul SUA, legislatura statului California, Consiliul 
Municipal din Los Angeles și Asociaţia de stat a cultivatorilor de 
stafide din statul California să dea publicităţii detalii despre 
anchetă. 

— Ultimul lucru de care avem nevoie este ca Boucher să se 
panicheze și să fugă la ruși, a spus Charles „Chaz” Montgomery, 
șeful Diviziei de Securitate Naţională a FBl-ului. 

— Prostii, a spus Benford, strângând niște hărți după o lungă 
sesiune de discuţii legate de urmărire. Trimiterea definitivă a 
senatoarei Boucher la Moscova ar fi mai eficientă decât 
detonarea unei bombe cu neutroni în Piaţa Roșie. 

CIA și FBI și-au formulat planul tactic pentru urmărirea pas cu 
pas pe stradă, interceptarea telefoanelor, mailurilor și 
cercetarea gunoiului. Boucher habar nu avea, dar devenise 
lăptăreasa blondă aflată de una singură în mlaștina cenușie în 
timp ce primele urlete ale copoilor se dezlănțuiseră în ceaţă, din 
viroagele mlăștinoase, peste terasele stâncoase. Era prea târziu 
pentru a mai fugi. 

o... 

Casa din California deţinută de senatoare era o vilă fără etaj 
cu cinci dormitoare în stil Prairie, cu acoperiș de ţiglă, situată în 
vârful unei coline pe Mandeville Canyon Road în Brentwood, cu 
vedere la Pacific pe o parte și la luminile spiralelor de fier ale 
Los Angelesului pe cealaltă parte. O piscină cu fundul întunecat 
și o punte pavată, întinsă în centrul unei case în formă de U 
fierbeau în lumina difuză a soarelui. Ușile glisante din sticlă ale 
aripii în care se aflau dormitoarele erau deschise și se auzea o 
muzică languroasă, ispititoare, k.d. Lang și Miss Chatelaine. 

Stephanie Boucher stătea întinsă pe cearșaful de pe un pat 
imens, cu o spetează impozantă neagră-cenușie, de o anumită 
severitate scandinavă. Dunga neagră contrasta cu nuanțele de 
bej și crem din dormitor. Senatoarea era dezbrăcată. O bentiţă îi 

ținea părul strâns legat la spate. Lângă ea se afla un bărbat care 
avea jumătatea vârstei ei. Era cam de 25 de ani, juca fie pentru 
Dodgers, fie pentru Angels, Stephanie nu-și putea aminti bine 
care. El dormea dezbrăcat, ca un copil de abanos strălucind de 
transpiraţie matinală, mușchii în relief de pe spate arătau ca 
niște pietre pe fundul unui râu. Era întins pe burtă, cu gleznele 
încrucișate. 

Stephanie s-a mișcat încet spre marginea patului, încercând 
să nu-l trezească. Era mai puţin o chestie de politeţe și mai mult 
dorinţa de a nu-i trezi pofta de noi contorsiuni. Fusese suficientă 
noaptea ce trecuse, o parte din ea fiind extrem de dureroasă. 
Picioarele nu erau făcute să fie întinse așa de tare, anumite părți 
ale corpului fiind create doar spre a fi folosite într-o singură 
direcție. Dar era singurul mod de a-și lua zborul, s-a gândit ea în 
timp ce s-a dat jos din pat, cu dureri de spate, de coapse și de 
stomac. 

S-a uitat în oglinda de la baie, și-a pieptănat părul și și-a 
amintit chipul mamei sale în micul dormitor din căsuţa lor din 
Hermosa, umflată și vlăguită, stând în pat și fumând cu câte un 
bărbat, uneori bătrân și gras, alteori tânăr și slab, cu tatuaje și 
mustață, tuns la zero sau cu coadă de cal, când ea închidea ușa 
și se uita la ceasul de pe peretele din bucătărie și își dorea ca 
măcar o dată timidul și speriatul său tată să se întoarcă mai 
devreme de la lucru. După funeralii, și proces, Stephanie s-a 
uitat în altă oglindă și și-a spus că nimeni n-avea s-o ajute dacă 
nu se ajuta ea însăși, motiv pentru care îl sunase pe tatăl său să 
vină acasă în după-amiaza aceea fatală. 

o... 

Senatoarea Boucher era tolănită pe un şezlong pe marginea 
piscinei și mânca dintr-o salată cu creveţi dreasă cu chimen și 
mărar. Își trăsese pe ea un halat alb din bumbac pentru a-și 
cruța asistenta de disconfortul de a o vedea dezbrăcată în timp 
ce lucrau. Această nouă asistentă, pe nume Missy, o tipă 
neliniștită, care își rodea unghiile lungi, stătea la o masă plină 
de hârtii. Era cea de-a treia asistentă personală a senatoarei din 
ultimele 12 luni. Oasele albite ale fostelor ei asistente zăceau 
înșirate în pământ de la Washington la Los Angeles. Missy citea 
dintr-un dosar, trecând în revistă programul apropiat al 
senatoarei în California. Urma să ţină două discursuri în San 
Diego și Sacramento, să facă o vizită la Pathfinder Satellite în 

Los Angeles pentru o informare confidențială și să participe la 
un dineu pentru o strângere de fonduri în San Francisco. Trebuia 
să se întoarcă la Washington până marţea următoare, pentru a 
participa la votul pentru alocarea de fonduri suplimentare 
Pentagonului. Boucher i-a spus lui Missy să-i aducă aminte de 
asemenea să ceară o prezentare detaliată a bugetului secret al 
CIA. Avea de gând să le facă zile fripte celor de la CIA în 
următoarele câteva luni. 

Acea imagine mentală a făcut-o pe Boucher să se uite dincolo 
de piscină la ușile deschise ale dormitorului. lubirea ei pasageră 
încă mai dormea, slavă Domnului. Avea de gând să-și cheme 
șoferul să-l ducă la stadion sau în Malibu sau... 

Multă agitaţie. Menajera a venit din aripa principală a casei 
însoţită de patru bărbaţi în zona piscinei. Trei dintre ei purtau 
costume și cămăși albe cu cravate uni, pantofi cu șireturi și 
ochelari de soare. Unul căra o geantă diplomat. Cel de-al 
patrulea bărbat era brunetul și zveltul Nate. Purta un sacou 
peste un tricou din bumbac, blugi și mocasini. Boucher s-a uitat 
la ei cum veneau de-a lungul punţii. Mintea ei supra-încălzită și 
învălmășită a simţit ceva de rău augur plutind în aer. Indiferent 
cine erau acei birocraţi, avea să îi facă cu ou și cu oțet, să își 
arate indignarea pentru că era deranjată. Dar ei nici măcar nu 
au lăsat-o să izbucnească. 

— Doamnă senatoare Stephanie Boucher, a spus cel mai în 
vârstă dintre cei trei în costum. Eu sunt agentul special Charles 
Montgomery de la Divizia de Securitate Naţională a FBl-ului. 

A deschis un portofel negru pentru a-și arăta legitimaţia. 
Ceilalţi doi colegi i-au urmat exemplul, dar tânărul Tab Hunter, 
din spatele lor, n-a făcut nicio mișcare. 

— Sunteţi arestată pentru spionaj în favoarea unei puteri 
străine, prin încălcarea articolului 18 USC, secţiunile 794 (a) și 
(c) ale Legii Spionajului din 1917. 

Boucher s-a uitat în sus la cei trei bărbaţi, privind pieziș în 
lumina soarelui. In mod intenţionat nu își strânsese halatul pe ea 
și acesta atârna desfăcut, dezvăluind ușor arcuirea sânilor ei 
mici. 

— Despre ce vorbiţi? a întrebat ea. Sunteţi nebuni? Credeţi că 
puteţi da buzna în casa mea neanunţaţi? Missy stătea tăcută la 
masă, uitându-se când la șefa sa, când la acei bărbați. 

— Doamnă senatoare, o să vă rog să vă ridicaţi, i-a cerut 

agentul FBI. Trebuie să veniţi în casă să vă îmbrăcați. Și a 
început să îi recite drepturile pe care le avea în vreme ce o 
apuca de braţ pentru a o trage de pe șezlong. 

— la mâinile de pe mine, a strigat Boucher. Sunt senatoare a 
SUA. Voi, nenorociţilor, vă permiteţi mai mult decât vă e 
îngăduit. 

S-a întors spre durdulia Missy care stătea încă nemișcată la 
masă. Missy rememora în minte cum începuse acea zi (cu o 
jumătate de oră de mormăieli și vaiete sincopate din dormitor) 
și cum evolua (cu FBl-ul care îi aresta ṣefa). Și se întreba cum 
avea să se termine. 

— Missy, ia telefonul. Vreau să suni imediat în trei locuri, i-a 
ordonat Boucher. Montgomery o ajută politicos să se ridice în 
picioare. Sună-l pe afurisitul de procuror general chiar în 
secunda asta. Nu-mi pasă unde e sau ce face, vreau să vorbesc 
cu el la telefon. In al doilea rând, sună-l pe președintele SSCI, cu 
care, la fel, vreau să vorbesc în cinci minute. Apoi sună-l pe 
avocat și spune-i să vină imediat încoace. Boucher s-a întors 
spre agenții FBI care stăteau în jurul ei. Șeful vostru de la Justiţie 
o să vă tragă în ţeapă și avocatul meu o să vă perpelească pe 
foc. Missy și-a strâns grăbită hârtiile, dar un agent FBI i-a spus: 

— O să iau aceste hârtii, îmi pare rău, domnișoară. Missy s-a 
uitat la agentul FBI și apoi la șefa ei și s-a dus în grabă în casă. 

Agenţii FBI au condus-o pe Boucher de-a lungul punţii spre 
aripa principală a casei. In sufragerie, Boucher și-a smuls brațul 
din mâna celui care i-l ţinea. 

— V-am spus, idioţilor, să vă luaţi mâinile de pe mine. E 
revoltător, nu aveți niciun drept să mă acuzați. Unde vă sunt 
dovezile? 

S-a îndreptat înţepată spre canapea și s-a așezat. Siguranţa ei 
de sine și aroganţa ei de neclintit se cam zdruncinaseră. Voia să 
mai câștige timp până la sosirea avocatului său. Poate că ar fi 
trebuit să ţină cont de văicăreala continuă a lui Golov despre 
securitate și să fie mai atentă. Totuși, FBl-ul nu știa nimic. Golov 
era un profesionist, nu puteau dovedi nimic. Nu s-a gândit la 
posibilitatea ca tocmai ea să fi fost cea care compromisese 
totul. 

— Imi aştept avocatul, a spus ea, încrucișându-și braţele pe 
piept. 

— Doamnă senatoare, ne-am identificat conform legii ca 

agenţi federali. V-am citit drepturile. Vi le înțelegeți? 

Boucher s-a holbat la el refuzând să răspundă. 

— Dacă nu înțelegeți aceste drepturi, o să vi le repet. Dacă ne 
indicaţi că le înţelegeţi și le rețineţi, doriți să vorbiţi acum cu 
noi? 

Boucher și-a dat seama că orice tragere de timp sau 
întârziere avea să fie în interesul ei. Telefoanele date la 
Washington și avocatului ei urmau să aibă drept rezultat o mare 
agitaţie, ceea ce avea să facă să treneze cazul timp de luni sau 
ani de zile. Și-a spus că dacă nu o prinseseră cu mâinile 
murdare, nu aveau cum să dovedească faptul că era vinovată. 
Afirmaţii, concluzii greșite, asocieri neîntemeiate. Ştia totul 
despre genul acesta de război în tranșee. Putea să se ia la hartă 
cu cei mai buni dintre ei. S-a uitat în sus la agenții FBI și a spus: 

— Nu răspund la niciuna dintre întrebările voastre. 

Agentul special Montgomery a pocnit din degete și s-a dus să 
ia geanta diplomat. A scos un dosar și l-a pus pe măsuţa de 
cafea în faţa senatoarei. Ea l-a deschis și a văzut un program de 
întâlniri de informare strict secrete la care participase la 
Pathfinder Satellite Corporation și înregistrări ale unor conturi 
bancare personale ce demonstrau prezenţa unor depozite 
inexplicabile din surse necunoscute, fiecare dintre ele în valoare 
de exact 9 500 de dolari, totalizând sute de mii de dolari. Işi 
amintea cum ceruse sume nebunești și cum Golov încercase să 
o descurajeze. Instinctele dobândite în sălile Capitoliului îi 
spuneau că aceste dovezi era circumstanţiale, un avocat bun 
putea ridica îndoieli, putea să mușamalizeze lucrurile, să le 
tărăgăneze. S-a uitat în sus la Montgomery sfidătoare. 

— E doar o grămadă de hârtii. Nu înseamnă nimic. 

— Doamnă senatoare, vă rog să vă uitaţi la ultimul document 
din dosar. Boucher a deschis dosarul la penultima pagină, unde 
era o poză extraordinar de clară alb-negru a unui disc cu sigla 
Pathfinder pe el, alb, murdar de pudră. 

— Am obținut acest disc cu amprentele dumneavoastră de la 
Moscova, a declarat Montgomery. 

Boucher nu scotea o vorbă. În sufragerie era liniște. Dinspre 
dormitor se auzea în surdină albumul Out of Silence a lui Yanni 
cu John Tesh la orgă, preferatul lui Missy. Montgomery și-a dres 
glasul și i-a dat peste masă senatoarei un document de o pagină 
scris la un rând. Avea sigla FBI aplicată sus. 

— Ce este asta? 

— Dacă v-aţi înţeles drepturile așa cum vi le-am explicat, 
aceasta este o declaraţie de asumare a acuzaţiei de spionaj. 
Vreţi să o semnaţi? 

— Credeţi c-o să semnez așa ceva? Nu și-a dat seama că 
halatul de bumbac i se desfăcuse. Agenţii FBI încercau să nu se 
uite în jos la partea din față a halatului. 

— Nu sunteţi forțată în niciun fel să semnaţi declarația. Vă 
ofer pur și simplu o opţiune, i-a răspuns Montgomery. 

Printre defectele lui Stephanie Boucher se număra și faptul că 
era foarte sigură pe ea. Avea încredere în sine și crezuse 
întotdeauna că succesul, cariera, bogăţia și stilul de viață de 
care se bucura i se cuveneau. Patima acea necontrolată și 
lacomă de care era stăpânită îi întreținea de mult timp 
convingerea că nu va ceda în faţa nimănui, pentru nimic. Asta 
însemna să nu-i lase pe acei filfizoni s-o aresteze, însemna să nu 
își piardă puterea, titlul și stima electoratului. Asta însemna să 
nu se ducă pentru totdeauna la închisoare. Nu avea de gând să 
îngăduie să se întâmple așa ceva. S-a uitat de jur-împrejur la 
feţele lor. 

— Bine, semnez, a afirmat ea brusc. 

Agenţii s-au uitat unul la celălalt. Unul dintre ei a înaintat și a 
scos un stilou din buzunar. Era un SK///craft de plastic cu sigla 
Guvernul SUA inscripționată într-o parte. Senatoarea s-a uitat la 
stilou și l-a respins printr-un gest. 

— Missy, adu-mi stiloul de pe birou, a spus ea. Missy dăduse 
întruna telefoane și acum se îndrepta spre canapea cu stiloul cu 
negru și bej al senatoarei Boucher, Montblanc Etoile. 

Boucher i-a scos capacul, s-a aplecat asupra hârtiei și a 
mâzgălit ceva în spaţiul din josul documentului. 

— Asta vă convine? a întrebat ea. Montgomery a luat 
documentul, s-a uitat la el și a zâmbit. 

— Nu sunt prea sigur că „Pupaţi-mă undeva” ar fi admisibil la 
tribunal. O să procedăm așa cum vreţi, a spus el blând. 

— Cine naiba e tipul ăsta? a întrebat ea arătând spre Nate. A 
urmat un moment de tăcere nefirească, cu toate capetele 
întoarse spre Nate. 

În timp ce agenţii stăteau în jurul canapelei atenţi în altă 
parte, ea a pus la loc capacul stiloului, a scos perla din capătul 
clamei, a tras afară acul de culoarea cuprului și l-a înfipt într-o 

venă din brațul stâng. Nate a fost singurul care a văzut ce 
făcuse și s-a repezit spre canapea, luându-i stiloul din mână. 

Nimeni dintre cei prezenţi în sufrageria senatoarei nu auzise 
vreodată de broasca aurie, nici nu știau că ea trăia numai în 
pădurea tropicală a Columbiei de pe coasta Pacificului. Un 
toxicolog FBI documentat pe acea temă i-ar fi putut informa că 
batrahotoxina secretată de pielea micului batracian era letală 
pentru oameni - era o neurotoxină ce contracta mușchii violent, 
provocând paralizia căilor respiratorii și stop cardiac. Chimiștii 
KGB-ului din Laboratorul 12, Kamera, fuseseră primii care 
recoltaseră batrahotoxina în anii 1970 după ce descoperiseră că 
nu exista niciun antidot pentru otrava aceea și toxicitatea 
acesteia, cum ar fi fost cea din vârful unui ac, nu dispărea atunci 
când se usca sau după trecerea unui timp îndelungat. 

Efectele vizibile ale înţepăturii asupra senatoarei Stephanie 
Boucher nu erau atât științifice, cât șocante. Trupul ei a fost 
scuturat de convulsii puternice, picioarele i s-au întins 
involuntar, degetele de la picioare i s-au arcuit și membrele îi 
tremurau incontrolabil. S-a prăbușit pe canapea, cu capul zvârlit 
pe spate, cu venele de la gât umflate, cu ochii rotindu-i-se albi 
în orbite. Nate s-a repezit asupra ei s-o tragă de braţele ce i se 
zvârcoleau. Mâinile îi erau date în lături, strânse ca niște gheare, 
iar buzele erau murdare de salivă. Nu s-a auzit niciun sunet din 
gâtlejul ei paralizat în timp ce și-a contorsionat spatele în ultimul 
hal. Nate i-a prins bărbia în mână și s-a aplecat s-o resusciteze. 

— Nu face asta, omule, a spus Proctor, tânărul agent FBI 
văzând spuma care se îngroșase în jurul buzelor ei. 

Bărbaţii stăteau și se uitau la ea. S-a mai zvârcolit de două 
ori, apoi a rămas nemișcată. Halatul i se deschisese într-o parte 
lăsând să i se vadă sânul. Nate s-a aplecat și a acoperit-o. 

— Doamne, a exclamat Proctor, credeţi că era un stilou al 
guvernului american? 

În celălalt colţ al camerei, Missy plângea. Acum știa cum s-a 
sfârșit ziua aceea nebună. 


SALATĂ DE CREVEŢI 


Fierbeți ușor creveții decorticați până ce se întăresc 
putin. Tocati fin șalote, țelină și măsline kalamata, 
brânză feta și amestecați cu maioneză, ulei de 

măsline, chimen, mărar și suc de lămâie. Adăugați 


creveții, amestecați și răciţi. 

36. 


Vania Egorov stătea în spatele biroului său, pe întuneric. 
Storurile erau trase la ferestrele uriașe, ţigara sa rămăsese 
arzând în scrumieră. Se uita la un film fără sonor la un televizor 
cu ecran plat de pe o comodă dintr-o parte a biroului său - un 
canal de știri din America relata un incident. Un reporter din Los 
Angeles cu păr blond și buze țuguiate stătea în faţa unei porți 
acoperite de iederă pe o stradă străjuită de copaci. In spatele 
său era afișat chipul senatoarei Stephanie Boucher într-o poză 
din urmă cu câţiva ani. Cuvintele ce se derulau în josul ecranului 
anunțau: „Senatoare de California decedată la 45 de ani, 
aparent în urma unui stop cardiac”. 

LEBADA. Cea mai importantă achiziţie a spionajului rus din 
ultimele cinci decenii. Murise. Atac de cord. Prostii. Mai mult ca 
sigur că folosise stiloul cu otravă pe care i-l ceruse Golov și pe 
care Egorov însuși îl autorizase. Era un coșmar. Cine putea ghici 
că americanii aveau s-o identifice așa de repede, să descopere 
că ea era „cârtiţa”? Și cine ar fi prezis în această epocă de după 
Războiul Rece cu celebrități, cu politicieni pe post de agenți 
secreți, că LEBADA urma să aibă parte de un asemenea 
deznodământ drastic, violent, în stil tipic sovietic? Egorov și-a 
zis că îi mai rămăsese o portiță de scăpare. Informatorul care 
lucra pentru CIA era responsabil pentru acea pierdere 
costisitoare. Dacă el îl putea demasca, își putea salva poziţia. 

In acel moment existau doar două opţiuni de urmărit: șeful 
tehnic, Nasarenko, care căzuse în cursa întinsă, și Nash, 
coordonatorul CIA al trădătorului rus. A îndreptat o telecomandă 
spre televizor pentru a schimba canalele. Pe ecran a apărut o 
poză color clară a lui Nasarenko. Fusese filmată fiecare secundă 
a nesfârșitelor ore de interogatorii din celulele de tortură de la 
Butirka și Egorov ajunsese la aceeași concluzie ca și Ziuganov, 
și anume că tehnicianul plin de ticuri nervoase nu era în stare să 
spioneze pentru CIA. Inregistrările arătau bătăile, crizele de 
isterie induse de droguri, îl arătau pe Ziuganov aplecat peste 
victimă, îmbrăcat într-un soi de tunică militară. Wu pune 
întrebări, s-a gândit Vania. 

Partea cea mai relevantă a înregistrării fusese marcată și el a 
derulat filmul până la marcaj. Nasarenko a admis amețit că 
vorbise de volumul zdrobitor de muncă cu şeful 
Departamentului pentru America, generalul Vladimir Korcinoi. 
Acesta se oferise să-i trimită doi analiști pentru a-i ușura 
activitatea. El îi arătase unul dintre discuri în timpul discuţiei. Și 
nu făcuse inventarul discurilor după aceea. Insă după ce 
discurile fuseseră numărate de anchetatori, s-a dovedit că unul 
lipsea. Nu, era ridicol să se gândească la faptul că Korcinoi ar fi 
luat unul dintre discuri. Imposibil. 

Imposibil? s-a întrebat Egorov. 

ÎI cunoștea pe Volodea Korcinoi de aproape 25 de ani, de la 
Academie. Acesta se dovedise un ofiţer de operaţiuni 
extraordinar, îndrăzneţ, expert, inteligent, genul de bărbat care 
putea, teoretic, să exceleze ca informator al CIA și să facă față 
primejdiilor. Mai mult de atât, misiunile sale în străinătate i-ar fi 
putut oferi multe ocazii să ia legătura cu americanii. /mposibil, S- 
a gândit el. Nasarenko avea să invoce luni de zile și mai multe 
nume, explicaţii smiorcăite și întârzieri. Egorov avea să discute 
despre Korcinoi cu Ziuganov, dar acum nu mai era timp. Nash, 
americanul, era cheia problemei. Nepoata lui era deja în drum 
spre Grecia. Urmau să vadă cum aveau să evolueze lucrurile. 

o... 

Dominika s-a minunat de lumina strălucitoare ce învăluia 
Atena. La Roma, lumina soarelui era mai blândă, mai aurie. 
Lumina asta egeeană te apăsa, se reflecta pe clădiri, scălda 
drumurile negre. Traficul din oraș - taxiurile, camioanele și 
scuterele - se scurgea de-a lungul autostrăzii Vasilissis Sofias, 
pentru a se separa precum niște valuri lovite de un dig în jurul 
pieței Sintagma și al Casei Parlamentului, pentru a se întoarce în 
jos pe străduțele dinspre Plaka. Dominika plecă de la hotelul său 
și cobori dealul spre hărmălaia din strada Ermou, trecând pe 
lângă magazine cu două etaje cu vitrine pline de corpuri de 
iluminat, genţi de sport și haine de blană. Manechine cu gulere 
din blană de vulpe polară se zgâiau la ea, făcându-i semn cu 
capetele plecate și încheieturile întoarse. Fii atentă, parcă îi 
spuneau ele. 

Dominika a verificat bine strada, traversând blocul din mijloc, 
intrând în magazine și folosindu-se de oglinzile și ochelarii 
expuși pentru a analiza ceea ce vedea pe stradă. Tip scund, 

brunet, îmbrăcat cu tricou fără mâneci, mustață, sandale 
prăfuite de cauciuc, ochi negri strălucitori. A simţit miros de 
castane prăjite, a auzit zornăitul flașnetei pe roți din colţ. Vită-te 
după chipuri de străini, cu ochi albaștri, trăsături slave. Uită-te 
după  halouri cafenii, galbene, verzi, semnalând pericolul, 
înșelăciunea sau stresul. 

Era îmbrăcată într-o rochie albastră din bumbac, cu un 
decolteu pătrat și sandale negre. Purta o poșetă mică neagră cu 
clapetă și ochelari de soare rotunzi, cu rame negre. La 
încheietura mâinii stângi avea un ceas ieftin cu cadran negru și 
o brățară simplă. Işi strânsese părul într-un coc, ceea ce era mai 
reconfortant în arșiţa dimineţii. Era o rusoaică cu ochi albaștri 
care se uita să vadă dacă nu era urmărită înainte să se 
întâlnească cu un reprezentant al inamicului. 

A cotit de pe strada Ermou pe o stradă laterală, trecând pe 
lângă mici vitrine în care erau expuse veșminte religioase, 
sutane aurii și mitre. Cruci mari de argint erau atârnate de 
lanţuri groase și se învârteau încet în vitrine. Era singură pe 
aceste străduțe laterale, fără a fi urmărită nici măcar după ce a 
trecut de pe una pe cealaltă, în faţa sa se afla micuța capelă 
bizantină Kapnikarea, din cărămidă și cu ferestre înguste și 
acoperiș de ţiglă în pantă, cufundată în mijlocul străzii Ermou. A 
traversat strada, a coborât cinci trepte - la nivelul străzii din AD 
1050 - și a intrat în capelă. 

Capela era foarte mică și întunecoasă în interior. Frescele și 
icoanele de pe arcadele de pe tavan erau scorojite și murdare 
de apă, literele bizantine întortocheate păreau de un roșu palid, 
estompat de straturi groase de fum de candelă și tămâie. Lângă 
ușă se afla un loc pentru lumânări plin cu nisip, cu lumânări 
lungi portocalii, înclinate. A luat o lumânare dintr-o grămadă din 
apropiere și a aprins-o de la flacăra unei alte lumânări care deja 
ardea în tava cu nisip. 

Inainte să apuce să pună lumânarea în nisip, și-a făcut 
apariţia o mână care a aprins o altă lumânare de la a ei. 
Dominika s-a uitat în jur și l-a văzut pe Nate stând chiar în 
spatele ei. Avea o expresie crispată întipărită pe chip și haloul 
violet ce-l înconjura îl făcea să arate ca un sfânt bizantin de pe 
frescele scorojite. El și-a dus degetul la buze, a dat din cap și s-a 
strecurat afară pe ușă. Dominika a așteptat o clipă, și-a pus 
lumânarea în nisip, s-a întors pe călcâie și a ieșit afară în lumina 

soarelui și în zgomotul orașului. 

Nate stătea pe trotuarul de vizavi și Dominika s-a îndreptat 
spre el. Avea un aspect oficial, îmbrăcat ca un om de afaceri, ca 
un ofițer de caz care se întâlnește cu informatorul său. Dominika 
și-a amintit de momentele lor de intimitate de la Roma și de 
cele de la Helsinki. Fuseseră iubiţi, pe lângă spionaj, între ei 
exista ceva plin de viaţă, palpitant și real. 

Pentru Nate, amintirile legate de ei erau mai complicate. Se 
culcase cu agenta sa, își riscase cariera, îi pusese și ei siguranța 
în pericol, făcuse o greșeală enormă. Fusese avertizat de 
Forsyth și Gable, oameni pe care îi respecta, și totuși se culcase 
din nou cu ea la Roma, incapabil să se oprească și avându-l pe 
transcendentalul Benford în camera de alături. Ceva murise în 
interiorul său când ea fusese rechemată la Moscova și se 
învinovăţise pentru ceea ce fusese nevoită să îndure. Acum 
aveau o misiune de dus la îndeplinire, o picătură de transpiraţie 
i se zărea pe buza de sus umedă, iar el își dorea să se apropie și 
s-o atingă. 

Dominika știa și ea, cu claritatea unui sinestet. Stătea departe 
de el, nu-i oferi mâna, urmărindu-i privirea și haloul violet din 
jurul capului. Știa că el își dorea să lucreze în continuare cu ea, 
să fie informatoarea pe care să o coordoneze, dar ei erau mai 
mult de atât. El va rămâne ferm pe poziţii, așa că ea era 
hotărâtă să se poarte ca o profesionistă. Au stat acolo în soarele 
arzător vreme de o secundă, apoi Dominika a întrebat 
„Mergem?” și l-a urmat atunci când el s-a întors. 

Au străbătut străduţele înguste din centrul cartierului Plaka, 
cotind la stânga, apoi la dreapta, mergând aparent fără ţintă, pe 
o rută ce ar fi făcut ca orice fel de urmărire să se piardă în 
labirintul de coridoare și curți și piaţete înconjurate de buticuri. 
Din magazine răsuna muzică, la intrări erau atârnaţi niște bureți 
galbeni înșiraţi la un loc ca niște frânghii groase, în aer plutea 
un miros înțepător de tămâie și santal. Automat, Nate s-a uitat 
în spate peste umărul Dominikăi, iar ea s-a uitat dincolo de el 
pentru a verifica partea cealaltă a străzii. El i-a surprins privirea 
și ea a dat ușor din cap. Nu văd nimic. El a încuviinţat din cap. 

În amurgul ce se lăsa, mergeau încet pe lângă Plateia 
Filomouson, înconjurată de scaune și banchete și umbrele, 
traversată pe deasupra de șiruri de beculete. Din bucătăriile 
restaurantelor se auzea zgomot de vase. Nate a condus-o pe 

Dominika după colţ, spre o ușă veche, verde. Lângă ușă era o 
plăcuţă pe care scria TAVERNA XINOS. S-au așezat la o masă 
retrasă pe terasa acoperită cu pietriș și au comandat taramo și 
sfeclă și papoutsakia, vinete coapte, rumene-aurii, umplute cu 
carne tocată de miel, scorţișoară, roșii și sos béchamel. 

Stând aproape unul de altul, au vorbit încet despre scenariul 
pe care trebuia să-l joace Dominika după ce se va întoarce la 
Moscova. Au căzut de acord ca ea să raporteze la Centru că îl 
sedusese și el i-a evitat privirea preţ de o clipă. Urma să 
raporteze că el începuse să vorbească despre activitatea sa, 
isteaţa Vrăbiuţă atingându-și scopurile. Au avut două zile la 
dispoziţie să inventeze povestea, s-au ţinut departe de camera 
ei de hotel și au fost cu ochii în patru să nu fie urmăriţi. Nu 
aveau să ia legătura cu Staţia, orice ar fi fost. 

— N-ai să ghicești cine se află în Atena, a spus Nate, 
umplându-i paharul Dominikăi cu vin Retsina dintr-o carafă de 
aluminiu cositorit. Forsyth a sosit în urmă cu două luni. El e șef 
acum aici. 

Dominika a zâmbit. 

— Și Bratok l-a urmat? a întrebat ea. Se întreba dacă cei doi 
știau de relaţia lor amoroasă. 

— Gable? Da. Sunt nedespaărţiţi, a spus Nate. 

Conversaţia trena. S-au privit unul pe celălalt în tăcere. 
Atmosfera era apăsătoare, parcă aveau o greutate pe cap. Nate 
s-a uitat la ea și vederea i s-a tulburat pe la colţuri. 

— Avem două zile la dispoziţie, a spus el. E important să 
facem ce avem de făcut. Trebuie să ne umplem timpul. 

— Trebuie să continuăm discuţiile de acum, trebuie să 
spunem lucrurile pe care să le raportez la Centru. Totul trebuie 
să fie, cum se spune asta, pod/innii? s-a interesat Dominika. 

— Autentic, a răspuns Nate. Trebuie să părem autentici. 

— Este important să experimentez detaliile acum pentru a ști 
exact ce să raportez, a spus ea, aducându-și aminte de 
interogatoriile din Lefortovo. 

Apoi nu prea au mai avut ce să-și spună. Erau amândoi 
împovăraţi de minciună, de dezminţirea pasiunii lor. Haloul său 
violet a rămas neschimbat, de parcă nu simţea niciun fel de 
tulburare. Dominika a refuzat să se mai gândească la el. 
Mergeau iar pe jos ocolind Plaka, de-a lungul străduţelor înguste 
și întunecoase din fața zidurilor Acropolei. Au urcat în tăcere o 

scară îngustă cu ghivece de flori pe fiecare treaptă. În capăt, 
Dominika și-a pus mâna pe braţul lui ca să-l oprească. Stăteau 
în umbră, uitându-se în jos, ascultând dacă se auzeau pași în 
noapte. Dar era liniște și ea și-a desprins mâna de pe 
încheietura lui. 

— Momentul decisiv, a șoptit Nate. Ne despărțim și ne ducem 
la hotelurile noastre, ne întâlnim mâine dimineață? 

Ea nu voia să-i ușureze decizia. 

— Și dacă am camera monitorizată? Ar trebui să mă iei la 
hotelul tău și eu ar trebui să accept. 

Nate s-a luptat cu senzaţia unei plonjări în apă rece. 

— În interesul autenticităţii, al acoperirii, așa ar fi corect. 
Pentru autenticitate. 

S-au uitat unul la altul preţ de un minut. 

— Mergem? a întrebat Nate. 

— Cum vrei, a spus ea. 

o... 

Serghei Matorin stătea dezbrăcat în faţa unei oglinzi mari din 
camera sa de la hotelul King George din piaţa Sintagma. Ştia că 
Dominika se cazase în apropiere, la Grande Bretagne, ambele 
hoteluri fiind niște vechi bijuterii ale elegantei Lumi Vechi în 
mijlocul disonanţei din oraș. Nu-și privea corpul plin de cicatrici 
din luptele în Afganistan, nici gaura din umărul drept unde 
fusese lovit într-un bazar în Ghazni, în timp ce conducea un raid 
armat cu Alpha Group. Se concentra în schimb pe o serie de 
mișcări lente: lovituri, blocaje, pivotări, prinderi, un adevărat 
Apollion*? care executa mișcări de tai-chi în vreme ce de la 
fereastră se auzea zgomotul traficului de seară. S-a aplecat de 
mijloc, apoi s-a îndreptat, ochiul său cuprins de albeaţă fiind 
înghețat în fundul capului, și a răsuflat adânc. 

S-a întors, și-a ridicat micul troler și l-a trântit cu faţa în jos pe 
pat. A învârtit patru șuruburi din cadrul metalic al valizei pentru 
a deschide un mic compartiment ascuns, tubular, realizat de 
secţia tehnică, și a scos afară cuțitul său Khyber, cu lama ușor 
arcuită. S-a întors să se așeze în faţa oglinzii și s-a apucat să 
mimeze o serie de lovituri de luptă, de parări și tăieturi. Cuţitul a 
șuierat când l-a rotit într-o lovitură cu dosul mâinii. 


32 Numele grecesc al lui Abaddon, un înger al abisului, după cum este descris în 
Apocalipsa după loan. În Vechiul Testament, Abaddon apare ca împărăția morților, un 
loc al distrugerii. (n.r.). 

Corpul îi lucea de la efort. S-a așezat pe un scaun Ludovic al 
XIV-lea, brocartul pătându-se de sudoare. A ridicat o scrumieră 
mare de ceramică pe care era imprimată emblema regelui 
George și a răsucit-o. A ascuţit lama cuțitului de-a lungul 
fundului mat, de la mâner la vârf. Loviturile sacadate ale oțelului 
pe ceramică răsunau așa de tare în cameră, încât acopereau 
zgomotul străzii. După puţin timp, satisfăcut de tăiș, și-a lăsat 
jos cuțitul și a scos o punguţă cu fermoar din valiză cu cuvântul 
insuline inscripţionat pe piele. A scos două seringi pentru 
epidermă groasă dintr-o punguță, una galbenă, cealaltă roșie, 
seringi destinate injecţiilor în mușchii coapselor sau ai feselor. 
Seringa galbenă conţinea SP-117, un compus cu barbituric 
conceput de Direcţia S. Asta avea să fie pentru întrebări. 
Seringa roșie de la Laboratorul 12 conţinea 100 mg de 
pancuronium, care paraliza diafragma în 90 de secunde. Asta 
era pentru ceea ce urma după aceea. Două seringi, galbenul și 
roșul Speţnaz-ului. 

o... 

Au luat în tăcere un taxi spre hotelul lui Nate, St George 
Lycabettus, ascuns între pinii de pe colina Likavittos. De pe 
balconul suspendat puteau vedea Partenonul iluminat de 
reflectoare, marea de lumini ale orașului licărind la orizont și 
fâșia întunecată a mării și portul unde Egeu aștepta o navă cu 
pânze albe. Dominika a aruncat o privire în baie, aprinzând 
lumina, apoi stingând-o. Au lăsat toate celelalte lumini stinse. 
Lumina ambientală din faţa hotelului era suficientă. Nate a făcut 
câţiva pași în camera întunecoasă și Dominika se uita la el cu 
brațele încrucișate. 

— Dacă te-ai răzgândit în privinţa planului nostru, a spus ea, 
pot raporta că vizita mea în cameră la tine a durat patru minute 
și le pot spune că... pasiunea ta a fost cam, cum spui asta, 
ukoracivat kratkii? a întrebat Dominika. 

— Abreviată, a tradus Nate, înroșindu-se tot din pricina ironiei. 

— Da, a spus Dominika, ducându-se la cealaltă ușă dublă a 
balconului și uitându-se afară. Specialiștii de la lasenovo ar fi 
încântați de picanteria că ofiţerii CIA nu rezistă mult. Bărbăţiei 
tale i s-ar duce buhul la Centru. 

— Mi-a plăcut întotdeauna umorul tău tipic rusesc, a replicat 
Nate. Păcat că e așa de rar. Dar în interesul protejării poveștii 
operative inventate de noi, cred că ar trebui să rămâi peste 

noapte. 

În interesul protejării poveștii operative inventate de noi, şi-a 
zis Dominika. 

— Foarte bine, eu o să dorm pe canapeaua asta și tu o să 
dormi în dormitor și ai să ţii ușa închisă. 

Nate era practic. 

— Îți aduc o pătură și o pernă, a spus el. O să avem o zi lungă 
mâine stând degeaba. 

Dominika nu și-a scos rochia până ce Nate n-a intrat în 
dormitor și n-a închis ușa. O altă lună ce strălucea de dincolo de 
ușa deschisă a balconului, și-a zis ea cu amărăciune. S-a ridicat 
să tragă draperiile diafane, dar s-a oprit și s-a așezat pe spate 
lăsându-se scăldată de lumina lunii, înveșmântată în argintiu. 

Era sătulă să fie folosită ca un mâner de pompă de toți, vlasti, 
de moștenitorii Uniunii Sovietice, de generalul Korcinoi, de 
americani, de Nate, care să-i spună ei ce era recomandabil, 
dându-i indicaţii ce să facă. Cum rezistase generalul Korcinoi 
atâta vreme? Cât de mult timp putea ea să reziste? A tras cu 
urechea la ceea ce făcea Nate dincolo de ușă în dormitor. Avea 
nevoie de ceva mai mult de la ei toţi. Era sătulă să fie nevoită să 
își reprime sentimentele. 

Era aproape ora 3:00 și Nate a observat vag cum se 
deschidea ușa de la camera sa. Prin draperiile fine pătrundea o 
lumină difuză, portocalie, de la felinarele de pe stradă. El a 
întors ușor capul și a văzut silueta Dominikăi - acel 
inconfundabil șchiopătat în mersul ei grațios - traversând 
dormitorul spre fereastră. S-a întins și a dat draperiile la o parte, 
mai întâi într-o parte, apoi și în cealaltă, rămânând iluminată din 
spate, dinspre ușa glisantă pe care o întredeschise. Aerul nopţii 
unduia draperiile când în afară, când înăuntru, încolăcindu-se în 
jurul ei, peste chipul și trupul ei. S-a îndreptat spre el, draperiile 
lăsându-se în jos, și s-a oprit la marginea patului. Nate s-a 
ridicat sprijinindu-se într-un cot. 

— Te simţi bine? S-a întâmplat ceva? a întrebat el. 

Ea n-a răspuns, rămânând nemișcată și uitându-se la el. 
Agentul din el s-a întrebat imediat dacă ea auzise ceva, vreun 
zgomot la ușă. Oare trebuiau să se strecoare afară din hotel în 
toiul nopţii? Verificase scara de serviciu în seara aceea. 
Dominika nu-i răspundea și el se ridică și se întinse să-i ia mâna 
într-a lui. 

— Domi, ce este? Ce se întâmplă? 

Ea vorbea în șoaptă. 

— Când am făcut dragoste ai raportat la Centru? 

— Despre ce vorbești? s-a mirat Nate. 

— Le-ai spus superiorilor tăi. Când am făcut noi dragoste la 
Helsinki și la Roma? 

— Ceea ce am făcut noi a fost împotriva regulilor, 
neprofesionist. A fost greșeala mea, am pus securitatea ta și pe 
a operaţiunii în primejdie. Ea nu spunea nimic, doar se uita la el. 
A vorbit abia după o clipă. 

— Operaţiunea, a repetat Dominika. Vrei să spui că am pus în 
pericol continuarea colectării de razvedka, informaţii. 

— Uite ce e, ceea ce am făcut a fost nebunesc, atât din punct 
de vedere profesional, cât și personal. Aproape că te-am 
pierdut. M-am gândit tot timpul la tine. Și încă mă mai gândesc. 

— Bineînţeles, te gândești la operaţiune, la Dominika, 
achiziția de importanță națională. 

— Despre ce vorbeşti? Ce-ai vrea să-ți spun? a întrebat Nate. 

— Vreau să simt că uneori dăm operaţiunea la o parte și 
rămânem doar eu și cu tine. 

Pieptul îi tresălta în bustieră. El s-a ridicat și a îmbrăţișat-o. 
Mintea sa se lupta din greu să stăpânească pasiunea 
răscolitoare pentru ea. l-a mirosit părul și i-a atins trupul. O să 
calci pe de lături și a treia oară, domnule ofițer de caz? 

— Dominika, a spus el, și urechile au început să-i zvâcnească, 
ceea ce era un indiciu vechi de pericol. 

— O să-ţi încalci iar regulile? a întrebat ea. l-a văzut haloul 
violet ce ilumina încăperea întunecată. 

— Dominika... 

Și s-a uitat fix în ochii ei. În genele ei se reflecta vag lumina 
de la fereastră. A văzut faţa lui Forsyth plutind în aer deasupra 
capului lui, înspăimântătoare, cu ochii aţintiţi. O dorea în mod 
irezistibil, mai mult decât își putea imagina. 

— Vreau să violezi regulile... cu mine... cu mine și atât, nu ca 
agentă a ta, a spus Dominika. Vreau să mă violezi pe mine. 

Dantela bustierei s-a fâșâit în timp ce o desfăcea. Au căzut pe 
pat și ea stătea pe burtă, trăgându-l pe Nate deasupra ei, greu 
și fierbinte, sărutând-o pe gât, cu degetele încolăcite cu ale ei. ÎI 
ținea strâns de mâini. Bâjbâia, l-a tachinat ea, iar el i-a cuprins 
șoldurile cu picioarele și ea a început să respire sacadat. A 

gemut trahni menia şi s-a întins în spate să-l atingă în vreme ce 
el îi șoptea în ureche. 

— Câte reguli o să mă faci să mai încalc? 

Ea s-a uitat înapoi la el, mută, să vadă dacă râdea de ea. 

— Să încalc cinci reguli, zece? El își ţinea gura apropiată de 
urechea ei și a început să numere încet până la zece, 
acordându-și număratul după cadenţa șoldurilor lui. 

— Odin... dva... tri... Ea tremura, dar pe alte unde decât 
înainte. Cetire... piat... șest. Și-a întins brațele în afară, 
strângând cearșafurile în pumni. Sem... vosem... deviat. Şi le-a 
răsucit în jurul încheieturilor cu degetele încleștate în ele. 

— Desiat, zece, a oftat Nate, ridicându-se de pe spatele ei, 
pătrunzând-o puternic, dar aplecat deasupra șirei spinării ei 
lucind de transpiraţie și brusc linia delicată a spatelui și a 
fundului ei s-a arcuit și ea și-a îngropat fața în saltea suspinând. 
Camera era iluminată de raze de lună și ei stăteau întinși unul 
lângă altul și le priveau. Nate s-a aplecat spre ea și i-a luat 
bărbia în mână, sărutând-o pe buze. Ea i-a dat blând mâna la o 
parte. 

— Dacă spui ce nu trebuie, o să-ţi înfig degetul gros de la 
mână în ochiul drept și o să te arunc peste balustrada 
balconului. 

— Nu mă îndoiesc că o poţi face, i-a dat dreptate Nate, 
așezându-și capul pe pernă. 

— Da, Neit, a spus Dominika, și dacă mai am nevoie de ceva 
mai mult, Vrăbiuţa ta o să te tragă iar în pat. 

— Bine, bine, nu la asta mă refeream. Putem dormi câteva 
ore? Vrei să stai liniștită o vreme? 

— Konecino, bineînțeles, agenții adevăraţi respectă 
întotdeauna instrucţiunile, a spus ea. 


TAVERNA XINOS PAPOUTSAKIA (VINETE 
UMPLUTE) 


Prăjiți în ulei de măsline carne tocată de miel cu ceapă 
tocată și roșii decojite, tăiate cubuleţe. Condimentați, 
lăsați să se răcească și adăugați brânză rasă, 
pătrunjel, pâine uscată înmuiată și ou bătut. Tăiaţi 
vinetele în jumătăți și sotați-le în ulei până se înmoaie. 
Scobiți-le, dar păstraţi pulpa, și umpleti-le cu 

amestecul de carne tocată. Turnaţi deasupra sos 
Mornay, stropiți cu ulei și coaceți la cuptor într-un vas 
cu cubulete de pulpă de vinete și puțină apă pe fundul 
vasului până se rumenesc. Serviţi-le la temperatura 
camerei. 

37. 


Ziuganov a înșfăcat receptorul telefonului codificat. Aparatul 
era mare cât capul lui. 

— Sigur că o să verifice dacă sunt urmăriți, a spus Ziuganov. 
N-o să fii niciodată în stare să-i urmărești. Rămâi la planul tău 
inițial. Ai instrumentele pregătite? Doar de un sfert de oră o să 
ai nevoie. Să ţi se confirme un nume și apoi să aplici lovitura 
fatală. 

Ziuganov s-a răsucit pe scaun. 

— Uite, nu-ți zic să n-o salvezi, dar numele e mai important ca 
orice, ca oricine. Ponimaeș? Înţelegi? Aştept rezultatele și tu 
ţine-ţi gura. Afară. 

o... 

Era ultima lor zi la Atena, soarele ardea de la nouă dimineața 
și ei se simțeau amândoi obosiţi, detașaţi, în derivă. Au plecat 
împreună de la hotel în jos pe Pindarou și s-au oprit să bea un 
fresh de portocale în piaţa Kolonaki, s-au așezat unul lângă altul 
sub o boltă, iar ospătarul le-a adus niște produse de patiserie. 
Urmau să se plimbe toată ziua, continuând să repete modul în 
care avea să raporteze Dominika misiunea la Centru. Ea a 
mușcat o bucăţică din ruloul sfărâmicios și s-a lins pe degete. Se 
simţea mai bine și făcea un efort. 

— Să le spun că m-ai forțat sau că eu te-am legat la ochi și te- 
am încuiat dezbrăcat într-un dulap? A rupt o fărâmă de brioșă și 
a încercat să i-o dea lui. El și-a întors capul. 

— Centrul probabil că ar înțelege că m-ai înghesuit tu în 
dulap, a spus Nate. Se simţea iritat și vinovat, nu avea chef de 
discuţii amoroase matinale. Când el a spus asta ea s-a întristat. 
A pus brioșa jos pe farfurie. 

— Păi, asta e bezdușniF?, a spus ea, întorcându-se să se uite 
la el, rece, indiferentă, dar ceilalți demoni ai lui Nate deja 
puseseră stăpânire pe el, știa ce sentimente avea pentru ea, dar 
își cunoștea și datoria, și știa ce voia ea și ce îi putea el oferi, ce 
l-ar fi lăsat CIA să-i ofere, și că lăsase ca pasiunea - una reală, 
fără îndoială - să pună iar stăpânire pe el, fir-ar să fie, cu o zi 


33 Necruţător, fără inimă. (n.r.). 

înainte ca ea să plece la Moscova și să facă faţă interogatoriilor, 
și dacă nu ieșea basma curată, asta era din vina lui, pentru că el 
nu avusese tăria să-i spună „nu” cu o noapte în urmă. Ruși 
romantici, incurabili. Ea își dorea o poveste de dragoste 
romantică, dar ei erau amândoi ofițeri de informaţii și nu se 
puteau abate de la misiunea lor. 

S-a uitat la ea - ultimul lui gând era că probabil o iubea - dar 
ea i-a intuit demonii, i-a văzut haloul violet din jurul umerilor și 
știa că legătura dintre ei din noaptea trecută dispăruse. l-a 
văzut regretul vinovat și culoarea spălăcită în care era învăluit. 
Propriii ei demoni ieșiseră afară din peșteră precum liliecii în 
amurg și ea devenise iar Egorova, simțindu-se cuprinsă de 
goriacinost, furie, trăsătură a temperamentului său în privinţa 
căreia o avertizase generalul Korcinoi. S-a ridicat. 

— Mă duc înapoi la hotel să fac un duș și să îmi schimb 
hainele, a spus ea. 

— Nu sunt de acord, a oprit-o Nate, reintrându-și în rolul de 
ofițer de caz. Este exact locul în care te pot găsi, ne pot găsi pe 
amândoi. Benford a spus categoric... 

— Tovarășul Benford s-o putea descurca fără să se spele și să 
se schimbe. Eu nu pot. O să-mi ia zece minute. 

Nate a făcut niște calcule rapide. Să meargă cu ea? S-o lase 
să plece și să se întâlnească mai târziu? Îi văzuse expresia feţei, 
știa ce însemna. Era furioasă pe el. Cel mai bine era să n-o lase 
singură, putea dispărea doar ca să-i facă în ciudă. Și el ar fi 
trebuit apoi să raporteze la Langley. 

— Bine, zece minute, nu mai mult, a spus Nate luând-o de 
braţ. Ea i l-a îndepărtat ușor. 

Hotelul Grande Bretagne era scăldat în lumina soarelui din 
piaţa Sintagma, balustradele aurii și intrarea acoperită din fier 
forjat scânteind în lumina albă. La etaj, Nate stătea ca pe ace în 
imensul salon, cu aranjamente elegante de mese, scaune și 
lămpi, cu un covor gros Wilton pe jos. S-a uitat în dormitor în 
timp ce Dominika își scotea rochia de pe ea - și-a adus aminte 
de sutienul și chiloţii ei de dantelă neagră - și s-a aplecat să-și 
scoată sandalele, apoi s-a întors spre el, ca într-o reclamă la 
lenjerie intimă pe fundalul de satin al spetezei masive a patului. 
Semigoliciunea ei i-a trezit simţurile și ea și-a dat seama, îi 
putea citi reacţiile. A făcut un pas provocator în faţă spre 
sufragerie. 

— Te tulbur? l-a întrebat ea, ridicând braţele provocator. 

— Dominika, încetează, a rugat-o Nate. 

— Hai, spune-mi, a șoptit ea trăgând de cupele sutienului ei 
strâmt. Te dezorientez? Planul funcționează? 

— Admirabil. Nu pot să-mi închipui că ai putea să-ţi faci 
datoria mai bine, caporal Egorova, a spus Serghei Matorin, 
ieșind din debaraua dintre dormitor și baie. 

Vorbea rusește scrâșnind ca o curea de transmisie de camion 
plină cu pietriș. Era îmbrăcat într-o haină sport închisă la 
culoare, cămașă neagră și pantaloni largi și purta mocasini 
ușori. A aruncat neglijent o punguţă cu fermoar și o teacă 
neagră de cuţit pe pat și a început să-și dea jos haina, fără a-l 
slăbi din ochi pe Nate. Omul Negru. 

S-a lăsat tăcerea, apoi ca electrocutată, fără ezitare, silueta 
îmbrăcată sumar în dantelă neagră s-a repezit la Omul Negru, 
cu brațele încolăcite în jurul gâtului lui, și l-a lovit cu genunchiul 
în vintre. Nate i-a observat picioarele musculoase de balerină și 
fundul încordat în timp ce Omul Negru a grohăit și i-a împins 
bărbia în spate și a lovit-o cumplit la gât, iar ea a căzut jos pe 
covor, în desuurile sale de dantelă, gâfâind. 

Nate avea nevoie de mai mult timp ca să ajungă acolo încet, 
gândindu-se: Cineva trebuie să moară, să fie omorât, pentru că 
Omul Negru îi auzise vorbind și erau la un pas de a se prăbuși. 
Și-a aplecat umărul și a simţit miros de transpiraţie și a aruncat 
trupul firav într-un mic scaun Hepplewhite din colț, care a scos 
un trosnet când s-a rupt. S-au prăbușit amândoi la podea și Nate 
a fost lovit puternic în față de trei ori, bang, bang, bang, fir-ar să 
fie, era o tehnică de luptă specifică Speţnaz-ului, și el i-a prins 
brațul musculos și l-a lovit sub genunchi, iar Omul Negru a căzut 
și s-a rostogolit, apoi s-a ridicat la loc, cu copitele despicate în 
sus și zâmbind. Nate a bâjbâit după o piesă de mobilier și i-a 
aruncat-o Omului Negru peste picioare, apoi s-a apropiat 
simțind iar mirosul de transpiraţie. Și-a luat avânt, trăgându-i un 
dos de palmă în bărbie și încercând să-și aducă aminte și alte 
tehnici de demult, în vreme ce Omul Negru s-a rostogolit iar și a 
ajuns la pat și a tras teaca jos, a scos cuțitul pe care-l tot rotea 
în aer și era vremea ca el să dea înapoi, serios, pentru că nu era 
bine și nu avea niciun fel de arme la îndemână, nimic suficient 
de lung și de tare pentru a se apăra de bastardul ăla și de 
cuțitul lui cu lamă argintie de oţel albastru-marmorat. 


VP - 405 


Pe Dominika lovitura în trahee n-o omorâse, pentru că așa 
cum era, în chiloţii și sutienul ei de dantelă neagră, ridicase un 
vas de porțelan albastru cu alb, de tip Ming, Limoges, 
Wedgewood, ce-o fi fost, spărgându-i-l Omului Negru între 
omoplaţi, în mii de cioburi, iar el a căzut în genunchi, dar s-a 
auzit și șuieratul unei tăieturi și sângele a început să curgă într- 
o șuviță subţire pe coapsă și de-a curmezișul abdomenului, apoi 
s-a umplut toată de sânge roșu și lipicios, s-a clătinat și a căzut 
cu un pocnet ridicându-se în capul oaselor și uitându-se la 
picioare, unul fiind ud, celălalt uscat. 

Lampa de bronz i s-a părut bună lui Nate și suficient de grea 
încât s-o folosească drept proiectil, dar lovitura cu dosul mâinii a 
Omului Negru l-a ametțit, numai că, cel puţin, îl îndepărtase de 
Dominika și acesta s-a apropiat în mare viteză, aproape 
alunecând, iar Nate a fost străpuns de vârful lamei cuţitului și a 
simţit aer rece pe braţ și pe burtă, unde cămașa i-a fost 
spintecată, apoi a început să-i curgă sânge fierbinte în josul 
picioarelor, ca și cum ar fi făcut pe el, și pentru că acel cuţit 
afurisit reprezenta o primejdie reală, a ridicat scaunul capitonat 
cu brocart ca la circ și cealaltă mânecă a cămășii i s-a sfâșiat și 
a început să-i șiroiască sângele în mână, iar vârful cuţitului s-a 
prins în tapiţeria scaunului și el s-a împins în față, și-a dat 
seama că nu mai era timp de pierdut și a încercat să îi 
răsucească genunchiul Omului Negru cu picioarele care erau 
lipsite de vlagă, ceea ce era un semn foarte rău, ca și urmele 
roșii de sânge de pe covor și mirosul coclit din aer. 

Dominika s-a uitat la ei din partea cealaltă a camerei, Matorin 
mișcându-se ușor și rotindu-și cuțitul Khyber, iar Nate 
clătinându-se pe picioare, cu hainele îmbibate de sânge de la 
piept în jos. A fost greșeala mea să venim aici, idiotka, el o să se 
lupte până o să moară, s-a gândit ea. Luptă pentru mine, și a 
realizat imediat, mă iubește cu adevărat, caută să-mi ofere mie 
răgaz și goriacinost, furia, a ajutat-o să se ridice de pe podea și 
să se ducă șchiopătând și clătinându-se spre pat și să ia 
săculețul negru. Era în căutarea unei arme, orice fel de armă. 

Omul Negru respira ușor pe nas și Nate a simţit că i se rupe 
ceva atunci când lama cuţitului i-a alunecat peste biceps și el a 
înșfăcat-o, făcând-o să-i alunece în palmă și printre degete, ca 
un cuţit umed printr-un tort aniversar. Omul Negru stătea în 
picioare și se uita la el, iar Nate s-a străduit să își stăpânească 

genunchii slăbiți să nu cadă. Tipul ăsta de la Speţnaz își savura 
fără îndoială următoarea lovitură, și-a zis Nate, să-l spintece și 
să-i verse matele pe covorul Wilton sau să-i dea una cu dosul 
palmei în gât. 

Apoi „Libertatea” s-a năpustit peste metereze precum într-un 
tablou de Delacroix’, cu un sân ieșit din sutien, și i-a înfipt 
seringile în fund, iar el a lovit-o instinctiv cu dosul pumnului 
trântind-o la pământ, capul izbindu-se tare, dar Omul Negru a 
început să se prăbușească și respirând hârcâit a căzut în patru 
labe, cu seringa roșie și cea galbenă înfipte ca niște cozi de 
măgar, s-a târât spre cuţit, dar a început să încetinească din ce 
în ce mai mult, clătinându-și capul dintr-o parte în alta, cu 
diafragma narcotizată și capul plin de barbituric și cu ochiul 
sănătos învârtindu-i-se în cap și cu călcâiele lovindu-i-se de 
covorul cu roz și albastru, dându-și duhul horcăind. Hai să-i 
retezăm capul pentru a fi siguri, și-a zis Nate, dar i-a cuprins 
sânul stâng al Dominikăi în mână și se bucura că-i bătea inima, 
ochii ei s-au deschis și el a dat să-și așeze capul în acel loc 
moale, dar și-a amintit ceva important, nu putea să se culce 
încă, avea de dat un telefon. 

o... 

Dominika a luat telefonul din mâna lipsită de vlagă a lui Nate 
și i-a spus lui Gable unde se aflau, el a ascultat-o și a adus un 
medic autorizat de la ambasadă și o trusă de prim ajutor, care 
așteptau în stradă, în mașină. Modul în care Gable s-a îngrijit de 
ei și i-a scos afară din hotel a fost un miracol, ceva în stil Saigon 
sau Phnom Penh. Cearșafurile au fost transformate în bandaje, 
haina îmbibată de transpiraţie a lui Matorin a fost închisă până 
sus, Dominikăi i-a fost pieptănat părul lins pe spate. Gable i-a 
făcut semn să scoată ea seringile din fundul lui Matorin, să bage 
cuțitul în teacă și să-i controleze buzunarele. Și-a pus braţul lui 
Nate în jurul gâtului și l-a cărat în spate pe ieșirea de serviciu, 
spunându-i Dominikăi ce șchiopăta să încuie ușa apartamentului 
și să arunce cheia într-un ghiveci de pe hol. 

S-au prăbușit pe bancheta din spate a mașinii lui Gable 
precum Bonnie și Clyde și medicul cu ochii mari i-a bandajat 


34 La Liberté guidant le people (Libertatea conducând poporul) este o capodoperă a 
pictorului Eugene Delacroix, inspirată din mișcările revoluționare din Franţa din iulie 
1830. În centrul tabloului, o femeie personificând conceptul de libertate, cu un sân 
dezgolit și fluturând în mâini steagul Revoluţiei Franceze, conduce oamenii peste 
baricade și trupurile căzute, în lupta împotriva despotismului. (n.r.). 

pieptul, braţele și mâna lui Nate cu pansamente israeliene, i-a 
înfășurat și Dominikăi unul în jurul coapsei și i-a aplicat un 
pansament cu leucoplast peste rana oblică de pe burtă. Pulsul 
lui Nate era slab din pricina hemoragiei, așa că medicul i-a puso 
perfuzie, iar Dominika a așezat capul lui Nate în poală, fără să 
spună nimic, ţinând punga cu plasmă în sus în timp ce Gable se 
avânta prin trafic, înjurând și lovind volanul. 

Au urcat duduind străzile în pantă spre Zografos de la poalele 
muntelui Ymittos și Gable i-a ajutat să ajungă la etajul de sus, 
într-un apartament de bloc unde Staţia avea o casă 
conspirativă. L-au culcat pe Nate în micul dormitor și medicul a 
rămas cu el până a sosit doctorul ambasadei. Ambii doctori 
fuseseră verificați și autorizaţi pentru, intervenţii secrete, dar 
Gable voia să-i scoată de acolo de îndată ce terminau, Dominika 
având nevoie de 20 de copci în picior iar Nate de trei ori mai 
mult. Gable o ţinea pe Dominika pe după umeri, uitându-se la ea 
pe deasupra ochelarilor, dar ea l-a dat la o parte și s-a dus în 
celălalt dormitor să se curețe de sânge, aducându-și aminte 
instantaneu de Ustinov, cât timp trecuse oare? Incepuse să 
respire sacadat. 

Gable le-a mulțumit celor doi medici - aceștia se întrebau ce 
puneau la cale spionii, dar știau să-și ţină gura - și i-a condus 
afară închizând încet ușa. Dominika era în camera lui Nate, 
ascultându-i respiraţia, dar Gable a dat-o afară de acolo. Ea nu 
voia supă, nu voia nici pâine, s-a închis în dormitor, dar după 
cinci minute Gable a auzit-o întorcându-se înapoi în camera lui 
Nate și a lăsat-o în pace. Mai târziu, în timpul nopţii, a 
întredeschis ușa la dormitor și a auzit-o vorbindu-i lui Nate, el 
era nemișcat, sub efectul sedativelor, mai căpătase ceva 
culoare și DIVA stătea pe patul lui vorbindu-i în rusă. Ce 
încurcătură afurisită mai era și asta, dar slavă Domnului că 
scapaseră cu viaţă. 

Forsyth a venit pe furiș în ziua următoare, după lăsarea 
întunericului, purtând o bărbuţă de ţap falsă și ochelari cu ramă 
subțire. Polițiștii greci îl știau după înfățișare și la hotelul Grande 
Bretagne era căutată cu disperare o tânără rusoaică ce 
dispăruse lăsând un mort în camera sa. Poza de pașaport a 
Dominikăi era arătată peste tot, la televiziune și în ziare. Mai 
fusese încă o persoană, un occidental brunet, probabil un 
american. Gable i-a spus lui Forsyth că semăna cu Freud cu 

barba aceea de tap, apoi l-a pus în temă cu ceea ce se 
întâmplase la hotel și a arătat cu capul spre cele două 
dormitoare din spate. Forsyth s-a așezat și a trântit pe măsuţă 
un vraf de ziare de ultimă oră. Baia de sânge de la Grande 
Bretagne era relatată printr-o furtună mediatică excesivă chiar 
și după standardele grecești. Traducătorii de la Staţie 
reproduseseră o serie de titluri: 


„Asasinat  anti-KGB tulbură liniștea Atenei” 
Kathimerini (centru dreapta) 


„Masacru ca pe vremea Războiului Rece la hotelul 
Grande Bretagne” - To Bhma (centru) 


„Frumoasa rusoaică este căutată pentru crimă 
pasională” - E/eftherotiypia (centru stânga) 


„Dispreţul arătat de SUA faţă patrimoniul și 
antichităţile Greciei” - Rizospastis (comunist) 


„Asasin alege să comită un asasinat în extrasezon la 
hotel de cinci stele - Tribuna Shqiptare (limba 
albaneză) 


Cei doi făceau puţin zgomot la bucătărie, așteptând ca 
Dominika să iasă din dormitor. O jumătate de oră mai târziu, 
Forsyth s-a sculat și a bătut încet la ușa ei. Ea i-a răspuns de 
dincolo de ușă că nu se simțea bine, că nu avea nevoie de 
doctor, dar voia să doarmă. Forsyth s-a întors în sufragerie. 

— Nu sunt sigur, e ceva în neregulă, e mai mult decât șoc, i-a 
spus el lui Gable. 

Apoi s-au auzit pași și Nate a intrat târându-și picioarele, 
sculat în sfârșit din somn, ţinându-se de perete, marginile 
bandajelor și pansamentelor fiind murdare de  Betadină 
portocalie. O parte a feţei era învineţită. S-a lăsat să cadă într- 
un fotoliu, cu faţa transpirată de efort și durere. 

— Ce faceți voi aici? a întrebat el hârșâit. E vreo urgenţă? 

— Cum te simţi? a întrebat Gable, fără să-i răspundă. Ai 
amețeli? Ai poftă de mâncare? 

Nate a dat din cap și Forsyth a început să vorbească încet. 

— Am vorbit de pe linia verde cu șefii de la Etajul Șapte. Am 
fost sunat de nu știu câte ori de ambasador, care a fost el însuși 
căutat de ministrul grec de externe. Toată poliția elenă e în 
căutarea unei rusoaice, încercând să identifice cadavrul, și 
ambasada rusă pretinde că habar n-are ce se întâmplă. Ministrul 
grec al afacerilor externe se află la o aruncătură de băț de 
hotelul Grande Bretagne și în piaţa Sintagma sunt instalate 
reflectoarele de televiziune de 24 de ore. 

— Ăsta e cel mai bun lucru în privinţa unei operaţiuni 
clandestine, reflectoarele de televiziune, a comentat Gable, 
uitându-se la Nate. 

— Toată lumea de la Cartierul General e mai mult sau mai 
puţin nervoasă, a spus Forsyth. Există acuzaţii care circulă de 
colo-colo: de ce n-am anticipat genul ăsta de acțiune a SVR-ului? 
De ce nu te-am retras din acest caz? De ce n-a putut MARBLE să 
ne avertizeze în privința cursei? Multe sunt prostii. Am primit un 
e-mail în dimineaţa asta de la șeful pentru Europa. Amiralul 
Nelson sugera că era timpul „să schimbe pânzele” în cazul 
DIVEI. Aparent, șeful ROD i-a spus șefului pentru Europa că nu-și 
dă seama ce se întâmplă. În fața directorului. Asta e tot ceea ce 
știm. Apoi, noaptea trecută, Benford a sunat să întrebe dacă 
recomandarea lui de a nu te duce în camera Dominikăi fusese 
neclară. Îţi transmite salutări. S-ar putea să nu fie așa de ușor 
să-i explicăm performanţa ta. Va depinde de dorinţa lui de a te 
critica. 

— Eu i-am recomandat personal să procedeze astfel, a spus 
Gable. 

— Totuși, mai sunt speranțe. Benford afirmă că acest incident 
a generat niște mici oportunităţi. Era foarte nerăbdător. Sosește 
mâine seară târziu și până atunci vrea să staţi ascunși. Forsyth 
s-a dus la ușile glisante ale balconului și s-a uitat printre 
perdelele trase. E important ca Dominika să stea ascunsă astfel 
încât Centrul să continue să-și închipuie ce e mai rău, că a 
trădat pentru CIA, că planul lor de a-l prinde în cursă pe Nate e 
în pericol. Avem la dispoziţie câteva zile cel mult. 

Gable s-a ridicat și a traversat micul hol ciocănind la ușa 
Dominikăi. l-a vorbit blând de la ușă și atunci ea l-a invitat să 
intre. Îi puteau auzi vocea baritonală, înăbușită, și în zece 
minute Gable s-a întors și s-a așezat jos. 

— Simt probleme, a șoptit el. Ea e agitată. Nu isterică, doar 

răvășită. Melancolică. Deh, temperamentul, dar de data asta e 
ceva serios. Nu știe în cine să mai aibă încredere. In noi, în 
MARBLE, cu siguranţă nu în conaţionalii ei. Nate s-a forțat să se 
ridice de pe scaun. Stai naibii jos, i-a spus Gable. Intr-un fel e 
înnebunită că din pricina ei era să fii tu ucis, primul lucru de 
care a întrebat a fost cum te simți. 

— Ea mi-a salvat viața, a spus Nate. Asasinul ăla mă termina. 

— Ai verificat intrarea când aţi urcat? Nate i-a evitat privirea. 
Bănuiam eu, a spus Gable. Zice că nu se mai întoarce, vorbește 
de fugă, de dezertare. E șocată și trădată și o doare piciorul. 
Biata fată, a petrecut doar două zile cu Droopy% aici. Nate nu 
avea de gând să înrăutăţească lucrurile spunându-le că făcuseră 
dragoste. 

Forsyth s-a ridicat. 

— Marty, stai cu DIVA până sosește Benford. Nate, mâine o să 
te introducem pe furiș în Staţie. Vreau să te apuci să scrii ce s-a 
întâmplat. Benford o să vrea un raport complet. Nate a dat din 
cap. Acum s-o lăsăm în pace, a spus Forsyth. E posibil s-o fi 
pierdut ca informatoare. Probabil că n-o să aflăm până nu 
reflectează serios. 

Forsyth a plecat și Gable s-a ridicat, a zornăit prin bucătărie, 
s-a întors în sufragerie, a spus că se duce în colț să aducă o 
sticlă de vin, niște brânză și pâine. 

— Stai departe de balcon, a spus el, îndreptându-se spre ușă. 
A scos un pistol din buzunarul hainei și i l-a dat lui Nate. Uite, 
PPK/S, armă pentru doamne. Am adus-o pentru tine. 

o... 

Dominika și-a petrecut o mare parte din prima noapte în pat, 
uitându-se în tavan. Apoi s-a dus în camera lui Nate, să stea 
lângă patul lui și să se uite la el cum dormea. Ştia exact ce se 
întâmplase. Unchiul Vania se săturase să aștepte ca ea să 
obțină informaţii despre „cârtița” americană și îl trimisese pe 
Matorin să rezolve problema și să-i protejeze poziţia lui politică. 
Aparent, nu-i păsa că oricine stătea în calea lui Matorin se afla în 
pericol de moarte. Oare dorise ca Matorin s-o elimine și pe ea? 
Nu era sigură, dar pentru moment presupunea că răspunsul era 
afirmativ. O altă trădare din partea lui și navoznaia kucia, 
mizeria din Serviciu. 


35 Personaj de desene animate. Droopy este un câine mic și alb, mereu bosumfilat, 
plictisit de viața sa. (n.t.). 

Îi spusese lui Gable că nu era sigură că-și dorea să mai 
continue activitatea de spionaj. Se afla în afara Rusiei, în 
Occident, probabil că urma să dezerteze. Gable a ascultat-o și a 
sfătuit-o cu blândeţe să facă ce credea ea de cuviință. Aura lui 
era violet închis, nu avea niciun motiv să fie atât de senin, dar 
ea era bucuroasă. 

Acum era din nou noapte și era târziu, farurile de pe turnurile 
cu antene de pe muntele Ymittos erau singurele licăriri de 
lumină în întunericul de pe munte până la felinarele portocalii de 
pe Zografos și Papagou. Forsyth și Benford stăteau pe scaune, 
în timp ce Dominika, în halat, zăcea pe canapea astfel încât să- 
și țină piciorul ridicat, îl auzise pe Nate plecând din apartament 
mai devreme, dar nu ieșise să-l vadă. Nate plecase. 

Benford a sosit târziu, insistând să se ducă direct la casa 
conspirativă. A cerut să citească raportul referitor la atac și i-a 
informat că Biroul de Servicii Medicale își dorea ca seringile SVR- 
ului să-i fie expediate cu următorul colet. In mașină îl ascultase 
pe Forsyth și a mormăit că viteza era esenţială. 

— Cum te simţi? a întrebat-o el. Poţi merge? 

Ea s-a ridicat și a mers în jurul canapelei. Și-a atins copcile cu 
degetele, pe aceeași parte unde avusese piciorul rupt. Piciorul 
ăsta avusese mult de suferit. 

— lartă-mă, s-a scuzat Benford. Trebuie să știu dacă te poţi 
mișca, pentru că trebuie să ieșim afară. Trebuie să suni la 
Moscova. Dominika s-a crispat când s-a așezat jos. Benford i-a 
pus mâna pe umăr. Nu te grăbi. Vreau să stăm de vorbă mai 
întâi. Domi, trebuie să știu dacă dorești să mai continui relaţia 
cu noi începută la Helsinki. Trebuie să știm dacă vrei să te 
întorci la Moscova și să lucrezi de acolo. 

— Și dacă nu vreau? a întrebat ea. Ce-o să se întâmple cu 
mine? 

Îi cunoștea pe oamenii aceia, dar își pierduse încrederea în ei, 
în toată lumea. Erau profesioniști, aveau nevoie de rezultate, 
țineau de o organizaţie care reprezenta Inamicul. Benford și 
Forsyth erau învăluiţi în albastru, cuvintele lor erau colorate în 
albastru. Erau intuitivi, abili, șmecheri, ar fi jucat-o cum voiau ei, 
știa asta. Ai grijă, îşi spuse ea. 

— Ce o să se întâmple cu tine? O să te duc cu avionul în 
Statele Unite și o să te întâlneşti cu Directorul, care o să-ți 
decerneze o medalie și un contract bancar cu ajutorul căruia 

poţi cumpăra o locuinţă oriunde ai vrea - pentru care să fie 
asigurată securitatea - din confortul căreia să poţi citi despre 
evenimentele curente din Rusia și din lume. Vei scăpa de o viaţă 
plină de secrete, de intrigi, decepții și primejdii. Capul îi era 
învăluit în albastru intens. 

Benford este atât de deștept; l-am întâlnit o singură dată, cu 
toate acestea mă cunoaște, s-a gândit ea. 

— Și dacă aleg să lucrez în continuare cu voi, ce aţi vrea să 
fac? 

— Dacă accepţi, te-aș ruga să-i dai un telefon unchiului tău, a 
răspuns Benford. 

Forsyth asculta tăcut și atent în celălalt scaun, un albastru 
statornic, putea avea încredere în el - oarecum. 

— Și ce să spun la telefon? a întrebat Dominika, știind că o 
conduceau pe un teren minat. Ce vrei să realizezi? 

— Forsyth mi-a povestit puţin despre lupta de la hotel, i-a 
explicat Benford, și cum i-ai salvat viaţa lui Nate. Vreau să-ți 
mulțumesc pentru asta. Încă nu-i răspunsese la întrebare. 

— Și telefonul la Moscova? a întrebat ea. 

— După toată drama asta, trebuie să-ţi pregătim întoarcerea 
acasă. Și să îţi asigurăm șansa să obţii un post bun la Centru - 
presupunând că ești de acord să continui să lucrezi. Albastrul lui 
Benford pulsa. 

— Dacă mă reîntorc, generalul Korcinoi o să aibă grijă să obţin 
un post bun. Amândoi o să alcătuim o echipă puternică. 

— Sigur, contăm pe asta, a asigurat-o Benford. Dar trebuie să 
acționaţi separat, să staţi pe orbite diferite. Dominika a 
încuviințat din cap. Și va veni ziua când va trebui să îi iei locul. 
Dominika a dat iar din cap. Dar pentru a face posibile toate 
astea, trebuie să iei legătura la lasenovo urgent. Ești îngrijorată, 
epuizată, ai plătit pe cineva, un veterinar, un farmacist să-ți 
coasă piciorul. Din pricina oboselii și a supărării nu ai respectat 
regula de a nu vorbi liber la telefon. Asasinul de la Centru era 
gata să te omoare. Din fericire, Nash a preîntâmpinat asta. Este 
important ca ei să creadă că Nash l-a ucis. Suni pe fugă, poliţia 
e pe urmele tale, americanii sunt pe cale să te prindă. Și trebuie 
să-l rogi pe dragul tău unchi Vania să te salveze. 

— Înţeleg, a spus Dominika. Gospodin Benford, sunteţi sigur 
că nu sunteţi un pic rus? 

— Nu-mi pot închipui așa ceva. 

— Pe mine nu m-ar mira, a insistat ea. _ 

— Mai trebuie să faci încă ceva, a spus Benford. In timpul 
convorbirii trebuie să îi dezinformăm, înţelegi cuvântul? 

— Dezinformația, da, a răspuns Dominika. 

— Exact. Operaţiunea împotriva lui Nash le-a explodat în faţă, 
dar tu ai putut să îl tragi puţin de limbă. 

— Ce vreţi să spun în această... obman, minciună? a întrebat 
Dominika. 

— V-aţi certat, comportându-vă ca în Războiul Rece, 
spionându-vă unul pe altul. Pe Nate l-a luat gura pe dinainte 
spunând că un important spion al rușilor tocmai a fost prins în 
Statele Unite, o persoană de rang înalt, coordonată direct de 
Centru. 

— E adevărat? a întrebat Dominika. Asta trebuie să a fost 
criza pentru Vania, s-a gândit ea. Probabil că acum se află într-o 
situatie politică dificilă. 

— Perfect adevărat, a încuviinţțat Benford. Trebuie să îi 
informezi că Nate ţi-a spus că Centrul a încercat să lanseze o 
pistă falsă în vânarea trădătorului indicând că acesta a suferit o 
operaţie la ochi. O informaţie falsă. A făcut o pauză. 

— Scuzaţi-mă, dar care e scopul acestui mesaj? a întrebat 
Dominika. | se părea ciudat, dar nu putea să-și dea seama ce 
însemna expresia de pe chipul lui. Culoarea lui pălea. 

— Dominika, detaliile astea sunt importante. Vrem ca Centrul 
să afle că ne-am dat seama de dezinformare. De aceea este 
vital să amintești faptul că operaţia la ochi era o pistă falsă. Și 
vrem ca Centrul să afle că ai făcut treabă bună, vrem ca ei să te 
salveze. E clar? 

— Da, dar o să le spun că eu le-am ucis asasinul, a spus 
Dominika. Eu. Pentru că ne-ar fi ucis pe amândoi. Acum Nate a 
șters-o și e grubaia oșibka, gafa unchiului meu, nu a mea. 

— Admirabil, a  felicitat-o Benford, un rafinament subtil. 
MARBLE avea dreptate. Fata asta e valoroasă. 

— Am notat câteva detalii, unde te ascunzi, a spus Forsyth. 
Apoi putem ieși să dăm telefon. 

S-au uitat peste notele lui, după aceea Dominika s-a dus în 
dormitor să se schimbe, lăsându-i pe Forsyth și pe Benford 
singuri. 

— Dacă nu-i spunem că ea o să fie cea care o să-l dea de gol 
pe general, o să se supere, a avertizat Forsyth. 

— Dar asta e singura cale, s-a răstit Benford. Nici mie nu-mi 
place. Dar ea nu trebuie să aibă ezitări sau să își dea seama de 
cursă. 

— O să-și dea seama. Dacă se supără așa de rău încât ne lasă 
baltă? a întrebat Forsyth. 

— Atunci va fi dezastru. Sper ca ea să vadă lucrurile la fel ca 
noi, a concluzionat Benford. Ai aranjat totul cu polițiștii greci? 

— E totul aranjat. Va fi arestată de dimineață după 
convorbirea telefonică. 


GIGANTES - FASOLE GRECEASCĂ LA CUPTOR 


Căliți ceapă și usturoi în ulei de măsline. Adăugați roșii 
decojite și tăiate, supă de vită, pătrunjel și fierbeți 
până se iîngroașă. Adăugaţi fasole cu bobul mare, 
amestecați bine și coaceți la cuptor la foc mediu până 
ce fasolea se înmoaie și deasupra capătă o crustă 
crocantă, chiar ușor arsă. Serviti la temperatura 
camerei. 

38. 


Vania Egorov a rămas la birou să lucreze peste program. 
Cerul își preschimbase culoarea din trandafiriu în violet și apoi în 
negru, dar Egorov era cu ochii aţintiţi doar asupra ecranului plat 
al televizorului ce difuza știri interminabile de la televiziunea 
greacă, Eurovision, BBC, Sky și CNN despre incidentul din Atena. 

Rezidentura din Atena confirmase că victima era Serghei 
Matorin. Vania a simţit un gol în stomac atunci când rezidentul 
de la Atena l-a informat că grecii - în mod inexplicabil - 
incineraseră deja cadavrul, împiedicând astfel o autopsie 
judiciară. /nexplicabi!, fir-ar să fie, s-a gândit Vania. CIA îi juca pe 
greci cum voia de ani de zile. 

Nu era important, nu acum. El știa că altcineva ordonase 
asasinatul din Atena, trimițându-l pe psihopatul chior în Grecia. 
Nu directorul, nu omologii săi din FSB. Nici măcar piticania de 
Ziuganov. Doar un nume era posibil. De parcă ar fi presimţit, a 
sunat telefonul VCh, făcându-l să sară de pe scaun. S-a făcut 
auzită brutal vocea bine cunoscută, aspră, scrâșnită, dar malefic 
de calmă. 

— Operaţiunea din Atena a fost o rușine, a declarat Putin. 

Oare o fi descălțat? Fără cămașă? s-a întrebat Egorov. 

— Da, domnule președinte, a răspuns el plat. Nici nu avea 
rost să spună că nu el o ordonase. Putin știa. 

— Eu am specificat să nu fie luate măsuri extreme. 

— Da, domnule președinte. O să fac investigaţii... 

— Las-o baltă, a spus președintele. Mă așteptam la mai multe 
lucruri de ispravă din partea dumitale. Pierderea senatoarei e 
colosală. „Cărtiţa” din Serviciul tău a rămas activă. Ce măsuri iei 
să-l prinzi pe trădătorul ăsta? 

Dacă te-ai fi abținut de la monstruoasele tale ordine, l-am fi 
putut prinde în lat, s-a gândit Egorov. 

— După cum știți, domnule președinte, am desemnat un ofițer 
instruit care să se ocupe de agentul american. Mă așteptam la 
mai multe informaţii... 

— Da, nepoata ta. Unde se află? 

Acum urmează ce-i mai rău. 

— E dată dispărută în Grecia. Tăcere la celălalt capăt al firului. 

— Care sunt șansele ca ea să fie moartă? a întrebat Putin. 

Nu te bucura așa de tare, s-a gândit Vania. 

— Aşteptăm vești. 

O altă tăcere lungă. Dominika era o amenințare mai mare 
pentru preşedinte decât eşecul de la Washington sau decât 
prezența unui trădător în cadrul Serviciului. 

— Trebuie să vină acasă, a spus Putin. Ai grijă să fie în 
siguranță. Ceea ce însemna ai grijă să nu vorbească vreodată 
despre asasinarea lui Ustinov, orice ar fi presupus asta. 
Legătura s-a întrerupt. 

Dominika dispăruse. Dacă nu era moartă, atunci probabil că 
se ascundea. Cum se putea ea ascunde singură în Atena era un 
mister. Vrăbiuţa lui trebuie să fi fost isteață foc, s-a gândit el. 
Era difuzată o transmisie în direct cu un șir de mașini cu polițiști 
greci în gri și alb ce înconjuraseră ambasada rusă din Psychiko. 
Grecii se gândiseră că era posibil ca un fugar rus să își caute 
refugiul în ambasadă. 

Relatările de presă vorbeau de un alt bărbat, nu aveau 
numele lui Nash. Oare Dominika obținuse ceva de la el? Oare 
CIA o omorâse? O luase ostatică? Dacă era în viaţă, trebuia s-o 
aducă înapoi. Spasenie, salvarea, era posibilă. 

Telefonul de pe biroul lui a ţărâit, era linia externă, deci nimic 
important. 

— Ce este? s-a răstit el. La telefon era asistentul său, Dimitri. 

— O legătură externă transmisă de la ofiţerul de serviciu, 
domnule, a spus el. 

— Ce mai e și prostia asta? a zbierat Egorov. 

— Un apel din străinătate, a spus Dimitri. Au detectat că este 
din Grecia. 

Egorov a simţit că i se contractă pielea capului. 

— Fă-mi legătura, a spus el. 

La aparat s-a auzit vocea Dominikăi: 

— Unchiule, unchiule, mă auzi? 

— Da, bună, copila mea. Unde te afli? 

— Nu pot vorbi mult. Situaţia de aici e foarte dificilă. Părea 
obosită, dar nu speriată. 

— Poţi să-mi spui unde ești? O să trimit pe cineva după tine. 

— Ajutorul ar fi bine-venit. Sunt un pic cam obosită. 

— O să trimit pe cineva după tine. Unde poți fi găsită? 

— Unchiule, trebuie să-ţi spun că tânărul meu prieten a 
început să vorbească. Am înregistrat progrese, așa cum sperai 
tu. Dar omul trimis de tine, diavolul ăla era să ne omoare pe 
amândoi. 

— Ce s-a întâmplat? a întrebat Egorov. 

— S-au luptat. Tânărul meu prieten a fugit, nu știu unde este. 

— Americanul l-a biruit pe un luptător Spetnaz? a vrut să știe 
Egorov. 

— Nu, unchiule, eu l-am ucis. Altminteri m-ar fi ucis el. La 
celălalt capăt al firului nu s-a mai auzit nimic. 

Hristoase, s-a gândit Egorov, ce demon. Cum e posibil să-l fi 
lichidat ea pe Matorin? Mâna cu care ţinea receptorul era 
umedă. 

— Înţeleg. Și ce ţi-a spus americanul? 

— Ceva ciudat. S-a lăudat că americanii tocmai au prins o 
femeie care era o informatoare a voastră. Spunea că era o 
persoană importantă. Eu i-am zis că nu-l cred. 

Ba să crezi, s-a gândit Egorov. 

— Mi-a zis că aţi încercat să-i dezinformaţi pe americani, 
spunându-le că agenta era bolnavă, incapabilă să mai lucreze. 

Egorov era gata-gata să ţipe în receptor, să-i spună idioatei 
ăleia mici să continue. Își putea simţi urechea zvâcnind. 

— Asta e cât se poate de interesant. Și a mai spus și altceva? 

— Doar că spioana nu a făcut de fapt nicio operaţie oculară și 
că era doar o pistă falsă de care americanii și-au dat seama. 
Prietenul meu se simţea chiar mândru că puseseră mâna pe ea, 
a spus Dominika. 

Și acum vor fi mai puțin încântați când își vor pierde propriul 
lor informator, pe Korcinoi, s-a gândit Egorov. 

— Nimic altceva? 

Korcinoi. 

— Nimic, unchiule. Conversaţia noastră ar fi putut continua 
dacă n-am fi fost întrerupți. 

— Da, bineînțeles. Acum trebuie să oprim discuţia pe linia 
asta. Unde te afli? O să trimit pe cineva după tine. Trebuie să 
stai ascunsă. 

— Stau cu un tip pe care l-am întâlnit, cu un străin, în 
apartamentul lui. Mi-a promis să nu mă trădeze dacă sunt 
drăguță cu el. Asta m-ai instruit tu să fac, nu? 

Egorov nu și-a dat seama de ironia din vocea ei. 

— Poţi să mai stai acolo încă o zi? Suni de pe telefonul lui? 

— Cred că mai pot sta. Dar trebuie să ies să dau telefon. Mi- 
am lăsat telefonul meu la hotelul acela. Tipul n-are niciun 
telefon fix, doar mobil, și n-aș vrea să-l folosesc pentru a te 
suna. E un chioșc peste drum. De acolo sun cu o cartelă 
telefonică. Și i-a dat numele străzii și numarul clădirii din 
cartierul muncitoresc Patissia, la nord de piaţa Omonia. 

— Să fii la chioșc mâine la prânz, a instruit-o Egorov. O să 
vină o mașină să te ia. Şoferul o să menţioneze numele meu. O 
să te aducem acasă. Intre timp, nu mai ieși afară. Și a întrerupt 
legătura. 

Dacă o puteau recupera, el avea să fie în siguranță, s-a gândit 
Egorov. Ar fi acoperit-o cu medalii dacă îl prindeau pe Korcinoi. 
Mai întâi urma să trimită o telegramă acelui durak din Atena să 
vadă dacă nătărăul ăla putea să ia cu mașina o agentă aflată 
într-o misiune de maximă importanţă și apoi să dea ordin ca 
generalul Korcinoi să fie urmărit non-stop. Fără alerte, fără să 
dea nimic de bănuit, fără exfiltrări din partea americanilor. 

Chiar dacă își încordă corpul de luptător de circ de nerăbdare, 
a început să se gândească la fostul lui coleg care îl trădase și 
care îi ajutase pe americani s-o prindă pe LEBĂDĂ. 

— Adu-mi-l pe Ziuganov, i-a spus el lui Dimitri la telefon. 

o... 

Telegrama  rezidentului SVR din Atena a sosit în ziua 
turnătoare la lasenovo la sfârșitul programului. Relata acţiunea 
prin care doi ofițeri SVR s-au dus în cartierul Patissia și s-au 
apropiat de chioșc să o ia pe Dominika. Ei i-au raportat că în 
jurul chioșcului mișunau nu mai puţin de șase mașini de poliţie 
grecești și 20 de ofițeri de poliţie cu căști albe și tunici antiglonţ. 
Era haos, ofiţerii SVR nu reușiseră să se apropie, dar au văzut 
cum două polițiste au împins o femeie în cătușe într-o dubă a 
poliţiei. Au descris-o pe prizonieră că era brunetă și slabă, 
probabil Dominika. Căzuse în mâinile lor. La nici două minute 
după sosirea telegramei, în biroul său a sunat telefonul VCh de 
pe comoda din spatele acestuia, scoțând un sunet ciudat. 

o... 

Era trecut de miezul nopţii, și de la fereastra sufrageriei 
generalului Korcinoi se zărea șerpuind râul Moscova ca o 
panglică neagră între luminile din Strogino. Blocurile de locuințe 
de dincolo de fluviu erau mai noi decât cele de pe partea lui. Mai 


VP - 419 


existau încă macarale de construcţie înălțate deasupra unor 
blocuri neterminate. Korcinoi și-a pregătit pentru cină un fel 
preferat, pasta alla mollica, cu anşoa, pesmet și lămâie. După ce 
a spălat vasele, și-a adus un pahar cu coniac în sufragerie, s-a 
uitat la ceas și s-a dus la biblioteca suspendată de-a lungul 
peretelui. A vârât un cuţitaș de decojit în îmbinarea de deasupra 
raftului, răsucind lama pentru a desface două ascunzători făcute 
în mobilă. Capătul raftului s-a deschis graţie unor balamale 
ascunse, precum un capac de sicriu, dând la iveală un 
compartiment îngust. 

Korcinoi s-a întins și a scos din scobitură trei cutii cenușii de 
metal, înfășurate într-o pânză imaculată. Primele două erau de 
mărimea unui pachet de ţigări, cea de a treia era mai plată și 
mai mare. Le-a lipit pe cele două cutii mai mici cap la cap, 
cuplându-le. Cutia mai plată - cu o mică tastatură chirilică - era 
și ea conectată la primele două prin intermediul unei mufe 
externe. Într-un suport lateral se găsea un stilou. Folosind acest 
stilou, a apăsat pe două butoane ascunse pentru a aprinde trei 
leduri micuțe. Primul era indicatorul de alimentare. Dacă era 
acţionat, era verde. Cel de-al doilea indica dacă antena 
integrată de deasupra aparatului putea capta staţia 
geosincronizată US Milstar Block II și era verde, având semnal 
puternic. Ultimul led indica dacă schimbul de transmisii, 
rukopojatie, strângerea de mână, fusese încheiată. Era de 
culoare galbenă, ceea ce însemna standby. 

Korcinoi a folosit stiloul pentru a acţiona tastatura și a scrie 
un mesaj de rutină. A scris simplu, renunțând la spaţii și 
punctuație, o strategie de codificare prescurtată învățată de-a 
lungul anilor în vreme ce redacta scrisori confidenţiale - îi era 
dor de scrisul de mână, de ștergerea hârtiei cu guma, de 
prepararea cernelii, de fineţea scrierii literelor de tipar. 

Lucra stând pe un fotoliu, cu o lampă de citit deasupra 
umărului, un bătrân desprins dintr-un tablou de Vermeer, 
aplecat la masa lui de lucru. In cameră era liniște deplină. A 
scris mesajul semnându-l „niko”, indiciul că nu fusese constrâns, 
a apăsat pe butonul de transmisie și a privit lumina galbenă. 
Mesajul său a zburat în eter pe o frecvenţă foarte înaltă de pe 
banda Ka, revărsându-se spre satelit, stimulând senzorii. 
Răspunsul deja înregistrat a fost activat și s-a întors pe o linie 
mai joasă de frecvență pe banda Q în trei secunde. Moscova 

dormea, geamurile de la Lubianka erau întunecate, iar Korcinoi 
a reușit să ia legătura telegrafic cu inamicul numărul unu. Ledul 
s-a colorat în verde. Confirmare de primire. Schimb reușit. 

Korcinoi a desfăcut un cablu din cavitatea tastaturii și l-a 
introdus în mufa de alimentare din spatele unui mic televizor 
color pe care îl primise de la un ofițer CIA într-un schimb de 
valize în miez de noapte, cu patru ani în urmă, pe autostrada 
M10. Televizorul fusese modificat de CIA și Korcinoi l-a aprins și 
a selectat un canal deja programat. A apăsat trei taste cu stiloul 
și ecranul alb s-a înnegrit, a clipit o dată, apoi s-a înnegrit iar, 
afișând două cuvinte cu caractere luminoase. Soobșenie: nikto, 
niciun mesaj, scria pe ecran. Lipsea perioada, acesta era 
adevăratul mesaj, semnalul luminos: jocul începuse. 

Korcinoi a stins televizorul, a înfășurat cablul la loc în 
compartimentul său, a oprit alimentarea cu energie și a 
dezasamblat stația de  emisie-recepţie. A împachetat 
componentele în pânză și le-a pus la loc în cavitatea ascunsă, 
închizând și încuind capacul. S-a întors înapoi la scaunul său, cu 
cartea în poală, și a băut o înghiţitură de coniac. S-a întins și a 
stins veioza, rămânând în întuneric în apartament, privind afară 
la luminile orașului și la fluviul negru, convins fiind că SVR-ul 
văzuse și înregistrase tot ce făcuse el în ultimele 30 de minute. 

o... 

Din august până în octombrie 1962, KGB l-a urmărit pas cu 
pas pe colonelul Oleg Penkovski de la GRU, inclusiv în 
apartamentul său cu vedere spre fluviul Moscova. La acea dată, 
colonelul transmitea Occidentului cantităţi mari de informaţii 
referitoare la capacităţile balistice sovietice. Ofițerii unităţii de 
supraveghere a FSB-ului, care cinci decenii mai târziu îl 
urmăreau pe generalul Vladimir Korcinoi, erau prea tineri pentru 
a-și aduce aminte de cazul din timpul Războiului Rece, dar 
măsurile pe care le foloseau pentru a aduna dovezi împotriva 
celui urmărit erau aproape identice cu cele ale predecesorilor 
lor. 

Dincolo de râu, dintr-un apartament dintr-un bloc pe jumătate 
terminat, trei echipe de filaj foloseau binocluri de mari 
dimensiuni pentru a-l urmări pe Korcinoi cum își orienta staţia 
de transmisie radio la azimut de 13* pentru comunicarea cu 
satelitul. Din apartamentul de deasupra, urmăritorii lui Korcinoi 
montaseră orificii în tavanul celor trei camere prevăzute cu 

obiective superangulare și microfoane, toate conectate la 
înregistratoare digitale. Îl văzuseră pe Korcinoi accesându-și 
dispozitivul ascuns în bibliotecă, asamblându-i componentele și 
scriindu-și mesajele la tastatură. Nu dispuneau de unghiul 
necesar pentru a citi cuvintele de pe ecranul televizorului său, 
așa că au coborât o cameră video de distanţă pe o bară din fibră 
de sticlă în exteriorul blocului pentru a înregistra cuvintele de la 
televizor de pe fereastra sufrageriei. Spre deosebire de cazul 
Penkovski, nu aveau nevoie de trei luni. Aveau destul. 
o... 

Miezul nopţii. În partea cealaltă a orașului, o altă echipă 
pătrundea în biroul lui Korcinoi de la Departamentul pentru 
America de la etajul al doilea din lasenovo. Pe lângă 
percheziţionarea minuțioasă a biroului, a mobilierului și 
containerelor, tehnicienii au luat mostre de amprente de pe mai 
multe suprafeţe: tastatură, mânere de sertare de la birou, 
mânere de siguranță, dosare, ceașcă de ceai și farfurie. In 
dimineaţa următoare, Ziuganov a adus un raport de laborator și 
Egorov i l-a smuls din mână: Metka descoperită în mici cantități 
pe partea interioară a mânerului ușii, pe marginea laterală a 
sugativei de birou. Analiză: compusul 234, număr de lot 18. 
Suspect: Nash N.,  Amerikanskoie posolstvo. Ambasada 
americană. 

o... 

Korcinoi s-a întors acasă de la lasenovo după program, lumina 
asfințitului strălucind deasupra copacilor de-a lungul râului. 
Picioarele îi erau ca de plumb și pieptul îi era încordat în timp ce 
mergea de-a lungul esplanadei de la stația de metrou. Clădirea 
era învăluită în liniște, dar pe hol se auzea zgomotul puternic al 
televizoarelor din spatele ușilor și mirosea pătrunzător a 
mâncare gătită. În momentul în care MARBLE a deschis ușa 
apartamentului său, și-a dat seama că fusese descoperit. Cheia 
se înțepenea întotdeauna. De regulă, trebuia s-o răsucească 
pentru a descuia. In seara aceea, butucul a mers ca uns. 
Pulverizaseră grafit în broască pentru a o unge. 

În apartamentul său se aflau cinci bărbaţi stând în semicerc în 
jurul ușii de la intrare. Duri, cu fețe uscățive, maxilare puternice 
și priviri reci. Erau îmbrăcaţi în blugi, treninguri, geci de piele, și 
s-au năpustit asupra lui de îndată ce s-a deschis ușa. Era 
suficient de versat încât să nu opună rezistență, iar ei l-au 

înșfăcat de picioare și de mâini și l-au trântit la podea. Se 
mișcau repede, pe tăcute, unul încolăcindu-i un braţ în jurul 
gâtului și alţi doi ţinându-l de braţe. Întotdeauna te prind, dar 
unde să fug? N-a spus nimic atunci când ei i-au împins cu forța 
un căluș de cauciuc ce mirosea a rigolă între dinţi (Te rugăm să 
nu înghiți vreo capsulă de cianură, tovarășe) şi l-au dezbrăcat 
până la piele, fără a-i dezlega membrele (Te rugăm să nu 
foloseşti arme sau nasturi sau ace din haine, tovarășe). l-au pus 
cu forța un trening care nu i se potrivea și l-au cărat în jos pe 
scări, trecând pe lângă cel puţin alţi zece bărbaţi în haine de 
piele. A fost împins în spatele unei dube verde închis, fără să-i 
dea drumul la brațe și picioare. Trupul lui Korcinoi a fost 
străbătut de durere. Nu-și mai simţea braţele acolo unde 
bărbaţii aceia îl strângeau puternic. Nu contează, s-a gândit el, 
pregătindu-se pentru următorul capitol. Știa ce urma. 

Călătoria cu duba fără geamuri a fost lungă. Se zguduiau 
violent la curbe, se hurducăiau atunci când treceau peste șine și 
se înclinau atunci când ocoleau traficul. Korcinoi știa încotro se 
îndreptau, putea să ghicească traseul prin partea vestică a 
orașului. Atunci când ușile dubei au fost larg deschise și a fost 
tras afară, Korcinoi s-a uitat în sus. S-a gândit să privească 
pentru ultima oară cerul, în seara aceea întunecată ca cerneala, 
luminile orașului având o strălucire portocalie, și să tragă adânc 
aer în piept, ca și cum ar fi fost ultima dată când mai putea face 
asta. În timp ce-l împingeau spre o ușiţă, s-a uitat în jur să se 
asigure de ceea ce știa deja. Curtea aglomerată era murdară, 
zidurile întunecate din plăci nefinisate din zgură erau 
înconjurate de o reţea încâlcită de sârmă ghimpată, pereţii de 
ocru ai clădirii în formă de Y cu cinci etaje erau ușor de 
recunoscut. Era închisoarea Lefortovo. 

Korcinoi știa ce era inevitabil: visșaia mera, cea mai severă 
pedeapsă. Ştia care îi era sfârșitul: bratskaia moghila, o groapă 
comună. Singura alternativă pe care o mai avea era modul în 
care să moară. Se hotărâse deja să le dea bătăi de cap și asta 
însemna, în mod ironic, că urma să vorbească liber, dar nu 
despre ceea ce doreau ei să audă. 

Spre tot mai marea furie a anchetatorilor săi le-a spus că el 
nu făcuse spionaj împotriva Rusiei, ci mai degrabă pentru Rusia, 
mai întâi pentru a sfida sistemul sovietic, sistemul care și-a 
reprimat propriul popor timp de 50 de ani și acum pentru a 

distruge podonki, actuala cravașă de la Kremlin. Le-a spus 
oamenilor acelora cu fețe dure din celule de interogatorii că nu 
avea regrete, că ar fi făcut-o din nou. Cariera sa de spion era 
copleșitoare pentru ei. Era general. Evaluarea pagubelor avea 
să dureze ani în șir. Putea vedea asta după feţele lor. 

Gândul la arestarea sa și la moarte i s-a părut mai suportabil 
știind că lăsase pe cineva în urma sa. A observat cu satisfacţie 
că Dominika nu era menţionată deloc în timpul interogatoriilor și 
nu exista nicio insinuare privind posibila ei implicare. Era în 
siguranţă. 

Korcinoi le-a răspuns la întrebări și a catalogat informaţiile pe 
care le transmisese vreme de aproape un deceniu și jumătate 
americanilor. În ciuda cooperării sale totale, Ziuganov le-a spus 
să treacă la vechile metode de tortură fizică din celulele de la 
subsolurile închisorii Lubianka. Era plăcerea lui, poate un soi de 
răzbunare pentru că Korcinoi îi trădase, așchii curbate de lemn 
vârâte sub unghii care se înnegreau și sângerau abundent, 
ştifturi de lemn împinse între degetele de la picioare, articulaţii 
uleioase împinse în spatele lobilor urechilor. In altă încăpere, o 
doctoriță, urolog, se uita la chipul lui în timp ce îi slăbea 
legătura de sârmă cu câte un milimetru. 

Atunci când torturile au încetat brusc și l-au lăsat în celula lui 
timp de o zi întreagă, Korcinoi a bănuit că Vania ordonase 
probabil o pauză. În ziua următoare, a intrat în camera de 
interogatorii așa cum făcuse și în zilele anterioare. Pe masa din 
faţa lui era așezată stația lui de transmisie radio cu CIA. Au 
așteptat ceva timp până când a venit Vania Egorov, care i-a 
făcut semn gardianului să iasă afară și să închidă ușa după el. 
Vania s-a plimbat în jurul mesei încet, fără să se uite la MARBLE, 
atingând dispozitivul și bateriile cu un zâmbet vag pe buze. 

— M-am gândit că ai putea fi tu acum câteva luni, a spus 
Vania, aprinzându-și o ţigară. Nu i-a oferit și lui Korcinoi. Mi-am 
zis că era imposibil, unul dintre cei mai buni oameni ai noștri, 
ultima persoană care ar fi putut să dea dovadă de o asemenea 
lipsă de loialitate faţă de Rusia. 

Korcinoi n-a spus nimic, își ţinea mâinile în poală. 

— Toţi acei ani, toată munca noastră împreună, o carieră de o 
viață, totul dus pe apa sâmbetei așa de ușor, s-a lamentat 
Egorov. Încrederea și dragostea pe care ţi le-am arătat eu. 

— De tine e vorba, Vania, bineînţeles, a spus Korcinoi. E 

întotdeauna vorba despre tine, Vania. 

— Zalupa, neghiobule, s-a răstit Egorov, scuturându-și 
scrumul pe jos. Ai adus grave prejudicii Serviciului, ţării, ai uitat 
de patrie. Juca scena aia pentru a fi înregistrat, s-a gândit 
Korcinoi. 

— Zalupatsia e mai potrivit, l-a corectat Korcinoi, Vania 
dându-și aere. Ce vrei, Vania? De ce ești aici? 

Vania s-a uitat la Korcinoi preț de o secundă, apoi la 
echipamentul de pe masă. 

— Am venit să-ţi spun că nepoata mea, protejata ta, 
Dominika, e cea care a transmis informaţia ce a dus la arestarea 
ta. Ea e o eroină și tu ești o omidă p/odovii cerv. 

Asta era, conspirația lor reușise. Korcinoi l-a felicitat în gând 
pe Benford. 

Vania i-a privit chipul pentru a-i vedea reacţia și a fost 
încântat să observe că bătrânul părea dărâmat, parcă în 
defensivă. Și-a luat ţigările și a ieșit pe ușă. Străbătând coridorul 
cu ciment și ieșind pe ușile de oțel, își făcea calcule. Pierderea 
LEBEDEI era compensată de arestarea lui Korcinoi. Dominika. 
Trebuia s-o aducă înapoi. 

o... 

Mişinaia voznia. Jocuri de șoareci. Ofiţeri de la Direcţia tehnică 
T au dus înapoi echipamentul de comunicaţii în apartamentul lui 
MARBLE din Strogino, pentru a face transmisia de pe 
coordonatele obișnuite. Un grup de bărbaţi tăcuţi, îngrămădiţi 
pe acoperișul care dădea spre râul Moscova negru-albăstrui, au 
apăsat pe „send” apoi au așteptat rukopojatie, confirmarea de 
primire, de la satelitul de deasupra Cercului Polar. Semnătura cu 
majuscule NIKO a mesajului codificat i-a dat de înţeles lui 
Benford că acesta fusese scris de altcineva, nu de MARBLE, sau 
de el sub constrângere. Indiferent cum ar fi fost, asta însemna 
că fusese arestat. Deși el și MARBLE analizaseră de mai multe 
ori planul, lui Benford i s-a strâns inima la gândul că agentul său 
se sacrifica și a deplâns în tăcerea pierderea lui. 

o... 

Mercedesul său a străbătut cei 40 de km pe autostrada pustie 
Rubliovo Uspenskoe în 15 minute, dar Vania a trebuit să aștepte 
în clădirea de recepţie timp de zece minute înainte ca mașina sa 
de serviciu să vină să-l ia și să străbată pădurea de brazi și pini 
până la intrarea neoclasică de la Novo-Ogarevo. Era aproape 

miezul nopţii și se temea în sinea sa de chemările astea din toiul 
nopţii la dacea izolată din vestul Moscovei a președintelui. Exact 
ca știi tu cine, s-a gândit Vania. Unchiul Joe* îi lăsa pe oameni 
să aștepte până la trei dimineaţa într-o anticameră supra- 
încălzită de un șemineu duduind. 

Acum era altfel decât la Stalin. Egorov a fost condus înăuntru 
de-a lungul unui șir de trepte în spirală într-o sală de sport 
uriașă de la subsol, a cărei suprafaţă era întinsă cât toată 
suprafața clădirii, înțesată de aparate și haltere strălucind în 
luminile aprinse de deasupra. Egorov a observat sec că Alexei 
Ziuganov stătea pe un scaun lângă o pistă de exerciţii. Un 
martor, semn rău, s-a gândit Vania. 

Președintele Putin era la bustul gol, pieptul lipsit de păr lucea 
de transpiraţie, venele de pe braţe îi zvâcneau. Avea mâinile 
agăţate de două curele de suspensie prinse de o bară de 
deasupra. Președintele tuturor rușilor se apleca în faţă trăgând 
de curele și, întinzându-și braţele precum lisus pe cruce, s-a 
lăsat în jos cu fața înainte, aproape paralel cu covorul, cu un 
picior ridicat deasupra podelei. Tremurând din pricina efortului, 
s-a ridicat apropiindu-și braţele, apoi s-a lăsat în jos, apoi s-a 
ridicat iar. Acel mic ulitka, melcul acela de Ziuganov, nu-l slăbea 
din ochi pe Putin. Mai avea puțin și i-ar fi lins și transpiraţia de 
pe piept binefăcătorului său. 

Putin a continuat să se ridice și să se lase în jos, expirând 
adânc, apoi s-a oprit la extensia maximă, și-a ridicat capul și s-a 
uitat la Egorov cu niște ochi de culoarea unui bătrân ghețar. A 
rămas nemișcat. Levitând. Incă o secundă, apoi iar sus. 

— Vreau să fie adusă din Grecia înapoi acasă, a spus Putin 
rar. 

Și-a șters fața cu un prosop, i l-a aruncat cu dosul mâinii lui 
Ziuganov care l-a prins ameţit. Putin l-a fixat cu privirea, ochii 
săi sfredelindu-i pe cei ai lui Egorov, un obicei stânjenitor, 
pozând în clarvăzător, în savant. Unii credeau că președintele 
putea citi gândurile. 

— Incerc să iau legătura cu niște persoane, l-a informat 
Egorov. Grecii sunt furioși. 

Putin și-a ridicat mâna. 

— Grecii nu sunt capabili să se înfurie, ei sunt niște păsărele 


36 Liderul sovietic Iosif Stalin (1878-1953) era numit de presa occidentală „Uncle Joe”. 
(n.r.). 

care se umflă-n pene, a comentat el. O să le dăm o lecţie. Cu 
alte cuvinte, o să-i îngroape, imediat după ce termină cu mine, 
s-a gândit Egorov. 

— Americanii se află în spatele grecilor, ei controlează totul, a 
decretat Putin, ducându-se la un banc cu mânere din oţel. O să 
încerce să transforme asta în avantajul lor, să discrediteze 
Rusia, să mă pună pe mine într-o situație proastă. 

Asta era, păcatul suprem. Egorov s-a abținut să-i răspundă. 
Ziuganov se foia pe scaun. Putin s-a întins pe banc și a început 
să tragă de mânerele de deasupra capului său. O greutate din 
spatele capului său se ridică și cobora în timp ce trăgea de fiare. 

— Egorova e o eroină, a spus Putin, în încăperea uriașă 
răsunând zăngănitul fiarelor. Nu mă interesează detaliile sau 
diferența dintre greșelile ce ţin de operaţiuni stradale sau 
rasolelile birocratice de la lasenovo. Eu... (zdrang)... vreau... 
(zdrang)... ca ea... (zdrang)... să fie adusă înapoi... (zdrang). 

Lui Vania Egorov i-a răsunat în cap zdrăngănitul greutăților ca 
o pompă de santină drăcească tot drumul înapoi spre Moscova. 

o... 

Pe bancheta din spate a unei mașini mai puţin luxoase, care 
se întorcea și ea în viteză la Moscova, Ziuganov știa că avea o 
oarecare șansă să-și consolideze poziţia. Considera că Egorov 
mai avea doar câteva ceasuri până era luat la bani mărunți, 
interogat, poate chiar închis. Putin n-avea să îl repună în funcţie, 
indiferent de ceea ce se întâmpla până la urmă cu Egorova. 
Existaseră prea multe eșecuri, prea multe greșeli. Dacă el, 
Ziuganov, putea s-o salveze pe Egorova, urma să plouă cu 
promovări și recompense pe capul lui. N-ar fi putut ghici 
niciodată că CIA urma să-l sune să discute exact acel lucru. 


PASTA ALLA MOLUCA (PASTE CU SOS DE ANȘOA) 


Prăjiți pesmet până se rumenește. Într-o altă tigaie 
sotați fileuri de anșoa în ulei până se transformă într-o 
pastă. Adăugați ceapă tocată, usturoi și fulgi de ardei 
roșu și continuaţi să gătiți până se rumenește ceapa. 
Puneti spaghete fierte și scurse în tigaie și amestecați 
cu sosul de anșoa și ceapă, adăugați pătrunjel și suc 
de lămâie și amestecați bine. Presărați pesmet pe 
deasupra și serviţi. 

39. 


După arestarea ei, Dominika a fost predată în secret lui 
Forsyth de poliția greacă și mutată într-o altă casă conspirativă 
din orașul Glyfada. Într-o după-amiază ploioasă și vântoasă, 
Benford și Forsyth au anunţat-o că existau „indicii” aproape 
sigure că generalul Korcinoi fusese arestat de FSB. Ea a rămas 
împietrită, fără emoţii. Încă o pierdere. 

— Am trăit ţinând cont de faptul că se poate întâmpla, a spus 
Benford. 

— Dar de ce acum? a întrebat Dominika. Am fi lucrat 
împreună. Cum s-a întâmplat așa ceva? 

Benford a observat că ea era preocupată doar de Korcinoi. Nu 
se gândea la ea însăși. 

— Nu suntem siguri, a răspuns Benford. După pierderea 
informatorului american, Direcţia KR a căutat să afle de unde se 
scurgeau informaţiile. Se poate ca el să fi făcut o greșeală. 

Dominika a dat din cap. 

— După 14 ani? Nu cred. Era prea bun. 

Forsyth a evitat să se uite la Benford. Haloul albastru al lui 
Forsyth era mai pal în acea zi, poate că era obosit. Prin contrast, 
Benford era învăluit într-un albastru întunecat. Face planuri, se 
gândește la ceva, pune ceva la cale, și-a zis ea. Ştia că ceva nu 
era în regulă. 

Benford își privea mâinile în timp ce vorbea. 

— Ştii, Dominika, Volodea are o mare admiraţie pentru tine. 
Dominika l-a privit cu atenţie, cum își ţinea mâinile. Cu 
siguranţă punea ceva la cale. 

— Cred că te-a avut pe tine în vedere ca înlocuitoare a lui, 
pentru a-i continua activitatea. Am crezut că mai aveam doi ani, 
poate trei, pentru a realiza asta împreună. Nu aveam de unde să 
știm. Așa că, acum cade în sarcina ta, mai devreme decât ne- 
am fi dorit, dar cade în sarcina ta oricum. 

Dominika s-a întors spre Forsyth, care s-a întins să-i mângâie 
mâna, dar ea s-a ferit ușor. Camera era scăldată în prea mult 
albastru, s-a gândit ea. 

— Sunt extrem de afectată de arestarea generalului. N-o să-l 

uit niciodată, a spus Dominika încet. Dar sunteţi direct, gospodin 
Benford. Acum, că el nu mai e, îmi spuneţi mie că e 
otvetstvennost, cum să spunem, responsabilitatea mea să 
continui lupta. Așa este, nu? Depinde doar de mine să hotărăsc 
dacă voi continua activitatea. S-a oprit și s-a uitat la ei, 
încercând să le descifreze expresia de pe chip. Gospodin 
Forsyth, dumneavoastră și Gable ce credeţi? 

— Ți-aș spune și eu exact ce ţi-a spus și Marty Gable. 
Urmează-ți inima, fă ce crezi. 

Benford s-a uitat la el, cu un rictus de supărare. Forsyth ar fi 
putut să fie un pic mai persuasiv. 

— Motivele tale de a lucra pentru noi au fost complicate, a 
explicat Forsyth, care știa ce făcea, cu cine vorbea. Prietenia cu 
Nate, disperarea legată de dispariţia prietenei tale, faptul că ai 
fost subestimată și prost tratată de propriul tău Serviciu. Dorinţa 
de a deţine controlul asupra vieţii și carierei tale. Nimic nu s-a 
schimbat în privinţa asta, nu? 

— Ar trebui să fii profesor universitar, a spus Dominika, 
urmărindu-i valsul. 

— Nu vrem să te forțăm, a asigurat-o Forsyth. 

— Ba da, l-a contrazis Benford râzând. La naiba, Domi, avem 
nevoie de tine. Era învăluit în albastru închis precum coada 
evantai a unui păun. 

Dominika s-a uitat la bandajul de la piciorul ei. 

— Nu sunt sigură că pot fi de acord, a spus ea. Trebuie să mă 
mai gândesc. 

— Știm că o vei face, a încurajat-o Forsyth. Dacă ești de 
acord, cel mai important lucru va fi să te întorci înapoi la 
Moscova rapid, în siguranţă. Și de aceea noi trei suntem singurii 
care știm unde te afli. 

— Nici Nate nu știe? a întrebat Dominika. 

— Mă tem că nu, a răspuns Benford, fără a-și schimba 
culoarea. Cel puțin el spune adevărul, s-a gândit Dominika. 

o... 

Sculându-se de dimineaţă, Dominika stătea desculță în 
sufrageria spațioasă a casei conspirative. Ușile triple erau 
deschise, întreaga încăpere fiind deschisă spre balconul larg de 
marmură, deasupra căruia era întinsă o tendă albastră ce se 
umfla și se ridica ușor în ultimele adieri ale brizei marine de pe 
țărm. Dincolo de șoseaua de coastă Glyfada, Marea Egee 

strălucea în lumina dimineţii, soarele fiind încă jos la orizont. 
Dominika a simţit cum se încălzește podeaua de marmură. Purta 
un halat de baie din bumbac cu cordon și avea părul ciufulit. 
Coapsa îi era înfășurată într-un bandaj curat. Gable se dusese să 
ia pâine. 

A tresărit când a ciocănit cineva încet și a stat lângă ușă șia 
fluturat un ziar împăturit prin faţa vizorului, a așteptat, apoi s-a 
uitat pe vizor. Nate stătea în hol uitându-se în jos. Dominika a 
descuiat ușa. Sprijinindu-se într-un băț, Nate s-a dus 
șchiopătând drept în centrul camerei. Ea s-a întors și s-a 
îndreptat spre el, și-a încolăcit braţele în jurul gâtului său și l-a 
sărutat. Nu-l mai văzuse de când fuseseră în prima casă 
conspirativă, după ce îi ţinuse punga cu perfuzie deasupra 
capului în mașina lui Gable. Stătuse cu el în prima noapte, apoi 
el plecase. 

— Unde ai fost? a spus ea, trăgându-l de păr. Am întrebat de 
tine. S-a uitat șocată la chipul lui vânăt ce se contopea cu haloul 
viu colorat. Mi-ai salvat viaţa, a fost o greșeală stupidă, te-am 
făcut să vii în camera mea de hotel. L-a sărutat din nou. Ce mai 
faci? Lasă-mă să-ți văd mâna. l-a dus mâna la gură și i-a 
sărutat-o. De ce n-ai venit la mine? El s-a dat înapoi. 

— Aveai tu de gând să-mi spui de casa asta conspirativă? a 
întrebat-o Nate dur. Aveai de gând să-mi spui unde erai? 

Cuvintele lui ajungeau la ea învăluite într-un halou violet 
închis. Era ca și cum le-ar fi simţit lovindu-i corpul. S-a dus pe 
balcon. 

— Da, bineînţeles, a spus Dominika, după câteva zile. Benford 
mi-a ordonat să stau ascunsă vreme de două-trei zile. Să las 
lucrurile să se liniștească. 

S-a sprijinit de balustradă. Nate a urmat-o și s-a sprijinit de 
tocul ușii. Haloul lui violet vibra ca și cum cineva ar fi aprins și ar 
fi stins lumina. Îi tremurau mâinile și le-a pus în buzunar. 

— Cum m-ai găsit? a întrebat Dominika. 

— Tot ce se întâmplă cu acest caz - casele conspirative, 
semnalele, SIGINT - sunt raportate la Cartierul General, a 
explicat Nate. Am scris o parte din telegrame, dar Benford și 
Forsyth au scris și ei câteva pentru un număr restrâns de 
persoane. Am reușit să le citesc pe unele dintre acestea în ciuda 
regulamentelor. Am citit chiar multe, de fapt. 

Dominika s-a uitat la el, la haloul lui, la expresia feţei, i-a 

simţit supărarea. Asta își dorise Benford. 

— Ştii că Vladimir Korcinoi a fost arestat la Moscova? a 
întrebat-o Nate dur. Sunt raportări colaterale și SIGINT și linia 
roșie de la Moscova sună neîntrerupt. Știi că e în Lefortovo? 
Dominika n-a răspuns. Ce i-ai spus unchiului tău când ai sunat la 
Moscova? a întrebat-o el. Tonul său era plat, lipsit de emoție. 
Dominika își simţea stomacul apăsat de o greutate. 

— Neit, Benford nu vrea să vorbim despre asta. A fost foarte 
clar. 

— Telegramele spun că ţi-ai sunat unchiul și i-ai zis că am fost 
împreună și că eu ţi-am povestit despre „cârtiţa” din Moscova. 
Cine ţi-a spus să faci asta? Nate stătea supărat cu mâinile în 
lături și aprins la faţă. Știi că probabil Korcinoi a fost arestat din 
cauza telefonului tău? Ce i-ai spus lui Egorov? 

— Despre ce vorbești? s-a mirat Dominika. 

Era confuză, speriată. Simţea că o cuprinde furia, cu atât mai 
tare cu cât cel care îi spunea acele lucruri era Nate. Trebuia să-l 
întrebe direct. 

— Crezi că aș fi putut face așa ceva în mod conștient? 

— Deci n-ai știut? Apare totul în traficul de mesaje, a precizat 
Nate. 

— Nu-mi pasă ce scrie în telegrame, a spus ea făcând un pas 
spre el. Crezi că i-aș face vreun rău acelui om? Și-a adus aminte 
de instrucţiunile lui Benford de a nu spune nimic. 

— Atunci când nu m-ai sunat, când te-ai dus să te ascunzi, am 
crezut că a fost doar din motive de securitate. Dar cum ai putut 
fi de acord să-l trădezi pe general? Telefonul tău la Moscova a 
apăsat pe trăgaci. 

Dominika nu putea decât să se holbeze la el. 

— Benford ţi-a spus să faci asta? 

Nate și-a trecut mâinile prin păr. 

— Ai urmat niște instrucţiuni, ai acceptat planul. Indiferent 
care ar fi scopul, ţi-ai asigurat poziţia de principal agent. 
Felicitări. Emoţii violet, vulcan în plină erupție. 

— Despre ce vorbești? Eu n-am vândut pe nimeni. 

— Ei bine, Korcinoi e la Lefortovo, din cauza telefonului tău. 
Tu ești acum numărul unu și el e pierdut. 

— Crezi ca am făcut eu asta? a spus Dominika. Nu poți să-mi 
vorbeşti în felul ăsta. Voia să ţipe, dar în loc de asta a rostit 
cuvintele în șoaptă. După toate prin câte am trecut, după tot ce 

a fost între noi. Dominika nu-și permitea să plângă. 

— Asta n-o să-l ajute pe Korcinoi acum, a răspuns Nate. 

Și-a îndreptat spatele și s-a întors spre ușa de la intrare. Ea 
putea să-l oprească cu un cuvânt, cu câteva explicaţii, dar n-a 
făcut-o. Ușa s-a închis în spatele furiei lui intense. 

o... 

Forsyth a trebuit s-o ţină cu forța pe Dominika atunci când 
Benford i-a explicat că acea convorbire telefonică regizată a ei 
cu unchiul Vania avusese drept consecinţă directă arestarea lui 
Korcinoi. 

— Cum îndrăzniţi să mă folosiți așa? a răbufnit Dominika, 
smulgându-se din brațele lui Forsyth. El a tras-o spre un scaun și 
a rămas în continuare între ea și Benford, în vreme ce ea stătea 
cu mâinile înfipte în braţele scaunului. M-aţi folosit ca pe o 
donoscița, o informatoare de rând. Era gata să se ridice din nou, 
dar s-a oprit atunci când a ridicat Forsyth mâna. Voi sunteți toți 
atât de deștepţi, n-aţi putut să vă gândiţi la ceva mai bun decât 
asta? 

Benford se plimba prin sufragerie, fiind urmat de un halou 
albastru închis, exprimând dezamăgire. Briza mării adia prin 
ușile de la balcon. 

— Am luat o hotărâre, Dominika, a continuat Benford. Vreau 
să-ţi spun că Volodea a pus la cale planul, el a insistat asupra 
lui. Pentru el asta însemna apogeul carierei sale. El te-a 
remarcat și te-a ales și te-a pregătit să-i fii succesoare dinainte 
de a ieși tu din Lefortovo. Acum ar fi satisfăcut. 

Mâinile Dominikăi erau încleștate de scaun. 

— Și o să-l lăsaţi să moară pentru a continua activitatea de 
spionaj? Oare informaţiile astea stupide sunt mai importante 
decât acest om? a ţipat Dominika. 

S-a ridicat și a început să pășească în susul și în josul 
camerei, cu braţele în jurul mijlocului, cu părul vâlvoi. 

— Aceste informaţii stupide sunt, în fond, scopul activităţii 
noastre. Toţi ne sacrificăm pentru Joc. Nimeni nu este imun, i-a 
explicat Benford. 

Dominika i-a aruncat o privire lui Benford și a lovit cu putere o 
veioză de pe măsuţa de lângă ea, zdrobind-o de podeaua de 
marmură. 

— Te-am întrebat dacă informaţiile sunt mai importante decât 
omul, decât Vladimir Korcinoi, a ţipat Dominika. 

Se uita la Benford de parcă era gata să-și înfigă dinţii în gâtul 
lui. Forsyth era șocat de furia ei. A făcut jumătate de pas spre 
ea, în cazul în care se repezea la el. 

— Sincer să-ţi spun, nu, a răspuns Benford, uitându-se mai 
întâi la Forsyth, apoi la Dominika. Dar trebuie să mergem 
înainte. Acum e mai important ca oricând să te întorci. Aceasta 
e sarcina la ordinea zilei în acest moment. 

— Mai important ca oricând? Mă faceţi responsabilă pentru 
asasinarea acestui om. M-aţi adus în poziţia asta. Dacă refuz, 
știind ce m-aţi pus să fac, sacrificiul generalului va fi fost în van. 

S-a răsucit și a început din nou să se plimbe prin cameră. l-a 
privit printre gene. Tivul de la rochie îi tremura odată cu tot 
corpul. 

— Nu sunteţi cu nimic mai buni decât ei. 

— Revino-ţi, nu e timp pentru așa ceva, a încercat s-o 
calmeze Benford. Volodea ţi-ar spune același lucru. Acum 
trebuie să te pregătești să te întorci în Rusia. Trebuie să 
profităm de situaţie. Eşti ofițerul care a identificat „cârtiţa”, care 
a transmis informaţiile critice ce au dus la arestarea lui, cultivă- 
ți această faimă. Trebuie să-ți exploatezi acest merit în cadrul 
Serviciului vostru. Haloul lui Benford era albastru precum un lac 
alpin. Era concentrat, nervos, agitat. 

— Hren, rahat, i-a trântit-o Dominika. Nu mi-aţi spus adevărul. 
N-aș fi fost niciodată de acord cu asta. 

N-a spus nimeni niciun cuvânt. Se aflau în sufragerie, 
nemișcaţi, uitându-se unul la altul. Forsyth a observat cum 
respirația Dominikăi se domolește, a văzut cum își descleștase 
mâinile și cum i se destinde chipul. Oare va accepta planul? 
Benford a rupt tăcerea. 

— Trebuie să ne mișcăm repede, a spus el. Dominika, ești de 
acord? Poţi accepta asta? Dominika și-a îndreptat umerii. 

— Nu, Benford, nu voi accepta asta, nu pot. S-a uitat spre 
Forsyth. Sunt ofițer de informaţii al SVR-ului, a declarat ea. 
Cunosc Jocul. Știu ce înseamnă sacrificiul, ce înseamnă să faci 
gadkiie meri, lucruri  dezgustătoare în interesul propriei 
operațiuni. l-a privit pe amândoi. Dar există lucruri mai 
importante decât datoria. Respectul și încrederea între colegi și 
parteneri. Voi așteptați asta de la mine. Eu de ce să nu aştept 
același lucru de la voi? 

— Vreau să ţii cont de faptul că această situaţie este ceea ce 

și-a dorit Volodea. N-aș vrea să mă gândesc că și-a irosit curajul 
în van, i-a amintit Benford, simțind cum lucrurile îi scăpau 
printre degete. 

Dominika s-a uitat la cei doi bărbaţi o clipă, apoi s-a întors și 
s-a dus în dormitorul ei, închizând încet ușa. 

Nu e bine, și-a zis Forsyth. Și s-a întors spre Benford: 

— Crezi că ne-a lăsat baltă? a întrebat el. 

— Șansele sunt egale, a răspuns Benford obosit, lăsându-se 
pe spate pe canapea. Nu mai avem timp. Dacă se întoarce, 
trebuie să se hotărască până mâine. MARBLE era convins că o 
să fie de acord. Nu vreau să mă gândesc la faptul că ne scapă 
printre degete, că l-am lăsat pe MARBLE să se sacrifice 
degeaba, dacă ea refuză să se întoarcă. 

— Dar asta nu e totul, a insistat Forsyth, nu-i așa? 

— Așa crezi? a spus Benford. 

— Mai ai o ultimă carte în mână. Ceva ce o va convinge să 
continue. J 

— Nu-mi place metafora. Asta nu e un joc al șanselor. 

— Ba este, Simon, a spus Forsyth. Şansa e totul. 

o... 

Benford stătea pe o canapea sub un tei pus într-un ghiveci în 
salonul hotelului König von Ungarn din Viena, într-un colţ de pe 
Schulerstrasse, în spatele bisericii Sfântul Ștefan. Se întorsese 
după o jumătate de oră amuzantă petrecută la hotelul Bristol cu 
șeful Direcţiei KR a SVR-ului, Alexei Ziuganov, care apăruse 
purtând o ciudată pălărie de fetru cu boruri. Era însoţit de un 
tânăr brunet de la ambasada Rusiei. La un pahar de votcă 
poloneză și lângă o salată dulce-acrișoară de castraveți, 
Ziuganov a continuat să susțină că nu știa nimic despre atacul 
de la Atena. N-a spus nimic altceva despre Korcinoi în afara 
faptului că era vinovat de trădare. Insista ca Benford să facă 
presiuni asupra guvernului grec pentru eliberarea imediată a 
Egorovei și predarea ei ambasadei ruse din Atena. 

Adoptând o mină serioasă, Benford i-a spus lui Ziuganov că 
grecii făceau tam-tam și nu numai că o interogau pe Egorova în 
privinţa morții fostului ofițer Spetnaz la hotelul Grande 
Bretagne, dar insistau ca ea să participe la o conferinţă de presă 
referitoare la toate activitățile ei pentru a primi o sentinţă mai 
ușoară. Ziuganov și-a îndreptat spatele și a insistat din nou ca 
Egorova să fie eliberată, moment în care Benford și-a lansat 

propunerea. Jumătate de oră mai târziu Alexei Ziuganov părăsea 
hotelul Bristol în goană, fără a-și plăti coniacul. £ în regulă, s-a 
gândit Benford. Vor plăti pentru asta mai mult decât îşi pot 
închipui. 

o... 

În biroul lui din Kremlin, ochii albaștri ai lui Putin scoteau 
flăcări și gura arcuită s-a strâmbat într-un rictus timp de o clipă. 
Politicianul din el a văzut imediat avantajul propunerii făcute de 
americani. Fostul agent KGB din el aprecia acţiunile rapide. Dar 
luptătorul preocupat să își consolideze puterea absolută în 
reînfiinţatul imperiu rus nu ar accepta locul al doilea, nici măcar 
cu o asemenea miză. Ziuganov stătea în biroul lambrisat cu 
capul plecat, în timp ce președintele îi vorbea încet la ureche, cu 
o mână pusă patern pe umărul piticului. 


SALATA DE CASTRAVETI DE LA HOTELUL 
BRISTOL 


Curătati de coajă niște castraveți, tăiați-i în jumătăți, 
scoateți-le semințele, apoi tăiați-i în felii subțiri. Tocați 
ceapă roșie și un ardei iute. Amestecați totul într-un 
bol cu otet din cidru alb, sare, piper, zahăr, mărar și un 
strop de ulei de susan. Serviti rece. 


VP - 435 


40. 


Benford, Forsyth și Gable se aflau în Staţia CIA din Atena. 
Stăteau într-un capăt al mesei lungi și scrijelite din camera 
securizată - un trailer din plexiglas având o lungime de 9 m, 
niște picioare uriașe într-o și mai mare cameră de oaspeți, sub 
lumina dură a tuburilor de neon dispuse în vârful trailerului. Din 
căânile lor de cafea ieșea abur ce desena inele după inele umede 
pe suprafața mesei. Nate se afla la infirmeria de pe hol, unde i 
se scoteau niște copci. 

— O să fie o adevărată problemă dacă DIVA n-o să fie de 
acord să se întoarcă, a spus Gable. Rușii vor fi așa de furioși, 
încât îl vor împușca pe MARBLE din răzbunare. 

Benford a pus un săculeț pe masă și l-a desfăcut. S-a întors 
spre Gable. 

— O să fii încântat să afli că tocmai ai fost desemnat s-o 
convingi pe DIVA să nu dezerteze, ci să se întoarcă în interiorul 
sistemului, în lesă, l-a anunţat Benford. Pe lângă tânărul nostru 
superstar de afară, pe tine te respectă cel mai mult. Tu ești 
singurul pe care îl sună ca să întrebe: „ce este, bratwurst”? 

— Bratok, a precizat Gable. Înseamnă „frate”. 

— Inţeleg. Păi, frate, despre mine are impresia că am trădat-o 
și, prin extensie, întreg CIA. Din motive operaţionale nu vrem să- 
| implicăm pe Nash prea mult - pe lângă asta există o fatală 
încordare a relaţiei dintre ei din pricina legăturii lor imprudente. 
S-a uitat la Forsyth și apoi la Gable. De aceea îţi încredințez ţie 
această parte delicată a operaţiunii, a spus Benford. Bratok, 
convinge-o pe DIVA să accepte. 

A deschis săculețul și l-a răsturnat. Pe masă s-au împrăștiat 
hârtii și poze lucioase în alb și negru. Forsyth le-a strâns și s-a 
uitat la fiecare dintre ele pe rând, apoi i le-a dat lui Gable. 
Pozele înfățișau un râu de ţară, drept și domol, cu o dâră de 
spumă peste stăvilar și deasupra un pod cu două benzi de 
autostradă pe picioare de beton, având bare subțiri cu braţe 
arcuite de-a lungul balustradei. De o parte și de alta a râului 
erau castele, unul dintre ele cu un turn pătrat, celălalt crenelat 
și turtit. De-a lungul râului se înșirau niște căsuțe modeste, iar la 

orizont, sub cerul cenușiu, se zăreau blocuri de locuințe. Pe pod 
era un șir de camioane cu prelate de pânză. 

— Podul de pe râul Narva, a spus Benford, arătând spre una 
dintre fotografii. În dreapta e Rusia. În stânga este Vestul, dacă 
vrei să-i spui așa Estoniei. l-a arătat o altă poză. Vama. Intrarea 
asta e liniștită, sunt mai mult camioane, totul merge foarte lent. 
Petersburgul e la 130 km distanţă. A arătat cu degetul pe poză. 
Pe acolo va trece ea. 

— De ce facem asta? a întrebat Gable. Grecii ar putea s-o 
escorteze până la aeroport și s-o trimită cu un avion. Ar fi acasă 
în trei ore. 

Benford a studiat una dintre poze, apoi a răspuns. 

— Pentru a folosi una dintre nefericitele metafore de la 
jocurile de noroc ale lui Forsyth, am dat o lovitură - mai mult 
sau mai puţin. Pe de o parte, mulţumită lui MARBLE, am 
neutralizat „cârtiţa” din Washington. Pe de altă parte, am suferit 
pierderea dureroasă a lui MARBLE. În schimb, DIVA, sperăm noi, 
și-a consolidat imens poziţia. Aș putea adăuga, a spus el 
sorbindu-și cafeaua, că am fost extrem de norocoși că ea și Nate 
au scăpat cu viaţă din mâinile asasinului ăluia de la Speţnaz. 

— Pe mine ceea ce mă nemulţumește în toată situaţia asta 
este prețul ultim plătit de un om bătrân și curajos. Am încercat 
să-l conving să continue ca și până acum, să evite o acţiune 
precipitată, dar era de neclintit. Simţea că zilele îi erau 
numărate. Benford s-a uitat la chipurile celor de la masă, apoi a 
început să reînșire pozele. 

— Refuz să las ca totul să se termine așa, a afirmat el, bătând 
ușor săculețul de pe masă. Vreau să ne ocupăm de cea mai 
importantă problemă. 

— Cea mai importantă problemă? a întrebat Forsyth. 

— MARBLE. Intenţionez să-l aduc înapoi. Își merită retragerea, 
a explicat Benford. În încăpere era liniște. Curentul de aer ce 
venea prin plexiglas era singurul zgomot din încăpere. 

Gable a dat din cap. 

— Există însă o mică problemă a situaţiei sale actuale. Spion 
al Occidentului arestat, a spus el. De la Lefortovo nu iese 
nimeni. 

Forsyth stătea tăcut. Și-a dat seama ce urma. 

— Cred că Centrul se va bucura să îl dea pe MARBLE la 
schimb, a spus Benford. 

— La schimb? a întrebat Gable. Și pe cine propui... 

— Pe DIVA. Și-o doresc așa de mult înapoi, încât ar fi de acord 
să-i dea drumul lui MARBLE. Așa ceva nu s-ar fi întâmplat 
niciodată sub Stalin sau Andropov, dar asta e noua Rusie. Putin 
e preocupat de imaginea sa în ţară și în străinătate. DIVA știe un 
secret - mai multe secrete - care i-ar crea mari probleme în plan 
intern. 

— Rușii nu vor fi niciodată de acord, a replicat Gable. Nu-l vor 
lăsa niciodată liber pe MARBLE. Se vor gândi la alți trădători, la 
pierderea imaginii, la faptul că vor părea slabi. 

— De fapt, au fost deja de acord. Putin a ordonat Centrului să 
facă schimbul. 

— Lasă-mă să înțeleg bine asta, a spus Gable. Aţi făcut un 
târg cu rușii pentru un schimb de spioni fără a ști sigur dacă 
DIVA va fi de acord să se întoarcă? 

— De aceea contez pe tine, i-a explicat Benford. În plus, e de 
neconceput ca DIVA să continue să ridice obiecţii atunci când i 
se va spune că decizia ei de a nu se întoarce va anula eliberarea 
lui MARBLE de către ruși. 

— Afurisit atu, a spus Gable. Benford s-a uitat la el iritat. E 
imposibil s-o motivăm să se întoarcă la Moscova ca informatoare 
a noastră. Vreau să spun că, dacă ea ne disprețuiește, 
disprețuiește manipularea noastră, ar putea pur și simplu să ne 
lase baltă din răzbunare. Va fi ultima dată când vom auzi de ea. 

— Sper ca tu să anulezi în faţa ei aspectele negative ale 
manipulării noastre. Motiveaz-o din nou. Stai cu ea și 
pregătește-o pentru coordonare internă. Subliniază faptul că ea 
deține cheia eliberării lui MARBLE, i-a cerut Benford. 

— Să anulez aspectele negative, am înţeles. Bine. Mă duc în 
Glyfada într-o oră, a spus Gable. 

— Avem un termen limită, i-a atras atenţia Benford. Le-am 
spus rușilor că ne grăbim. E o chestiune de câteva zile, ore. 

— Narva, s-a mirat Gable. Estonia. Și a lăcrimat lisus“. 

Cei doi georgieni stăteau în poziţie de drepţi în biroul lui 
Ziuganov, uitându-se la un punct de pe perete de deasupra 


37 Sfânta Evanghelie după loan, capitolul 11, versetul 35. lisus lăcrimează în fața 
mormântului prietenului Său Lazăr. Este cel mai scurt verset din Biblie în versiunea lui 
loan și care demonstrează, susțin exegeţii, latura umană a lui lisus. În unele ţări 
vorbitoare de limba engleză, expresia „Jesus wept” este folosită pentru a exprima un 
ușor scepticism sau pentru a arăta că ceva nu e în regulă. (n.r.). 

capului piticului. Erau ci/sti/șciki, angajaţi de rang inferior din 
Departamentul V al SVR-ului, care se ocupa de asasinate, 
urmași ai Administraţiei pentru Misiuni Speciale, condusă de 
generalul Pavel Sudaplatov care îi eliminase pe inamicii 
sovieticilor în ţară și străinătate vreme de patru decenii. 
Ziuganov a citit un raport abia primit de la un informator din 
poliţia greacă. Asasinii au plecat. 

Apoi Ziuganov a sunat-o pe Liudmila Țukanova. Femeia 
rotofeie a intrat în birou încet, șovăielnic, uitându-se la pantofii 
ei maro lustruiţi de deasupra unui piept moale, încorsetat de o 
haină militară mai strâmtă. Părul său castaniu era tuns scurt, în 
scări. Faţa ei rotundă, slavă, era trandafirie, radiind a sănătate 
la prima vedere, dar la o privire mai atentă se vedea că femeia 
de 30 de ani suferea de cuperoză. Vinele roșii sparte din bărbie 
arătau îngrozitor. 

Stânjenită, Liudmila s-a așezat și l-a ascultat pe Ziuganov 
vorbind neîntrerupt timp de o jumătate de oră. Așa stânjenită 
cum părea, ochii negri ai Liudmilăi, ochi de rechin, ochi de 
păpușă, nu-l slăbiră o clipă. Atunci când a terminat, ea a dat din 
cap și a ieșit. 

o... 

Deși nu arăta, pe Benford l-au trecut toate nădușelile în timp 
ce a pus la punct programul operaţional, într-o avalanșă verbală 
ce sugera în același timp un noian de idei pe care încerca să le 
exprime, a remarcat Gable mai târziu. 

— Forsyth, tu trebuie să rămâi la sediul Staţiei să deviezi 
fluxul de telegrame inevitabil de la primul lord al amiralităţii, 
șeful Departamentului pentru Europa și ceilalţi savanţi de la 
Cartierul General. Eu voi lua avionul spre Estonia pentru a stabili 
legătura cu tânărul șef de misiune de acolo și cu poliţia - KaPo 
se numesc, cândva fiind antrenați de ruși, dar acum de NATO, și 
care dau dovadă de cinste și seriozitate. Sper ca Centrul să fie 
activ, să parcurgă toată Estonia, să vadă pe ce pot pune mâna, 
chiar să încerce să o aducă pe DIVA înapoi. Tu, Gable, ai cel mai 
dificil rol. Ascunde-o, ţine-o în siguranţă. Convinge-o să se 
întoarcă. Ai una sau două zile să faci asta, apoi predă-le-o la 
sfârșitul celei de-a doua zile pe podul Narva la ora locală 17:00. 
Până atunci, nimeni nu are voie să folosească vreun telefon fix 
sau mobil sub nicio formă. Sunt regulile Moscovei, e clar? 
SIGINT-ul rus e neîntrecut în interceptarea telefoanelor mobile și 

Centrul continuă să controleze informatorii de pe vechiul lor 
satelit. |ţi sugerez, Gable, să te duci cu avionul din Grecia în 
Letonia, apoi să pleci din Riga în zori. Sunt 360 km din Letonia 
pe E67 și podul Narva va fi închis de KaPo atunci când traficul 
zilnic se micșorează și începe traficul de noapte al tirurilor. 
Gable, trebuie să îţi dedici tot timpul avut la dispoziţie pentru a 
o pregăti pe DIVA pentru schimbul de pe pod. O vor urmări 
îndeaproape. Il vreau pe MARBLE scos din Estonia în termen de 
două ore de la efectuarea schimbului, să nu mai fie găsit de ei. 
Atașatul militar mi-a promis un C-37 în Tallinn, dar Forsyth, te 
rog, adu-i aminte să aducă nava acolo. Nu vreau să fiu nevoit să 
zbor la clasa a doua pe o linie aeriană estoniană spre Trondheim 
pentru a-l salva. 

Mai târziu, când l-a condus pe Benford la poarta de plecare 
din aeroportul Venizelos, Forsyth l-a luat de braţ. 

— Ce operaţiune ai aranjat aici, Simon, a spus el. Îi vei avea 
pe pod pe ruși, pe estonieni, SVR-ul și CIA, toţi cu mâna pe 
trăgaci. Cu voia Domnului, MARBLE se va afla în ceața nocturnă, 
așteptând schimbul. 

Benford s-a oprit și s-a întors spre Forsyth. 

— Tom, Gable și DIVA trebuie să rămână invizibili. Nu folosiţi 
niciun fel de telefoane, de apeluri, nimic care să ofere Centrului 
cea mai mică posibilitate de a încerca o acţiune ostilă. 

— Gable s-a și făcut nevăzut, a spus Forsyth. De ieri după- 
amiază, nici eu nu știu unde e. 

Benford a dat din cap. 

— Nu avem de ales. Trebuie să continuăm ca și cum ea și-ar fi 
dat deja acordul. II vreau pe MARBLE prezent acolo în carne și 
oase, înainte să se decidă ei să-l execute. Asta e unica noastră 
șansă. 

Benford s-a uitat pe fereastră, la pista de aterizare. Gable o 
va convinge. Trebuie. 

În Staţia CIA din Tallinn, capitala Estoniei, tânărul șef și-a lăsat 
jos ceașca de cafea și s-a ridicat atunci când a citit telegrama lui 
Benford, transmisă de Cartierul General. Și-a scos capul pe ușă 
și și-a chemat soţia în birou. Erau doar ei doi acolo. Au recitit 
împreună telegrama de câteva ori. Ea stătea lângă el, cu bărbia 
pe umărul lui, făcând o listă de priorităţi, hoteluri, mașini, staţii, 
binocluri. 

Conform instrucţiunilor lui Benford, tânărul șef al Staţiei și-a 
sunat omul de legătură din KaPo, Kaitsepolitsei, pentru a solicita 
o întrevedere urgentă. Urmau să asigure escorta în oraș, 
urmărirea mașinii spre Narva, paza podului? Să-i lovească pe 
ruși, foștii lor ocupanţi, unde-i doare mai tare? Încântaţi, a 
răspuns KaPo. Se va aranja totul. 

Benford a sosit în Tallinn din Venizelos, via Tempelhof, cu 
Lufthansa. După o scurtă oprire la hotelul Schlossle din Orașul 
Vechi, l-a luat pe tânărul șef al Staţiei să facă o tură rapidă până 
pe Narva și înapoi. O Lada i-a urmat sporadic pe E20, dar a 
dispărut la marginile Narvei. Rușii știau unde urma să se 
desfășoare schimbul. Pe drumul înapoi spre Tallinn, Benford s-a 
oprit la un bistrou de pe autostradă, să vadă cum avea să 
reacționeze Lada. Urmărirea a continuat 200 m și a oprit pe o 
parte a șoselei. Benford a încropit o masă din crenvurști, 
murături, hering, salată baltică roso!/ie, pâine neagră, bere 
neagră. Spera ca idioţilor din mașină să le fie foame. 

Camera sa de hotel fusese percheziționată, dar cu pricepere. 
Nu clintiseră nicio urmă plantată de el în mod special. Firele de 
pai, talcul, blocnotesul cu colţurile drepte de pe birou. Dar nu 
erau la fel de pricepuţi ca el. Șeful Staţiei din Tallinn s-a uitat 
fascinat cum Benford o folosit o lentilă Stanhope de mărimea 
unui bob de orez ascunsă în cadranul ceasului său de la mână 
pentru a examina partea din spate a carcasei telefonului mobil 
lăsat special într-un buzunar lateral al valizei sale. S-a uitat în 
sus și a dat din cap. Insemnele minuscule de acolo erau greșit 
aliniate. Cercetaseră carcasa și probabil descărcaseră memoria 
inutilă. 

Mai urmau și alte pregătiri. În Sankt Petersburg, directorul 
biroului SVR pentru Leningrad Oblast* a fost sunat de la 
lasenovo pe linia specială. A fost informat că urma să aibă loc 
un schimb. | s-a spus să organizeze și să trimită o echipă pentru 
a se ocupa de un prizonier ce urma să fie eliberat și apoi să 
escorteze o „persoană importantă” de la podul Narva la 
Ivangorod și apoi la Sankt Petersburg în cel mai scurt timp 
posibil. 

Directorul a fost autorizat să sune FSB-ul din Sankt Petersburg 
și unitatea teritorială de grăniceri pentru a asigura sprijin în 
timpul schimbului. Colonelul Ziuganov de la Moscova a ordonat 


38 Diviziune administrativă în Rusia, echivalentă cu o regiune sau provincie. (n.t.). 
VP - 441 


să nu existe niciun fel de probleme în timpul schimbului și ca 
acesta să se facă în cel mai mare secret. 

Directorul din Sankt Petersburg a luat la cunoștință și ulterior 
a solicitat și a primit aprobarea de a transporta persoana 
importantă de la Ivangorod la Sankt Petersburg cu un elicopter 
pus la dispoziţie de unitatea de grăniceri. Acea persoană, oricine 
naiba o fi fost ea, și-a zis șeful din Leningrad, urma să fie 
transportată tot restul drumului până la Moscova de un aparat 
de zbor Yak-40, parte a escadrilei prezidenţiale. 

o... 

Eliberarea lui MARBLE era programată pentru ziua următoare 
la ora 14:00. Poate pentru că erau toţi nervoși, poate pentru că 
Forsyth era îngrijorat din cauza lui Gable, poate pentru că știa 
că Nate fusese ţinut departe de operaţiune și trimis la 
Washington, l-a scos pe acesta la o bere. 

Stăteau sub platanii de la taverna Skalakia în Ambelokipi, la 
poalele colinei unde era ambasada. Nate se învârtise în jurul 
Staţiei, așteptându-și avionul, și lui Forsyth îi părea rău pentru 
el. Trecuse prin multe, fusese pus din plin la încercare. Ştia ce ÎI 
mai deranja, pe lângă obișnuita sa neliniște legată de dosar și 
carieră. 

Așa că Forsyth l-a condus de-a lungul bulevardului Mesogeion, 
apoi și pe scările abrupte spre intrarea lambrisată a tavernei și 
s-au așezat la o masă, ascultând cum se lăsa liniștea peste oraș 
pentru pauza de prânz. Nate l-a întrebat pe Forsyth dacă DIVA 
se întorsese în Rusia acum, după ce-l denunţase pe MARBLE, 
apoi și-a dat berea pe gât și a mai cerut una. 

Forsyth s-a uitat la el destul de aspru și Nate i-a mărturisit că 
citise dosarul cu acces limitat din birou atunci când nu se uita 
secretara și a aflat de întreaga poveste, despre planul lui 
Benford, despre cum îl trădase Dominika pe MARBLE. Nu 
încercau să-și protejeze informatorii? Cum a putut ea să facă 
așa ceva? Ruși. MARBLE n-ar fi făcut-o. El era cu totul altfel. 

Forsyth i-a spus-o răspicat că gândea ca un nătărău și că 
intenţiona să-i tragă un perdaf pentru că trăsese cu ochiul la 
telegramele cu acces limitat. Dominika nu știuse de planul de a-l 
denunța pe MARBLE, ea a urmat niște ordine, a făcut ceea ce i-a 
spus Benford să facă, n-avea habar de capcană, de cuvintele 
fatale pe care i se spusese să le repete. | se ceruse să nu- 
spună lui niciun cuvânt despre asta. Și ea era disciplinată, avea 

profesionalism. Fusese dărâmată când îi spuseseră despre 
MARBLE. 

Nate a tăcut preț de zece minute. Apoi i-a spus lui Forsyth că 
se duce la casa conspirativă s-o vadă. 

— Nu are rost, l-a oprit Forsyth. Am închis-o ieri. Ea e cu Gable 
și nici eu nu știu unde anume. 

l-a povestit apoi despre schimbul de spioni, despre podul cu 
două benzi de autostradă din Estonia. 

— jucăm după regulile Moscovei - mă rog, după regulile 
Narvei - pentru că avem o singură șansă în privinţa asta. 

Nate avea maxilarele încordate. 

— Tom, trebuie s-o văd. Trebuie să mă ajuţi. 

— Nu aș putea nici dacă aș vrea, a spus Forsyth. Există un 
punct de pe suprafața globului unde e posibil ca ea să-și facă 
apariţia mâine și șansele sunt de cincizeci la sută. 

Nate a înţeles că Forsyth îi spunea acest lucru pentru că urma 
să-i dea drumul. 

o... 

În următoarele 24 de ore, Nate a trecut prin toate 
sentimentele, de la ură de sine la vinovăție, imediat după ce s-a 
ridicat de la masă și s-a despărțit de Forsyth, care l-a lăsat să 
plece, deși știa ce urma el să facă, pentru că, dacă nu încerca, îi 
va fi și mai rău. Avea o zi la dispoziţie să ajungă acolo. Traficul 
din Atena se mișca încet, lumina albă, egeeană, strălucea prin 
geamurile taxiului și transpiraţia îi curgea șiroaie pe spate, pe 
bancheta de plastic. A plătit și a intrat în terminalul aeroportului, 
a cumpărat o geantă, o periuţță de dinţi, un tricou și un bilet de 
avion pentru următorul zbor spre Munchen, Germania. Coada nu 
avansa, așa că a început să zbiere, dar s-a strecurat printre 
gardieni și nici măcar n-a observat când s-au ridicat în aer după 
decolare. Se întreba de ce zbura avionul așa de jos deasupra 
Alpilor și autobuzul din Munchen a înconjurat aeroportul de două 
ori înainte să se oprească în fața ușilor glisante și el și-a impus 
să nu se grăbească pe scări, erau camere de luat vederi 
pretutindeni și începuseră să-l doară rănile prinse în copci. 
Mulțimea nesfârșită din Munchen cu crenvurști și bere, pe care 
le-a aruncat cinci minute mai târziu, cei doi polițiști VoPos cu 
MP5-uri, care i-au cerut pașaportul și permisul de trecere, cărora 
el le-a spus că se grăbea foarte tare, și ofițerul cu epoleţi care l- 
a mai fixat cu privirea puţin din birou și nerăbdarea lui de a 

trece de vamă și a-și lua actele, forțându-se să-și oprească 
tremurul mâinilor transpirate. Sala de așteptare era plină de 
baltici dolofani cu valize legate cu sfoară. A încercat să-și 
croiască drum printre ei să ajungă la poartă, dar ei s-au 
îngrămădit în jurul lui și anunţarea unei întârzieri de două ore a 
făcut să i se strângă stomacul. S-a uitat întruna la ceas câta 
stat pe scaunul de plastic, ascultându-i pe baltici cum 
sporovăiau, și a simţit cum miroseau cârnaţii cu pâine pe care îi 
mâncau aceștia și s-a dus la baie la timp să vomite pe stomacul 
gol, mai-mai să-și dea duhul. Și-a ridicat cămașa să vadă dacă 
nu își desfăcuse vreuna dintre copci, pielea i se iritase, dar nu 
curgea nimic. Reîntorcându-se în sala de așteptare, a adormit 
transpirat, visându-i chipul și vocea. Cineva s-a ciocnit de 
picioarele lui trecând pe lângă el și atunci s-a trezit și s-a așezat 
la rând, adormit și amorţit, cu capul vâjâindu-i și înghesuindu-se 
printre ceilalţi, iar ei l-au făcut să aștepte pe pistă până au 
rezolvat dificultăţile tehnice, 20 de minute, 40 de minute, o oră 
și balticii nu se mai opreau din vorbit, iar pe el îl durea capul și-i 
țiuiau urechile, apoi au decolat și însoțitoarea de zbor l-a 
întrebat dacă se simţea bine. Au trecut două ore și nu puteau 
ateriza din cauza ceții, așa că s-au îndreptat spre Helsinki, ceea 
ce i s-a părut insuportabil, astfel că a închis ochii și și-a lăsat 
capul pe spetează, și după un timp ceața s-a ridicat. Masa de la 
vamă din aeroportul modern dichisit din Tallinn era din oţel și 
telefonul mobil cu cartelă pe care îl cumpărase din aeroport nu 
mergea, iar mașina închiriată avea un volan care nu era bine 
fixat, dar nu mai avea timp să ia alta și motorul mașinii pârâia, 
iar el mergea prea repede și a rămas de căruţă pe șoseaua de 
centură din afara Tallinnului, apoi a luat-o spre sud pe E67 până 
ce un indicator i-a spus că se îndrepta spre Riga și s-a întors, 
ajungând să depășească limita de viteză pe E20, mica lui 
mașină rablagită zgâlțâindu-se rău de tot și polițistul de la radar 
l-a oprit pe dreapta și a durat ceva timp până i-a dat amenda și 
l-a salutat. Apoi orașele s-au perindat în goană, nume străine 
într-un peisaj lunar cu coline joase și copaci bătuţi de vânt, pe 
lângă ferme pline de noroi, a urmat Rakvere, Kohtla-Järve, apoi 
meschinul Vaivara și a ajuns la marginile orașului Narva, o urbe 
murdară, după-amiaza. Norii erau adunaţi grămadă pe cer și a 
găsit castelul și podul, dincolo de apă fiind Rusia, dar ceva l-a 
făcut să iasă de acolo, era zonă interzisă, ultima măsură de 

disciplină, operaţională. A mers cu mașina prin oraș sperând s-o 
zărească în treacăt, dar nu avea nicio șansă și s-a simţit cuprins 
de vinovăţie și de rușine, a apelat la ultima fărâmă de disciplină 
operaţională și s-a oprit într-o parcare, mașina zguduindu-se în 
timp ce treceau tramvaiele, iar lui îi tremurau mâinile și stătea 
în spatele parbrizului umed de la ceaţă și arătătorul de la bord 
dădea înapoi, s-a stropit cu apă rece pe faţă, la subsuori și pe 
burtă - copcile încă îl mai dureau - la benzinărie, și-a privit 
chipul, o parte a feței fiind vânătă, de parcă era Fantoma de la 
Operă, ce mai amant fusese și el, și-a scos tricoul cu steagul 
grecesc și a mâncat un sandvici Narva cu salată ce avea 
marginile cafenii, iar grăsimea se prelingea pe pergament. 
Forsyth îi spusese că avea loc la apusul soarelui, așa că a pornit 
mașina și nu-și simțea picioarele pe pedale, s-a întors înapoi 
spre pod, dar cadrul vărgat era deja postat acolo, iar jeepul era 
parcat pe margine. l-a spus gardianului că făcea parte și el 
dintre cei strânși pe drum, dar tipul cu ochi albaștri, ras în cap, 
cu șapcă cu cozoroc, nu a înțeles ce voia el să spună și s-a zgâit 
la pașaportul lui, el a eliberat ambreiajul și a ocolit gardul de 
fier, apoi a auzit poliţia fluierând, dar n-a crezut că ar fi tras și a 
văzut mai sus o dubă și un jeep și Benford stătea acolo, iar lui i 
s-a înceţoșat privirea, nu-și dădea seama dacă era din cauza 
volanului său nesigur sau a lui, a ambreiat și a coborât încet, cu 
ultima fărâmă de disciplină operaţională ce-i mai rămăsese. 


SALATĂ ESTONIANĂ DE SFECLĂ - ROSOLIE 


Tocati sfeclă fiartă, cartofi fierti, murături, mere 
decojite, ouă fierte tari, carne fiartă de vacă sau porc 
și hering sărat (înmuiat peste noapte și curățat) și 
amestecați cu smântână, muștar, zahăr, piper și oțet 
până se încorporează. Răciţi și serviţi. 

41. 


Gable a scos-o pe Dominika din casa conspirativă - ea l-a 
urmat fără tragere de inimă - și s-au retras într-un loc ascuns. 
Au stat de vorbă o zi întreagă într-o cameră pe care o rezervase 
Gable sub nume fals la Astir Palace, la 20 km de Atena, în 
Vouliagmeni, aproape de golf. S-au înregistrat drept soţ și soţie, 
era mai simplu așa. Gable nu l-a recunoscut pe polițistul aflat în 
timpul său liber care se ascundea în spatele tejghelei de la 
recepție, dar el îl cunoștea pe american și a și pus mâna pe 
telefon. 

Gable n-avea speranţe nici măcar pe jumătate. Dominika i-a 
spus că nu-l mai respecta și nu mai avea încredere în el. Se 
folosiseră toţi de ea. A ascultat-o învăluit în haloul lui violet în 
lumina egeeană ce venea pe fereastră în timp ce ea îi povestea 
că, începând cu școala de balet, îi fusese furată puterea de 
decizie, fusese îmbrâncită când încolo, când încoace, lucrurile 
cele mai dragi îi fuseseră răpite. Acesta a fost motivul pentru 
care se hotărâse să lucreze pentru ei. Nate, Bratok și Forsyth îi 
fuseseră ca o familie. Ei știau ce avea ea nevoie. Și erau toți atât 
de inteligenţi, de buni profesioniști. 

Dar rezultatul a fost același. Se aliaseră împotriva ei. 
Complotaseră. Chiar și generalul îi trădase încrederea. Mintea ei 
de rusoaică se gândea la conspirație, sufletul ei simţea trădare. 
Nu mai avea de gând să lucreze pentru ei. l-a spus că se 
hotărâse să nu stea nici în Rusia. Işi dăduse seama că era inutil 
să înfrunte sistemul. Vlasti câștigau întotdeauna. Tot ce 
rămânea de făcut era să se hotărască unde să se ducă. Dacă 
americanii îi permiteau să se stabilească în SUA, se ducea acolo. 
Dacă refuzau să accepte dezertarea ei, intenţiona să se 
stabilească într-o altă ţară. Dacă CIA îi punea bețe în roate, se 
întorcea în Rusia ca un simplu civil. Dar ieșea din joc. 

Gable a lasat-o să vorbească, i-a facut un ceai, a pus niște 
lămâie în apa Perrier și a tot ascultat-o. Când ea a obosit, s-au 
așezat pe balcon cu tălpile pe balustradă, privind apa de 
turcoaz, iar el i-a povestit despre misiunile lui de început ca 
tânăr ofiţer, făcând-o să râdă. A continuat s-o facă să râdă și la 

prânzul cu calamari prăjiţi cu pătrunjel, lămâie și ulei și, în timp 
ce începea să se însereze, s-au plimbat în jurul grădinilor. Gable 
a asigurat-o că n-avea de gând să încerce s-o convingă să facă 
ceva. Dominika a zâmbit și i-a spus: „Acesta e primul pas în a 
mă convinge să fac exact ce vreţi”. Gable a râs și a dus-o din 
nou în camera lor, a lăsat-o să tragă un pui de somn în dormitor 
în timp ce el a rămas treaz pe balcon. În acea seară, Dominika 
și-a pus o rochie de vară și sandale și s-au dus cu un autobuz 
hodorogit de-a lungul coastei la un mic restaurant pescăresc din 
Lagonissi, unde ea a comandat sardine făcute la cuptor în frunze 
de viţă și yiouvetsi, creveţi copţi la cuptor cu roșii, uzo și feta și 
pește spadă la grătar în sos /atholemono, iar Gable a comandat 
două sortimente de vin, o sticlă de Asprolithi la gheaţă și o 
carafă de aluminiu cu retsina înţepătoare. 

S-au oprit la o altă tavernă să ia o cafea și Gable a comandat 
două pahare de Mavrodaphne din sudul Greciei, dulce, negru, 
care altă dată împrumutase mării lui Homer culoarea vinului. 
Luminile de Crăciun de pe baldachinul tavernei străluceau și 
plaja din spate era dezmierdată de valuri mici, invizibile, în 
noapte. Ea a așteptat, uitându-se la fața mare și cărnoasă a lui 
Gable și la părul lui tuns periuţă, ca el să înceapă să o ironizeze. 

— O să vorbești cu mine acum, nu, Bratok? a spus Dominika. 

Gable a ignorat-o și i-a cerut să reflecteze serios la acel lucru, 
să reconsidere totul impunându-și propriile condiţii. El avea să-i 
explice cum vedea asta, ce însemna pentru ea. Ea a fost de 
acord să asculte, se aștepta ca el să se folosească de trucuri, 
dar haloul lui limpede, violet, îi spunea că probabil era sincer. 
Probabil. 

El i-a explicat că motivele ei iniţiale de a intra în SVR fuseseră 
juste și drepte. Își putea sluji țara, putea excela într-o slujbă 
solicitantă. Și își dovedise competenţa. Dar se alesese praful de 
așteptările ei, din pricina durității sistemului. Nu-i mai rămăsese 
nimic. 

— Am dreptate până aici? a întrebat-o el. 

Dominika s-a tras în spate și a dat din cap. Haloul său violet 
era limpede și intens. 

— OK, a spus el. Apoi intervine o misiune, ori norocul, ori 
soarta, și tu îl întâlnești pe Nate Nash și el nu seamănă cu 
niciunul dintre cei pe care i-ai cunoscut tu - și asta e valabil 
pentru ceilalți ofițeri chipeși din CIA - și începi să testezi terenul, 

poate pentru a te răzbuna pe ticăloși. Nu este vorba de bani sau 
ideologie, e vorba de valoarea ta personală. l-a făcut semn unui 
chelner să mai aducă încă două pahare de vin. Apoi se întâmplă 
ceva suspect. |ţi dai seama că te bucuri de această viaţă, de risc 
și de complicațiile ei înspăimântătoare, de decepţii și de 
secretele pe care le ascunzi în gând în fiecare zi. Te bucuri de 
ea, începe să-ți placă cu adevărat. 

A sosit vinul și Gable a sorbit din el. 

— Cum mă descurc? a întrebat el. Dominika și-a încrucișat 
braţele. Și, dintr-odată, ești trădată din nou, acum însă exact de 
cei pe care-i considerai băieţii buni, dar acesta e un mod greșit 
de a gândi. 

Dominika l-a privit pe Gable pieziș. 

— MARBLE, Benford și noi toţi am vrut ca tu să-i iei locul 
generalului ca informatoare cheie a noastră la Moscova. Poate 
că ar fi trebuit să ţi-o cerem, dar n-am făcut-o, așa că acum am 
ajuns la actul final, iar Benford încearcă să te convingă să te 
întorci la Moscova, dar asta depinde de tine, iubito. Nimeni nu te 
poate obliga. Trebuie să te hotărăști de una singură. Dominika 
s-a uitat la apa neagră, apoi la el. Ce-ai să faci tu fără toate 
astea? a întrebat-o el. Ce-ai să te faci fără activitate? 

Dominika a închis ochii și a dat din cap. 

— Crezi că nu pot trăi fără asta? a spus ea. 

— Uită de CIA. Gândește-te la general. Și el ţi-ar spune același 
lucru. Intoarce-te și apucă-te de treabă. Nu te mai gândi la CIA 
în următoarele șase luni, un an. Nu le face bastarzilor ălora de la 
Centru nici cea mai mică concesie. Treci peste ei. Te așteaptă 
un nou început. Apucă-te să-ţi construiești cariera. Întoarce-te și 
termină cu unchiul tău. Spune-le la Centru ce a făcut, asigură-te 
că primește ceea ce merită. Tu o să fii de partea celor 
câștigători și asta te va face să pari impredictibilă și periculoasă. 
Mai întâi l-ai prins pe Korcinoi, acum îţi termini unchiul. O să-i 
bagi în sperieţi. Fă o alegere, cere-le, obligă-i să-ţi dea un post 
important, o poziţie cheie, undeva la Departamentul pentru 
America, Direcția KR, ce-o fi acolo.  Coordoneazaă-ţi 
departamentul cu hotărâre, racolează informatori străini, dă-le 
lor bătăi de cap, prinde spioni, încheie alianţe, dă-ţi inamicul 
peste cap. Fii afurisită la negocieri. 

Dominika a încercat să nu zâmbească. 

— Afurisită, adică z/obnaia, cred, a spus ea. 

— O dată, de două ori pe an vii într-o misiune la alegerea ta și 
eu mă voi afla acolo. Ne spui doar ce vrei tu să ne spui. Tu 
decizi în ce privește comunicațiile interne. Dacă vrei să ne 
întâlnim la Moscova, eu, personal, o să am grijă să fii în 
siguranţă. Dacă vrei echipamente de comunicaţii, o să-ți 
trimitem. Dacă ai nevoie de ajutor, l-ai primit imediat. Vrei să ne 
vezi plecaţi, duși suntem. 

— Și Nate ar urma să fie și el implicat pe viitor? a întrebat ea. 

— Unii cred că nu ar fi recomandabil să vă mai întâlniți având 
în vedere istoricul relației voastre. Dar eu mă aflu aici pentru a-ţi 
spune că, dacă vrei ca el să se ocupe de coordonarea întâlnirilor 
externe, putem aranja asta. 

— Eşti foarte amabil, a spus Dominika. 

— Activitatea asta, Dominika, ţi-a intrat în sânge de-a binelea, 
nu poţi lăsa totul baltă. Recunoaște. 

— N-aș fi luat niciodată masa cu tine dacă aș fi știut că ești un 
janiciar, a spus ea. Oare CIA te-a crescut și te-a școlit de când 
erai în fașă? 

— Recunoaște, a insistat Gable. Aerul era scăldat în violet. 

— Și acum ești nekulturnii, necivilizat, a spus ea. 

— Ştii că am dreptate, recunoaște. Ea era învăluită toată în 
violet. 

— Mojet bit, a recunoscut Dominika. Poate. 

— Dominika, a spus el. Haloul lui violet s-a lăsat din jurul 
capului său între ei, învârtindu-se. 

Ea avea chipul calm și senin. 

— Poate. 

— Gândește-te la ceea ce am spus. Vreau să-ţi dai acceptul, 
știi asta, dar indiferent ce decizie iei, trebuie să o iei până 
mâine. 

— Inţeleg, a spus Dominika. Intuiesc o altă surpriză din partea 
ta. De ce trebuie să mă hotărăsc până mâine, dragă Bratok? 

— Pentru că avem nevoie de tine, Benford are nevoie de tine 
mâine în Estonia. 

Ea l-a privit cu răceală, cu mâinile pe masă. 

— Spune-mi, te rog, de ce. Și Gable i-a spus de schimbul din 
Estonia, observând cum i se îngustaseră ochii. 

— Nu te înfuria iar, a spus Gable. Nu ţi-am spus dinainte 
pentru că voiam să îţi vorbesc în necunoștinţă de cauză, pentru 
ca acest lucru să nu atârne deasupra noastră. 

— Și nu minţi? a întrebat Dominika. 

— O să treci pe lângă el pe afurisitul ăla de pod, i-a promis 
Gable. Ar fi greu să înscenăm toate astea... 

— Presupun că CIA ar putea construi un pod. 

— Fii serioasă, i-a tăiat-o Gable. 

— Bine, voi fi serioasă, a spus Dominika. Spunându-mi asta 
mă puneţi din nou în poziţia de călău al generalului. Nu-mi 
oferiţi nicio alternativă. 

— Ce ţi-am zis înainte? a întrebat Gable. E alegerea ta. Te poți 
hotărî acum, aici, să nu mai continui. Noi oricum îţi datorăm o 
modestă locuinţă. Ai un cont bancar. O să-l sun pe Benford și 
apoi merg chiar eu cu tine cu avionul până în State. Mâine. 

— Și generalul? a întrebat ea. 

Gable a dat din umeri. 

— Era cel mai bun agent rus pe care l-am avut vreodată. A 
rezistat 14 ani. El și-a regizat singur demisia, pentru că ajunsese 
la capătul cursei. A crezut că tu îi vei duce munca mai departe. 
Işi dorea o continuitate. Dar a fost decizia lui. Agenţii 
supraviețuiesc sau mor. Ești legat de situaţie în limita în care te 
lași legat de ea. 

— Tu nu crezi asta, a spus Dominika. Nate mărturisea că tu i- 
ai spus că cel mai important lucru e siguranţa și confortul 
agentului tău. Că nu îţi îngăduie conștiința să îl abandonezi. 

— Poate că ai dreptate, a comentat Gable. Eliberarea 
generalului din închisoarea Lefortovo ar însemna un început bun 
să ne continuăm activitatea. Dominika s-a uitat la el și a sorbit o 
înghiţitură de vin. Gable a ridicat o sprânceană și a privit-o în 
ochi. Știa că spunea adevărul. 

— Sunteţi toţi niște bastarzi. 

— Cursa spre Letonia e la ora zece. 

— Îți doresc călătorie plăcută, a spus ea. 

o... 

Au luat ultimul autobuz înapoi spre Astir Palace. S-au așezat 
unul lângă altul, dar n-au vorbit în timpul cursei de un sfert de 
oră. Au traversat fără un cuvânt salonul unde mirosea a 
bougainvillea și a mare și au ieșit afară în curte, au comandat 
apă minerală și au privit luminile feribotului spre Rhodos plutind 
la orizont. 

Gable nu credea că o atrăsese de partea lor, era mult prea 
furioasă. Putea să-și dea seama când cineva avea ezitări sau era 

hotărât. Dominika era omul potrivit, dar nu putea fi împinsă de 
la spate. Benford ar fi fost dezamăgit dacă își făcea apariţia fără 
ea. Cel mai rău lucru ar fi să vadă gărzile de pe pod luându-l pe 
MARBLE de acolo fără să aibă loc niciun schimb și să-l omoare. 

Dar el își prezentase argumentele, Dominika știa că îi era 
prieten, știa că depindea de ea. Au luat liftul până la etajul lor. 
În holul boltit al hotelului era liniște, părea să nu mai fie nimeni 
altcineva la etaj. Singurul zgomot era scârţâitul servo magnetic 
de la axul liftului. 

Dominika a descuiat ușa și a intrat. Niciunul dintre ei n-a auzit 
pașii. Doi bărbaţi își scoseseră pantofii și veneau pe tăcute în 
fugă spre ei din ambele părți ale holului. Ea i-a zărit când s-a 
întors și a încercat să-l tragă pe Gable în cameră, dar bărbaţii au 
intrat cu forța înăuntru, trântind ușa după ei. Camera era 
luminată doar de veiozele de pe noptiere. 

Unul dintre bărbaţi a mormăit încet: „We boites, mî pomojem 
vam”, nu vă fie teamă, am venit să vă salvăm, și Dominika a 
remarcat că folosiseră pronumele de politețe. Preţ de o clipă au 
rămas nemișcaţi toţi patru, era tăcerea de dinaintea furtunii. 
Putea vedea patul unui pistol la cureaua unuia dintre bărbați. 

Amândoi bărbaţii erau niște uriași din Georgia, judecând după 
fețele lor. Dominika s-a repezit pe lângă Gable în braţele unuia 
dintre bărbaţi, suspinând de parcă era ușurată că a fost salvată. 
Celălalt monstru s-a repezit la Gable, care s-a dat înapoi și l-a 
împins pe acesta în masa și veioza din capăt, dărâmându-le pe 
amândouă, dar bărbatul s-a ridicat rapid, cu nespusă agilitate 
pentru gabaritul lui, și și-au încleștat braţele și și-au încolăcit 
picioarele, prăbușindu-se la podea, fiecare din ei căutând să 
lovească pe unde apuca, în ochi, gât, vintre, încheieturi. 

Dominika și-a răsucit un braţ în jurul gâtului celuilalt bărbat, 
ceea ce l-a împiedicat pe acesta să se repeadă la Gable. Mirosea 
a câine ud și a usturoi și ea l-a prins ca într-o menghină și s-a 
întors să se uite la masa informă formată de Gable și de rus care 
se zvârcoleau. A realizat limpede că nu voia ca Bratok să fie 
rănit. l-a tras una în coșul pieptului bărbatului de lângă ea și jos 
în stomac, simțind tocul striat al micului pistol, și n-a ezitat să-l 
tragă de acolo, ridicând siguranţa și împingând trăgaciul cât a 
putut de tare, de trei, patru ori, dar împușcăturile înăbușite au 
fost acoperite de ţipătul bărbatului, care a căzut pe spate 
zvârcolindu-se, cu pieptul cămășii și pantalonii scăldate în 

sânge. 

Ținând pistolul într-o parte, s-a dus spre celălalt rus, care îl 
pironise pe Gable la podea cu antebraţul în jurul gâtului lui. E£ a 
doua oară când un ofițer CIA se luptă pentru mine, s-a gândit 
ea, și l-a apucat pe bărbat de păr, trăgându-i capul în spate și 
eliberându-i gâtul lui Gable din strânsoare. Capul georgianului s- 
a învârtit cu ochii larg deschiși să vadă cine îl trăsese de păr și 
Dominika i-a vârât patul pistolului sub bărbie. Și-a întors fața 
pentru a evita să fie împroșcată cu sânge și, având grijă să ţină 
țeava departe de Gable, a apăsat de două ori pe trăgaci. 
Georgianul a scuipat sânge, s-a rostogolit într-o parte și a rămas 
nemișcat. Primul atacator continua să se zvârcolească pe 
covorul de-acum ud de sânge. Gable s-a ridicat și s-a întins să-i 
ia pistolul, dar Dominika s-a întors și nu l-a lăsat. Uluit, Gable s-a 
uitat cum a călcat pe primul atacator, s-a dus la cel în agonie, s- 
a aplecat, și-a acoperit faţa cu mâna liberă, i-a pus ţeava 
pistolului la frunte și a tras de două ori. Capul bărbatului s-a izbit 
de podea. 

Dominika a aruncat pistolul gol în colțul camerei. Gable avea 
o vânătaie sub ochiul stâng și urme de zgârieturi pe obrazul 
drept și pe gât. Știau amândoi că n-ar fi putut exista altă soluţie 
cu acei doi asasini. S-a uitat la ea prin întunericul din cameră 
cum îi tresălta pieptul și avea un pic de sânge pe brat. 

— O să fiu puţin afurisită de acum încolo, a spus ea. Z/lobnaia. 


CREVEŢI YIOUVETSI 


Sotați ceapă, fulgi de ardei roșu și usturoi, adăugați 
roșii tocate, oregano și uzo și fierbeţi până se îngroașă 
sosul. Adăugați creveti, pătrunjel tocat și mai fierbeți 
puțin. Transferaţi într-un vas de copt, presăraţi pe 
deasupra brânză feta și coaceți la foc mediu până 
începe să clocotească. 

42. 


În seara următoare, la ora 17:00, deasupra râului Narva se 
lăsase un strat gros de ceaţă, cerul fiind altminteri senin. Groasă 
și miţoasă, ca un tampon de vată sterilă scos din cutie, ceața se 
prelingea din când în când pe drumul de pe pod. Lămpile de pe 
pod s-au aprins iluminând ceața dinspre dreapta spre stânga, 
dând impresia că podul însuși se mișca pe rotiţe de-a lungul 
țărmului. Deasupra stratului de ceaţă, turnul Castelului 
Hermann de pe malul vestic era îndreptat cu faţa spre 
bastioanele pustii ale fortăreței Ivangorod de pe malul estic. 

Pe malul rus al podului, peste drum, erau parcate două 
camioane ușoare. Niște soldaţi în uniforme de camuflaj mergeau 
aplecaţi în jurul acestora. In spatele lor se afla un mic 
transportator blindat de persoane, un Tigre, cu o mitralieră 
ușoară montată sus pe turelă. Lângă mitralieră nu era nimeni, 
aceasta fiind prinsă în bolţuri și îndreptată spre cer. In spatele 
acestor vehicule, parcate pe marginea drumului ce ducea la 
magazin și clădirea administrativă, se aflau cinci automobile ale 
SVR-ului din Sankt Petersburg - două Mercedesuri și trei BMW- 
uri. Șoferii stăteau în întuneric și vorbeau între ei. Restul celor 
din SVR intraseră în ghereta de la punctul de control și așteptau 
ascunși, respectând instrucţiunile de a fi discreţi. Pe malul 
râului, sub pod, stăteau doi grăniceri complet învăluiți în ceață, 
uzi leoarcă. 

Benford aștepta în partea estoniană, la 50 m de pod, într-o 
dubă parcată în mijlocul drumului. Putea privi drept în faţă la 
vehiculele rusești staționate pe șosea. Lângă mașina sa era tras 
pe o parte un jeep mic al KaPo. Patru polițiști îmbrăcaţi în 
uniforme negre stăteau în jeep și fumau. KaPo intenţionase să 
amplaseze două santinele în bastionul din tumul Castelului 
Hermann, dar ministerul nu avusese bani pentru reflectoare. 
Luminile de pe pod trebuiau să fie de ajuns. 

o... 

S-a auzit zgomot de frâne și scrâșnetul unor cauciucuri pe 
pietriș, o mașină oprindu-se să parcheze. Benford l-a văzut pe 
Nate ieșind dintr-un automobil mic, verde, cu părul lipit de cap și 

un tricou de un alb cu albastru ridicol, nu, era steagul grec. 
Benford a ieșit din dubă și s-a îndreptat spre mașină. 

— Ce faci aici, Nash? l-a întrebat Benford cu o voce joasă și 
calmă. Şi ce-i cu tricoul ăsta ridicol pe care îl porți? Ştii ce 
urmează să se întâmple într-o jumătate de oră? Fii bun și urcă-te 
în dubă și stai ascuns. Ai nevoie de un duș. 

Benford l-a urcat pe Nate în dubă și a tras ușa. Agenţii KaPo 
din jeep s-au uitat întrebându-se ce se întâmpla. Benford s-a dus 
la ei și a acceptat ţigara care i s-a oferit. Poliţiştii păstrau o 
tăcere respectuoasă. 

Benford a putut observa mai multă agitaţie în capătul celălalt 
al podului. Camioanele ușoare parcate acolo de-a lungul 
drumului au fost mișcate ușor din loc și transportorul Tigre s-a 
instalat între ele. Un soldat a demontat mitraliera de sus. Din 
spatele lui Benford s-a auzit zgomotul unei alte mașini. Era 
Gable care-și făcuse apariţia într-o limuzină neagră a cărei 
marcă era greu de definit. Părea să fie singur în mașină. A ieșit 
și s-a îndreptat spre el. 

— Spune-mi ce-ai făcut, l-a interogat Benford. Spune-mi că ai 
convins-o. 

— Rușii au încercat să o ia azi-noapte din Atena. O echipă de 
salvare, așa cum își zic ei. Habar n-am cum au dat de noi, poate 
printr-un om pe care îl au rușii la hotel, poliţia, nu știu. Ea i-a 
omorât pe amândoi, i-a executat. 

Agenţii KaPo ieșiseră din jeep și stăteau în spatele acestuia 
urmărind partea rusă a podului cu binoclurile. 

— Ea i-a omorât? Și unde e acum? a întrebat Benford. Avem 
pe cine să dăm în schimbul lui MARBLE? 

— Ea mi-a spus „nu”. Timp de șase ore a fost „nu”. N-am 
putut s-o conving să se răzgândească. În dimineaţa următoare 
aveam de gând să i-o încredinţez lui Forsyth să o ducă în State, 
și ea mă aștepta lângă mașină. Poate că lichidarea asasinilor de 
la Centru a realizat minunea. Nu știu. E extrem de furioasă. 
Benford arăta de parcă era gata să-și dea duhul. 

— E pe bancheta din spate, ascunsă. S-a așezat acolo când 
am intrat în Narva. Am vrut să schimb profilul. 

Benford a suflat un rotocol de fum. Trecuseră aproape 72 de 
ore de incertitudine. 

— A fost de acord? a întrebat el. 

— Da și nu. Mi-a spus să mă duc la naiba, că o făcea doar 

pentru a-l salva pe MARBLE și pentru nimic altceva. A spus că se 
întoarce să se gândească dacă să lucreze în continuare pentru 
noi. Între timp, are de gând să le facă viaţa un iad celor de la 
Centru. E posibil să avem o informatoare, e posibil și să nu 
avem. O să ne anunţe ea. 

— Ce înseamnă asta? a spus Benford. 

Gable a ignorat întrebarea. 

— Încă un lucru. Nash constituie o problemă. A întrebat de el. 
Benford a început să râdă. Ce e? s-a rățoit Gable. 

— Nash e în dubă. Nu știu cum a făcut-o, dar a aterizat aici de 
la Atena. În spatele dubei e mașina lui. 

— În ce stare de spirit e? a întrebat Gable. 

— Agitat, pornit, epuizat. La ce te gândești? 

— Mă gândesc să-i lăsăm să vorbească preţ de câteva minute 
- poate le va prinde bine amândurora. Las-o să aibă o amintire 
pe care să o ia cu ea, să-l calmeze. Pot să trag mașina acolo și s- 
o duc în spatele dubei fără să observe nimeni. 

— Ok, așteptam oricum. Dar așteaptă să vorbesc o secundă 
cu Nash. 

Benford a deschis ușa dubei, s-a urcat înăuntru și s-a așezat 
lângă Nate pe locul din mijloc al banchetei. Nash găsise o geacă 
în spate și își aranjase părul cu mâna. Arăta extenuat, dar 
prezentabil. Benford a închis ușa pe jumătate și s-a lăsat pe 
spate pe banchetă. 

— Au sosit Gable și DIVA. Ea e în mașină. Azi-noapte rușii au 
încercat s-o salveze, dar ea i-a ucis pe amândoi. A fost de acord 
să se întoarcă în Rusia doar pentru a face schimbul, pentru a-l 
elibera pe MARBLE. În ce privește activitatea ei de spionaj în 
interior, nu și-a luat niciun angajament și nu știm ce șanse sunt 
ca ea să mai fie acum sau în viitor agenta noastră. Avem la 
dispoziție câteva minute și Gable crede că ar fi bine să stai de 
vorbă cu ea. Vreau să fii din nou tu ofițerul care să o racoleze. 
Vreau să fii inspirat. Vreau să îi vorbești despre datorie, despre 
misiune și activitatea de spionaj pe termen lung. Există o 
singură modalitate de a juca asta, care să nu aibă drept 
consecinţă arestarea ei la celălalt capăt al podului - ca ofiţer de 
caz care își pregătește agentul. Altminteri o să-și piardă 
stăpânirea de sine. Poţi face asta? 

Nate a dat din cap. Benford a ieșit din dubă și Nate a auzit 
zgomot de motor și clinchetul unei portiere, apoi ușa s-a deschis 

și Dominika a pătruns înăuntru închizând-o la loc. S-a strecurat 
pe lângă locul din spate și s-a așezat lângă el. Era îmbrăcată 
într-o rochie simplă, bleumarin, cu un sacou ușor de aceeași 
culoare. Gable insistase să poarte pantofi negri, comozi, cu 
șireturi și ciorapi bej. Își strânsese părul în sus și nu era 
machiată, ca și cum abia scăpase din captivitatea CIA-ului. Ochii 
ei albaștri erau neschimbaţi și l-a privit pe Nate scrutându-i 
chipul. Era învăluit într-un violet pal, strălucitor. Ceea ce 
însemna că suferea. 

Pentru prima dată în scurta sa carieră, Nate nu s-a mai gândit 
la consecințele nerespectării regulilor, la ignorarea lui Benford, 
la afectarea reputației sale. S-a aplecat în faţă, a prins-o pe 
Dominika pe după umeri și a sărutat-o. Ea a înţepenit, apoi s-a 
relaxat și în cele din urmă și-a pus mâinile pe pieptul lui și l-a 
împins blând în spate. 

— Nu avem timp suficient ca să-ţi spun cât de rău îmi pare 
pentru ceea ce ţi-am reproșat, a încercat Nate să se scuze. Nu 
avem timp să-ţi spun ce însemni tu pentru mine, ca femeie, ca 
iubită, ca parteneră. Şi nu avem timp să-ţi spun cât de mult îmi 
vei lipsi. Ar trebui să îţi vorbesc despre continuarea relaţiei 
noastre clandestine, despre faptul că ar trebui să lucrezi pentru 
CIA de la Moscova. Nu-mi pasă de asta acum. Știu că te întorci 
doar pentru a-l salva pe general. Și eu aș face la fel, așa că, 
indiferent ce s-ar întâmpla, l-ai eliberat. Dar vreau să fii în 
siguranţă. Nimic din toate astea nu are valoare. Tu ești singurul 
lucru care contează, cel puţin pentru mine. 

Nate a privit atent în depărtare, prin parbrizul dubei, la 
drumul învăluit în ceață, ca un tunel al timpului ducând spre 
Rusia. Dominika s-a întors și ea să se uite la același lucru, 
hotărâtă. 

— Nu trebuie să-ţi faci griji pentru mine, Neit, a spus 
Dominika hotărâtă. Mă întorc la mine în ţară, printre ai mei. O să 
îmi fie bine. Ce ușor ţi-a fost să-ţi ceri scuze și să-mi spui că-ţi 
faci griji pentru mine cu cinci minute înainte să trec graniţa. Te 
rog, fă-mi o favoare, a spus Dominika. Nu mă face să mă 
răzgândesc. Dușka, lasă-mă să plec, și-a zis ea. 

S-a ridicat de pe scaun, s-a strecurat spre ușa din spate și a 
bătut în geam. Nate a urmărit-o cu privirea cum pleca. S-a uitat 
la ceaţă, cu mâinile strânse în spatele capului. 

Gable a văzut privirea ei și și-a dat seama că atârna de un fir 

de aţă. Naiba să te ia, Nash. Fata avea nevoie de întărire și încă 
repede. A condus-o spre mașină, la adăpostul dubei. 

— Intră, a spus el. Vreau să-ţi vorbesc. Ea s-a strecurat pe 
bancheta din spate și Gable s-a urcat și el lângă ea, trântind 
ușa. Făcea pe durul, prefăcându-se că nu-i observase privirea. O 
să fii urmărită de o droaie de binocluri în momentul în care o să 
ieși din mașina asta în câmp deschis, a avertizat-o el. Gărzile își 
vor face griji în privinţa securităţii, dar cei care te vor urmări vor 
fi ceilalţi, maimuţele de la contrainformaţii care vor fi cu ochii pe 
tine în mod special. Înţelegi? Dominika a evitat să se uite la el și 
a dat din cap. Când traversezi, mergi cu pas sigur, nu prea 
repede, dar nici șovăielnic. E important să nu te uiţi la Korcinoi 
atunci când treci pe lângă el pe pod. El e un trădător și tu ai fost 
cea care l-a băgat în închisoare, a continuat Gable. E posibil ca 
ei să vă ceară să vă opriţi, amândoi, în mijlocul drumului. E 
marcat cu o linie de asfalt, o mică ridicătură în drum. E normal. 
Gărzilor le place să strige la megafoane. Probabil că vor 
transmite imagini video cu tine la Centru pentru confirmarea 
identităţii. Dominika se simțea mai bine. Gable își dădea seama 
că ea începuse să se gândească la drumul pe care îl avea în 
faţă, nu la Nash. Îndreaptă-te hotărâtă spre camioane. O să fie 
un dobitoc din Leningrad într-un costum prost care o să îţi iasă 
în întâmpinare și o să-ţi spună... Ce-o să-ţi spună? 

— Dobro pojalovat, a spus Dominika uitându-se pe fereastră. 
Bine ai venit acasă. 

— Da, bine, fă-mi o favoare și dă-i un șut între picioare. 
Comportamentul tău din acel moment încolo e de maximă 
importanţă. Ține minte, a spus Gable, te întorci acasă, eliberată 
din mâinile CIA. Ești ușurată și în siguranţă. Nu foarte 
vorbăreaţă, asta nu ar fi potrivit. Eşti responsabilă de uciderea a 
trei oameni, compatrioți de-ai tăi care au încercat să te omoare, 
și ești supărată. O să fii înconjurată de toţi acei asasini din 
Leningrad în mașină sau în tren sau în ce mijloc de transport te 
vor duce ei la Sankt Petersburg. 

— Simt familiarizată cu specia asta, l-a liniștit Dominika. N-o 
să am niciun fel de probleme cu ei. Tocmai m-am întors dintr-o 
misiune pentru Centru. Singurii oameni cu care voi sta eu de 
vorbă vor fi cei din Moscova. 

— Exact. Și odată ajunsă acolo, arată-le rana căpătată în 
Grecia și fă-le scandal pentru maniacul ăla din Speţnaz și pentru 

Korcinoi și întreabă-i de ce a durat așa de mult să vină să te ia. 
Te-ai întors, iubito, te-ai întors. 

— Da, a spus Dominika, m-am întors. 

— Și ne vedem peste șase luni, a spus Gable. 

— Nu conta pe asta, l-a oprit Dominika. 

— ii minte numărul universal de apel, nu? 

— L-am aruncat, a spus Dominika. 

— După ce l-ai memorat, a corectat-o Gable. 

— Spune-i lui Forsyth la revedere din partea mea, a spus ea, 
ignorându-l. 

o... 

Liudmila Mihailievna Pavlicenco fusese cea mai mare lunetistă 
de elită a Armatei Roșii din istorie, cu 309 ucideri la activ în 
timpul campaniei din Crimeea din al Doilea Război Mondial. În 
acea seară, pe ruinele turnului sudic al fortăreței Ivangorod de 
pe malul rusesc, tiza acesteia, Liudmila Țukanova, trăgătoarea 
de bază a Grupului Special B al SVR, s-a lăsat pe burtă și s-a 
așezat în poziţie de tragere. Era îmbrăcată într-o salopetă 
neagră, lăbărțată, cu o glugă trasă pe ochi și strânsă bine în 
jurul feţei brăzdate de cuperoză. Ghetele cu talpă îmbrăcată în 
pâslă erau întinse în spatele ei. Și-a sprijinit pușca cu lunetă VSS 
Vincent de obrazul crăpat și s-a uitat prin luneta NSPU-3 la 300 
m în diagonală, dincolo de apă, în capătul vestic al podului 
Narva - avea să fie o tragere pe timp de noapte, exact pe gustul 
ei. Urmărea silueta unei femei cu păr negru care mergea 
șchiopătând ușor. 

o... 

Elicopterul Mi-14 cu nasul negru de Mickey Mouse era o 
versiune de transport civil vopsită în roșu și alb. A aterizat încet 
pe platforma de parcare a Gării Ivangorod. Zidurile de culoarea 
muștarului ale fațadei în stil baroc a gării s-au colorat în roz la 
lumina farurilor elicopterului. În timp ce acesta tresălta pe roţi, 
zgomotul motorului a scăzut de la un bâzâit sonor la un uruit 
molcom. Elicele uriașe au încetat să se mai învârtească, încinse 
în aerul rece al nopţii. Nu s-a deschis nicio portieră a 
elicopterului până nu au parcat lângă el două mașini ale SVR- 
ului, care așteptaseră pe drum. Portiera laterală pentru pasageri 
s-a deschis și doi bărbaţi în costume au coborât zdrăngănind 
scările metalice și au condus un personaj plăpând, cu părul alb, 
spre mașina din faţă. 

Cele două mașini s-au îndreptat încet spre camioanele de 
baraj de pe pod și cei trei bărbaţi au ieșit afară, fiecare dintre ei 
pe câte o parte, sprijinindu-l pe bărbatul firav. S-au strecurat 
dincolo de camioane și au rămas în picioare tăcuți, nemișcaţi, 
uitându-se în josul drumului la figurile neclare din celălalt capăt. 
Grănicerii din jurul camioanelor și-au ridicat puștile și s-au 
aprins proiectoarele de pe camioane, scăldând în lumină partea 
rusă a podului. Balustradele și stâlpii de lumină conturau umbre 
de-a lungul șoselei. În spatele geamului de la ghereta postului 
de control se vedeau o mulțime de raze de lumină roșiatică. 
Băieţii de la Leningrad fumau și stăteau la pândă, fără a vorbi. 

o... 

Au ieșit din dubă și au venit să se așeze în faţa rușilor. Aceștia 
au aprins reflectoarele, iar Benford a făcut semn ca jeepul KaPo 
să își aprindă farurile și reflectorul. Partea rusească era acum 
obscură, învăluită într-un zid de lumină pe care ceața continua 
să-l împresoare. 

— O să te conducem până la capătul podului, i-a spus Gable 
Dominikăi ţinând-o strâns de braţ. 

Benford s-a apropiat ţinând-o de celălalt braț, de deasupra 
cotului. Nate ieșise din dubă și stătea într-o parte. Gable și 
Benford au înaintat. 

— Așteptaţi, a spus Dominika și s-a aplecat spre Nate și i-a 
tras o palmă zdravănă peste obraz. 

— Bravo, a felicitat-o Gable. 

Agenţii KaPo din jeep și-au dat coate unul altuia. Dominika și 
Nate s-au uitat unul la altul preţ de o clipă, fără a vedea pe 
nimeni altcineva în acea lume învăluită în ceaţă, apoi Dominika 
i-a șoptit: 

— Poka, ne mai vedem noi. Și-a îndreptat spatele și i-a tras pe 
Gable și pe Benford înainte. Haideţi, le-a spus ea. 

— Fii tare, iubito, a sfătuit-o Gable din colţul gurii. El și 
Benford o conduceau ţinând-o de brațe ca niște gardieni de 
închisoare. 

Dominika avea mâinile încleștate, opunând rezistență 
strânsorii lor. Au mers până la capătul drumului de pe pod și s- 
au oprit acolo, urmărind cum se prelingea ceața peste el. In 
capătul îndepărtat al podului s-au aprins farurile mașinilor, 
îngreunând vizibilitatea, s-a produs o agitaţie, apoi s-au zărit trei 
bărbaţi, în mijloc fiind unul scund. Un reflector s-a stins și s-a 

reaprins și Benford le-a făcut semn polițiștilor să transmită și ei 
același semnal. Luminile poliţiei estoniene s-au aprins fiind 
urmărite de o sumedenie de binocluri. 

— Oprește-te când ajungi în mijloc, a îndrumat-o Gable. 

Dominika și-a smuls ambele braţe din strânsoarea lor și le-a 
spus: 

— lob tvoiu mat, şi-a aranjat haina și a pășit înainte. Cu acel 
șchiopătat ușor al ei, a început să meargă prin ceaţă cu capul 
sus, cu picioarele de balerină arcuite, cu umerii trași în spate. 
Bărbatul scund din celălalt capăt al podului a început și el să se 
deplaseze. 

— Ce-a spus? a întrebat Benford. 

— Suna destul de obscen, a spus Gable. 

Silueta Dominikăi se estompa din ce în ce mai mult în timp ce 
trecea prin cercurile slabe de lumină de pe drum. Ea și figura 
solitară ce mergea în celălalt sens se aflau aproape pe aceeași 
linie. 

— A ajuns la mijloc cu MARBLE acum, a spus Gable încet. S-a 
strigat ceva într-o portavoce și cei doi s-au oprit. Stăteau unul 
lângă altul în centrul podului, în lumina unui felinar, învăluiţi și 
udaţi de ceață. Dominika privea drept înainte hotărâtă, 
dispreţuitoare. Nu a întors deloc capul, îi simțea prezența 
maiestuoasă, violet, era ultima oară când i-o simțea. MARBLE s- 
a uitat la ea, părul său strălucind în lumina felinarului, și și-a 
scos pardesiul și i l-a întins, ca pe un dar de la un spion dat în 
schimbul altuia. Dominika a luat pardesiul și l-a aruncat pe 
pavajul udat de ceaţă. Exact așa cum sperase și el să facă. O 
sumedenie de binocluri strălucitoare erau aţintite asupra lor. 

MARBLE a privit drept înainte, uitându-se spre luminile 
orașului Narva, spre turnul în penumbră al castelului, spre o 
stea ce licărea pe cer la apus, spre reflectoarele și siluetele 
bărbaţilor din capătul îndepărtat al podului. Atunci când luminile 
din ambele capete ale podului s-au reaprins, și-a reluat și el 
mersul. A auzit pașii Dominikăi îndepărtându-se în spatele lui. 
Și-a simţit corpul ușor, se obișnuise cu durerile, dar golul din 
piept îi dispăruse. Avea mintea limpede și se concentra să nu se 
grăbească, urma să le arate până la capăt cum își încheia un 
profesionist drumul. Apropiindu-se tot mai mult, siluetele au 
început să prindă contur, contururile unor feţe familiare. Conta 
mult mai mult că-și revedea prietenii decât că era liber. Benford. 

Nathaniel. Un schimb de spioni. Mai-mai că-i venea să râdă. 

Glonţul de calibru 9x39 mm din luneta cu amortizor a 
Liudmilei i-a străpuns gâtul lui MARELE în partea stângă, 
retezându-i carotida înainte de a ieși prin mușchiul pectoral 
drept de sub subsuoară. Țukanova intenţionase să-l împuște în 
cap, ţintise un pic mai jos și aerul rece al nopţii afectase tirul 
subsonic al armei. S-a ridicat și a străbătut drumul spre ieșire 
de-a lungul zidului sudic al fortăreței înainte ca picioarele lui 
MARBLE să se împleticească. Rușii aflaţi pe partea lor de pod 
habar n-au avut ce se întâmplase. 

Benford l-a prins pe MARBLE, dar greutatea trupului său 
neînsufleţit i-a scăpat din braţe și bătrânul s-a prăbușit pe 
asfaltul umed. Nate s-a așezat pe drum și i-a sprijinit capul de 
coapsa lui, dar bătrânul spion era nemișcat. L-au iluminat cu o 
lanternă, dar murise, avea ochii închiși, chipul ciudat de destins. 
Benford și-a privit mâinile înroșite de sângele lui MARBLE. 

Agenţii KaPo și-au ridicat puștile în poziţie de tragere, dar 
Gable a strigat: 

— Opriţi-vă. Și le-a făcut semn să stea pe loc. 

În partea cealaltă a podului. Dominika s-a întors în treacăt - 
auzise strigătul lui Gable -, dar era prinsă în lumina 
reflectoarelor. A observat grupul întunecat de siluete din jurul 
unei grămezi negre zăcând pe jos și și-a dat seama instinctiv de 
ceea ce se întâmplase. 

A ţipat Nu! în sinea ei, apoi și-a impus să se oprească, să-și 
destindă fața și să-și relaxeze umerii. A fost împinsă într-un 
automobil ce o aștepta, un Mercedes extrem de bine încălzit, 
care a demarat în viteză pe autostradă. Mașina făcea viraje 
periculoase și ea își reprimă oroarea rememorând imaginile cu 
Korcinoi. Își stăpâni furia cumplită în timp ce un colonel din 
Leningrad învăluit în galben umplea mașina cu fum de ţigară. 

Benford se uită la MARBLE paralizat, incapabil să se miște, să 
gândească. Nate avea capul plecat și mâinile îi tremurau în timp 
ce continua să-i ţină capul lui MARBLE în poală. Asta era o 
violenţă de o cruzime insuportabilă. Rămăseseră fără grai, 
împietriţi în fața sfârșitului lui tragic, a pierderii unei vieţi de 
neînlocuit. Erau zguduiţi de trădarea cumplită a despotului de la 
Kremlin, de enormitatea cruzimii gestului. 

Toţi, cu excepţia lui Gable. El s-a dus repede înapoi pe drum și 
și-a ridicat binoclul. Un grup de siluete din partea rusească se 

mișcau de colo-colo. Farurile din spate ale unei limuzine au 
dispărut în noapte. Gable nu-și putea da seama dacă Dominika 
văzuse ceea ce se întâmplase, dar spera să fi fost așa. Dă 
Doamne să știe ce s-a întâmplat. 

Erau învăluiți de rotocoale de ceață, care le umezea părul și 
se prelingea pe chipul destins al lui MARBLE. Haina udă leoarcă 
a bătrânului zăcea uitată în mijlocul podului. 

